
Lumea toată nu preţuieşte 
cât ziua în care Cântarea Cântărilor 
i-a fost dată Israelului. 
Toate Scripturile sunt sfinte, 

La început, Dumnezeu a făcut cerurile şi pământul. 


Dar Dumnezeu nu era o singură fiinţă, el nu domnea 
singur peste univers. El conducea alături de tovarăşa lui, 
cea pe care el o iubea. 

Și astfel, în prima carte a lui Moise, numită Facerea, 
Dumnezeu a spus: „Să facem om după chipul Nostru, după 
asemănarea Noastră”, vorbind jumătăţii sale, soţia sa. 
Deoarece creația este un miracol care se realizează perfect 
atunci când se atinge uniunea principiului masculin cu cel 
feminin. Şi Domnul Dumnezeu a spus: „lată că omul a 
ajuns ca unul din Noi”. 

Iar cartea lui Moise spune: „Astfel, Dumnezeu l-a creat 
pe om după Chipul său, parte bărbătească şi parte 
femeiască i-a făcut”. 

Cum ar fi fost posibil ca Dumnezeu să creeze parte 
femeiască după chipul său dacă nu ar avea o imagine 
femeiască? Dar El avea şi ea a fost numită Athiret, iar 
acest nume însemna Cea Care Merge pe Mare. Dar acest 
nume nu se referă doar la mările pământului nostru. Se 
referă şi la mările stelelor, fâşia de lumină pe care o 
numim Calea Lactee. 

Ea calcă pe stele pentru că aceasta este împărăția ei, iar 
ea este Regina Cerurilor. 

Și Ea a devenit cunoscută sub multe nume, iar unul 
dintre acestea este Stella Maris, Steaua Mării. Ea este 
Nimfa Mării!, pentru că mer înseamnă atât iubire, cât şi 
mare, iar din acest motiv apa este adesea văzută ca un 
simbol al înţelepciunii sale plină de compasiune. 

Un alt simbol folosit pentru a O reprezenta este un cerc 
de stele care dansează în jurul unui soare central, esenţa 
feminină care învăluie masculinul cu iubirea ei. Acolo unde 
vei vedea acest simbol, vei şti că este prezentă esenţa a tot 
ceea ce este divin în feminitate. 


1 În engleză - mer maid (n.tr.). 

Mai târziu, Athiret a Mării şi a Stelelor a devenit 
cunoscută evreilor cu numele de Asherah, Maica noastră 
Sfântă, iar Dumnezeu a devenit cunoscut ca El, Tatăl 
nostru Ceresc. 

Și aşa s-a întâmplat că El şi Asherah au vrut să trăiască 
iubirea lor măreaţă şi desăvârşită într-o formă fizică mai 
expresivă şi să împărtăşească o asemenea fericire cu copiii 
pe care i-ar crea. Fiecărui suflet i-a fost creată o jumătate, 
i-a fost dat un suflet geamăn, făcut din aceeaşi esenţă. În 
cartea numită Facerea acest lucru este spus în alegoria 
jumătăţii lui Adam, creată din coasta lui, adică din propria 
sa esenţă, deoarece ea este carne din carnea lui, os din 
oasele lui, suflet din sufletul lui. 

Apoi Dumnezeu a rostit, precum a fost spus prin Moise, 
„Şi se vor face un singur trup”. 

Astfel a fost creată hierogamia, căsătoria sacră bazată 
pe încredere şi conştiinţă care îi uneşte pe cei ce se iubesc 
într-Unul. Acesta este darul cel mai sfânt dat nouă de 
Mama noastră şi de Tatăl nostru din ceruri. lar atunci când 
suntem împreună în camera nupțială, găsim uniunea divină 
pe care El şi Asherah au dorit ca toți copiii lor de pe 
pământ să o trăiască în lumina bucuriei pure şi în esența 
iubirii adevărate. 

Cei ce au urechi de auzit să audă! 


El şi Asherah, şi Originile Divine ale Hierogamiei, 
din Cartea Iubirii 
aşa cum a fost păstrată în Libro Rosso 

La Beauce, Franţa - 
390 d.Hr. 


Lumânări masive din ceară de albine se topeau de-a 
lungul pereţilor unei peşteri micuţe, luminând locul de 
adunare. Un grup restrâns de credincioşi se rugau cu 
multă evlavie, ascultând spusele femeii care stătea în faţa 
lor, la altarul de piatră. Ea termină rugăciunea şi luă în 
mâini comoara poporului ei, un manuscris vechi, legat în 
piele. 

— Cartea iubirii. Singurele cuvinte adevărate ale 
Domnului. 

Lumina lumânărilor scânteie în părul blond-arămiu al 
preotesei Modesta când sărută cartea. Credincioşii care 
asistau la ritual răspunseră în cor. 

— Pentru cei ce au urechi de auzit. 

Urmă apoi o tăcere plină de respect, ca şi când cuvintele 
din carte n-ar fi putut fi urmate de vorbe fără rost. Un 
tânăr, un adept cucernic şi înfocat, pe nume Severin, 
întrerupse tăcerea care pusese stăpânire pe locul sacru. 

— Cum se simte fratele nostru Potenţiu? 

Modesta îi răspunse, cu aceeaşi voce calmă şi caldă ca 
în timpul slujbei. 

— Am reuşit să-l văd astăzi în închisoare şi i-am dus 
pâine. Se simte bine. Credinţa lui este de neclintit, cum ar 
trebui să fie şi a noastră. 

Severin nu îşi putea stăpâni agitația crescândă, în ciuda 
faptului că făcea mari eforturi de a depăşi teama care 
începea să-l domine. 

— Spuneţi că este bine, dar pentru cât timp? Romanul 
ucide în fiecare zi tot mai mulţi oameni, considerându-i 
eretici. Noi vom fi următorii. 

Toţi îl aprobară pe Severin, protestând şovăielnic. Dar 
Modesta, înţeleaptă şi răbdătoare, nu pierdea nicio ocazie 

să-i înveţe pe ceilalţi adevărurile dragi inimii ei. 

— Este într-adevăr foarte trist când cei persecutați devin 
persecutori. Creştinii au îndurat chinuri atâta amar de ani 
şi, cu toate acestea, acum sunt foarte violenţi unii cu alţii. 
Trebuie să-i iertăm pentru că nu ştiu ce fac. 

Vorbele ei fuseră întrerupte de un fluierat ascuţit la 
intrarea în peşteră. Era însă prea târziu. Modesta şi ceilalţi 
credincioşi îşi dădură seama că fuseseră descoperiţi chiar 
de cei de care se ascundeau. 

În câteva clipe, liniştea adunării religioase fu distrusă de 
un grup de bărbaţi înarmaţi ce pătrunseră brusc prin 
singura cale de acces în peşteră, făcându-i pe toţi să 
înţeleagă că nu era posibilă nicio scăpare. Soldaţii erau 
îmbrăcaţi toţi la fel, cu rase negre şi cagule care le 
acopereau complet feţele, iar orificiile din dreptul ochilor 
le dădeau un aer macabru. Şeful lor făcu un pas înainte şi- 
şi dădu jos cagula, descoperindu-şi tunsoarea monahală şi 
o cruce mare de lemn la gât. Uitându-se la Modesta, îşi 
arătă disprețul faţă de o femeie-conducător citând dintr-o 
epistolă a lui Pavel. 

— Femeii nu-i daţi voie să înveţe pe alţii, ci să păstreze 
tăcerea. Doamnă Modesta de La Beauce, sunteţi arestată 
pentru erezie. 

Modesta îl privi calmă, recunoscându-l. 

— Frate Timotei, ai venit după mine, iar eu te voi urma. 
Dar lasă-i în pace pe aceşti oameni nevinovaţi. 

Tânărul Severin, abătut, disperat la gândul că îşi vor 
pierde preoteasa, sări în faţa lui Timotei, ca să-l oprească: 

— De ea nu vă atingeţi! 

Tot mai mulţi bărbaţi cu cagule îşi făceau apariţia. 
Modesta profită de agitația creată ca să ascundă cartea 
sfântă la spate, în aşa fel încât Timotei să n-o poată vedea. 
Incă nu îşi dădea seama în ce pericol se aflau adepţii ei. 
Dar cum poate pătrunde gândurile unor bărbaţi violenţi o 
femeie care crede în milă şi iubire? 

Oştenii scoaseră armele şi începură să-i măcelărească 
pe credincioşi. O sabie cu două tăişuri a fost înfiptă mai 
întâi în inima lui Severin; viaţa lui a ţâşnit din rană, 

botezându-i pe ceilalţi cu sângele său. 

Haosul se instală în acel loc restrâns atunci când 
credincioşii încercară să fugă, înțelegând groaznica 
situaţie în care se aflau. Dar ieşirea le fusese oprită de 
violenţa nemiloasă a unui grup de atacatori care nu le mai 
dădu nicio şansă credincioşilor rămaşi. 

— Magdalena! 

Modesta îşi căuta fiica în învălmăşeala creată, dar 
micuța fugea deja spre ea, către altar. Neobişnuit de 
scundă pentru cei opt ani ai ei, Magdalena părea aşadar 
mult mai mică, iar Modesta spera ca lucrul acesta să o 
ajute. 

Trebuia să-şi salveze copila. Trebuia să salveze Cartea. 

Îmbrăţişând-o strâns pe fetiţă, Modesta ascunse 
comoara între pliurile rochiei  Magdalenei, trăgând 
pelerina peste rochie pentru a o acoperi mai bine. Din 
mijlocul măcelului, strigă la fratele Timotei: 

— Opreşte-te! Opreşte-te! Voi merge cu tine. Te rog, 
opreşte vărsarea de sânge! 

Dar nu mai rămăsese nimic de oprit. Soldaţii cu cagule îi 
măcelăriseră pe toţi cei din încăpere, lăsând peştera 
îmbibată de sângele credincioşilor nevinovaţi. Fratele 
Timotei adulmecă dispreţuitor aerul şi trecu nepăsător 
peste un cadavru plin de sânge, îndreptându-se spre prada 
lui. 

— Cruţă viaţa acestei fetiţe, îl rugă Modesta. Eşti un om 
al lui Dumnezeu. Nu poţi pune păcatele părinţilor pe 
seama copiilor. 

— Este copila ta? 

— Nu. Este a unor ţărani şi este cam prostuţă. 

Fratele Timotei s-a apropiat pentru a-şi trece degetele 
prin părul castaniu-închis al copilei. 

— Nu are culoarea aceea diavolească pe care o aveţi voi, 
tu şi adepţii tăi. Dacă ar fi avut-o, aş fi omorât-o cu mâna 
mea. Dar o copilă de ţărani merită prea puţin efortul. Las-o 
să plece. 

I-a făcut semn fetei să plece şi s-a întors cu spatele la ele 
pentru a privi mai bine măcelul. 

Modesta o îmbrăţişă pe Magdalena în timp ce fetiţa avea 
mâinile strâns lipite de corp, ţinând cartea ascunsă pentru 
a-şi salva viaţa. Dându-şi seama că acest moment cu fiica 
ei va fi ultimul, Modesta îi şopti la ureche: 

— Nu-ţi fie teamă, Magdalena. Te voi iubi din nou. 
Timpul se întoarce. _ 

O sărută în grabă şi o puse să iasă repede din peşteră. În 
timp ce o privea cum pleacă, Modesta se simţi mândră de 
fiica sa, dar sentimentul se amesteca în mod tragic cu o 
cumplită durere sufletească. 

— Draga mea. Aş da orice să nu fii în acea celulă. 

Potenţiu apucă gratiile care îl despărţeau de soţia lui. 
Timpul petrecut în închisoare îşi spunea cuvântul, căci din 
omul acesta nu rămăseseră decât pielea şi oasele. Faţa şi 
părul îi erau murdare. Dar pentru Modesta el era cel mai 
frumos bărbat din lume. Tot ce îşi dorea era să-l poată 
atinge, dar erau amândoi legaţi, iar distanţa dintre ei în 
închisoarea umedă şi rece era prea mare. 

— Şi totuşi suntem împreună, ceea ce este oricum o 
binecuvântare. Nu te teme de moarte, iubitul meu. Nu 
trebuie, doar ştim că acesta nu este sfârşitul. 

Potenţiu era însă disperat. 

— Nu te da bătută. Eşti rudă cu episcopul Martin din 
Tours. Îi putem cere să intervină. El poate opri acest lucru! 

Modesta oftă resemnată. 

— Binecuvântatul meu văr nu a avut succes în salvarea 
ereticilor, oricât a încercat. Biserica este hotărâtă să scape 
de noi şi încă repede. Fratele Timotei va da ordin să fim 
omorâţi mâine înainte de apusul soarelui. 

— Şi ce se va întâmpla cu Magdalena? 

— A fost cruţată în timpul masacrului. A trebuit să o 
reneg, să spun că nu este fata noastră. Slavă Domnului că 
seamănă la culoarea părului cu tine, altfel durerea noastră 
ar fi fost insuportabilă. Va merge la fratele meu. Ştii bine 
că el va avea grijă de ea. 

— Şi Cartea? Este în siguranţă? 

— Magdalena a ascuns-o în haina ei. A fost foarte 
curajoasă. 

În lumina slabă a lumânării, pe faţa lui se putea citi o 
mare admiraţie. 

— Seamănă cu mama ei. Salvând Cartea, ea ne va izbăvi 
pe toţi. Învățăturile Iubirii vor merge mai departe. 

Modesta dădu din cap aprobator, înainte de a gândi cu 
voce tare: 

— Adevărul este încă o dată salvat de o copilă. Aşa a fost 
întotdeauna, aşa va fi mereu. 

O mulțime posomorâtă se adunase în vârful dealului 
pentru execuţie. Un butuc de lemn trona amenințător pe 
eşafod. Două securi erau sprijinite de butuc, una peste 
alta, în formă de X. 

Unul lângă celălalt, cu mâinile legate la spate, Modesta 
şi Potenţiu urcau dealul cu greu. Erau înconjurați de 
bărbaţi cu cagule, înarmaţi până-n dinți, care îi mânau de 
la spate, ca pe vite. Părul superb al Modestei fusese tăiat, 
inegal şi fără milă, pentru a-i descoperi gâtul delicat lamei 
care avea să-l despartă de trup. 

Potenţiu o privea cu inima plină de iubire şi tristețe. 

— Vom muri aşa cum i-am învăţat pe ceilalţi şi aşa cum 
am trăit. Împreună. 

Modesta Îi răspunse: 

— Şi ne vom întoarce să-i învăţăm pe ceilalți din nou. 
Cum vrea Dumnezeu şi cum a fost hotărât de mult. 

Potenţiu încetini pasul pentru a prelungi puţinul timp ce 
le rămăsese. Ea îşi potrivi pasul cu al lui pentru a sta cât 
mai aproape de el în aceste ultime minute. El îi şopti 
ultima lui dorinţă. 

— Îl cânţi pentru mine? Pentru ultima dată? 

Modesta îi zâmbi; era ultimul dar pe care îl putea face 
iubitului ei pe această lume. Începu să cânte cu vocea ei 
caldă: 

Te iubesc de mult 

Nu te voi uita niciodată 

Te-am iubit întotdeauna 

Dumnezeu ne-a făcut unul pentru celălalt. 


Când Modesta termină cântecul, un bărbat musculos, cu 
o strălucire roşcată în păr, ieşi din mulţime şi se îndreptă 
spre ei, ţinând-o pe Magdalena cu grijă în braţele sale. 
Zărindu-şi fiica, Modesta împietri. Potenţiu, urmărind 
privirea soţiei sale, se opri şi el brusc. Nu îndrăzneau să 
dea vreun semn că ar fi recunoscut-o, dar în acel moment 
un schimb profund de iubire şi durere uni familia silită să 
se despartă. 

Magdalena se uită fix la mama ei, cu o înţelepciune mult 
peste cea a unui copil de opt ani, şi dădu din cap 
încrezătoare. O urmă de zâmbet apăru pe buzele ei. Mama 
ei, mândră şi uşurată în acele clipe cumplite, reuşi să 
zâmbească la rândul ei, chiar înainte ca o gardă cu cagulă 
să o împingă din spate, spre eşafod. Modesta se aplecă 
spre soţul ei şi îi şopti: 

— Amândouă comorile noastre sunt în siguranţă. 

Doi soldaţi, câte unul de fiecare parte a butucului, se 
apropiară pentru a-i aşeza pe condamnaţi. Modesta a 
întrebat cu glas tare, pentru ca întreaga mulţime să audă. 

— Oameni milostivi, ne permiteţi să ne rugăm împreună 
pentru un moment? 

Soldaţii se uitară spre locul unde stătea înneguratul 
frate Timotei, care aştepta cu nerăbdare spectacolul ce 
avea să urmeze. Era însă neputincios. Ca om al Bisericii, 
nu putea să refuze o cerere de rugăciune. 

— Biserica este îngăduitoare şi va permite o scurtă 
rugăciune dacă ereticii doresc să se pocăiască. 

Modesta se îndreptă spre soţul ei, înălţându-şi privirea 
spre el pentru ultima dată. În acea clipă nu mai exista nici 
eşafodul, nici securea, nici groaznica nedreptate. Exista 
doar iubirea în timp ce rosteau împreună, cu aceeaşi voce 
plină de speranţă, rugăciunea cea mai sfântă a poporului 

Te-am iubit înainte 
Te iubesc astăzi 

Şi te voi iubi din nou. 
Timpul se întoarce. 


Modesta încercă să-şi apropie buzele de cele ale 
iubitului său într-un ultim sărut blând. 

— Destul! 

Furia fratelui Timotei distruse clipa fermecată. Gărzile, 
acţionând la unison în acord cu iritarea călugărului, 
despărţiră cuplul şi îi împinseră în genunchi pe amândoi, 
unul lângă celălalt, în faţa butucului. 

Senini, netulburaţi de nimic, ca unii ce ştiu că doar 
Dumnezeu îi aşteaptă, Modesta şi Potenţiu îşi puseră 
capetele pe butuc. Continuau să se roage uşor împreună 
când prima secure căzu cu o bufnitură îngrozitoare. A 
doua urmă imediat. 

Mulțimea părea împietrită. Atmosfera era încărcată de 
durere şi de sentimentul că se întâmplase ceva cumplit. Nu 
aceasta era reacţia pe care fratele Timotei o sperase de la 
această execuţie mult-aşteptată. Dar lăsă, încântat, să i se 
vadă întreaga urâţenie sufletească: 

— Acesta să fie un avertisment pentru toţi că erezia nu 
va fi tolerată în Sfântul Imperiu Roman! 

La auzul acestor cuvinte pline de răutate, oamenii se 
împrăştiară, unii gravi, alţii de-a dreptul îngroziţi. Fratele 
Timotei nu băgă pe nimeni în seamă, ci se apropie de 
butuc şi le spuse călăilor: 

— Nu lăsaţi nicio urmă din rămăşiţele pământeşti ale 
martirilor să fie jelite de eretici. Aruncaţi-le în adâncul 
fântânii. Doar aşa o să pot spune că i-am trimis chiar eu în 
iad. 

Fratele Timotei se uită lung şi plin de satisfacţie la 
trupul mutilat al Modestei pe când călăii începură să ducă 
la îndeplinire cumplita sarcină. Ochii îi străluceau ca unui 
nebun când scoase pe furiş ceva din buzunarul sutanei 

sale: o şuviţă din părul roşcat şi strălucitor al Modestei. 
Odată cu moartea păstoriţei lor, oile vor fi uşor de ţinut 
sub control. 
Îndesă şuviţa înapoi în buzunar şi păşi prin balta de 
sânge, fără să privească în urmă. 

Capitolul unu G 


New York, în prezent 


Maureen Paschal, tupilată în lenjeria de lux a camerei 
de hotel din Manhattan oferite de editorul ei, se zvârcolea 
în patul uriaş. La fel de neliniştită în somn ca în timpul 
zilei, Maureen nu mai dormise noaptea de aproape doi ani. 
De la evenimentele supranaturale care au condus-o la 
descoperirea Evangheliei secrete a Mariei Magdalena, 
Maureen era o femeie chinuită, atât în somn, cât şi atunci 
când era trează. 

Când era suficient de norocoasă să ațipească pentru 
câteva ore, era bântuită de vise - unele supranaturale şi 
simbolice, altele intense şi foarte reale. In cele mai 
îngrijorătoare dintre aceste vise care se repetau, îl 
întâlnea pe lisus Hristos, iar El îi vorbea într-un limbaj 
aproape de neînțeles de promisiunea ei de a căuta o carte 
secretă scrisă de mâna Lui divină, o carte numită Cartea 
Iubirii. Când era trează, Maureen era torturată de aceste 
experienţe din timpul somnului; Cartea Iubirii se dovedise 
a fi un obiect de negăsit. Nu existau referinţe istorice 
despre un asemenea document, în afara câtorva legende 
vagi, care fuseseră răspândite în Franţa Evului Mediu, 
înainte de a dispărea complet. Nu avea nicio idee de unde 
să înceapă căutările pentru a îndeplini această promisiune 
şi pentru a găsi o asemenea fantasmă. Nu era nici măcar 
foarte sigură că ea există. Şi, până în prezent, Domnul 
lisus nu venise cu niciun indiciu care să o ajute în această 
căutare. 

Maureen se ruga cu fervoare în fiecare noapte să nu 
eşueze în misiunea care i-a fost încredinţată şi să 
primească îndrumare pentru a afla de unde să înceapă 
această ciudată călătorie. Evenimentele supranaturale din 
ultimii ani erau toate dovada de care avea nevoie că o 
vrajă de sorginte divină exista peste tot în jurul ei. Trebuia 

doar să fie răbdătoare în credinţa ei şi să aştepte. 

În această seară, rugăciunile ei urmau să primească un 
răspuns, căci primul indiciu ieşi la iveală în lumea bizară şi 
fantastică a visului ei. 

co 


Ceaţa serii se lăsa deasă şi greoaie pe vechile ruine. 
Maureen păşea încet printre ele, îngreunată de vis şi de 
ceaţă. Se afla într-o mănăstire foarte veche sau în ceea ce 
rămăsese din ea după secole de paragină. Un zid distrus în 
dreapta ei fusese odată o capodoperă maiestuoasă de 
arhitectură; se afla în faţa a ceea ce fusese un vitraliu gotic 
sculptat în piatră, ca un trandafir cu şase petale. Ultimele 
raze de soare pătrunseră printre crengile copacilor, înainte 
de a ajunge la resturile ferestrei distruse şi de a lumina 
locul în care stătea Maureen. Apoi se îndreptară spre 
avântatele arcade gotice, care nu mai rămăseseră legate 
de nimic deoarece zidurile ce le susțineau cândva erau de 
mult timp nişte dărâmături. Rămăşițe imprăştiate ale unei 
străluciri şterse şi de mult apuse. Cândva bijuteriile unui 
naos splendid şi măreț, arcadele arătau acum, 
sărăcăcioase şi stinghere, ca nişte porţi bântuite spre 
trecut. 

Ultimele licăriri ale apusului păreau să o urmărească 
prin acest pridvor în timp ce păşea spre ruinele unei vechi 
curţi. Fascicule de lumină multicolore aureau cu 
strălucirea lor o sculptură din piatra poroasă a Fecioarei 
cu Pruncul, fixată în nişa unui perete din piatră. 

Indreptându-se spre sculptură, Maureen işi plimbă 
degetele uşor, mirată, peste chipul rece, din piatră, al 
fermecătoarei madone, care părea ea însăşi o copilă. 
Tradiţia spune că Fecioara era o adolescentă când a rămas 
însărcinată, aşa că probabil această imagine de copil nu 
era atât de neobișnuită. Și totuşi această madonă, cu 
zâmbetul său micut şi enigmatic, părea mai degrabă o 
fetiță de opt sau nouă ani, ţinând un bebeluş în braţe. Si 
copilul era sculptat într-un mod neobişnuit. Lăsa impresia 

că se zbate să scape din braţele fetei şi avea un zâmbet 
poznaş. Părea sculptura unei surori care încearcă să-şi ţină 
fratele mai mic, nu cea a unei mame cu copilul ei. Maureen 
privea cu atenţie acest ansamblu ciudat când statuia îi 
vorbi cu vocea dulce a unei copile: 

— Nu sunt cine crezi tu că sunt. 

În lumea fantastică a visului nu este neobişnuit ca o 
statuie să vorbească sau chiar să chicotească, precum 
făcea aceasta acum. Maureen răspunse: 

— Atunci cine eşti? 

Copila chicoti din nou sau fusese copilașul? Era 
imposibil să-şi dea seama, deoarece vocile se amestecau 
acum cu dangătul gros al unui clopot care bătea în 
mănăstire. 

— Mă vei cunoaşte destul de curând, continuă copila. 
Am multe să te învăţ. 

Maureen se uită cu atenţie la statuie, apoi la peretele 
din piatră al nişei, apoi la ruinele arcadelor, încercând să 
rețină detaliile mănăstirii. 

— Unde suntem? 

Fetița nu răspunse. Maureen continuă să se plimbe 
printre ruine, păşind cu grijă printre buruienile care 
crescuseră şi pe lângă blocurile de piatră. Luna se ridica 
acum, rotundă şi strălucitoare, pe cerul întunecat. Observă 
că razele lunii se oglindeau în ceva ce părea o baltă, chiar 
în fața ei. Se strecură prin spaţiul dintre un zid distrus şi 
pridvorul din piatră dărâmat, atrasă de locul în care se afla 
apa. Era de fapt o fântână, destul de largă pentru ca mai 
mulţi oameni să se scalde în ea în acelaşi timp. Aplecându- 
se să-și privească în apă reflexia sclipitoare, Maureen avu 
senzaţia clară şi de neînțeles că această fântână era sacră 
şi foarte adâncă. 

Copila vorbi din nou. 

— În imaginea ta din apă vei găsi ceea ce cauţi. 

Chipul reflectat al lui Maureen se schimbă şi pentru o 
clipă ea văzu o altă imagine. Se întinse ca să atingă apa, 
dar, când îşi cufundă mâna dreaptă în ea, inelul de aramă 
îi alunecă şi căzu în fântână. 

Maureen scoase un strigăt. 

Inelul era obiectul său cel mai de preț. Era o amintire 
veche de la Ierusalim, care îi fusese dăruită în timpul 
cercetărilor ei despre viaţa Mariei Magdalena. Având 
mărimea şi forma unei monede, inelul era gravat cu un 
vechi model astral, format din nouă stele aşezate în cerc în 
jurul unui soare. Imaginea aceasta era purtată de cei mai 
vechi creştini, pentru a le aminti că nu sunt despărțiți de 
Dumnezeu şi pentru a face legătura între ei şi versul din 
rugăciunea Domnului care spune „Precum în Cer, aşa şi pe 
Pământ”. Inelul era simbolul material al credinţei în 
Dumnezeu, pe care Maureen o redescoperise. Faptul că 
inelul căzuse pentru totdeauna în profunzimea întunecată 
a apei era pe cât de sfâşietor, pe atât de şocant. 

Îngenunchind pe marginea fântânii, ea căuta disperată, 
doar - doar va vedea inelul undeva înăuntru. Era însă 
imposibil. Avea dreptate despre adâncime - era absolut 
fără fund. hRhesemnată, dădea să se ridice, când, deodată 
zări, ceva sclipitor în apă. Pleosc! Un peşte uriaş, un fel de 
păstrăv cu solzi aurii, sărise din apă şi înapoi în adâncuri. 
Maureen aştepta să vadă dacă ciudatul peşte se va 
întoarce. O altă săritură din apă şi păstrăvul ajunse în aer 
din nou, acum părând că se mişcă în relanti. Din gura 
peştelui se vedea ieşind inelul său de aramă. 

Maureen rămase cu gura căscată văzând că peştele se 
îndreaptă spre ea. Apoi, el dădu drumul inelului din gură şi 
îl lăsă să cadă spre ea. Îşi ridică mâna şi inelul îi căzu în 
palma deschisă. Închise palma strâns şi o duse la piept, 
recunoscătoare că peştele fermecat i-a găsit inelul, 
retrăgându-se din nou în adâncul bazinului. Apa se liniştise 
şi, încă o dată, magia dispăruse. 

Punându-şi inelul înapoi pe degetul de la mâna dreaptă, 
Maureen privi pentru ultima dată apa, să vadă dacă mai 
era ceva de observat în acea mănăstire neobişnuită. Apa 
era destul de liniştită; apoi un clipocit uşor începu să se 
audă. Un val de lumină aurie începu să umple fântâna şi 
pământul din jurul ei. În apă începu să se formeze o 
imagine. Scena reprezenta o vale superbă, vegetaţie 

luxuriantă şi verde, cu copaci şi flori. O ploaie de picuri 
aurii cădea din cer, poleind totul în jur. Curând, valea 
plutea pe râuri de aur, iar copacii erau acoperiţi de ele. 
Totul strălucea împrejurul ei, cu lumina bogată şi caldă a 
unui minereu lichid. 

În depărtare, auzi iar vocea copilărească, aceeaşi cu 
care se exprimase micuța madonă neastâmpărată. 

— Cauţi Cartea Iubirii? Atunci bine ai venit în Valea de 
Aur. Aici vei găsi ceea ce cauţi. 

Dulcele chicot s-a mai făcut auzit încă o dată, pe măsură 
ce viziunea dispărea, aducând-o pe Maureen la ruinele 
întunecate ale misterioasei mănăstiri în lumina lunii. Era 
ultimul lucru pe care îl auzi înainte ca alarma să pornească 
în secolul XXI, întorcând-o în New York-ul de dinaintea 
Zorilor. 

Emisiunile televizate matinale nu sunt pentru cei slabi 
de inimă. 

Bătaia din uşa camerei de hotel a lui Maureen la ora 4 
dimineaţa era făcută de specialista în machiaj şi coafură, 
care fusese angajată pentru a o pregăti pentru un interviu 
la una dintre cele mai populare emisiuni matinale 
naţionale. Din fericire, femeia ştia despre insomniile lui 
Maureen şi avusese inspiraţia de a anunţa la recepţie să îi 
fie adusă o cafea înainte de a urca. 

Maureen se afla în New York datorită noului său 
bestseller internațional, Adevărul împotriva lumii: 
Evanghelia secretă a Mariei Magdalena. Bazată pe 
experienţele din viaţa ei, cartea îmbina călătoria şi 
descoperirea sa cu şocantele revelații despre viaţa Mariei 
Magdalena, ca fiind cea mai iubită discipolă a lui lisus. 
Deşi era o jurnalistă apreciată şi o scriitoare de non- 
ficţiune de succes, Maureen hotărâse să scrie această 
carte sub formă de ficţiune, lucru care era el însuşi subiect 
de controversă. Presa era sceptică în mod necruţător, 
chiar batjocoritoare. De ce, dacă această poveste era 

bazată pe evenimente reale, hotărâse să o scrie sub formă 
de ficţiune? 

Răspunsul lui Maureen la această întrebare neîncetată, 
deşi sincer, nu era de ajuns pentru lacoma presă 
internaţională. A răspuns la aceleaşi întrebări la emisiuni 
în întreaga lume, a explicat cu toată răbdarea pe care i-o 
mai permiteau nervii, din ce în ce mai uzati, că trebuia să- 
şi protejeze sursele pentru siguranţa lor şi a sa. Când 
relata cum propria viaţă fusese pusă în pericol în timpul 
căutării acestei vechi comori, era luată în râs şi acuzată că 
exagerează sau chiar că minte de dragul publicităţii. 

În scandalul de presă care urmase publicării Adevărului 
împotriva lumii, orice urmă a păcii şi a intimităţii din viaţa 
ei dispăruse. Maureen era expusă tuturor felurilor de 
analiză publică - bine, rău şi de-a dreptul groaznic. Primise 
atât laude pentru curajul său, cât şi ameninţări cu moartea 
pentru blasfemie şi aproape orice alt fel de reacţie dintre 
aceste două extreme. 

Cu toate acestea, Adevărul împotriva lumii captase 
imaginaţia publicului. In timp ce criticilor şi presei li se 
părea interesant s-o atace pe Maureen, cititorii din 
întreaga lume, al căror număr creştea, reacţionau la 
povestea umană cu o adiere proaspătă a vieţii lui lisus, 
spusă din perspectiva Mariei Magdalena. Maureen nu 
căuta scuze pentru că susţinea că lisus şi Maria 
Magdalena erau soţ şi soţie din punct de vedere legal, că 
au avut copii şi că au propovăduit împreună - şi pentru că 
niciunul dintre aceste lucruri nu diminua în niciun fel 
caracterul divin al lui lisus. In timpul cercetării ei, 
Maureen fusese cât pe ce să fie ucisă de cei ce doreau ca 
mesajul acestei evanghelii să rămână secret, astfel că nu a 
fost nevoie să o asigure cineva de autenticitatea ei. Valori 
precum iubirea, credinţa, iertarea şi comuniunea erau 
pietrele de temelie ale învățăturilor lui lisus, totuşi 
atacurile împotriva cărţii ei în numele religiei respingeau 
sau omiteau mesajul său real, pentru a se concentra 
asupra controversatului mesager. Totuşi, Maureen era 
fericită că romanul ei dovedea că mesajul a avut succes în 


rândul oamenilor din întreaga lume care se simţiseră 
dezamăgiţi de instituțiile religioase tradiţionale, mai 
concentrate asupra politicii, puterii, economiei şi chiar a 
războiului decât asupra spiritualităţii. 

Maureen era mulţumită de carte şi de cum relatase 
povestea şi era cu siguranţă încântată de fluxul de scrisori 
de susţinere pe care le primise din întreaga lume. Fiecare 
scrisoare primită de la un cititor care simţea că „Maria 
Magdalena m-a adus înapoi la Iisus” îi dădea încredere şi îi 
întărea propria credinţă. Totuşi, se lupta zilnic cu 
responsabilitatea de a spune adevărata poveste a Mariei 
Magdalena aşa cum o descoperise, într-un mod care ar 
face dreptate lumii, pentru a atrage şi mai mulţi oameni 
care rămăseseră sceptici. Acesta era motivul apariţiei sale 
televizate din această dimineaţă. 

Deşi agitația presei în jurul romanului său fusese mai 
degrabă un circ, Maureen avea speranţe mai mari pentru 
interviul din această dimineață. Producătorii se 
pregătiseră intens, intervievând-o mult înainte, punând 
întrebări de-a dreptul inteligente şi trimițând chiar o 
cameră de filmat la ea acasă, în Los Angeles, pentru 
informații suplimentare. De aceea, ea credea că măcar de 
această dată exista o şansă ca întrebările să fie corecte şi 
documentate. 

Nu a fost dezamăgită. Interviul a fost condus de una 
dintre prezentatoarele emisiunii, o personalitate naţională 
cunoscută pentru inteligenţa şi echilibrul său. Putea să fie 
dură, dar a fost corectă. Şi îşi făcuse temele, ceea cea 
impresionat-o pe Maureen. 

Decorul emisiunii arăta imaginii cu Maureen în jurul 
lumii, făcând cercetări asupra vieţii Mariei Magdalena. 
Într-una era pe Drumul Crucii, la Ierusalim, în alta urca pe 
vârful Montsegur, în sudul Franţei. Acest lucru a dus la 
prima întrebare. 

— Maureen, scrii despre o aşa-zisă Evanghelie pierdută 
a Mariei Magdalena care a fost descoperită în sudul 
Franţei şi despre cultele din Franţa care cred ca Maria 
Magdalena a ajuns acolo după Răstignire. Totuşi, ai fost 

atacată de specialiştii în Biblie foarte respectaţi aici, în 
SUA, care afirmă că nu există dovada acestui lucru, că nu 
există de fapt nicio dovadă că Maria Magdalena ar fi fost 
vreodată măcar în Franţa. Ce le răspunzi? 

Maureen era recunoscătoare pentru întrebare. Ziarele şi 
revistele dădeau ultimul cuvânt întotdeauna savanților. De 
fapt, fiecare articol scris despre ea se încheia cu o idee 
academică, discreditând-o într-un fel, cu obişnuitul dispreţ 
erudit, spunând că nu exista nicio dovadă şi că toate 
aceste legende despre Maria Magdalena erau mai puţin 
credibile decât majoritatea basmelor. Acum, ea se decisese 
să pună cărţile pe faţă, dacă tot i se ivise şansa de a 
răspunde în sfârşit criticilor ei la televiziunea naţională. 

— Dacă savanții caută dovada în turnurile lor de fildeş, 
scrisă în mod convenabil în limba engleză şi accesibilă în 
bibliotecile lor cu aer condiţionat, atunci cu siguranţă nu o 
vor găsi. Tipul de dovadă pe care l-am căutat este unul mai 
organic, mai uman şi mai real. Vine de la oameni şi de la 
cultele care trăiesc aceste poveşti, care fac parte din viaţa 
lor. A spune că aceste tradiţii nu există sau nu contează 
este un lucru periculos - probabil chiar xenofob şi rasist. 

— Oh! tresări prezentatoarea. Nu crezi că acestea sunt 
nişte cuvinte destul de dure? 

— Nu, cred că ele sunt necesare. Au existat culte întregi 
în sudul Franţei şi în anumite regiuni ale Italiei care au 
fost eradicate pentru că au crezut exact ceea ce e scris în 
cartea mea. Ei credeau că sunt descendenţi ai lui Iisus şi ai 
Mariei şi practicau o formă foarte pură a creştinismului, 
despre care spuneau că provine direct de la Iisus şi că le-a 
fost adusă de Maria Magdalena după Răstignire. 

— E vorba despre catari. 

— Da. Termenul „catar” vine din cuvântul grec care 
înseamnă puritate, deoarece ei se considerau cei mai puri 
creştini care locuiau în Occident. Iar în singura cruciadă 
împotriva creştinilor declarată vreodată, Biserica Catolică 
din secolul al XIII-lea a masacrat în masă poporul catar. 
Inchiziția a fost fondată pentru a-i distruge pe catari. Acest 
popor trebuia să fie eliminat pentru că ei nu numai că ştiau 

adevărul pur şi simplu, ci erau adevărul. Şi, să nu 
înţelegeţi greşit, era o purificare etnică. Genocid. Cuvinte 
dure? Desigur. Dar masacrarea unui întreg popor este 
dură şi nu ne mai putem ascunde dincolo de cuvintele care 
încearcă să o justifice. Cuvântul „cruciadă” era acceptabil 
într-un anumit fel, pentru că oştenii omorau în numele lui 
Dumnezeu. Aşa că n-ar trebui să o mai numim aşa, ci să 
spunem lucrurilor pe adevăratul nume. Ucidere în masă. 
Holocaust. 

— Deci, atunci când îi auzi pe cărturarii moderni 
spunând că aceşti oameni nu există sau că tradiţiile 
culturii lor nu contează... 

— Mă doare sufletul să mă gândesc că o asemenea 
răutate are ultimul cuvânt. Bineînţeles că au rămas foarte 
puţine dovezi fizice despre prezenţa Mariei Magdalena. 
Peste opt sute de mii de oameni au fost măcelăriți pentru 
ca nimeni să nu mai găsească nicio dovadă fizică. 
Niciodată. Iar cel mai mare dintre masacre a avut loc pe 
22 iulie 1209 şi un an mai târziu, în 1210. Aceea este ziua 
în care Biserica o sărbătoreşte pe Maria Magdalena şi nu 
este o coincidenţă. Documentele Inchiziției din acea vreme 
arătau că măcelul era „doar o condamnare a celor care 
credeau că acea desfrânată era căsătorită cu lisus”. 

— Ceea ce mă duce la întrebarea de pe buzele tuturor. 
Susţii că povestea pe care o spui, despre faptul că lisus s-a 
căsătorit cu Maria Magdalena, provine dintr-o Evanghelie 
pierdută pe care ai descoperit-o recent în sudul Franţei. 
Totuşi, refuzi să-ţi divulgi sursele ori să dai mai multe 
informaţii despre misteriosul document. Ce să înţelegem 
din asta? Criticii tăi cei mai duri spun că ai inventat 
întreaga poveste. De ce ar trebui să te credem, când tu nu 
vii cu mai multe dovezi că această Evanghelie există 
măcar? 

Această întrebare era grea, dar importantă, iar Maureen 
trebuia să răspundă cu mare grijă. Ceea ce nu putea încă 
să dezvăluie lumii era restul poveştii: Evanghelia fusese 
dusă la Roma chiar de vărul ei, părintele Peter Healy. 
Părintele Peter şi o comisie a Vaticanului lucrau acum la 

autentificarea documentului. Până când Biserica se 
pronunţa oficial în legătură cu nepreţuitul manuscris, lucru 
care ar fi putut necesita ani de zile, luând în considerare 
conţinutul controversat şi consecinţele pentru creştinism, 
Maureen fusese de acord să nu divulge niciunul dintre 
faptele legate de descoperirea lui. In schimb, i s-a permis 
să spună versiunea ei despre povestea Mariei Magdalena 
fără teamă de represalii - dacă şi doar dacă o formula ca 
ficţiune pentru un timp. Era un compromis pe care trebuia 
să-l facă, dar unul care o costase scump. Se simţea 
înrudită cu Cassandra, profeta din mitul grec: condamnată 
să cunoască şi să spună adevărul, dar, în acelaşi timp, să 
nu fie crezută niciodată. 

Maureen luă o gură de aer şi răspunse la întrebare în cel 
mai bun mod cu putinţă. 

— Trebuie să-i protejez pe oamenii care m-au ajutat să 
fac această descoperire. Şi mai sunt multe informaţii de 
dezvăluit, iar eu nu pot pune în primejdie acele surse dacă 
vreau să continui să am acces la ele. Pentru că nu pot 
dezvălui sursele informaţiilor mele, a trebuit să scriu 
această carte ca o ficţiune. Sper că povestea va vorbi de la 
sine. Slujba mea ca scriitoare este de a trezi cititorilor 
ideea unor posibilităţi alternative ale celor mai măreţe 
istorisiri ale umanităţii. De aceea eu o numesc Cea mai 
măreaţă poveste nespusă niciodată. Şi, cu siguranţă, cred 
din toată inima că este adevărată. Dar să-i lăsăm pe 
oameni să o citească şi să o judece după meritele ei. Să-l 
lăsăm pe cititor să decidă dacă simte că este adevărată 
pentru el. 

— Aşa vom lăsa - să decidă cititorul. Superba 
prezentatoare blondă ţinea în mână un exemplar al cărţii. 
Adevărul împotriva lumii, într-adevăr. Îţi mulţumim, 
Maureen Paschal, pentru că ai fost alături de noi. Un 
subiect fascinant, cu siguranţă, dar mă tem că timpul 
nostru s-a încheiat. 

Aceasta este marea dihotomie a televiziunii: e nevoie de 
multe ore de pregătire pentru o emisiune care durează trei 
sau patru minute. Cu toate acestea, Maureen era 

mulţumită că îşi atinsese punctele succint şi cu hotărâre şi 
era  recunoscătoare atât producătorilor, cât şi 
prezentatoarei pentru tratarea corectă şi inteligentă a 
subiectului. 

Era abia 7.15 dimineaţa şi Maureen era îmbrăcată, 
machiată şi coafată la perfecţie - şi nu voia decât să se 


întoarcă în pat. 


Marie de Negre va alege 

când va fi timpul pentru Cea Aşteptată. 

Cea care s-a născut din jertfa mielului pascal 
când noaptea şi ziua sunt egale, 

cea care este fiica renașterii. 

Cea care poartă Sangre va primi cheia 

la vederea celor din Vinerea Neagră. 

Ea va deveni noua Păstoriţă şi ne va arăta Calea. 


Prima profeție despre L'Attendue, Cea Aşteptată, 
din profeţiile lui Sarah-Tamar din Libro Rosso 


Castelul Pommes Bleues? 
Arques, Franţa - în prezent 


Berenger Sinclair stătea în faţa obiectului închis într-o 
cutie care domina întreaga lui bibliotecă uriaşă. Cutia era 
ridicată deasupra şemineului masiv, în care acum nu mai 
ardea focul, datorită căldurii primăverii târzii care 
poposise pe colinele din regiunea Languedoc. Lordul 
Sinclair era un colecţionar de mare clasă. Era un bărbat 
înzestrat cu putere politică şi resurse financiare pentru a 
obţine aproape tot ceea ce îşi dorea. Obiectul pe care îl 
contempla avea o imensă valoare pentru el, nu doar ca un 
colecţionar serios de obiecte istorice, ci şi ca un simbol a 
credințelor sale spirituale profunde. 

Pentru ochiul unui necunoscător, putea fi orice drapel 


Mere albastre (în lb. franceză în orig.) (n.tr.). 

medieval, rupt şi şters, aproape fără a putea fi identificat. 
Petele de sânge de pe margini deveniseră o urmă maronie, 
căci trecuseră mai bine de cinci secole şi jumătate de când 
soldatul care purta acest drapel fusese executat. Ea fusese 
executată. 

O inspecţie mai detaliată a materialului arăta ceea ce 
fusese cândva o deviză brodată somptuos şi blazonat peste 
un fundal cu flori de crin aurii. Erau două nume, simple, 
dar puternice: Jhesus-Maria. Femeia-războinic, curajoasă 
şi vizionară, care purtase acest drapel fusese executată 
pentru erezie, arzând pe rug în piaţa centrală a oraşului 
Rouen în 1431. Deşi documentele oficiale ale judecării ei 
indică o serie de acuzaţii convenabile create de 
conducătorii Bisericii din Franţa din acea vreme, acest 
drapel reprezenta motivul adevărat al uciderii sale: 
credinţa că lisus fusese căsătorit cu Maria Magdalena, 
credinţa că urmaşii lor aparţineau tronului Franţei cu orice 
preţ şi convingerea ulterioară că practicile originale şi 
pure ale creştinismului ar putea fi reinstaurate sub un rege 
potrivit. Acesta era motivul pentru care numele erau 
legate - erau numele soţului şi al soţiei, unite în iubire şi 
lege. 

Ce a împreunat Dumnezeu omul să nu despartă. Jhesus- 
Maria. 

Acesta era drapelul purtat de Sfânta Ioana în timpul 
asediului oraşului Orleans, drapelul Fecioarei din Lorena, 
emblema luptătoarei vizionare cunoscute lumii drept Ioana 
d'Arc. Sub cutie, scris cu litere de aur, era unul dintre 
citatele cele mai cunoscute ale sfintei. Pentru o fată de 
nouăsprezece ani, ea fusese surprinzător de elocventă. Şi 
incredibil de curajoasă. 


Nu mă tem... M-am născut să fac acest lucru. Aş prefera 
să mor decât să fac ceva ce ştiu că este împotriva voinţei 
lui Dumnezeu. 


Berenger Sinclair îşi trecea degetele prin părul des şi 
negru în timp ce stătea îngândurat în faţa drapelului. În 

zile ca aceasta, când era obosit şi încordat, intra în 
biblioteca lui pentru a se pleca în faţa curajoasei 
adolescente care fusese înzestrată cu o credinţă atât de 
mare, încât nu se temuse de nimic şi sacrificase totul. Ea îl 
inspira şi îi dădea putere. 

Simţea o apropiere ciudată faţă de ea, din motive 
complicate în familia şi tradiţia lui. Istoria afirma că Ioana 
se născuse în a şasea zi a lunii ianuarie, deşi iniţiaţii în 
erezii ştiau că acest lucru nu era adevărat. Naşterea reală 
a Ioanei la echinocțiul de primăvară trebuia să fie ascunsă, 
pentru a o proteja de ochii periculoşi şi vigilenţi ai Bisericii 
medievale. Mai precis, ea trebuia să fie protejată de ochii 
celor care ţineau evidenţa fetiţelor din familiile franceze 
alese care se născuseră în timpul sau în apropierea 
echinocţiului de primăvară. Şase ianuarie fusese aleasă ca 
o dată „sigură” pentru data naşterii Ioanei; era sărbătorită 
în calendarul liturgic ca Ziua Bobotezei, ziua în care lumea 
se luminează. Berenger ştia bine acest lucru, ca şi cum ar 
fi fost ziua sa de naştere. 

Din păcate, faptul că data naşterii sale fusese ascunsă 
nu a salvat-o pe Fecioara din Lorena de la soarta ei. Unii 
cred că nu poţi fugi de destin. Ioana acceptase în mod prea 
deschis moştenirea de a fi fiica unei profeţii foarte 
puternice. 

Profeţia, numită L'Attendue în limba franceză, tradusă 
prin Cea Aşteptată, se referea la o serie de femei din 
istorie care vor ieşi şi vor apăra adevărul - adevărul despre 
lisus şi Maria Magdalena şi despre evangheliile scrise de 
fiecare dintre ei. Profeţia spune că aceste Aşteptate s-ar 
naşte o dată la un timp anume în jurul perioadei 
echinocţiului de primăvară, ar avea o anumită linie directă 
de descendență şi ar fi binecuvântate cu viziuni divine care 
le vor ghida pe fiecare spre adevăr şi spre destinul lor. 

Fiind Cea Aşteptată din vremea ei, Sfânta Ioana a plătit 
preţul suprem, precum au făcut-o multe altele înaintea ei 
şi după ea. 

Din acest motiv era el astăzi aici, în bibliotecă şi 
contempla stindardul nepreţuit al Ioanei. Pentru că ştia, în 

sufletul lui, că venise timpul ca el să-şi îndeplinească 
propriul destin. Era încă un lucru pe care îl avea în comun 
cu neînfricata Ioana: avea propria profeție cu care să se 
lupte. Şi ştia că Dumnezeu îi dăruise resurse extraordinare 
pentru a face acest lucru, ştia că toate binecuvântările pe 
care le primise în viaţă îi fuseseră oferite pentru ca el să-şi 
poată respecta propria promisiune, în acest loc şi în acest 
timp al istoriei. Făcuse acest lucru ajutând-o pe Maureen 
în căutarea ei, jucând un rol esenţial în descoperirea 
nespusei şi magnificei legende a Mariei Magdalena. Dar 
acea Evanghelie atât de valoroasă nu mai era acum la 
îndemâna lui, ci în mâinile Bisericii. Mai mult, părea că 
nici Maureen nu mai este atât de apropiată de el. Deşi ştia 
că poate s-o ajute în cea mai recentă căutare a ei, a 
iluzoriei Cărţi a  lubirii, ea nu împărtăşea acelaşi 
sentiment. 

Era vina lui că Maureen nu dorise să îl includă în 
această căutare. Berenger se comportase cu ea ca un 
neghiob insensibil după ce Biserica luase Evanghelia cu 
forţa, lucru pentru care plătise scump. 

Neputând să-şi dea seama exact care era rolul său acum, 
se simţea singur şi fără cârmă. Lucrul numit destin era un 
conducător complicat şi adesea misterios. 

— Berenger, pot să vorbesc cu tine? 

Întorcându-se spre uşă, Berenger zâmbi siluetei masive 
şi masculine a lui Roland Gelis, confidentul şi prietenul său 
cel mai apropiat. Roland locuia la castel de când era copil, 
căci tatăl său fusese majordom pe când trăia Alistair 
Sinclair, bunicul lui Berenger şi patriarhul de temut al 
familiei care făcuse o avere de un miliard de dolari cu 
compania North Sea Oil. Băieţii fuseseră crescuţi 
împreună după tradiţia din Pommes Bleues, denumirea 
franceză a castelului, care se traduce Merele Albastre şi 
care făcea referire la boabele mari şi rotunde din soiul de 
struguri cultivați în acea regiune a Franţei, struguri care, 
timp de secole, simbolizaseră linia directă de descendență 
a lui lisus şi a Mariei Magdalena. Expresia venea din 
versetul 5, capitolul 15, din Evanghelia după loan: „Eu 


sunt Viţa, voi sunteţi mlădiţele”. Toţi descendenţii lui lisus 
şi ai Mariei Magdalena, fie genetic, fie spiritual, erau 
mlădiţe ale viței. Languedocul era o regiune eretică. 

Deşi familia Gelis lucra pentru familia Sinclair de multe 
generaţii, ei nu le erau inferiori. Erau nobili cu statut care 
li se cuvenea de drept, dar într-un mod foarte discret, aşa 
cum erau numeroase familii din regiunile Languedoc şi 
Midi-Pyrenees, urmând tradiţiile secrete ale poporului lor 
cu bună-cuviinţă şi demnitate extraordinare, chiar şi atunci 
când erau subiectul celor mai mari persecuții. Familia 
Gelis era de tradiţie catară şi era pură. 

— Bineînţeles, Roland. Intră! 

Roland simţi de îndată că scoţianul nu era în apele lui. 

— Ce te supără, frate? 

Berenger a dat din cap. 

— Nimic. Totul. Trase aer în piept, părând ruşinat. Simt 
că sunt ca o oaie rătăcită, fără păstoriţa mea. 

— Ah! 

Roland înţelesese pe dată. Bérenger suferise mult din 
cauza lui Maureen de la cearta care pusese capăt relaţiei 
lor abia înfiripate, înainte de a avea măcar timp să crească. 
Înaintea acelei izbucniri, presupuneau cu toţii că, datorită 
grozavei aventuri pe care o împărtăşiseră în timpul 
căutării Evangheliei pierdute a Mariei Magdalena, vor fi 
inseparabili: Bérenger Sinclair şi Maureen Paschal, Roland 
Gelis şi Tamara Wisdom, prietena cea mai bună a lui 
Maureen şi logodnica lui Roland. Ei erau cei patru 
muşchetari, legaţi prin onoare şi o misiune comună să 
apere adevărul împotriva lumii. Puseseră chiar o placă de 
lemn inscripționată cu celebrul citat al lui d'Artagnan 
deasupra uşii bibliotecii: 


TOŢI PENTRU UNUL, UNUL PENTRU TOŢI, 
ACESTA ESTE MOTTOUL NOSTRU, NU-I AŞA? 


Dar când Maureen s-a întors în California să lucreze la 
cartea ei, o parte din acea intimitate a început să dispară. 
Maureen era chinuită de dorinţa de a spune povestea 

Mariei Magdalena şi de a consemna aventurile prin care 
trecuseră ca s-o găsească atâta timp cât încă erau 
proaspete în mintea ei. Aceasta era misiunea ei, iar 
Bérenger i-o respecta. I-au oferit toţi libertate, în speranţa 
că se va întoarce la castel când va fi pregătită. Dar de la 
apariţia cărţii, Maureen fusese mai ocupată ca oricând. Nu 
mai avea timp decât pentru sarcina pe care i-o dăduse 
Maria. 

Şi mai era şi problema Peter. 

Părintele Peter Healy era vărul lui Maureen şi cel mai 
apropiat confident al ei. Din cauza lui se rupsese relaţia 
dintre Berenger şi Maureen. Peter era cel ce furase 
Evanghelia Mariei Magdalena şi o dusese la Vatican. 
Această trădare îi şocase pe toţi, dar Maureen l-a iertat 
imediat pe vărul ei. Ba chiar l-a apărat în faţa celorlalţi, 
spunând că el făcuse doar ceea ce crezuse că era mai bine 
pentru mesajul Mariei Magdalena. Cu toate acestea, 
Bérenger simţea că loialitatea preotului era mai puternică 
faţă de Vatican decât faţă de Maureen şi de adevărul pe 
care ea îl descoperise. 

Evenimentele care au urmat l-au înfuriat pe Berenger 
Sinclair. Biserica a înăsprit restricţiile asupra a ceea ce 
Maureen avea voie sau nu să dezvăluie în legătură cu 
descoperirea ei, ceea ce ei numeau Evanghelia din Arques. 
Bérenger îl învinovăţea pe Peter că a predat nepreţuitul 
document Vaticanului şi că a pus-o pe Maureen în situaţia 
în care era forţată să facă un compromis. În plus, era tot 
mai întristat de distanţa care îl despărţea de Maureen şi îl 
enerva loialitatea ei oarbă faţă de Peter. In cearta cea mai 
aprinsă din relaţia lor, Berenger, plin de supărare, o 
acuzase pe Maureen de slăbiciune spirituală pentru că îi 
permisese lui Peter şi Bisericii lui să o calce în picioare şi 
să ascundă adevărul. Maureen fusese distrusă de acuzaţia 
lui. Ruptura din relaţia lor devenise un abis. 

Când Bérenger Sinclair o cunoscuse pe Maureen 
Paschal, crezuse că a descoperit ceva ce căutase 
dintotdeauna, fără să spere să găsească vreodată: femeia 
care era egalul lui. Maureen era sufletul său pereche, 

partenera care nu numai că putea să împărtăşească 
împreună cu el viziunile unei lumi mai bune, dar care avea 
pasiunea şi curajul de a face acele schimbări împreună cu 
el. Exista o putere enormă în acel trup micut şi, la fel ca el, 
avea spiritul unui luptător celt, care era o forţă neobişnuită 
a naturii. De aceea acuzaţia de slăbiciune o jignise 
profund, un sentiment pe care el era foarte capabil să-l 
înţeleagă. Avea adesea motive să regrete părţile celtice ale 
propriei sale naturi, cu precădere atunci când pasiunea lui 
se manifesta sub forma abordării războinice preferate de 
strămoşii săi scoțieni. ADN-ul său era o sabie cu două 
tăişuri, la fel ca al lui Maureen. Faptul că semănau atât de 
mult când era vorba de moştenirea lor genetică şi de spirit 
era atât o binecuvântare, cât şi un blestem atunci când 
încercau să clădească o relaţie. Dacă ar fi putut învăţa să 
lucreze împreună în armonie şi să-şi folosească pasiunea 
comună pentru muncă şi pentru celălalt, ar fi putut crea o 
energie de neoprit pentru schimbări pozitive în lume. Dar 
aceleaşi pasiuni aveau puterea de a fi, în mod ciudat, 
distructive. 

Faptul că Maureen îi inclusese numele cu tandrete în 
dedicaţia din cartea sa, alături de Tamara şi Roland, era 
singurul lucru care îl făcuse pe Berenger Sinclair a zâmbi 
cu adevărat de la cearta care îi despărţise. 

— Sper că o vom vedea pe Maureen curând, îl asigură 
Roland în maniera lui amabilă. Şi tocmai s-a petrecut ceva 
care mă face să cred că asta s-ar putea întâmpla mai 
devreme decât credem. 

— Ce? Ce s-a întâmplat? 

Roland îi zâmbea. 

— Tamara tocmai a primit un colet ciudat, adresat ţie. 
Rămâi aici! Ţi-l vom aduce. Dar, dacă tot eşti aici - Roland 
arătă spre peretele îndepărtat al bibliotecii, pe care 
arborele genealogic al ilustrei sale familii era pictat din 
podea şi până în tavan şi care prezenta o mie de ani de 
istorie aruncă o privire atentă la tabloul genealogic al 
familiei tale! 

Și astfel Regina Sudului devenise cunoscută ca Regina 
din Saba, adică înţeleapta regină a poporului din Saba. 
Numele ei era Makeda, care în limba ei însemna „cea 
pătimaşă”. Era o regină-preoteasă a unei zeițe a soarelui, 
despre care se spunea că emana frumuseţe şi abundență 
asupra poporului fericit din Sebei. Zeița lor era cunoscută 
ca fiind „cea care trimite raze puternice de mărinimie”. 
Soţul său era zeul lunii, iar stelele erau copiii lor. 

Poporul din Saba era mai înţelept decât multe alte nații 
ale lumii, înțelegând influenţa stelelor şi caracterul sacru 
al numerelor care proveneau de la zeitățile lor cereşti. Era 
numit Poporul Arhitecturii, iar construcțiile lor rivalizau cu 
cele ale celor mai mari egipteni, atât era de uimitoare 
cunoaşterea lor despre monumentele din piatră. Regina 
era fondatoarea unor şcoli foarte bune în care se predau 
astfel de arte şi arhitectura, iar sculptorii ei puteau crea în 
piatră imagini ale zeilor şi ale oamenilor de o frumuseţe 
excepțională. Poporul ei era învățat şi respecta cuvântul 
scris. Poezia şi cântecul au înflorit în timpul domniei sale. 

Cei din Saba erau un popor virtuos. Zeița pătimaşă a 
soarelui domnea în împărăţia ei cu căldură, lumină şi 
iubire, iar poporului i s-a dăruit toată bogăția: iubire, 
bucurie, fertilitate, înțelepciune, precum şi tot aurul şi 
bijuteriile pe care şi le doreau. Pentru că nu s-au îndoit 
niciodată de existența belşugului, nu au cunoscut nicio zi 
de sărăcie. Era împărăţia cea mai imbelşugată. 

S-a întâmplat ca marele rege Solomon să afle despre 
minunata regină Makeda de la un profet, care l-a sfătuit: 

— O femeie care este egală cu tine şi jumătatea ta 
domneşte într-un tărâm îndepărtat al sudului. Ai de învățat 
multe de la ea şi ea de la tine. Destinul tău este să o 
întâlneşti. 

El nu a crezut la început că o asemenea femeie poate 
exista, dar curiozitatea l-a făcut să-i trimită o invitaţie, o 
rugăminte ca ea să-i viziteze regatul pe Sfântul Munte al 
Sionului. Mesagerii care au venit în Saba să o anunţe pe 

marea şi pătimaşa regină Makeda de invitaţia lui Solomon 
au descoperit că înţelepciunea lui era deja legendară în 
împărăția ei, precum era şi frumuseţea Curţii sale, iar ea îl 
cunoştea. Profetele sale au văzut că ea va călători într-o zi 
departe pentru a-l găsi pe regele cu care va înfăptui 
hierogamia, căsătoria sacră care combina trupul cu mintea 
şi sufletul în acţiunea uniunii divine. El avea să fie sufletul 
geamân al sufletului ei, iar ea avea să devină mireasa lui, 
jumătăți ale aceluiaşi întreg, complet doar prin unirea lor. 

Dar regina din Saba nu era o femeie uşor de cucerit şi n- 
avea să se dăruiască într-o uniune atât de sacră decât 
bărbatului pe care avea să-l recunoască drept parte a 
sufletului său. În timpul marii sale călătorii spre Muntele 
Sion cu alaiul său de cămile, Makeda s-a gândit la o serie 
de teste şi întrebări pe care să i le adreseze regelui. 
Răspunsurile lui aveau s-o ajute să-şi dea seama dacă el 
este egalul ei, sufletul ei pereche, concepute ca unul 
singur la începutul eternității. 

Cei ce au urechi de auzit să audă. 


Pilda lui Solomon şi a reginei din Saba, 
Partea întâi, aşa cum a fost păstrată în Libro Rosso 


Castelul Pommes Bleues 
Arques, Franţa - în prezent 


Berenger, Roland şi Tammy stăteau în jurul mesei din 
lemn de mahon, într-un colţ al bibliotecii. Obiectul 
privirilor lor atente era un document vechi, un sul dintr-un 
fel de pergament, foarte deteriorat din cauza vechimii. 
Sulul era prins între două panouri de sticlă, care îl 
conservau ţinând împreună segmentele desprinse ca într- 
un mozaic medieval, aşa cum părea să fie. 

Cutia care conţinea fragilul document fusese livrată în 
acea dimineaţă la castel, era adresată lui Berenger 
Sinclair, reprezentantul Societăţii Merelor Albastre, şi 
fusese adusă de un curier anonim care nu aşteptase să fie 
identificat. Menajera care a primit pachetul a spus că cel 


care îl livrase ar fi putut fi italian, datorită hainelor, 
maşinii şi accentului, dar nu era sigură. Cu siguranţă nu 
era localnic. 

— Este un arbore genealogic, a început Tammy, trecând 
cu mâna peste nume, începând cu primul din listă. Este 
ceva în latină aici, la început, iar apoi lista începe cu acest 
bărbat. Guido şi încă ceva. Născut în 1077 la Mantova, în 
Italia. 

Berenger, înzestrat cu o educaţie clasică de aristocrat, 
şi-a mijit ochii să citească scrisul aproape şters, în latină, 
de la începutul listei. 

— Pare să scrie: „Eu, Matilda...” Cel puţin cred că scrie 
Matilda. Da, aşa scrie. Spune: „Eu, Matilda, prin 
bunăvoința lui Dumnezeu care există.” E o exprimare 
ciudată, dar asta spune. Următoarea propoziţie spune: 
„Sunt una şi inseparabilă de contele Guidone şi de fiul său, 
Guido Guerra, şi le ofer protecţia Toscanei pentru 
eternitate”. Şi spune că acest fiu Guido Guerra s-a născut 
în Florenţa, la o mănăstire numită Sfânta Treime. De ce s- 
ar naşte fiul unui conte într-o mănăstire? Este... ciudat. 

— Nu este acesta singurul lucru ciudat, interveni 
Roland, arătând un nume din arborele genealogic. Priveşte 
aceste nume, Bérenger. 

Berenger se opri brusc, în timp ce urmărea degetul lui 
Roland pe sticlă. Pe un rând din secolul al XIII-lea erau 
nume pe care le recunoştea. Un cavaler francez pe nume 
Luc Saint Clair se căsătorise cu o nobilă din Toscana. 
Aceleaşi nume apăreau în propriul său arbore genealogic 
ca fiind strămoşii lui. Dar acest fapt nu era o informaţie 
cunoscută, în afara cercului lor de apropiaţi şi era protejat. 
Oricine ar fi trimis acest pachet ştia măcar că acest lucru 
avea relevanţă pentru Berenger Sinclair şi că într-un 
anume fel, aceşti arbori genealogici se intersectau. 

Atenţia lui Tammy fu apoi atrasă de o felicitare anexată 
documentului şi legată de o oglindă mică şi aurie. Hârtia 
felicitării era elegantă, un pergament greoi, stampat cu o 
monogramă ciudată în partea centrală de jos. Un A mare 
era legat de un E mare printr-un şnur elegant cu ciucuri, 

care forma o buclă în centru. Dar nu aceasta era atât de 
neobişnuit; ceea ce făcea ca monograma să fie ciudată era 
faptul că litera E era întoarsă, aproape ca o imagine în 
oglindă a literei A. Pe felicitare se afla un fel de poezie: 


Arta va salva lumea, 


Pentru cei ce au ochi de văzut, 
În reflexia ta vei găsi ceea ce cauţi... 
Slavă lui Ichthys! 


— Arta va salva lumea, repetă Tammy. Am mai întâlnit 
acest concept de câteva ori. 

In căutarea Evangheliei pierdute a Mariei Magdalena, 
cei patru descifraseră o serie de hărţi şi indicii găsite în 
picturile europene din Evul Mediu, din Renaştere şi din 
perioada barocului. O hartă pictată în frescă de Sandro 
Botticelli o dusese pe Maureen spre descoperirea 
documentelor inestimabile scrise chiar de mâna Mariei 
Magdalena. În lumea complexă a ezoterismului creştin, 
căutarea simbolurilor în artă era punctul de pornire pentru 
multe călătorii măreţe. Când adevărul nu putea fi dezvăluit 
prin scris de teama persecuției până la moarte, era adesea 
codificat în picturi simbolice. 

Berenger a luat oglinda şi s-a uitat în ea o clipă înainte 
de a repeta al treilea vers al poeziei. 

— În reflexia ta vei găsi ceea ce cauţi. Hmm! 

N-a avut însă timp să se gândească mai mult la asta, 
deoarece Roland îl întrerupse, într-un mod care nu-i era 
specific, mirat de ceva ce-i atrăsese privirea. 

— Priveşte aici! Roland arăta spre capătul documentului. 
Ultimul nume din arborele genealogic. Văd bine? 

Tammy puse mâna pe el, în timp ce se apleca să vadă ce 
anume îl tulburase pe timidul gigant. Berenger verifică 
pentru toţi, examinând cu grijă ultimul nume de la sfârşitul 
arborelui genealogic, după părerea unora, cel mai mare 
nume din istoria artei. 


SE URSI 


— Michelangelo Buonarotti. 

— Maureen! Domnişoară Paschal... 

Maureen intrase pe uşa turnantă din strada 47 în holul 
hotelului ei, iar Nate, recepţionerul-şef, o recunoscuse. 
Editorul şi publicistul său lăsau adesea colete pentru ea şi 
viceversa, astfel încât ea şi Nate se împrieteniseră rapid, 
ajungând chiar să se tutuiască. Maureen dădea bacşişuri 
grase, iar Nate avusese întotdeauna o admiraţie specială 
pentru roşcate; era o bună combinaţie pentru o relaţie 
profesională în New York. 

— A venit un colet pentru tine în această seară. Tocmai 
am ajuns şi l-am observat în camera din spate. 

Nate se întoarse din camera din spate, ţinând în mâini o 
cutie elegantă pentru cadouri. Avea, cu siguranţă, o 
jumătate de metru lungime, era îngustă şi de un roşu- 
închis. Un buchet uriaş de flori albe, crini Casablanca 
înmiresmaţi, asortaţi cu trandafiri albi cu tulpină lungă, 
era prins de cutie cu o panglică lată din satin roşu. 

Maureen cercetă cutia cu atenţie înainte să o ia. 

— Avea o felicitare? 

Nate dădu din cap. 

— Nu, nimic. Îmi pare rău. 

Maureen îi zâmbi şi-i mulţumi, nerăbdătoare să ajungă 
sus ca să vadă ce conţinea cutia roşie. 

Încă zâmbea când intră în cameră, îmbătată de 
mireasma divină a crinilor. Exista doar un bărbat în 
întreaga lume care ştia că acestea erau florile ei preferate 
şi că trandafirii şi crinii erau simbolul Mariei Magdalena. 
Un singur bărbat ar fi trimis un cadou atât de sofisticat. 

Berenger Sinclair. 

Împotriva voinţei ei, Maureen se simţea cuprinsă de 
acea emotie electrizantă, de nedescris care urcă pe şira 
spinării şi face pielea de găină. Dumnezeu să o ajute, era 

încă înnebunită după el, şi nimeni n-ar fi putut-o învinovăţi. 
El era arătos, în felul charismatic şi misterios al celților, 
fermecător, foarte inteligent şi extrem de bogat şi 
puternic. Dar era, de asemenea, enervant prin aroganţa sa 
şi cam prea înclinat să fie crud şi critic. Berenger o rănise 
profund şi ea nu mai nu voia să i se întâmple din nou asta. 

Insă, după toate prin câte trecuseră împreună, el o 
înţelegea mai bine decât orice alt bărbat din lume. 

Pe parcursul cercetării lui Maureen, Bérenger o 
apărase, îi oferise adăpost şi chiar o învățase câte ceva 
despre folclorul şi tradiţiile care înconjurau tainele 
Magdalenei în Franţa. Nu avea nicio îndoială că el o 
influenţase şi îi schimbase dramatic viaţa, nicio îndoială că 
destinele lor erau legate în mod inextricabil. Totuşi, orice 
era legat de el putea fi o potenţială primejdie. Bereger era 
un playboy european notoriu şi un burlac convins. Până la 
vârsta de cincizeci de ani nu fusese niciodată căsătorit şi 
nu avusese înclinaţie spre vreun angajament serios de 
orice fel, din câte ştia ea. El îi explicase că rămăsese 
burlac pentru că nu voia să se mulţumească deloc cu o 
femeie care nu fusese creată special pentru el. Când a 
întâlnit-o pe ea, i-a mărturisit, a fost sigur. Ea era acea 
femeie, motivul pentru care nicio alta nu-i reţinuse 
interesul. 

Era o explicaţie convenabilă. Poate prea convenabilă. 
Existau multe semne de avertisment cu un om ca 
Bérenger, chiar şi înainte de teribila lor ceartă. El îşi 
ceruse iertare, dar Maureen rămăsese în gardă. 

Şi totuşi stomacul îi era agitat la gândul că florile 
veniseră din partea lui. 

Desfăcând cu grijă panglica, Maureen luă florile şi 
scoase capacul cutiei. Era o felicitare într-un plic închis, pe 
care scria: DOMNIŞOAREI PASCHAL. Ciudat, Bérenger nu 
i s-ar adresa astfel. Probabil era doar formalitatea 
florarului. Se uită apoi în cutie, dând la o parte hârtia care 
acoperea conţinutul. Nu ştia ce va găsi, dar cu siguranţă 
nu asta. Îlnăuntru era ceva ce părea un document vechi. 
Era imposibil de spus la prima vedere dacă era originalul 

sau o copie. Cu toate acestea, era pus cu grijă între 
panouri de sticlă. Cu grijă, Maureen l-a scos din cutie. 
Avea o lungime de aproape o jumătate de metru, era foarte 
îngălbenit de trecerea timpului - sau era o foarte bună 
copie - şi uzat la margini. 

Textul documentului umplea trei sferturi de pagină, fiind 

scris într-o latină înflorită şi pretențioasă. Maureen îl 
analiză atent, dar nu credea că îl va putea descifra, din 
cauza formei vechi şi a scrisului sofisticat. Cunoştea latina, 
dar documentul din faţa ei era o provocare şi pentru un om 
instruit, cu cunoştinţe mult mai solide decât vocabularul ei 
rudimentar. 
_ Semnătura de la sfârşit era cea mai captivantă. 
Ingroşată şi sofisticată, era cu siguranţă desenată de mână 
cu cerneală şi totuşi semăna cu un fel de sigiliu, cu o cruce 
latină desenată între litere. 


Îşi scoase carneţelul Moleskine şi scrise pe un singur 
rând literele din semnătura medievală. Scria: 


MATILDA DEI GRA SI QUO EST 


Părea să însemne: „Matilda, prin bunăvoința lui 
Dumnezeu care există.” 

Sub litere mai erau două simboluri - unul arăta ca o 
versiune stilizată a literei H, dacă liniile verticale ar fi fost 
şerpuite; celălalt i se păru imediat cunoscut. Mâna ei se 
îndreptă spre colierul pe care îl purta, un cadou primit de 
la Berenger cu ocazia ultimei ei aniversări. Era un simbol 
incrustat delicat într-un diamant, o spirală de coarne de 


berbec - hieroglifa astrologică pentru zodia Berbec. 
Maureen se născuse în ziua de 22 a lunii martie, în primul 
grad al primului semn zodiacal, la echinocţiu de 
primăvară, când soarele ieşea din Peşti şi intra în Berbec. 
Coarnele berbecului erau simbol al echinocţiului de 
primăvară încă din Antichitate. Dar ce ar putea să însemne 
în acest document? Şi, întrebare şi mai apăsătoare, cine îi 
trimisese acest document şi de ce? 

Deschise felicitarea cu grijă. Hârtia elegantă era 
timbrată în partea de jos cu o monogramă ciudată. Un A 
mare era legat de un E mare, litera E apărând invers, ca o 
imagine în oglindă. Felicitarea era scrisă de mână: 


În călătoria ta prin Tărâmul Florilor 
Vei ajunge în Valea de Aur. 

Cauţi Cartea Iubirii? 

Atunci aici vei găsi ceea ce cauţi... 
Slavă lui Ichthys! 


Maureen oftă, pe jumătate uşurată pe jumătate agitată. 
Aşa începuse şi căutarea Evangheliei scrise de Maria 
Magdalena - cu un cadou ciudat şi cu un mister de 
rezolvat. S-a rugat să găsească indicii, şi acum ele 
apăreau. Cu siguranţă, oricine ar fi trimis acest cadou ştia 
ceva despre trecutul ei, ceea ce era puţin cam tulburător. 
Era, categoric, ciudat faptul că vorbele din felicitare erau 
identice cu ceea ce mica madonă rostise în visul ei. Se 
cutremură în faţa caracterului intim şi straniu al unui 
asemenea bilet. Deşi avea credinţa că va fi îndrumată de 
Dumnezeu pe calea ei, cum fusese întotdeauna, exista ceva 
cu siguranţă ameninţător la un corespondent necunoscut 
care îi ghicea visele. Era oare posibil ca vreun om să-i 
influenţeze cu adevărat visele? Nu era sigură care dintre 
acele scenarii erau mai amenințătoare, dar ambele o 
îngrijorau. 

Prin urmare, făcu singurul lucru care îi veni în minte: 
îngenunche şi începu să se roage pentru a fi apărată şi 
îndrumată în călătoria pe care urma s-o înceapă. 


Y p 


> 


Maureen făcu un inventar mental rapid. Erau doar trei 
oameni în lume cu care se putea consulta cu privire la 
acest mister, şi toţi în Europa. Primul era vărul ei, Peter 
Healy, călugărul catolic aflat în prezent la Vatican. Peter 
ar putea să traducă documentul şi probabil chiar să-l 
identifice. Putea să parieze că, oricine i-ar fi trimis 
pachetul misterios, cunoştea relaţia ei cu o asemenea 
sursă. Altfel, probabil nu ar fi lăsat-o să traducă singură 
ceva atât de sofisticat. Il va suna pe Peter, bineînţeles, deşi 
ştia că prima lui reacţie va fi de îngrijorare. Mai bine totuşi 
să mai facă puţină investigaţie înainte să lase totul orbeşte 
în seama lui. 

Mai rămâneau Berenger Sinclair şi Tamara Wisdom, 
ambii locuind la castelul Pommes Bleues din Languedoc, în 
Franţa. Ca şi Peter, Berenger se va îngrijora imediat şi îi 
va spune să vină în Franţa cât timp el cercetează. Nu 
aceasta era reacţia pe care o dorea sau de care avea 
nevoie acum. 

Mai rămânea Tammy. 

Tamara era prietena ei cea mai apropiată, confidentă şi 
parteneră în erezie. Cineastă independentă din Los 
Angeles, strălucită şi acerbă, Tammy îşi pierduse inima în 
timp ce realiza un documentar despre legendele Mariei 
Magdalena în Franţa; fusese cucerită atât de minunatele 
peisaje, cât şi de uriaşul tandru al Languedocului, Roland 
Gelis, cu care se logodise. Tamara, Roland şi Berenger 
locuiau cu toţii în magnificul castel Pommes Bleues, moşia 
franceză a familiei scoțiene Sinclair, care servea drept 
reşedinţă a iubitei lor societăţi cu acelaşi nume. Cum un 
telefon pentru unul era un telefon pentru toţi, poate că 
Maureen reuşea să o prindă pe Tammy singură dacă o 
suna mai întâi pe telefonul mobil. 

Era miezul nopţii în New York. Asta înseamnă că e ora 
şase dimineaţa în Franţa. Era devreme, dar era important. 
Formă numărul de mobil al lui Tammy şi imediat auzi 
sunetul dublu pentru apeluri internaţionale. Apoi un clic 

când Tammy răspunse, fără să pară deloc somnoroasă, 
salutând-o în glumă: 

— Slavă lui Ichthys! 

— Ai primit şi tu unul? 

— Adresat lui Bérenger. A ajuns aseară. 

— Un document vechi despre cineva pe nume Matilda? 

— Contesa Matilda din Toscana. 

— O cunoşti pe această Matilda? 

— Da, şi o cunoşti şi tu. Apare în legende ezoterice pe 
tot teritoriul Europei. Un fel de regină războinică ce a 
condus jumătate din Italia. Şi, lucrul cel mai important 
pentru scopurile noastre, a fondat abația Orval. 

Maureen îşi pierdu răsuflarea. În ultima propoziţie a lui 
Tammy erau două mari dezvăluiri. Se va ocupa mai întâi de 
cea care avea legătură cu indiciul din felicitarea ei. 

— Orval. Or-Val. Înseamnă Valea de Aur, nu? Ca în: „Vei 
ajunge la Valea de Aur.” 

— Da. Îţi dai seama că asta înseamnă că noi avem 
jumătate din puzzle, iar tu ai cealaltă jumătate. E limpede 
că e cineva care doreşte ca noi să lucrăm împreună. Sau 
poate ar trebui să spun că e cineva care doreşte ca tu şi 
Berenger să lucraţi împreună, având în vedere că 
pachetele vă erau adresate vouă. Înseamnă ceva? 

Maureen ignoră pentru moment aluzia lui Tammy şi îşi 
îndreptă atenţia asupra unei probleme mai importante. 

— Orval. Adică... Profeţia Orval? 

Tammy râse. 

— Desigur, micuța mea Cea Aşteptată. Se pare că e 
cineva care vrea ca noi să mergem în Belgia şi să analizăm 
mai profund propria ta profeție. Cât de repede poţi ajunge 
aici? 

Maureen oftă, înțelegând că trebuie să ţină seama de 
chemarea la aventură. Nu mai avea cale de întoarcere. Mai 
întâi îl va suna pe Peter la Roma şi îl va informa cu privire 
la evenimentele din ultimele douăzeci şi patru de ore, 
înainte de a face aranjamentele pentru a-i trimite 
documentul peste noapte. Apoi va suna la Air France şi va 
rezerva un loc pentru zborul spre Toulouse. 


Franţa. Berenger. 


& 


În noaptea aceea Maureen avu un somn agitat. Visa iar 
ceva. Era o scenă care se tot repeta şi o bântuia de ceva 
timp. Dar acum visul era mai lung şi mai complet decât 
oricând. 

€ 


O siluetă în umbră aşternea, la o masă veche, 
zgârieturile unei penițe. Cuvinte şi imagini curgeau din 
mâna unui autor. Privind peste umărul scriitorului, văzu că 
din aceste pagini părea să emane o strălucire azurie. 
Concentrată asupra luminii ce radia din paginile scrise, 
Maureen nu l-a văzut pe cel care scria atunci când s-a 
mişcat prima dată. Când silueta s-a întors şi a păşit în 
lumina lămpii, ei i s-a tăiat brusc răsuflarea. 

Mai zărise de câteva ori aceste imagini în visele 
anterioare, momente trecătoare de recunoaştere, care se 
sfârşeau într-o clipă. El îşi concentra acum întreaga putere 
a atenţiei sale asupra lui Maureen. Paralizată în starea de 
vis, ea se uita mirată la bărbatul din faţa ei. Cel mai 
frumos bărbat pe care îl văzuse vreodată. 

Easa. 

Acesta era numele pe care l-l dădea Maria Magdalena în 
Evanghelia ei, deci era numele care suna cel mai bine 
pentru Maureen. Găsindu-l pe Easa prin ochii Mariei 
Magdalena, ea îşi descoperise propria credință. Pentru 
restul lumii moderne, el era lisus. 

El i-a zâmbit, o expresie a unei asemenea dumnezeiri şi 
călduri, încât Maureen a fost învăluită de ea, ca şi când 
soarele însuşi radia din acea simplă expresie. A rămas 
nemişcată, incapabilă să facă altceva decât să se holbeze 
la frumuseţea şi harul său. 

— Tu eşti fiica mea, de care sunt foarte multumit. 

Vocea lui era o melodie, un cântec al armoniei şi al 
iubirii care umplea aerul din jurul ei. A plutit pe acea 

muzică o clipă cât o veşnicie, înainte de a se prăbuşi, la 
sunetul următoarelor lui cuvinte. 

— Dar munca ta nu s-a sfârşit încă. 

Cu încă un zâmbet, Easa Nazarineanul, Fiul Omului, s-a 
întors la masă, unde s-a oprit din scris. Lumina din pagini 
era şi mai strălucitoare, literele sclipeau cu o lumină 
indigo, cu desene albastre şi violet pe suportul greu, care 
părea o pânză. 

Maureen a încercat să-i vorbească, dar cuvintele nu-i 
ieşeau de pe buze. Putea doar să privească ființa divină 
dinaintea ei care se apleca spre paginile sale şi vorbea cu o 
precizie blândă. 

— Iată Cartea Iubirii. Urmează calea care ţi s-a arătat şi 
vei găsi ceea ce cauţi. Odată ce ai găsit-o, va trebui să o 
împărtăşeşti lumii şi să îndeplineşti promisiunea pe care ai 
făcut-o. Adevărul nostru a fost în întuneric pentru prea 
mult timp. Încearcă să ţii minte că „destin“ şi „destinaţie” 
provin de la aceeaşi rădăcină. 

Deşi discursul său era hotărât, cuvintele sale rămâneau 
o taină pentru ea. 

Easa i-a captat privirea uimită un moment etern, înainte 
de a se ridica să alunece fără efort prin spaţiul care îi 
separa. A ajuns chiar în faţa lui Maureen, paralizând-o cu 
ochii săi negri intenşi. 

— Timpul se întoarce. Dacă nu iţi vei aminti nimic 
altceva atunci când te trezeşti, ține minte aceste trei 
cuvinte. 

Maureen se lupta în visul ei, încercând disperată să-şi 
amintească tot ceea ce el îi spunea. A încercat să repete 
cele trei cuvinte. De această dată, a putut să le rostească. 
A reuşit să şoptească, drept răspuns: 

— Timpul se întoarce. 

Easa a răsplătit-o, aplecându-se şi sărutând-o părinteşte 
pe frunte. 

— Trezeşte-te acum, copila mea. Trebuie să te trezeşti 
cât timp te afli în acest trup, pentru că totul există în acest 
trup. Şi să nu-ți fie teamă, pentru că eu sunt întotdeauna 
cu tine. Acum du-te fără frică şi fă toate lucrurile cu 

dragoste. Fii, dar, desăvârşită. 


Maureen s-a trezit cu o tresărire, trăgând aer în piept şi 
întinzându-se spre veioza de la marginea patului pentru a 
lumina camera cât de repede posibil. Inima îi bătea cu 
putere în piept în timp ce încerca să ajungă la carneţelul 
aşezat pe noptieră. A scrijelit cuvintele Lui cum i-au venit 
în minte, începând cu referirea la Cartea Iubirii şi 
rugându-se să nu uite nimic. A subliniat propoziţia „destin 
şi destinaţie provin de la aceeaşi rădăcină”. Ce ar putea 
oare să însemne acest lucru? A dat din cap gândindu-se la 
absurditatea situaţiei - lisus îi dădea o lecţie de 
etimologie. 

Apoi, fusese vorba şi de o promisiune. Să respecte 
promisiunea pe care o făcuse? Când? În această viaţă? În 
alta? Era aproape sigură că nu credea în reîncarnare şi 
mult mai sigură că acest concept era contrar învățăturilor 
creştine. Ce altceva ar putea să însemne? O promisiune 
făcută înainte ca ea să se nască? 

Maureen s-a gândit o clipă la lumina albastră. Strălucea 
din pagini, ca şi când cuvintele lui Easa aveau o viaţă 
proprie, care făcea parte din această superbă culoare 
strălucitoare indigo-violet. Ceva îi reţinea atenţia - această 
lumină, această culoare era importantă într-un anumit fel. 
Era ceva ce trebuia să înţeleagă, dar semnificaţia era un 
mister pentru ea atunci şi acolo. 

A scris: Fii, aşadar, desăvârşită. Semăna cu ceva din 
Scriptură. li va spune asta lui Peter; el va şti imediat dacă 
era aşa sau nu. Dar rândul dinainte nu făcea, cu siguranţă, 
parte din scriptură: Trebuie să te trezeşti cât timp te afli în 
acest trup, pentru că totul există în acest trup. 

A dat pagina şi a scris cu litere mari: 


TIMPUL SE ÎNTOARCE 
S-a uitat din nou la notițele ei, dându-şi seama că a uitat 


o propoziţie. Dacă vorbele celelalte ale lui Easa o 
frământau, acestea - pe care el i le spusese şi într-un vis 
anterior - erau de-a dreptul tulburătoare. Prevestitoare. 
Inevitabile. 

„Dar munca ta nu s-a sfârşit Încă.” 

Munca sa părea abia să înceapă. 


cita 


Makeda, regina din Saba, a ajuns în Sion cu un alai 
foarte mare, un şir de cămile având o lungime ce nu mai 
fusese văzută vreodată, care cărau mirodenii şi foarte mult 
aur şi pietre preţioase, toate fiind daruri pentru marele 
rege Solomon. A venit la el fără intenţii rele, pentru că era 
o femeie pură şi sinceră, incapabilă de înşelăciune şi 
viclenie. Lucruri precum minciunile şi falsitatea îi erau 
necunoscute. Astfel, Makeba i-a spus lui Solomon tot ce 
avea în minte şi în suflet şi l-a întrebat dacă îi va răspunde 
întrebărilor pe care le are pentru el. Ele nu erau, cum 
spuseseră unii ghicitori, pentru a-i pune la încercare 
înțelepciunea. Erau mai degrabă întrebări ale inimii şi ale 
sufletului. Răspunsurile lui aveau s-o ajute să hotărască 
dacă s-au născut într-adevăr din acelaşi spirit şi sunt 
predestinați să sărbătorească împreună hierogamia. Şi 
totuşi până la urmă nu a mai fost nevoie de aceste 
întrebări. De îndată ce a ajuns în faţa lui şi l-a privit în 
ochi, a ştiut că el era parte din ea, de la începutul şi până 
la sfârşitul eternității. 

Solomon a fost foarte impresionat de frumusețea şi 
prezența Makedei şi dezarmat total de sinceritatea ei. 
Înţelepciunea pe care a văzut-o în ochii ei o reflecta pe a sa 
şi a ştiut imediat că profeţii aveau dreptate. Acea femeie 
era egala sa. Cum ar putea fi altfel, din moment ce era 
cealaltă jumătate a sufletului său? 

Și aşa s-a întâmplat că atunci când Makeda, regina din 
Saba, a văzut toată măreţia lui Solomon, tot ceea ce el a 
creat în împărăția lui şi, mai ales, fericirea supușilor lui, i-a 
spus: 

— Vestea pe care am auzit-o pe pământul meu despre 
faptele tale şi despre înțelepciunea ta este adevărată, dar 
nu am crezut până când am ajuns şi am văzut asta cu ochii 
mei; şi, iată, înțelepciunea şi bogăţia ta depăşesc vestea pe 
care am auzit-o. Fericiţi sunt oamenii tăi! Fericiţi sunt 
Supuşii tăi, care stau mereu înaintea ta şi îţi ascultă 
înțelepciunea! Binecuvântat fie Domnul Dumnezeul tău, 
care a fost încântat de tine şi care te-a pus pe tronul 
Israelului! El te-a făcut rege pentru a face lege şi dreptate. 

— Şi fie binecuvântat Domnul Dumnezeul tău care te-a 
făcut pentru mine şi care m-a făcut pentru tine. 

Și atunci regina din Saba şi regele Solomon s-au 
împreunat în hierogamie, căsătoria care uneşte mireasa şi 
mirele într-o ceremonie spirituală ce face parte doar din 
legea divină. Zeița din Makeda s-a unit cu zeul din 
Solomon într-o căsătorie sacră, unirea masculinului şi a 
femininului într-o ființă completă. Prin Solomon şi regina 
din Saba, El şi Asherah s-au unit din nou prin trupuri. 

Ei au rămas în camera nupțială un întreg ciclu lunar, 
într-un loc al încrederii şi al conştiinţei, nepermițând nici 
unei tulburări să intervină între ei în uniunea lor şi se 
spune că în acest timp secretele universului au fost 
dezvăluite prin ei. Impreună, au găsit misterele pe care 
Dumnezeu le va împărtăşi cu lumea, cu cei ce au urechi de 
auzit. 

Și totuşi nici Solomon, nici regina din Saba nu au 
devenit tovarăşi unul pentru celălalt, pentru că ei erau 
egali, fiecare domnind peste teritoriul şi destinul său. 
Fiecare ştia că va veni momentul în care vor fi nevoiţi să se 
despartă şi să se întoarcă fiecare la îndatoririle regatelor şi 
stăpânirilor lor, să fie din nou singuri, cu înţelepciunea şi 
puterea aflate acum. Triumful şi sărbătoarea lor constau în 
ceea ce a adus, fiecare pentru celălalt, spre folosinţă bună 
şi înțeleaptă în destinele individuale. 

Solomon a scris peste o mie de cântece inspirate de 
Makeda, dar niciunul la fel de valoros precum Cântarea 
Cântărilor, care păstrează în ea tainele hierogamiei şi ale 
modului în care ei l-au găsit pe Dumnezeu prin această 

uniune. Se spune că Solomon a avut multe soţii, dar numai 
una era parte din sufletul său. Deşi Makeda nu a fost 
niciodată soția sa după legile oamenilor, ea a fost singura 
lui soţie după legile lui Dumnezeu şi ale naturii, care 
formează legea Iubirii. 

Când Makeda a plecat de la Muntele Sfânt al Sionului, 
inima îi era grea din cauza nevoii de a-l părăsi pe singurul 
om pe care il iubea. Aceasta a fost soarta multor suflete 
gemene de-a lungul istoriei, să se întâlnească în anumite 
momente şi să descopere cele mai adânci taine ale iubirii, 
dar să fie despărțite în final de destinele lor. Poate acesta 
este cel mai mare chin şi cea mai mare taină a iubirii 
înțelegerea că nu există despărțire între cei ce se iubesc 
cu adevărat, indiferent de împrejurări, de timp sau de 
depărtare, distanţă, de viaţă sau de moarte. 

Odată ce hierogamia este consumată între suflete 
predestinate, sufletele celor ce se iubesc nu sunt niciodată 
despărțite. 

Cei ce au urechi de auzit să audă. 


Pilda lui Solomon şi a reginei din Saba, 
Partea a doua, aşa cum a fost păstrată în Libro Rosso 


Vatican, Italia - în prezent 


— Mulţumesc, Maggie. 

Margaret Cusack pusese cu grijă tava cu ceai pe biroul 
părintelui Peter Healy. Cloncănea în jurul lui şi a tăvii ca o 
bătrână irlandeză bârfitoare ce era, în timp ce-i turna 
ceaiul, îi măsura cantitatea de zahăr, adăugând doza 
potrivită de lapte. Maggie era ceea ce mama lui Peter 
numea fată bătrână, o femeie de o anumită vârstă fără „pui 
sau copii ai ei”. Insă îşi organizase o viaţă şi o carieră de 
menajeră de preot, începând din anii adolescenţei în 
regiunea Mayo. Când preotul pentru care lucra fusese 
transferat la Roma, ea venise cu el şi nu mai plecase. Era 
aici de cincizeci de ani. 

Când părintele Bernard decedase, cu un an în urmă, 

Maggie se dovedise un accesoriu atât de loial şi de 
indispensabil, încât ar fi rămas la locul de muncă până 
când s-ar fi găsit o nouă slujbă pentru ea. Devotamentul ei 
absolut faţă de Biserică nu cunoştea nicio limită. 

Le scrisese alor ei pentru a le spune că Dumnezeu a 
binecuvântat-o prin venirea la Roma a unui om deosebit, 
părintele Peter, la momentul potrivit. Că era tânăr şi 
fermecător - şi irlandez -, acest lucru fiind o bucurie şi mai 
mare pentru ea. Lui Maggie îi lipsea enorm Irlanda şi 
adesea fredona baladele populare ale ţării în care se 
născuse, în timp ce făcea ordine după o zi plină a 
părintelui Peter. 

Astăzi, fredona un cântec pe care Peter îl recunoscu 
surprins. Nu îl mai auzise de ani de zile. Era un imn scris 
în limba irlandeză, pe care îl învățase când era copil la 
şcoala Fraţilor Creştini. O luă prin surprindere pe Maggie, 
începând să cânte cu ea. 

„Ceăd mile fáilte romhat a Iosa, a losa...” 

Fii binevenit de o sută de mii de ori, lisuse. Era un 
cântec despre primirea lui lisus în inimile şi vieţile noastre. 
Era tradiţional, iar Peter credea că îşi aminteşte că vine de 
la un imn vechi de la începutul creştinismului şi de pe 
vremea Sfântului Patrick. Pronunţia irlandeză a numelui 
său, Iosa, semăna cu Fasa. 

— Ce cântec frumos, nu-i aşa, părinte? 

— Este într-adevăr, Maggie. Şi doar acum mi-am dat 
seama că „lisus” în irlandeză se pronunţă „Easa”. Ştiai că i 
se spune Easa sau Issa, în mai multe limbi? 

— Nu pot să spun că ştiam asta, părinte, cu excepţia 
cuvântului în irlandeză. Şi doar datorită cântecului. Nu mai 
ştiu foarte mult din limba irlandeză, dar cântecele şi 
poeziile rămân. 

— Da, rămân. 

A lăsat baltă discuţia. Maggie nu era o persoană cu care 
să ai discuţii ce depăşeau limitele catolicismului. Era 
neclintită în credinţa ei, ca multe femei irlandeze de la ţară 
de vârsta şi din perioada ei şi, în principiu, ca toţi cei de 
care Peter era înconjurat aici la Roma. Ea probabil nu voia 

să audă de ce Maria Magdalena îl numea Easa în 
Evanghelia ei - pentru că era o formă familiară a numelui 
său grecesc, familiară pentru că ea era căsătorită cu el. De 
fapt, Maggie şi-ar impune probabil o pedeapsă de zece mii 
de Ave Maria: doar dacă ar auzi o asemenea blasfemie din 
gura lui. Angajatorul său dinainte, părintele Bernard, era 
un tradiţionalist de şcoală veche, la fel ca ea. 

Maggie era foarte fericită atunci când îl îngrijea ca o 
mamă, aducându-i mâncarea şi ceaiul şi făcând ordine în 
locul unde stătea, care îi servea şi drept birou. Cât timp 
limita conversațiile la traiul zilnic şi la amintirile despre 
casă, ea era bucuroasă ca o zi de primăvară. 

În plus faţă de îndatoririle de menajeră la Vatican, 
Maggie era, de asemenea, o membră credincioasă a 
Confreriei Apariţiilor Sfinte, un grup dedicat înţelegerii şi 
promovării în întreaga lume a apariţiilor Fecioarei Maria. 
Avea mereu la ea tot felul de cărţulii sau broşuri, iar în 
pauze studia descrierile acestor apariţii. In acest moment, 
în timp ce pregătea ceaiul lui Peter, avea o broşură cu 
colţul îndoit care ieşea din buzunarul larg al şorţului. 

— Ce citeşti? Peter era mereu curios. 

— Viaţa Sfintei Surori Lucia, a răspuns Maggie în timp 
ce scotea cartea din şorţ pentru a i-o arăta lui Peter. Lucia 
Santos: Viaţa şi viziunile ei. 

— Ah, Fâtima! Vă pregătiţi pentru aniversare anul 
acesta? 

— Ne pregătim, părinte. Sunt nouăzeci de ani de când 
Sfânta Fecioară le-a apărut copilaşilor din Fátima. 
Organizăm un eveniment special pentru asta. 

Telefonul sună în holul alăturat şi Maggie fugi să 
răspundă în timp ce Peter îşi sorbea ceaiul. Avea nevoie de 
puţină linişte acum, să se gândească la telefonul pe care îl 
primise de la Maureen. El nu era doar cea mai apropiată 
rudă a ei în viaţă, ci era şi fusese întotdeauna îndrumătorul 
ei spiritual. Trecuseră împreună prin momente de 
încercare şi amândoi înduraseră teste extraordinare ale 
credinţei în timpul căutării Evangheliei după Maria 

Magdalena. Nu trecea nicio oră din zi fără ca Peter să se 
întrebe dacă trecuse ori picase acele teste. 

După ce Maureen îşi riscase viaţa pentru a obţine 
documentele vechi din ascunzătoarea unde erau ţinute, 
într-o peşteră din Franța, Peter îşi  asumase 
responsabilitatea de a scoate Evanghelia din Franţa şi de a 
o preda Bisericii. Pentru aceasta, fusese nevoit să o 
dezamăgească pe Maureen şi pe toți prietenii ei de la 
castelul Pommes Bleues, care o ajutaseră şi o apăraseră în 
timpul aventurii ei. Pe scurt, furase documentele ca un hoţ 
în mijlocul nopţii. Deşi acum se simţea plin de dezgust faţă 
de propria persoană pentru acea decizie, motivele pe care 
le avusese atunci pentru a lua decizia erau numeroase. În 
primul rând, se convinsese singur că astfel o proteja pe 
Maureen. Din nefericire, ea şi asociaţii ei nu vedeau 
lucrurile aşa. Fusese nevoie ca ei să-şi amintească toate 
lucrurile bune care li se întâmplaseră în ultimii doi ani 
pentru a repara complet relaţia, iar acesta fusese în mare 
parte chiar meritul Mariei Magdalena. Pentru că 
Evanghelia ei propovăduia puterea şi importanța iertării, 
Maureen hotărâse că era cea mai mare ipocrită dacă nu îl 
ierta pe Peter. : 

Dar mai trebuia ca şi Peter să îşi ierte asta. În momentul 
descoperirii Evangheliei şi pe măsură ce o traducea, fusese 
profund impresionat de revelaţiile ei. Pur şi simplu nu 
putea accepta ca o legătură atât de esenţială cu istoria 
creştinismului să nu fie în mâinile Bisericii, unde fiecare 
expert ar putea fi folosit pentru a analiza materialul şi 
pentru a-l autentifica. De aceea, făcuse ceea ce credea că 
era cel mai bine, predând originalul autorităţilor Romei. 
Drept răsplată, i s-a permis să participe la cercetarea 
controversatei evanghelii. 

Era însă o existenţă cumplită. Peter se afunda zilnic în 
birocraţia şi ierarhia unei structuri a Vaticanului care îl 
considera un străin. El nu era un erou pentru că predase 
acest document atât de valoros. De fapt, era chiar invers. 
Era mereu bănuit că ia parte la o posibilă erezie. Deoarece 
Peter tradusese documentul pentru prima dată, înainte de 


e ea 


a-l preda autorităţilor Vaticanului, era considerat o 
persoană problematică. El ştia exact ce scrie în Evanghelie 
şi, mai mult decât atât, îi împărtăşise aceste informaţii 
verişoarei lui, care era o scriitoare foarte bine vândută 
datorită acestui fapt. Iar în sufletul său, el era convins de 
autenticitatea acestui material, fără nici măcar o 
cercetare. Mulţi se opuneau acestei idei, iar Peter era 
adesea împiedicat să se exprime şi redus la tăcere în 
încercările lui de a se face auzit. În unele momente, se 
simţea mai degrabă într-un arest la domiciliu decât un 
participant activ la procesul de autentificare. Avea un 
singur aliat în întreaga Romă pe care putea să se bazeze. 
Din fericire, era un aliat foarte puternic. Peter se ruga ore 
în şir, în fiecare noapte, ca membrii consiliului Vaticanului 
să permită luminii adevărului să le pătrundă în suflet în 
timpul acestui proces. Trăia pentru ca într-o zi să îi poată 
spune lui Maureen că Maria Magdalena va fi recunoscută 
şi răzbunată. 

Dar acum apăruse o nouă complicaţie. Maureen era pe 
punctul de a avea o nouă realizare spirituală, fie că ştia 
deja acest lucru ea însăşi sau nu. Peter mai văzuse acest 
lucru  întâmplându-se o dată: înmulțirea viselor 
prevestitoare care  duseseră la o serie rapidă de 
sincronicităţi şi  coincidenţe, toate inexplicabile fără 
intervenţia divină. Astfel de evenimente o conduseseră cu 
doi ani înainte pe Maureen către Evanghelia după Maria 
Magdalena. Şi iată că avea din nou aceste vise şi de 
această dată lisus îi vorbea din scriptură. 

Fiţi, dar, desăvârşiți. 

Versetul era din Matei, capitolul 5. Era o poruncă din 
Predica de pe munte care urma învăţăturii de a-i iubi pe 
duşmani şi de a-i binecuvânta pe cei care te blestemă. Cu 
siguranţă, era una dintre pietrele de temelie ale 
creştinismului, dar ce semnificaţie avea ea în visul său? 

Şi mai ciudat era versetul: Trebuie să te deştepţi cât 
timp eşti în acest trup, pentru că totul există în acest trup. 
Peter recunoscuse imediat contextul acestei propoziţii. 
Făcea parte dintr-o evanghelie gnostică descoperită în 

Egipt în 1945. Ştia cu siguranţă că provine din Evanghelia 
după Filip. Ştia şi mai bine ce cuvinte îi urmau în text. 
Acestea erau: Reinvie în această viaţă. Era atât de sigur 
pentru că luase parte la o serie de dezbateri aprinse 
despre semnificaţia acestor rânduri pe când se afla în 
Ierusalim, la începutul studiilor sale în ordinul iezuiţilor. O 
parte din controversa privind gnosticismul provenea chiar 
de la ideea că viaţa pe pământ, aici şi acum şi punând 
accentul pe acest trup, era la fel de importantă, dacă nu 
chiar mai mult, ca viaţa de dincolo. Acest concept nu era 
îmbrăţişat în general de catolicism, din motive evidente; 
unii afirmau chiar că este o erezie. Totuşi, era cheia 
textelor gnostice. Peter era fascinat de mult de perspectiva 
gnostică şi se contrazicea cu fraţii săi mai conservatori, 
susţinând că faptul că aceste evanghelii nu au fost 
modificate, analizate, stilizate şi traduse până la refuz în 
ultimii două mii de ani le făcea să fie pure şi, în cele din 
urmă, vrednice de serioasă consideraţie. Cei ce se opuneau 
textelor gnostice considerau că ele au fost scrise după 
prea multe generaţii de la viaţa lui lisus pentru a putea fi 
acceptate, având în vedere faptul că unele erau datate la 
mijlocul secolului al III-lea d.Hr. 

Peter considera un lucru nefericit, ba chiar tragic faptul 
că Biserica adoptase o poziţie atât de radicală cu privire la 
importanţa codicelor gnostice. De ce era întotdeauna alb 
sau negru, ori, ori? De ce evangheliile gnostice trebuie să 
fie în opoziţie cu canonul? Nu ar putea fi toate citite 
împreună, ca laudă una pentru cealaltă, pentru a vedea ce 
învăţătură măreaţă ar putea să ne dezvăluie ele despre 
cine era lisus şi ce încerca el să ne înveţe? 

lar acum, într-un mod foarte interesant, Maureen visa 
din nou despre lisus şi Domnul însuşi vorbea în versete 
atât din evangheliile canonice, cât şi din cele gnostice. 
Fascinant. Şi, având în vedere trecutul ei, acest lucru avea 
probabil o semnificaţie pe care el încă nu putea nici măcar 
să şi-o închipuie. 

lar acum, aveau să fie nevoiţi să ia în considerare şi o 
serie de pergamente medievale. 

Peter nu mai avea mult timp de gândire. Maggie intră în 
încăpere agitată, cum era de fiecare dată când un membru 
important al clerului îl căuta pe stăpânul ei. 

— A sunat părintele Girolamo. Spune că trebuie să 
mergeţi urgent la biroul lui, pentru ceva în legătură cu 
cardinalul DeCaro şi cu un document vechi. 


Confreria Apariţiilor Sfinte 
Vatican - în prezent 


Părintele Girolamo de Pazzi era obosit, genul acela de 
epuizare simțită până în oase care vine după o viaţă foarte 
lungă în slujba a ceva mai important decât propriul 
confort. El era în slujba Inimii  Neprihănite a 
Binecuvântatei Fecioare Maria prin dedicarea neostenită 
în cadrul Confreriei Apariţiilor Sfinte. Munca sa publică se 
concentra asupra înţelegerii viziunilor şi vizionarilor care 
au fost sfinţiţi de Biserică drept autentici de-a lungul a 
cinci sute de ani. 

Dar cercetarea sa privată avea un scop diferit. Dincolo 
de uşile închise, era preocupat de un alt profet, mai exact, 
de o profetă. Era de fapt un neam de femei, legate prin 
sânge şi drepturi din naştere, care de-a lungul timpului au 
trăit viziuni de o claritate şi putere excepţionale. De-a 
lungul istoriei au purtat nume diferite, unele mai eretice 
decât altele. Erau cunoscute ca magdalene, păstoriţe, 
madone negre, preotese şi cele aşteptate. Părintele 
Girolamo le studiase biografiile; unele dintre ele erau 
sărace în detalii din cauza vechimii, precum puţin 
cunoscutele Sarah-lamar şi Modesta, despre altele se 
ştiau foarte multe, precum despre Tereza de Avila. Le 
cerceta vieţile în căutarea răspunsului la întrebarea care îl 
mistuia: 

De ce? Din ce motiv aceste femei aveau un asemenea 
har de la Dumnezeu? 

Și ce? Ce anume ştiau ele ce era dincolo de cunoaşterea 
chiar şi a celor mai sfinţi bărbaţi? 

Se uită în jos, la manuscrisul vechi de pe biroul lui, care 


îi ocupa zilele şi nopţile. Se aflase odată în colecţia 
personală extrem de prețioasă a papei Urban al VIII-lea şi 
conţinea o serie de profeţii. Scrise sub forma unui poem, 
unele versete erau în franceză, altele în italiană şi fuseseră 
aşternute pe hârtie de-a lungul multor generaţii. Deoarece 
versetele aveau fiecare câte patru rânduri sau catrene, 
unii învăţaţi dinaintea lui le puseseră în seama faimosului 
vizionar francez, Nostradamus. Într-adevăr, acest 
manuscris fusese păstrat în arhiva Bibliotecii Apostolice la 
fel ca lucrările lui Nostradamus, timp de o sută de ani, 
până ce părintele Girolamo îl recuperase. Ştia că era 
posibil ca acest document ca să fie extrem de valoros şi cu 
siguranţă nu era munca unui singur autor. De fapt, era o 
lucrare ce fusese realizată în multe sute de ani. Şi, deşi 
versetele fuseseră traduse de nenumărate ori, el încă nu 
găsise cheia adevăratei lor semnificaţii. Catrenele erau 
scrise într-un fel de cod, o limbă profetică, ce nu putea fi 
înţeleasă de nimeni, cu excepţia celor născuţi pentru a o 
înţelege. 

Şi totuşi el încercase. Analizase fiecare vers pe rând, ore 
în şir. O anumită profeție, mai ales, devenise o obsesie 
pentru el, cea în limba franceză care începea cu Les temps 
revient. Timpul se întoarce. 

Părintele Girolamo studia pagina, rugându-se să i se 
arate ca semnificaţia frazei şi profeția care îi urma. Într-o 
mână ţinea strâns o superbă şi delicată cutiuţă de cristal, 
în forma unui medalion, care conţinea moaştele unui 
profet. Se ruga ca relicvarul să-l ajute în traducere, dar 
până în acel moment cuvintele nu-i dezvăluiseră tainele 
lor. 

Bătrânul preot oftă şi lăsă la o parte paginile studiate. 
Părintele Girolamo locuia în Roma, unde trăise aproape 
toată viaţa, dar confreria sa îşi avea originile în Toscana, în 
Evul Mediu. Astăzi, se simţea de parcă o condusese încă 
din Evul Mediu şi până acum. Cu toate acestea, mai era 
treabă de făcut, iar el mai avea un document cu care 
trebuia să se lupte în acest moment. Cu grijă, a pus cartea 
profeţiilor la loc, în sertarul cu cheie unde se odihneau. 

Peter Healy era pe cale să ajungă, iar părintele Girolamo 
trebuia să fie pregătit să i se adreseze cu privire la acest 
progres nou şi fascinant. 


Peter stătea înaintea tapiseriei care acoperea unul 
dintre pereţii birourilor private ale confreriei. Fusese 
realizată în Olanda la sfârşitul secolului al XV-lea, ca şi 
faimoasele tapiserii cu inorogi care erau expuse acum în 
muzee din New York şi Paris. Aceasta se numea Moartea 
inorogului şi ilustra o secvenţă de vânătoare. Fiara mitică 
era înconjurată de vânători cu sulițe şi unii dintre ei îşi 
înfigeau lăncile în corpul creaturii prinse în capcană. 
Inorogul sângera profund din acele răni şi din altele făcute 
de câinii care îi sfâşiau carnea cu cruzime. Un trompetist 
anunţa moartea animalului cu mare ceremonie în prim- 
planul tapiseriei. Dacă aceasta era o capodoperă a 
măiestriei flamande, subiectul ar fi putut părea neplăcut 
pentru cei neiniţiaţi. 

— Incredibil de frumos, nu-i aşa? Vocea Părintelui 
Girolamo de Pazzi, răguşită după aproape şaptezeci de ani 
de propovăduire, îl întâmpină pe Peter, intrând în încăpere 
în spatele lui. 

Peter dădu aprobator din cap, salutând cu un zâmbet. 

— Mi-au plăcut întotdeauna  tapiseriile cu inorogi. 
Aceasta este plină de cruzime, dar este frumoasă. 

— Moartea Domnului nostru a fost plină de cruzime, iar 
această operă este realizată pentru a ne aminti acest 
lucru. El a murit pentru păcatele noastre, într-un mod 
groaznic. Bătrânul preot s-a oprit din lecţie. Dar tu ştii deja 
asta, deoarece eşti înţelept şi învăţat pentru vârsta ta. Vino 
în biroul meu, Peter. Trebuie să îţi arăt ceva. 

Peter îl urmă în tăcere pe bătrânul preot. De când venise 
la Roma, părintele Girolamo se împrietenise cu el. Se 
întâlniseră prin Maggie Cusack, care era adepta cea mai 
credincioasă a confreriei bătrânului preot. Deşi Peter 
petrecuse foarte mult timp în compania lui Girolamo, nu 

fusese niciodată aici, în birourile retrase ale confreriei. Era 
un loc intim şi, când bătrânul a închis uşa după el, Peter 
ştia că un secret urma să fie dezvăluit aici. Acest lucru nu 
îl mai surprindea. Îi trebuise un timp până să-şi dea seama 
că Vaticanul era construit pe secrete, cu secrete, de 
secrete şi pentru secrete. 

Pe biroul vechi de lucru al părintelui Girlamo trona 
documentul pe care Maureen îl primise în New York. Peter 
nu înţelegea ce se petrecea; el nu-i dăduse documentul 
acestui preot. Îl dăduse lui Tomas, cardinalul DeCaro, 
mentorul său. 

— Ia loc! Era un ordin amabil, iar Peter s-a aşezat pe 
scaunul din faţa biroului bătrânului. l-ai dat acest 
document lui Tomas, iar el mi l-a adus mie. Ar fi fost şi el 
aici, dar e plecat la Siena cu probleme ale Bisericii. Dar el 
are încredere în mine şi poţi să ai şi tu. Acum, iată de ce 
mi l-a adus mie. Eu sunt din Toscana. lar pasiunea mea, 
timp de optzeci de ani de viaţă, a fost studiul istoriei 
Toscanei şi al legăturii ei cu Biserica. Şi astfel, când acest 
document rar şi important a apărut, prietenul nostru şi-a 
dat seama că eu îi voi înţelege importanţa. Şi o înţeleg. 
Acest document are legătură cu distinsa contesă Matilda 
Toscana. Matilda din Toscana. Ştii cine este? 

Peter a clătinat din cap. 

— Ei bine, vei şti. Spune-mi, de câte ori ai fost în bazilica 
San Pietro? 

Peter a ridicat din umeri. 

— Nu ştiu. De sute de ori. 

— Atunci, ai trecut pe lângă contesa Matilda de sute de 
ori. Este înmormântată într-un loc de onoare, într-o criptă 
uriaşă de marmură realizată de maestrul Bernini şi care se 
află la cincizeci de metri de primul apostol. 

— Este înmormântată în biserică? Peter era sceptic. 
Habar nu avea că vreo femeie era înmormântată în bazilica 
San Pietro, cu atât mai puţin într-un loc de o asemenea 
onoare. De ce? 

Părintele Girolamo a râs puţin în tăcere. 

— Depinde pe cine întrebi. Dacă mă întrebi pe mine, îţi 

voi spune că motivul este că ea a fost o femeie evlavioasă 
şi o donatoare generoasă pentru Biserică, care şi-a lăsat 
papei toate proprietăţile sale. 

— De ce crezi că i-ar fi trimis cineva lui Maureen un 
document despre această contesă Matilda? 

— Am nelinişti profunde cu privire la intenţiile persoanei 
sau ale persoanelor anonime care au trimis un asemenea 
document şi, până când le vom determina identitatea sau 
intenţia, este foarte important să urmărim îndeaproape 
acest lucru. 

— Credeţi că această situaţie este periculoasă? 

Bătrânul dădu din cap aprobator. 

— Da. Peter, tu eşti unul dintre cei mai buni lingvişti pe 
care i-au avut vreodată iezuiţii. Nu ai predat acest 
document pentru a fi tradus. Tu ştii deja ce scrie în el. Am 
dreptate? 

Peter a dat din cap aprobator. 

— Speram să fie autentificat, pentru a fi sigur. 

— Este autentic, într-adevăr. Tocmai din acest motiv mă 
îngrijorează. Ai mare grijă cu asta, fiule. Ştiu că un 
asemenea cadou poate părea mărinimos, dar nu cred că 
este aşa. Cred că e posibil ca cineva să se folosească de 
verişoara ta. Tomas crede acelaşi lucru, de aceea a venit la 
mine. 

— În ce fel să se folosească de ea? 

— Gândeşte-te, Peter! Prietenul nostru Tomas a venit la 
mine pentru că, pe lângă faptul că sunt din Toscana, sunt 
şi expert în experienţe profetice. Şi, dacă am învăţat un 
lucru de-a lungul numeroşilor ani de studiu, acesta este: 
adevărații vizionari se nasc, nu se fac. Nu poţi aspira la 
acest statut şi nu poţi studia pentru a-l obţine. Eşti sau nu 
eşti, fără cale de mijloc. In consecinţă, un profet autentic 
sau o profetă este ceva rar şi valoros. Iar verişoara ta este 
un fel de vedetă aici, după cum ştii. 

Peter a zâmbit. Maureen era bine-cunoscută între 
zidurile Vaticanului, unde era considerată o curiozitate - o 
eretică şi o trădătoare, dar, şi mai rău, o femeie dar şi o 
forţă care nu putea fi total desconsiderată. Ea făcuse, cu 

toate acestea, cea mai remarcabilă descoperire creştină a 
epocii, urmându-şi visurile şi viziunile. 

— Astfel, nu contează dacă oamenii cei mai conservatori 
ai Bisericii sunt de acord sau nu cu implicarea verişoarei 
tale. Ceea ce nu putem nega este faptul că viziunile ei au 
dus-o spre descoperiri fără pereche. Eu cred că din acest 
motiv cineva o foloseşte - pentru a găsi cartea la care se 
face referire în acel document. Şi, când va fi găsită, nu 
cred că vor mai avea nevoie ca ea să spună povestea 
existenţei cărţii. Trebuie să fie foarte precaută şi la fel 
trebuie să fii şi tu. 

Bătrânul preot căzuse pe gânduri, cu ochii închişi. 
Rămase aşa atât de mult timp, încât Peter se temea că a 
adormit. Când şi-a deschis, în sfârşit, ochii îmbătrâniţi, 
aceştia erau limpezi şi în ei strălucea un plan. 

— Peter, vreau să mă ţii la curent cu acţiunile verişoarei 
tale în legătură cu acest document şi, desigur, să mă 
informezi dacă va avea vreo veste de la această... sursă. Te 
asigur, este pentru binele ei. Şi al tău. 

Peter promise că va face întocmai. Dar cuvintele de 
avertisment ale bătrânului preot îl zbuciumaseră şi abia 
aştepta să plece de acolo şi să o sune pe Maureen, care 
trebuia să ajungă în Franţa în orice clipă. 

— Acum mergi cu Dumnezeu, fiule. Şi fie ca Maica Sa 
cea binecuvântată să te păzească pe drumul tău! 

Capitolul trei G 


Languedoc, Franţa - în prezent 


Maureen simţea cum îi creşte tensiunea pe măsură ce 
se apropiau de destinaţie. Drumul de la Toulouse, care 
dura de mai bine de o oră, îi dăduse timp să discute cu 
Tammy despre toate evenimentele şi căutarea lor comună 
din ultimele zile. Vorbiseră despre indicii şi se gândeau la 
posibile surse de provenienţă ale documentelor. 

— Berenger e foarte neliniştit de tot ceea ce se întâmplă, 
îi explică Tammy. Oricât ar fi de fascinant, nu-i place să 
simtă că nu deţine controlul asupra întregii situaţii şi îl 
îngrijorează faptul că niciunul dintre noi nu a reuşit să vină 
cu o teorie substanţială despre cine conduce această 
vânătoare de eretici. 

— Oricine ar fi această persoană, ştie multe despre mine 
şi Berenger. Acesta e cu adevărat un lucru tulburător. Dar 
ştie, de asemenea, ce se întâmplă în visele mele, ceea ce e 
total fără explicaţie. În consecinţă, fie este ceva de 
inspiraţie divină... 

— Fie ceva cât se poate de sinistru. 

— Da, mulţumesc pentru precizare. Nu eram destul de 
agitată până acum. 

Chiar şi fără recenta avalanşă de evenimente 
inexplicabile, întoarcerea la Arques o tulbura pe Maureen. 
Acesta era locul în care descoperise Evanghelia după 
Maria Magdalena, unde suferise şi se bucurase în acelaşi 
timp de o aventură care trecea dincolo de închipuirea 
multora. Dar aici era, de asemenea, casa lui Berenger 
Sinclair, ceea ce aducea cu sine o serie întreagă de 
complicaţii. 

Tammy o luase pe drumul spre Montségur întrucât ştia 
că Maureen iubea această parte a Franţei. Era unul dintre 
locurile cele mai încărcate de spiritualitate din lume, acolo 
unde poporul catar se împotrivise pentru ultima oară 

armatelor unui papă care era hotărât să le distrugă 
întreaga cultură. Maureen cunoştea bine povestea, 
deoarece petrecuse ceasuri de neuitat acolo în timpul 
ultimei sale vizite în Franţa, învățând despre moştenirea 
de la Montsegur. 

Până la sfârşitul anului 1243, catarii trecuseră prin 
cincizeci de ani de persecuții cumplite din partea Bisericii 
Catolice. Oraşe întregi fuseseră distruse, până când 
străzile se înroşiseră la propriu de sângele acestor oameni 
nevinovaţi. Una dintre ultimele fortărețe ale catarilor 
rămase în Franţa era Montségur, castelul localizat la 
aproximativ şaizeci şi cinci de kilometri de locul unde se 
afla acum castelul Pommes Bleues în Arques. Timp de 
aproape o jumătate de an, ultimii catari francezi au fost 
asediați în fortăreaţa de la Montségur. 

Legenda din Languedoc spunea că patru membri ai 
grupului catar au reuşit să scape din fortăreaţa Montsegur 
cu două zile înainte ca populaţia rămasă să fie prinsă şi 
arsă de vie. Se spunea că unul dintre aceşti oameni, o 
fetiţă numită La Paschalina, „micul miel pascal”, avea un 
obiect nepreţuit legat de trupul ei - Cartea Iubirii. Această 
fetiţă era indispensabilă pentru protecţia celei mai de preţ 
comori a poporului ei. Era, de asemenea, strămoaşa lui 
Maureen, cea care îi dăduse numele de familie, Paschal. 

Maureen şopti o rugăciune de mulţumire curajoasei ei 
străbune, iar Tammy continuă cu o alta pentru cele două 
sute de suflete care pieriseră în flăcările din 16 martie 
1244, în timp ce treceau pe lângă ruinele fortăreței din 
munte. 

Pe când intrau în Couiza, ca s-o ia spre Arques, telefonul 
lui Maureen le întrerupse conversaţia. Ea răspunse, ştiind 
despre ce este vorba, când văzu că apelul era de la Peter, 
care suna de la biroul lui din Roma. 

— Trebuie să-ţi comunic nişte informaţii importante. Eşti 
singură? 

— Tammy este cu mine. Ne îndreptăm spre castel. 

Peter a scos un uşor mormăit iritat, apoi şi-a dres vocea 
şi a continuat. 

— Exact. Documentul. Este datat în 1071 şi este semnat 
de Matilda, contesa din Toscana. 

— Ce spune documentul? 

— Este o scrisoare de cerere de la contesa Matilda, 
foarte furioasă şi  poruncitoare, prin care solicită 
înapoierea urgentă a „celei mai de preţ cărţi roşii dintre 
ale sale”, în caz contrar existând riscul ca ea însăşi să 
conducă o armată sau chiar amenințând să înceapă un 
„război sfânt” împotriva propriului soţ, pe care e evident 
că îl disprețuiește. 

— O carte roşie atât de importantă pentru ea? 
Dumnezeule! Este vorba despre Cartea iubirii, nu-i aşa? 

— Am motive să cred că despre ea este vorba sau cel 
puţin despre o copie a ei. Scrisoarea cere ca exemplarul să 
fie înmânat imediat unei persoane pe nume Patricio, 
stareţul mănăstirii... din Orval. Maureen, această scrisoare 
este importantă pentru că este probabil singura dovadă 
autentificată că această carte a existat vreodată. 

— Şi se ştie despre ea că a fost văzută ultima oară în 
Orval. Acolo o să mergem chiar mâine. 

Peter a întrerupt-o înainte să mai spună ceva. 

— Maureen, trebuie să ai foarte mare grijă. Cred că 
acest lucru este foarte periculos. Mai este ceva, dar va 
trebui să mă suni mai târziu, când vei fi singură. 

— Bine. 

Încerca să nu pară iritată, dar refuzul lui Peter de a-i da 
toate informaţiile din cauză că Tammy era în maşină o 
călca pe nervi. Va trebui să găsească o cale de a-i apropia 
şi de a-i aduce din nou în aceeaşi echipă. Avea nevoie de 
toţi, iar ei vor fi nevoiţi să lucreze împreună şi să înveţe să 
aibă din nou încredere unul în celălalt. 

La urma urmei, ei căutau ceva numit Cartea Iubirii. Nu 
era timpul ca toţi să găsească puţină iertare în sufletele 
lor? Oare ea ar putea? 

Tammy deschise porţile din telecomandă şi maşina urcă 

pe serpentină până la magnificul castel. Maureen rămase 
cu gura căscată revăzându-l; uitase cât de măreț şi de 
frumos era într-adevăr. În mod ciudat, deşi îşi petrecuse 
doar două săptămâni din viaţă aici, se simţea ca şi când s- 
ar fi întors acasă. lubea cu adevărat acest loc şi oamenii de 
aici. 

Uşa din faţă se deschise când maşina se opri; Roland ieşi 
în grabă. Zâmbetul uriaş care îi lumina chipul îl făcea să 
pară neobişnuit de copilăros. El o luă pe Tammy în braţe, 
într-o îmbrăţişare lungă. Ea chicotea, într-un mod care îi 
plăcea enorm lui Roland, în timp ce el o săruta uşor. Apoi, 
lăsând-o pe Tammy, se îndreptă spre Maureen, îi luă 
mâinile şi o sărută pe ambii obraji, într-o manieră 
europeană de întâmpinare. 

— Este o mare bucurie pentru noi faptul că te-ai întors, 
doamna mea. 

Pentru Roland, Maureen era mai mult decât un prieten 
sau un simplu vizitator. Era un oaspete de onoare, era o 
persoană ce reuşise un lucru grandios: avea să rămână 
mereu femeia care găsise Evanghelia după Maria 
Magdalena, iar acest lucru o plasa mai presus de nişte 
simpli muritori. De aceea o trata cu un respect vecin cu 
veneraţia. 

Primirea aceasta era însă prea mult pentru oboseala şi 
nervozitatea lui Maureen. Voia să-i răspundă, dar cuvintele 
refuzau să iasă. Un suspin care fusese zăgăzuit în cei doi 
ani care trecuseră ameninţa acum să-i spargă pieptul. 

Lăsând formalităţile, Maureen se aruncă în braţele 
acestui uriaş blând care era prietenul ei. Omul acesta se 
comportase incredibil de frumos cu ea, aşa cum ea era 
sigură că nu o merita. Izbucni într-un plâns de parcă i se 
sfâşia inima. 

Era acasă. 

Bérenger Sinclair privise cum maşina se apropia de 
casă. Deşi nu ştia, frica şi agitația pe care le simţea - 


teama de respingere, nelinişte cu privire la primele 
momente ale întâlnirii - erau identice cu ceea ce simţea 
Maureen. Nu a coborât imediat să o întâmpine. Hotărâse 
să aştepte şi să observe reacţia ei la întâlnirea cu Roland, 
sperând că acest lucru îi va da vreun indiciu despre 
sentimentele ei. Nu se aşteptase însă la o asemenea 
revărsare emoţională odată cu venirea ei. Şi nici ea. 

Roland şi Tammy o însoţiră pe Maureen în camera ei 
preferată din castel, camera Magdalenei, lăsând-o să se 
instaleze şi să se pregătească pentru cină. Splendidul 
dormitor, foarte potrivit pentru o regină, era drapat cu 
catifea roşie şi îşi luase numele de la pictura lui Ribera, 
Magdalena în deşert, care domina peretele. Încăperea era 
plină de mireasma ameţitoare a crinilor Casablanca. 
Florile albe, în buchete bogate, se revărsau din vaze de 
cristal aşezate peste tot prin cameră. 

Bătaia uşoară în uşa ei, o oră mai târziu, o făcu iniţial pe 
Maureen să creadă că era una dintre menajere, care venea 
să o invite la cină. Era pregătită, se schimbase într-o 
rochie de seară şi îşi refăcuse machiajul stricat de atâta 
plâns. Deschise uşa şi încremeni. Berenger Sinclair stătea 
sprijinit de tocul uşii, înalt şi frumos şi zâmbindu-i cu aşa o 
căldură, încât nu mai putu decât să se întrebe ce 
defecţiune din mintea ei o făcuse să se poarte ca o idioată. 

Întrebarea adăstă doar o clipă la marginea gândurilor. 
După care, în braţele lui, totul dispăru în jur. 

Erau cât pe ce să întârzie la cină, dar Maureen a fost 
prima care şi-a revenit, punând capăt întâlnirii lor 
pasionale neaşteptate. 

Berenger era un cavaler desăvârşit, deşi nu-şi putea 
desprinde degetele din şuviţele arămii mătăsoase ale 
părului ei, îmbătat de prezenţa ei. Acceptă cu greu să 
meargă jos, unde trebuia să o împartă cu prietenii. 

Dar ea era aici. Pentru moment, trebuia să fie de ajuns. 

Cina a decurs într-o atmosferă prietenească, iar 
Maureen a răspuns tuturor întrebărilor curioase despre 
viaţa ei de la apariţia cărţii. Se relaxase rapid, mulţumită 
că se afla în prezenţa celor trei persoane în care avea 
încredere totală. Fiecare avea o poveste de spus; erau 
multe lucruri de dezvăluit din toate părţile. La desert, 
discuţia ajunse la legenda Cărţii Iubirii şi a modului în care 
aceasta fusese păstrată în Languedoc. 

Berenger interveni, explicând cu fermitate: 

— Cartea Iubirii este Evanghelia, vestea cea bună, 
precum a fost scrisă de însuşi lisus. Ea reprezintă 
adevăratele sale învățături în forma lor cea mai pură. 
Pildele lui, rugăciunile lui, poruncile lui. Tot ceea ce ne 
trebuie nouă, ca fiinţe umane, ca să-l găsim pe Dumnezeu 
prin Calea Iubirii. 

— Este tot ceea ce avem nevoie pentru a deveni perfecţi, 
adăugă Roland. În tradiţia catară, cei care atingeau un 
nivel foarte profund de înţelegere al acestor învățături 
erau numiţi perfecti sau parfaits, în limba franceză, cei 
care au devenit perfecţi. Acest cuvânt nu înseamnă perfect 
în sensul pe care îl dăm astăzi. Înseamnă că ei au învăţat 
să trăiască în întregime prin exprimarea iubirii, prin iubire 
şi fără a judeca. Acesta este scopul suprem al învățăturilor 
lui lisus. Devenind fiinţe care iubim, ne modelăm vieţile 
după Tatăl nostru din ceruri, care este iubire. 

Maureen a rămas nemişcată o clipă, înainte de a 
răspunde. Nu împărtăşise încă această parte a visului ei cu 
Roland şi Berenger, deşi părea că ei o ghiciseră deja. 

— Fiţi, dar, desăvârşiţi. 

— Exact, a spus Bérenger. Din fericire, unele dintre 
adevăratele învățături au reuşit să apară în evangheliile 
canonice, ca aceea din Evanghelia după Matei şi, cu 
siguranţă, întreaga Predică de pe munte şi Rugăciunea 
domnească alături de ea. 

— Stai puţin, îl opri Maureen. Deci ştim că lisus scrie 
această carte în timpul vieţii lui şi o dă Mariei Magdalena, 

care nu este doar soţia lui, ci şi succesoarea lui ca 
învăţătoare şi preoteasă. Şi ştim că există copii ale cărţii, 
pentru că ea se referă la una scrisă de Filip. Dar, în acest 
caz, originalul, cartea scrisă de mâna lui Easa, este aici. 

— Corect. Magdalena ajunge pe ţărmul Franţei cu copiii 
ei, cu o mână de credincioşi fideli şi cu Cartea Iubirii. Ea le 
împărtăşeşte celorlalţi învăţăturile ei, mai întâi în Marsilia, 
iar apoi aici, în Languedoc. Aici unde locuim noi, în 
Arques, pământul este sfânt pentru că legenda spune că ea 
a întemeiat aici o şcoală unde propovăduia, prima ei 
misiune, dacă vreţi să-i spuneţi aşa. Se numeşte Arques de 
la cuvântul „arcă”, precum Arca alianței. Cu alte cuvinte, 
noul legământ, cuvântul lui lisus, a fost adus aici, iar acest 
sat a fost cel care l-a primit - Arca în care se afla 
legământul. Din păcate, toate monumentele vechi în 
cinstea Magdalenei au fost distruse, iar acest lucru a fost 
făcut cu intenţia de a şterge urmele prezenţei ei în 
Languedoc, după cum ştiţi deja. 

Maureen ştia într-adevăr, dar intră în pielea de jurnalist 
pentru a juca rolul de avocat al diavolului pentru o clipă. 

— Ceea ce mă duce la o întrebare crucială, pe care orice 
persoană sceptică şi neîncrezătoare din lume ar pune-o 
dacă i-ai spune această poveste. Şi sună cam aşa: Cum 
este posibil ca un lucru atât de important pentru istoria 
omenirii să fi dispărut complet? Acesta este probabil una 
dintre tainele cel mai bine păstrate din ultimii două mii de 
ani, dacă nu chiar taina cel mai bine păstrată. Cum se face 
că nimeni nu ştie măcar că acest obiect a existat? 

Roland i-a răspuns primul, plin de patos. 

— Pentru că poporul nostru a murit ca Biserica să fie 
sigură că nimeni nu va şti că a existat. 

Berenger adăugă: 

— Nimic nu ar putea fi mai periculos pentru Biserică 
decât o Evanghelie scrisă de mâna lui lisus Hristos, mai 
ales dacă aceasta dovedeşte că tot ceea ce au crezut ei era 
exact opusul adevăratelor Lui învățături. Este cel mai 


4 Sau Chivotul legii - obiect de cult din Vechiul Testament, unde se 
păstrau Tablele Legii (n.tr.). 


primejdios document din istoria omenirii. 

— Dar ei nu îl au. Cel puţin nu de la Montségur. 

— Nu. După cum ştii, strămoaşa ta a fost una dintre 
persoanele datorită cărora Cartea Iubirii a fost salvată. Cel 
puţin pentru o vreme. Ea dispare din istorie după 
Montsegur. Multe dispar. Tot ceea ce a rămas a fost 
transmis mai departe pe cale orală, iar timpul a şters, din 
păcate, o mare parte dintre aceste învățături. 

Berenger adăugă: 

— Cultura catarilor a fost distrusă de holocaustul 
împotriva lor. Cei rămaşi în viaţă au fost împrăştiaţi pe tot 
cuprinsul Europei, iar aici pierdem firul istoriei. 

Întorcându-se la Roland, Maureen îl întrebă: 

— Şi totuşi câţiva dintre ei au supravieţuit. Familia ta, 
câţiva care au scăpat din masacrul de la Montsegur. 
Strămoaşa mea. Nu ar fi făcut ei ceva să păstreze Cartea 
Iubirii? 

— Sigur că da, dar nu puteau vorbi despre ea. Chiar şi 
atunci când catarii locuiau aici în pace, înainte de 
masacre, ei nu vorbeau deschis despre Cartea Iubirii, 
niciodată. Înţelegi, cu siguranţă, de ce nu puteau s-o facă. 

Berenger interveni, exprimând esenţa problemei: 

— Deci catarii au protejat-o, nevorbind niciodată despre 
ea. lar Biserica fără îndoială nu dorea ca vreo persoană 
care ştia ce era şi ce conţinea această carte să rămână în 
viaţă. Deci ceea ce ai este ceva care prin natura lui este un 
secret atât de mare, atât pentru cei care îl preţuiesc, cât şi 
pentru cei care îl dispreţuiesc, încât existenţa lui însuşi a 
fost eliminată din istorie. 

Maureen dădu din cap în semn de înţelegere. 

— Desigur. Deci ultimul loc în care se afla... 

— A fost în mod oficial Montsegur. Deşi legenda spune 
că a fost dusă în nordul Spaniei de strămoaşa ta, La 
Paschalina, unde a fost păstrată, la mănăstirea Montserrat. 
Apoi... rămâne la aprecierea fiecăruia. 

— Şi pentru că exista doar una, adevărata Carte, scrisă 
chiar de mâna lui lisus, spuse Berenger, suntem aproape 
siguri că au fost făcute copii ale acesteia în mai multe 

rânduri de-a lungul istoriei. Ideea că există câteva copii 
este interesantă, întrucât aceasta înseamnă că există 
posibilitatea ca acel conţinut să existe undeva, chiar dacă 
originalul a fost pierdut. 

— Şi tu crezi că a fost pierdut? 

Toţi erau tăcuţi, pierduţi în gânduri. Roland rosti într-un 
final: 

— Se află undeva în Roma. Ei erau atât de înverşunaţi în 
ideea de a găsi acea carte, încât nu s-au dat în lături de la 
un genocid. Biserica nu s-ar fi oprit până când nu ar fi 
găsit-o. Aceasta este taina întunecată din spatele 
Inchiziției. Inchiziția a fost creată pentru a-i distruge pe 
catari şi pe simpatizanţii lor şi apoi s-a extins precum o 
pedeapsă teribilă pentru omenire. Şi totuşi ceva îmi spune 
acum că nu s-a pierdut totul. Dacă tu ai vise din nou şi 
cineva încearcă să te contacteze... probabil există o copie 
undeva, unde o putem găsi. Aceasta este o nouă speranţă 
pentru noi toţi. 

€ 


După cină, Maureen se duse în imensa bibliotecă a lui 
Berenger. Spera să găsească informaţii, oricât de puţine, 
despre misterioasa Matilda, înainte de a pleca spre Orval 
în dimineaţa următoare. Colecţia de cărţi şi manuscrise ale 
lui Bérenger era un motiv de mare mândrie pentru el; de 
altfel, se specializase în colecţionarea de cărţi rare despre 
arta şi istoria europeană. Ceilalţi o ajutau pe Maureen, 
căutând prin mai multe volume despre Evul Mediu, citind 
uneori cu voce tare pasajele interesante pe care le 
întâlneau. Găseau însă foarte puţine informaţii despre 
contesa lor din Toscana şi nimic în engleză. Câteva cărţi 
vechi în limbile latină şi italiană păreau să o menţioneze, 
dar fără Peter, care să traducă repede, textul era dificil de 
înţeles pentru nişte lingvişti începători. 

Maureen răsfoia un volum britanic din secolul al XVIII- 
lea despre Gianlorenzo Bernini, când strigă: 

— Aici! Am găsit ceva. Fiţi atenţi: „In 1635, Papa Urban 

al VIII-lea a cerut ca rămăşiţele contesei Matilda de 
Canossa să fie luate din locul unde fuseseră depuse, în 
mănăstirea San Benedetto de pe Pad, timp de cinci sute de 
ani, şi să fie transferate la Roma. Călugării din mănăstirea 
din Mantova s-au opus, deoarece credeau că astfel ei ar 
încălca ultima dorinţă pământească a contesei, şi anume 
să rămână pentru totdeauna lângă casa copilăriei sale. 

Cu toate acestea, în timpul construcţiei noii bazilici San 
Pietro, papa i-a cerut lui Bernini să construiască un 
mormânt somptuos din marmură şi un monument în 
cinstea contesei din Toscana. Nu accepta să nu primească 
osemintele contesei, aşa că l-a mituit pe stareţul mănăstirii 
San Benedetto cu o sumă uriaşă de bani, care avea să 
ajute mănăstirea şi să le permită călugărilor să continue 
faptele bune în numele Matildei pentru totdeauna. Starețul 
a acceptat mita, dar nu le putea mărturisi aceasta fraţilor 
săi călugări, de teamă că s-ar răzvrăti. De aceea, în 
puterea nopţii, anumiţi preoţi aleşi din rândul cercului 
apropiat al papei i-au dus mita stareţului şi, ca nişte hoţi, 
au deschis mormântul ei din alabastru”. 

Maureen se opri din lectură o clipă. 

— Ce se întâmplă, Maureen? 

Berenger o privea. Ceea ce citise părea că o 
cutremurase. 

Maureen îl privi un moment, respiră adânc, apoi 
continuă: „Ceea ce au găsit era un schelet intact, înfăşurat 
în bucăţi de mătase aurii şi argintii. Deşi Matilda fusese 
descrisă ca o amazoană în legenda medievală, rămăşiţele 
erau cele ale unei femei foarte micuţe, cu dinţi aproape 
perfecţi. Cele mai neobişnuite erau şuviţele lungi ataşate 
încă de craniu, păr de un roşu-auriu neobişnuit. Bucuroşi 
că aceasta era într-adevăr legendara contesă atât de 
râvnită de papă, călugării au luat rămăşiţele din sicriu în 
timp ce mănăstirea dormea şi s-au întors la Roma înainte 
de răsăritul soarelui. Matilda din Toscana a devenit astfel 
prima femeie îngropată în bazilica San Pietro, chiar în 
inima ei”. 

— Iată, rupse Tammy prima tăcerea, în mod evident, nu 


sunt singura care observă un tipar aici. Se pare că Matilda 
noastră era o micuță roşcată, semnul cel mai evident şi 
vizibil din punct de vedere genetic al unei femei din linia 
de descendență a Magdalenei, cu siguranţă cea mai 
legendară. Putem fi siguri că fusese una dintre Cele 
Aşteptate de drept? 

Maureen se gândea la ceva. 

— A fost îngropată cu vreun document? Vreo informaţie 
sau vreo dovadă pe care o voia papa? 

Era însă clar că nu aveau să rezolve acest mister în acea 
seară, iar ziua următoare începea devreme. Maureen era 
extenuată, atât din cauza diferenţei de fus orar, cât şi a 
emoţiilor de peste zi. Le ură tuturor o noapte bună şi plecă 
la culcare. Bérenger îi observase oboseala. O sărută uşor, 
ţinându-i chipul între palme o clipă, privind-o adânc în 
ochi, înainte de a o lăsa cu greu să plece. Din fericire, 
Bérenger n-avea să le însoţească pe fete la Orval. Maureen 
stabilise clar înainte de a ajunge în Franţa că voia să facă 
această călătorie doar cu Tammy. Trebuia să se 
concentreze la misiunea pe care o avea, iar înfruntarea 
aspectelor complexe ale relaţiei ei cu Bérenger nu o ajuta 
deloc să-şi păstreze concentrarea. 

Avea să se întoarcă la castel după excursia lor în Belgia 
şi atunci va începe misiunea de reconstruire a relaţiei lor. 
Totuşi, în acel moment de intimitate trecătoare, îşi dorea 
ca el să meargă cu ele. 


Și aşa s-a întâmplat că fiica Domnului nostru şi a 
Doamnei noastre, domnița pe nume Sarah-Tamar, incepea 
să-şi urmeze destinul. Avea cinstea ambilor ei părinţi şi 
devenise o conducătoare a poporului din Gallia. Se spune 
că avea frumusețea şi forța feminină a mamei ei şi că 
putea să vindece suferințele oamenilor şi ale animalelor 
doar atingându-le cu mâinile, precum făcea tatăl ei. La 
naşterea sa, Dumnezeu i-a oferit atât de multă iubire, încât 
a aşezat-o în acelaşi leagăn de lemn care îl ţinuse odată pe 


tatăl ei. 

Pe măsură ce devenea femeie, era cunoscut faptul că 
intra în transe şi vorbea în versuri şi rime. Acestea erau 
considerate mari profeții şi erau înregistrate de scribii 
Sfintei Familii. De-a lungul timpului, aceste profeţii s-au 
dovedit a fi mărturia inspiraţiei sale divine. Și totuşi altele 
sunt rezervate copiilor din viitor. 

Ea nu este amintită de istorie pentru că persecutarea 
celor ce urmau Calea Iubirii a început cu îndârjire când ea 
ajunsese la vârsta majoratului. A fost nevoită, de aceea, să 
propovăduiască în secret şi aşa a făcut până în ziua în care 
a murit. 

Sarah-Tamar a avut mulți copii. Unii au rămas în Gallia, 
alții au mers la Roma sau în Toscana, în căutarea fraţilor 
lor şi pentru a crea comunităţi sigure în timpul 
persecuțiilor, pentru ca învăţăturile Căii să reziste şi să se 
extindă. Gândiţi-vă la legendele sfintelor, ale Barbarei şi 
ale Margaretei, ale Ursulei şi ale Luciei, şi veţi afla ceea ce 
s-a întâmplat cu moştenirea ei. 

Cei ce au urechi de auzit să audă. 


Legenda lui Sarah-Tamar, Profeta, 
din Libro Rosso 


Granița belgiană - în prezent 


Tammy şi Maureen îşi începuseră călătoria trecând 
graniţa cu Belgia prin luxurianta pădure a Ardenilor, unde 
era situat Orval de când contesa Matilda pusese ea însăşi 
prima piatră de temelie, în 1070. Era o zi superbă pentru o 
călătorie printr-o pădure considerată secole întregi ca fiind 
fermecată. Maureen era relaxată în aşteptarea aventurii. 
Singurul lucru care o sâcâia puţin era că nu îl sunase încă 
pe Peter. El insistase să îl sune doar dacă era singură, iar 
ea încă nu găsise momentul potrivit. După vizita de la 
Orval din după-masa acelei zile, şi-a spus că va face o 
plimbare singură şi că îl va suna de pe telefonul mobil. 
Tammy avea să înţeleagă. 


Ec Pe 


În timp ce se îndreptau spre nord pe autostradă, au 
discutat despre tot ceea ce ştiau şi nu ştiau despre 
misterioasa contesă de Toscana din Evul Mediu, despre 
care fusese scris atât de puţin în limba engleză. 

— Avem o lacună în istorie în ceea ce o priveşte pe 
Matilda, în parte şi datorită faptului că ea a trăit acum o 
mie de ani. 

— Şi în parte pentru că era femeie; de aceea faptele ei 
nu ar fi fost înregistrate de scribi cu dragă inimă, adăugă 
Maureen. 

— Ştim totuşi că Profeţia de la Orval - profeția ta despre 
Cea Aşteptată - provine dintr-o serie de documente care 
au fost păstrate acolo în mănăstire, protejate timp de 
secole întregi. Şi că ele făceau parte din ceva mai măreț - 
o colecţie întreagă de profeţii datând chiar din timpul 
Mariei Magdalena, care au fost toate pierdute, în afară de 
cele câteva care au fost păstrate în tradiţia orală de către 
catari sau de secte eretice similare. De poporul nostru. 

— lar aceste profeţii, credem, au fost scrise de fiica 
Mariei Magdalena, fiica ei cu lisus, care a devenit profeta 
pe care o cunoaştem cu numele de Sarah-Tamar. 

Maureen găsise această legendă şi o făcuse singură cu 
doi ani înainte, în timpul căutării Evangheliei pierdute a 
Mariei Magdalena, pentru că profeția Celei Aşteptate 
provenea din acea mănăstire. Prin descoperirea 
Evangheliei din Arques, Maureen aflase că era ea însăşi 
una dintre Cele Aşteptate, îndeplinind toate criteriile 
profeţiei. Era o identitate pe care încă nu reuşea s-o 
accepte cu totul. A fi considerată o profetă de către 
semenii tăi era destul de intimidant pentru o femeie din 
secolul XXI. 

Subiectul despre profeţii îi aduse în minte lui Maureen 
un lucru pe care Tammy îl menţionase la începutul căutării 
Evangheliei din Arques. 

— Acestea sunt aceleaşi profeţii care crezi că au fost 
furate de Nostradamus? Cele care au devenit baza 
faimoaselor sale lucrări? 

— Aceleaşi. Ştim că Nostradamus a studiat în Orval, 

precum şi în alte câteva mănăstiri din Belgia, toate având 
rădăcini eretice. Şi ştim că atunci când a plecat s-a 
descoperit că lipsesc unele documente. Şi apoi, deodată - 
ta dam! Se trezeşte într-o zi că este un profet astral şi 
publică nişte profeţii remarcabile. Astfel primeşte puncte 
pentru că a recunoscut importanţa acestor profeţii, dar le 
pierde pe toate pentru că omite să spună lumii că nu erau 
previziunile lui. Era versiunea Renaşterii pentru plagiat. 

— Chiar asta să fi fost? 

— Ce vrei să spui? 

Maureen ridică din umeri. 

— Nu sunt sigură. Mintea îmi spune că mai e ceva neclar 
cu Nostradamus, dacă s-a amestecat în lucrurile de la 
Orval. Poate a fost unul dintre noi? Poate... 

Maureen lăsă fraza neterminată, văzând primul 
indicator spre Orval. Drumul devenea din ce în ce mai 
idilic şi frumos pe măsură ce pădurea din Ardeni se 
îndesea. Pini imenşi îmbrăţişau drumul şi urmăreau 
curbele ca o buclă de catifea verde. Un indicator ciudat şi 
vechi pe care scria Mănăstirea Orval arăta o curbă la 
stânga printr-o săgeată. Luând curba, atât Tammy, cât şi 
Maureen, rămaseră fără răsuflare când opriră. Dacă 
mănăstirea din Orval fusese construită pentru a-l copleşi 
pe pelerinul care o vede pentru întâia oară, arhitecţii îşi 
atinseseră într-adevăr scopul. Restaurarea din ultimul 
secol crease o faţadă modernă, cu o statuie a Fecioarei cu 
Fiul în stil Art Deco, de proporţii megalitice, amintindu-i 
vizitatorului că numele întreg al acestui loc a fost 
întotdeauna Fecioara Maria din Orval. Fecioara uriaşă 
avea câteva etaje înălţime şi semăna cu o zeiţă egipteană 
dintr-un templu vechi din Luxor. Exteriorul era 
monumental şi modern şi nu dădea aproape niciun indiciu 
despre ruinele sfinte vechi de o mie de ani, care se 
întindeau dincolo de el. 

Fata drăgălaşă care le-a vândut biletele de intrare le-a 
oferit broşuri în engleză. Purta la gât simbolul din Orval - 
peştele de aur cu inelul de cununie în gură. Până la 
sfârşitul zilei, aveau să vadă acest simbol peste tot în 

mănăstire şi în împrejurimi: pe sticle de bere, pe cutii de 
brânză, pe suvenire şi pe firmele cafenelelor. 

— Slavă lui Ichtys! îi şopti Tammy lui Maureen. 

Discutaseră mult despre acest indiciu pe drumul de la 
Paris. 

Ichtys făcea cu siguranţă referire la un peşte, mai precis 
la peştele care, pentru primii creştini, îl simboliza pe lisus. 

— Ştii, peştele lisus, ca acela pe care îl vezi pe spatele 
maşinilor. Acela este un ichtys, spuse Tammy. 

Maureen a dat din cap. 

— Este un acronim. Peter m-a învăţat asta. Ichtys 
reprezintă primele litere greceşti ale numelui: lisus 
Hristos, Fiul lui Dumnezeu, Mântuitorul. IXOYÈ. Iota, chi, 
theta, epsilon, sigma. Iar cuvântul ichtys, ce rezultă din 
acest acronim înseamnă peşte. Deci cred că putem 
presupune că Slavă lui ichtys face referire la lisus, cu un 
salut probabil pentru cultura sau legenda grecească. Acest 
peşte se află în ambele indicii, deci el încearcă să ne spună 
ceva. 

Tammy citea din broşură în timp ce se plimbau printre 
ruinele mănăstirii. 

— Uau! Ascultă! Scrie: „Matilda a dat mănăstirii şi 
regiunii numele Orval. În timp ce cutreiera pământurile 
sale din Lorena, ea s-a oprit, pentru a se odihni, la o 
fântână din pădure. Acolo, verigheta ei de aur i-a alunecat 
de pe deget şi a căzut în adâncul fântânii. Înainte ca buna 
contesă să se neliniştească pentru pierderea ei, un păstrăv 
auriu a sărit din apă cu inelul ei de cununie în gură. 
Luându-şi inelul pe care i-l redase peştele, Matilda e 
exclamat: «Aceasta este într-adevăr o vale de aur!» lar 
locul a fost numit de atunci Or-Val, Valea de Aur”. Opreşte- 
mă dacă ai mai auzit asta. 

Maureen clătină din cap uimită. Visase despre Orval şi 
despre Matilda înainte de a primi documentul Matildei la 
hotelul ei din New York. 

Aici vei găsi ceea ce cauţi. Doamne, Dumnezeule, spera 
să fie aşa! 

Tammy continuă: 


Ei 


— Se crede că Matilda a dat imediat ordin să se 
construiască mănăstirea aici, ca rezultat al evenimentului 
magic cu peştele şi ca mulţumire eternă pentru că inelul 
de cununie i-a fost înapoiat. 

Maureen se gândi la asta un moment. 

— Ştim totuşi că scrisoarea Matildei era o ameninţare că 
va conduce o armată împotriva soţului ei. Asta înseamnă 
că nu şi-a prețuit chiar atât de mult inelul de cununie, nu-i 
aşa? 

— Probabil l-a aruncat în fântână intenţionat, replică 
Tammy. Şi peştele acela blestemat i-l tot aducea înapoi. 

— Este o alegorie, afirmă Maureen. Trebuie să fie. Este 
evidentă, este ascunsă la vedere... 

La o cotitură printre ruinele mănăstirii, Maureen rămase 
încremenită. Totul era aici, aşa cum îi apăruse în vis. 
Splendidele arcade gotice, fereastra distrusă, sculptată în 
piatră sub forma unei roze cu şase petale. Avu brusc 
intenţia că cele şase petale nu erau întâmplătoare, că 
numărul însemna ceva, dar n-a zăbovit asupra gândului. 
Chiar şi lumina care era filtrată prin crengile copacilor era 
exact la fel cum o visase. 

— Asta e. Am visat asta. Haide, trebuie să o găsesc! 
Maureen o luă pe Tammy de mână şi fugi printre ruine. 

Refăcea paşii din vis, observând pe jos bucăţile de 
marmură distrusă în timp ce trecea printre resturile unei 
uşi. În faţa ei, în nişa zidului se afla micuța şi scumpa 
Fecioară. 

— Iat-o! 

Maureen păşea mai încet acum, apropiindu-se de statuie 
cu un fel de plecăciune. Statuia era şi mai frumoasă - şi 
stranie - în realitate. Chipul ei era diferit şi aparte - ochi 
depărtaţi şi o frunte înaltă, arătând inteligenţă şi inocenţă. 
Fata din piatră era înveşmântată simplu într-o mantie şi un 
văl, iar cosiţe lungi, sculptate în piatră, îi încadrau chipul. 
Era cu siguranţă o copilă, o fetiţă care ţinea în braţe un 
băieţel care nu putea fi al ei. Maureen o contemplă în 
tăcere, până când Tammy şopti: 

— Ce ţi-a spus în vis? 


SIT 


— A zis: „Nu sunt cine crezi tu că sunt”. 

— Şi cine crezi că e? 

Maureen zâmbi, simțind o comuniune cu fetiţa înfăţişată 
în statuie. Era ca revederea unui vechi prieten. 

— Ştiu cine e. E Sarah-Tamar, iar copilul este frăţiorul 
ei, leşua. Acest loc credem că a fost construit de Matilda 
pentru familia ei ancestrală, nu-i aşa? Şi ale cui profeţii 
erau ţinute aici? Ale lui Sarah-lamar. Ea ar fi cea 
reprezentată aici. 

Tammy punea totul cap la cap. 

— Să ne întoarcem la alegoria aceea. 

— Bine. Gândeşte-te la poveste! Un peşte, care îl 
simbolizează pe lisus - ichtys -, sare din adâncul unei 
fântâni. În primul rând să începem cu faptul că lisus îi 
învăţa pe oameni în acelaşi mod, nu? El, învăţa prin 
intermediul pildelor, al povestirii cu simboluri. 

— Deci tu crezi că „Slavă lui Ichtys” este pentru a ne 
aminti că această poveste are şi alte sensuri? Că este un 
fel de pildă? 

— Exact! Acum, fântâna este un simbol străvechi al 
cunoaşterii secrete. lar peştele nostru ţine un inel de 
cununie în gură. Priveşte în jurul tău, acel simbol este 
pretutindeni. lisus, peştele, iese din adâncurile ascunse 
pentru a arăta lumii inelul său de cununie. Fiecare relatare 
a acestei poveşti scoate în evidenţă faptul că inelul este un 
inel de cununie. Şi îl plasează în siguranţă în mâna 
Matildei, pentru că Matilda este demnă de încredere şi îl 
va proteja. Totul pare atât de evident. Iar aceasta este o 
vale de aur pentru că aici este păstrată toată cunoaşterea 
familiei sale, cunoaştere care valorează mai mult decât 
aurul. Întreaga poveste este o alegorie a ceea ce Matilda 
ştia şi a modului în care a păstrat aceste lucruri. 

Tammy dădea din cap. 

— Bineînţeles. Aşa au fost păstrate toate legendele 
acestui neam, prin coduri şi simboluri, când moartea 
vorbea deschis despre aceste lucruri. 

— Arta va salva lumea, spuse Maureen. Şi cred că 
definiţia artei acoperă multe lucruri în acest caz. Nu doar 

picturi, ci arhitectură, literatură, sculptură... 

După o altă cotitură, întâlniră o fântână largă, acoperită 
cu piatră veche. Un mic indicator arăta că aceasta era 
Fountaine Mathilde. Fântâna Matildei. Maureen îşi acoperi 
mâna dreaptă cu mâna stângă pentru a-şi proteja inelul din 
Ierusalim. Nu voia să rişte să-l piardă, precum în vis, fie că 
exista un peşte fermecat sau nu. 

Fântâna se afla într-un loc senin, cu adevărat paşnic. Un 
izvor se prelingea în fântână, venind de undeva din 
adâncurile colinelor din Ardeni. Îi amintea de fântânile 
sfinţite din Irlanda, locuri sfinte pentru zeițe timp de mii 
de ani, înainte de a fi transformate în situri creştine 
dedicate Fecioarei Maria. Pentru Maureen, totul la Orval 
părea feminin, plin de energia pură şi veche a unei zeițe 
care ţâşnea din pământ. Simţea că s-a îndrăgostit de acel 
loc şi de frumuseţea lui naturală; părea cu adevărat sacru 
şi îi hrănea, de asemenea, dorinţa crescândă de a afla mai 
multe despre misterioasa Matilda, care reprezenta forţa 
din spatele acestei structuri şi a comunităţii ei de acum 
aproape o mie de ani. 

Tammy se aplecă să se uite în fântână, privindu-se în 
apa întunecată. 

— În reflexia ta vei găsi ceea ce cauţi. 

Maureen i se alătură şi amândouă priviră îndelung în 
apă. Deodată, zări o a treia imagine reflectată deasupra 
lor. În apă, uitându-se la ele, era un chip identic cu al 
Fecioarei din statuie. Dar nu era din piatră. Era chipul 
unui copil în carne şi oase. 

Maureen şi Tammy se întoarseră repede. Chiar în 
spatele lor stătea o fetiţă diafană şi superbă. Ca şi fetiţa 
din statuie, era îmbrăcată într-o rochie foarte simplă, iar 
părul îi era împletit de-o parte şi de alta a feţei. Femeilor 
nu le scăpase faptul că fetiţa avea cosiţele de un auriu- 
roşcat. Ţinea mâinile la spate, unde ascundea ceva, ca şi 
când ar fi fost o surpriză. 

— Bonjour! îndrăzni să spună tandru Maureen. 

Copila nu răspunse. Dar scoase un chicotit vesel, identic 
cu acela pe care Maureen îl mai auzise în vis. Aduse 


= 


mâinile în faţă, dând la iveală o sacoşă de pânză subţire 
care părea să conţină ceva - ceva care arăta ca o carte 
uriaşă. Îi întinse sacoşa lui Maureen, cu un zâmbet 
drăgălaş care îi lumina ochii depărtaţi. Maureen luă 
sacoşa, iar fetiţa se întoarse imediat şi o luă la fugă, fără 
să spună vreun cuvânt. La o cotitură printre ruine, dispăru 
aproape instantaneu. 

Tammy se uită împrejur să vadă dacă observase cineva 
schimbul, dar erau singure la fântână, fără niciun martor. 

— Ce e în sacoşă? 

Maureen o deschise şi se uitară amândouă înăuntru. 
Niciuna nu voia să scoată obiectul. Dar era foarte clar că 
înăuntru era într-adevăr o carte - o carte care părea veche, 
învelită în piele roşie. 

Cele două femei se grăbeau să iasă din mănăstire, 
nerăbdătoare să ajungă în maşina lui Tammy şi să 
analizeze cu atenţie cartea roşie. 

Părăsind mănăstirea, se îndreptau spre locul de parcare. 
Tammy avea cheile în mână, dar se opri brusc. Ceva nu era 
în ordine. Maşina părea să fie înclinată spre stânga. 
Apropiindu-se cu grijă, observă că roata din faţă şi cea din 
spate de pe partea şoferului erau dezumflate. Maureen 
ajunse în spatele ei, uitându-se peste umărul lui Tammy în 
timp ce se apleca pentru a vedea mai bine. 

„X“-uri adânci erau  scrijelite pe aripile maşinii. 
Cauciucurile fuseseră tăiate. 


Tammy îngenunche să se uite mai atent, arătându-i lui 
Maureen forma tăiată perfect în X. Nu credea că 
scrijeliturile erau întâmplătoare. Litera X fusese folosită 
timp de secole drept simbol al ereziei atât de apărătorii, 
cât şi de adversarii ei. Scrierile gnostice ale catarilor o 
foloseau ca o emblemă a iluminării. Originile literei X ca 
simbol gnostic şi eretic proveneau de la a douăzeci şi doua 
şi ultima literă a alfabetului evreiesc. Deşi reprezenta 

litera tau, în Antichitate era scrisă ca un X, arătând apoi 
mai mult ca o cruce, pe măsură ce forma ei evolua. 

Era simbolul adevărului în ceea ce îl privea pe 
Dumnezeu. 

În acest caz însă, părea că X-ul gnostic fusese folosit ca 
simbol al ostilităţii de către un duşman. 

Femeile erau atât de absorbite de ceea ce vedeau, încât 
nu auziră paşii din spatele lor decât când era prea târziu. 

— Ridicaţi-vă foarte încet! Amândouă! 

Vocea era joasă, amenințătoare şi totuşi calmă. Maureen 
făcu precum i se spuse, întorcându-se uşor pentru a vedea 
un bărbat foarte înalt, care purta o jachetă neagră cu 
glugă şi ochelari de soare închişi la culoare. Doar gura i se 
vedea, schimonosită într-un mârâit. Tammy scoase un 
scâncet involuntar simțind pistolul împins între omoplaţi. 

— Vă spun o singură dată, i se adresă lui Maureen într-o 
engleză cu accent. 

Ea se chinuia să identifice accentul. Era european, 
ciudat de poliglot, memorabil prin el însuşi. 

— Dă-mi sacoşa sau o împuşc în inimă, chiar aici, chiar 
acum! Şi tu vei fi următoarea. 

Zona din jurul lor era pustie. Orval se afla în mijlocul 
unei păduri şi nu le putea auzi nimeni. Maureen făcu 
singurul lucru pe care putu să-l facă: îi dădu sacoşa, 
rugându-se ca bărbatul să nu-i facă rău lui Tammy. 

El i-o smulse din mâini şi continuă să dea ordine. 

— Acum urcaţi-vă în maşină şi rămâneţi acolo. Să nu vă 
mişcaţi timp de treizeci de minute. Uitaţi-vă sus, arătă spre 
dealul de lângă ele, unde pădurea se rărea. Am un om în 
acei copaci. Dacă vă mişcaţi cu o secundă mai repede, vă 
va împuşca pe amândouă, iar el nu ratează. Aţi înţeles? 

Se simţea o mişcare în pădurea umbrită de deasupra lor. 
Atacatorul nu minţea. 

Maureen şi Tammy se urcară în maşină, cu inimile 
bătându-le puternic în piept. Când uşile s-au închis, 
bărbatul s-a îndepărtat rapid de ele spre pădure, fără să 
privească înapoi. 

Au fost cea mai lungă jumătate de oră din viaţa lor şi 
atât Maureen, cât şi Tammy au petrecut-o rugându-se şi 
vorbind în şoaptă despre dilema lor. Pentru siguranţă, au 
mai lăsat câteva minute să treacă înainte de a ieşi din 
maşină şi de a se îndrepta spre mănăstire. Când fata 
drăgălaşă le-a spus că urmează să închidă mănăstirea, 
Tammy i-a explicat că maşina lor fusese vandalizată. A 
omis părticica despre bărbatul înarmat şi despre jaf. 
Sperau ca mănăstirea să le ofere cazare peste noapte, 
ştiind că ofereau adăpost pelerinilor de ambele sexe de 
obicei, dar pelerinii urmăriţi de golani cu glugă s-ar putea 
să nu fie cei mai doriţi oaspeţi. 

Era o decizie înţeleaptă să nu dea amănunte despre 
încercarea prin care trecuseră. Biata belgiancă era atât de 
zăpăcită de povestea despre vandalism în frumuseţea 
idilică a Orvalului, încât părea că îi vine să plângă. Unul 
dintre călugării mai tineri, fratele Marco, a fost chemat 
pentru a rezolva această situaţie de criză; el a aranjat să li 
se ofere camere, precum şi să contacteze un atelier din 
Florenville, unde să li se repare maşina. Călugării şi 
angajaţii de la Orval le dădeau o stare de linişte, iar 
ambele femei au început să se relaxeze în siguranţa 
relativă a mănăstirii. Părea că spiritul Matildei umplea 
încă locul, iar cât timp Maureen şi Tammy se aflau între 
aceste ziduri erau în siguranţă. Fratele Marco le-a invitat 
la cină, în liniştita sală de mese a mănăstirii. Erau însă 
prea extenuate şi tulburate de cele întâmplate pentru a 
accepta, iar călugărul le-a împachetat nişte pâine şi 
brânză, precum şi bere din Orval cu peştele auriu pe 
etichetă, să ia cu ele în cameră. 

Încăperea era tipică pentru o mănăstire şi curată ca 
lacrima; avea două paturi de o persoană, o noptieră şi o 
chiuvetă. Maureen era recunoscătoare pentru fiecare 
centimetru. Trebuia să-l sune pe Peter şi să pună în ordine 
întâmplările din acea zi. Cine le atacase şi le furase 
cartea? Ce carte era? I se făcea rău la gândul că e posibil 

să fi avut în mâini pentru câteva minute una dintre 
comorile istoriei omenirii, iar acum era pierdută din 
cauza... din cauza cui? 

Profitând de faptul că Tammy plecase să facă un duş în 
baia comună de la capătul coridorului, Maureen îl sună pe 
Peter de pe mobil, găsindu-l acasă la el în Roma. 

Din motive uşor de înţeles, el devenea din ce în ce mai 
agitat pe măsură ce ea îi povestea întâmplările. 

— Nu ţi-am spus să mă suni şi că era important? Voiam 
să te avertizez că ai putea fi în pericol. 

Maureen era obosită şi puţin caustică. 

— Trebuia să-mi fi spus totul, chiar dacă Tammy era cu 
mine. Am încredere în ea. lar dacă Tammy ar fi fost 
rănită... 

Lăsă baltă fraza. Era clar şi implicit că şi Peter ar fi fost 
parţial vinovat dacă li s-ar fi întâmplat ceva lui Maureen 
sau prietenei ei. 

— Îmi pare rău. Îmi pare foarte rău. Şi mă bucur că 
sunteţi amândouă tefere. Maureen, vreau să te urci în 
avion şi să vii la Roma mâine-dimineaţă. Aici se află o 
persoană pe care trebuie să o cunoşti. Cred că ne poate 
ajuta să punem totul cap la cap. Putem face rost de o 
maşină care să te ia de la mănăstire şi să te ducă la 
aeroport imediat. Tammy poate veni cu tine, dacă asta te 
face să te simţi mai bine. 

— Mulţumesc Peter. Ah, ce ironie! Ştii, uneori sunt 
recunoscătoare cu adevărat pentru puterea Vaticanului. 

Dacă a existat vreodată un loc potrivit pentru a visa, 
acesta este magica mănăstire de la Orval. 

Maureen trecea prin vechiul naos ruinat al mănăstirii. 
Lumina filtrată strălucea prin rama rotundă a ferestrei în 
formă de roză, în timp ce ea păşea cu grijă printre pietrele 
împrăştiate. De această dată, ştia încotro se îndreaptă. Se 

îndrepta spre fântână. 

Apoi auzi chicotitul. 

Maureen îl urmă, fără să fie surprinsă când o văzu pe 
fetița cu cosițe arămii strălucitoare lângă fântână, făcându- 
i semn să se apropie. Încă nu vorbise, deşi părea foarte 
mulţumită de ea şi continua să râdă. Copila arăta spre apă, 
sugerându-i să privească în adâncurile ei. 

Maureen se uită în fântână; suprafaţa lucea şi imagini 
începeau să prindă formă, până când se desprinse o 
imagine clară, aproape cinematografică. I se tăie respiraţia 
Când îşi dădu seama ce vedea. Omul care le atacase intra 
într-o încăpere, având în mâini cartea ei valoroasă. Totul 
se petrecea într-un fel de cameră de piatră sau o pivniţă. 
Încăperea era plină de bărbaţi, îmbrăcaţi în robe ciudate, 
cu glugi care le acopereau capetele complet şi păreau să 
aibă culoarea albastru-închis. Toate fețele erau ascunse, cu 
excepția unor mici crăpături în dreptul ochilor. Bărbaţii 
erau aşezaţi la o masă lungă şi dreptunghiulară; scaunul 
principal era mai mare şi mai ornat, arătând că ocupantul 
său era şeful acestui grup straniu. 

Atacatorul lui Maureen, purtând în continuare hainele 
moderne şi ochelarii de soare, i-a prezentat cartea şefului 
care a examinat coperta legată cu o curea groasă de piele 
şi cu un lacăt. Bărbatul părea că se aşteptase la asta, căci 
scoase din mâneca robei un pumnal. O trecere rapidă cu 
lama peste curea şi cartea se deschise. 

Încăperea era cufundată în linişte totală; nimeni nu s-a 
mişcat cât timp şeful a răsfoit paginile râvnitei cărţi. 

Erau goale. 

Pe ultima pagină, un singur cuvânt în limba latină era 
mâzgălit de-a lungul pergamentului. Scria doar: INLEX. 

Conducătorul bărbaţilor cu cagule a aruncat cartea plin 
de dispreț către cei care au adus-o. Deşi Maureen nu ştia 
ce înseamnă INLEX, era limpede că nu asta aştepta 
niciunul dintre bărbați. 

Chicotitul ubicuu al copilei îi atrase atenţia lui Maureen 
către locul unde se afla. Fetiţa stătea în faţa ei, exact cum 
o făcuse în acea zi, cu mâinile la spate. Cu un alt zâmbet 

drăgălaş, îi dădu o sacoşă cu o carte mare. 

— Nu este ceea ce crezi tu că este. 

Și începu să râdă, fugind după colț şi lăsând-o pe 
Maureen să se întrebe ce era ceea ce furase atacatorul. 

Primele raze ale zilei se jucau prin fereastra 
dormitorului monahal al lui Maureen şi Tammy. Mureen se 
frecă la ochi şi se uită spre patul în care prietena ei încă 
dormea adânc. După somnul din acea noapte, se trezise 
suficient de devreme pentru a nota detaliile visului, 
concentrându-se asupra cuvântului INLEX. Dacă era un 
termen latin, atunci se afla în locul potrivit. Orice călugăr 
din Orval ar trebui să ştie latină şi să poată traduce un 
singur cuvânt pentru ea. 

Îşi aruncă nişte haine pe ea şi plecă în căutarea 
amabilului frate Marco, pe care îl găsi pregătind sala de 
mese pentru micul dejun. 

— Inlex? se uită mirat pentru o clipă. Cu siguranţă este 
latinesc, dar este un cuvânt ciudat. Urmaţi-mă în bibliotecă 
şi îl vom căuta, ca să fim siguri. 

Maureen îl însoţi pe călugăr într-o încăpere superbă, 
plină cu volume vechi. Era recunoscătoare că nu i-a pus 
vreo întrebare despre motivul pentru care avea nevoie să 
afle semnificaţia acelui cuvânt. Era pur şi simplu amabil şi 
grijuliu cu oaspeţii. Luând un dicţionar latin de pe un raft, 
fratele îl răsfoi până când găsi ceea ce căuta. 

— Iată. Inlex. Înseamnă: capcană. Un şiretlic sau o 
momeală. Vă ajută asta? 

Şi încă ce mult! Maureen abia se abţinu să nu-i sară de 
gât şi să-l sărute pe obraz. Îi mulţumi însă politicos şi se 
grăbi să ajungă în cameră ca să o trezească pe Tammy. 

— A fost o capcană, Tammy! Maureen dădu buzna pe 
uşa cămăruţei lor, trezindu-şi prietena cu exuberanta ei. 
— Poftim? Tammy se ridică, ameţită. 

— Cartea. Cartea care ne-a fost furată ieri. Nu era cea 
adevărată, era... N 

Maureen se opri. In emoția ei de a-i spune lui Tammy 
despre însemnătatea cuvântului inlex, aproape că nici nu 
observase. Pe patul ei desfăcut se afla o sacoşă de pânză. 

— Ce e aia? Tammy se trezea acum. Şi... să îndrăznesc 
să întreb de unde a apărut? 

Inima lui Maureen bătea cu putere în timp ce dădea din 
cap. De unde şi de la cine? Cine îi citea visele şi îi trimitea 
suvenire eretice misterioase? Cine avea acces chiar la 
patul în care ea îşi petrecuse noaptea, lângă prietena ei 
care dormea? Toate aceste evenimente păreau de 
domeniul imposibilului şi totuşi deveneau din ce în ce mai 
frecvente. Şi mai era şi întrebarea tulburătoare: Cine le 
jefuise sub ameninţarea pistolului şi ce căuta el? 

S-a îndreptat spre pat şi a luat sacoşa. Deschizând-o, a 
scos dinăuntru cartea, care era foarte grea. Era diferită de 
volumul care le fusese furat, pielea ei roşie era mai 
învechită de vreme, mai roasă şi mult mai grea. Părea cu 
adevărat veche, ca şi când ar fi fost ascunsă timp de o mie 
de ani. Spre deosebire de cartea „capcană”, aceasta nu 
avea o curea sau un lacăt pe ea, iar Maureen o deschise 
foarte uşor. Erau sute de pagini de pergament legate în ea 
şi un scris într-o latină pretențioasă o umplea. Prima 
pagină era împodobită cu un blazon cu o emblemă 
anluminată, pe care Maureen o descoperise de curând. Era 
crucea latină cu semnătura ciudată: Matilda, prin 
bunăvoința lui Dumnezeu care există. 


Capitolul patru 


Florenville, Belgia - în prezent 


— Desfrânata aia de Matilda mă induce din nou în 
eroare! 

Conducătorul bărbaţilor cu cagule mormăi jignirea 
gravă aruncând cartea-momeală prin camera ascunsă de la 
subsol, într-o izbucnire necontrolată de furie. 

Unul dintre fraţi răspunse, aventurându-se în ape 
tulburi. 

— Cum puteţi fi atât de sigur că era cartea Matildei cea 
care trebuia să i se livreze femeii Paschal? 

Superiorul lui rosti printre dinţi: 

— Îndrăzneşti să pui la îndoială spusele mele? Este 
vreunul printre voi care contestă cunoaşterea sau 
autoritatea mea în această privinţă? 

Când se făcu linişte, şeful îşi continuă tirada. 

— Datorită strădaniei şi eforturilor neobosite ale fraţilor 
noştri de-a lungul istoriei, am reuşit cu succes să 
distrugem toate referinţele scrise cunoscute despre Cartea 
Iubirii. Nu există nicio dovadă că a existat, în afară de 
bănuielile ereticilor morţi. În timpul Inchiziției, am 
confiscat toate documentele cunoscute care făceau aluzie 
la ea şi le-am distrus - atât documentele, cât şi pe eretici. 
Există un singur manuscris care a scăpat de sub puterea 
noastră în toate aceste secole, iar acesta este... cel al 
Matildei. 

Îi rosti numele printre dinţi, din vocea lui ţâşnind venin. 
Toate femeile din istorie care îşi spuneau profete îl 
înfuriau. Dar niciuna mai mult decât nesuferita contesă de 
Canossa, care scăpase timp de aproape o mie de ani de 
încercările de a o reduce la tăcere. 

Adeptul mai tânăr, care le atacase pe Maureen şi pe 
Tammy, făcu un pas în faţă. 

— Ce doriţi să fac, Sfinţia Voastră? 

Conducătorul său mârâi ordinul: 
— Du-te la sursă! Găseşte-l pe Destino! 


a 


Dintre toți ucenicii Săi bărbaţi, numai prea-fericiții 
Nicodim şi Iosif din Arimateea au fost de faţă pe Golgota, 
în Vinerea Neagră. Ei sunt cei care I-au smuls cuiele şi tot 
ei L-au coborât de pe cruce pe Domnul nostru lisus. 
Vegheațti de femei, au purtat trupul lui Mesia pe o năsălie 
din pânză şi s-au îndreptat către un mormânt din 
apropiere, care aparținea familiei lui Iosif din Arimateea. 
Iosif a pus la dispoziție acel loc de veşnică odihnă nu doar 
din respect, dar şi ca rudă, căci lisus nu-i era doar 
învăţător, ci şi nepot de sânge. 

Când au ajuns la mormânt, Maria Magdalena s-a pus să 
spele rănile iubitului ei Domn, aplecată peste trup şi 
rugându-se cu osârdie în toată această vreme. L-a uns 
sârguincioasă cu uleiuri şi balsamuri, îndemnându-i pe toți 
cei aflaţi în strâmta grotă a mormântului să i se alăture în 
rugă, să se roage cu toată silința, pentru ca Tatăl Ceresc 
să li-L înapoieze pe Fiul Său. Și se rugară cu toții, dar 
nimeni nu era mai pătimaş decât Maria Magdalena. Chiar 
aşa cum era, cu chipul mânjit de ţărână, sânge şi sudoare, 
avea înfăţişarea şi ţinuta unei adevărate regine. Era 
palidă, vlăguită de efort şi de durere, însă nu se oprea din 
îndeletnicirea ei, nici din rugăciuni, decât atât cât să vadă 
de starea şi de nevoile celor aflaţi alături de ea. Că mai 
avea forța de a se îngriji de toți ceilalţi, într-un astfel de 
moment, aceasta era ilustrarea extraordinarei sale puteri 
de compasiune. 

Maria Magdalena a vegheat întreaga noapte, în vreme 
ce restul ucenicilor se odihniră, cu credința nestrămutată 
că Dumnezeu li-L va înapoia pe Mesia. Dar trupul Lui 
rămase fără viaţă şi niciun alt semn de speranţă nu se 
arătă în tristul mormânt. Când primele raze ale soarelui se 
strecurară înăuntru, în dimineaţa zilei de sâmbătă, Maria 
Magdalena a învelit trupul iubitului ei în lințoliu. 

Simbolismul acestui gest - caracterul lui irevocabil, 
capitularea - o copleşi în clipa aceea. Se prăbuşi la 
pământ, cu degetele încă încleştate pe vasul din alabastru 
în care se aflaseră uleiurile tămăduitoare. 

Pe aceeaşi năsălie din pânză pe care lisus zăcuse cu o zi 
în urmă, bărbaţii au scos-o pe madona Magdalena ducând- 
o cu mare blândeţe şi băgare de seamă până la casa lui 
Iosif din Arimateea. Acolo, Luca, doctorul cel iubit, a 
cercetat-o şi s-a arătat foarte îngrijorat. Magdalena abia 
mai respira; peste toate cele câte indurase, purta prunc în 
pântec. Era nevoie să fie ocrotită îndeaproape. Acum, 
rugăciunile lor trebuiau să fie pentru ea. După ce o 
aşezară pe un pat, cu femeile în juru-i, bărbaţii merseră să 
se adune într-una dintre odăile lui Iosif. 

Puritatea dragostei şi devotamentului Mariei faţă de 
lisus îi mişcase pe cei trei bărbaţi, dincolo de durerea 
sfâşietoare care îi încerca. Ea îi ajutase să înţeleagă că 
pierderea lui Mesia nu trebuia să însemne şi pierderea 
învățăturilor Sale. Maria Magdalena stăpânea şi întrupa 
învăţăturile Căii, dovedind prin faptele ei că iubirea este 
mai puternică decât moartea. Trăia acest adevăr în fiecare 
zi a vieţii ei. Împreună, Iosif din Arimateea, Nicodim şi 
Luca se juruiră să o apere şi să o sprijine, pe ea şi 
învăţăturile sfinte, prin orice mijloace cu putinţă, pentru 
tot restul zilelor - ale ei, ale copiilor ei şi ale copiilor 
copiilor ei, în veacul vecilor. În acea Duminică Mare se 
făcu legământul dintre cei trei, care işi amestecară sângele 
şi credinţa, laolaltă, în tare şi de nezdruncinat jurământ. 
Făcură astfel o frăţie, care va ajunge să fie cunoscută lumii 
drept Ordinul Sfântului Mormânt. 

În dimineața următoare, când lisus cel ridicat din morți i 
se arătă Magadalenei, anunţându-i reînvierea Sa, cei trei 
bărbaţi au ştiut că făcuseră jurământul cuvenit. Toate 
rămăşiţele pământeşti ale învățătorului lor dispăruseră. 

Cei trei au găsit cu cale că această importantă 
întâmplare dovedea că Magdalena era cea aleasă pentru a 
continua învăţăturile Căii. Poate că tocmai ungerile ei 
aplicate cu atâta devotament trupului Domnului, în 


mormânt, ajutaseră la acea minune sfântă a învierii. Era 
oare cu putință ca simpla forță a iubirii să fie de ajuns 
pentru a da naştere unui astfel de miracol? Cine poate şti 
cu siguranţă? Astfel de lucruri țineau de credinţă şi omul, 
fiecare în felul lui şi la vremea lui, trebuie să ajungă singur 
la a-L înţelege pe Dumnezeu. 

Bărbaţii aceia fuseseră insă singurii martori. Tradițiile şi 
interpretările pe care le-au transmis generațiilor 
următoare s-au întemeiat pe propriile lor experienţe, 
împletite cu învăţăturile nemijlocite ale lui lisus însuşi. Ei 
au fost drepții şi binecuvântaţii întemeietori ai ordinului 
nostru. 


Întemeierea Ordinului Sfântului Mormânt, 
conform relatărilor din Libro Rosso 


Roma - în prezent 


Piaţa Panteonului, Piazza della Rotonda, este una dintre 
destinațiile turistice clasice din Roma, dominată la un 
capăt de splendida structură antică, în forma unei 
catedrale impunătoare, care i-a dat numele. 

Timp de două mii de ani, Panteonul fusese un loc de 
închinăciune, mai întâi al romanilor păgâni, iar apoi al 
catolicilor. Şi, deşi fusese consacrat de-a lungul timpului 
mai multor zei, arcadele feminine ale magnificei catedrale, 
pentru care era faimos pe bună dreptate, erau un omagiu 
adus vechilor zeițe. 

Energia feminină divină curge prin Piazza. Centrul pieţei 
Panteonului găzduieşte una dintre fântânile cele mai 
frumoase ale Romei, dominată de un obelisc egiptean 
vechi de trei mii trei sute de ani, realizat din granit roşu. 
Monumentul a fost adus la Roma de la Heliopolis pentru a 
cinsti un templu al lui Isis, în onoarea zeiţei care era mama 
a tot ceea ce înseamnă viaţă. 

Camera de hotel a lui Maureen avea vedere la piaţă, iar 
ea se uita la fântână de la fereastra ei în timp ce aştepta ca 
Peter să revină cu un verdict despre misterioasa carte 

roşie. Se afla aici de două zile, de când plecase de la Orval. 
Tammy rămăsese în Belgia, iar Roland venise să o ia, ca să 
nu fie nevoită să se întoarcă singură în Languedoc după 
spaima prin care trecuse. Ar trebui să fie cu Roland şi cu 
Berenger acum, oftă Maureen, gândindu-se la întâlnirea ei 
neterminată cu Berenger. Fusese nechibzuită să se teamă 
atât de tare şi să stea departe de el atâta timp, iar acum se 
întreba dacă răbdarea lui faţă de ea şi faţă de hoinărelile ei 
nu ajunsese cumva la final. 

De la fereastra ei îl zări pe Peter trecând prin piaţă cu o 
servietă în mână. 

— Buona sera! strigă ea, făcându-i cu mâna, apoi cobori 
să-l întâmpine la lift. Avea inima în gât. Işi dădea seama 
din privirea lui că descoperirea lor era într-adevăr una 
importantă, dar, de dragul siguranţei, conveniseră să nu 
discute despre ea la telefon sau în public. 

Intrând în lift, ca să se îndrepte spre camera lui 
Maureen, Peter o întrebă: 

— Îţi aminteşti ce ţi-a spus fetiţa în vis? Că nu este ceea 
ce crezi tu că este? 

Maureen a dat din cap aprobator. 

— Nu este Cartea Iubirii. 

— Nu, nu este. Dar pare să conţină elemente din Cartea 
Iubirii şi, cu siguranţă, numeroase referiri la ea. 

Maureen se gândea la cele auzite, încercând să nu fie 
dezamăgită, în timp ce deschidea uşa camerei sale. 
Trebuia să aibă încredere în proces. 

Peter îi zâmbi, deschizând servieta şi scoțând din ea o 
serie de fotocopii ale primului set de pergamente şi 
traducerile lui preliminare. 

— Maureen Paschal, fă cunoştinţă cu Matilda din 
Toscana. Ce avem aici este o versiune nedescoperită până 
acum a poveştii vieţii ei, scrisă chiar de mâna ei. 

Maureen scoase un țipăt de încântare. Pasiunea sa 
pentru rolul femeilor în istorie era una dintre forţele care o 
conduceau în viaţă. Descoperirea a ceva de o asemenea 
importanţă era o comoară, mai valoroasă decât aurul. 

— Pare a fi o tradiţie de familie, observă Maureen, 

uitându-se peste copii. Se pare că ne facem un hobby din a 
descoperi autobiografiile strămoşilor noştri. 

— Nu râde! Eu cred că este într-adevăr o tradiţie de 
familie, ba chiar una importantă. Cred că în cele din urmă 
a devenit necesară pentru anumiţi membri de rang înalt ai 
liniei de descendență, pentru a clarifica situaţia, deoarece 
ştiau că adevărul avea să moară dacă nu făceau acest 
lucru. Şi cred că exact asta s-a întâmplat cu Matilda, după 
cum se pare. Aşa cum ştii, timp de secole, „ereticii” nu au 
încredinţat nimic hârtiei, pentru că era prea periculos. Dar 
Matilda nu era o eretică oarecare. Ea era neînfricată şi cu 
siguranţă o femeie cu un devotament profund pentru 
misiunea ei spirituală, aceea de a apăra adevărul. Există o 
biografie a ei în arhivele Vaticanului, scrisă de un călugăr 
pe nume Donizone, care îi era contemporan şi care susţine 
că este biograful ei personal. Dar el era un benedictin şi a 
înregistrat evenimente istorice cu ajutorul unei agende, 
aşa cum făceau toţi călugării din ordinul său, iar o parte 
din această biografie este suspectă. Sună ca un document 
aranjat pentru relaţiile publice direct de la Roma. Aşa că, 
în cele din urmă, cred că ea a luat decizia importantă de a- 
şi încredința ea însăşi propria viaţă hârtiei, fiind, după 
părerea generală, foarte bine educată. Donizone face 
referire la ea numind-o docta, ceea ce înseamnă 
excepţional de învățată. Şi nu era un termen folosit cu 
uşurinţă şi niciodată pentru o femeie. Deci era foarte 
capabilă de a-şi înregistra propria viaţă, din perspectiva ei 
şi cu sentimentele ei. Dar... este cât se poate de 
controversată, pentru a nu spune mai mult. 

— Deci... ai citit tot documentul? 

Peter a dat din cap. 

— Destul cât să ştiu că ceea ce ne aşteaptă ar putea 
cutremura pământul, dar nu suficient încât să-ţi pot spune 
cu siguranţă cine a fost sau ce avea în posesie. 

— Dar vorbeşte despre Cartea Iubirii? 

— Vorbeşte. Şi mai vorbeşte despre ceva, ceva numit 
Libro Rosso, ceea ce înseamnă „Cartea roşie”. Inserează 
fragmente din ea pe parcursul relatării. 

— În scrisoarea pe care o avem, ea îşi cere Cartea Roşie 
înapoi. 

— Da. Eu mă gândesc că poate Cartea Roşie este o 
versiune italiană a Cărţii iubirii, o copie care a ajuns în 
Italia în timp ce originalul a rămas în Franţa. 

Maureen s-a aşezat şi şi-a permis, în sfârşit, să se lase 
copleşită de realitatea care i se arăta. 

— Ceea ce înseamnă că ştim că acum există cel puţin 
două copii ale acestei cărţi scrise de Iisus. 

Avea o mie de întrebări, pe care începuse să i le toarne 
lui Peter, care râdea. 

— O voi lăsa pe Matilda să-ţi povestească despre ea în 
cuvintele ei. Eşti pregătită? 

Şi vărul ei luă traducerile, începând să citească. 


Mantova, Italia - 1052 


— Nu povestea aia, Isobel! Spune-mi povestea cealaltă. 
Aceea despre labirint. 

La şase ani, neobişnuit de micuță, înălţimea Matildei 
dezminţea complet aparenţa ei fizică. Bătu ceva mai tare 
din picior şi îşi dădu la o parte în mod imperios părul des şi 
roşcat, continuând să-i ordone bonei sale. 

— Ştii că povestea aceea îmi place cel mai mult. Nu 
vreau să aud nicio altă poveste. Dar opreşte-te înainte de 
partea urâtă. Urăsc partea urâtă. 

În timp ce micuța contesă de Canossa făcea mutre 
pentru a-şi puncta disprețul faţă de partea urâtă, 
încântătoarea donna Isobel din Lucca dădea din cap 
răbdătoare la cererea ei. Mâinile ei delicate şterseseră 
sângele naşterii de pe chipul acestei copile pe când avea 
doar cinci secunde de viaţă, apoi o înfăşaseră şi o 
legănaseră ca şi când ar fi fost a ei. Matilda se afla în grija 
lui Isobel din acea seară de primăvară timpurie de când 
copila zvăpăiată luase prima ei gură de aer şi îşi anunţase 
printr-un țipăt sosirea în provincia Toscanei. Pentru 
poporul tatălui ei, provenit din războinicii lombarzi 
neînfricaţi din nordul Italiei, naşterea unui copil la 

echinocțiul de primăvară era o binecuvântare aparte de la 
Dumnezeu. Plânsul acestei copile era atât de puternic, 
încât tatăl ei, aşteptând împreună cu oamenii lui într-o 
curte învecinată, fusese convins că i se născuse un fiu, 
binecuvântat cu o naştere naturală. Ducele Bonifaciu a fost 
dezamăgit doar pentru scurt timp de faptul că acel copil 
era fetiţă. Pe măsură ce Matilda creştea şi începea să arate 
caracteristicile nobililor ei părinţi - trăsăturile alese şi 
farmecul zveltei sale mame, combinate cu hotărârea şi 
puterea tatălui său, ea devenea rapid fiica iubită şi adorată 
a celui mai înspăimântător bărbat din Italia. 

— De ce îţi place atât de tare povestea asta, Tilda? 
Credeam că o să te plictiseşti de ea, pentru că o ştii pe de 
rost. Şi am atâtea altele pe care să ţi le spun. 

— Ei bine, nu mă plictiseşte. Aşa că începe de la 
început! 

Era un ordin. 

Isobel a zâmbit blând, dar nu a început povestea, 
făcând-o pe Matilda să pară o furtună pentru un moment, 
înainte de a se da bătută: 

— Te rog, Isobel! Vrei, te rog, să citeşti povestea mea 
preferată? Voi juca rolul prinţesei Ariadna şi voi învârti 
bagheta magică în timp ce o spui. Şi am spus te rog. 

— Într-adevăr, ai spus, dar nu ar trebui să te rog să ai 
maniere, Matilda. Buna ta mamă provine din cea mai 
nobilă familie din lume, este o descendentă directă chiar a 
binecuvântatului Carol cel Mare, şi totuşi ea nu se 
comportă aşa, nici măcar cu servitorii care îi curăţă oala 
de noapte. Ai văzut-o vreodată să dea aşa ordinele? Nu, nu 
ai văzut-o şi nu o vei vedea. Şi în afară de tatăl tău, care 
are propriile motive, nu vei vedea nicio persoană din Lucca 
să se comporte aşa. Nu aceasta este calea noastră, copilă. 
Nu aceasta este Calea. 

Matilda era pentru moment pedepsită aspru. Impulsurile 
sale arogante proveneau din impetuozitatea ei naturală şi 
din influenţa tatălui. Deşi donna Beatrice era într-adevăr o 
femeie foarte religioasă şi de viţă nobilă, Bonifaciu era un 
soldat pur din Toscana. Genealogia tatălui său combina 

descendența din oraşul sfânt Lucca cu sângele de 
războinic neînfricat lombard care alcătuise casa din 
Toscana. Dacă Beatrice era produsul grațios şi cultivat al 
familiei regale germane, Bonifaciu era suveranul feudal 
adesea plin de cruzime şi întotdeauna înnebunit după 
putere; era, de departe, mai mult un fiu al sângelui său de 
războinic longobard decât al spiritului oraşului Lucca. 
Longobarzii invadaseră Italia în secolul al VI-lea d.Hr., 
dezlănţuind prăpădul peste ceea ce rămăsese din Imperiul 
Roman fărâmiţat. Stăpânirea lor dăduse numele regiunii 
din nordul Italiei care într-o zi urma să domine complet 
Lombardia. 

Deşi Bonifaciu moştenise mari bogății şi putere, el nu 
avea odihnă, căutând să-şi sporească bunăstarea prin 
propriile merite. Apele dimprejurul regiunii Mantova, Pad 
şi Mincio erau căile principale de schimb cu nord-vestul 
Europei, care începuseră să înflorească în timpul 
conducerii lui Bonifaciu. Înaintea excelentei sale 
conduceri, negustorii se temeau de nelegiuirile din nordul 
Italiei şi evitau să facă negoţ cu acea zonă. Căile critice din 
marile porturi, precum Veneţia, utilizate pentru 
importarea bunurilor de lux din Orient şi din alte părţi, 
fuseseră complet închise. 

Dar ducele din Toscana domnea în mod tiranic pe valea 
fluviului Pad, încolonându-i pe tâlhari după ce îi mutila cu 
brutalitate, pentru a le transmite piraţilor care se apropiau 
că un asemenea comportament nu va mai fi tolerat. 
Grupuri de bărbaţi curajoşi şi bine plătiți se 
transformaseră într-o forţă de elită care patrula pe fluviu 
în numele marelui duce. 

Strategia lui Bonifaciu apăra rutele de comerţ şi reuşise 
să aducă pe râuri negustori din Marea Adriatică, iar 
germanii erau acum dispuşi să treacă Alpii cu mărfurile lor 
valoroase din Regatul de nord al Saxoniei. În schimb, el 
cerea taxe şi impozite pentru folosirea rutelor de către 
comercianţi, care erau bucuroşi să plătească pentru 
dreptul de a face comerţ în siguranţă în acea regiune 
bogată. Bunăstarea şi puterea lui ajunseseră legendare, 


ajutat de frumoasa lui soţie de viţă nobilă. Ea era bijuteria 
de pe coroana lui feudală, legitimitatea de care avea 
nevoie şi pe care o râvnea. 

Singura slăbiciune a lui Bonifaciu era scumpa lui fiică, 
pe care o lua adesea cu el pe cal în timp ce îşi controla 
teritoriile. La vârsta de şase ani, Matilda călărea mai bine 
decât majoritatea bărbaţilor adulţi din acea vreme. Dar, 
după ce Matilda petrecea un timp în compania tatălui aflat 
la comandă, Isobel avea nevoie de multe ore de răbdare 
pentru a corecta purtările copilei. 

— Îmi pare rău, Isobel. Matilda reuşi să pară ruşinată, 
dar numai pentru scurt timp. Voi face tot ce pot ca să 
devin o contesă bună şi nobilă. 

— E mult mai bine acum. Acum, aminteşte-mi! Cum 
începe această poveste? 

— Creta! Matilda ţipă entuziasmată. 

— Ah, da. Marele şi bogatul regat al Cretei. A fost odată 
ca niciodată un rege măreț, pe care îl chema Minos... 

Minotaurul era un monstru, născut în familia regelui 
Cretei, marele conducător cunoscut sub numele de Minos; 
era fiul soției sale, regina Pasiphae. Era jumătate om, 
jumătate taur şi avea apetitul a zece fiare sălbatice. Se 
spune că Minotaurul era rezultatul împerecherii interzise 
cu un zeu sau, şi mai rău, cu un taur mare alb. Acest lucru 
a fost probabil prost înțeles de oamenii cu prejudecăţi, 
care nu puteau pricepe marile mistere ale străbunilor. 
Probabil că regina Pasiphae era o preoteasă a lunii şi 
întruchiparea femininului sacru, iar împerecherea ei cu un 
preot, în chipul unui taur, pentru a reprezenta masculinul 
sacru, era îndeplinirea unui ritual care era considerat un 
mister divin încă de la naşterea omenirii; un ritual al 
uniunii energiilor masculine cu cele feminine, necesar 
pentru echilibrul vieţii pe pământ. 

Astfel, povestea conceperii Minotaurului este învăluită 
în mister, dar ştim un lucru: el exista ca o combinaţie 


dintre uman şi divin şi era pe jumătate miraculos, pe 
jumătate îngrozitor. Probabil în existența misterioasă a 
Minotaurului se află secretul Căderii. Probabil este un 
simbol al marii pierderi a cunoaşterii care are loc atunci 
când oamenii nu mai sunt în stare să-i accepte natura 
divină. Şi mai ales, este pierderea umanităţii noastre, 
atunci când abandonăm necesitatea de a onora impreună 
masculinul şi femininul în forma lor cea mai divină şi în 
ceea ce poate fi creat din acea uniune sacră. 

Numele Minotaurului era Asterius, ceea ce înseamnă 
„ființă stelară”, ca rezultat al originilor sale divine. El era 
slăvit ca un zeu, dar în acelaşi timp era obiect de teroare şi 
frică printre oameni. Corpul lui era acoperit cu stele, 
pentru a aminti că toate creaturile vin din ceruri, chiar şi 
cele care par să aibă doar un caracter teluric. Din ceruri 
venim şi în ceruri ne vom întoarce. Pentru că precum este 
în cer, aşa şi pe pământ. 

Asterius s-a născut un monstru, 0 creatură 
înspăimântătoare, care să ceară sacrificii umane şi care să 
distrugă pacea din Creta? Sau a fost transformat într-un 
monstru pentru că nu i s-a oferit iubire şi a fost supus 
ridicolului, cruzimii şi judecății? Era cu siguranță un motiv 
de ruşine pentru regele Minos, care nu putea suporta 
faptul că soţia lui l-a conceput cu altcineva, chiar dacă a 
făcut-o cu o fiinţă divină. Minos era în pragul nebuniei din 
cauza geloziei şi nu-şi dorea nimic mai mult decât să-l 
distrugă pe Asterius, dar nu a îndrăznit să omoare 
monstrul, din cauza originii sale divine. Aşa că regele a 
conceput o închisoare subterană în care să țină această 
creatură nedorită şi să o ascundă de privirea lui. 

Trăia în Creta un refugiat din Atena, pe numele său 
Dedal inventatorul, care a fost chemat de Minos pentru a 
crea o închisoare care să-l găzduiască pe Minotaur. 
Inventând această structură teribilă, Dedal a devenit un 
adevărat arhitect. Ceea ce a conceput el a fost labirintul, 
un fel de structură enormă şi încâlcită care ducea la un 
punct central: în punctul central era un templu în care 
avea să stea creatura. Labirintul era conceput în aşa fel 

încât, odată intrat acolo, era imposibil să găseşti calea de 
ieşire. Aceasta avea să-l țină înăuntru pe Minotaur, dar şi 
să le prindă pe ghinionistele sale victime - deoarece 
construcţia era făcută în aşa fel încât, odată intrate, ele nu 
puteau scăpa. Ca un lucru care i se cuvenea unui monstru, 
Minotaurul a cerut un sacrificiu de şapte fete şi şapte 
băieţi care îi erau trimişi în centrul labirintului o dată la 
nouă ani, iar el îi devora fără a lăsa vreo urmă din ei. 

Astfel  Asterius-Minotaurul a trăit viața unui zeu- 
monstru, departe de văzul locuitorilor Cretei şi captiv în 
labirintul lui subteran, lăsând câte o umbră deasupra 
regatului o dată la fiecare nouă ani. Regele Minos şi regina 
Pasiphae au avut apoi copii umani, printre care pe 
încântătoarea şi blânda prinţesă numită Ariadna. Prinţesa 
era renumită pentru frumuseţea ei şi se vorbea despre ea 
ca despre „Cea pură şi strălucită”; era, de asemenea, 
cunoscută ca fiind „foarte pură în suflet şi în inimă”. 

S-a întâmplat ca insula Creta să fie în război cu Atena. 
Fratele Ariadnei şi singurul fiu adevărat al lui Minos, un 
erou pe nume Androgeos, a fost ucis de atenieni în luptă. 
Regele Minos urlând de durerea pierderii fiului său a 
declarat cruzime absolută în răzbunarea împotriva 
atenienilor. Cucerind Atena, Minos a cerut ca locuitorii 
oraşului să dea Minotaurului tribut dintre copiii lor; astfel 
cei paisprezece copii nevinovaţi destinati sacrificării au 
fost luaţi din rândul atenienilor. 

Și aşa s-a făcut că fiul cel mic al regelui Atenei era un 
tânăr frumos şi curajos, pe nume Tezeu. Şi când a venit 
timpul pentru atenieni să trimită teribilul sacrificiu pentru 
Minotaur, Tezeu s-a oferit să meargă primul dintre cei 
paisprezece, fiind hotărât să înfrunte Minotaurul şi să-l 
omoare, salvând astfel vieţile celor nevinovaţi şi eliberând 
poporul Atenei de această teroare. Deşi era tânăr, acest 
erou era foarte înţelept. El înţelesese că a oferi sacrificii 
Minotaurului era o alegere. Era o tradiție care nu trebuia 
să fie păstrată, dar era nevoie de cineva curajos să o 
oprească. 

Prinţesa Ariadna se plimba pe plaja de lângă portul din 


Creta, când vasul din Atena a ajuns la mal, cu victimele 
sacrificiului. Se spune că la zărit pe Tezeu şi s-a 
îndrăgostit imediat de el, considerând că el este eroul care 
ar putea înfrânge întunericul ce se furişa pe sub Creta sub 
forma fratelui ei vitreg, îngrozitorul Minotaur-Asterius. Ea 
fusese chinuită toată viața de moartea victimelor 
nevinovate pentru a-i satisface foamea inumană, dar 
compasiunea din inima ei o făcea să simtă o mare milă 
pentru suferinţa lui monstruoasă. 

Ariadna a aranjat o întâlnire secretă cu Tezeu cu o seară 
înainte de sacrificiu. Ea s-a oferit să-l ajute, în schimbul 
promisiunii lui de a se căsători cu ea şi de a o lua cu el. 

Dar Ariadna fusese promisă de tatăl său ca mireasă 
zeului desfrânat, Dionysos. Se spunea că zeul era 
înnebunit de pasiune după frumuseţea pură a Ariadnei şi o 
ceruse de la Minos în schimbul victoriilor militare 
împotriva Atenei. Minos s-a înduplecat fără tragere de 
inimă, dar înțelegerea era făcută. Pura Ariadna era o 
discipolă credincioasă a Afroditei, zeița iubirii. De aceea, 
ea nu putea să suporte gândul de a se căsători cu oricine 
altcineva decât cu cel pe care l-ar fi iubit cu adevărat şi, cu 
siguranţă, nici gândul de a deveni o concubină oarecare a 
zeului plăcerilor. 

De cum îl zărise pe Tezeu, Ariadna se îndrăgostise de el, 
ştiind că el îi putea schimba destinul. Tezeu urma să 
salveze poporul de Minotaur şi pe Ariadna de zeul 
întunecat, iar ambele aveau să se întâmple prin forţa 
iubirii. Se spune că Ariadna şi Tezeu s-au unit în acea 
noapte în pasiune şi intenţie, trup şi suflet, încredere şi 
conştiinţă. Făcând acest lucru, ea i-a oferit protecţie prin 
puterea pură a iubirii ei. 

Cum Ariadna era sora vitregă a groaznicei bestii, ea 
cunoştea secretul de a-l omori pe Minotaur şi cel de a ieşi 
din labirint. Toate acestea le-a împărtăşit cu noua ei iubire. 
Apoi Ariadna a pus nişte şuviţe din părul ei mătăsos într-un 
ghem de aţă aurie, pentru a crea un fir magic, numit cheie, 
prin care să îl ajute pe iubitul ei să scape din labirint. Pe 
urmă, i-a dăruit o sabie miraculoasă, o armă creată pentru 

zeul mării însuşi, Poseidon; era făcută din argint şi aur şi 
reprezenta lumina soarelui şi a lunii care se reflectă în 
apă. Ariadna ştia că această armă îl va ucide pe fratele ei 
vitreg fără să-i provoace vreo suferinţă. Tezeu va reuşi să-l 
ucidă pe Minotaur dintr-o singură lovitură puternică şi 
nemiloasă şi să iasă ca un erou al luminii dacă va urma 
întocmai instrucţiunile ei. 

Dimineaţa următoare, când a fost dus în labirint ca 
primul sacrificat, Tezeu a prins unul dintre capetele 
ghemului Ariadnei de un inel de fier de la intrarea în 
labirint, legându-l într-un nod simbolic nuptial, exact cum 
îi arătase ea. A luat ghemul cu firul magic înăuntru cu el, 
desfăcându-l uşor în timp ce mergea pe căile încurcate ale 
labirintului spre bestia hidoasă. 

În centrul labirintului, Tezeu l-a întâlnit pe Minotaur şi l- 
a răpus într-o luptă cinstită corp la corp, el fiind apărat de 
iubirea Ariadnei şi dându-i lovitura finală cu arma 
fermecată pe care ea i-o oferise. Îndeplinindu-şi sarcina, și- 
a reluat drumul spre ieşirea din labirint, urmând firul 
Ariadnei, ajungând astfel în siguranţă la intrarea în labirint 
şi în brațele iubitei sale. Luându-şi prințesa, Tezeu i-a 
eliberat pe cei treisprezece copii atenieni şi s-a întors la 
vasul lor ca salvator al poporului său şi marele ucigaş al 
pestiei-zeu. 

Au mers pe mare până când au ajuns pe insula Dia, unde 
s-au oprit pentru o noapte de sărbătoare şi ca să facă 
provizii pentru întoarcerea la Atena. Din nefericire, 
bucuria le-a fost curmată când zeul beţiei vinului, 
Dionysos, a venit pe insulă cerşindu-şi mireasa. Ariadna 
era a lui după legea oamenilor şi a zeilor, a spus el, 
logodită de tatăl său, regele, şi fără vreun drept de a se 
opune. Tezeu s-a împotrivit la început zeului, spunând că 
Ariadna era a lui prin alegerea lui şi că el voia s-o facă 
regina Atenei. Dionysos i-a amintit însă lui Tezeu că el o 
putea face pe Ariadna nemuritoare prin căsătoria cu un 
zeu şi că, dacă atenianul o iubea cu adevărat, ar elibera-o 
pentru a-i oferi un destin divin. Argumentul a răsunat în 
mintea tânărului, iar zeul Dionysos era implacabil în atacul 

său împotriva lui Tezeu. 

Era o alegere foarte dificilă pentru tânărul prinț atenian, 
care nu se putea compara cu zeul viclean şi hotărât. În 
final, Tezeu s-a gândit că, dacă i se opune lui Dionysos, 
zeul o va lua probabil pe Ariadna cu forța şi îi va face rău 
lui şi celor care au mai rămas dintre atenieni. Și astfel, cu 
inima frântă, Tezeu a lăsat-o pe Ariadna în mâinile lui 
Dionysos şi a plecat pe mare de pe insula Dia fără iubita 
lui. 

Ariadna era distrusă de pierderea lui Tezeu şi disperată 
că avea să devină soţia zeului desfrânat care o luase cu 
forța şi prin viclenie. Dar, prin forța divină a iubirii, o 
schimbare miraculoasă a avut loc în sufletul zeului 
Dionysos. Atât de îndrăgostit era de frumoasa şi pura 
Ariadna, încât nu suporta să o vadă într-o asemenea 
suferinţă. Nu a luat-o cu forţa, ci a decis să o primească 
doar atunci când ea va hotărî să fie soția lui. Dionysos a 
început a o copleşi cu daruri şi a-i lăuda frumuseţea şi 
Chiar a-i promite că îşi va schimba comportamentul 
dezmăţat pentru a-i arăta iubirea adevărată. Când Ariadna 
a văzut imensitatea iubirii zeului şi felul în care aceasta l-a 
transformat, inima i s-a îmblânzit. Prin rugăciunile ei către 
Afrodita, întruchiparea iubirii, Ariadna a înţeles că Tezeu 
ar fi trebuit să lupte pentru ea dacă ar fi simţit cu adevărat 
că ea era singura lui iubire. Faptul că nu a făcut-o arăta că 
ea trebuie să-l uite. 

Pentru că iubirea care nu este impărtăşită în egală 
măsură nu este iubire, nu este sfântă. Si faptul că ne 
Qhidăm după un asemenea ideal de iubire ne poate 
conduce spre găsirea celei adevărate. 

Și a venit şi ziua când Ariadna a acceptat să fie soția lui 
Dionysos şi au trăit într-o stare de extaz în eternitate, ca 
parteneri adevăraţi şi egali în hierogamie. Astfel, Ariadna a 
găsit iubirea adevărată - pentru cel care a luptat cu 
adevărat pentru ea. 

Tezeu a plâns pierderea Ariadnei şi a regretat până la 
sfârşitul zilelor sale slăbiciunea care a dus la nepotrivita 
lui decizie de a o abandona. In onoarea celei care devenise 

acum o zeiţă, el a construit un templu pe insula Amathos. 
Luând statuia Afroditei pe care Ariadna o adusese cu ea 
când părăsise Creta, a ridicat un templu pe care l-a numit 
Templul Iubirii şi l-a dedicat Ariadnei-Afrodita. În 
interiorul templului, el a construit un labirint care a 
devenit simbolul iubirii şi al eliberării, iar un dans ritmic 
care reprezenta celebrarea uniunii divine a fost stabilit 
pentru sărbătoarea anuală în onoarea Ariadnei, 
sărbătoarea Doamnei  Labirintului, care a înfrânt 
întunericul prin iubirea ei. Noul labirint a fost creat ca un 
loc de bucurie, cu o cărare secretă în spirală care ducea în 
centru şi apoi din nou afară. Labirintul nu mai era un loc 
unde sufletele se pierdeau. Pentru totdeauna, el avea să fie 
un loc unde spiritul uman putea fi găsit; un loc pentru a 
celebra atât umanul, cât şi divinul din noi toţi, dacă 
învăţăm să ucidem minotaurii care sălăşluiesc în noi prin 
credinţa necesară în puterea iubirii. 

Tezeu a devenit cel mai mare dintre eroi, stabilind 
democraţia şi justiția în Atena, unde este recunoscut ca 
fiind fondatorul înţelept şi plin de compasiune al oraşului 
care a oferit atâtea învățături lumii. Fără îndoială, 
înțelegerea lui profundă a naturii iubirii şi a pierderii a fost 
elementul care l-a făcut un conducător excepțional. 

Cei ce au urechi de auzit să audă. 


Legenda Ariadnei, Doamna Labirintului, 
aşa cum a fost păstrată în Libro Rosso 


& 


Isobel a povestit legenda labirintului precum o făcuse de 
multe ori înainte, spunând-o aşa cum fusese păstrată în 
scrierile lor cele mai sacre, ca piatră de temelie a Libro 
Rosso, a Cărţii Roşii. A spus povestea pe înţelesul copilei, 
omiţând referirile sexuale deschise şi, desigur, oprindu-se 
înaintea „părţii urâte” amintite de Matilda, în care totul se 
prăbuşeşte pentru tinerii îndrăgostiţi şi Ariadna este 
abandonată în braţele lui Dionysos. Pentru Matilda, 


— 102 — 


legenda labirintului avea un final fericit, în care Tezeu 
omora bestia, salvându-i pe cei treisprezece copii din 
Atena şi ducând-o pe frumoasa lui prinţesă spre apus. 

Va avea suficient timp să înveţe că majoritatea 
poveştilor de dragoste nu erau atât de simple şi nu se 
terminau atât de frumos. Aceasta era într-adevăr una 
dintre cele mai importante lecţii ale legendei labirintului, 
că adesea, de-a lungul istoriei omenirii, nu se ţinea seama 
de nevoile femeilor şi de puterea iubirii. Dorinţa Ariadnei 
nu a fost niciodată luată în considerare în disputa dintre 
Tezeu şi Dionysos, deşi ambii bărbaţi şi-au mărturisit 
dragostea pentru ea şi o doreau. Destinul nu i-a oferit ei 
nicio posibilitate de a alege, dimpotrivă, îi fusese hotărât 
înainte de tatăl ei, când şi-a vândut propriul copil pentru a 
câştiga bunăvoința şi înţelegerea lui Dionysos. lar acesta 
era un semn care prevestea momentul în care istoria 
omenirii urma să decadă - când femeile au devenit o 
garanţie în afacerile bărbaţilor, fără vreun drept de a-şi 
alege propriul destin. Ele au devenit o proprietate, piese 
de joc pe o tablă de şah a politicii, pe care rudele lor 
bărbaţi să le folosească; devalorizate şi minimalizate, chiar 
dezumanizate. Când căsătoriile au devenit afaceri politice 
aranjate, în care femeile erau schimbate ca bovinele de 
familiile lor şi nu aveau niciun drept, ceea ce fusese odată 
punctul cel mai sacru al uniunii a devenit locul în care 
violul a fost legalizat de stat. Decăderea bărbatului era 
completă. 

Isobel ştia că şi pe Matilda o aştepta un destin 
asemănător; Matilda va trebui până la urmă să 
stăpânească toate lecţiile complexe despre iubire şi putere 
din povestea Ariadnei. Dar Isobel trebuia, de asemenea, să 
o înveţe pe Matilda că uniunea dintre un bărbat şi o femeie 
era important să fie mai mult decât ceea ce devenise: o 
tranzacţie dezumanizantă şi adesea brutală. 

Îndatoririle lui Isobel ca bonă a Matildei cuprindeau 
bunăstarea spirituală şi intelectuală a copilei, precum şi 
protecţia ei fizică. Matilda era un copil excepţional, iar 
ocrotitoarea ei fusese aleasă într-un mod aparte. Sarcina ei 


— 103 — 


era de a o educa pe fată în tradiţiile foarte vechi şi tainice 
care se practicau în Lucca încă din secolul I d.Hr. Deşi 
Bonifaciu era prea preocupat de cuceriri şi de expansiunea 
teritorială ca să-şi bată capul cu religia sau cu 
spiritualitatea, el le ocrotea în semn de respect faţă de 
bunicul său, legendarul conducător toscan Siegfried din 
Lucca. Se cuvenea, de aceea, ca fiica lui să fie educată şi 
îndoctrinată de aceste tradiţii sacre. Astfel, Bonifaciu şi 
Beatrice au ales-o pe încântătoarea Isobel, care făcea 
parte din una dintre casele mari ale Toscanei. Într-adevăr, 
Isobel era o verişoară şi o nobilă, rudă cu Bonifaciu prin 
Siegfried însuşi. 

Deşi mama Matildei, donna Beatrice, provenea tot din 
neamul familiei din Lorena, tradiţiile lor spirituale erau cu 
secole întregi mai îndepărtate şi nu erau atât de 
înfloritoare precum cele din Toscana. Beatrice era 
conştientă de moştenirea ei eretică sfântă, dar păstra 
practicile tradiţionale în intimitatea casei. Acest lucru era 
necesar deoarece ea era membră a familiei regale 
germane care datora supunere Bisericii Catolice şi 
structurii politice complicate aferente ce hotăra puterea în 
Europa. Beatrice era pioasă şi supusă, o femeie graţioasă 
şi puternică în felul ei, dar care se supunea bucuroasă 
legendarului ei soţ. Fusese de fapt neobişnuit de 
norocoasă pentru o femeie din timpul ei, deoarece găsise 
iubirea adevărată şi mulţumire în căsătoria ei aranjată. 
Faptul că Beatrice era de o frumuseţe incredibilă, cu părul 
negru şi ochii negri migdalaţi, era premiul cel mare pentru 
orgoliul lui Bonifaciu. 

Matilda nu era primul lor copil. Din nefericire, ei îşi 
pierduseră în acelaşi an primii doi născuţi din cauza gripei 
care măturase Europa. Unul era fiul şi moştenitorul lui 
Bonifaciu, mort la vârsta adolescenţei, lăsând o mare rană 
în inima tatălui său. Al doilea era o altă fiică, pierdută la 
vârsta copilăriei timpurii. Tragedia de a pierde doi copii 
atât de repede lăsase urme asupra Beatricei, care se 
simţea adesea slăbită şi bolnavă de tristeţe şi abia dacă îi 
rămânea energie pentru fiica în viaţă. Astfel, deşi Beatrice 

era mama Matildei, din naştere şi după descendență, 
Isobel era singura forţă maternă pe care ea o cunoştea. 

— Când vei creşte mai mare, îţi voi spune o altă poveste 
a labirintului, zise Isobel. Una în care personajele sunt 
înțeleptul rege Solomon şi glorioasa regină din Saba. 

— Spune-mi acum! 

— Nu, nu pot. Încă nu ai vârsta la care să poţi înţelege 
tot ceea ce implică această poveste. Ţi-o voi povesti după 
ce vei împlini şaisprezece ani, aşa cum se cuvine. 

Tonul Matildei deveni conspirativ, şoptind: 

— Este din... Libro Rosso? 

Era uimire în vocea ei când vorbi despre cartea magică. 

Isobel i-a făcut cu ochiul în timp ce dădea din cap 
aprobator. 

— Este, într-adevăr. Şi sunt multe lucruri în acea carte 
pe care va trebui să le ştii. Acum, în pat! Hai, lasă-mă să te 
pieptăn! 

Cu degete graţioase, Isobel a început procesul din 
fiecare seară de descâlcire a părului roşcat-auriu al 
Matildei, care îi cădea în valuri grele până la jumătatea 
spatelui. 

Somnoroasă, Matilda a cedat la ideea de a se băga în 
pat, frecându-şi ochii albaştri ca marea şi căscând ca un 
pui de leu. 

— Vrei să-mi cânţi, te rog, cântecul? o rugă ea. Cel din 
ţara mamei tale? 

Isobel a băgat cuvertura de lână sub bărbia copilei şi s-a 
aşezat pe marginea patului. Vocea ei blândă şi limpede 
cânta uşor în franceză: 


Il est a longtemps que je t'aime, 
Jamais je ne t'oublierai 


Matilda, care vorbea fluent limba ei maternă, dialectul 
toscan, şi limba germană a mamei, abia începuse să înveţe 
limba franceză. Când repetă versul într-o melodie de 
răspuns, o făcu în limba ei maternă. 

Te iubesc de mult timp 
Niciodată nu te voi uita 


lar apoi Isobel termină cu vechea poezie care era 
considerată sacră în regiunea La Beauce din Franţa, de 
unde venise mama ei înainte de a intra prin căsătorie în 
neamul din Lucca. Provenea dintr-o poezie creată cu o mie 
de ani înainte, de către un om foarte important, despre 
iubirea lui pentru o femeie binecuvântată şi copiii ei. 


Je t'ai aimé dans le passé 

Je taime aujourd’hui 
T'aimerais encore dans l'avenir 
Le temps revient. 


O sărută pe Matilda pe frunte, în timp ce copila se 
întindea spre măsuţa de rugăciune de la marginea patului 
ei. O statuie mică a Sfintei Modesta, sculptată cu 
meticulozitate în lemn, împodobea altarul. Era un cadou 
din partea franceză a familiei lui Isobel, oferită în semn de 
celebrare a binecuvântatei naşteri din urmă cu şase ani a 
micuţei contese. În această întruchipare, sfânta ţinea o 
mână sus, în semn de binecuvântare, iar în cealaltă ţinea 
strâns o carte, colorată cu roşu şi împodobită. Matildei îi 
plăcea mult statuia, în care părul Modestei era pictat în 
aceeaşi culoare extraordinară pe care o avea părul ei. 

Fetiţa a mângâiat statuia Modestei înainte de a şopti 
traducerea, lucru ce făcea parte din ritualul lor din fiecare 
seară şi era piatră de temelie a tradiţiei lor: 


Te-am iubit în trecut 

Şi azi te mai iubesc 

Te voi iubi şi-n viitor 
Căci timpul se întoarce. 


— Într-adevăr. 
Isobel oftă în timp ce se uita la această mică fiinţă atât 
de strălucită şi complicată, pe care o iubea ca pe propriul 

copil. Părea că Dumnezeu alesese să nu-i dăruiască lui 
Isobel copii din pântecele ei. Desigur, din cauza loialității 
sale faţă de Matilda, ea nu ar avea timp sau ocazia să se 
căsătorească şi să aibă copii, în ciuda faptului că avea doar 
douăzeci şi ceva de ani. Înţelesese că destinul ei era acela 
de a o educa pe această fetiţă mai bine ca pe oricare alta, 
iar uneori era o sarcină foarte grea, care cerea toată 
concentrarea ei. 

Facă-se voia Ta. Isobel repetă acest lucru de multe ori în 
rugăciunile ei zilnice din Cartea Iubirii. Era a doua dintre 
cele şase învățături sfinte ale rugăciunii Tatăl Nostru, 
rugăciunea Domnului, fundamentul practicilor lor. 
Supunere faţă de Dumnezeu. Abandonarea în faţa voinţei 
Lui. Şi era, fără îndoială, voinţa Lui ca ea să-şi dedice viaţa 
creşterii acestui copil. 

€ 


Matilda va dovedi odată că „timpul se întoarce”, precum 
cea mai mare profetă din linia lor de descendență, 
binecuvântata Sarah-Tamar, o făcuse cu atâta timp înainte. 
Era destinul ei. Această copilă îşi va lăsa urma în istorie. 
Dar nu în această seară. 

— Noapte bună, ma petite’. Visele să-ţi fie dulci. 

— Noapte bună, Issy a mea, şopti ea adormită, 
cuibărindu-se sub cuvertură, căscând din nou. Te iubesc. 


Matilda era înnebunită, fugind prin castel şi ţipând de 
entuziasm, cu părul desfăcut zburând în spatele ei ca o 
perdea roşie-aurie. 

— Luuuuuucca! Luuuucca! Chiar mergem mâine la 
Lucca, Isobel? Chiar? Cu papa? 

— Da, micuţo. Mergem în sfârşit la Lucca. 

Matilda repetă încă o dată numele locului naşterii ei, de 
această dată oprindu-se şi şoptind, imitând-o pe Isobel, 
care ofta adesea după ţara ei şi despre care vorbea pe un 
ton şoptit, ca şi când ar fi sălaşul tuturor îngerilor pe 


> Micuța mea (în lb. franceză în original) (n.red.). 

pământ.  Copila deveni deodată foarte serioasă, 
concentrându-şi toată atenţia asupra bonei. 

— Nu-mi amintesc deloc cum arată Lucca, Issy. 

— Nici nu mă gândeam, Tilda. Erai micuță când am venit 
aici, în Mantova. Şi totuşi prima gură de aer din corpul tău 
a fost din aerul sfinţit al acelui loc, iar el îţi va aduce 
binecuvântarea lui cât timp vei trăi. 

— E chiar atât de frumos? Şi plin de sfinţi şi îngeri? 

— Lucca este magnific într-un mod special, mai presus 
de toate celelalte locuri de pe pământul lui Dumnezeu. 
Vino, îţi voi spune o nouă poveste în seara aceasta, una 
care face parte din moştenirea noastră specială, şi... 

Isobel nu termină fraza. Matilda, cu toată inteligenţa ei 
precoce, era încă mult prea mică pentru a înţelege tot ceea 
ce presupunea complicata moştenire a poporului lor. Cel 
mai bine era să o înveţe în metoda încercată şi adevărată 
de a-i spune poveşti până va mai creşte. 

— Acum, vreau să te gândeşti la toate poveştile pe care 
ţi le-am spus despre Dumnezeu. Isobel începu pe un ton 
mai formal, care indica faptul că urmează atât o lecţie, cât 
şi o poveste. 

Matilda a dat din cap solemn, punându-şi picioarele sub 
ea şi aşezându-se în aşteptarea poveştii. 

— Domnul nostru avea un prieten minunat, pe nume 
Nicodim. Ni-co-dim. Poţi repeta numele lui? 

Copila repetă ascultătoare numele, pentru a o bucura pe 
bonă. 

— Nicodim era unul dintre cei doar doi bărbaţi care erau 
cu El când a murit. Îţi aminteşti cine mai era cu el? 

Matilda era o elevă foarte bună, cu un extraordinar 
talent în a-şi aminti totul cu exactitate. lubea povestea 
Patimilor şi o memorase. Nu tresărea niciodată la vederea 
întruchipării grafice a sacrificării lui lisus pe cruce, cum o 
învățase duhovnicul mamei ei, un cleric sever din Lorena, 
numit fra Gilbert. Fra Gilbert părea să se bucure de 
amănuntele violente ale ultimelor ore pe pământ ale lui 
lisus şi relata în detaliu descrierea grafică atunci când 
încerca să sublinieze o idee legată de pedeapsă, lucru care 

se întâmpla adesea. Această abordare o îngrozea pe Isobel, 
care îl cinstea pe Domnul ei pentru cuvintele lui şi pentru 
ceea ce înfăptuise mai degrabă decât pentru modul în care 
murise. Această filosofie era în concordanţă cu Calea 
Iubirii, cum fusese practicată de poporul ei timp de o mie 
de ani. Ea dispărea discret când fra Gilbert era prezent. 
Dar Matilda era fermecată de toate versiunile celei mai 
mari poveşti spuse vreodată, chiar şi de cele mai 
înspăimântătoare. În această privinţă, ea dovedise că este 
copilul lui Bonifaciu încă dintr-un moment foarte timpuriu 
- neînfricată şi neclintită în faţa aspectelor mai crude ale 
realităţii. 

Dar versiunea lui Isobel era cea care îi captase Matildei 
cu adevărat atenţia. Pentru că, deşi copila simţea o 
dragoste profundă pentru Domnul ei şi era impresionată 
de povestea sacrificiului său, un alt aspect al acestei 
poveşti o fermeca: legenda femeilor din viaţa lui lisus şi o 
femeie în mod special. 

Matilda s-a ridicat respectuos şi a dat răspunsul. 

— Celălalt bărbat era Iosif din Ara... 

— Arimateea, o ajută Isobel, iar Matilda continuă cu 
entuziasm. 

— Mama lui era cu el, Sfânta Maria, şi cea pe care o 
iubea, Maria Magdalena. Şi toate celelalte Marii care îl 
urmau ca discipole şi care au învăţat cuvântul lui pentru 
totdeauna. Cobori vocea în versiunea de copil a şoptitului 
ei conspirativ. Dar nu avem voie să o numim pe Maria 
Magdalena „iubita lui” de faţă cu fra Gilbert, nu-i aşa? 

— Nu, cu siguranţă nu. 

— Dar de ce, Issy? Dacă lisus a iubit-o, de ce nu putem 
să vorbim despre asta şi să o iubim pentru asta? De ce 
trebuie să avem atât de multe secrete? 

Isobel oftă, în timp ce mângâia cu o mână părul 
dezordonat al Matildei, a cărui culoare arămie era unul 
dintre semnele că această contesă micuță se născuse din 
cea mai imaculată familie din Europa, născută din neamul 
Ei. Se spunea că Maria Magdalena avea părul de aceeaşi 
culoare, chiar şi atunci când a murit, la bătrâneţe. Ambii 

părinţi ai Matildei erau descendenţi ai uniunii dintre lisus 
şi mult-iubita lui Maria - mama ei prin linia lui Carol cel 
Mare, tatăl ei prin sectele italiene secrete care se 
stabiliseră în Toscana în timpul persecuțiilor primilor 
creştini. 

Era o întrebare la care nu puteau răspunde cei mai mulţi 
învăţaţi adulţi. Matilda nu era pregătită să înţeleagă. 
Isobel depăşi întrebarea cu abilitatea unui bun povestitor. 

— Acest prieten al lui lisus, Nicodim, era un om foarte 
special, cu un mare talent, care este important pentru noi 
astăzi. Vrei să ştii care a fost acela? Era un artist. Un 
sculptor. Putea vedea viziunile pe care Dumnezeu i le 
trimitea şi putea să le redea sculptând în lemn. 

— Ca Frederic? 

Frederic era servitorul cel mai în vârstă al tatălui ei, un 
alt membru de încredere al cercului din Lucca, din jurul 
nobilei familii. Frederic o bucura adesea pe Matilda 
sculptând pentru ea tot felul de ornamente din lemn. 
Păpuşa ei preferată, o sculptură excepţională a legendarei 
Ariadna, era o capodoperă pe care bătrânul o făcuse 
pentru ea la Crăciun. Sculptase chiar şi o replică a 
labirintului pe spatele păpuşii, al cărui tipar complex 
Matilda ar putea începe să-l înţeleagă, fiind o parte atât de 
importantă a tradiţiei lor. 

— Da, exact ca Frederic al nostru. Dar pentru că 
Nicodim era prezent când Domnul nostru a murit pe cruce, 
el nu a putut să-şi scoată din minte o imagine atât de 
sfântă. Şi a decis să o sculpteze în lemn, pentru ca lumea 
să aibă o amintire a acestui mare sacrificiu în secolele care 
urmau. l-a trebuit un an de zile să termine sarcina, dar 
când a fost gata, Nicodim crease prima operă de artă care 
ne arată cum era Domnul nostru. Se numeşte Volto Santo, 
Chipul Sfânt, pentru că este una dintre cele două opere de 
artă din lume create de oameni care l-au privit pe lisus 
atât în timpul vieţii, cât şi la moartea lui. Una se află în 
Roma, este o pictură făcută de Sfântul Evanghelist Luca şi 
se află în posesia papei. Dar Volto Santo este singura 
operă de artă pe care eu am văzut-o şi este într-adevăr 

excepţională. 

Ochii Matildei se deschiseră larg. 

— Ai văzut această sculptură? 

— Da, şi o vei vedea şi tu. 

Matilda şi-a început din nou agitația obişnuită. 

— Dar când? Cum? 

Isobel a întrerupt-o: 

— Ai răbdare, drăguţa mea. Lasă-mă să-ţi spun mai mult 
din poveste. Când Nicodim a murit, sculptura a dispărut. 
Primii creştini au luat-o pentru a o ascunde de romani, ca 
să nu o piardă ori să o distrugă. A fost ascunsă pe 
Pământul Sfânt timp de opt sute de ani. lar apoi, când 
profeţii au hotărât că era timpul, Volto Santo, care deţinea 
odată comoara secretă a poporului nostru, a fost scoasă 
din ascunzătoare şi pregătită pentru o călătorie. 

— Comoară secretă? Ochii Matildei se făcuseră mari la 
ideea unui mare secret. 

— Da, iubire. Pentru că, vezi tu, atunci când Nicodim a 
sculptat Volto Santo, a lăsat o deschizătură în spatele 
sculpturii, o deschizătură secretă în care să fie puse 
obiectele cele mai sfinte. 

— Libro Rosso? 

— Da, Libro Rosso. Şi aceasta era cea mai secretă 
comoară, pentru că ea conținea învățăturile Căii, aşa cum 
au fost scrise de însuşi Domnul Nostru, şi mai apoi 
profeţiile sfintei sale fiice. Dar vei afla mai multe despre 
asta când vom ajunge la Lucca. Pentru că acolo vei vedea 
Libro Rosso. Este timpul, îngeraşul meu, să începi în mod 
serios învăţătura cuvenită. 

Matilda rămase fără cuvinte, lucru total neobişnuit, 
făcând-o pe Isobel să râdă în hohote. Era un sunet clar şi 
frumos. 

— Ce s-a întâmplat, micuţo? Eşti atât de surprinsă că a 
sosit vremea? Abia ai împlinit şase ani, iar acesta este un 
număr magic. Este numărul lui Venus, numărul iubirii. 
Anul în care începe pregătirea, în mod special pentru una 
dintre Cele Aşteptate. Şi nu te îngrijora, eu voi fi cu tine în 
tot acest timp. Acum trebuie să te pregătesc pentru 

întâlnirea cu marele învăţător. Îl vei numi Învățătorul, şi 
nimic mai mult. 

— Nu are un nume? _ 

— Sunt sigură că are, dar nu îl folosim. Îl numim 
învățătorul în semn de respect, pentru că el face parte 
dintr-o lungă linie de conducători aleşi ai ordinului, iar toţi 
au fost numiţi la fel. Este un om foarte sfânt. Şi trebuie să 
te avertizez, Matilda. Are o cicatrice pe faţă. O cicatrice 
foarte urâtă. Dar nu trebuie să-ţi fie frică de el. Va fi o 
primă lecţie pentru tine, de a nu judeca un om după 
aparențele fizice, ci să aştepţi să vezi ce îţi spune 
caracterul lui despre adevăratul om din el. Învățătorul este 
un om măreț, un om blând, care te va învăţa aşa cum m-a 
învăţat pe mine şi pe mulţi alţii. 

Matildei îi venea să plângă la auzirea acestor veşti, deşi 
se abţinea. Dar acest Învățător teribil cu cicatrice pe faţă, 
pregătirea pe care va trebui să o înceapă în misteriosul 
oraş Lucca... erau prea mult! Probabil faptul că mergeau la 
Lucca nu era un cadou chiar atât de minunat. Poate era 
mai bine să rămână în Mantova, unde nu cunoscuse decât 
siguranţă. Îşi muşcă buza de jos ca să nu tremure. 

— Nu te teme, ma petite. Isobel o îmbrăţişă cu putere pe 
Matilda. Copila avea inima unei leoaice, dar era încă doar 
o fetiţă. Este destinul tău, şi este unul frumos. Trebuie să-ţi 
aduci mereu aminte cine eşti, prin bunăvoința lui 
Dumnezeu. 

Matilda a dat din cap solemn. Era contesa de Canossa şi 
moştenitoarea marelui Bonifaciu. Era una dintre fiicele 
oraşului Lucca şi copilul profeţiei. Ea era Cea Aşteptată. 

Era Matilda, prin bunăvoința lui Dumnezeu care există. 


29 


Adevărul va prinde rădăcină prin mlaştini, 

trăind acolo tăinuit 

prin cei cu puterea de a-l ţine ascuns. 

Măreţ altar pentru Sfânta Scriptură şi Chipul cel 
sfânt 

făcut şi refăcut va fi atunci când Timpul se întoarce. 
Mulţi se vor îndoi, dar adevărul dăinui-va acolo 
pentru pruncii cei ce va să vie, 

cei cu ochi de văzut şi urechi de auzit. 


Păstrat fie adevărul în piatră, 

zidit într-o Vale de Aur. 

Noua Păstoriță, Cea Aşteptată, 

Veghea-va la a lui perfecțiune 

închizând Cuvântul Tatălui şi al Mamei 

şi moştenirea copiilor lor în locuri neştiute. 
Iată, aceasta este moştenirea ei, 

precum şi a cunoaşte Marea Iubire. 


Cei ce au urechi de auzit să audă. 
A doua profeție despre L'Attendue, Cea Aşteptată, 


din scrierile lui Sarah-Tamar 
aşa cum au fost păstrate în Libro Rosso 

Capitolul cinci 


Lucca, 1052 


Oraşul Lucca era sacru prin propria-i natură, unul 
dintre locurile puternice şi binecuvântate de pe pământ, a 
cărui aură de sfinţenie fusese recunoscută de când a 
apărut în istoria omenirii. Acolo existau urme de aşezări 
din Paleolitic prin care se putea întrezări natura cu 
adevărat antică a acestui loc, dar care îşi datora totuşi 
longevitatea vechilor etrusci şi celților ligurici. Se credea 
în general că numele îi venea de la cuvântul celtic Juks, 
care însemna „loc mlăştinos”. Prin secolul al III-lea î.Hr., 
romanii au recunoscut oraşul ca fiind un loc special. 

Dar pentru creştini, primul şi al doilea secol după 
naşterea lui Hristos au fost cele care au format inima şi 
sufletul oraşului pe care îl considerau acum sacru. Deşi 
romanii au continuat să construiască la cel mai înalt grad, 
înconjurând Lucca cu drumuri importante, închizându-l 
între primele ziduri şi creând un amfiteatru spectaculos, 
aşezările subterane tăcute ale creştinilor au fost cele care 
au format temelia culturii care va dăinui aici în inimile 
locuitorilor. 

Catolicismul tradiţional înflorea, dar Lucca avea un alt 
cult creştin la bază, care exista în armonie cu catolicii mai 
tradiţionali, deoarece era ştiut faptul că fiii apostolilor şi 
urmaşii lor se stabiliseră aici, unde legenda spune că li s- 
au alăturat membri ai Sfintei Familii. Aceşti creştini 
susțineau că învăţăturile lor proveneau direct de la însuşi 
lisus Hristos prin moştenirea copiilor lui şi că ei aveau o 
carte sfântă din care îi învățau pe urmaşii lor. 

În momentul în care Matilda a ajuns în Lucca, puterea 
ortodoxismului din Biserică prin ascetism creştea într-un 
mod care i-a făcut pe cei care îl practicau în „tradiţia 
veche” a creştinismului să fie foarte discreţi. Desigur, noile 
reforme le dădeau bătăi de cap celor care erau devotați 

Căii Iubirii. Aluziile despre erezie începeau să curgă în 
Italia şi se împrăştiaseră deja în alte zone ale Europei. 
Poporul lui Isobel era ca mulţi alţii din Lucca, participa şi 
susţinea public Biserica Catolică, dar îşi păstra tradiţiile 
secrete dincolo de uşile închise ale caselor. Dar Isobel, ca 
urmaşă a familiei lui Siegfried din Lucca, fusese crescută 
cu cele mai profunde învățături ale tradiţiilor vechi. Era 
membră a Ordinului Sfântului Mormânt, societatea secretă 
creată după Patimi de Evanghelistul Luca împreună cu 
Sfântul Nicodim şi cu losif din Arimateea. Ordinul avea 
filiale în Ierusalim, în regiunea sudică a Italiei, în Calabria, 
la Roma şi aici, în Lucca. Era un ordin care nu numai că 
accepta membri femei, dar le recunoştea chiar drept 
conducători, în cinstea Mariei Magdalena, pentru 
protejarea căreia fusese creat ordinul, şi a fiicei ei, profeta 
Sarah-Tamar. Ele erau succesoare recunoscute ale lui lisus 
în tradiţia lor, femeile sfinte datorită cărora creştinismul 
dăinuise şi înflorise în Europa. 

Numele prin care copiii din Lucca au ales să fie 
cunoscuţi, Lucchesi, era un joc inteligent de cuvinte. Ii 
definea ca locuitori ai oraşului Lucca, dar şi ca fii ai 
evanghelistului Luca, cel ce adusese Ordinul Sfântului 
Mormânt în Italia. 

Au intrat prin poarta San Frediano din nord, iar Matilda 
era încântată să vadă că urmau să fie primiţi cu mare fast. 
Purta o rochiţă aurie, din cel mai fin brocart, şi stătea 
alături de tatăl ei pe un armăsar mare şi negru. Bonifaciu 
era şi el bogat înveşmântat; capa de călărie era din blană 
de hermină şi ornată cu pietre preţioase, avea manşete 
groase şi întărite la încheieturi, care sclipeau în lumina 
soarelui toscan. Locuitorii din Lucca ieşiseră cu toţii să o 
vadă pe micuța contesă legendară, cu cosiţele ei 
sclipitoare şi cu ochii albaştri-verzui. Isobel îi împletise 
părul şi îi pusese flori printre şuviţe în acea dimineaţă. 
Refuzul ei de a acoperi părul fetiţei cu un văl l-a consternat 
pe Bonifaciu, care considera indecent ca fiica lui să fie 
văzută astfel în public. Dar Isobel ştia cum să vorbească cu 
tatăl Matildei; ştia cum să exploateze dragostea lui pentru 

familie şi să îl înduplece. Faptul că Isobel era atât de 
încântătoare şi graţioasă era de mare ajutor atunci când 
voia să îl înduplece pe prinţul războinic toscan, atât de 
impunător, chiar dacă niciodată nu-şi folosise farmecul 
într-un mod neadecvat. 

Micuța contesă de Canossa va avea nevoie în timpul 
maturizării ei de susţinerea oamenilor din Toscana. Era 
acum singura moştenitoare în viaţă a unei mari averi, o 
avere despre care legea spunea că nu putea fi moştenită 
de o femeie. Pentru ca Matilda să rămână în poziţia de 
moştenitoare a lui Bonifaciu, ea va avea nevoie, printre 
alte binecuvântări, să fie iubită de poporul toscan. Isobel i- 
a explicat acest lucru cu răbdare lui Bonifaciu. Intrarea 
Matildei în Lucca trebuie să fie memorabilă. Ea trebuie să 
devină copilul prețuit al poporului toscan, pentru a se 
asigura că poate spera la moştenire când va fi momentul. 

Dar Isobel era, de asemenea, foarte conştientă de 
puterea crescândă a legendei vii a Matildei, chiar de la 
această vârstă fragedă. Cei  îndoctrinaţi din Lucca 
cunoşteau bine profeţiile lui Sarah-Tamar şi ştiau că 
Matilda ar putea fi Cea Aşteptată încă din ziua prielnică a 
naşterii sale la echinocţiu, în oraşul Lucca. Dacă se 
adeverea acest lucru, ea urma să fie slăvită ca noua 
Păstoriţă, femeia care îi va conduce spiritual prin 
învăţăturile ei şi prin păstrarea Căii lubirii. Matilda 
ajungea într-un moment în care locuitorii mai în vârstă ai 
oraşului Lucca aveau nevoie de simbolul speranţei pe care 
ea îl reprezenta pentru ei. Toţi aceşti factori trebuiau luaţi 
în consideraţie în timp ce Matilda se întorcea triumfătoare 
în locul naşterii ei. 

Bonifaciu acceptase, iar înţeleapta Isobel o pregătise pe 
prinţesa profetă pentru a-şi face intrarea în public. Matilda 
se comporta exemplar, râzând şi făcând cu mâna, arătând 
exact ca acea creatură mitică pe care şi-o imaginau mulţi. 
Acest lucru îi stătea în fire, iar astăzi entuziasmul ei era 
extraordinar. Era alături de tatăl ei curajos, purtând o 
rochiţă nouă superbă, iar oamenii îi strigau numele în 
stradă! Îşi va aminti această clipă ca una dintre cele mai 

strălucitoare din viaţa ei. 


— A avut deja visele, Isobel? 

Misteriosul şi înțeleptul om, numit de elevii săi 
Învățătorul, stătea deasupra chipului adormit al micuţei 
contese, care era extenuată. Fusese o zi plină cu parade şi 
ospeţe, în care a fost adorată de tatăl ei şi de poporul lui. 
Întâlnirea oficială a Matildei cu Învățătorul urmă să aibă 
loc a doua zi, după ce se va odihni. Dar înțeleptul voia să o 
vadă puţin şi să vorbească înainte cu protectoarea ei. Era o 
prezenţă impozantă, înalt şi îmbătrânit, iar chipul îi era 
amăgitor şi aspru din cauza cicatricii crestate care îi 
brăzda partea stângă a feţei. 

— Da, dar nu înţelege ce sunt sau ce înseamnă. 

— A visat despre Golgota? 

— Nu neapărat, dar a visat despre Vinerea Mare, de asta 
sunt sigură. 

Învățătorul a dat din cap, fiind adâncit în gânduri. Era 
mulţumit. Era de-ajuns pentru a îndeplini profeția, chiar şi 
la această vârstă fragedă. Deoarece profeta a spus că Cea 
Aşteptată va avea viziuni despre „Vinerea cea neagră”. 
Deşi acest lucru era interpretat ca făcând referire la 
viziunile despre Răstignire, pentru un copil atât de mic şi 
având o naştere atât de promițătoare, care visează despre 
Vinerea Mare, era o prevestire puternică. 

— Cred că este ceea ce se spune că este, zise 
Învățătorul. Adu-o la mine imediat după ce se trezeşte. 
Avem multă treabă. Şi, Isobel... 

— Da, Învăţătorule? 

— Ai făcut un lucru bun cu ea. Este o cinstire a iubirii 
tale. 

Isobel îi zâmbi iubitului ei Învățător cu ochii plini de 
lacrimi. 

— Nu, Învăţătorule. Ea este o cinstire a lui Dumnezeu. 


29 

Domnul i-a cerut lui Solomon să construiască un lăcaş 
de închinăciune, un loc unde credincioşii puteau găsi 
voința lui Dumnezeu. În înțelepciunea lui şi în supunerea 
lui faţă de Dumnezeu, Solomon a construit Templul şi este 
mai Sfânt ca oricare altul. 

Și, în divinitatea camerei nupţiale, Solomon şi Regina 
din Saba au creat labirintul cu cele unsprezece cărări ale 
sale care intrau şi ieşeau ca un nou loc de închinăciune, 
unde bărbaţii şi femeile împliniţi pe deplin pot afla că nu 
există separare între ei şi Dumnezeu. Este un loc în care 
Eonul, adică Spaţiul Templului, poate fi simulat şi 
experimentat de cei care nu pot ajunge la Templu. 

În centrul labirintului, copiii lui Dumnezeu îşi vor 
deschide ochii. Pentru că majoritatea sufletelor trăiesc în 
această lume într-o stare de somnolență. Ei trebuie să se 
trezească în această viaţă, în aceste corpuri, unde există 
tot ceea ce sunt ei pe pământ. Corpurile lor sunt spaţiile 
lor personale din templu, dar ei încă nu văd asta. Ei cred 
că împărăția îi aşteaptă doar în viaţa de apoi şi astfel pierd 
învăţătura cea mai importantă: că trebuie să trăim pe 
pământ ca în ceruri şi să creăm raiul acolo unde el nu 
există pe pământ. Împărăţia lui Dumnezeu este pentru noi, 
aici şi acum, pe pământ şi în corpurile noastre pământene 
din carne, trebuie doar să o cerem. Acest lucru se face prin 
dragoste şi numai prin dragoste. 

În labirint, o persoană ajunge în Spaţiul Templului când 
vorbeşte direct cu Dumnezeu. Este un dar pentru copii, de 
a putea deveni o fiinţă, oameni împliniţi şi complet treji. De 
a-şi putea găsi identitatea reală, fiinţa lor unică şi să 
devină pur şi simplu cine trebuie să fie pe pământ. 

Rugaţi-vă aşa cum v-am arătat, în inima labirintului şi în 
inima vieţii voastre. Folosiţi rugăciunea ca pe o roză şi 
minunaţi-vă de frumuseţea celor şase petale, pentru că ea 
conţine tot ceea ce aveţi nevoie pentru a găsi împărăţia 
cerurilor pe pământ. Cercul central este iubirea perfectă. 

Copiii lumii trebuie să-şi deschidă ochii pentru a-l vedea 
pe Dumnezeu peste tot în jurul lor. Apoi pot trăi 
exprimându-şi iubirea. Făcând acest lucru ei îşi 

îndeplinesc destinele şi promisiunile dintotdeauna şi 
pentru eternitate. Trebuie să se trezească. Și trebuie să se 
trezească Acum. 

Dragostea învinge totul. 

Cei ce au urechi de auzit să audă. 


Din Cartea Iubirii, 
aşa cum a fost păstrată în Libro Rosso 


Lucca, 1052 


Cicatricea lui era groaznică. Nu-şi putea lua ochii de la 
ea. 

— Vino, micuţo! Să înlăturăm lucrul acesta din calea 
noastră. Vreau să pui mâna pe faţa mea şi să atingi singură 
cicatricea. Vei vedea că este numai piele veche şi nimic de 
temut. Haide! 

Matilda se uită la Isobel, care o încuraja cu un zâmbet. I- 
a dat voie Învăţătorului să ia mâna ei micuță în mâna lui şi 
să o îndrepte spre chipul lui schimonosit. Matilda atingea 
cu degetul arătător şi cu cel mijlociu marginea crestată. 
Acum curiozitatea câştiga în faţa fricii. Îşi adună curaj să 
întrebe: _ 

— Cum ai căpătat cicatricea asta, Învăţătorule? 

Isobel oftă uşurată. Matilda îşi amintise manierele. Slavă 
Domnului! 

— Ah, o întrebare acceptabilă şi care cere o poveste. 
Vino şi aşază-te lângă foc şi îţi voi povesti. 

Aşa cum fusese stabilit, Isobel şi Matilda veniseră 
devreme în această dimineaţă la clădirea veche de piatră 
cunoscute simplu sub numele de Ordin. Aici, Învățătorul 
trăia şi muncea, instruind elevi din cele mai vechi familii 
localnice în învăţăturile Căii. Încăperea în care se aflau era 
una dintre camerele de studiu, mobilată cu o masă mare cu 
cerneală şi pergamente şi cu o cutie mare de lemn, care 
conţinea suluri de pergament pentru pregătire. Avea şi un 
şemineu masiv din piatră, pentru dimineţi ca aceasta, în 
care primăvara toscană era încă destul de timpurie şi rece. 

Învățătorul se văita adesea de oasele lui îmbătrânite, 
spunând că simţea acea răceală cum intră adânc în ele. 

_ Matilda şi Isobel stăteau pe banca de lângă şemineu. 
Învățătorul, stând în faţa lor pe un scaun de lemn, şi-a 
început povestea. 

— Cu mult timp înainte, copilă, unul dintre cei mai vechi 
şefi ai ordinului nostru a fost rănit într-un mare război - 
era o bătălie eroică între forţele luminii şi forţele 
întunericului. Deşi toţi s-au temut mult timp că va pierde 
această luptă, el nu a pierdut-o. A câştigat cu puterea 
dragostei şi a credinţei şi prin ceea ce s-a transformat apoi 
într-o credinţă de neclintit într-un Dumnezeu atotputernic 
şi iubitor. Dar a rămas cu o cicatrice din această încercare 
grea, cu un semn crestat de-a lungul feţei. Era uşor de 
recunoscut cu o asemenea cicatrice. In secolele ce au 
urmat, cei care l-am succedat ne-am făcut aceeaşi cicatrice 
în cinstea lui, un semn prin care arătăm că suntem 
dedicați doar învățăturilor lăsate de ordin. Este un lucru 
autoimpus, ca parte a jurământului nostru. Ştiu că este 
greu de înţeles motivul pentru care un om şi-ar face singur 
o asemenea cicatrice. Dar este un semn al dedicării 
noastre pentru ceea ce se află în interior, şi nu pentru ceea 
ce e în exterior. 

Matilda îşi puse mâinile pe faţa ei de porțelan, făcându-l 
pe învăţător să râdă în hohote. 

— Nu te teme, micuța mea! Ţie nu ţi se va cere niciodată 
un asemenea lucru. Cred că frumuseţea ta va fi una dintre 
cele mai puternice arme ca luptătoare pentru Cale. Dar 
adu-ţi aminte mereu că Dumnezeu ţi-a dăruit-o pentru a o 
folosi cu înţelepciune. 

Matilda a dat din cap cu seriozitate, după care l-a 
întrebat cu o voce subţire: 

— A durut? 

Învățătorul ridică din umeri. 

— Sincer, nu-mi amintesc. A fost cu mult timp în urmă. 
Dacă a durut, tot ceea ce ştiu este că nu a durut la fel de 
tare ca suferinţa sacrificiului final al Domnului nostru. Iar 
acum, dacă am vorbit destul despre povestea chipului meu, 

aş vrea să începem pregătirea ta. Eşti de acord, 
domnişoara mea? 

Matilda a dat din nou din cap şi a răspuns politicos, 
îndemnată de Isobel, care îşi dregea vocea în mod 
semnificativ: 

— Da, domnule Învățător. 

El râse, apreciind dorinţa ei de a-şi arăta bunele 
maniere. 

— Bine. Atunci voi începe prin a-ţi oferi o floare. O floare 
foarte specială, pentru o domnişoară foarte specială. Este 
un trandafir cu şase petale. 

Învățătorul deschise cu un scârţâit cutia de lemn de pe 
masă, scoțând unul dintre sulurile de pergament, legat cu 
o fundă roşie de mătase împodobită cu diamante aurii. 
Ochii Matildei s-au mărit când a văzut frumuseţea cadoului 
pe care i-l făcea Învățătorul. 

— Poţi să-l deschizi. Şi păstrează funda! 

Îi făcu un semn cu ochiul şi deodată chipul său 
înspăimântător se transformă într-unul mai degrabă 
prietenos. Isobel avea dreptate, desigur. Era important să 
nu judece un om doar după aparente. lar peste ani, 
Matilda avea să îşi amintească acest chip ca fiind cel mai 
frumos pe care l-a văzut. 

Matilda a desfăcut sulul şi a văzut că pergamentul 
conţinea un desen în cerneală al unei flori. Şase petale 
rotunde şi mari înconjurau un cerc central. 


— Această roză cu şase petale este simbolul Cărţii 
Iubirii, Matilda. Şi, cu ajutorul ei, vei învăţa secretele 
rugăciunii Tatăl Nostru. Se întoarse spre Isobel. O ştie, 
desigur? 

— Ştie versiunea noastră în dialectul toscan şi cea 

tradiţională în germană şi latină. Şi o învăţ, limba franceză; 
aşa o va şti în patru versiuni, Invăţătorule. 

— Şi cât de bine ştie să scrie şi să citească? 

— Este o elevă foarte silitoare la aceste lucruri. 
Remarcabilă, de fapt. Sunt convinsă că va scrie şi va citi în 
toate aceste limbi cu mare îndemânare dacă tatăl ei 
hotărăşte că va continua cu învăţătura ei. Şi nu am niciun 
motiv să cred că nu o va face. 

— Trebuie să ne asigurăm că înţelege importanţa 
educaţiei ei, spuse Învățătorul pe un ton apăsat, după care 
se întoarse către Matilda. Recit-o pentru mine, te rog. În 
orice limbă vrei tu. 

Matilda îşi-a dres vocea şi s-a ridicat în picioare, alegând 
să recite rugăciunea în dialectul toscan: 


Tatăl nostru care eşti în ceruri! 
Sfinţească-se Numele Tău; 

Vie împărăţia Ta; 

Facă-se voia Ta, 

precum în cer aşa şi pe pământ. 
Pâinea noastră cea de toate zilele 
dă-ne-o nouă astăzi; 

şi ne iartă nouă greşelile noastre, 
precum şi noi iertăm greşiţilor noştri; 
Şi nu ne duce în ispită, 

ci ne izbăveşte de cel rău. 


— Bravo, copilă! Foarte bine. Dar până când vei învăţa 
ce înseamnă fiecare rând şi felul în care îţi va schimba 
viaţa şi întreaga lume din jurul tău, această rugăciune este 
fără nicio însemnătate. Dacă sunt bine înţelese, aceste 
cuvinte conţin tot ceea ce trebuie să ştie orice fiinţă pentru 
a găsi împărăţia cerurilor pe pământ. Dacă nu sunt 
înţelese, conştientizate, ele sunt nişte cuvinte pierdute, 
repetate degeaba. Nu vei mai spune niciodată această 
rugăciune ca pe nişte cuvinte fără rost, înţelegi? Acum, 
trebuie să ne punem serios pe treabă. Hai să-ţi arăt ce 
legătură are această rugăciune cu petalele trandafirului... 

Şi bărbatul cunoscut doar ca Învățătorul a început 
pregătirea Matildei cu cele mai sfinte învățături ale Cărţii 
Iubirii, veştile bune date omenirii de către Prinţul Păcii. 


> 


Matilda îşi petrecuse după-amiaza vizitând locurile 
sfinte din Lucca, locuri erau numeroase, însoţindu-l pe 
tatăl ei într-un tur al marii biserici din San Frediano. 
Ghidul lor era un tânăr preot amabil şi învăţat, pe nume 
Anselmo, care era originar din Lucca şi care cunoştea 
foarte bine istoria oraşului său. Unchiul său, pe nume tot 
Anselmo di Baggio, era episcopul din Lucca şi un om cu o 
putere foarte mare în lumea lui Bonifaciu. Fără îndoială, 
tânărului său nepot îi fusese aranjată o slujbă foarte 
importantă în structura oraşului Lucca, din moment ce 
provenea dintr-o familie atât de influentă. Familia di 
Baggio făcea parte în mod discret şi cu înţelepciune din 
Ordinul Sfântului Mormânt şi învățase cu chibzuinţă să se 
integreze în structurile catolice tradiţionale ale puterii. 

Anselmo cel Tânăr explică faptul că această biserică a 
fost denumită după un episcop din secolul al VI-lea, care a 
construit aici prima structură cu mâinile sale. 

— li spunem Frediano, în dialectul toscan, dar numele 
lui era Finnian în ţara din care provenea. Era dintr-o ţară 
pe nume Irlanda. Ştii unde se află, Matilda? 

Matilda a dat din cap, ascultând curioasă. Irlanda suna 
ca unul dintre locurile magice din poveştile lui Isobel. 

— Este o insulă verde înnegurată, foarte tainică şi veche, 
dincolo de pământurile normanzilor şi ale saxonilor. Dar, 
de asemenea, foarte învățată şi sfântă. Finnian a ajuns aici 
ca pelerin, pentru că auzise de originile sfinte ale oraşului 
Lucca din învăţăturile unui om învăţat pe nume Patrick şi 
voia să trăiască într-un loc în care învăţăturile lui lisus 
erau cele mai pure. 

Matilda încercă să nu se agite în timpul turului solemn 
al baptisteriului cu cristelniţa sa de piatră. Dar biserica 
San Frediano nu mai era atât de interesantă pentru ea 

după ce misterul legendei străine dispăruse. Aştepta cu 
nerăbdare biserica pe care urmau să o viziteze, pentru că 
în biserica San Martino se afla Volto Santo, Chipul Sfânt, 
aşa cum fusese sculptat de însuşi Nicodim. 

Anselmo le-a istorisit Matildei şi lui Bonifaciu povestea 
plină de culoare a sosirii acestei imagini în Lucca în timp 
ce se îndreptau spre San Martino pe străduţele strâmte. 

— Când Volto Santo a părăsit Pământul Sfânt, a ajuns pe 
țărmurile Toscanei după multe luni pe mare. Aici a fost 
descărcat cu mare grijă, apoi a fost pus într-un car tras de 
doi boi albi. Boii nu erau îmblânziţi şi au fost lăsaţi să-şi 
urmeze instinctele. Paznicii Chipului Sfânt erau convinşi că 
însăşi mâna Domnului va ghida carul şi îl va duce în locul 
pe care voinţa divină îl va alege. Numeroase miracole s-au 
întâmplat în drumul pe care l-a făcut chipul. Boii au tras 
trei zile şi trei nopţi fără să se oprească, până când au 
ajuns aici, în centrul sfânt al oraşului Lucca. Credem că 
Volto Santo a ales să vină în Lucca pentru că urma calea 
făcută de Cartea Iubirii. 

Anselmo îşi schimbă atitudinea din nou pentru a o 
amuza pe Matilda. 

— Cei iniţiaţi, membrii ordinului, ştiu că Volto Santo voia 
să fie acolo unde erau învăţăturile, iar învăţăturile 
adevărate aveau loc în congregația de aici. 

Au ajuns apoi în faţa bisericii San Martino, care primise 
hramul Sfântului Martin din Tours la fondarea ei, tot de 
către episcopul irlandez Finnian, în secolul al VI-lea d.Hr. 
Ceea ce rămăsese din ea era într-adevăr puţin. Şi distrus. 
Matilda credea că acest loc nu era deloc potrivit ca altar al 
primei opere de artă creştine, sculptată de un om care a 
văzut chipul Domnului nostru. Il trase pe tatăl ei de 
mânecă. 

— Papa? 

— Da, scumpa mea? 

— Noi suntem foarte bogaţi, nu-i aşa? Nu putem da 
poporului din Lucca destui bani să construiască o biserică 
foarte mare pentru Chipul Sfânt? 

Bonifaciu pufni în râs în timp ce o strângea în braţe pe 

fiica lui. 

— Da, suntem foarte bogaţi. Şi aş vrea să rămân aşa şi 
să nu dau toată bogăţia noastră şi cu siguranţă nu 
Bisericii! 

Matilda, care nu era deloc încântată de răspunsul lui, s-a 
smuls din braţele tatălui şi a fugit spre uşa de la intrare. 

Interiorul bisericii era strâmt şi întunecat, iar Matilda 
trebuia să clipească foarte repede ca să se obişnuiască cu 
lumina slabă a lumânărilor dinăuntru. Fără să-l mai 
aştepte pe tatăl ei sau pe Anselmo, fugi spre altar şi se opri 
când ajunse suficient de aproape pentru a atinge cea mai 
sfântă imagine a întregii lumi creştine. 

Stătea în faţa ei, hipnotizată. Era în mărime naturală, 
sculptată elegant de un sculptor cu un talent extraordinar. 
Nicodim modelase lemnul de cedru libanez în valuri 
graţioase pentru a forma o robă care să cadă peste ambele 
braţe deschise şi până la picioarele lui lisus răstignit. 
Detaliile chipului său, ale părului şi bărbii fuseseră pictate 
cu grijă pentru a le reda culoarea reală. Domnul nostru nu 
era un bărbat masiv, dar era brunet şi frumos. Părul cădea 
în valuri negre pe umerii lui, potrivit cu o barbă lungă şi 
îngrijită, care se ramifica uşor. Avea degete lungi şi subţiri. 
Dar ochii lui o uimeau - mari şi negri, şi cu pleoapele 
căzute, erau ochi care exprimau multă bunătate şi 
compasiune, chiar şi în ultimele momente de suferinţă. 
Matilda nu văzuse nimic mai frumos decât bărbatul care se 
afla pe cruce în faţa ei. Se uita în acei ochi mari şi era 
sigură că el îi întorcea privirea. 

— Tu eşti fiica mea, de care sunt foarte mulțumit. 

Matilda oftă. Chipul Sfânt îi vorbise. Şi-a închis ochii 
foarte strâns şi a încercat să asculte, dar nu mai era nimic 
de auzit. S-a întors şi a văzut că tatăl ei şi Anselmo erau la 
câţiva paşi în spate. Anselmo îi vorbea în şoaptă lui 
Bonifaciu, cu siguranţă dându-i mai multe detalii despre 
opera de artă şi despre istoria ei. Matilda nu îi auzea. Ea a 
auzit doar statuia Domnului ei lisus Hristos care îi vorbise. 
El era mulţumit de ea. 

Nu prea ştia ce făcuse ca să-l mulţumească pe Domnul, 

dar era hotărâtă să facă ceva acum. Gândind repede, şi-a 
amintit de florile aurii pe care Isobel i le prinsese în păr de 
dimineaţă. Erau două, cu ornamente complicate aurii, care 
i-au fost dăruite de casa de Lorena la naştere. Erau tare 
valoroase. A început să tragă de floricelele din păr, pe 
ascuns, să nu o vadă tatăl ei, până când le-a avut pe 
ambele în mână. 

Matilda zâmbi chipului care părea mulţumit şi îi şopti: 

— Într-o zi, voi construi o biserică frumoasă pentru 
Chipul tău Sfânt. Îţi promit! 

Se închină chipului, ieşind cu faţa spre el, pentru a nu-şi 
întoarce spatele în semn de lipsă de respect. Când a ajuns 
în locul în care aşteptau Anselmo şi tatăl ei, le-a zâmbit 
drăgălaş. 

— Este foarte frumoasă, spuse ea simplu. 

Nu era pregătită să împărtăşească experienţa ei din 
acest loc, nu încă. Şi dacă ar face-o, i-ar mărturisi mai întâi 
lui Isobel. Issy va şti de ce Domnul este mulţumit de ea. 

Bonifaciu ieşi cu paşi mari din biserică. Auzise destul 
despre religie pentru o singură zi şi era nerăbdător să 
ajungă la întâlnirile lui cu oamenii responsabili de 
siguranţa acelei zone din Toscana. Apoi a pus la cale o 
mare vânătoare, ca răsplată pentru soldaţii lui cei mai 
loiali, lucru pe care îl aştepta cu nerăbdare. Matilda păşea 
încet în spatele lui, sperând să-l prindă singur pe tânărul 
preot Anselmo. Avea un chip frumos şi un zâmbet 
drăgălaş. L-a plăcut imediat, datorită instinctului de a 
întrezări adevărata natură umană pe care îl au copiii isteti. 
Când tatăl ei era destul de departe, îşi puse mânuţa în 
palma lui. 

— Ce e asta, micuță prinţesă? o întrebă blând Anselmo, 
privind comoara pe care i-o pusese în palmă. 

— Şşş, şopti Matilda. Aceasta este promisiunea mea faţă 
de Chipul Sfânt că voi construi într-o zi pentru el o biserică 
aşa cum merită. la acest aur şi păstrează-l pentru acea zi 
în care îţi voi putea aduce mai mult. 

Anselmo o privea atent. Era, într-adevăr, un copil foarte 
neobişnuit dacă a renunţat la o comoară atât de frumoasă 

pentru a-l cinsti pe Dumnezeu. Puse mâna lui peste a ei. 

— Matilda de Canossa, eşti o donatoare foarte 
generoasă. Sper ca într-o zi să supraveghez construirea 
unei biserici mari prin bunăvoința generozităţii tale. 

Matilda îi zâmbi, încântată că avea acum cu cine să 
conspire pentru marele ei plan. 

— Bine. Deci o vom face împreună. Când voi fi mai mare 
şi voi putea să cheltuiesc banii cum vreau eu. 

Şi, întorcându-se să se mai închine o dată în faţa 
altarului, contesa de şase ani fugi pe uşă afară în soarele 
după-amiezii, strigându-i tatălui ei să o ducă imediat la 
Isobel. Iar teribilul Bonifaciu, bărbatul al cărui nume îi 
făcea pe războinici puternici să tremure de frica lui, se 
opri din drum înainte de a se întoarce să râdă în hohote 
către singura fiinţă de la care primea ordine. 


& 


Încăperea subterană de piatră care servea drept capelă 
a Ordinului Sfântului Mormânt avea aproape o mie de ani. 
Fusese construită de primii creştini care şi-au practicat 
credinţa aici, în secret, departe de ochii curioşi ai 
romanilor. Matilda cobora cu atenţie scările înalte, 
ținându-se strâns de Isobel, care mergea în faţa ei. 
Învățătorul le lumina drumul cu o lampă cu ulei, dar 
camera fusese pregătită pentru sosirea lor de câţiva novici 
care puseseră lumânări de ceară în sfeşnicele de fier de pe 
ziduri. Umbrele tremurau peste tot în jurul lor. Zidurile de 
piatră ale capelei erau înnegrite de fumul lumânărilor, iar 
mireasma ameţitoare de tămâie umplea aerul greu de 
sfinţenie. 

Ceea ce i se întâmplase Matildei la Volvo Santo în acea 
zi îl tulburase tare pe Învățător, lucru care nu se întâmpla 
prea uşor. Deşi ştia că această fetiţă era specială, nu se 
aştepta ca ea să aibă viziuni autentice, de la o vârstă atât 
de fragedă. Şi era convins că această viziune era autentică. 
Exista o lumină anume în ochii ei când spunea ce auzise, 
prima dată lui Isobel şi apoi lui. Avea un har, o convingere. 

Nu era o fantezie creată de o fetiţă prostuţă în căutare de 
atenţie. Era experienţa mistică a unui copil ales de 
Dumnezeu pentru un destin special. El învățase să vadă 
diferenţa în numeroşii ani de când era profesor şi mentor. 

De aceea, Învățătorul hotărâse ca Matilda să vadă 
imediat Libro Rosso. 

Micuța capelă avea un altar simplu de piatră, ce făcea 
corp comun cu structura sacră care îl conţinea. În ciuda 
faptului că era o capelă sfinţită, nu se vedeau niciunde în 
încăpere crucifixe sau cruci. Pe acoperământul de catifea 
al altarului se afla o arcă de lemn, o cutie extraordinară ale 
cărei sculpturi cu scene din viaţa Domnului şi a Doamnei 
noastre fuseseră sugerate de sfântul Luca. Cutia era 
aproape la fel de valoroasă precum ceea ce conţinea şi era 
cunoscută ordinului ca Arca Noii Alianțe. Marginea arcei 
era ornată cu un tipar de forme de diamant, reprezentând 
uniunea sacră, iar simbolul „X” al gnosticismului era 
sculptat adânc în fiecare colţ şi evidenţiat cu vopsea aurie. 
Învățătorul le conduse pe Isobel şi pe Matilda la arcă, 
cerându-le să îngenuncheze în faţa ei. Ele s-au supus, 
rămânând în genunchi cât timp el a spus o rugăciune prin 
care mulțumea Domnului pentru darul acestei sacre 
mărturii. Se apropie apoi de altar şi se chinui puţin să 
ridice arca şi apoi să o pună pe podea. A băgat mâna în 
arcă şi a ridicat volumul complicat care aştepta înăuntru. 

Matilda şi-a înălţat capul când învățătorul a scos Libro 
Rosso. Era un volum imens, învelit într-o piele de un roşu- 
aprins, după cum se putea vedea pe cotorul gros. Prima 
copertă era împodobită cu auriu şi ornată cu cinci 
nestemate mari care formau mai degrabă un „X” decât o 
cruce. Învățătorul duse cartea la buze şi sărută piatra din 
mijloc, un rubin care strălucea în lumina lumânării. 

— Cuvântul Domnului. Pentru cei ce au urechi de auzit. 

li întinse cartea lui Isobel, care o sărută şi ea, repetând 
„Cuvântul Domnului” înainte de a i-o întinde Matildei, care 
căpătase un aer solemn şi uimit. Ea imită perfect gesturile 
lui Isobel. i 

L-au urmat apoi pe Invățător, în timp ce el ţinea în mână 

Libro Rosso, până ce a pus-o pe masa din faţa altarului. Îi 
zâmbi Matildei. 

— Poţi să o atingi, copilă. 

Ezitând, Matilda şi-a întins degetele, mângâind uşor 
coperta aurită a cărţii. Dar a sărit ca arsă, scoțând un țipăt 
micuţ, care i-a făcut pe Învățător şi pe Isobel să se uite 
unul la celălalt. Când a atins a doua oară cartea, nu a mai 
tresărit însă. 

— Iată Libro Rosso! Aceasta este cea mai sfântă carte a 
poporului nostru, pentru că, printre altele, conţine 
cuvintele scrise de salvatorul lumii. In aceste pagini, 
Matilda, este Evanghelia completă, aşa cum a fost scrisă 
de lisus, învăţăturile cunoscute nouă sub numele de Cartea 
Iubirii. Aceasta este copia sfântă, făcută de apostolul Filip 
direct după original şi care i-a fost dăruită lui Nicodim 
pentru a fi păstrată în Volto Santo. Ea conţine pecetea 
Mariei Magdalena, care arată consimţământul ei. Ai mai 
văzut cu siguranţă această pecete. Apare pe cele mai sacre 
documente ale ordinului şi a fost purtată de către cei mai 
mari iniţiaţi ai noştri. 

Învățătorul deschise cartea cu mare grijă şi întoarse 
uşor cu degetele o pagină îngălbenită de vreme. În partea 
de jos a celei de-a doua pagini era o semnătură în limba 
greacă: pay6aiev. 


Magdalena. 

Sub semnătură era o emblemă pe care Matilda chiar o 
mai văzuse. Era modelul de pe inelul de cupru al lui Isobel, 
cel în formă ovală, care i se agăța în păr uneori, când 
Isobel o pieptăna. Era format din nouă cercuri care dansau 
în jurul unei sfere centrale. Era o imagine a raiului, 
adoptată de ordin ca aducere aminte că nu au fost 
niciodată despărțiți de Dumnezeu. Precum în cer, aşa şi pe 
pământ. Matilda nu ştiuse că acest simbol era pecetea 
Mariei Magdalena. Acesta era unul dintre secretele 
ordinului. 


— 129 — 


oo 
. O) 2 
gë 


— Vei avea şi tu un inel cu pecetea Magdalenei, când vei 
cunoaşte bine misterele, îi şopti Isobel. _ 

Matilda se agită încântată, oprindu-se când Învățătorul 
continuă: 

— Pe măsură ce creşti, vei fi învățată direct din Cartea 
Iubirii. Vei fi învățată, de asemenea, profeţiile lui Sarah- 
Tamar. Le vei memora şi vei învăţa să le interpretezi. 
Unele sunt despre naşterea ta şi trebuie să le înţelegi pe 
deplin. În final, vei studia istoriile relatate în Libro Rosso. 
Acestea sunt Faptele Apostolilor, poveştile discipolilor care 
au sacrificat totul pentru adevăratele învățături ale Căii 
Iubirii. Facem acest lucru din respect pentru cartea scrisă 
de unul dintre fondatorii noştri, preasfinţitul Luca. Il 
cinstim pe Dumnezeu cinstind memoria şi sacrificiul 
martirilor noştri şi rugându-ne să vină o vreme în care 
aceste învățături să fie primite în pace de toţi oamenii şi în 
care să nu mai fie martiri. Aceasta este prima ta lecţie, 
Matilda. Înțelegerea acestor trei segmente ale cărţii Libro 
Rosso: primul este Cartea Iubirii, care reprezintă cuvântul 
adevărat; al doilea conţine profeţiile lui Sarah-Tamar, care 
sunt sfinte pentru viitor; iar al treilea reprezintă Faptele 
Apostolilor, care au fost consemnate de poporul nostru 
încă din primele zile ale creştinismului. Asta e tot ce 
trebuie să ştii pentru seara aceasta. 


> 


Matilda înflorea sub educaţia Învăţătorului. Dar, oricât 
de mult i-ar fi plăcut lecţiile, cel mai mult şi mai mult îi 
plăcea misteriosul labirint săpat în piatră în marea grădină 
a ordinului. A tipat de încântare când l-a văzut pentru 
prima oară. Deşi mai văzuse desene ale labirintului şi o 
versiune mică sculptată în păpuşa ei, Ariadna, era un lucru 
de-a dreptul uimitor să vadă unul construit în pământ, care 
era atât de mare, încât douăzeci de adulţi puteau merge 

deodată pe cărările lui. 

Învățătorul a condus-o prin el pentru prima oară, ținând- 
o de mână în timp ce o ghida pe cărările şerpuite care 
duceau către centrul lui. 

— Există un singur drum până în centru, Matilda. Deşi 
cărările fac multe ocolişuri, dacă rămâi pe calea ta, nu te 
vei pierde niciodată. Aceasta este prima lecţie a 
labirintului. Păşeşte hotărâtă spre centru, pentru că ştii că 
Dumnezeu te aşteaptă acolo. Şi chiar şi atunci când 
cărările şerpuite par să te ducă departe de centru, trebuie 
să ai întotdeauna încredere că drumul te va aduce înapoi. 
Este ca în viaţă. Credinţa te va duce la locul în care îl vei 
găsi pe Dumnezeu, de fiecare dată şi fără greş. Majoritatea 
lucrurilor pe care ţi le voi spune despre labirint sunt foarte 
simple. Pentru că Adevărul este întotdeauna simplu, 
Matilda. 

A mers alături de ea în tăcere pentru câteva clipe, apoi 
şi-a continuat lecţia. 

— Copila mea, uneori Domnul vorbeşte sufletelor 
noastre adormite în diferite moduri. Prin vise, de exemplu. 
Aceasta este o cale. Ştiu că uneori ai vise pe care încă nu 
le înţelegi. Acesta este modul lui Dumnezeu de a vorbi cu 
noi, pentru că minţile noastre sunt deschise atunci când 
dormim şi dăm voie mesajelor Lui să ajungă la noi fără 
piedici. Un alt mod prin care Dumnezeu vorbeşte cu noi 
este prin numere. Numerele reprezintă un limbaj prin ele 
însele, cu diferite niveluri de însemnătate pe care 
majoritatea oamenilor nu le pot înţelege. Dar construcţia 
acestui labirint este bazată pe anumite numere. Există 
unsprezece cicluri care duc în centru şi 11 cicluri care duc 
afară. În limbajul secret al numerelor, care provine din 
Ţara Sfântă, din timpul înţeleptului rege Solomon, numărul 
11 reprezenta calea iniţierii. Când pui împreună aceste 
cicluri, obţii numărul 22. Numărul 22 este numărul 
principal, numărul desăvârşirii iniţierii, numărul literelor 
din alfabetul ebraic. Acest labirint prin care păşim a fost 
creat chiar de Solomon, împreună cu cea pe care o iubea, 
regina din Saba. Ştiu că încă nu eşti destul de mare ca să 

înţelegi şi nu mă aştept să păstrezi totul în minte sau în 
inimă acum. Ascultă doar, în timp ce picioruşele tale 
urmează calea labirintului. 

Matilda asculta şi încerca să înţeleagă, dar în picioarele 
ei exista un ritm în timp ce urma această cale, pe care nu îl 
înţelegea. Se stăpânea şi încerca să păşească foarte 
solemn, dar, de fapt, tot ce voia era să danseze şi să alerge 
prin acest labirint magic unde nimeni nu se pierduse 
niciodată şi în care toţi îl găseau pe Dumnezeu în centru. 
Era bucurie în labirint şi un fel de libertate. Chiar şi la 
frageda vârstă de şase ani, Matilda era foarte conştientă 
că labirintul era un loc spiritual special. O umplea de 
lumină şi dragoste şi de bucuria de a învăţa într-un mediu 
atât de deosebit. Până la urmă, nu s-a mai putut abţine şi a 
terminat drumul în fugă. Ajungând în centru, a început să 
danseze sub lumina aurie a soarelui Toscanei mult-iubite. 


9 


Sărută-mă cu sărutările gurii tale, 

că sărutările tale sunt mai bune ca vinul. 
Miresmele tale sunt balsam mirositor, 

mir vărsat este numele tău; 

de aceea fecioarele te iubesc. 

Răpeşte-mă, ia-mă cu tine! Hai să fugim! 

Regele m-a dus în cămările sale: 

ne vom veseli şi ne vom bucura de tine. 

Îţi vom preamări dragostea mai mult decât vinul. 
Cine te iubeşte după dreptate te iubeşte! 


Cântarea Cântărilor, 1:2-4 


Această primă strofă din cea mai sfântă cântare a iubirii 
a fost inspirată de uniunea divină a marelui rege Solomon 
şi a reginei din Saba. Pentru că atunci când au fost închiși 
în uniunea sacră a iubirii, în lumina încrederii şi a 
conştiinţei, ei au descoperit că iubirile lor cele mai mari, a 
unuia prin celălalt, erau pentru Dumnezeu şi pentru 

Lumea pe care Dumnezeu o iubeşte atât de mult. 


Ne vom înveseli şi ne vom bucura de tine. 
Iți vom preamări dragostea mai mult decât vinul! 
Cine te iubeşte după dreptate te iubeşte! 


Aceste cuvinte reprezintă slava iubiţilor pentru Domnul, 
pe care l-au găsit în camera nupţială. Prin uniunea sacră a 
iubirii lor, ei au ajuns la o înțelegere deplină a 
binecuvântărilor vieţii pe care Dumnezeu ni le-a dat pentru 
a ne exprima în trupurile de carne. 


Toată dragostea este în Dumnezeu 
şi Dumnezeu este în toată dragostea. 


Când ne unim cu cel pe care îl iubim, trăim acea iubire 
exprimată, iar Dumnezeu este cu adevărat prezent în 
camera nupțială. 

Cântarea începe cu un sărut, pentru că aceasta este 
forma de exprimare cea mai sacră între cei care se iubesc. 
În cea mai sfântă dintre tradiţiile noastre, care vine de la 
Solomon şi de la regina din Saba, cuvântul este nashakh şi 
înseamnă mai mult decât un simplu sărut; înseamnă a 
respira în armonie într-un fel care combină două spirite 
într-unul singur, a împărți aceeaşi respiraţie, a îmbina 
forțele vieţii printr-o uniune. 

Prin respirația armonioasă a sărutului devenim 
anthropos, adică fiinţe împlinite. Prin sărut ne naştem încă 
o dată. Ne naştem unul pe altul prin împărtăşirea 
dragostei dinlăuntrul nostru, unindu-l pe Dumnezeu cu 
propria persoană. 

Prin caracterul sacru al sărutului, două suflete se 
împreunează pentru a deveni unul. Este preludiul uniunii 
sacre dintre iubiți. 

Cei ce au urechi de auzit să audă. 


Cântarea lui Solomon şi a reginei din Saba, 
din Cartea Iubirii, aşa cum a fost relatată în Libro Rosso 

Lucca, 1052 


— Este perfectă. Este exact cum ai spus. Sunt mai mult 
decât sigur că ne va conduce într-o eră nouă pe Calea 
Iubirii. Nu este nicio îndoială că ea este Cea Aşteptată. 
Unchiul meu va fi de acord când va auzi tot ceea ce s-a 
întâmplat. Timpul se întoarce, Isobel. Aşa cum am ştiut 
dintotdeauna că asta trebuie să se întâmple în timpul vieţii 
noastre. 

Anselmo o ascultase cu atenţie pe Isobel în timp ce 
povestea evenimentele miraculoase cele mai recente din 
viaţa fragedă a Matildei. Acum înţelegea mult mai bine 
motivul pentru care fetiţa îi dăduse aurul. Volto Santo îi 
vorbise în biserica San Martino. Era un semn bun. 

Isobel îi zâmbi, arătându-şi gropiţele în modul cel mai 
fermecător. Îi zâmbi şi el, adăugând: 

— Suntem atât de mândri de munca pe care ai făcut-o cu 
ea! Dar nimeni mai mult decât mine, iubita mea. 

Anselmo s-a apropiat de ea, anulând distanţa care îi 
separa. Uşa era închisă şi nu prea aveau cum să fie 
tulburaţi la această oră a nopţii. De altfel, erau pe 
teritoriul ordinului, un loc care considera sfânta uniune a 
iubiţilor cel mai solemn jurământ. Era cea mai importantă 
parte a învățăturilor lor, era pusă în valoare în Cartea 
Iubirii şi astfel avea întâietate în faţa oricăror legi create 
de om. Între aceste ziduri, jurămintele pe care le făcuse de 
dragul publicului, la porunca unchiului său episcop, pentru 
a putea obţine într-o zi o poziţie de grad înalt în cadrul 
Bisericii, puteau fi lăsate deoparte. Aici, putea să fie el 
însuşi şi să sărbătorească iubirea care aducea bucurie 
infinită sufletului său, iubirea pe care Dumnezeu o dăruise 
întregii omeniri ca darul cel mai mare, pentru ca ei să-L 
găsească unul în celălalt. 

Isobel s-a apropiat de el, alunecând în îmbrăţişarea 
primitoare şi caldă a lui Anselmo, atingere care îi lipsise 
atât de mult de când începuse să fie bona Matildei. Erau 
împreună de când erau copii în Lucca şi iubirea unuia 

pentru celălalt era depăşită doar de dragostea pentru 
ordin, de educaţia Învăţătorului şi de preceptele din Libro 
Rosso pe care juraseră că le vor păstra. 

Ea şopti primele rânduri din cântarea sfântă, rostindu-le 
cu o senzualitate aproape dureros de dulce în timp ce 
buzele i se apropiau de ale lui. 

— Sărută-mă cu sărutările gurii tale. Căci sărutările tale 
sunt mai bune decât vinul. 

El ar fi trebuit să şoptească răspunsul, dar deja era prea 
pierdut în ea pentru a putea vorbi. S-au împreunat în 
dulcea şi blânda sfinţenie a sărutului, unindu-şi sufletele ca 
preludiu al unirii trupurilor. 

Uniunea sacră a iubiţilor avea să-şi găsească, fără 
îndoială, expresia cea mai pasională în acea noapte. 

Aşteptarea fusese mult prea lungă. 


& 


Matilda urla. 

Isobel o rupse la fugă prin holul mic, unde adormise pe 
patul de scânduri al unui novice. Matilda rămăsese trează 
până târziu, lucrând în capelă cu Invățătorul, care 
hotărâse că ea trebuia să-şi petreacă noaptea aici, în 
simplitatea dormitorului de la ordin. Primul gând al lui 
Isobel a fost că fetiţa s-a trezit într-o cameră pe care nu o 
cunoştea. S-a mustrat că o lăsase singură pe copilă. 
Trebuia să stea cu Matilda, dar s-a gândit pe bună 
dreptate că fetiţa era atât de obosită, încât părea puţin 
probabil să se trezească înainte de răsărit. 

Matilda era ridicată în patul ei micuţ şi plângea acum cu 
suspine. 

— Ce s-a întâmplat, ma petite? Isobel o îmbrăţişă şi 
începu să o legene în timp ce ea plângea, până când 
suspinele începură să se rărească în căldura şi siguranţa 
îmbrăţişării înlocuitoarei mamei sale. 

— Papa, a încercat Matilda să rostească cuvintele 
printre sughiţuri, dar încă plângea prea tare. 

— Ai visat? 

Fetiţa a dat din cap. 

— Papa. Ceva groaznic i s-a întâmplat lui papa în vis, 
Issy. Dumnezeu este furios pe el. 

— Prostii. Dumnezeu este iubitor şi corect, el nu este un 
Dumnezeu furios şi răzbunător. Nu îi va face rău lui papa. 

— Fra Gilbert spune că Dumnezeu îi pedepseşte pe cei 
incorecţi, iar el spune că papa nu este corect. 

— Matilda, mă uimeşti. Tocmai ce ai petrecut o seară în 
prezenţa celei mai de preţ comori ale noastre, care nu se 
numeşte degeaba Cartea Iubirii. Este o cinstire a iubirii lui 
Dumnezeu pentru copiii lui. 

Isobel era de obicei destul de grijulie să respecte 
credinţele catolicilor, dar uneori acestea chiar îi puneau 
răbdarea la încercare - mai ales când trebuia să refacă tot 
ceea ce predicile distrugeau în scumpa copilă. De altfel, 
era târziu, ea era obosită şi nu pretindea că este vreo 
sfântă. Izbucni: 

— Fra Gilbert este un om rău, care nu ştie multe lucruri 
despre Dumnezeu sau despre tatăl tău. 

Matilda chicoti, în ciuda a ceea ce simţea. Isobel 
întruchipa foarte bine Calea Iubirii aproape tot timpul. 
Astfel, se înfuria foarte rar - şi era interesant să vezi când 
făcea acest lucru. 

— Dar Issy, tatăl meu nu vrea să dea bani pentru 
construirea unei biserici închinate Chipului Sfânt. 

— Tatăl tău este un om generos de felul lui, Matilda. 
Ştiu că este greu să înţelegi, dar există o mulţime de 
motive de om mare pentru care el nu poate să dea bani 
pentru construirea unei biserici în acest moment. 

Isobel nu voia să-i explice unei copile de şase ani că 
Bonifaciu ştia prea bine că orice bani oferiţi pentru 
refacerea bisericii San Martino ar intra în primul rând în 
sertarele câtorva clerici, pe care nu-i putea alege el şi care 
nu ar mişca un deget pentru ridicarea unei noi biserici. 
Dar, în inocenţa ei copilărească, tot ceea ce Matilda putea 
vedea era refuzul tatălui ei de a-l ajuta pe Dumnezeu. 

— În visul meu, Dumnezeu era furios că papa nu vrea să 
construiască o nouă biserică şi... s-a întâmplat ceva 

groaznic. Trebuie să-l văd pe papa. Trebuie să-i spun că 
vom construi o nouă biserică şi că atunci Dumnezeu nu va 
mai fi furios. 

Isobel oftă. Nu o putea face să înţeleagă acum, când 
încă era sub influenţa coşmarului. lar Isobel era totuşi 
îngrijorată. Visele Matildei se dovediseră profetice de mai 
multe ori, ceea ce nu era de mirare, date fiind 
circumstanţele naşterii ei. O sărută pe Matilda pe frunte 
pentru a o linişti şi se rugă în tăcere ca acest vis să fie 
doar spaima unei fetiţe şi nu o profeție. 

— Tatăl tău a plecat în această seară la vânătoare. Dar 
îţi promit că, de îndată ce se întoarce, vom discuta cu el 
despre reconstrucţia bisericii San Martino. E bine aşa? 

Matilda a dat din cap, apoi s-a cuibărit din nou în patul 
ei, extenuată acum de întreaga suferinţă. 

— Rămâi cu mine, Issy, îi ceru ea. 

— Sigur că rămân, scumpa mea. Isobel o linişti şi îi 
cântă până adormi cântecul care o calma întotdeauna, 
acela în franceză, despre iubirea veşnică. 


& 


Vestea ajunse mai întâi la Mantova, unde mama 
Matildei, Beatrice de Lorena, rămăsese pentru a se ocupa 
de gospodărie. Castelul s-a transformat imediat într-un 
haos, iar donna Beatrice a fost înconjurată de o armată de 
doctori, căci se prăbuşise într-o criză de isterie. Era prea 
mult. Dumnezeu luase mai mult de la ea decât ar fi putut 
îndura orice femeie într-o viaţă întreagă, cu atât mai puţin 
într-un singur an. De ce voia să o pedepsească atât de 
tare? Fra Gilbert avea cu siguranţă dreptate. Dumnezeu îi 
pedepsea pe cei care nu erau corecţi. 

— Unde e Matilda? ţipă printre lacrimi. Aduceţi-mi fiica! 

I s-a spus că Matilda era încă în Lucca, dar că va fi 
trimis imediat un alai, precum şi o gardă dublă pe cai, care 
să o aducă la casa ei din Mantova. Trebuia să se întoarcă 
pentru înmormântare. 

Oricât de imposibil părea, marele Bonifaciu, conte de 

Canossa, marchiz de Mantova şi mare duce de Toscana, 
murise. Fusese ucis în mod straniu de o săgeată izolată 
care îl nimerise chiar în gât, în timpul vânătorii, în 
dimineaţa ce a urmat visului profetic al Matildei. 


Timpul se întoarce. 

Mulţi sunt cei chemați. 

Cei aleşi îşi fac juruinţele 

Îi promit lui Dumnezeu 

Îşi promit unul altuia 

că Iubirea nu va muri niciodată. 
Profeţii vin din nou. 

Aşa trebuie, căci etern este adevărul, 
Precum lubirea este eternă. 

Toţi cei cu inima bună, bărbaţi şi femei, 
Vor cunoaşte şi vor trăi adevărul 

Vor deveni ființe împlinite 

Cât timp sunt încă în trupurile lor 
Aici, pe pământ, precum în cer. 

Și de aceea Timpul se întoarce. 


Cei ce au urechi de auzit să audă. 


Din profeţiile lui Sarah-Tamar, 
aşa cum au fost păstrate în Libro Rosso 

Capitolul şase Å 


Roma - în prezent 


— Uau! 

Maureen stătea ghemuită în pat, cu picioarele strânse 
sub ea, privind pe fereastră la clădirea Panteonului. Era 
întuneric beznă acum şi reflectoarele erau aprinse, 
luminând magnificul monument. Exclamaţia ei se referea 
atât la vechiul document din faţa ei, cât şi la povestea pe 
care i-o spusese Peter. 

— Îţi dai seama, a început ea, îngândurată, că atunci 
când Matilda a venit la Roma, Panteonul trebuia să arate 
exact cum arată astăzi? Că e posibil ca ea să fi stat undeva 
în această piaţă şi să-l admire exact cum o fac eu acum? 

— De aceea este numit Oraşul Etern. Este o mare cinste 
pentru italieni, de fapt, pentru felul în care păstrează ceea 
ce au. 

Peter văzuse fiecare centimetru al Romei de când era 
aici şi avea câteva trasee pe care le iubea pentru că îl 
purtau pe lângă ruinele copleşitoare ale vechilor civilizaţii. 
Roma era o minunăţie când o cutreierai pe jos. După 
fiecare colţ era o bucată de istorie la marginea drumului 
care aştepta să fie observată. 

Maureen îşi îndreptă atenţia spre Peter. 

— Eşti obosit? 

— Înfometat. Mergem la Alfredo să cinăm? Este chiar de 
partea cealaltă a pieţei. 

— Nu pot, oftă Maureen pe un ton dramatic. Vai, mi-a 
spus Lara de la recepţie că acolo prepară cea mai bună 
saltimbocca din toată Roma. 

— Şi de ce ar fi asta o problemă...? 

— Pentru că o să mă urăsc dacă mănânc vițel. Aşa că nu 
mă duce în ispită. Dar aş putea fi convinsă să aleg 
bucătăria florentină de la Il Foro. Ciuperci Porcini? Un 
Brunello bun? O recompensă bună pentru toată munca 


— 139 — 


asta. Şi ar fi corect să mâncăm mâncare toscană în cinstea 
Matildei. 

— Forţează-mă! Ştii că iubesc locul ăla. 

Maureen avea o mulţime de întrebări despre ceea ce 
auzise. Ştia că Peter ar fi mai dispus să răspundă dacă ar 
mânca ceva bun şi s-ar mai relaxa pentru o clipă. Era un 
maestru al limbajului, dar acest fel de traducere era cu 
siguranţă dificil. De altfel, plimbarea până la restaurant 
avea să le facă bine amândurora. S-au oprit la recepţie ca 
să verifice dacă nu au nevoie de rezervare, apoi au mers pe 
jos pe lângă biserica lui Peter, Ignaţiu de Loyola, şi au 
coborât pe aleea pitorească plină cu magazine de 
antichităţi până la tavernă. 

Chelnerii îl cunoşteau pe Peter şi l-au întâmpinat 
adresându-i-se pe nume, apoi i-au condus la una dintre 
mesele micuţe şi liniştite ale localului, lângă fereastră. 
După ce vinul bogat şi roşu din Toscana a început să 
curgă, Maureen şi-a început întrebările. 

— Deci, ajută-mă să înţeleg. Cartea Iubirii şi Libro Rosso 
nu sunt acelaşi lucru? 

— Corect. Aproximativ. Libro Rosso cuprinde Cartea 
Iubirii sau cel puţin o copie a ei. Mi se pare că a fost 
structurată aşa cum este structurat Noul Testament în 
canonul nostru tradiţional. De exemplu, avem cele patru 
evanghelii: Matei, Marcu, Luca şi loan. Dar mai avem apoi 
Faptele Apostolilor după Luca şi mai avem epistolele lui 
Pavel şi alte scrisori, apoi, în final, Apocalipsa Sfântului 
loan. Acestea formează împreună ceea ce noi numim Noul 
Testament. Ai înţeles, nu? 

Maureen a dat din cap. Până acum totul era clar. 

— Şi acum să comparăm. În legătură cu cartea pe care 
Învățătorul Matildei o avea, asta am înţeles eu până acum. 
Aici există o copie a Evangheliei lui lisus care se numeşte 
Cartea Iubirii... 

Maureen lua notițe. L-a întrerupt pentru o lămurire. 

— O copie. Este vorba de copia făcută de apostolul Filip. 
Pentru că originalul, scris despre mâna lui lisus, este încă 
în Franţa acum, din câte ştim. 

— Corect, de asemenea. Apoi Cartea Iubirii este urmată 
de profeţiile adunate de fiica lui, Sarah-Tamar. Desigur, 
confirmarea profeţiei Celei Aşteptate este fascinantă. Ce 
crezi despre asta? 

Maureen a luat o înghiţitură de vin şi s-a gândit un 
moment înainte de a răspunde. 

— Hmm. Mă simt ciudat de apropiată de Matilda. 
Semănăm fizic sau cel puţin la nuanţe şi statură, ne-am 
născut pe aceeaşi dată, la o zi sau două după echinocţiu, şi 
am trăit amândouă studiind atent şi sub presiunea acestei 
profeţii nebuneşti. Iar moartea lui Bonifaciu m-a făcut să 
plâng. Analogiile sunt cel puţin interesante. 

— Având în vedere prin ce ai trecut, voi spune că sunt 
mai mult decât interesante. 

— Şi ce crezi că sunt? 

— Încă nu ştiu. Dar cred cu tărie că toate acestea fac 
parte dintr-un fel de plan divin, Maureen. Chiar cred asta. 

— Timpul se întoarce? Şi ce crezi că înseamnă asta, mai 
exact? 

Peter a clătinat din cap. 

— Lasă-mă să mai lucrez la asta puţin înainte de a face 
supoziţii. 

Ea simţea însă că Peter îi ascunde ceva. 

— Nu e bine, Peter. Vreau să aud care e prima ta 
impresie. Gândeşte o clipă cu voce tare. Fă-mi pe plac! 

Peter ridică din umeri. 

— Bine. Ştii, primul meu gând, dacă aş gândi cu voce 
tare... ei bine, este despre profeţi. Îţi aminteşti că în 
vremea lui lisus se credea că loan Botezătorul era a doua 
venire a profetului Ilie? lisus spunea, vorbind despre loan 
Botezătorul: „Şi dacă vreţi să înţelegeţi, el este Ilie, care 
trebuia să vină”, făcând referire la o profeție care spunea 
că Ilie profetul se va întoarce pentru a anunţa venirea 
Domnului. Şi mai târziu, după ce loan a fost omorât, lisus 
spune: „Dar vă spun că Ilie a şi venit şi ei nu l-au 
cunoscut”. Deci vedem că există o tradiţie biblică despre 
anumiţi profeţi care se întorc pentru a îndeplini profeția. 

— Deci este un fel de reîncarnare? loan Botezătorul este 

reîncarnarea profetului Ilie? Este lisus, de fapt, Adam 
reîntors pe pământ? Au acelaşi suflet sau pur şi simplu 
acelaşi destin? 

Aspectele mai conservatoare ale pregătirii religioase a 
lui Peter s-au răzvrătit la auzul ideii de reîncarnare. 

— M-aş feri cu siguranţă să o numesc reîncarnare ori să 
o etichetez ca est-europeană sau New Age. Dar există cu 
siguranţă o tradiţie biblică ce susţine ideea că profeţii se 
întorc atunci când e nevoie de ei pentru a îndeplini 
sarcinile date de Dumnezeu. În Evanghelia după Luca, 
când venirea lui loan este prevestită tatălui său, Zaharia, 
este scris: „Şi va merge înaintea lui Dumnezeu cu duhul şi 
puterea lui Ilie”. Deci eu cred că acolo trebuie să căutăm, 
probabil. În duhul şi puterea unui profet vine altul pentru a 
termina îndatorirea. Acum întorcându-ne la ideea ta, 
interpretarea cuvântului duh ne poate duce în mai multe 
direcţii. Poate avea sens literal - adică ei sunt acelaşi 
spirit. Ceea ce ne forţează să ne gândim la problema 
reîncarnării. Dar, personal, sunt înclinat să interpretez 
cuvântul duh într-o manieră mai largă. 

Maureen înţelese că încă nu puteau să-şi dea seama. 

— În visul meu, Easa mi-a spus că acesta era singurul 
lucru pe care trebuia să mi-l amintesc. Şi că se află în 
Libro Rosso şi face parte din ritualul rugăciunii de seară a 
Matildei. Acest concept avea o însemnătate extraordinară 
pentru aceşti oameni în fiecare zi. Nu contest ceea ce spui, 
sugerez doar că ar fi mai mult de atât. 

— În următoarele douăzeci şi patru de ore voi mai 
termina din traducere. Va trebui să continuăm să citim şi 
să sperăm că roşcata contesă ne va da informaţii mai 
valoroase. 

Maureen ridică paharul. 

— Pentru Matilda! 

Paharul lui Peter îl întâlni pe al ei. 

— Timpul se întoarce. 

co 

Întors în biroul lui, Peter nu-şi putea lua gândul de la 
propriile motive de îngrijorare şi de la ceea ce-l fascina în 
legătură cu cele aflate din manuscrisul Matildei. 
Implicaţiile teologice din Libro Rosso erau uimitoare. 

Ideea că apostolul Filip făcuse o copie a Cărţii Iubirii era 
foarte importantă. Filip avea să-şi scrie propria 
Evanghelie, găsită abia odată cu descoperirea 
evangheliilor gnostice în oraşul egiptean Nag Hammadi în 
1945. Şi din Evanghelia lui Filip lisus vorbea în cel mai 
recent vis al lui Maureen: trebuie să te destepti cât încă 
eşti în acest trup. Sau nu? Era posibil ca lisus să citeze din 
propria evanghelie, din Cartea Iubirii, cuvinte atribuite 
apoi lui Filip? 

Să-l fi influenţat oare pe Filip lucrul la traducerea Cărţii 
Iubirii, în majoritatea învățăturilor din Evanghelia lui? Era 
posibil ca această evanghelie să fie într-adevăr o încercare 
de a evoca învăţăturile din Cartea Iubirii? Era o întrebare 
importantă, deoarece ar putea însemna că, din 1945, 
omenirea a beneficiat de o moştenire cât se poate de fidelă 
a adevăratelor învățături ale lui lisus prin Evanghelia lui 
Filip. Dar ar putea, de asemenea, să însemne că, dacă e 
găsită, Cartea Iubirii va avea consecinţe explozive despre 
sexualitatea lui lisus? 

Evanghelia lui Filip se axa profund pe aspectele fizice 
ale uniunii sacre şi pe caracterul sacru al camerei nupţiale 
- şi asupra importanţei Mariei Magdalena ca soţie a lui 
lisus. După afirmaţiile lui Filip, relaţia dintre cei doi nu era 
câtuşi de puţin doar una între discipol şi maestru: era 
loială, sexuală şi sfântă. 

Acest lucru era mai mult decât problematic. Cu toate că 
scrierile gnostice au fost autentificate şi traduse de mulţi 
mari cărturari, existau încă mari controverse despre orice 
pasaj care ar fi putut fi interpretat ca indiciu că lisus era 
un bărbat dotat cu nevoi sexuale sănătoase. Pur şi simplu 
era un concept pe care mulţi creştini nu erau pregătiţi să-l 
accepte. Peter era înconjurat în fiecare zi de bărbaţi care 
preferau să moară decât să accepte această posibilitate. 
Ştia sigur acest lucru, pentru că mulţi membri ai 

comitetului de autentificare a Evangheliei după Maria 
Magdalena din Arques îşi exprimaseră categoric părerile 
lor. 

În orele de nesomn care au urmat, Peter a decis să 
limiteze căutarea informaţiilor, concentrându-se asupra 
istoriei  labirintului. Era limpede că acesta era un 
instrument de o foarte mare importanţă pentru cultele 
„eretice”, iar el era fascinat de numeroasele referiri la el în 
povestea Matildei. Scotocind prin toată biblioteca, în 
căutare de referinţe, Peter a început să lucreze intens la o 
serie de planuri care să-l ajute să pună totul cap la cap. 

Cunoştea, bineînțeles, numeroasele  labirinturi din 
biserici care puteau fi găsite în structurile gotice. Ştia de 
câteva în Franţa şi de câteva din Italia. Însă nu găsise până 
acum nicio explicaţie plauzibilă pentru prezenţa acestui 
simbol păgân în locaşurile de cult catolice. Acum, datoria 
manuscrisului Matildei, îşi dădea seama că acest simbol 
vechi însemna mai mult decât şi-ar fi imaginat el vreodată. 

Peter ştia că există un labirint foarte mare încrustat în 
piatră ce alcătuia podeaua catedralei de la Chartres, din 
Franţa, o capodoperă gotică, aflată la aproximativ optzeci 
de kilometri de Paris. Labirintul se întindea în aproape tot 
naosul, dar încă nu îl văzuse în timpul vizitelor lui acolo. 
Din motive pe care nu reuşise încă să le înţeleagă, cei ce 
administrau biserica deciseseră, acum aproape două sute 
de ani, să ascundă labirintul, acoperindu-l cu rânduri de 
scaune pliante. 

Mai era vreun motiv pentru care Biserica Catolică voia 
ca labirintul să fie ferit de ochii oamenilor? Era, cu 
siguranţă, o capodoperă de arhitectură şi numai faptul că 
era vechi de opt sute de ani şi construit cu o perfectă 
precizie matematică în punctul culminant al perioadei 
gotice ar fi fost de-ajuns pentru a-l face demn de a fi expus, 
dacă nu protejat. Şi totuşi scaunele pliante au zgâriat, 
ciobit şi distrus vechea piatră a labirintului de-a lungul 
anilor şi nimănui din biserică nu părea să-i pese de lucrul 
acesta. În cel mai bun caz, era vorba despre neglijenţă. În 
cel mai rău caz, părea un act de vandalism intenţionat din 

partea preoţilor care aşezaseră acolo scaunele şi despre 
distrugere pe care acestea o cauzaseră labirintului. Să fi 
fost această distrugere intenţionată? 

Mai mult, catedrala din Chartres era enormă şi putea 
cuprinde cu uşurinţă câteva mii de oameni. Se spunea că 
avea lungimea unui stadion întreg de fotbal şi că avea 
înălţimea unei clădiri cu douăsprezece etaje. In plus, acele 
scaune pliante nu erau necesare pentru a oferi locuri de 
aşezat, cu excepţia, probabil a ocaziilor speciale sau a 
zilelor sfinte, precum Paştele sau Crăciunul. Incepea să 
sune din ce în ce mai mult a acţiune intenţionată de a 
ascunde labirintul, o muşamalizare care a început în prima 
parte a secolului al XIX-lea şi care continuă până astăzi. 

Lui Peter începea să i se întoarcă stomacul pe dos la 
acest gând. Ca preot, era dureros pentru el să afle de 
acţiuni ale Bisericii care erau total împotriva a ceea ce 
lisus ar fi putut însemna cu adevărat. Dar, în ultimii doi 
ani, văzuse din ce în ce mai multe acţiuni de acest fel. 
Deveneau, de fapt, provocarea lui zilnică. Şi, deşi nu era 
încă pregătit să afirme că labirinturile erau sacre pentru 
învăţăturile lui Hristos, simţea că ele meritau cel puţin să 
fie respectate ca opere de artă, amplasate cu grijă în locuri 
de venerație de către arhitecţi şi sculptori din era de aur a 
arhitecturii. 

Peter se uita peste notițele pe care le făcuse, 
împărțindu-le pe categorii pentru cercetări ulterioare: 
labirinturi din biserici, Franţa, Italia, legături biblice. Dar 
legătura cu regele Solomon, menţionată de Invăţător? 
Aceasta merita într-adevăr să fie analizată. Existau 
numeroase motive pentru care Solomon putea fi asociat cu 
construcţia labirintului, cel mai evident, desigur, fiind 
acela că îi era atribuită ridicarea Templului din Ierusalim. 
Deci aptitudinile sale de arhitect erau evidente. Şi, cu 
siguranţă, din moment ce lisus făcea parte din linia de 
descendență a lui David, tatăl lui Solomon, era posibil ca 
planurile pentru construirea Templului, precum şi alte 
scheme de arhitectură să fi fost lăsate moştenire lui lisus. 
De fapt, era într-adevăr posibil să fi existat învățături 

înțelepte secrete într-o familie legendară şi plină de 
înţelepciune. Avea lisus planuri de construcţie ale 
Templului şi ale altor structuri păstrate de această familie? 
Era labirintul cu cele unsprezece cercuri una dintre 
învăţăturile lui Solomon? Ce altceva îi mai lăsase 
moştenire Solomon celui mai sfânt dintre urmaşii săi? lar 
lisus a folosit vreunul dintre aceste lucruri în Cartea 
Iubirii, sau pe toate? 

Deodată, lui Peter au început să-i tremure mâinile. 
Găsise informaţii despre un labirint perfect, săpat în zidul 
exterior al porticului vestic al bisericii San Martino din 
Lucca în anul 1200, aceeaşi biserică în care era păstrat 
Chipul Sfânt din povestea Matildei. Aflat la nivelul ochilor, 
era un „labirint-deget”, o versiune mică, de doar şaizeci de 
centimetri lăţime - spre deosebire de cel din Chartres, 
care acoperea o suprafaţă uriaşă de podea, cu diametrul 
de 12,8 metri. Labirintul din Lucca era unic prin faptul că 
le permitea credincioşilor să atingă cu degetele pereţii 
înainte de a intra în altarul bisericii. Aceste labirinturi mici 
erau avantajoase din două motive, după cum le vedea 
Peter. Primul şi cel mai evident: simbolul era desenat pe 
perete acolo unde nu ar fi avut loc pe podea. Al doilea era 
că labirinturile săpate în ziduri nu puteau fi acoperite cu 
scaune. 

La San Martino din Lucca era foarte interesantă legenda 
inscripționată într-o coloană verticală de-a lungul 
labirintului, cu o referire păgână care nu şi-ar fi avut locul 
pe exteriorul unei catedrale catolice şi căreia nu i se găsea 
nicio explicaţie. Pe cei trei hexametri stătea scris în latină: 


IATĂ LABIRINTUL CONSTRUIT DE CRETANUL DEDAL 
ŞI DIN CARE NIMENI NU POATE IEŞI ODATĂ CE A 
INTRAT. 

DOAR TEZEU A REUŞIT 
DATORITĂ FIRULUI ARIADNEI. 


Continuând să citească, Peter descoperi într-o altă sursă 
încă o afirmaţie foarte interesantă despre Lucca, pe care 

nu o mai putea verifica. O misterioasă referinţă italiană 
spunea că în centrul labirintului, distrus odată cu ieşirea 
din el a lui Tezeu, se afla cândva continuarea legendei şi 
morala fabulei: 


ŞI TOTUL DIN IUBIRE. 


Faptul că exista un labirint perfect cu unsprezece 
circuite în Lucca nu era o coincidenţă. lar faptul că 
semăna atât de mult ca desen şi formă a culoarelor 
rotunde cu cel din Chartres nu putea fi nici el o 
coincidenţă. Cu siguranţă, Chartres şi Lucca erau legate 
unul de celălalt într-un mod mai profund decât celelalte 
labirinturi, ca şi cum ar fi fost construite de aceeaşi 
persoană. 

Labirintul avea legături cu uniunea sacră ca rezultat al 
mitului Ariadnei, care supravieţuise timp de secole întregi; 
manuscrisul Matildei arăta faptul că această legendă era 
posibil să fi fost cunoscută de lisus. Cu toate acestea, 
dovezi din Evul Mediu arătau că monahii care au transcris 
pentru posteritate mitul labirintului grecesc luaseră 
intenţionat decizia de a-i modifica ideile. În loc să păstreze 
sensurile puternice şi elaborate ale iubirii şi pierderii, 
călugării ce făceau transcrierile le-au prezentat - în mod 
inexplicabil - ca tratate de arhitectură. Ariadna a fost în 
întregime eliminată. Acest fapt nu putea fi o coincidenţă. 
Ariadna fusese scoasă din propria istorie. Din diferite 
motive, susţinute şi de dovezile arheologice, mitul dorea să 
evidenţieze importanţa Ariadnei ca Doamnă a Labirintului, 
care l-a protejat pe bărbatul ei şi pe cei nevinovaţi prin 
iubirea ei. Şi totuşi prezenţa ei a fost complet şi foarte 
posibil intenţionat ştearsă din versiunile ulterioare. 

În acelaşi fel, prezenţa Mariei Magdalena a fost 
diminuată, iar uneori ştearsă din scrierile acceptate ale 
vieţii lui lisus, realizate tot de oameni ai Bisericii. Lui Peter 
începuse să i se contureze în minte o teorie radicală: 
Ariadna devenise un simbol alegoric al Mariei Magdalena 
pentru „ereticii” care nu voiau să-i uite importanţa. 

Supravieţuirea lui Tezeu - ieşirea lui din labirint după ce a 
văzut moartea cu ochii - era o metaforă a învierii. Ariadna, 
care l-a protejat cu iubirea ei, a fost prima care i-a văzut 
gloria ca salvator al poporului său, tot aşa cum Magdalena, 
care l-a uns cu mir pe lisus pentru a fi înmormântat, a fost 
prima care i-a văzut gloria învierii ca Mântuitor al 
poporului Său. Uniunea lui Tezeu cu Ariadna ar putea 
reprezenta iubirea lui lisus şi a Mariei Magdalena; 
povestea lor le-ar fi permis astfel ereticilor să preia 
învăţăturile lor la vedere. Firul Ariadnei simboliza 
loialitatea Mariei Magdalena, modul în care ea adusese 
Cartea Iubirii în Europa şi-şi dedicase viaţa protejării ei. 
Urmând acest fir, precum Tezeu, putem ieşi din întunericul 
adăpostului Minotaurului şi găsi lumina libertăţii. 

În dimineaţa următoare, după un somn scurt şi neliniştit, 
Peter îşi reluă căutarea, găsind o referire la o altă biserică 
din Italia care l-a şocat. Biserica San Michele Maggiore din 
oraşul Pavia, în nordul Italiei, fusese construită în timpul 
vieţii Matildei şi se afla pe pământurile ei. Un labirint 
fusese construit în altar în secolul al XII-lea sau al XIII-lea, 
dar acum era distrus în mare parte. Existau însă desene 
ale structurii originale de când era intactă, iar Peter a 
reuşit să le procure de la Biblioteca Apostolică din Vatican. 
Era un labirint cu unsprezece circuite perfecte, la fel cu 
acelea din Chartres şi Lucca. In centru era legenda: 
„Tezeu a intrat şi a ucis monstrul”. Acolo, monstrul nu era 
denumit Minotaur, ci centaur - o creatură jumătate cal, 
jumătate om. Părea să existe o orientare a desenelor 
labirinturilor din Evul Mediu în care Minotaurul era 
înlocuit cu un centaur, care a rezistat în timpul Renaşterii. 
Era acest lucru intenţionat? Făcea oare referire la 
uciderea altei bestii? 

Era posibil ca „monstrul hibrid” să reprezinte Biserica, 
aceea care începea să-i persecute pe creştinii „puri”? Peter 
s-a gândit o clipă la această idee. De-a lungul ultimilor doi 
ani, exact acest lucru devenise Biserica pentru el. Era un 
hibrid între frumuseţe şi durere, adevăr şi minciună. Era o 
instituţie în care încă mai credea cu mare pasiune, pe de o 

parte, şi din cauza căreia era complet disperat, pe de altă 
parte. 


Mantova, 1052 


— Nu a fost un accident, Isobel. Mi-e ruşine să spun că 
sunt rudă cu acel om mizerabil şi crud care poartă coroana 
Germaniei. 

Beatrice era înfuriată şi păşea agitată prin camera ei. 

Moartea suspectă a lui Bonifaciu în ziua de 6 mai 1052 
provocase mare groază în Toscana. Mulţi spuneau că 
împăratul german Henric al III-lea era în spatele tragediei. 
„Accidentul de vânătoare” părea mai degrabă un asasinat 
comandat de către un monarh avar care era ros de ani de 
zile de invidia faţă de marele Bonifaciu. Dar, deşi 
obstacolul Bonifaciu fusese înlăturat, Henric, vărul lui 
Beatrice, nu-şi făcuse probabil planul atât de grijuliu pe 
cât trebuia. 

— Dar am şi eu un cuvânt de spus. Sunt rudă şi cu Papa, 
iar el a luat măsuri pentru a ne apăra pe Matilda şi pe 
mine. Henric nu va îndrăzni să-i confişte averea lui 
Bonifaciu acum, când riscurile unor urmări grave sunt atât 
de mari. Supuşii din Toscana se vor ridica împotriva lui. Şi 
- Beatrice vorbi mai încet pentru a se asigura că nu aude 
nimeni în afară de Isobel - am făcut un plan care nu va da 
greş. 

— Mă rog să fie aşa, doamna mea. 

Isobel se temea pentru Matilda şi trebuia să aibă 
încredere că Beatrice va face ceea ce trebuie pentru a o 
proteja. 

Beatrice continuă, cu un zâmbet plin de satisfacţie în 
colţul gurii în timp ce-şi explică strategia. 

— Papa Leon a aranjat să mă logodesc imediat cu 
Godefroi de Lorena. 

Isobel rămase încremenită. Nu se aşteptase la aşa ceva. 
Ideea era ciudată din mai multe motive, unul dintre ele 
fiind ura făţişă a lui Godefroi faţă de împărat. Se 
împotrivise public coruptului monarh; prin urmare, era o 

insultă profundă la adresa lui Henric faptul că Papa va 
pune averea lui Bonifaciu în mâinile lui Godefroi de Lorena 
pentru a le proteja pe Beatrice şi pe copila ei. Dar exista o 
problemă şi mai mare de care trebuia să se ţină seama. 

— Dar, doamna mea, Godefroi de Lorena este vărul tău 
primar. Aceasta este o încălcare a legilor Bisericii. 

Beatrice se gândise deja la asta, dovedind că este mult 
mai perspicace decât crezuse Isobel vreodată. 

— Am convenit să facem jurământ de castitate înainte de 
a ne sfinţi căsătoria în vreo biserică. Asta îmi convine 
pentru că astfel niciun bărbat nu mă va mai atinge, când 
Bonifaciu al meu a pierit, continuă ea, întristându-se 
pentru un moment, ca o văduvă care suferea sincer. Tu ar 
trebui să mă poţi înţelege cel mai bine, Isobel. 

Isobel o înţelegea. Deşi Beatrice nu respecta legile sfinte 
ale hierogamiei precum se făcea în ordin, le cunoştea 
foarte bine. Bonifaciu fusese cel pe care îl iubise în modul 
cel mai divin şi avea să-l plângă tot restul vieţii. 

— Este strict o chestiune de convenienţă, adăugă donna 

Beatrice, reluându-şi masca nobilă a puterii. Matilda are 
nevoie de un protector puternic, care să-i apere teritoriile. 
Ca femeie, ea nu poate moşteni ducatul singură. Dar te-am 
chemat aici pentru a te mai anunţa încă un lucru, Isobel. 
_ Isobel şi Beatrice nu fuseseră niciodată prea apropiate. 
Într-adevăr, mama Matildei era profund invidioasă din 
cauza afecțiunii pe care fiica ei i-o purta doicii. Astfel, deşi 
Isobel bănuia că Beatrice avea un motiv pentru care îi 
mărturisea planul ei, cu siguranţă nu se aştepta la ceea ce 
a urmat. 

— Pentru a asigura protecţia fiicei mele, Papa a hotărât 
ca Matilda să se logodească cu fiul lui Godefroi, viitorul 
duce de Lorena, iar eu am fost de acord. 

Isobel ştia că nu avea nicio putere să schimbe această 
decizie, dar a simţit o durere în suflet şi trebuia să-şi 
ascundă lacrimile. Învățăturile ordinului considerau o 
blasfemie forțarea unei copile să intre într-o căsnicie 
aranjată. Pentru ei, puterea iubirii adevărate era cel mai 
înalt jurământ. Oare Beatrice nu-şi dădea seama că tocmai 

o condamnase pe fiica ei specială şi plină de farmec la o 
viaţă întreagă de nefericire? 

Totul a fost aranjat în mod irevocabil. Splendida copilă, 
contesă de Canossa, a fost logodită cu tânărul care 
devenea deja cunoscut sub nefericita poreclă Godefroi cel 


Cocoşat. 
€ 


Papa Leon al IX-lea a murit pe neaşteptate în primăvara 
anului 1054, iar averile Matildei şi ale mamei ei au început 
să fie din nou disputate, de această dată cu repercusiuni 
grave. Henric al III-lea a intervenit imediat ca un vultur 
pentru a-,„şi” revendica numeroasele feude din Italia. Noul 
soţ al lui Beatrice, ducele Godefroi, a abandonat-o pentru 
a-şi proteja propriile posesiuni din Lorena, care erau 
amenințate în acelaşi timp, printr-o mişcare strategică 
isteaţă pusă la cale de Henric. Rămase fără apărare, ea şi 
fiica ei au fost arestate de regele german care se 
încoronase împărat al Sfântului Imperiu Roman de Națiune 
Germană. 

Henric al III-lea le ţinea pe Beatrice şi pe Matilda în 
condiţii foarte stricte; Matilda nu mai era moştenitoare. 
Printr-o declaraţie a împăratului, ea pierduse tot ceea ce 
familia tatălui ei construise timp de patru generaţii. 
Împăratul a anunţat că Beatrice şi Matilda vor trăi din mila 
şi la ordinele lui la reşedinţa germană din Bodsfeld, până 
când va decide el altfel. Erau prizoniere, răpite de un 
monarh avar şi narcisist care împlinise toate avantajele. 

Deşi era încă o fetiţă, nedreptatea unei tiranii atât de 
despotice n-avea să fie uitată de Matilda, care avea acum 
nouă ani. 

Era prea mult. Nu-şi pierduse numai tatăl iubit, 
moştenirea şi căminul, ci era acum îndepărtată de iubirea 
şi grija cele mai mari pe care le cunoscuse vreodată. 
Isobel, căreia nu-i fusese permis să o mai vadă pe copilă 
după ce fusese luată prizonieră, s-a întors la Lucca să se 
roage pentru eliberarea în siguranţă a scumpei sale copile. 

Bodsfeld, Germania - 1054 d.Hr. 


Matilda se trezi brusc, deschizând ochii la primele 
semne ale dimineţii cenuşii ce răzbăteau prin ferestre. 
Germania era rece şi întunecată la sfârşit de octombrie. 
Nu existau nici soarele auriu, nici căldura Toscanei care să 
uşureze durerea pierderii pe care o suferise. Ura Germania 
şi îl ura pe bărbatul care o adusese aici, îl ura pentru că îi 
omorâse tatăl şi îi furase moştenirea, ura faptul că a umilit- 
o pe mama ei şi că pe ea a transformat-o într-o cerşetoare. 
Dar cel mai mult îl ura pe fiul lui, ţâncul răutăcios care era 
vărul ei, în vârstă de şase ani, care urma să moştenească 
tronul Germaniei. Era de neînțeles cum un băieţel putea să 
provoace atâta teroare şi nenorocire, dar acest infant 
terribilis“, pe nume tot Henric, era capabil de orice şi 
scăpa de orice pedeapsă. lar mama sa, o franţuzoaică 
rigidă şi făţarnică, îl iubea cu o adoraţie soră cu prostia. 

Ridicându-şi capul, Matilda şi-a amintit cât de crud 
putea să fie verişorul ei mai mic. A simţit ceva lipicios, mai 
întâi pe gât. Nu din nou. Punându-şi mâinile în păr, a simţit 
plină de dezgust că buclele sale arămii, cândva foarte 
frumoase, erau pline cu o substanţă groasă şi cleioasă. Şi-a 
adus degetele la nas să miroasă substanţa dezgustătoare 
care îi fusese turnată în păr. Miere. Amestecată cu ceva 
negru şi uleios, care fără îndoială că îi va distruge buclele. 

— Mama! 

Singurul lucru bun care se întâmplase în timpul 
captivităţii Matildei era apropierea forţată de mama ei, de 
Beatrice. Acum nu mai aveau nimic, dar se aveau una pe 
cealaltă. Matilda a aflat că mama ei era mult mai puternică 
şi mai învățată decât crezuse ea vreodată şi şi-a dat seama 
că supunerea lui Beatrice faţă de tatăl ei era o chestiune 
de respect şi de alegere, nu una de slăbiciune. În timpul 
captivităţii lor, Beatrice discutase despre posibile opţiuni 
politice cu fiica ei, spunându-i că încă mai aveau aliaţi în 
Europa. In ciuda faptului că, aparent, fuseseră abandonate 

de către Godefroi de Lorena, el era un bărbat puternic şi 
inteligent şi ştia că, dacă Beatrice şi Matilda ar fi fost 
eliberate, lui i-ar fi fost redate teritoriile din nordul Italiei. 
Avea, într-adevăr, spioni din Lorena în castel şi îi trimitea 
pe furiş bilete de încurajare lui Beatrice. Plănuia o 
strategie pentru eliberarea lor. Lucrurile mergeau încet, 
dar urmau să fie eliberate; erau doborâte, dar nu înfrânte. 

În schimb, Beatrice şi-a dat seama cât de înzestrată şi 
puternică era singura ei copilă în viaţă, iar asta îi dădea şi 
mai mari speranţe. Matilda era prin toată fiinţa ei 
moştenitoarea vrednică a lui Bonifaciu. Probabil timpul 
petrecut în captivitate a fost chiar bun pentru ea, 
înăsprind-o pentru a deveni o luptătoare pentru dreptate şi 
dându-i o educaţie politică dură, dar necesară. 

Auzind-o pe fiica ei strigând, Beatrice veni repede din 
camera alăturată, unde broda. Erau captive, într-adevăr, 
dar erau ţinute într-un palat unde nu sufereau de sărăcie. 
Mama Matildei începuse să se ocupe de lucrul de mână, 
pentru că acesta o ajuta să-şi liniştească zbuciumul şi nu Îi 
permitea să-şi facă prea multe gânduri. Incercase să o 
înveţe pe Matilda să lucreze cu acele, dar fiica ei nu părea 
deloc interesată de ocupațiile domestice ale femeilor. 
Simţea că asta ar fi însemnat să cedeze, iar ea nu voia 
niciodată să facă asta, nu în acest loc. Niciodată. 

— Odiosul acela de Henric mi-a turnat din nou miere în 
păr! 

Matilda nu plângea. Nu voia să-i dea vărului ei 
satisfacția de a o vedea plângând din cauza farselor lui 
nemiloase. În plus, mai făcuse asta şi altă dată. De data 
aceasta însă era mai îngrijorată. Data trecută, mierea 
ieşise la spălat, iar părul ei frumos rămăsese neatins şi 
nevătămat. Şi-a dat seama că Henric a îngroşat gluma şi că 
de această dată a amestecat mierea cu altceva pentru a 
face născocirea mai distrugătoare, ceva ce nu putea să-şi 
dea seama ce este. Dar începea să simtă că se întăreşte în 
părul ei şi se panică. 

— Grăbeşte-te, mamă! Trebuie să încercăm să-l spălăm 
înainte să se întărească mai tare. Nu vreau să-i dau 

satisfacția de a-mi tăia părul. 

Beatrice putea încă să obţină ascultare de la servitori, 
chiar şi în captivitate. A cerut o cadă cu apă caldă şi cu 
săpun făcut din rădăcini de plante culese de localnici din 
pădurea din Ardeni. Cu săpunul acesta se curăţau de 
obicei hainele, dar avea nevoie de el pentru a încerca să 
scoată substanţa care se întărea în părul minunat al fiicei 
ei, dacă voia să-l salveze. 

— Nu i-am făcut niciodată nimic, se agită Matilda. De ce 
mă urăşte atât de mult? 

— Pentru că este gelos pe tine şi pentru că este odrasla 
crudă a unui tată nemilos şi a unei mame nătânge, 
răspunse Beatrice tăios. Dumnezeu să ferească Germania 
când şi dacă va deveni rege. Nu e destul de isteţ nici 
măcar să ducă porcii la albie, darămite să conducă Europa. 
lar dacă e atât de răuvoitor la şase ani, numai Dumnezeu 
ştie cum va fi când va avea vârsta să-şi exercite pe deplin 
puterea şi să aprecieze corupţia. Sau mai rău. 

Din ziua sosirii lor în Germania, moştenitorul tronului, 
arogantul tânăr Henric, o teroriza pe Matilda cu o pasiune 
necruțătoare. Îşi petrecea zilele născocind noi moduri de a 
o face să se simtă groaznic şi îşi petrecea nopţile punându- 
şi planurile în acţiune. Multe dintre activităţile lui se 
concentrau pe distrugerea părului ei, de care era de-a 
dreptul obsedat. Uneori, o urmărea peste tot şi o tachina 
cu un arc cu săgeată de jucărie, strigând: „Uite, sunt 
Bonifaciu, ducele mort din Toscana”. Apoi se prefăcea că 
este împuns în gât şi cădea la pământ în chinurile 
dramatice ale morții. 

Matilda, care fusese educată să creadă în puterea 
iubirii, se ruga cu disperare în fiecare noapte: „Doamne 
Dumnezeule, iartă-mă, te rog, pentru cât de mult îl 
dispreţuiesc. Ştiu că tu îmi spui să-mi iubesc duşmanii, dar 
e prea mult.” Încerca să-şi calmeze furia spunând Tatăl 
nostru în fiecare seară înainte de a adormi, aşa cum o 
învățase Învățătorul. Lecţia petalei a cincea, „iartă 
greşelile noastre, precum şi noi iertăm greşiţilor noştri”, 
avea să fie mereu cea mai grea pentru ea. Henric cel 

Groaznic îi dădea destule ocazii să înveţe acea lecţie. 

Abuzurile lui verbale erau fără oprire şi constau din 
fraze care de obicei erau variaţii pe tema: „Tata spune că 
eşti pe jumătate barbară şi că nu meriţi să fii ţinută într-un 
asemenea lux, dar că nu îndrăzneşte să te arunce pe uşă 
afară pentru că vei încerca să-ţi aduni păgânii împotriva 
persoanei lui sfinte şi supreme”. 

Henric spunea, de asemenea, lucruri oribile despre 
Beatrice, lucruri pe care nu avea cum să le înţeleagă la 
şase ani, despre căsătoria ei anormală şi împotriva legilor 
Bisericii cu vărul ei primar, Godefroi de Lorena, şi că acest 
lucru o făcea să pară monstruoasă în faţa lui Dumnezeu. 
Matilda fusese închisă singură într-o cameră mai bine de o 
săptămână după ce îl pocnise pe Henri în faţă, rănindu-i 
serios nasul delicat. Era singurul lucru din corpul său 
dezgustător, fără bărbie şi durduliu care era delicat şi 
Matilda făcuse greşeala să-i spună asta reginei când 
aceasta sărise în ajutorul băieţelului său iubit. Agnes de 
Aquitaine aproape că leşinase din cauza îndrăznelii 
Matildei şi ceruse ca fata barbară cu părul urât colorat ca 
flăcările să fie închisă până la noi ordine. Cu siguranţă un 
păr cu o asemenea culoare nu era natural, aşa cum era 
totul la această creatură sălbatică şi crudă care îi chinuia 
iubitul mieluţ. 

Beatrice spăla cu grijă substanţa din părul Matildei, 
curăţându-i şuviţele cu detergentul puternic din săpun. A 
oftat în semn de uşurare - mierea se curăța fără să se 
întărească şi să fie nevoie să-i taie părul. Părul era puţin 
decolorat din cauza substanţei puse de Henric în amestec, 
dar timpul va reface curând culoarea roşie-aurie a părului. 

Odată dezastrul din păr rezolvat, Beatrice a cerut să li 
se aducă ceva de citit şi să fie chemat duhovnicul ei, fra 
Gilbert, căruia i se permisese să le însoţească în exil 
pentru că era considerat un supus german loial. A cerut 
scrierile sfântului Augustin şi i-a spus Matildei să citească. 
Cel puţin va avea grijă ca învăţătura fiicei ei să continue. 
Voia ca ea să se bucure de fiecare avantaj posibil în 
politică atunci când acest coşmar se va termina, lucru de 

care Beatrice era sigură că se va întâmpla până la urmă. 
Matilda s-a aşezat să studieze în faţa micuţei statui a 
sfintei Modesta, cea dăruită de familia lui Isobel la botez. 
Modesta era recunoscută ca sfântă doar în cadrul ordinului 
şi de către localnicii din La Beauce în Franţa, pentru că-şi 
dedicase viaţa fără teamă învățăturilor Cărţii Iubirii. 
Statueta era singurul obiect pe care fusese lăsată să-l ia cu 
ea din Toscana şi, în cele mai multe situaţii, era singura ei 


alinare. 

În acea seară, Matilda şi Beatrice au fost lăsate să 
cineze singure într-o anticameră mică şi goală a palatului, 
care era destul de răcoroasă. Ceva nu era în regulă, dar nu 
ştiau despre ce era vorba. Nu au văzut familia imperială 
toată ziua, iar Henric nu venise să se bucure de misiunea 
lui secretă de a distruge părul Matildei. Era un lucru 
absolut neobişnuit, deoarece micul nenorocit nu voia nimic 
altceva decât să i se dea atenţie pentru ticăloşiile lui. 

Veştile din dimineaţa următoare i-au adus Matildei 
prima bucurie din cele optsprezece luni de prizonierat. 
Împăratul german, hoţ şi criminal, Henric al III-lea, murise 
pe neaşteptate de febră în timpul nopţii. Averile familiei lui 
era foarte nesigure, deoarece Germania şi teritoriile 
înconjurătoare se aflau dintr-odată în haos. Regina Agnes 
nu a avut timp să-l jelească pe soţul ei, deoarece era 
nevoie de acţiune imediată. A fost declarată regentă şi unic 
tutore al fiului ei, care avea să fie de acum înainte 
cunoscut ca Henric al IV-lea. 

Matilda şi Beatrice au rămas izolate câteva zile, fără să 
li se aducă vreo veste despre Agnès sau despre fiul ei. În a 
patra zi, Godefroi de Lorena, care abia aşteptase o 
asemenea şansă în timpul captivităţii lui Beatrice şi a 
Matildei, a ajuns la porţile castelului din Bodsfeld, cerând 
să se prezinte în faţa regentei. A acceptat să le jure 
fidelitate ei şi fiului ei, împreună cu cei mai bogaţi vasali 
din Lorena, unificând astfel acea regiune şi creând o 

oarecare stabilitate în împărăție, care acum era cuprinsă 
de haos. În schimb, Agnes va recunoaşte căsătoria lui cu 
Beatrice ca fiind legitimă şi le va reda avuţiile lui 
Bonifaciu. 

Incolţită şi confuză, regina Agnes a fost de acord. Era 
depăşită de termenii de strategie politică şi nu avea destul 
timp pentru a cere un sfat în situaţia de criză care 
ameninţa viitorul fiului ei. Voia cu disperare ca să asigure 
cel puţin regiunea Lorena şi Saxonia pentru copilul ei în 
haosul care urmase morţii soţului ei, un monarh 
antipatizat şi nedrept care guvernase imperiul prin 
teroare. Prima ei grijă trebuia să fie protecţia Germaniei şi 
a teritoriilor învecinate. Italia aproape că n-o interesa în 
acest moment, iar Godefroi fusese destul de înţelept să 
profite de această ocazie. În lumea aprinsă a politicii 
europene, sincronizarea era totul. 

Matilda şi Beatrice au pornit din Germania spre Florenţa 
în 1057 pentru a-şi începe vieţile ca familia ducelui 
Godefroi de Lorena. Matilda nu a aruncat nicio privire în 
urmă, lăsând Germania în spate, hotărâtă să nu mai pună 
piciorul în acel teritoriu rece şi uitat de Dumnezeu decât 
dacă era absolut necesar pentru îndeplinirea voinţei lui 
Dumnezeu. 

co 


Toscana era sfâşiată. 

Ceea ce patru generaţii de strămoşi ai Matildei se 
străduiseră să construiască - un pământ prosper unde 
oamenii se îmbogăţeau şi fructele pământului erau folosite 
cu cea mai mare grijă - fusese complet distrus de regele 
german în mai puţin de doi ani. Henric a siluit acel pământ 
şi l-a deposedat de avuţii, lăsându-i pe oamenii săi mândri 
să trăiască aproape ca nişte cerşetori. Tâlharii, cu crimele 
şi furturile lor, s-au întors pe râuri, dar de această dată 
susținuți de împărat. 

Ajungând în Toscana, tânăra Matilda era dezgustată şi 
îngrozită de ceea ce vedea. Distruse erau oraşele şi satele 

pline de viaţă şi înfloritoare din copilăria ei, locuri pe care 
le vizitase împreună cu tatăl ei, care fusese iubit ca prinţ. 
În locul lor erau doar ruine prăfuite, ai căror locuitori 
păşeau cu teamă, ca nişte umbre, înfricoşaţi de sunetul 
copitelor de pe drum. Caii aduceau cuceritori şi hoţi, de 
care nu se puteau apăra şi care nu aveau milă. 

Într-unul dintre aceste sate de la periferia cetăţii familiei 
Canossa s-au oprit într-o seară pentru a mânca şi a se 
odihni. Matilda era epuizată fizic de călătoria prin Alpi, dar 
şi mai mult de starea emoţională pe care o avea din cauza 
a ceea ce văzuse pe drum. La început n-a înţeles ce se 
întâmplă, când au intrat în sat. Ca o fiinţă care ştia ce 
înseamnă captivitatea şi abuzul, prima ei reacţie a fost 
frica, apoi mulţimea adunată i s-a părut că devine o 
primejdie pentru ea. Dar, pe măsură ce alaiul se apropia, a 
reuşit să înţeleagă ce strigau sătenii. 

— Ma-til-da! Ma-til-da! 

Câţiva copii cu flori în mână au fugit spre ea şi i-au 
aruncat florile la picioare. Părinţii lor au urmat-o, 
strigându-şi bucuria pentru întoarcerea contesei lor iubite. 
În acea seară răcoroasă, în ceea ce fusese odată marele 
salon de banchete al unui suveran local, familia a fost 
găzduită de locuitorii satului. Mulţi veniseră să-şi spună 
poveştile şocante ale pierderii şi tragediei pe care le-au 
trăit sub jugul unui monarh străin, lacom şi nemilos. La 
unsprezece ani, Matilda a ascultat fiecare poveste, stând 
lângă mama şi tatăl ei vitreg. Faptele nedrepte împotriva 
acestui popor frumos, poporul ei, au lovit-o în cele mai 
adânci lăcaşuri ale inimii şi sufletului ei. Nu a trecut nimic 
cu vederea şi a păstrat totul în memorie. A jurat în tăcere 
că, atunci când vor avea să-şi înceapă noua viaţă, va găsi o 
cale să-i despăgubească pe toţi aceşti oameni pentru 
pierderile lor. 

Sătenii au venit să-i ceară ducelui Godefroi, care era 
acum suveranul lor, să le înapoieze avuţiile şi să-i ajute la 
reconstrucţie, asigurându-le trupe care să-i protejeze. Dar 
majoritatea veniseră, de fapt, să o vadă pe legendara 
contesă, pentru că se născuse în Toscana şi era fiica unei 

mari profeţii. Matilda reprezenta raza de speranţă pentru 

poporul din nordul Italiei. Matilda avea să readucă 

Toscana la starea ei dinainte, la pace şi prosperitate. 
Poporul era convins de asta şi Matilda era la fel. 


29 


Există uniuni mai presus decât orice s-ar putea rosti, 
mai tari decât orice altceva, prin forța destinului lor. 
Cei ce le trăiesc nu pot fi despărțiți. 

Căci sunt unul, în trup şi fiinţă. 


Cei ce se recunosc unii pe alţii cunosc bucuria fără 
pereche 
de a trăi împreună în această plenitudine. 


Timpul se întoarce. 


Când Familiile Spiritului se impreunează pe pământ, 
este mare bucurie în casa lui El şi Asherah. Cei care se 
recunosc unii pe alţii în această viaţă trăiesc într-o 
plenitudine care nu este cunoscută celor ce nu primesc 
această binecuvântare. 

Singura bucurie mai mare decât uniunea... este re- 
uniunea. Este o deşteptare care trebuie să aibă loc aici. 
Trebuie să te trezeşti cât timp eşti în acest trup, deoarece 
totul există în el şi doar prin această trezire vei avea ochi 
de văzut şi urechi de auzit. Doar prin această deşteptare 
vei recunoaşte şi ti-i vei aminti pe aceia cu care destinul a 
hotărât să te reuneşti. 

Cei ce au urechi de auzit să audă. 


Cartea Iubirii aşa cum a fost păstrată în Libro Rosso 

UY Capitolul şapte UY 
Florența, 1057 


Ducele Godefroi a ales Florenţa ca oraş de reşedinţă 
pentru că îi plăcea mai mult decât Mantova, unde era 
dificil să lupte cu amintirea oamenilor despre Bonifaciu. 
Florenţa era un mediu mai cosmopolit şi politizat. 
Mantova, Modena şi Canossa erau mai provinciale. Ducele 
a extins şi renovat un palat vechi, ridicat în centrul 
oraşului, lângă uimitorul baptisteriu octogonal. 

Matilda s-a instalat la Florenţa, emoţionată de 
reîntâlnirea cu scumpa ei Isobel. Beatrice, care avea acum 
în grijă conducerea teritoriilor toscane în numele fiicei ei, 
era din nou prea ocupată pentru a-şi bate capul cu 
chestiuni materne. Deşi timpul petrecut în Germania le 
apropiase pe mamă şi fiică mai mult decât fuseseră 
vreodată, Matilda va avea mereu nevoie de doica ei şi îşi 
va dori grija purtată de Issy. 

Isobel era îngrijorată de felul în care se transformase 
Matilda în timpul captivităţii din Germania. Îşi pierduse o 
parte din inocenţă şi cu greu ar fi avut încredere în cineva 
necunoscut care apărea în viaţa ei. În plus, devenise 
neliniştită şi combativă în noua ei pasiune pentru dreptate. 
Isobel şi Învățătorul şi-au dat seama că trebuiau să lucreze 
din greu ca să o facă să înţeleagă faptul că dorinţa de 
dreptate nu trebuie însoţită de răzbunare. Pentru că, în 
timp ce una venea din lumină, cealaltă venea din întuneric. 
Ca un conducător, Matilda trebuie să înveţe să acţioneze 
din iubire cât de mult posibil. Iubirea învinge totul. 

Mai mult, Matilda nu avusese parte de o adevărată 
educaţie spirituală timp de aproape doi ani, perioadă 
critică pentru dezvoltarea unui copil. In timpul captivităţii 
ei, singura pregătire religioasă constase în interpretările 
rudimentare ale scrierilor catolice oficiale, care 
reprezentau pâinea zilnică a familiei regale germane. 

Strădania de a îndrepta acest rău urma să fie o adevărată 
provocare. Astfel, consiliul suprem al Ordinului Sfântului 
Mormânt din Lucca a ajuns la concluzia că trebuie luate 
măsuri de urgenţă. Învățătorul avea să se mute la Florenţa 
unde ordinul avea o filială, o mănăstire pe malul râului 
Arno, numită Sfânta Treime şi închinată Sfântului Duh. O 
comunitate tainică de călugări, cu legături în ordin, 
constituise acolo o mănăstire în secolul al X-lea, sub 
oblăduirea lui Siegfried de Lucca, legendarul stră- 
străbunic al Matildei. Călugării nu erau doar cunoscători 
ale originilor ordinului, unii erau chiar descendenţi ai celor 
mai puternice familii membre ale ordinului. 

Acolo, la Sfânta Treime, Isobel şi Învățătorul vor 
continua serios educaţia Matildei. Aveau s-o readucă la 
suprafaţă pe copila lor, pe scumpa lor Aşteptată şi să o 
îndrume din nou pe Calea Iubirii. Se vor asigura că i se vor 
da toate cele necesare pentru a-şi îndeplini destinul. O vor 
învăţa că Dumnezeu i-a dat această încercare nedreaptă a 
captivităţii cu un motiv, pentru a cunoaşte şi înţelege 
durerea unei asemenea suferinţe. Ea va folosi această 
învăţătură pentru a-şi modela propriile decizii atunci când 
va ajunge la cârma ținutului ei, pentru a-şi aminti 
umanitatea fiecăruia dintre vasalii ei, pentru a-şi aminti că 
învăţăturile Cărţii Iubirii spun că toate sufletele sunt egale, 
fără ca un bărbat sau o femeie să aibă mai multă valoare 
unul decât celălalt. S-ar putea ca unii să aibă destine care 
par mai nobile, dar aceasta e doar din perspectiva umană. 
În ochii lui Dumnezeu, toate sufletele sunt la fel de 
valoroase. 

Deşi lecţiile Matildei erau dure pentru cineva atât de 
tânăr, Învățătorul îi spunea că făceau cu siguranţă parte 
din planul lui Dumnezeu pentru destinul ei. Ele o vor 
modela pentru a deveni cel mai mare şi binevoitor 
conducător. 

Un alt motiv de îngrijorare era că experienţa Matildei cu 
micul Henric îi afectase relaţiile cu alţi copii de vârsta ei, 
în special cu băieţii. Viitorul depindea de capacităţile ei 
diplomatice, de obicei cu bărbaţii, deci aceasta era o 

problemă care trebuia rezolvată. Învățătorul a decis să 
înceapă pregătirea Matildei în prezenţa celorlalţi copii, 
primul fiind un băiat orfan care fusese trimis din Calabria 
pentru a primi educaţie datorită gândirii sale excepţional 
de rapide şi calităţilor de conducător de care dădea 
dovadă. Avea o vârstă apropiată de a ei, iar Învățătorul 
credea că băiatul putea fi un tovarăş important pentru 
micuța contesă. Se numea Patricio şi la nouă ani dădea 
deja semne de mare înzestrare intelectuală şi spirituală. 
Patricio era un copil extraordinar, binecuvântat cu o stare 
de spirit vioaie, dar şi cu o voinţă puternică. El va reuşi să 
ţină pasul cu Matilda şi chiar să o provoace; semănau 
suficient de mult pentru a se înţelege bine, dar şi pentru a 
se stimula unul pe celălalt. Era o soluţie perfectă, cât se 
poate de benefică pentru Matilda. 


Florenţa, 1059 


— Mamă, vreau să învăţ să lupt ca un războinic. 

Beatrice lăsă deoparte catastrofele de socoteli de care 
se ocupa când fiica ei, care avea acum treisprezece ani şi 
se făcuse de o frumuseţe incredibilă, îi vorbi din uşă. 

— Intră şi vorbeşte-mi cum se cuvine, Matilda. Nu se 
poate să strigi asemenea lucruri din hol, de unde întreaga 
casă poate să ne audă. 

Beatrice îi zâmbi pentru a-i arăta că de fapt nu era 
deranjată de comportamentul de obicei impetuos al fiicei 
ei. Nu doar că se aştepta la el, dar îl găsea chiar 
fermecător. 

— Aşază-te, scumpa mea! Acum spune-mi, ce e cu 
fantezia asta a ta şi de unde vine? 

— Am studiat legea moştenirii. 

Matilda stătea în faţa mamei ei la masa de lemn, pe o 
băncuţă făcută din scânduri cioplite. Era o masă în 
sufragerie, dar Beatrice prefera să lucreze aici, pentru că 
avea suficient loc să vadă toate actele contabile la un loc. 
Devenise, de nevoie, o administratoare aprigă şi eficientă a 
afacerilor, atât pentru interesele soţului, cât şi pentru ale 

fiicei. 

Beatrice i-a oferit Matildei întreaga atenţie. Era clar că 
voia să spună mai multe despre acest subiect, iar când era 
serioasă nu i se putea refuza nimic. De către nimeni. 

Matilda a continuat, cu pasiunea obişnuită: 

— Legea spune că o femeie nu poate moşteni asemenea 
proprietăţi precum cele pe care le avem şi spune şi de ce. 
Spune că o femeie nu poate urma cariera militară şi că 
suveranii care administrează proprietăţile trebuie să poată 
apăra cu arma în mână acele teritorii. Aşa că... voi lua 
sabia şi voi dovedi că pot conduce o armată. Dacă sunt 
capabilă de serviciul militar - şi vreau să fiu la fel de 
capabilă sau chiar mai mult decât orice războinic bărbat -, 
atunci nu mai văd niciun obstacol în lege care să mă 
împiedice să fiu moştenitoare. Călăresc, oricum, mult mai 
bine decât orice bărbat din Toscana, iar Godefroi spune că 
înţeleg strategia mai bine decât mulţi dintre consilierii lui. 
Am nevoie doar să ştiu să mânuiesc armele pentru a 
deveni războinică pe deplin şi să-mi apăr teritoriile. 

Beatrice a dat din cap îngândurată. Dacă Matilda s-ar fi 
născut băiat, ar fi fost deja, fără îndoială, pe cale de a 
deveni cel mai mare războinic al vremii. Era un geniu la 
strategie şi îl încânta pe tatăl ei vitreg Godefroi cu talentul 
ei la jocul de şah şi la alte jocuri militare pe care el i le 
descria pe hârtie. li permitea chiar să asiste la întâlnirile 
lui când conducătorii din Toscana veneau la Florenţa 
pentru a prezenta rapoartele. Deşi ducele de Lorena era 
considerat adesea un om dur, ajunsese să le iubească pe 
amândouă aceste femei extraordinare din viaţa lui şi le 
considera familia lui. În Beatrice a găsit un partener sigur 
şi vrednic în conducerea dificilă a unui teritoriu vast. Deşi 
căsătoria lor nu se consumase, ei au început să aibă 
sentimente de afecţiune unul pentru celălalt, bazate la 
început pe respect, iar mai târziu pe căldură şi emoție. În 
mai multe documente legale din viaţa ei, Beatrice se 
referea la Godefroi numindu-l „bărbatul meu”. 

Ducele avea o slăbiciune aparte pentru tăria şi 
inteligenţa Matildei şi începuse să o trateze ca pe propriul 

copil, oferindu-i mult respect. Beatrice s-a gândit la asta şi 
i-a răspuns: 

— Tatăl tău vitreg e bun cu tine, dar e posibil să nu-ţi 
permită asta. Lorena este un loc mult mai conservator 
decât Toscana. Trebuie să se gândească la reputaţia lui în 
ambele regiuni. 

— Îmi va da voie. Trebuie. Şi, dacă vom insista 
amândouă, nu va avea de ales, va trebui să cedeze. Noi 
suntem cele mai convingătoare femei din Europa, nu spune 
chiar el asta? 

— Îndrăznesc să spun că da. Te-ai gândit la toate, din 
câte văd, şi nu e de mirare. Spune-mi, Isobel ştie că vrei 
urmezi cariera militară? 

Matilda a dat din cap. Discutase strategia ei atât cu Issy, 
cât şi cu Învățătorul. 

— Ei nu se împotrivesc nici unui lucru care îmi va 
asigura moştenirea şi va proteja învăţăturile noastre. Tăria 
mea este tăria lor. Ei ştiu că o voi folosi pentru a păstra 
tradiţiile şi drepturile mele şi simt că Dumnezeu îmi va 
oferi o protecţie specială în bătălie. 

Beatrice a dat din cap. Nimic la acest copil al celor mai 
mari două familii din Europa n-avea să o mai surprindă 
vreodată. Deşi ea nu credea cu adevărat în profeţiile 
dezvăluite în Lucca, era convinsă că fiica ei s-a născut 
pentru un destin aparte. Probabil chiar era fiica profeţiilor 
despre care locuitorii Toscanei şopteau încă de la naşterea 
ei. Era cu siguranţă unică în tărie, frumuseţe şi 
înţelepciune. Beatrice era mândră de ea şi era sigură că 
Godefroi va fi impresionat de felul abil în care fiica sa 
vitregă abordase legile. Fără îndoială, chiar el îi dăduse 
documentele legii şi nu va fi prea surprins de interpretarea 
ei inteligentă. 

— Fie. Voi creşte o fiică războinică, dacă asta îţi doreşti. 
Şi voi vorbi cu Godefroi în seara aceasta, când se va 
întoarce. Va trebui să găsească o persoană potrivită care 
să te instruiască şi parteneri cu care să te antrenezi, 
care... 

Matilda a întrerupt-o: 

— Care să ce? Care să mă ia uşor? În niciun caz, mamă. 
La ce bun să mă antrenez cu armele, dacă mă voi lupta 
doar cu băieţi slabi, cărora li s-a spus să fie blânzi cu 
mine? Vreau cei mai buni războinici din Toscana, pe cei 
mai îndârjiţi. Nimic mai puţin. 

— Desigur. 

Mama ei era agitată, şi pe bună dreptate, la gândul că 
bravada Matildei i-ar putea aduce necazuri. Dar era 
sigură, în acelaşi timp, că fiica ei va face ceea ce va dori în 
această situaţie, la fel ca în oricare alta. 

— Iar asta vei avea, dacă Godefroi este de acord. 

— Mulţumesc, se ridică Matilda politicoasă. Şi, mamă, să 
ştii că şi pentru tine fac acest lucru. Niciodată nu va mai 
lua cineva ceva ce ne aparţine. Şi niciodată vreun rege 
german nu va mai distruge Toscana, nu va mai fura şi nu 
va mai teroriza poporul nostru. Niciodată. 

Beatrice se uita la minunata fiinţă care stătea în faţa ei. 
Avea maxilarul ca al unui războinic toscan şi îi amintea 
atât de mult de Bonifaciu, încât ochii i s-au umplut de 
lacrimi. 

— El ar fi atât de mândru de tine, Matilda! 

Şi ochii Matildei s-au umezit imediat. În fiecare zi îi era 
dor de tatăl ei. Într-adevăr, îi vorbea în fiecare seară când 
îşi spunea rugăciunile. 

— El mă priveşte, mamă. Ştiu asta. Şi îl voi face să fie 
mândru de mine. 

Ar fi fost o greşeală ca vreun bărbat din Europa să 
presupună că această femeie micuță şi delicată nu ar 
putea şi nu va reuşi să apere ceea ce este al ei de drept. 
Godefroi de Lorena n-avea să facă acea greşeală. A fost de 
acord cu cerința Matildei surprinzător de repede şi s-a 
ocupat personal de alegerea primului ei instructor militar. 
Cunoştea omul perfect. 

€ 


Cuţitul a lovit ţinta exact în centru şi cu o asemenea 
forţă, încât a mişcat copacul. Războinicul de temut care a 

aruncat arma s-a întors către Godefroi de Lorena cu o 
expresie de profundă mânie pe chip. 

— Ţi se pare că arăt ca o bonă sclifosită? 

În acel moment, Conn al celor o sută de Bătălii arăta 
exact ca o bonă, sclifosindu-se. S-a apropiat de ţintă pentru 
a-şi lua cuțitul, mişcându-se extrem de delicat pentru un 
om atât de impunător. Era amiază şi pieptul său lat era gol 
şi plin de sudoare. Părul lung, de un brun-roşcat superb 
care se potrivea cu barba, era legat la spate cu o cureluşă 
de piele, dându-i înfăţişarea unui zeu celt dintr-o veche 
legendă. Acest uriaş chiar era din teritoriile pline de 
farmec şi taine ale celților şi venise în Florenţa înainte cu 
câţiva ani, din motive pe care nu le dezvăluise nimănui, în 
căutarea unui comandament de mercenari. 

— Chiar deloc, Conn, replică Godefroi fără să pară deloc 
amuzat. 

Era un om pe care îl considera unul dintre cei mai loiali 
războinici şi un prieten de încredere. La prima lor 
întâlnire, Conn nu-i mărturisise nimic despre trecutul său. 
Dar Godefroi avea o profundă înţelegere a caracterului 
unui războinic şi a putut vedea că, dincolo de forţa pură a 
brutei care lupta pentru el, exista inteligenţă şi încă ceva. 
De-a lungul celor trei ani de când erau aliaţi, ducele 
descoperise trăsături extraordinare în omul care lupta 
alături de el cu atâta forţă şi loialitate. Ştia, de asemenea, 
că la suprafaţă Conn era prea mândru, prea arogant şi dur 
ca să accepte imediat să o instruiască pe Matilda şi, cu 
siguranţă, nu în prezenţa oamenilor lui, ca acum. Avea să 
fie nevoit să dea o mică luptă, dar era sigur că o va 
câştiga. Pentru că mai ştia ceva despre Conn. Uriaşul celt 
avea o slăbiciune pentru fată şi vorbea adesea despre 
talentul ei extraordinar la călărie şi de felul mitic în care 
arăta, urcată pe cal şi galopând ca vântul. 

Nu părea nimic blând la privirea dură pe care Conn i-o 
aruncă lui Godefroi în timp ce-şi lua arma din ţintă. li 
spuse ducelui cu o voce şoptită: 

— Mă vei transforma în ţinta batjocurii celorlalţi bărbaţi. 
Nu accept! 

— Cred că o să te descurci cu ceilalţi. Apoi Godefroi a 
dat din cap, având o privire serioasă. Îţi înţeleg grijile, 
Conn. Dar am nevoie de tine. Eşti cel mai bun războinic şi 
strateg din Toscana. Asta nu e o fantezie pentru Matilda. 
Este foarte serioasă în legătură cu instruirea ei. Este 
foarte important ca ea să fie cât se poate de pregătită în 
cazul unui război adevărat. Nu o pot pierde pe câmpul de 
luptă din cauză că nu e destul de bună pentru a 
supravieţui. Asta ar distruge-o pe mama ei, va pune în 
pericol viitorul Toscanei... şi mă va omori şi pe mine. 

Conn mormăi, în timp ce-şi băga cuțitul în teacă. 
Godefroi îşi puse mâna prieteneşte pe umărul lui. 

— Întâmplător, va fi o muncă foarte bine plătită. Şi, dacă 
asta nu e de ajuns să te conving, gândeşte-te şi la altceva. 

Godefroi era pregătit să-şi folosească isteţimea pentru a- 
l convinge pe Conn, aşa că apelă la dragostea lui pentru 
legendele celtice. Când Matilda va fi cea mai mare regină 
războinică a tuturor timpurilor, tu vei fi cunoscut ca 
marele om care a instruit-o. 

Îl avea la mână. Promisiunea banilor şi a cinstei 
legendare era prea mult pentru un om cu o asemenea 
moştenire. Godefroi vedea în ochii mari ai celtului că de 
fapt îl încânta ideea. Încheiase afacerea. 

— De altfel, nu trebuie decât ca o creatură sălbatică şi 
roşcovană să o înţeleagă pe cealaltă. Şi când Matilda va 
creşte, voi doi veţi arăta ca doi fraţi fioroşi mergând la 
luptă împreună. Duşmanii se vor înspăimânta de cum vă 
vor vedea, iar cronicarii vor scrie despre aventurile 
voastre, care vor rămâne pentru totdeauna în mintea 
oamenilor. 

Cu un ultim mormăit, Conn îşi continuă spectacolul de 
dispreţ, trecând pe lângă duce, hotărât să nu arate nimănui 
că era încântat în sufletul lui de această sarcină. Îşi strigă 
replica pentru ceilalţi bărbaţi, care poate că trăseseră cu 
urechea. 

— Bine, dar ceea ce crezi tu că înseamnă bine plătit şi 
ceea ce cred eu ar fi bine să fie acelaşi lucru. 


— 167 — 


> 


— Intră, micuță Boudicca’. 

Deşi Conn stătea pe un scaun cu spatele la uşă, avea 
auzul ascuţit şi simţurile foarte bine dezvoltate ale celui 
mai experimentat războinic. A şti cine vine în spatele lui 
era o calitate care hotăra viaţa sau moartea pe câmpul de 
luptă. 

Matilda îşi stăpâni cu greu emotia, în camera soldatului, 
o încăpere plină de arme, aflată lângă grajduri. Săbii şi 
târnăcoape atârnau pe pereţi, iar topoare şi cuțite mai mici 
erau etalate pe o masă mai mică. Le aruncă o privire, 
apropiindu-se de bărbatul care urma să fie instructorul ei 
în ale armelor. Deşi era încântată în sufletul ei că Godefroi 
o luase în serios îndeajuns încât să o lase pe mâinile celui 
mai bun dintre războinicii lui, reputaţia acestui uriaş de a 
fi un om necruţător în bătălie era descurajatoare. Matilda 
nu ştia la ce să se aştepte din partea lui, dar era hotărâtă 
să nu se lase intimidată. 

Conn făcu un semn către masa la care stătea, uitându-se 
la o tablă de şah. Încă nu se uitase spre ea. 

— Ce mişcare ai face aici, dacă ai fi în locul meu? Asta? 
Arătă spre calul negru. Sau asta? Arătând spre nebunul 
negru. 

Matilda a privit tabla pentru o clipă înainte de a 
răspunde. 

— Niciuna. 

Conn o privi pentru prima oară, ajungând faţă în faţă cu 
adolescenta care urma să fie protejata lui, şi îşi pierdu 
răsuflarea. O zărise de la distanţă când călărea cu 
Godefroi, dar când a văzut-o atât de aproape a rămas 
înmărmurit. Chiar şi în costumul de pregătire, era la fel de 
frumoasă, ca şi cum ar fi fost muiată numai în mătase şi 
bijuterii. Probabil că acest lucru va fi în avantajul ei în 
bătălie, deoarece bărbaţii vor fi dezarmaţi de frumuseţea 
ei. El va trebui să găsească multe unghiuri care să-i ofere 


7 Legendară regină celtă din Britannia, care i-a înfruntat pe romani, 
sfârşind însă învinsă de aceştia, (n.red.). 

avantaje în război, deoarece statura ei mică îi va pune 
probleme. 

— Cum adică, niciuna? Ambele sunt mutări bune. 

Matilda a dat din cap, apropiindu-se de tablă. 

— Da, dar ambele sunt evidente şi oferă o soluţie 
temporară. Dacă priveşti înainte cu trei sau patru mutări, 
vei vedea că niciuna nu este bună pentru tine pe termen 
lung. Eu aş muta tura aici. Va dura mai mult, dar te va 
aduce mai aproape de a lua regele alb. Şah în şase mutări. 
Dacă adversarul tău nu e priceput, şah mat. 

Chipul celtului se lumină într-un zâmbet. 

— Nu mă dezamăgeşti, fetiţo. Şi tocmai ai trecut primul 
test. Acum stai jos şi vom juca un joc cum se cuvine. 

Matilda ezită. 

— Cum adică, stai jos? 

Conn ridică din umeri. 

— „Stai jos” mai are vreun sens pe care eu nu îl ştiu? 

Matilda răspunse sarcasmului său. 

— Nu, dar nu am venit pentru a juca şah. Pot să fac asta 
cu bătrânii din castel. Sunt aici să învăţ să mânuiesc 
armele. 

Conn o luă prin surprindere, ridicându-se rapid şi pe 
neaşteptate, ca un fulger, aruncând scaunul în cealaltă 
parte a încăperii. O apucă brusc de încheietură şi o 
întoarse tare la spate până când fata urlă de durere. O 
ţinea acolo pentru a-şi demonstra ideea. Matilda îşi ţinea 
respiraţia, dar nu se luptă în timp ce războinicul îi dădea 
prima lecţie tinerei eleve. 

— Fetiţo! Aş fi putut să-ţi rup încheietura. Eşti micuță şi 
firavă, iar adversarul mediu pe care îl vei avea în luptă va 
avea mai degrabă statura mea decât a ta. Va fi un soldat 
îndârjit şi un bărbat căruia nu-i va păsa că eşti femeie şi nu 
se va purta cu tine altfel decât cu bărbaţii pe care este 
hotărât să-i omoare. Sau, mai rău, îi va păsa că eşti femeie, 
ceea ce înseamnă că te va ţine în viaţă până când îţi vei 
dori să fi murit. Ideea, surioară, este că din cauza staturii 
şi sexului tău nu poţi lupta cu bărbaţi la acelaşi nivel pe 
câmpul de luptă dacă eşti, din greşeală, fără cal. Asta 

înseamnă că va trebui să fii mai isteaţă şi mai rapidă decât 
oricine într-o luptă corp la corp. 

Conn i-a dat drumul, uşor. 

— Deci, înainte de a începe cu pregătirea în mânuirea 
armelor, vreau să văd cum funcţionează mintea ta. Arătă 
spre tabla de şah, înclinându-se teatral. După tine, 
domnişoara mea. 

€ 


Matilda a câştigat jocul. Dar trebuia să admită că nu 
erau mişcările obişnuite pe care le făcea cu ceilalţi 
adversari pe tabla de şah. Conn avea mintea potrivită 
pentru ea; era începutul promiţător al unei relaţii care 
trebuia neapărat să se bazeze pe respect. Matilda va 
învăţa în timpul pregătirii că instructorul ei putea fi la fel 
de mult admirat pentru intelectul lui ca şi pentru 
îndemânarea în mânuirea armelor. Deşi era mut când i se 
puneau întrebări despre trecutul lui, se vedea că este un 
om liber, care îl învăţa pe altul. 

După terminarea jocului, Conn a ales una dintre săbiile 
mici şi uşoare şi a aruncat-o spre ea fără să o avertizeze 
pentru a-i observa reacţia. Viteza şi reflexul ei l-au 
impresionat. Prima lecţie consta în mânuirea de bază a 
armei, iar aceste calităţi îi vor hotărî succesul. Matilda 
afirmase că voia ca într-o zi să lupte cu sabia lui Bonifaciu, 
dar în acel moment sabia avea aceeaşi lungime ca 
înălţimea ei. Era o armă cu care trebuia să se obişnuiască. 
În timp ce se îndreptau spre terenul de antrenament în 
căldura după-amiezii toscane, Matilda îl întrebă: 

— Cine este Boudicca? 

— Boudicca? 

— Da. Când am intrat în camera cu arme ai spus „intră, 
Boudica!” 

— Ah! Nu ştii cine e Boudicca? Ei bine, mă gândesc că 
nu ai avea cum. Dar ar trebui. Vino şi ascultă atunci, 
pentru că istoria marilor conducători militari va fi foarte 
importantă pentru educația ta. 

Conn arătă spre o bancă de la marginea terenului de 
antrenament care fusese tăiată dintr-un copac căzut. 
Incepu să dezvăluie legenda Boudiccăi, iar povestitorul din 
el ieşi la suprafaţă. 

— În primul rând, trebuie să afli despre măreţul popor 
care au fost şi sunt celții. A fost o vreme, surioară, când 
triburile celtice ocupau majoritatea teritoriilor Europei. 
Atunci erau numiţi keltoi şi uneori gali, de unde a provenit 
numele Galiei. Iar aici, în Italia, sper că ştii că celții ligurici 
s-au stabilit în Toscana, întemeind, printre altele, oraşul 
sfânt Lucca. Celţii iubeau cu pasiune darurile naturii şi 
puteau să simtă prezenţa lui Dumnezeu în pământ. În acest 
fel ei au ales locul în care să se stabilească şi în care să 
construiască locaşuri pentru închinăciune. Lucca este unul 
dintre acele locuri. Mai este unul în Franţa, un loc numit 
Chartres, care este atât de sacru, încât a devenit centrul 
tuturor ceremoniilor de iniţiere spirituală pentru triburile 
celtice din Europa. Chartres. Este un loc de o frumuseţe şi 
o forţă inegalabile, continuă el după o mică pauză, cu ochii 
strălucind. 

Matilda tresări la auzirea cuvântului Chartres. 

— Isobel mi-a povestit despre Chartres. Mama ei era de 
acolo, dintr-un loc numit La Beauce. 

— La Beauce este regiunea, Chartres este oraşul din 
centrul regiunii. 

— Acolo există o şcoală bună. 

Matilda ezită. Nu-l cunoştea pe acest om uriaş suficient 
de bine încât să vorbească deschis despre credinţele ei 
spirituale personale, mai ales că acum erau considerate 
eretice de către Biserică. Dar Isobel îi spusese că şcoala 
din Chartres preda învățături din Cartea Iubirii. Aşteptă să 
vadă dacă uriaşul ştia ceva despre fraţii ei eretici din 
Franţa. 

Fu însă dezamăgită. Conn nu se deschidea uşor şi a dat 
simplu, neutru din cap: 

— Da, există. 

A încercat încă un lucru. 

— Ai fost acolo? 

Numai că războinicul se concentra acum total la eleva sa 
şi preluă controlul conversatiei. 

— Am fost. lar asta e o altă poveste, pentru o altă zi. 
Prima lecţie pentru orice războinic este să nu-şi piardă 
concentrarea asupra chestiunii prezente. lar chestiunea 
noastră este istoria celților şi legenda Boudiccăi, aşa că ne 
întoarcem la ele. 

Matilda a dat din cap fără să spună vreun cuvânt şi i-a 
permis să continue fără alte întrebări. Dar el îi dezvăluise 
ceva în această scurtă discuţie despre Chartres, un lucru 
despre care se va interesa în viitor. 

— Triburile celților au fost nevoite să lupte cu mulţi 
adversari, dar niciunul la fel de periculos pentru 
supraviețuirea lor precum au fost romanii. Şi, deşi acelaşi 
lucru s-a întâmplat în întreaga Europă, rezistenţa lor cea 
mai îndârjită s-a dus pe ambele maluri ale Mării Mânecii. 
lar acolo Boudicca era regina războinică din secolul I, o 
femeie din tribul celtic al icenilor. Când romani i-au 
invadat teritoriul, a răspuns atacului şi a condus chiar ea o 
armată împotriva legiunilor romane. Deşi a câştigat prima 
bătălie, romanii au hotărât să o pedepsească pentru 
îndrăzneala ei, răpindu-i fetele din trib, inclusiv pe cele 
două fiice ale ei, pe care le-au oferit celor mai îndâriţi 
legionari, să-şi facă poftele cu ele. 

Conn a făcut o pauză pentru o clipă, aducându-şi aminte 
că se afla în prezenţa unei adolescente care încă era 
virgină. Nu era nevoie să-i prezinte în amănunt violul în 
masă la care fuseseră supuse fiicele Boudiccei şi celelalte 
fete din tribul ei. 

— E de-ajuns să spun că au fost chinuite îndelung şi 
multe dintre ele au fost ucise. Ca mamă şi regină, 
Boudicca era înnebunită să-şi facă dreptate, aşa că a 
adunat o armată de celți, de o natură şi mărime cum nu 
mai fuseseră văzute până atunci, şi i-a atacat pe romani. 
Au distrus legiunile care invadaseră estul Angliei, dar nu s- 
au oprit acolo. Era atât de înverşunată de durerea şi de 
nedreptatea care se abătuseră asupra poporului ei, încât a 

invadat chiar marele oraş Londinium&. Asediul acestei 
cetăţi romane a fost cel mai brutal din istorie, dar a fost şi 
un exemplu de strategie superioară, pe care îl vom analiza 
în lecţiile următoare. Dar iată ce trebuie să ştii cel mai 
bine despre Boudicca, altceva decât faptul că artiştii o 
înfăţişaseră cu părul de aceeaşi culoare ca al tău. 

Şi îi făcu un semn cu ochiul, trăgând-o uşor de o şuviţă 
pentru a scoate în evidenţă anomalia fizică, marcă a 
înrudirii lor spirituale. 

Matilda asculta cu o atenţie de necrezut. Nimic nu-i 
plăcea mai mult decât o poveste fascinantă, spusă cu 
pasiune. 

— În încercarea ei de a căuta sprijin, Boudicca a aflat că 
tribul icenilor era considerat barbar de romani. În 
consecinţă, unele triburi cărora le ceruse ajutorul ezitau să 
se alieze cu ea. Vezi tu, celții nu erau de acord să-şi scrie 
învăţăturile sacre sau poveştile ori să le împărtăşească 
necunoscuţilor, lucru care i-a transformat într-un mister 
pentru mulţi. Romanii, pe de altă parte, foloseau scrierile 
pentru a-şi mări puterea şi obțineau avantaje în război prin 
arta propagandei. Şi au făcut exact acest lucru în războiul 
lor împotriva Boudiccăi, numindu-i pe iceni şi pe celelalte 
triburi celtice monştri necivilizaţi, care sacrificau copii 
pentru zeii lor păgâni. Desigur, acest lucru nu era 
adevărat, întrucât celții slăveau viaţa în învăţăturile lor 
sacre. Dar, făcând poporul să creadă că înfruntau o rasă 
de animale monstruoase, romanii au reuşit în cele din 
urmă să facă acceptabilă masacrarea cât mai multor celți. 
De aceea, Boudicca, în furia ei, a decis că va declara război 
romanilor pe propriul lor câmp de luptă. Pe lângă forţa 
militară, ea a chemat şi scribi care să spună povestea a 
ceea ce legionarii le-au făcut fetelor tribului ei, pentru a le 
arăta cine erau adevărații barbari în acest război. 
Adoptase şi un strigăt de luptă pe care îl va folosi tot restul 
vieţii. 

Se opri pentru a vedea cât era Matilda de atentă. Nu era 
dezamăgit. li sorbise fiecare cuvânt şi aştepta cu 

nerăbdare să audă care era strigătul de luptă curajos şi 
răzbunător al Boudiccei. Văzând că instructorul ei s-a 
oprit, l-a îndemnat: 

— Deci? Care era? 

El îi zâmbi. 

— Un lucru care cred că îţi va plăcea. Boudicca avea un 
drapel de luptă pe care scria: ADEVĂRUL ÎMPOTRIVA 
LUMII. 

Lăsă totul aşa, în aer. Adevărul împotriva lumii. Matilda 
rămase fără cuvinte. Era cel mai frumos lucru pe care îl 
auzise vreodată. O regină războinică luptând pentru 
dreptate împotriva unui adversar uriaş şi purtând un 
drapel pentru adevăr. Când vorbi, în sfârşit, din fiecare 
silabă rostită de ea răzbătea o hotărâre de nestrămutat: 

— Conn, trebuie să mă înveţi toate strategiile Boudiccăi. 

Uriaşul brun-roşcat a sărit în picioare cu o graţie de 
panteră. 

— Ei bine, vino atunci, surioară. Boudicca nu i-a învins 
pe romani stând pe un buştean. 

Aşa a început pregătirea Matildei în mânuirea armelor 
cu un maestru care va deveni cel mai îndârjit apărător şi 
protector al ei, dar şi unul dintre cei mai mari profesori ai 
ei pe câmpul de luptă sau în afara lui. Şi, ca în orice îşi 
propunea, Matilda a devenit foarte rapid incredibil de 
îndemânatică în mânuirea armelor. Ceea ce îi lipsea din 
statură şi forţă era compensat de corpul atletic şi 
îndemânarea superioară pe câmpul de luptă, datorită, în 
mare parte, instruirii extraordinare a lui Conn şi înţelegerii 
atente a caracterului protejatei sale. 

Când a ajuns la şaisprezece ani, contesa de Canossa era 
pe deplin capabilă să conducă o armată. De fapt, abia 


aştepta asta. 


Toată viaţa ei Matilda a fost considerată de cei din jurul 
ei ca fiind curajoasă şi neînfricată, dar adevărul era că îi 
era o spaimă teribilă de întuneric şi de a rămâne singură în 

întuneric. Era consecinţa viselor şi coşmarurilor pe care le 
avea de când se ştia. Visele ei păreau întotdeauna reale şi 
erau adesea ciudate şi tulburătoare. Acum, când se mărise, 
înţelegea şi ea că visele ei erau din vremea lui lisus. Acest 
lucru făcea parte din profeție: Cea Aşteptată trebuia să 
aibă vise şi viziuni cu ultimele zile din viaţa Mântuitorului, 
dar mai ales cu răstignirea Lui. Până în noaptea dinaintea 
aniversării celor şaisprezece ani, fusese totuşi încă ferită 
de viziunea Domnului nostru pe cruce. Dar când s-a trezit, 
în dimineaţa următoare, la începutul echinocţiului de 
primăvară, lucrurile se schimbaseră. 


4 


Matilda se afla în mijlocul unei mulţimi şi totul în jurul ei 
era haos. Oamenii  urlau, se îmbrânceau. Soarele 
necruţător al  după-amiezii strălucea deasupra lor, 
amestecând sudoarea cu praful pe feţele furioase şi 
chinuite din jurul ei. Se afla la marginea unui drum îngust, 
iar mulțimea din fața ei a început să se înghesuie şi mai 
tare. Se forma un loc liber, iar un grup mic trecea încet 
prin acel loc. Mulțimea părea că urmează această grămadă 
de oameni, care a început să se îndrepte spre ea. Atunci, 
Matilda a văzut bine femeia pentru prima dată. 

Era o insulă solitară şi liniştită în centrul nebuniei, una 
dintre puţinele femei din mulţime. Dar nu asta o făcea 
diferită, ci înfăţişarea ei, un chip nobil care îi arăta 
calitatea de regină, în ciuda stratului de praf care îi 
acoperea mâinile şi picioarele. Era uşor neingrijită, cu o 
parte din părul roşcat-cafeniu lucios prinsă sub un văl roşu 
care îi acoperea jumătatea de jos a feţei. Matilda ştia că 
trebuie să ajungă la această femeie, să o atingă, să-i 
vorbească. Stia mult prea bine cine era. Dar mulţimea 
agitată o împiedica şi nu putea să ajungă la ea. 

— Doamna mea! 

Matilda striga în vis, întinzându-se spre femeia care 
încerca şi ea s-o atingă, privindu-i chipul de o frumuseţe 
Chinuitoare. Era delicată, cu trăsături splendide şi fine. 

Dar ochii ei o vor bântui pe Matilda mult timp după acel 
vis. Uriaşi şi strălucitori, scăldaţi în lacrimi, aveau o 
culoare undeva între culoarea ambrei şi cea a salviei, un 
căprui-deschis nemaipomenit ce reflecta o înţelepciune 
infinită şi o tristete insuportabilă. Extraordinarii ochi 
exprimau o rugăminte de o disperare cumplită adresată 
Matildei. 

„Trebuie să mă ajuţi.” 

Apoi privirile li s-au dezlegat, când femeia s-a uitat 
deodată în jos la o fetiță care o trăgea insistent de mână. 
Matildei i s-a tăiat respiraţia - mai trăise această parte a 
visului, cu câţiva ani înainte, când era foarte mică. A văzut- 
o pe fetiţa care o trăgea pe mama ei de mână şi ştia ce 
urmează. În spatele fetiţei era un băiat mai mare, fratele 
ei. Mulțimea se înghesuia din nou, iar băiatul o prinsese pe 
sora lui, ca să nu fie târâtă de mulțime. Fetiţa striga 
îngrozită, după care Matilda nu i-a mai putut vedea pe 
copii. 

Începea acum să plouă, iar în firul ciudat, neliniar al 
visului Matilda nu se mai afla acum în mulțime, dar o putea 
vedea pe doamna ei, Maria Magdalena, în faţa ei, cu vălul 
ei roşu. Fulgerul a brăzdat cerul neobişnuit de întunecat în 
timp ce ea se împiedica urcând dealul. Matilda o urma. Era 
o senzaţie ciudată, atât din perspectiva celui care 
participa, cât şi din a celui care observa. Matilda nu putea 
să-şi dea seama dacă erau sentimentele ei sau ale Mariei 
Magdalena, deoarece toate se amestecaseră în timpul 
acelei experienţe. 

Uitase de tăieturi şi zgârieturi - ale ei, ale Magdalenei, 
nu mai conta. Avea un singur scop, iar acela era de a 
ajunge la El. 

Zgomotul unui ciocan care loveşte un cui, metal lovind 
metal, a răsunat cu un ecou teribil prin aer. Când ea sau 
ele au ajuns la piciorul crucii, ploaia s-a întețit brusc. Ea îl 
privea, iar picuri din sângele lui se loveau de faţa ei 
înnebunită, amestecându-se cu ploaia care curgea fără 
încetare. 

Matilda se uita împrejur, departe de Magdalena acum şi 

din nou observator. O vedea pe doamna ei la piciorul 
crucii, sprijinind-o pe Maica Domnului, care părea aproape 
inconştientă de durere. Erau şi alte femei care purtau 
văluri roşii în jurul lor, strânse laolaltă, ținându-se una de 
cealaltă. O femeie mai tânără, cu un văl alb, în mijlocul lor, 
îi atrase atenţia Matildei. În mod ciudat, un centurion 
roman stătea lângă femei, dar părea mai degrabă că le 
apără decât că le terorizează. Avea ceva blând pe chip şi 
părea că este la fel de chinuit precum era familia în 
suferinţă. Pentru o clipă, a văzut că acel centurion avea 
nişte ochi albaştri superbi. Fără îndoială, lacrimile care îi 
umpleau îi făceau să pară mai deschişi la culoare. 

Copiii nu se vedeau niciunde, observă Matilda cu 
uşurare. Undeva în mintea ei şi-a adus aminte că Isobel i-a 
spus că ei fuseseră duşi într-un loc sigur înainte de 
groaznica întâmplare care urma să schimbe lumea. 

Un alt roman stătea lângă cruce, cu spatele la familia 
îndurerată. Matilda nu putea să-i vadă chipul, dar ceva din 
statura acestui bărbat o umplea de groază. El dădea ordine 
celorlalţi soldați romani din apropierea crucii. Matilda nu 
putea auzi ce spune, dar vocea lui avea o aroganță rece şi 
primejdioasă. 

În dorinţa ei de a reține cât mai mult posibil din scenă, a 
observat că doar doi bărbaţi se aflau împreună cu femeile. 
Unul era mai în vârstă, demn în durerea lui. Îl susţinea cu 
braţul pe un alt bărbat, mai tânăr, care părea pe punctul 
de a se prăbuşi. 

Matilda o putea auzi pe Isobel în timpul lecţiilor lor, în 
urmă cu zece ani. 

„Domnul nostru avea un prieten minunat pe nume 
Nicodim.  Ni-co-dim. Nicodim este unul dintre cei doi 
bărbaţi care erau cu El când a murit.” 

Matilda a rămas încremenită. Bărbatul mai tânăr trebuia 
să fie Nicodim, marele sculptor al Chipului Sfânt. Atunci și- 
a dat seama că încă nu îndrăznise să se uite la faţa 
Domnului. Ridicându-şi uşor capul, a văzut imaginea sfântă 
şi groaznică din faţa ei. Ploaia curgea pe trăsăturile celui 
mai frumos chip pe care îl văzuse vreodată. Chiar şi în 

acea agonie, radia o lumină şi o bunătate indescriptibile. 
Părul lui era într-adevăr negru, aşa cum il sculptase 
Nicodim, lung până la umeri şi cu o barbă despărțită în 
şuvițe. Dar ochii lui erau adevăratul omagiu al artistului 
care va sculpta înfăţişarea lui în lemn mai târziu. Erau 
mari şi negri, cu pleoapele căzute şi plini de compasiune, 
precum îi înfăţişase Nicodim. Iisus o privi atunci, pentru o 
clipă care dură cât o eternitate. li văzu privirea şi îl auzi 
spunând, deşi buzele lui nu se mişcau: 

Tu eşti fiica mea, de care sunt foarte mulțumit. 

Matilda plângea acum cu suspine, lacrimile şi durerea ei 
confundându-se cu cele ale familiei strânse la piciorul 
crucii. Făcea parte din ea. Era separată de ea. Dar, nu ştia 
cum, era una cu ei. 

Un strigăt a năruit scena, un bocet de o disperare 
umană absolută, care ieşise din gura Mariei Magdalena. 
Uitându-se la Domnul ei, Matilda a văzut imediat ce se 
întâmplase. Centurionul negru, cel arogant şi primejdios 
care era mai aproape de lisus, işi înfipsese lancea în coasta 
Domnului ei, din care începuse să picure sânge amestecat 
cu apă. 

Sunetul suspinelor Mariei Magdalena şi rânjetul crud al 
romanului se amestecară, când Matilda se trezi la prima 
rază a răsăritului toscan, o mie de ani mai târziu, în 
celălalt capăt al lumii. 

& 


— Volto Santo este o înfăţişare minunată a Domnului 
nostru. 

lnvățătorul, Isobel şi Patricio au rămas încremeniţi când 
Matilda a intrat în încăpere cu acest anunţ neaşteptat. 
Arăta răvăşită şi evident nedormită, dar afirmaţia ei era 
puternică şi minţile nu păreau să-i fie afectate. 

— Ce s-a întâmplat, Matilda? întrebă Isobel. 

Matilda le-a spus totul despre vis, descriind în cele mai 
mici amănunte ce şi pe cine văzuse şi cum păreau toţi. A 
descris-o pe Maria Magdalena în detaliu, cât era de 

frumoasă şi de sfâşiată de durere, apoi pe Nicodim şi chiar 
şi pe soldaţii romani. 

Aici Învățătorul o opri. 

— Ai văzut faţa vreunuia dintre centurioni? 

Matilda a dat din cap că da, iar Învățătorul rămase 
nemişcat în aşteptarea răspunsului. 

— Unul dintre ei avea ochi absolut superbi, de un 
albastru-deschis. 

— Acela trebuie să fie Praetorus. Libro Rosso îl descrie 
anume ca fiind un roman cu ochii albaştri. 

Învățătorul era satisfăcut de acest lucru. Matilda nu 
învățase încă despre Praetorus şi Veronica, deoarece 
povestea lor făcea parte dintre lecţiile care urmau la 
vârsta potrivită, care oficial începea în acea zi. Lecţiile 
despre uniunea secretă a celor ce se iubesc nu erau 
predate decât după aniversarea vârstei de şaisprezece ani 
a celei iniţiate. Faptul că Matilda îl văzuse pe Praetorus şi 
putuse vedea culoarea neobişnuită a ochilor lui, în situaţia 
în care ea nu avea de unde să ştie despre aceasta, era un 
semn important că viziunea era autentică. Învățătorul nu 
avea nicio îndoială că era autentică, dar aceasta era o 
confirmare foarte binevenită. 

— Ai văzut feţele celorlalţi centurioni? 

— Pe cel rău, cel care l-a împuns pe Domnul nostru. 

— Longinus Gaius, răspunse Învățătorul. Intr-o zi, îţi voi 
spune mai multe despre el. Dar nu astăzi. 

— Nu, i-am văzut faţa. Dar... fata se opri pentru o clipă 
începând să se înece. 

Învățătorul dădea din cap intenţionat în aşteptarea 
răspunsului ei. Ştia că îi fusese greu unei fete atât de 
tinere şi emotive să fie martoră la o asemenea situaţie. Dar 
răspunsul ei era important. 

— Am văzut ce a făcut. Şi cred că nu voi uita niciodată 
acest lucru şi nu voi uita cât voi trăi sunetul rânjetului său 
când a făcut acel lucru. 

Învățătorul părea foarte trist. Se scurse astfel mult timp 
înainte ca el să-i răspundă. 

— Nu, Matilda. Şi nu ar trebui să-l uiţi, pentru că ai fost 

binecuvântată cu o viziune divină. Şi fiecare parte a ei este 
sacră şi ar trebui să o preţuieşti, chiar şi acele momente 
greu de îndurat. Continuă, copila mea. Ce ai mai văzut? 

Vocea i s-a blocat în încercarea de a povesti momentul în 
care îl văzuse pe lisus pe cruce. 

— El era... atât de frumos. Şi de blând. Şi tot ce aveam 
în minte era cât de mult semănau părul lui negru frumos şi 
ochii cu cele sculptate în Volto Santo. Este într-adevăr un 
Chip Sfânt pentru că este chipul Lui. 

Cei patru au mai vorbit un timp despre vis. Patricio avea 
multe întrebări despre toate personajele prezente. Pentru 
el, aceasta era o mare aventură, o privire în trecut care 
făcea totul să pară real într-un mod extraordinar. Şi, ca 
membru al ordinului care ajungea la acea vârstă, era 
foarte interesat de informaţii despre fondatorii lui, Iosif din 
Arimateea şi Nicodim. Matilda i-a povestit tot ceea ce şi-a 
amintit - despre demnitatea bărbatului mai în vârstă şi 
despre sprijinul pe care i-l dădea celui mai tânăr în 
durerea lui, precum şi despre faptul de care era foarte 
sigură, că nu mai erau alţi bărbaţi prezenţi. 

Isobel voia să audă o descriere detaliată a Mariei 
Magdalena. Cele două femei plângeau în timp ce Matilda 
povestea curajul şi durerea extraordinare pe care le 
văzuse într-o situaţie atât de terifiantă. 

— Matilda, avem un cadou pentru tine. 

Învățătorul a părăsit încăperea pentru o clipă. Când s-a 
întors, ţinea în mână o cutie de lemn pe capacul căreia era 
sculptat simbolul sacru al diamantului alungit. 

— Plănuisem să-ţi dăm acest cadou astăzi ca dar de 
aniversare, iar acum pare să fie momentul cel mai potrivit. 
Aşa că, în numele Doamnei noastre Maria Magdalena şi în 
numele Ordinului Sfântului Mormânt, care a fost creat de 
Nicodim şi de Iosif din Arimateea şi de binecuvântatul 
Luca, pentru a-l cinsti numele şi amintirea, îţi oferim acest 
dar cu multă dragoste! 

Matilda nu mai plânsese atât de mult de la moartea lui 
Bonifaciu. Dar vorbele Învăţătorului valorau mai mult 
pentru ea decât orice cadou, iar inima ei era profund 

impresionată. A deschis cutia şi a luat inelul. Avea aceeaşi 
formă cu cel al lui Isobel - modelul circular de stele care 
dansau în jurul unui singur cerc din mijloc. Era pecetea 
oficială a Mariei Magdalena, precum a fost păstrată în 
Libro Rosso. Dar dacă al lui Isobel era din bronz, al 
Matildei era din aur masiv. Era un cadou minunat, demn 
de o contesă de Toscana. 

L-a pus pe al patrulea deget al mâinii drepte, degetul 
despre care se spune că este în legătură directă cu inima 
şi pe care se potrivea perfect. 

— Nu îl voi scoate niciodată. Niciodată. 

Le-a mulţumit tuturor din suflet şi a petrecut restul zilei 
plângând. Era, cu siguranţă, cea mai binecuvântată fiinţă 
din Toscana deoarece avea asemenea prieteni. Ea vru să-şi 
încheie după-amiaza împreună cu ei, plimbându-se prin 
labirint şi ajungând în centru pentru a spune Tatăl nostru 
în felul special şi sacru pentru ordin, conform celor şase 
petale. Ajunşi în centru, şi-a reîntărit promisiunea de a 
construi o biserică mare pentru Chipul Sfânt, de această 
dată în semn de mulţumire pentru viziunea divină care i-a 
fost dăruită. 

Era, fără îndoială, una dintre cele mai frumoase zile ale 
unei vieţi memorabile. 


Și aşa s-a întâmplat că în cea mai neagră zi, cea a 
răstignirii Domnului nostru pe cruce, el a fost chinuit pe 
cruce de un centurion roman pe nume Longinus Gaius. 
Acest om îl ajutase pe Pilat din Pont să-l osândească pe 
Domnul nostru lisus Hristos şi îi făcea plăcere să-i 
provoace durere fiului Domnului. Şi, de parcă aceasta nu 
era destul de grav pentru un om, acest centurion a fost 
acelaşi care l-a impuns pe lisus cu sabia lui înainte de a 
muri. 

Cerul s-a întunecat în momentul trecerii lui din lumea 
noastră în cealaltă şi se spune că în acel moment Tatăl din 
Ceruri i-a vorbit direct centurionului astfel: 

„Longinus Gaius, m-ai jignit foarte tare pe mine şi pe toți 
cei cu inimă bună cu faptele tale ticăloase din această zi. 
Pedeapsa ta va fi una de a duce o viaţă eternă în chinurile 
iadului, dar va fi o viaţă pământească. Vei cutreiera 
pământul fără să mori şi în fiecare noapte, când vei închide 
ochii, visele o să-ţi fie bântuite de groaza acțiunilor tale şi 
a durerii pe care acestea au provocat-o. Să ştii că vei trăi 
acest chin până la sfârşitul timpului sau până când vei 
îndeplini o pedeapsă potrivită pentru a-ţi răscumpăra 
sufletul murdar în numele fiului meu, lisus Hristos”. 

Longinus nu putea vedea adevărul în acea perioadă a 
vieții lui, era un om de o cruzime nespusă, de neiertat sau 
cel puţin aşa părea. Dar s-a întâmplat să fie înnebunit la 
gândul pronunțării pedepsei lui eterne de a hoinări într-un 
iad pământesc. Astfel, a căutat-o pe Doamna noastră Maria 
Magdalena în Galla pentru a implora iertare pentru faptele 
lui. În bunătatea şi compasiunea ei fără margini ea l-a 
iertat şi l-a instruit în învăţăturile Căii, aşa cum ar fi făcut 
cu orice credincios şi fără a-l judeca. 

Nu se ştie sigur ce s-a întâmplat cu Longinus Gaius. A 
dispărut din scrierile romane şi din acelea ale 
credincioşilor din acea vreme. Nu se ştie dacă într-adevăr 
s-a căit cu adevărat şi dacă a fost iertat de pedeapsă de 
către un Dumnezeu drept sau dacă mai cutreieră 
pământul, pierdut în osânda lui eternă. 

Cei ce au urechi de auzit să audă. 


Legenda lui Longinus, centurionul, 
aşa cum a fost păstrată în Libro Rosso 

Capitolul opt G 


Vatican - în prezent 


Maureen se prinse de brațul lui Peter în timp ce intrau 
prin una dintre uşile uriaşe ale basilicii San Pietro. Fusese 
o perioadă în viața ei în care nu ar fi putut cu niciun chip 
să intre într-un asemenea loc, atât de adânci erau 
resentimentele ei față de aspectele dogmatice ale 
catolicismului, despre care simțea că i-au rănit familia şi 
poate chiar au cauzat moartea tatălui său. Dar 
descoperirea Evangheliei Mariei Magdalena schimbase 
acest lucru, o schimbase pe ea. Deşi Maureen avea mari 
rețineri atât cu privire la politica Bisericii istorice, cât şi la 
cea a Bisericii moderne, ea încerca să trăiască în doctrina 
iertării, aşa cum era ea spusă de această femeie, ce 
reprezenta un model de abţinere de la orice judecată şi de 
compasiune. 

Şi totuşi bazilica San Pietro, sediul episcopului Romei 
era, prin definiţie şi concepţie, monumentală şi impozantă. 
Maureen a luat o gură de aer şi a intrat, permițându-i lui 
Peter să o conducă în dreapta bisericii, imediat ce au 
intrat. 

Maureen venise la Vatican să-l întâlnească pe părintele 
Girolamo de Pazzi, deoarece el ceruse o întâlnire cu ea. 
Peter era hotărât să fie de faţă pentru a i-l prezenta şi 
pentru a o ajuta pe verişoara lui să înţeleagă măsurile de 
securitate uneori intimidante din cadrul celei mai mici şi 
dogmatice naţiuni - Vatican. Înaintea întâlnirii, ei au decis 
să meargă în căutarea contesei Toscana. 

— Mai întâi trebuie să vezi geniul. 

Peter o duse spre prima nişă pe dreapta, unde bliţurile 
şi turiştii erau semnul sigur al prezenţei unei capodopere 
artistice afişate spre văzul publicului. Pe măsură ce se 
apropiau, Maureen s-a trezit privind mirată şi pe 
neaşteptate frumuseţea diafană care se afla dinaintea ei. 

Capodopera sculpturală a lui Michelangelo, Pietă, părea că 
străluceşte. Măreţia senină a chipului Fecioarei Maria în 
timp ce ţinea în braţe corpul Fiului ei era sublimă şi 
copleşitoare în acelaşi timp. Maureen a aşteptat ca 
oamenii să se mai rărească pentru a se apropia să studieze 
sculptura, protejată de un geam de sticlă, din jurul anului 
1980, când un nebun încercase să o distrugă cu un baros. 

Maureen făcu o observaţie. 

— Pare foarte tânără, nu-i aşa? Este ciudat că această 
Maria pare mai tânără decât bărbatul din braţele ei, care 
ar trebui să fie fiul ei. Crezi că este posibil ca ea să fie o 
altă Maria? Maria noastră? 

Peter i-a zâmbit şi a clătinat din cap. 

— Nu. Aici nu este nicio conspirație, Maureen. 
Michelangelo a explicat chiar el totul, spunând că 
puritatea Fecioarei era atât de mare, încât ea ar fi trebuit 
să arate mereu tânără. 

Maureen acceptă printr-un semn din cap, deşi nu era 
prea convinsă de această explicaţie. Oricare dintre Marii 
ar fi fost întruchipată aici era năucitor de frumoasă. 

— Dar ce spui de pergamentul pe care l-a primit 
Berenger, cel cu arborele genealogic care se încheie cu 
Michelangelo? Textul care îl însoțea spunea: Arta va salva 
lumea. l-a fost trimis lui Bérenger de aceeaşi persoană 
care mi-a trimis şi mie pergamentul. Cele două au legătură 
una cu cealaltă. 

— Şi cel ce ţi-ar fi trimis pergamentul te-a jefuit sub 
ameninţarea pistolului. 

— Asta nu ştim sigur. 

— Atunci cine altcineva? Haide! 

Peter o întoarse pe Maureen, înaintând câţiva metri prin 
nava laterală. 

— Ţi-o voi prezenta pe misterioasa contesă de Canossa. 

Maureen s-a apropiat repede, uimită de monumentul 
masiv de marmură dinaintea ei. 

— Aici? Într-un loc atât de evident? Şi, iartă-mă că am 
observat, dar atât de aproape de Michelangelo? Ar putea fi 
asta o coincidenţă? 

Mormântul Matildei era în a doua nişă din naos, chiar 
după capodopera lui Michelangelo. Măreaţa sculptură a lui 
Bernini care cinstea locul de odihnă al Matildei era o 
imagine uriaşă a unei femei extraordinare. Era înfăţişată 
ca o zeiţă războinică în stil clasic, cu togă, purtând un 
baston de general în mâna dreaptă, simbol al victoriilor ei 
ca soldat şi strateg. Pe braţul stâng ţinea mitra papală şi, 
în mod şocant, în palma stângă ţinea strâns cheia Sfântului 
Petru. 

— Ce întruchipare ciudată a unei femei în Vatican, 
ţinând chiar cheia Bisericii, gândi Maureen cu voce tare. 
Ce crezi despre asta? 

Drept răspuns, Peter traduse inscripţia de pe mormântul 
Matildei: 

— Sfântul Pontif Urban al VII-lea a adus de la 
mănăstirea Sfântul Benedict din Mantova osemintele 
contesei Matilda, o femeie cu un suflet curajos şi 
apărătoare a arhiepiscopiei, cunoscută pentru evlavia ei, 
cinstită pentru generozitatea ei. Cu recunoştinţă eternă şi 
slavă meritată în anul 1635. 

— E fascinant, dar tot nu ne spune de ce ţine însemnele 
papale în mâini. 

— Nu, cu siguranţă nu ne spune. Peter îi zâmbi ironic. 

— Dar tu ştii ceva ce nu-mi spui, nu-i aşa? 

— Şşt! Peter se uită în jur pe-ascuns. În locul acesta 
pereţii într-adevăr aveau urechi. Da, am terminat aseară 
de tradus o parte importantă. După-amiaza aceasta le vom 
parcurge. 

— Mă omori. 

— Ştiu, dar nu mă pot abţine. Între timp, vino să-ţi arăt 
celelalte sculpturi ale lui Bernini. Sunt magnifice, iar 
iubitoarea de artă din tine le va aprecia. 

A dus-o pe Maureen în punctul central de atracţie al 
bisericii, la baldachinul neobişnuit al lui Bernini, o piesă 
centrală sub cupolă care reprezenta încercarea lui de a 
combina arta, arhitectura, sculptura şi spiritualitatea. 
Sculptorul crease un baldachin enorm, acoperit cu bronz, 
susţinut de coloane răsucite, sculptate elaborat, despre 

care afirma că provin dintr-un desen făcut chiar de 
Solomon pentru primul Templu. Baldachinul fusese creat 
pentru a indica locul mormântului Sfântului Petru din 
centrul bisericii, inaugurat tot de enigmaticul papă Urban 
al VIII-lea. 

În nişele care înconjurau baldachinul erau statui uriaşe 
ale unor personaje din secolul I. Maureen a recunoscut-o 
imediat pe Sfânta Veronica, datorită vălului ei, dar atenţia 
i-a fost atrasă de un personaj enorm care părea să fie un 
centurion roman purtând o sabie. 

— Cine este acesta? 

— Longinus Gaius. Centurionul care l-a împuns în coastă 
pe lisus când era răstignit. 

Maureen s-a cutremurat. Longinus fusese descris clar în 
Evanghelia Mariei Magdalena despre Vinerea Mare. Era 
un om îndârjit şi crud, mârşav, pentru că a mărit suferinţa 
lui lisus pe cruce. Nu era ciudat faptul că Bernini îi crease 
o imagine atât de frumoasă şi măreaţă în centrul 
Vaticanului? 

Peter răspunse întrebării nerostite a lui Maureen: 

— Se crede că Bernini a creat statui pentru moaştele 
sfinte care urmau să fie păstrate aici. Urban al VIII-lea, din 
cât se pare, era un fel de vânător de relicve. De exemplu, 
vălul Veronicăi trebuia să fie păstrat sub sculptura ei. 
Spada Destinului, cum era numită arma lui Longinus, 
trebuia să fie păstrată aici, cu el. Vaticanul spune că deţine 
doar o bucată din spadă, totuşi. Un muzeu din Austria 
susţine că ar avea o altă bucată, iar restul a dispărut cu 
multe secole în urmă. Se spunea, la fel ca despre Arca 
Alianţei, că avea puteri magice şi era una dintre cele mai 
râvnite relicve din istorie. 

Peter s-a uitat la ceas şi apoi a pus capăt turului 
bisericii. Era timpul pentru întâlnirea ei cu oficialii 
confreriei. 

co 


Maureen nu prea ştiuse la ce să se aştepte, dar în niciun 


— 186 — 


caz la aşa ceva. Părintele Girolamo era foarte ager şi vioi 
pentru vârsta lui înaintată, dar nu aceasta era surpriza. 
Surpriza era faptul că el era fermecător, cald şi părea 
sincer doritor să o facă să se simtă confortabil. Părintele 
ceruse să se servească ceaiul în biroul lui, iar Maureen îl 
acceptă, bucuroasă că era ceaiul ei irlandez preferat şi 
curioasă de a afla cum de un preot toscan avea ceai din 
regiunea Cork în cămară. 

Peter i-a lăsat singuri, ca să poată discuta în largul lor. 
O pregătise mai devreme pe Maureen pentru întâlnire, 
vorbindu-i despre cunoştinţele de specialitate ale 
bătrânului preot, dar şi despre avertismentele lui. 
Părintele Girolamo de Pazzi rostise adevărul. Cineva o 
folosea pe Matilda, iar ei aveau datoria să încerce să 
înţeleagă cine ar putea fi acea persoană. 

— Dumneavoastră credeţi că persoana care ne-a trimis, 
mie şi prietenilor mei, pergamentele şi bărbatul cu pistolul 
care ne-a jefuit sunt aceeaşi persoană? îl întrebă Maureen. 

— Da. Dacă nu te deranjează, te rog să descrii exact 
ceea ce au luat. 

Maureen i-a explicat cum o fetiţă i-a dat cartea roşie şi 
apoi i-a fost luată de bărbatul cu pistolul. Nu a intrat în 
alte amănunte. Maureen şi Peter nu vorbiseră cu nimeni 
de la Vatican până în acest moment despre autobiografia 
Matildei. Invăţaseră lecţia privind predarea documentelor 
oficiale şi păstrau secret acest lucru. 

Bătrânul preot continuă cu întrebările. 

— Nu ai văzut ce conţinea cartea? 

— Nu. Era încuiată, iar bărbatul cu pistolul a luat-o 
înainte să mă pot uita bine la ea. 

— Şi ce crezi că era? 

— Chiar nu ştiu. Imi pare rău. Totul s-a întâmplat atât de 
repede! 

Părintele Girolamo schimbă subiectul. 

— Ai dori să discuţi cu mine despre visele şi viziunile 
tale? Intreb din pasiune pentru subiect mai mult decât din 
orice alt motiv. Dar, desigur, dacă îţi pot oferi vreun sfat, 
mă bucur să o fac. Este important să ştii că poţi să ai 

încredere în mine. Dar, cel mai mult, vreau să te protejez 
de oricine ar fi cel care încearcă să te folosească pentru 
scopul lui. 

Mureen simţea că ar trebui să-i spună ceva, având în 
vedere faptul că fusese atât de rezervată în legătură cu 
cartea roşie. 

— Desigur. Ce aţi vrea să ştiţi? 

— Ai viziuni cu Maria. Viziuni şi vise. 

— Da. Dar nu e vorba despre Maria care credeţi 
dumneavoastră. 

— Nu ai văzut-o niciodată pe Mama Domnului? Nu ţi s-a 
arătat niciodată? 

— Nu. 

Nu era rezervată în mod intenţionat, dar nu se simţea în 
largul ei în prezenţa oamenilor Bisericii în general şi nu 
era dornică să le dezvăluie prea mult. Obiceiurile vechi 
mor greu şi el încă nu îi oferise destule motive ca să aibă 
încredere în el. Girolamo continuă să întrebe cu blândeţe. 

— Vărul tău mi-a spus că ai vise în care Domnul nostru 
îţi vorbeşte. 

Încercând să fie diplomată, Maureen i-a descris pe scurt 
visele cele mai recente, care se repetau, despre lisus şi 
Cartea Iubirii. 

— lar această carte care pare să fi fost scrisă de El, a 
întrerupt-o preotul. Paginile erau, cumva, cuprinse de o 
lumină albastră? 

Maureen aproape vărsă ceaiul. 

— Da. De unde aţi ştiut? 

— Pentru că am mai auzit lucrul acesta. 

— De la cine? 

— Era o întrevedere confidențială, draga mea, aşa că nu 
pot dezvălui sursa. La fel cum nu voi spune nimănui ceea 
ce îmi spui tu mie aici. Ştii de ce cuvintele de pe pagină 
erau cuprinse de o lumină albastră? 

Când Maureen îşi mărturisi ignoranta, el îi explică. 

— Pentru că toate evangheliile sunt scrise pentru cei ce 
au ochi de văzut şi urechi de auzit. Chiar şi cele canonice, 
aşa cum le cunoaştem astăzi, au rânduri pe care nu toată 


— 188 — 


lumea le poate citi sau interpreta imediat. Dacă Dumnezeu 
a scris într-adevăr cu mâna lui o evanghelie, este posibil să 
o fi scris în aşa fel, încât nu toate învăţăturile să fie uşor de 
priceput de către orice persoană care ar citi-o. 

— Dar de ce ar scrie lisus o carte pe care nu ar putea 
toată lumea să o citească? 

— Pentru că a scris-o într-un moment în care nu existau 
tipografii şi distribuţie în masă şi în care oamenii nu 
puteau cu toţii să citească aceste cuvinte. Nu aceasta ar fi 
fost intenţia lui - să o citească toţi. A scris-o într-un 
moment în care ar fi fost un instrument de învăţătură în 
mâinile unui apostol instruit, cineva care ar fi ştiut cum să 
interpreteze ceea ce el voia ca noi să ştim într-un anumit 
fel. 

— Deci ar fi o măsură de siguranţă? Pentru ca, în cazul 
în care cartea ar fi ajuns în mâini greşite, să nu poată fi 
folosită împotriva lui sau a credincioşilor lui ca fiind 
blasfematoare? 

— E foarte posibil. Nu putem şti cu siguranţă. Dar vezi? 
Am reuşit să luminez puţin visele tale, chiar dacă ai fost 
reticentă să vii aici. Nu vei găsi pe nimeni în lume cu mai 
multă experienţă în înţelegerea viziunilor. Sper că vei dori 
să vii la mine oricând ai vrea să discuţi mai mult despre 
asta. Şi te rog, pentru siguranţa ta, informează-ne imediat 
dacă mai eşti contactată de vreo sursă exterioară. 

Maureen îi mulţumi politicos pentru ceai şi conversaţie 
şi acceptă invitaţia lui de a participa la prezentările 
următoare ale confreriei despre apariţia Doamnei Noastre 
în Knock. Ştia că ar fi însemnat mult pentru Peter ca ea să 
încerce să nu poarte pică tuturor oamenilor Bisericii. Nu 
demonstrase Tomas DeCaro că era un adevărat ajutor în 
timpul căutării Evangheliei Mariei Magdalena? Iar 
părintele Girolamo fusese de-a dreptul încântător. Probabil 
exista o şansă reală ca aceşti oameni ai Bisericii să se 
îndrepte într-o zi şi să ia în considerare faptul de a permite 
adevărului să pătrundă în sfârşit în inimile lor. Era o 
dorinţă secretă la care se gândea în timp ce se întorcea la 
hotel. 

Mireasma crinilor a lovit-o înainte de a deschide uşa. 
Camera era plină. Zâmbea, convinsă acum că ştia cine 
făcuse acest gest. Deşi Berenger Sinclair o asaltase cu 
telefoane de la incidentul din Orval, Maureen nu avusese 
ocazia de a vorbi cu el. Au făcut schimb de mesaje de 
câteva ori, dar încă nu vorbiseră. Ştia că el este îngrijorat 
pentru ea şi îşi dorea să aibă parte de confortul şi 
siguranţa pe care le simţea în prezenţa lui. Nu-i surâdea 
ideea unui armistițiu între Bérenger şi Peter, dar cu 
siguranţă nu mai putea ignora mult timp cearta lor. 

Berenger nu era un bărbat pe care îl puteai ignora sau 
refuza. Felicitarea trimisă cu florile spunea: 

„Sunt în apartamentul de sus, de la etajul al patrulea. 
Cina la 8.00?” 

Maureen râdea. Ei bine, măcar a anunţat-o dinainte. 
Avea trei ore la dispoziţie ca să facă un duş şi să se 
îmbrace. 

Se îndreptă spre fereastra apartamentului ei şi o 
deschise, umplându-se de farmecul pieţei. Fântâna 
clipocea în jurul obeliscului de granit, iar turiştii stăteau 
pe scările de marmură, făcând poze şi mâncând panini. 
Unul dintre turişti i-a atras atenţia lui Maureen, tăindu-i 
respiraţia. Pe scările de lângă fântână, uitându-se direct 
spre camera ei, era un bărbat pe care îl mai văzuse - un 
bărbat care purta un hanorac cu glugă, închis la culoare, şi 
ochelari de soare mari. 


Roma, în prezent 


ZADARNIC. 

Întâlnirea lor sterilă se terminase şi şeful bărbaţilor cu 
cagule rămăsese singur, pentru a lucra în linişte la 
strategie. Şi-a scos de pe cap cagula de un albastru-închis 
şi a aruncat-o plin de dispreţ. Recruţii tineri erau plini de 
pasiune, dar erau lipsiţi de bun-simţ. Le plăcea să aibă 
arme şi să joace jocuri cu mantia şi cu pumnalul, dar 

Doamne fereşte dacă era nevoie ca vreunul să gândească. 
Iar el îmbătrânise prea mult ca să mai ducă toată povara 
fără un ajutor competent. Chiar şi scurta călătorie în 
Belgia îl epuizase. 

Idiotul acela chiar se lăsase văzut în piaţă astăzi. Acum 
vor fi nevoiţi să dea altcuiva sarcina de a o urmări pe 
Paschal. Era obositor. 

Nu îl surprindea nici faptul că nu reuşiseră să-l găsească 
pe Destino. Era evaziv, cum fusese întotdeauna. 
Întotdeauna. 

Destino avea multe locuri în care se ascundea pe 
întregul continent şi putea fi oriunde. Probabil era în Italia 
sau în Franţa, dar se ştia că se ascunde şi în Elveţia, Belgia 
şi Olanda. Şi avea atâtea nume false, fusese cunoscut sub 
atâtea nume de-a lungul anilor, încât era imposibil să-l 
prindă atunci când nu voia să fie găsit. 

Şi pe moment părea că Destino nu voia să fie găsit. 


29 


Există trei promisiuni făcute la începutul timpului. 
Fiecare este sacră. 

Prima Promisiune este către Dumnezeu, Mama ta şi 
Tatăl tău în Ceruri. Fa reprezintă misiunea ta cea mai 
divină, ceea ce ai venit să realizezi în imaginea Creatorilor 
tăi. Este motivul încarnării, intenţia cea mai pură a 
sufletului tău. 

A Doua Promisiune este către Familia Spiritului din care 
ai fost creat şi căreia îi vei aparţine pentru eternitate. Ea 
reprezintă relaţiile tale cu fiecare dintre sufletele familiei 
tale şi felul în care ai fost de acord să fii alături de ei în 
misiunile lor, iar ei în a ta. 

A Treia Promisiune este către tine. Reprezintă felul în 
care doreşti să înveţi şi să creşti şi să iubeşti în contextul 
încarnării. 

Ține-te de aceste promisiuni pe care le-ai făcut, pentru 
că ele sunt sacre, mai presus de toate celelalte. Aminteşte- 
ți-le şi prețuieşte-le şi vei cunoaşte cea mai mare bucurie 

pe care omenirea o poate cunoaşte. Să nu faci nimic care 
ştii că este împotriva promisiunilor tale sfinte, pentru că 
aceasta este definiția păcatului. 

Cei ce au urechi de auzit să audă. 


Din Cartea Iubirii, 
aşa cum a fost păstrată în Libro Rosso 


Florenţa, primăvara anului 1062 


Matilda era fericită din tot sufletul, dar şi extenuată. 
Emoţiile visului profetic din noaptea dinainte şi ziua de 
sărbătoare în cadrul ordinului o ajungeau din urmă. Totuşi, 
ziua ei de naştere nu trecuse încă, pentru că Beatrice şi 
Godefroi organizaseră un banchet generos în cinstea ei. 
Privind în sala de banchet, a spus o rugăciune scurtă de 
mulţumire Domnului ei. Se simţea binecuvântată să fie 
înconjurată din nou de atâţia oameni care o iubeau. Cartea 
Iubirii punea accentul pe recunoştinţă ca exerciţiu zilnic, 
iar ea era cu siguranţă recunoscătoare în această seară. 

După desertul cu tort de castane, tatăl său vitreg s-a 
ridicat de la locul lui pentru a face un anunţ. 

— Draga mea Matilda, în cinstea împlinirii importantei 
vârste de şaisprezece ani, ţi-am pregătit un cadou special. 

Conn a înaintat cu o ladă mare de lemn în braţe. Era 
dichisit pentru ocazia specială, iar Matilda şi-a dat seama 
că nu îl mai văzuse niciodată aşa. Cu părul lui brun-roşcat 
aranjat şi curat şi purtând costumul elegant, era un bărbat 
foarte arătos. Mai târziu, a observat că multe dintre 
femeile din încăpere îi dădeau o atenţie specială virilului 
celt. Fără îndoială că avea de unde alege femei nemăritate 
în acea seară - şi probabil chiar şi dintre cele măritate 
dacă era discret, deoarece îl priveau ca nişte lupoaice 
înfometate - dacă voia să nu-şi petreacă noaptea singur. 
Dar, pentru moment, se concentra doar asupra Matildei. 

— Pentru tine, surioară! 

Conn a ridicat capacul brusc. Matilda s-a uitat în ladă şi 
a rămas încremenită. Strălucind în lumina slabă a 

lumânărilor de ceară, înăuntru se afla o armură de cupru şi 
bronz. S-a aplecat să o scoată, fiind trasă în jos de 
greutatea lanțurilor întortocheate. Conn a ajutat-o să ţină 
armura, făcută de mână cu fiecare za în parte. Dar nu era 
armura dură a unui războinic de rând. Această armură 
fusese înmuiată în cupru şi lustruită până la strălucire, 
astfel încât să se potrivească perfect cu culoarea părului 
Matildei. Gulerul ei masiv de bronz avea scopul de a-i 
proteja gâtul firav, dar fusese meşterit astfel încât să 
rivalizeze chiar cu cel al Cleopatrei, decorat cum era cu 
bijuterii de acvamarin, pentru a se asorta cu culoarea 
ochilor celei ce va purta armura. 

Matilda era copleşită de frumuseţea cadoului şi de 
atenţia cu care fusese gândit. Mai târziu va afla că, deşi 
Godefroi şi Beatrice au comandat armura şi au plătit 
cadoul atât de costisitor, Conn a fost cel care a 
supravegheat lucrarea ei. El a controlat fiecare detaliu de 
concepţie şi formă. S-a asigurat că era creată pentru a-i 
oferi protecţie maximă, dar a insistat că trebuie să fie un 
costum care să inspire poporul toscan să se alieze şi să o 
susţină atunci când iese la luptă. Povestitorul celt din el 
ceruse nimic mai mult decât o armură potrivită pentru o 
regină războinică legendară, care păşea pe urmele 
Boudiccăi. 

Ceea ce va mai descoperi, mulţi ani mai târziu, este că, 
în timpul când fusese creată armura, Conn se ruga 
deasupra ei în fiecare zi. O stropea cu apă sfinţită, o apă 
specială şi binecuvântată, care fusese adusă dintr-o 
fântână veche din Chartres. Îl invoca pe Dumnezeu şi pe 
toţi îngerii pentru a o proteja pe surioara lui spirituală, 
contesa războinică fermecată pe care jurase că o va 
proteja. Era o promisiune pe care o făcuse cu mult timp 
înainte, o promisiune înaintea lui Dumnezeu, pe care 
intenţiona să o ducă la îndeplinire cu orice preţ. 


> 


Comorile papale continuau să se înmulțească şi apoi să 

scadă şi marile case din Europa au purtat o bătălie lungă şi 
sângeroasă pentru sufletul Romei, oraşul care a văzut 
aproape douăzeci de papi perindându-se în timpul vieţii 
Matildei. În acest climat, un tânăr arhidiacon dintr-o 
familie romană cu influenţă, Ildebrando Pierleoni, a venit 
în Florenţa ca să aibă o întrevedere cu ducele de Lorena şi 
cu consilierii lui. 

Numit Brando de către prieteni, acest politician roman 
din cea mai înstărită familie din acea regiune era împlinit 
din punct de vedere politic şi foarte înţelept pentru vârsta 
lui. Era un bărbat atrăgător şi dinamic, cu trăsături 
cizelate şi ochi inteligenţi în care ardea o lumină cenuşie, 
lucru foarte neobişnuit pentru un roman. Dar nu doar ochii 
lui îl făceau să fie deosebit. Brando Pierleoni avea un 
farmec rar, care radia când a intrat în sala de întrunire în 
palatul ducelui din Florenţa. 

Godefroi de Lorena l-a primit cu căldură. 

— Suntem onoraţi de prezenţa dumneavoastră şi vă 
oferim condoleanţele noastre pentru pierderea prietenului 
dumneavoastră şi a iubitului nostru Sfânt Părinte. 

Brando acceptă condoleanţele cu aceeaşi căldură. Era o 
sinceră tristeţe în expresia lui când vorbi despre moartea 
recentă a papei Nicolae. 

— A fost un mare om şi îi voi duce lipsa tot restul vieţii. 
A fost unul dintre cei mai buni profesori ai mei. 

— Şi ai avut câţiva mentori buni, punctă Godefroi, care 
voia ca Brando să ştie că el era bine informat despre 
trecutul lui ilustru în politica papală. Şi unchiul tău a fost 
un om mare. 

Brando Pierleoni era nepotul răposatului papă Grigore al 
VI-lea, un pontif trimis în exil de Henric al III-lea, împărat 
hain care le răpise pe Matilda şi pe Beatrice după ce le 
confiscase pământurile. Diplomatul Brando îl însoţise pe 
unchiul lui exilat în Germania, jucând rolul de om de 
legătură între el şi familia lui în timpul dificilei perioade a 
exilului, şi-şi făcuse un renume de consilier inteligent şi 
vrednic în politicile romane. 

Îşi petrecuse zilele în Germania cu folos şi înţelepciune, 

considerându-le o misiune de a încerca să înţeleagă 
motivele şi modurile de abordare ale regelui şi un prilej de 
a-şi continua învăţătura în instituţiile renumite din Köln. 
Dar îşi dezvoltase, mai ales, un simţ arzător de dreptate şi 
justiţie, dedicându-se înţelegerii faptului că amestecul unui 
conducător profan - în special unul atât de lacom şi 
necruţător - în chestiunile Bisericii era pur şi simplu 
inacceptabil. În nopţile lungi şi întunecate ale iernii 
germane, şi-a promis în taină că se va dedica reformei 
legilor Bisericii, astfel încât să nu mai poată fi influenţată 
de profani şi niciun rege să nu mai poată controla 
succesiunea la tron a vreunui papă. Brando dispreţuia 
ipocrizia pe care o vedea peste tot în jurul lui şi a jurat să 
lupte pentru un mediu în care toţi oamenii Bisericii să fie 
cât se poate de integri. Va cere ca toţi preoţii şi episcopii 
să susţină şi altceva decât siguranţa propriei poziţii şi 
bunăstarea pe care o câştigau pentru ei şi pentru familiile 
lor. Ar fi destul de îndrăzneţ să reconstituie întreaga 
structură de putere a Europei dacă era nevoie, pentru a se 
asigura că aspectele spirituale sunt administrate doar de 
papalitate, pentru totdeauna. Doar atunci Roma va fi 
suficient de puternică şi vrednică de apostolul Petru pe 
care trebuia să-l cinstească. Aceasta era promisiunea pe 
care o făcuse şi pe care o repeta zilnic cu pasiune 
absolută. 

Când Nicolae al II-lea a urcat pe tronul Sfântului Petru, 
prima lui acţiune a fost de a-l numi pe înțeleptul Brando 
Pierleoni arhidiaconul lui responsabil pentru problemele 
fiscale, în ciuda faptului că Brando nu era preot. Rămăsese 
un politician laic, dar se ştia că este un om de o profundă 
spiritualitate şi era considerat extraordinar de milos de 
către locuitorii Romei. Totuşi, nimeni nu ajunsese într-o 
poziţie atât de înaltă în Biserică fără a depune jurăminte. 
Acesta era doar începutul a ceea ce urma să devină 
îndrăzneala lui Pierleoni. 

După câteva luni, Brando a creat o lege electorală 
îndrăzneață, care a uimit Europa. Această lege spunea că 
familiile romane şi regele Germaniei nu vor mai putea 

influenţa alegerile papale. Un grup ales de cardinali, numit 
Colegiul Cardinalilor, îl va numi pe papă. Brando nu risca 
nimic. El crea un proces prin care nici familia regală 
germană, nici aristocrația romană nu vor putea să mai 
întroneze vreodată un papă pe care să-l poată manipula 
pentru scopurile lor. 

Această lege electorală era cea care îl adusese pe 
Brando la Florenţa, să se întâlnească cu ducele de Lorena 
şi cu consilierii lui. După moartea papei Nicolae, un nou 
papă urma să fie ales folosindu-se pentru prima oară 
sistemul lui, Colegiul Cardinalilor. 

— Brando, îţi voi vorbi sincer. Ne-ar plăcea să-l susţinem 
pe episcopul din Lucca, Anselmo di Baggio, ca succesor al 
Sfântului Părinte. El este, după cum ştii, un reformator 
puternic, aşa cum eşti şi tu. Se opune, de asemenea, 
implicării Germaniei în chestiunile romane, care ştiu că 
este un aspect important pentru tine. 

Brando a dat din cap. Godefroi se mira de siguranţa pe 
care o afişa tânărul în timp ce se gândea la propunere. 
Deşi arhidiaconul era foarte politicos, era limpede că are 
situaţia sub control. lar inteligenţa lui era un lucru 
interesant de văzut; Godefroi îl urmărea calculând, 
analizând şi gândindu-se în timpul întâlnirii lor. Când a 
răspuns, a făcut-o cu o înţelegere clară a circumstanțelor 
şi a situaţiilor care au dus la această situaţie. 

— Anselmo este un om bun şi o alegere înţeleaptă din 
multe motive, dar este şi un angajament. A condus odată o 
răscoală deschisă împotriva lui Henric, deci faptul că va fi 
ales pe tronul papal va fi văzut ca un act de agresiune 
împotriva Germaniei. 

Godefroi a venit cu un contraargument. 

— Însă germanii vor vedea orice alegere a Colegiului 
Cardinalilor pe care l-ai instituit ca pe un act de agresiune. 
Mai bine să fie ales un papă care să facă faţă tuturor 
amenințărilor, atât celor legate de papalitate, cât şi celor 
din partea italienilor. 

Cei doi bărbaţi au discutat meritele episcopului din 
Lucca până către căderea serii, ajungând în final la o 

înţelegere care a creat o nouă şi strânsă legătură între 
conducerea Toscanei şi Brando Pierleoni, o legătură care 
va rămâne în istorie. 


După două săptămâni, Anselmo di Baggio, episcopul din 
Lucca, a devenit papa Alexandru al II-lea, în urma primelor 
alegeri legale sub noul decret. Instituţia care îl va alege pe 
papă timp de o mie de ani, Colegiul Cardinalilor, fusese 
inaugurată. 

Episcopii germani şi aristocrația nordică erau înfuriaţi 
de alegerea unui om cu sentimente antigermanice 
exprimate deschis. Ei cereau ca regina regentă, Agnes 
d'Aquitaine, să se opună alegerii papei în numele tânărului 
lor rege, Henric al IV-lea. Agnes nu fusese niciodată 
instruită în sportul sângeros al politicii papale şi nu era în 
stare să respecte niciuna dintre sarcinile date. Aşa că a 
păstrat tăcerea, fără să ia vreo atitudine, iar episcopul din 
Koln, un om ambițios pe nume Anno, a provocat o 
conspirație diabolică. Anno şi-a răpit propriul suveran, 
ținându-l pe tânărul Henric prizonier pe corabia lui. 
Episcopul Anno a cerut ca Agnes să renunţe la regență şi 
să se întoarcă în Franţa, lăsându-l pe băiat pe mâinile 
episcopilor care îl vor educa pentru a fi un rege adevărat 
pentru poporul german. 

La unsprezece ani, Henric al IV-lea devenise şi mai 
arogant, poruncitor şi irascibil. I-a ocărât aspru pe cei care 
l-au răpit pentru că l-au luat din siguranţa pe care o avea 
alături de mama lui şi pentru că i-au provocat astfel o 
traumă imensă. De aceea, răpitorii lui, care aveau cele mai 
înalte funcţii în cadrul Bisericii germane, îi dădeau tot 
ceea ce cerea pentru a-şi diminua vina. L-au răsfăţat cu 
mai multă eficacitate şi corupţie decât ar fi putut propria 
lui mamă, transformându-l într-o creatură oribilă. Au creat 
astfel un monstru. Când a ajuns la vârsta legală la care 
putea conduce un stat, la cincisprezece ani, Henric al IV- 
lea avea o înclinaţie spre extravaganţă şi excese sexuale 

care includeau prostituate, orgii şi ceea ce vor deveni 
perversiuni legendare. Gurile rele şopteau că episcopii 
care îi procurau mijloacele de a se bucura de păcatele lui 
participau la acestea cu aceeaşi plăcere. 

Mama lui Henric, care se întorsese în Aquitaine, era 
acum cel mai mare inamic al lui. Auzind de depravarea 
fiului ei, pioasa femeie l-a renegat şi s-a aliat cu poporul ei, 
împotriva coroanei germane. Abandonarea de către mama 
lui l-a făcut pe Henric să-şi piardă minţile de tot. Lipsa 
totală a influenţei feminine după vârsta de unsprezece ani 
i-a distrus psihicul, iar tânărul rege a devenit un misogin 
mânios şi sadic. Era orice altceva în afară de rege; curând, 
s-a descoperit că era un psihopat periculos. Umblau 
zvonuri groaznice despre corpuri ale unor fete tinere care 
trebuiau să dispară în secret după ce lui Henric îi treceau 
furia şi poftele trupeşti. Fără îndoială că oamenii corupți ai 
Bisericii care îl înconjurau îi hrăneau iluzia că femeile 
existau doar pentru satisfacerea plăcerilor lui şi nu pentru 
vreun alt motiv. Cu siguranţă, trădarea şi slăbiciunea 
mamei lui îi demonstraseră că femeile nu puteau face 
politică şi nu le putea fi încredinţată vreo putere. De fapt, 
lor nu le putea fi acordată încredere deloc şi îşi meritau 
soarta pe care el le-o alegea pentru a face dreptate. 


> 


Aceiaşi episcopi din Nord care controlau puterea şi 
averile lui Henric au luat decizia militară de a trimite o 
trupă armată de mercenari la Roma, pentru a-şi pune cu 
forţa propriul om pe tronul papal. Când s-a hotărât ca o 
trupă armată din Toscana să meargă la Roma pentru a 
apăra poziţia papei Alexandru, Matilda, care avea acum 
optsprezece ani, a insistat să facă parte din ea. Pentru ea, 
aceasta era o poziţie foarte importantă pe care trebuia să 
şi-o afirme. Alexandru era papa ei, un cetăţean mândru şi 
puternic al oraşului Lucca şi un apărător secret al 
ordinului. Va lupta pentru el până la moarte dacă ar fi 
nevoie. 

Matilda a intrat în Roma alături de Conn, conducând o 
armată impresionantă de războinici toscani şi purtând 
armura ei lustruită, care strălucea în lumina soarelui. 
Locuitorii Romei erau absolut scandalizaţi, dar şi încântați 
de această contesă războinică tânără şi strălucitoare care 
venea în apărarea pontifului ei. 

Conn avusese grijă să o ţină pe Matilda departe de toiul 
bătăliei, dar la sfârşitul zilei trebuia să recunoască faptul 
că ea luptase atât cu vitejie, cât şi cu înţelepciune. 
Rezultatul nefericit pentru armata toscană era totuşi o 
bătălie sângeroasă cu mari pierderi de ambele părţi şi 
nimeni nu putea să revendice victoria. Brando Pierleoni l-a 
însoţit pe noul papă, Alexandru al Il-lea, înapoi în 
siguranţa oraşului Lucca, sub protecţia armatei toscane. 
Matilda a luat-o înainte cu Conn pentru a da vestea la 
Florenţa, dar, înainte de asta, Brando a zărit-o şi el pe 
tânăra extraordinară care devenea deja subiectul unei 
legende. Ultima imagine a ei a fost din spate, o viziune 
într-o lumină arămie care reflecta soarele de pe Tibru. 
Apoi, brusc, o rază de soare a lovit fluviul, orbindu-l pentru 
o clipă cu intensitatea ei albă şi fierbinte. 

Într-un scurt moment premonitoriu, Brando a ştiut că 
drumurile lor se vor mai întâlni, cu un scop măreț pe care 
încă nu putea să-l înţeleagă. 


& 


Şi Henric al IV-lea se afla la Roma când Matilda a ajuns 
în oraş, în spectacolul ei de glorie. Era o imagine care îi 
ardea ochii şi care îi alimenta şi mai mult nebunia care 
clocotea în el. Acum, verişoara lui cea nemernică îi făcea 
probleme cu răzvrătirea ei deschisă, etalându-şi bogăţia şi 
poziţia ei eretică dezgustătoare. Poporul toscan va plăti 
pentru că susţine ceva atât de imoral ca această femeie 
războinică, va avea el grijă de asta, fără îndoială. Şi se va 
ocupa de ea până la urmă, în modul cel mai personal. 
Henric încă o visa noaptea, visa ce simţea atunci când îşi 
băga mâinile în părul ei roşcat profan, cum făcuse cu mulţi 

ani în urmă. Avea încă o şuviţă din părul ei pe care o tăiase 
în timp ce ea dormea. Va veni ziua în care el va domni 
peste ea şi avea o mulţime de idei crude de a o chinui când 
va veni momentul. Captivitatea ei la Bodsfeld va fi foarte 
diferită data viitoare. Nu stătuse el treaz nopţi întregi timp 
de ani de zile, imaginându-şi aceste lucruri în cele mai 
complicate amănunte? Era una dintre cele mai profunde 
obsesii ale unei minţi bolnave şi pline de patimi întunecate. 

Germanii au fost forţaţi în cele din urmă să renunţe la 
papalitate în favoarea reformatorului din Lucca, acesta 
fiind oficial şi necontestat papa Alexandru al II-lea. Henri a 
acuzat-o pe Matilda pentru contribuţia ei la marele lui 
eşec. Ura lui faţă de ea fierbea acum. 


> 


Pentru Ordinul Sfântului Mormânt, alegerea unui papă 
dintre urmaşii Sfântului Luca era un vis devenit realitate. 
Era probabil prima oară când un eretic cu o veche 
descendență devenea papă, dar cu siguranţă nu va fi şi 
ultima. 

Vestea confirmării alegerii lui Alexandru al II-lea era 
pentru Matilda motiv de mare bucurie. Acum, cu ajutorul 
papei Alexandru şi al nepotului său Anselmo, care va 
deveni până la urmă noul episcop din Lucca în locul lui, 
Matilda putea să-şi îndeplinească, în sfârşit, promisiunea 
din copilărie. Va avea grijă ca un altar vrednic să fie 
construit ca lăcaş pentru Volto Santo. Biserica veche şi 
distrusă dedicată lui San Martino a devenit o catedrală 
corespunzătoare, reconstruită pe fundaţiile vechi în 1069 
sub ctitoria ei entuziastă. Matilda, în calitate de contesă de 
Canossa, a fost prezentă la ceremonia de consacrare 
alături de locuitorii din Lucca, lângă Sfântul lor Părinte, 
Alexandru al II-lea. 

Chipul Sfânt sălăşluia acum într-o biserică mare, demnă 
de Nicodim şi de capodopera lui. Matilda făcuse în sfârşit 
ceva în care credea, pentru care merita ca Domnul ei să fie 
mulţumit de ea. 


— 200 — 


Şi era doar începutul. 
Florența, 1069 


— Ia loc, Matilda! 

Beatrice oftă exasperată. Avea impresia că îşi petrecuse 
jumătate din viaţă spunându-i acele cuvinte agitatei sale 
fiice, care foarte rar se oprea din mişcare. Acea fiică, acum 
în vârstă de douăzeci şi trei de ani, nemaipomenit de 
frumoasă şi foarte încrezătoare, era o forţă politică 
puternică în Toscana şi nu numai. Stăpânirea ei cu orice 
fel de autoritate maternă devenea un lucru din ce în ce mai 
dificil pentru Beatrice. 

Alături de Conn, Matilda condusese armate de la 
Apenini la Alpi, apărându-l pe papa Alexandru de forţele 
schismatice mituite pentru a-l susţine pe Henric în lupte. 
În 1066, a participat împreună cu tatăl ei vitreg la bătălia 
finală care i-a distrus pe ultimii susţinători ai lui Henric, 
iar la sfârşitul bătăliei a fost onorată ca victorioasă, 
înconjurată de bărbaţi care urlau strigătul de luptă care o 
va urmări de-a lungul carierei ei militare: „Pentru Matilda 
şi Sfântul Petru!” 

Matilda luptase peste tot cu aceeaşi cruzime şi vitejie 
precum compatrioţii ei. Mai mult, bărbaţii o adorau şi o 
urmau fără întrebări sau obiecţii. Conn observase cu 
uimire că ei nu o adulau în ciuda faptului că era femeie, ci 
pentru că era femeie. Era meritul lui, pe de-o parte, 
deoarece o admira deschis şi îi lăuda calităţile de 
conducător de oaste. Uriaşul celt, care înţelegea puterea 
mitului şi a propagandei, făcea ca sentimentele bărbaţilor 
să crească prin faptul că o compara adesea pe Matilda cu 
femeile din istorie. Soldaţii ascultau absorbiți poveştile pe 
care Conn le spunea la focul de tabără, poveşti despre 
regina amazoană Penthiselea, care şi-a tăiat un sân pentru 
că nu putea să ţină bine arcul pe când lupta împotriva 
grecilor în apărarea Troiei; despre regina Egiptului, 
Cleopatra, care a sfidat autoritatea Romei, despre 
asirianca Zenobia, care a condus cea mai mare împărăție a 

lumii antice, comparându-le tot timpul cu Matilda şi 
scoțând în evidenţă superioritatea ei. Le-a vorbit despre 
profeția Celei Aşteptate când Matilda nu era de faţă, 
explicându-le că ea fusese aleasă de Dumnezeu pentru a-i 
conduce. Soldaţii considerau că luau parte la un nou mit, 
ca bărbaţii care vor forma o armată uriaşă de războinici în 
jurul unei femei de care îşi vor aminti toţi pe vecie pentru 
că şi-a îndeplinit extraordinarul destin. Ei toţi vor fi parte 
din legendă. Şi faptul de a rămâne în istorie, le-a amintit 
Conn, era un mod special de a deveni nemuritor. 

Dar oştenii nu se lăsau duşi orbeşte de această strategie 
inteligentă. Trupele recunoşteau şi urmau măreţia pe care 
o vedeau atât în puterea şi strategia lui Conn, cât şi în 
spiritul Matildei. Ei urmau, de asemenea, noblețea ei, care 
era o trăsătură la fel de naturală a micuţei lor contese 
războinice precum părul său legendar. Natura ei le inspira 
fapte de mare curaj. 

Prin această combinaţie de curaj, inimă, suflet şi 
mitologie puternică, Matilda de Canossa a devenit o 
legendă de proporţii mitice în Italia până la douăzeci şi trei 
de ani. Era numită „Fecioara Matilda” de poporul ei, care 
venea din sate să o vadă cum trece în armura ei de cupru, 
însoţind-o cu strigătul: 

„Pentru Matilda şi Sfântul Petru!” 

În acest moment, legenda încarnată se fâţâia agitată 
prin camera mamei ei. 

Îi răspunse lui Beatrice: 

— Nu vreau să stau jos, mamă. 

— Cum doreşti. Poţi primi vestea asta stând pe scaun 
sau în picioare, pentru mine e acelaşi lucru. Dar o vei 
asculta, Matilda. Ai reuşit cu succes să scapi de termenii 
logodnei tale timp de şapte ani. Godefroi a permis această 
evitare, ca şi mine, din mai multe motive. Godefroi, spre 
cinstea lui, nu simte că ai găsi multe de iubit la fiul său şi 
te-ar apăra de această soartă dacă ar putea. 

Unicul fiu al lui Godefroi din prima lui căsătorie era 
moştenitorul pământurilor din Lorena, iar Matilda fusese 
logodită cu el la moartea tatălui ei, când o asemenea 

legătură era necesară. Faptul că tânărul duce era poreclit 
Godefroi cel Cocoşat nu îl făcea soţul cel mai de dorit 
pentru o tânără senzuală care fusese crescută cu o viziune 
înflăcărată despre iubire. Un bărbat faimos mai mult 
pentru diformitatea lui fizică decât pentru orice altă 
trăsătură nu era deloc atrăgător pentru o femeie care 
învățase despre caracterul sacru al camerei nupţiale şi 
care visa la uniunea sacră a iubiţilor în forma ei cea mai 
înflăcărată. Ea visa să găsească pasiunea înflăcărată, 
precum cea a lui Solomon şi a reginei din Saba sau a 
Veronicăi cu Praetorus, aşa cum învățase despre ele în 
ordin. Acest lucru nu părea posibil dacă destinul îi era 
impus de mama ei. In plus, tatăl ei vitreg nu vorbea des 
despre fiul lui, semn că acesta nu avea un caracter tocmai 
demn de laudă. 

— Nu mă voi întoarce niciodată în Germania şi mai ales 
tu ar trebui să înţelegi asta. Nu poţi să-mi ceri să părăsesc 
Toscana. Face parte din sufletul meu. Sângele meu curge 
prin acest loc şi voi muri dacă mă forţezi să-l părăsesc. 
Tatăl meu nu mi-ar fi făcut niciodată una ca asta. 

Beatrice oftă, agitându-se în scaunul ei. Se aşteptase la 
asta şi îi era teamă. 

— In Lorena vei merge, iar Lorena face parte din 
moştenirea ta. Este moştenirea mea, Matilda, şi, fiind 
moştenirea lui Carol cel Mare, este destul de bună şi 
pentru tine. Este timpul să revendici această parte a ta şi 
să găseşti cinstea în ea. Şi fiindcă veni vorba, palatul de la 
Verdun este foarte mare şi elegant. Majoritatea oamenilor 
ar crede că sunt în rai dacă ar locui într-un asemenea loc. 

— Atunci ar fi o închisoare mare şi elegantă, dar o 
închisoare pe care nu o voi vedea. Pentru că nu voi merge 
acolo şi nu mă voi mărita cu cocoşatul acela. 

— Matilda, există un lucru pe care nu-l ştii. 

— Nimic din ce îmi vei spune nu-mi va schimba părerea. 

— Tatăl tău vitreg e pe moarte. 

Matilda se opri brusc. Se întoarse încet spre mama ei, 
care ştia cu siguranţă că săgeata îşi atinsese ţinta. Matilda 
îl iubea pe Godefroi. El fusese tare bun cu ele şi deveniseră 

o familie adevărată de-a lungul celor aproape 
cincisprezece ani petrecuţi împreună. Fusese un tată 
adevărat pentru ea, ba chiar mai mult. Ducele fusese un 
mentor înţelept şi răbdător, care o învățase cum să se 
lupte şi să-şi apere ţinuturile toscane. li datora enorm de 
multe. lar acum era pe punctul de a-l pierde, de a suferi 
pierderea aproape de neconceput a încă unui tată. 

— De unde ştii? 

Matilda înghiţi în sec. În inima ei ştia că Godefroi se 
stingea, în cei doi trei ani care trecuseră de la războaiele 
schismatice, văzuse cum forţa îl părăsea. Nu mai putea să 
stea pe cal şi era nevoit să stea perioade lungi închis în 
camera lui, ca să se odihnească. În ultimii ani, ea luase 
parte la consiliile locale, mergea la Mantova şi la Canossa 
pentru a se întâlni cu vasalii lor şi pentru a media 
disputele civile. Matilda era atât de încântată de această 
simulare de putere, încât nu se gândise la motivele din 
spatele ei. Crezuse că Godefroi doar o lăsa să înceapă să-şi 
cunoască moştenirea, nu accepta nicidecum faptul că el nu 
mai era în stare, din punct de vedere fizic, să conducă 
singur Toscana. 

— Ai fost plecată mult în acest ultim an şi nu l-ai văzut 
aşa cum l-am văzut eu. Guta l-a răpus. Ştie şi el, ştiu şi eu. 
Călătoria prin Alpi va fi grea, într-adevăr, efortul acesta i- 
ar putea aduce moartea mai devreme, dar vrea să moară 
acasă, în Lorena. Mai mult, îşi doreşte să te vadă 
căsătorită în siguranţă cu fiul lui, înainte să ne părăsească. 
Acest lucru e necesar, Matilda. Iţi va asigura moştenirea 
prin puterea asupra Lorenei, dar şi prin căile legale care 
trebuie acceptate de toată lumea. Nu ştii că hainul tău văr 
va profita de ocazie pentru a încerca să-ţi fure moştenirea, 
chiar în noaptea în care Godefroi va muri, dacă nu o vei 
asigura prin căsătorie? 

Matilda dădu din cap plină de dispreţ auzind de Henric 
al IV-lea. Pentru ea, el era creatura oribilă care o chinuise 
când era copilă şi care nu merita să fie rege. 

— El n-o să-mi mai fure niciodată nimic. Eu însămi voi 
ridica armate întregi împotriva lui. Numai să încerce să ia 

ceea ce e al nostru! 

— Nu, Matilda. Nu îl voi lăsa să încerce să ia ceea ce eal 
nostru de drept, atâta timp cât sunt în viaţă. Mai mult 
decât atât, este dorinţa tatălui tău să te vadă căsătorită. 
Vom pleca imediat la Verdun, pentru că Godefroi trebuie 
să treacă Alpii înainte de venirea iernii, şi te vom vedea 
căsătorită până la Crăciun. Imi pare rău, Matilda. Dacă ar 
fi fost o altă cale, aş fi susţinut-o. Dar nu este. 

Matilda simţea cum i se scurge puterea din inimă şi din 
voinţă, în sfârşit, s-a aşezat pe unul dintre scaunele 
sculptate pe care era pictată cu roşu şi alb floarea de crin, 
însemnul Lorenei. Părea un semn simbolic de cedare. 

— Trebuie să merg să o anunţ pe Isobel, ca să se poată 
pregăti. 

Acum era rândul lui Beatrice să se ridice în picioare. 
Ştia că faptul care va urma va fi acceptat cu greu de fiica 
ei plină de pasiune şi încăpăţânată. Ceea ce urma era 
probabil chiar mai cumplit pentru ea decât hotărârea 
dinainte de a pleca în Lorena pentru a i se pregăti nunta. 

— Isobel nu te poate însoţi la Verdun, fiica mea. Acum 
eşti o femeie matură, care va avea un soţ nobil, şi nu vei 
mai avea nevoie de o doică. Nu ar fi potrivit. 

Atât Beatrice, cât şi Godefroi ştiau că atâta timp cât 
Matilda era în contact cu cei din Lucca nu-şi va accepta 
soarta de ducesă de Lorena şi soţie a lui Godefroi cel 
Cocoşat. Va trebui ca ei să o îndepărteze cu forţa de 
influenţa lor. Şi, deşi Beatrice ura să-şi recunoască gelozia 
faţă de ataşamentul neclintit al lui Isobel pentru Matilda, 
acesta era un factor important în hotărârea ei. 

Beatrice nu-şi putea privi fiica în ochi. Fusese foarte 
greu pentru sufletul ei să-şi rănească atât de tare fiica, s-o 
rănească pe copila pe care o iubea mai mult decât orice de 
pe pământul lui Dumnezeu, şi totuşi acest lucru era pentru 
binele ei. Matilda trăise într-o lume ciudată, în care credea 
puţin cam prea mult că poate să-şi croiască propriul 
destin. Era timpul ca ea să înfrunte realitatea că femeile 
nu-şi controlau destinul în această lume, nici măcar o 
femeie care devenise deja un fel de legendă în timpul ei şi 

în acel loc. Era o lecţie dură, pe care Beatrice îşi dorea să 
nu fi trebuit să i-o dea, însă era o lecţie necesară. 

Se duse la fereastră, rămânând în contemplarea luminii 
soarelui de vară care apunea în Toscana, aşteptând 
încordată în tăcerea grea care a urmat. Dar explozia pe 
care Beatrice o aştepta nu a mai avut loc. După o veşnicie, 
auzi glasul aproape şoptit al Matildei în spatele ei: 

— Voi merge cu voi la Verdun, dar numai pentru a-i oferi 
puţină linişte lui Godefroi la sfârşitul vieţii lui. Îl iubesc, îi 
sunt datoare şi îi voi oferi asta. Domnul nostru a spus să-i 
cinstim pe tatăl şi pe mama noastră, şi aşa voi face. 

Se ridică brusc şi se îndreptă spre uşă, nerăbdătoare să 
iasă din această cameră în soarele care mai era pe cer, pe 
care era nevoită să îl părăsească mult prea devreme. 
Ultimele cuvinte i le adresă mamei sale peste umăr. 

— De data asta, câştigi. Dar îţi promit... doar de data 


asta. 
4 


Matilda aşteptă până ajunse în siguranţa pe care i-o 
dădea prezenţa lui Isobel în mănăstirea Sfânta Treime 
pentru a-şi arăta adevărata disperare. 

— Cum voi suporta aşa ceva, Issy? Cum voi lăsa un om 
atât de oribil să mă atingă? Şi cum voi trăi fără tine şi fără 
Învățător şi fără Conn... şi fără Toscana? 

Isobel o ţinea în braţe pe Matilda şi îi mângâia părul, 
dându-i voie să plângă puţin, înainte de a-i vorbi în modul 
ferm, dar blând care o liniştea întotdeauna. 

— Există lucruri în viaţă care trebuie îndurate, Matilda. 
Şi când se întâmplă, trebuie să ne plecăm în faţa lor, 
pentru că aceasta este voia lui Dumnezeu. Nu degeaba 
rugăciunea noastră spune „facă-se voia Ta” şi nu „facă-se 
voia mea”. Ce te-am învăţat eu despre aceste lucruri? 

Matilda îşi puse mâinile la faţă. Spiritualitatea ei avea să 
fie din greu încercată acum, când se străduia să găsească 
sensul acestei situaţii. 

— Va veni ziua în care voi vedea înţelepciunea din planul 

Domnului, chiar dacă azi nu pot nici să visez că o voi 
vedea. 

— Aşa e. Atunci când vei accepta că te afli aici doar 
pentru a îndeplini planul lui Dumnezeu, nu vei mai 
cunoaşte nicio zi de durere. Pleacă-te, Matilda! El este 
marele arhitect. Noi suntem doar constructorii care 
urmează planurile lui şi trebuie să facem acest lucru 
aşezând câte o piatră pe rând, aşa cum ne instruieşte el. 
Când facem acest lucru, în cele din urmă vedem că 
realizăm o construcţie frumoasă şi rezistentă, aşa cum a 
făcut arhitectul din Lucca atunci când a reconstruit 
biserica San Martino. E limpede, faptul că Dumnezeu vrea 
ca tu să mergi în Lorena face parte din destinul tău. Cine 
ştie ce vei găsi acolo? 

— Sigur nu voi găsi uniunea sacră a îndrăgostiţilor cu un 
cocoşat, asta ţi-o spun clar. 

— Ştiu, Tilda. Şi îmi pare nespus de rău că prima ta 
experienţă cu un bărbat nu va fi una din iubire adevărată. 
Dar îţi promit că într-o zi vei găsi acel fel de iubire, că va fi 
tot ceea ce ai visat şi că aşteptarea va fi meritat. 

— De unde ştii asta, Issy? Ce speranţă să am când la 23 
de ani mă voi căsători cu un cocoşat? Voi fi o femeie 
bătrână când voi scăpa de el. Dacă voi scăpa vreodată. Să 
mă ierte Dumnezeu! 

— Îţi pot promite asta pentru că profeția o spune clar, se 
înăspri glasul lui Isobel. Ori crezi în profeţii, ori nu. Dar nu 
poţi crede şi una, şi alta, Matilda. Ori eşti Cea Aşteptată, 
ori nu. Şi dacă eşti, atunci îţi vei îndeplini destinul după 
vorbele profetei noastre: vei clădi altare importante pentru 
ca ordinul să păstreze moştenirea noastră şi vei cunoaşte o 
iubire foarte mare. Consolează-te cu acest lucru şi găseşte- 
ţi încrederea, copilă. Ea te va salva când vei fi prinsă în 
tăvălugul vremurilor. Dar pentru moment, trebuie să 
accepţi această încercare, aşa cum Domnul nostru şi-a 
acceptat încercările. Cu siguranţă, în comparaţie cu el, 
căsătoria cu un duce şi o viaţă luxoasă nu poate fi atât de 
rea. 

Dacă te gândeai astfel, era greu să fii deznădăjduit de 

propria soartă şi să nu te simţi foarte egoist. Învăţătorului 
îi plăcea să o întrebe, atunci când era tristă dintr-un motiv 
sau altul: „Se apropie cineva de tine sau de cei pe care îi 
iubeşti cu o cruce mare şi cu piroane de fier? Pentru că, 
dacă nu e aşa, nu prea ai de ce să te plângi”. 

Învățătorul îi citea adesea nu doar despre sacrificiile 
Domnului, dar şi despre sacrificiile mamei şi soţiei lui, care 
fuseseră nevoite să suporte durerea de a-i vedea ultimul 
chin. Dezbăteau până seara târziu, de multe ori, care 
dintre acele destine era mai nobil - destinul mielului de 
sacrificiu sau vieţile celor care au rămas în urma lui să 
ducă mai departe amintirea suferinţei lui. Era o întrebare 
fără răspuns, dar care nu înceta să inspire discuţii 
interesante printre oamenii de spirit. 

Isobel avea o idee. 

— Vino  mâine-dimineaţă, imediat după răsărit, la 
Oltramo. O să-l chem pe Învățător acolo şi ne vom ocupa 
de problema aceasta. 

Ordinul avea o proprietate pe malul opus al râului, 
numită Oltramo, într-o zonă mai izolată, care, din fericire, 
era ascunsă de ochii celor din Florenţa. O persoană atât de 
uşor de recunoscut şi atât de iubită cum era Matilda nu 
putea pur şi simplu să treacă printr-un asemenea oraş fără 
să fie observată. Când se aflau între pereţii mănăstirii 
Sfânta Treime, aveau intimitate. Dar pentru altele, erau 
nevoite să iasă din oraş. 

De aceea, ordinul construise pentru ea un labirint din 
piatră şi cărămidă de-a lungul râului, pe care Învățătorul îl 
folosise pentru educaţia Matildei de-a lungul anilor. Acesta 
devenise cel mai bun refugiu al ei. 

— Trebuie să rezolvi problema asta mergând prin 
labirint, Tilda. Solvitur ambulando. 

Matilda a dat din cap. Solvitur ambulando însemna „se 
rezolvă dacă mergi” şi era o parte importantă a 
învățăturilor lor din labirint. Pentru că Matilda fusese 
învățată că labirintul era un dispozitiv perfect. Era format 
prin combinarea înțelepciunii lui Solomon şi a reginei din 
Saba, o indicație sublimă a felului în care cei ce se iubesc 

pot face miracole împărtăşind acelaşi spirit. Labirintul 
fusese dăruit oamenilor ca mijloc prin care ei să ajungă la 
Dumnezeu direct prin ascultarea interioară. Mersul prin 
labirint îi dădea persoanei care se ruga urechi de auzit, 
astfel încât, atunci când ajungea în centru, mesajele lui 
Dumnezeu să poată fi auzite şi înţelese clar. Era o 
rugăciune în mers, un dans al meditaţiei care împreuna 
trupul, mintea şi sufletul într-o singură şi puternică 
înţelegere. Prin intermediul labirintului, Solomon şi-a 
obţinut legendara înţelepciune. 

Probabil că Matilda îşi va găsi puterea dimineaţă, după 
ce-l va fi ascultat pe Dumnezeu în centrul labirintului. 
Reuşise întotdeauna. Floarea cu şase petale din centrul 
labirintului era locul ei preferat de pe pământ, cel mai în 
siguranţă, cel mai drag loc creat vreodată. Mâine va merge 
acolo în căutarea propriei persoane, a viitorului ei şi a voii 
lui Dumnezeu, altfel greu de descifrat. 


> 


Răsăritul de vară deasupra râului Arno era un joc 
încântător de lumini aurii. Matilda a făcut o pauză, ca să se 
bucure de acest răsărit, respirând aerul frumoasei şi 
iubitei sale Toscane şi lăsând lacrimile să-i alunece pe 
chip. Apele din această regiune - Arno, Pad şi Serchio - 
curgeau cu adevărat prin venele ei. A fi lipsită de ele 
pentru o perioadă scurtă de timp, darămite timp de ani de 
zile cât va fi nevoită să locuiască în Lorena, era o pedeapsă 
infernală. Probabil era chiar mai rea decât obligaţia de a 
se căsători cu un cocoşat. Ar putea chiar să suporte 
această oroare dacă măcar ar locui în Toscana. 

Dar acest lucru era imposibil. Oricare ar fi motivele Lui 
divine, Dumnezeu a hotărât ca Matilda să se mărite cu acel 
cocoşat şi în acelaşi timp să fie despărțită de pământul ei 
natal. Acum va încerca să înţeleagă de ce şi, înțelegând, să 
se supună voii Lui. 

Isobel o aştepta la poarta care delimita teritoriul 
ordinului de drumul spre Fiesole. Un crâng apăra spaţiul 

sacru de rugăciune de ochii iscoditori, iar ele urmau 
cărarea pe care Matilda o putea traversa cu ochii închişi, 
atât de bine o ştia şi atât de mult o iubea. Cărarea se 
termina într-un luminiş, unde labirintul uriaş fusese 
construit cu grijă, urmând principiile lui Solomon şi ale 
reginei din Saba, din piatră şi cărămidă înfipte în pământ 
pentru a crea cele unsprezece circuite care duc în centru. 
Deşi labirintul lui Solomon avea un centru perfect rotund, 
această versiune fusese construită pentru a culmina cu o 
roză cu şase petale, simbolul Cărţii Iubirii, aşa cum fusese 
desenat chiar de Mântuitor. Labirintul devenise astfel un 
hibrid miraculos între învăţăturile despre înţelepciune ale 
marelui Solomon şi rugăciunea centrală a descendentului 
său, lisus Hristos. 

Când Matilda a ajuns, Învățătorul era în centru, în 
genunchi, adâncit în rugăciune. Fra Patricio, tânărul 
protejat din Calabria, îi zâmbi Matildei de la intrare. Ea îi 
răspunse în linişte, nedorind să-l deranjeze pe Învățător 
din meditaţie, dar fericită că îl vede. Fuseseră iniţiaţi 
împreună în tainele ordinului, stând unul lângă celălalt în 
faţa Invăţătorului. Se luaseră peste picior unul pe celălalt 
şi studiaseră împreună, jucaseră jocuri de memorie care le 
permiteau să memoreze Cartea Iubirii şi profeţiile din 
Libro Rosso. Studiaseră împreună desenele de arhitectură 
complicate şi de inspiraţie divină ale lui Solomon pentru a 
crea temple, care fuseseră incluse în Cartea Iubirii. 
Acestea erau lecţiile cele mai intense şi mai dificile, iar 
studierea lor cu un partener făcea mai uşoară înţelegerea 
informaţiei. Ambii copii se dovediseră experţi în desenarea 
templelor, iar Învățătorul afirmase de multe ori că oricare 
dintre ei ar putea deveni un arhitect memorabil. 

Concurau politicos pentru atenţia şi lauda Învăţătorului, 
deşi uneori nu chiar atât de politicos, învățând astfel să-şi 
ascundă personalitatea în învățături. Patricio devenise 
fratele pe care Matilda îl pierduse când era mică. 
Învățătorul îi tachina spunându-le că fiecare este câte o 
jumătate a aceleiaşi minţi. Faptul că va fi departe de el va 
fi un lucru la fel de groaznic pentru sufletul ei. 

Învățătorul a ieşit din labirint prin cele unsprezece 
circuite, înclinându-se adânc când ajunse afară. S-a 
apropiat de ei, îngenunchind să atingă inelul de fier care 
era în pământ. Cu ochii închişi, îi mulţumi Doamnei 
Labirintului pentru darurile ei, apoi o îmbrăţişă pe 
Matilda. 

— Fii binevenită, fiica mea! i se adresă el, sărutând-o pe 
ambii obraji. Aceasta este într-adevăr o dimineaţă 
minunată, pentru că voia Domnului ni se face cunoscută. 
Voi ţine pentru mine ceea ce mi s-a făcut cunoscut până 
când le veţi afla şi voi pe ale voastre. Solvitur ambulando, 
copilă. Du-te şi vorbeşte cu Creatorul tău. 

Cu un gest larg, arătă spre labirint. Isobel, Patricio şi 
Învățătorul s-au îndepărtat de el la o distanţă discretă, 
pentru a o lăsa singură pe Matilda. Erau momente în care 
mergeau toţi prin el împreună, formând un dans frumos de 
camaraderie şi împărtăşire. Dar în această dimineaţă 
trebuia să facă asta singură. Le-a mulţumit tuturor şi s-a 
apropiat de inelul de fier din pământ. A îngenuncheat 
pentru a-i mulţumi Doamnei Labirintului. De-a lungul 
timpului, Doamna avusese mai multe chipuri, deoarece ea 
era eternul feminin, esenţa iubirii şi a compasiunii, femeia 
iubită care îl completează pe bărbat prin uniunea iubirii şi 
a spiritului lor, a încrederii şi a conştiinţei. Era Ariadna, 
regina din Saba, Magdalena, Asherah. 

În cinstea Ariadnei, legendara Doamnă a Labirintului, 
Matilda şi-a smuls un fir lung din părul ei arămiu şi l-a 
legat cu un nod de inelul de fier, imitând firul care îl 
salvase pe Tezeu. 

Apropiindu-se de intrarea măreţului loc, şi-a amintit 
ceea ce Învățătorul îi spuse cu atâţia ani înainte, când 
intrase pentru prima oară: „Nu există un drum corect de a 
merge prin labirint, nu există un drum greşit. Există doar 
drumul tău. Du-te în ritmul pe care sufletul ţi-l dictează şi 
rămâi fidelă drumului tău”. 

Respirând adânc de câteva ori pentru a-şi limpezi 
mintea, Matilda intră în labirint. Azi, mergea încet, în mod 
intenţionat,  privindu-şi picioarele care păşeau prin 

circuite, dorind să uite tot zgomotul din lumea reală care îi 
umplea mintea. Aspectele kinestezice ale labirintului erau 
cea mai mare mângâiere pentru mintea ei. Nu reuşea să 
stea calmă în rugăciune sau meditaţie pentru perioade 
lungi; avea un spirit prea neliniştit pentru o asemenea 
linişte. Majoritatea oamenilor sunt aşa. Dar în labirint 
putea să se mişte, să gândească şi să simtă în acelaşi timp. 
Era forma de rugăciune cea mai frumoasă. 

Respira, se purifica, mergea, urma cărările şerpuite; 
lăsând deoparte toate gândurile, îi spunea lui Dumnezeu 
că nu voia nimic mai mult decât să-l audă vocea limpede şi 
să cunoască voia Lui pentru a o putea urma. Ajungând în 
centrul sacru, cel mai sfânt dintre locurile sfinte, locul din 
templu şi locul de rugăciune, a căzut în genunchi şi i-a 
cerut lui Dumnezeu să-i vorbească. Erau zile în care venea 
aici pentru a repeta Tată] nostru şi cele şase învățături de 
bază ale rugăciunii Domnului de pe fiecare petală. Dar în 
această dimineaţă nu a făcut la fel. A ales să străbată 
labirintul cu un scop, iar acel scop era să-şi înţeleagă 
destinul. 

Dumnezeu nu a lăsat-o să aştepte mult. O viziune o 
aştepta în centrul labirintului. 


> 


Călărea printr-o pădure verde şi luxuriantă. În ciuda ei, 
trebuia să recunoască frumusețea acelui loc. Patricio se 
afla alături de ea, era cu ea atunci când avea nevoie să 
plece din Verdun. Au călărit mult, pentru că a fi pe cal era 
unul dintre lucrurile în care Matilda îşi putea găsi refugiu 
acolo. Si pentru că acolo nu exista vreun labirint, călăria 
era singura ei cale de evadare, o şansă de a se mişca şi de 
a gândi în acelaşi timp. 

S-au oprit la un iaz alimentat de un râu ca să adape caii 
şi au mâncat din brânza şi pâinea pe care Matilda le 
pregătise pentru prânz. Patricio a dus caii la apă. Ceva a 
făcut-o pe Matilda să meargă înainte spre ceea ce părea în 
faţă un luminiş. Se simţea atrasă de ceva ce nu putea 

explica la început. Apoi a auzit-o: vocea unei fetițe. Nu 
putea desluşi cuvintele, dar ştia că e un copil. li vorbea ei? 
O striga pe ea? Îi auzi chicotitul pe când se apropia de 
luminiş. 

Razele soarelui de după-amiază târzie îşi făceau loc 
printre copaci, reflectându-se în ceea ce părea un bazin cu 
apă chiar în faţă. Atrasă de el, Matilda s-a apropiat. Era o 
fântână sau un bazin destul de lat încât să intre câţiva 
bărbaţi deodată în el. Aplecându-se să se privească în apă, 
Matilda a fost frapată de sentimentul de adâncime 
profundă, de conştiinţa faptului că această fântână era 
sfântă şi adâncă în pământ. 

Apa era destul de liniştită; apoi un clipocit micuț a ajuns 
la suprafaţă. Un val de lumină aurie a inundat fântâna şi 
zona din jurul ei. În timp ce privea în apă, o imagine a 
început să prindă formă. Scena se petrecea într-o vale 
superbă, cu o vegetaţie luxuriantă şi verde, cu copaci şi 
flori. Se uita ca şi când ar fi privit într-un glob de cristal 
cum 0 ploaie cu stropi aurii cădea din cer, aurind tot ce se 
vedea. Curând, valea se umpluse de râuri aurii, iar copacii 
erau acoperiţi de ele. Totul strălucea în jurul ei cu lumina 
caldă şi bogată a unui minereu lichid. 

În depărtare, a auzit vocea de fetiță, care o adusese 
acolo. 

— Bine ai venit în Valea de Aur! 

Matilda a rămas fără răsuflare. Valea de Aur era 
menţionată în profeție. Profeţia ei. Şi, ca şi când ar 
asigura-o că are dreptate, vocea de fetiță a sunat limpede 
şi drăgălaş în pădure, repetând cuvintele micuţei profete, 
spuse acum o mie de ani: 

— „Adevărul trebuie păstrat în piatră şi în pergamente şi 
construit într-o Vale de Aur. Noua Păstoriţță, Cea 
Aşteptată, va avea grijă ca structura să fie perfectă şi să 
închidă în pereții ei sfințiţi Cuvântul Tatălui şi al Mamei şi 
moştenirea copiilor lor. lată, aceasta este moştenirea ei, 
precum şi a cunoaşte Marea lubire”. 


Matilda s-a ridicat din centrul labirintului, încă ameţită 

de viziunea despre care era sigură că-i fusese dată chiar 
de mica profetă. Când a început să meargă spre ieşire prin 
cele unsprezece circuite, şi-a amintit viziunea şi imaginile. 
În mintea ei nu era nicio îndoială că Valea de Aur se afla în 
Lorena. De aceea o trimitea Dumnezeu acolo, pentru că 
voia ca ea să construiască un altar pentru Calea Iubirii în 
acea regiune. Nu ştia ce formă va avea, dar era sigură că 
Învățătorul va şti exact ce trebuie făcut. Nu spusese el că 
Dumnezeu Şi-a făcut cunoscută voia în această dimineaţă? 

Dar adevărata bucurie a venit din imaginea lui Patricio 
în labirint. Dumnezeu voia ca ea să aibă un prieten în 
Lorena, un prieten care putea să o înţeleagă cu adevărat 
într-o lume cu căi străine şi cu un soţ nedorit. Probabil că 
până la urmă va găsi puterea de a îndura această situaţie 
cu uşurinţă. 

„Facă-se voia Ta”, îşi repetă de câteva ori, mergând spre 
ieşirea din labirint pe cărările sfinţite. Când a ajuns la 
ieşire, s-a plecat în semn de binecuvântare în faţa inelului 
de metal şi i-a mulţumit Doamnei Labirintului, care luase 
de această dată chipul lui Sarah-Tamar. 


> 


Învățătorul nu avusese aceeaşi viziune ca Matilda. Aceea 
era doar pentru ea, un dar din partea profetei, pentru a nu- 
şi pierde credinţa. Dar avusese o viziune cu ea construind 
o clădire imensă în Lorena, care va deveni nu doar lăcaşul 
tuturor învățăturilor lor, dar şi al istoriei poporului lor şi al 
familiilor sfinte. Matilda a fost însărcinată să construiască 
un adăpost pentru a păstra tot ceea ce era sacru pentru 
Ordinul Mormântului Sfânt şi va face acest lucru sub 
forma unei mănăstiri. Odată ce va găsi locul în această 
Vale de Aur pe care o văzuse în viziunea ei, va munci cu 
Patricio la începerea construcţiei. Învățătorul va alege 
călugări din Calabria care se dovediseră vrednici ca 
istorici şi scribi pentru a începe sarcina de a construi 
biblioteca. Patricio va deveni stareţul lor. 

Aceasta va fi cea mai mare cinste pentru Matilda şi 

Patricio. Pentru că Învățătorul văzuse încă un element 
foarte important în viziunea lui. A văzut Libro Rosso 
călătorind dincolo de Alpi în arca sa aurie, purtată cu grijă 
de Patricio într-un car tras de boi, aşa cum fusese dus 
Volto Santo cu trei secole înainte. Matilda trebuia să ia 
Libro Rosso cu ea, pentru ca scrierile să fie copiate 
întocmai şi aşezate cu mare cinste în noua mănăstire din 
această Vale de Aur. Odată ce sarcina va fi îndeplinită, vor 
duce Libro Rosso înapoi în Toscana, unde era destinată să 
rămână pentru totdeauna. 

Învățăturile Căii îşi vor găsi o nouă casă în Lorena, pe 
pământul lui Carol cel Mare. Destinul Matildei era să vadă 
realizându-se acest lucru. În ciuda agitaţiei ei în legătură 
cu noaptea nunţii care urma, această viziune i-a dat o 
sarcină măreaţă asupra căreia să se concentreze, ceva 
pozitiv în viitorul ei, care avea o importanţă uriaşă. Va 
îndeplini această îndatorire cu onoare şi graţie. 

Îşi va îndeplini destinul şi obligaţia ei, de Cea Aşteptată, 
şi va încerca din răsputeri să nu se plângă de căsătoria cu 
un cocoşat şi de viaţa de la palat. 


29 


Și aşa s-a întâmplat că frumoasa fată din Nazaret care a 
primit numele Berenice la naştere va fi cunoscută mai 
târziu cu numele de Veronica. Ea era prietenă cu Maria 
Magdalena de când erau mici şi o discipolă a Căii Iubirii; a 
fost educată ca preoteasă la picioarele Domnului nostru la 
fel ca surorile ei din Nazaret. Veronica era mai tânără, iar 
în momentul răstignirii Domnului nostru ea nu era încă o 
Marie. Nu purta încă vălul roşu. Al ei era alb. 

Este cunoscut actul de curaj al frumoasei Veronica din 
Ziua Plângerii, când Mântuitorul işi căra povara pe deal 
cu chipul năclăit de sângele care îi intra în ochi, de la 
rănile făcute de cununa de spini. Veronica şi-a făcut loc cu 
mult curaj prin mulţimea care îl înconjura pe Învățătorul ei 
şi şi-a luat vălul de pe cap. A întins mâna şi i-a şters fața ca 
să poată vedea mai bine. 

Mai târziu, s-a văzut că imaginea chipului Domnului 
nostru s-a imprimat pentru totdeauna pe bucata albă de 
mătase. 

Veronica a ajuns alături de Magdalena şi de celelalte 
Marii la piciorul crucii, ca o soră iubitoare şi plină de 
suferinţă. Aici au fost apărate de romanul cu ochii albaştri, 
numit Praetorus, care era în serviciul personal al lui Pilat 
din Pont. Acestui centurion îi fusese vindecată mâna ruptă 
de Domnul nostru, iar în timpul Săptămânii Sfinte, când 
lucruri atât de groaznice s-au întâmplat, el găsise lumina 
convertirii. 

Praetorus va deveni un altfel de soldat după răstignirea 
Domnului nostru. Era destinat să devină soldat al Iubirii, 
unul dintre primii convertiți la comunitatea noastră şi, cu 
siguranţă, unul dintre cei mai devotați. 

În ziua învierii Domnului nostru, Praetorus a fugit la 
mormânt după ce a auzit de miracol. Acolo a vorbit pentru 
prima oară cu sora noastră din Nazaret, Veronica. Ea îi 
spuse despre învăţăturile măreţe ale Domnului nostru, 
despre Calea Iubirii şi despre modul în care acestea vor 
schimba lumea dacă vom permite adevărului să intre în 
inimile noastre. 

Din acea zi sfântă de Paşte, Veronica şi Praetorus nu s- 
au mai despărțit. O asemenea iubire, găsită în umbra 
Sfântului Mormânt, putea fi doar una binecuvântată de 
Dumnezeu pentru totdeauna. Ea a început să-i prezinte 
învăţăturile din Nazaret. lar când Doamna noastră a venit 
în Gallia pentru a-şi începe misiunea, ei au urmat-o şi şi-au 
continuat pregătirea sub îndrumarea ei şi direct din Cartea 
Iubirii, aşa cum a fost scrisă de Domnul nostru. 

Astfel, ei au devenit primul cuplu care i-a învăţat pe 
oameni mai departe „uniunea sfântă a îndrăgostiţilor”, iar 
acele tradiţii au înflorit, ca omagiu al caracterului sacru al 
iubirii şi al cuplului lor. Unde există aceste învățături, nu 
poate exista întuneric. 

Dragostea învinge totul. 

Când timpul se va întoarce, Veronica şi Praetorus se vor 
găsi din nou unul pe celălalt şi îi vor învăţa din nou pe alții. 

Pentru că acesta este destinul lor etern şi model pentru 
mulţi alţii care au făcut aceeaşi promisiune de la începutul 
timpului, să se găsească unul pe celălalt şi să trăiască şi 
să-i înveţe pe alţii Calea Iubirii. Impreună. 

Cei ce au urechi de auzit să audă. 


Legenda Veronicăi şi a lui Praetorus 
şi învăţăturile despre Iubire şi Uniunea Sacră, 
aşa cum au fost păstrate în Libro Rosso. 


Roma - în prezent 


Cu palmele transpirate, părintele Peter Healy se plimba 
de colo-colo prin birou. Se întâmpla ceva cu totul 
neaşteptat şi oarecum ciudat, ce nu putea fi evitat. 
Bérenger Sinclair urca la el ca să-l vadă. Maggie se dusese 
jos pentru a-l ajuta să treacă de paza de la Vatican. Peter 
avea la dispoziţie doar câteva minute ca să-şi adune 
gândurile, dar nu putea face mai nimic în rest. Totul 
depindea de motivul pentru care venise Berenger şi de 
felul în care va pune problema. Peter nu avea nicio idee, 
deoarece Maureen refuzase să vorbească despre vreunul 
dintre prietenii ei de la Pommes Bleues. Aproape că 
evitase complet subiectul, lucru care putea însemna orice. 

Uşa se deschise şi Maggie îl invită pe Berenger Sinclair 
în biroul lui Peter, simțindu-se oarecum dată la o parte 
când aristocratul scoţian refuză orice fel de răcoritoare. 
Berenger aşteptă până ce menajera închise uşa pentru a-i 
întinde mâna lui Peter. 

— Părinte Healy, îţi mulţumesc că m-ai primit atât de 
repede. 

Peter întinse şi el mâna, liniştit de cordialitatea acestui 
prim gest. 

— Desigur, lord Sinclair. Este plăcerea mea. Ce te aduce 
la Roma? 

Peter făcu un semn către fotoliul din faţa biroului său. 
Sinclair se aşeză în timp ce răspundea simplu: 

— Maureen. 

— Mă gândeam eu. Ştie că te afli aici? 

— Da, dar încă nu m-am întâlnit cu ea. Voiam să te văd 
mai întâi pe tine. 

— De ce? 

Sinclair se făcu mai comod în scaun. 

— Pentru că ştiu că este îngrijorată de cum te vei simţi. 
Aşa că speram să rezolv problema asta mai întâi, pentru a 
avea un lucru mai puţin care să o îngrijoreze. 

Peter rămase tăcut, precaut. Nu existase niciun contact 
personal între el şi Bérenger după ce părăsise castelul în 
acea noapte, cu Evanghelia din Arques, dar auzise 
suficient despre ce simţea Berenger în legătură cu el şi cu 
acţiunile lui. 

— Peter, am avut mult timp în care să mă gândesc la 
evenimentele de acum doi ani şi trebuie să-ţi spun că îmi 
dau seama că am fost nedrept şi dur cu tine. Vreau să ştii 
că nu am resentimente faţă de tine pentru ceea ce s-a 
întâmplat în acea seară. Şi spun asta cu toată sinceritatea. 
Înţeleg ce ai făcut şi de ce. Şi la un nivel metafizic ciudat, 
pe care nu pot spune că îl înţeleg încă, cred că ai făcut 
exact ceea ce trebuia să faci. Ţi-ai îndeplinit rolul în 
această mare dramă în care ne aflăm cu toţii. 

Răspunsul lui Peter fu ambiguu. 

— Ca luda? 

Sinclair ridică din umeri. 

— Probabil. Dar, după cum ştii, Evanghelia din Arques 
spune că Iuda era nobil şi loial. El nu l-a trădat pe lisus, 
mai degrabă l-a ascultat. A făcut ceea ce era nevoie pentru 
ca toţi să-şi îndeplinească destinele. Din acest punct de 
vedere, da, aş spune că asemănările sunt mari şi îţi 
amintesc că Magdalena a spus că Iuda a fost cel pe care ea 
l-a jelit cel mai mult, cu excepţia unei singure persoane. 

Peter dădu din cap. Una dintre cele mai controversate 
descoperiri din Evanghelia după Maria Magdalena era că 
Iuda a fost apostolul cel mai de nădejde şi mai devotat. 
Evanghelia schimbase total percepţia asupra acestui 
personaj atât de ponegrit în secolul I d.Hr. Peter era mai 
liniştit de când avusese această revelaţie. 

— Mulţumesc. Apreciez că ai venit, mai mult decât îţi 
închipui. Spune-mi, dacă nu te deranjează, cum a fost 
reîntâlnirea ta cu Maureen? Nu prea vorbeşte cu mine 
despre aceste lucruri, având în vedere ce-a fost între noi. 

În loc de răspuns, Bérenger zâmbi uşor: 

— A avea o relaţie cu Maureen e ca şi când te-ai trezi şi 
ţi-ai da seama că ai un inorog în grădină. 

— Ei bine, e foarte poetic ce ai spus. Dar ce înseamnă? 

Berenger îşi adună gândurile înainte de a răspunde. 

— Este o situaţie complet unică şi oarecum şocantă. Nu 
ai mai întâlnit nimic la fel. Deodată, în centrul vieţii tale 
apare ceva care dovedeşte existenţa magiei în univers. Ai 
crezut întotdeauna că supranaturalul există, dar acum îl 
poţi chiar vedea şi aproape că îl poţi atinge. Aproape, dar 
nu chiar. Pentru că mai întâi trebuie să te apropii, dar 
totuşi, cum te apropii de o creatură atât de jucăuşă şi de 
neobişnuită? Îndrăzneşti măcar să o faci? Şi eşti vrednic să 
o faci? Nu există ceva care să te pregătească pentru o 
asemenea întâlnire, nimeni nu îţi poate spune cum să te 
porţi. Apoi este senzaţia pe care ţi-o dă acel corn foarte 
ascuţit. Oricât de fermecător şi de blând pare inorogul, ai 
şi sentimentul clar că ar putea să-ţi provoace o rană foarte 
gravă, chiar mortală, fie intenţionat sau nu. La fel se 
întâmplă şi cu supranaturalul. Deşi este frumos şi 
încântător şi ştii că într-un fel prezenţa lui în grădina ta 
este o binecuvântare, este şi foarte periculos şi tulburător 
pentru muritorii de rând. Cam în această situaţie sunt şi 
eu. 

Peter intră în jocul lui Berenger: 

— Şi câştigarea încrederii lui, dacă vrei să păstrezi acel 
inorog în grădina ta, va necesita multă răbdare. Şi mult 
curaj. 

— Da, şi mai ştii un lucru: dacă îl sperii şi pleacă, îţi va 
zdrobi inima, iar magia se va scurge din viaţa ta, fără să se 
mai întoarcă vreodată. Apoi grădina ta va părea foarte, 
foarte goală din cauza pierderii unicornului. Cum ar putea 
lumea ta să mai arate vreodată la fel? Poate vei mai găsi şi 
alte lucruri frumoase de-a lungul vieţii, dar există un 

singur inorog, nu-i aşa? 

Peter se aşeză mai bine în scaunul lui şi îi zâmbi lui 
Berenger. Un zâmbet sincer şi cald. Pe vremuri, nu 
avusese deloc încredere în acest bărbat, dar acum îi era 
clar că acele zile făceau parte din trecut. Va învăţa să-l 
aprecieze şi să înţeleagă că are o integritate aparte. Mai 
mult, credea că scoţianul o iubeşte cu adevărat pe 
Maureen şi că o înţelege cum puţini alţii au putut să o 
înţeleagă vreodată. Şi era sigur că Berenger va face tot 
posibilul ca ea să fie în siguranţă. 

— Cred că ai venit la momentul potrivit. Maureen are 
nevoie de tine. Atacul de la Orval a speriat-o. Ne-a speriat 
pe toţi. Poţi să te apropii de ea cu grijă, cu înţelegerea de 
care are nevoie. Îţi aminteşti sfârşitul legendei despre 
inorog? În cele din urmă, singurul lucru care îl îmblânzeşte 
şi îl păstrează în grădină este iubirea necondiționată. 

— Sunt gata să-i ofer asta, dacă mă va lăsa să mă apropii 
de ea. 

— Te cred. Cum pot să te ajut, Berenger? 

Sinclair a dat din cap. 

— Aş vrea să fie atât de uşor. Dar acesta este un inorog 
pe care trebuie să-l câştig prin meritele mele. Deşi ai putea 
să mă ajuţi foarte simplu, prin a nu te opune. Dacă 
Maureen simte că susţii rolul meu în viaţa ei, atunci asta e 
mai mult decât suficient. 

— Ai cuvântul meu. Şi să ştii că sunt de acord cu asta. 
Când lucrurile erau de-a dreptul urâte... ai fost alături de 
ea mai mult decât mine. Nu mă voi ierta niciodată pentru 
ce s-a întâmplat în acea noapte şi pentru rolul meu în 
această poveste. Îmi pare rău. Îmi pare rău cu adevărat şi 
sper că le vei spune asta lui Tammy şi Roland. Meritau mai 
mult decât au primit. 

Peter avea un nod în gât la sfârşitul replicii. Profunzimea 
emoţiei îl luase prin surprindere, dar nu încercă să o 
ascundă. 

Răspunsul lui Sinclair a fost blând. 

— Ce-a fost a fost, Peter. Am învăţat cu toţii din asta şi 
să sperăm că vom trece peste acel moment. Iertarea este 

calea spre Iubire şi noi toţi încercăm din greu să facem 
ceea ce Ea ne-a învăţat. Ceea ce Fi ne-au învăţat. Acum 
avem o nouă sarcină în faţă şi s-ar putea să fie chiar mai 
măreaţă decât cea de dinainte. Asupra ei trebuie să ne 
concentrăm. 

Au vorbit apoi despre descoperirile cele mai recente şi 
despre ciudatele indicii, făcând presupuneri despre cine ar 
putea fi în spatele ostilităţilor şi care ar trebui să fie 
următorii paşi. Peter a propus să se întâlnească toţi trei, 
după ce Berenger avea să petreacă puţin timp singur cu 
Maureen. Au promis să lucreze împreună pentru un scop 
nobil; era timpul ca lucrul acesta să se întâmple. La 
sfârşitul întâlnirii s-au îmbrăţişat călduros, ambii simţindu- 
se uşuraţi şi ciudat de optimişti după conversaţia avută. 
Nu există o vindecare mai mare decât cea care vine din 
iertare şi împăcare. 

Pe când Sinclair se apropia de uşă, Peter îl strigă: 

— Bérenger, să ştii un lucru. Mi-am ales învățătorul. Şi 
poţi fi sigur că de această dată am ales cu înţelepciune. 

A bătut cu pumnul în masă, ca pentru a scoate acest 
lucru evidenţă. 

— Fie ce-o fi, nu voi mai fi de partea greşită încă o dată. 

Capitolul nouă dz) 


Palatul de la Verdun, oraşul Stenay 
Lorena, octombrie 1069 


Era, cu siguranţă, neatrăgător şi practic diform, dar nu 
era chiar atât de monstruos precum se aştepta. 

Până când a început să vorbească. 

Matilda stătea în faţa bărbatului cu care urma să se 
căsătorească, de cealaltă parte a uriaşei sufragerii 
împodobite de la Verdun. Se îmbrăcase cu grijă, făcând tot 
posibilul să arate cât mai feminină şi ca o adevărată 
ducesă. Purta o rochie splendidă de mătase, de culoarea 
spumei mării, cusută cu fir de aur şi se împodobise cu 
bijuterii de aur dăruite de tatăl ei vitreg. Părul ei bogat era 
desfăcut, curgându-i până la mijloc, cu lănţişoare aurii 
împletite în şuviţele ce porneau de la tâmple. 

Au fost lăsaţi singuri să cineze împreună şi să se 
cunoască mai bine. Godefroi cel tânăr semăna destul de 
mult cu tatăl lui, dacă îl privea mai atent, fiind aproape 
suportabil privirii. Dar, deşi Godefroi tatăl era înalt şi slab, 
fiul era gras. Nu era chiar obez, dar era clar că 
diformitatea lui nu îi permitea să facă prea multă mişcare. 
Şi, din nefericire, inteligenţa şi agerimea care se citeau pe 
chipul lui Godefroi tatăl lipseau de pe figura fiului. 
Trăsăturile sale dădeau impresia că este veşnic încruntat. 
Matilda nu era încă sigură dacă acestea făceau parte din 
diformitatea lui legendară sau dacă anii de amărăciune îi 
contorsionaseră pur şi simplu faţa. 

Cocoaşa de la care îi venea porecla era un defect din 
naştere. Tatăl vitreg îi explicase că, din nefericire, fiul lui 
s-a născut cu un handicap care l-a făcut să rămână aplecat, 
destul de tare. Nesiguranţele care îl măcinaseră încă de 
când era copil au fost exacerbate de cruzimile la care 
fusese supus din cauza aspectului său. Acestea îl 
transformaseră într-o fiinţă certăreaţă şi dificilă. Mai mult, 

pentru că nu-şi putea controla bine corpul, devenise 
obsedat de tot ceea ce putea controla, inclusiv de 
proprietăţile lui din Lorena, de care era încântat, aşa cum 
era acum de viitoarele lui proprietăţi din Toscana şi de 
soţia promisă. Totuşi, tatăl vitreg a asigurat-o că fiul lui nu 
era un bărbat dur, chiar dacă nu era cel mai agreabil, şi că 
Matilda era suficient de inteligentă ca să înveţe să se 
comporte cu viitorul ei soţ în aşa fel încât, în cele din 
urmă, el să se poarte cu ea cu respect şi blândeţe. 

Insă, pentru moment, nu părea deloc blând. A început 
imediat o litanie prin care îi înşira toate lucrurile pe care 
nu le va tolera: 

— Mi s-a spus că eşti încăpăţânată şi că te comporti 
adesea într-un mod care nu este potrivit pentru o femeie. 
Dacă un asemenea comportament este acceptat în 
sălbăticiile Toscanei, el este cu siguranţă nepotrivit într-un 
loc atât de civilizat ca Lorena. Comportamentul acesta nu 
va fi tolerat în ţinutul meu, din partea soţiei mele. Nu vei 
părăsi această casă fără a fi îmbrăcată corespunzător, 
având o basma sau un văl care să-ţi acopere tot timpul 
părul nefiresc. Nu voi tolera ca bărbaţii să te privească 
pofticioşi din cauza înfăţişării tale destrăbălate. Aici lumea 
crede că femeile cu un asemenea păr roşu au moravuri 
uşoare şi că îşi au locul doar în bordeluri. Se crede că sunt 
consoartele diavolului. Din această cauză, niciun om 
cumsecade din Lorena nu va lua de soţie o femeie roşcată 
şi sunt îngrijorat că părul tău este atât de... aprins. Deşi 
am fost avertizat asupra înfăţişării tale, părul tău nu mi-a 
fost descris în termeni atât de intenşi. Ar trebui să ştii că 
au existat femei care şi-au pierdut viaţa doar pentru că 
arătau cum arăţi tu acum. Vălul este spre binele tău şi ca 
eu să fiu ferit de orice înclinaţie ai putea arăta spre un 
comportament desfrânat. Dacă nu mă vei asculta, voi da 
ordin să fii rasă în cap şi să porţi mereu un văl. Mai mult, 
trebuie să înţelegi că eu voi fi noul duce al Toscanei odată 
ce ne vom căsători şi că mă voi ocupa de tot ce înseamnă 
administrarea acelor teritorii. Este o ruşine că tatăl meu ți- 
a permis să te ocupi de acest lucru şi o dovadă a stării lui 

deteriorate şi de slăbiciune. E limpede că acesta e motivul 
pentru care nu te-a trimis la mine la şaisprezece ani, aşa 
cum promisese. Dacă aş fi bănuit cât e de slab, aş fi venit 
în Toscana acum mulţi ani pentru a îndrepta această 
situaţie. 

Ultima afirmaţie a cocoşatului, că el va conduce Toscana 
- Toscana ei -, îi stătea în gât Matildei, care nici nu putea 
să se atingă de mâncarea din farfurie. Ar fi vrut să arunce 
cuțitul în el, dar reuşi să-şi ţină mâinile liniştite în poală. 
Matilda rămase tăcută, nu riscă să-şi deschidă gura, 
fiindcă nu era sigură că poate avea încredere în ceea ce ar 
putea ieşi din ea. Dar logodnicul ei nu era nici măcar 
aproape de finalul listei de pretenţii. 

— Mi s-a spus că ai adus un duhovnic cu tine, un anume 
Fra Patricio din Lucca. Voi vorbi cu el ca să fiu sigur că 
poate fi acceptat aici, deoarece am înţeles că ai legături cu 
erezii scandaloase din Toscana. Pe pământul meu te vei 
comporta tot timpul ca o bună catolică, ai înţeles? 

Ceea ce înţelegea era cu adevărat jignitor: el îi dădea 
ordine, era cât se poate de dezinformat şi îi vorbea ca şi 
când ar fi fost proasta satului. Matilda era furioasă, dar nu 
lăsa să se vadă lucrul acesta. Era mai inteligentă decât el. 
Infinit mai inteligentă. Va considera această întâlnire un 
joc de strategie care trebuie câştigat. Era vorba despre un 
război, cu multe bătălii pe care va trebui să le câştige 
pentru a-şi păstra libertatea şi pământurile. Doar că, în 
acest caz, câmpurile de luptă vor fi masa din sufragerie şi 
dormitorul. 

Făcu mari ochii albaştri-verzui şi explică apoi cu o 
inocenţă gravă. 

— Dar, domnule, duhovnicul meu nu este din Lucca. El 
vine din ţinuturile credincioase ale Calabriei, din Sud, şi nu 
are nicio legătură cu ereziile din Toscana. Vei observa 
imediat, după accentul lui şi după tenul închis, că este din 
Calabria. El a fost ales, de fapt, pentru a mă pregăti să 
devin o soţie catolică bună şi demnă de tine. 

Godefroi a privit-o un moment înainte de a mârâi în 
semn de aprobare, după care începu să-şi sfâşie puiul cu 

un avânt lacom. Felul lui de a mânca era dezgustător, dar 
cel puţin nu vorbea cu gura plină. 

Restul serii a trecut într-o linişte relativă, în afară de 
sunetele cocoşatului care îşi devora mâncarea. Ultimele lui 
cuvinte înainte de a se ridica de la masă au fost chiar mai 
fermecătoare decât propoziţiile din introducere: 

— Vreau să am mulţi copii şi aştept să îmi oferi copii 
imediat. Sper că la douăzeci şi trei de ani nu eşti prea în 
vârstă pentru a-mi da ceea ce îţi cer. Dacă mi-ai fi fost 
trimisă la şaisprezece ani, acum am fi avut o casă plină de 
băieţi. Dacă se dovedeşte că eşti prea coaptă, atunci îmi 
voi lua o soţie mai tânără. Şi voi păstra averile tale. 
Indiferent de obiceiurile din regiunile barbare ale 
Toscanei, în Lorena un bărbat nobil are acest drept. 

Matilda îşi muşcă limba până la sânge. Dacă aşa se 
comporta un nobil din Lorena, prefera să i se spună că e 
barbară. 

€ 


Matilda se rugase cât a durat drumul prin Alpi, 
meditând cu Patricio cum să-şi împlinească destinul 
urmând Calea Iubirii şi găsind binele în toţii copiii lui 
Dumnezeu. Jurase să trăiască după acest principiu şi 
intenţiona să-şi respecte jurământul cum putea mai bine, 
amintindu-şi în fiecare clipă că nu era o sfântă şi nu 
plănuia să devină una. Dumnezeu să binecuvânteze 
răbdarea lui Patricio, pe care, fără îndoială, o întinsese 
până la limită pe drumul lung dinspre Toscana. Dar când 
au ajuns la Verdun, Matilda era pe deplin pregătită să fie 
tandră cu cocoşatul. Spera sincer să găsească o modalitate 
de a deveni prieteni. Şi dacă tânărul Godefroi era un om 
bun, un interlocutor vrednic şi un bun partener de şah, ar 
putea chiar să înveţe să-l iubească. Din păcate, acest lucru 
nu se va întâmpla. Deşi urma să se confrunte cu el pe o 
tablă de şah, era sigură că primele două calităţi îi lipseau. 

În esenţă, ceea ce făcea cocoşatul nu era mai grav decât 
ceea ce ar fi încercat să facă Henric dacă nu s-ar căsători - 

adică să revendice proprietăţile ei, în timp ce i-ar nega 
toate drepturile şi ar ţine-o prizonieră în nordul friguros. 
Era cu adevărat o diferenţă între ei? Ea nu vedea niciuna. 
Cel puţin cu Henric nu trebuia să se culce. Ori să ia cina 
cu el. Deci, cu ce era situaţia asta mai bună? 

I-a chemat pe tatăl ei vitreg şi pe mama ei să le pună 
aceste întrebări. Deşi starea de sănătate a lui Godefroi se 
deteriora rapid, el era încă duce de Lorena, bărbatul care 
aranjase alegerea papei şi domnise peste împărăţii. Şi o 
iubea mult pe Matilda şi îi păsa de fericirea şi siguranţa ei. 

Matilda şi-a prezentat ideile atât de logic, încât nici 
mama ei şi nici tatăl vitreg nu au putut aduce imediat un 
motiv solid pentru a continua cu planurile de căsătorie. 
Situaţia se transforma rapid într-o criză, care era limpede 
că îl afecta pe tatăl ei vitreg bolnav. Godefroi i-a cerut 
Matildei să-i acorde câteva zile să se gândească la o soluţie 
şi să aibă o discuţie serioasă cu fiul lui. 

Matilda mai avea de pus o singură întrebare: 

— De ce servitorii lui Godefroi mă privesc ca şi când aş 
avea două capete? Culoarea părului meu îi sperie atât de 
tare? 

Godefroi îi explică Matildei că se ştia că doar femeile din 
linia ei directă de descendență aveau caracteristicile ei 
fizice; de aceea, toate femeile cu o asemenea culoare a 
părului erau considerate eretice. În generaţiile dinainte, 
acuzaţia de erezie se transformase într-una de vrăjitorie, 
păcat pedepsit cu moartea. 

— Când eram copil, am văzut cum multe femei care nu 
aveau nicio vină, în afară de culoarea roşie a părului lor, 
erau torturate, mutilate şi arse în piaţa centrală a oraşului 
după ce suferiseră umilinţa de a face o „paradă”, un 
spectacol care a fost din fericire scos în afara legii în 
civilizata Lorenă. 

Matilda nu era sigură că vrea să ştie, dar întrebă 
oricum: 

— Să facă o paradă? 

Godefroi i-a dat mai multe detalii. 

— Am văzut o femeie roşcată cu cătuşe la mâini, la 

picioare şi la gât, forţată să meargă goală prin piaţă în 
timp ce sătenii o loveau cu pietre şi legume stricate. Le-a 
fost arătată pentru ca toţi să vadă că semnul culorii părului 
ei era prezent în locurile cele mai intime şi ruşinoase ale 
corpului ei. Aceasta era dovada clară de vrăjitorie, 
deoarece se hotărâse că singura cauză a unei caracteristici 
atât de nefireşti era... stimularea orală a organelor 
genitale ale femeii de către diavolul însuşi. 

Matilda ridică din umeri, neînţelegând despre ce era 
vorba. Ceea ce odată era un semn din naştere care arăta 
că o femeie descinde direct din lisus şi din Maria 
Magdalena devenise un blestem periculos. Din semnul 
sacru al Mântuitorului şi al unei profete, devenise semnul 
de condamnare a vrăjitoriei. 

— Din nefericire, clasele de jos sunt încă prea 
superstiţioase şi de aceea servitorii sunt foarte curioşi şi 
destul de înfricoşaţi de tine. Trebuia să te fi avertizat, 
probabil, dar am fost plecat mult timp şi am sperat să văd 
că lucrurile s-au schimbat mai mult în bine aici acasă la 
mine. 

Godefroi oftă, dar apoi schimbă rapid subiectul. 

— Voi vorbi cu fiul meu şi voi face ca totul să fie bine. 

A îndemnat-o apoi pe Matilda să se plimbe şi să 
exploreze ţinuturile verzi din Lorena înainte de venirea 
iernii, când va fi prea frig pentru a călări, ştiind că dacă ar 
scoate-o şi i-ar da un cal, starea ei de spirit se va schimba. 
Şi, deşi nu era Toscana, ea ar putea descoperi în această 
parte a lumii multe locuri frumoase pe care ar putea să le 
îndrăgească. 

Matilda îi lăsă pe părinţii ei şi se duse să-l caute pe 
Patricio. Îi spuse să se pregătească. Dimineaţă vor merge 
călare într-o aventură în găsirea Văii de Aur. Până la urmă, 
pentru asta venise aici, nu? 


& 


Matilda era foarte fericită atunci când călărea. Trecea 
printr-o pădure deasă, cu părul fluturând pe spate, eliberat 

din strânsoarea oribilului văl pe care îl dăduse jos fără să 
stea pe gânduri, de îndată ce ieşise din Verdun. Împotriva 
voinţei ei, trebuia să recunoască frumuseţea locului. Era 
frig, desigur, şi cu siguranţă nu era Toscana, dar locurile 
aveau farmecul lor. Patricio era alături de ea, întrecându- 
se cu ea, ironizând-o şi pierzând. Era imposibil să o întreci 
pe Matilda atunci când era pe cal. Era neînfricată până la 
nechibzuinţă, dar şi foarte pricepută. Singurul lucru pe 
care putea să îl spună în favoarea cocoşatului era că are 
gusturi bune la cai. Şeile erau frumoase şi foarte 
rezistente. Au călărit mult, hotărâți să străbată cât se 
putea de mult din pădure în căutarea Văii de Aur, locul pe 
care Matilda îl văzuse în viziunea ei. Până acum, peisajul 
era plin de verdeață, dar nu găsise încă izvorul. 

După-amiază, Matilda a început să tremure. Era o 
senzaţie ciudată, de nedescris, aşa că a încetinit şi şi-a dat 
voie să trăiască senzaţia. Se simţea ca şi când s-ar fi aflat 
la o intersecţie a timpurilor - avea o senzaţie 
supranaturală a trecutului, prezentului şi viitorului, care 
erau una. Această senzaţie a făcut-o să ameţească puţin, 
dar era în acelaşi timp plăcută. 

Când sentimentul a trecut, a dat din nou bice calului. 
Patricio o urma, iar când au făcut un mic ocol în pădure, 
pentru a se opri puţin, au zărit un mic iaz în faţa lor. 

Era acolo, aşa cum îi apăruse în viziune. Un iaz, a cărui 
apă venea dintr-un râu. Au descălecat, iar Patricio s-a 
oferit să ducă animalele la apă, fiind de acord ca Matilda 
să se plimbe singură, spre luminişul dinaintea lor. Până 
acum totul era aşa cum îi apăruse în viziune. Doar o lebădă 
albă a trecut pe lângă ea, întorcând capul ca şi când ar 
spune: urmează-mă. lar apoi Matilda a auzit sunetul vocii 
fetiţei, în depărtare. Auzea un chicotit în timp ce se 
apropia de luminiş. 

Razele soarelui de după-amiază străluceau printre 
copaci şi ajungeau la suprafaţa apei din faţă. Matilda s-a 
îndreptat spre ea, ştiind deja că este o fântână. Aplecându- 
se să se uite în apă, era convinsă că era foarte adâncă. Ştia 
că această fântână era sfântă şi că se afunda foarte mult în 

pământ. Acest loc avea ceva magic. Chiar şi pădurea era 
bătrână, primitivă, profundă şi pură. Va fi un loc bun 
pentru a construi monumentul lor în cinstea iubirii şi 
înţelepciunii. 

Scufundându-şi uşor mâinile în apa întunecată şi rece, 
Matilda nu a simţit la început că inelul ei, pecetea Mariei 
Magdalena, ieşise de pe deget. A alunecat de pe degetul ei 
atât de repede, încât tot ce mai putea face era să privească 
înfiorată cum comoara ei se ducea spre adâncul fântânii. 

Atunci scoase un țipăt de spaimă. 

În genunchi, pe marginea de piatră, scruta apa, 
încercând să zărească inelul, dar era imposibil. Se ridică 
uşor, resemnată, când observă deodată ceva ce sclipea şi 
se mişca în apă. Pleosc! Un peşte uriaş, un fel de păstrăv 
cu solzi aurii a sărit din apa fântânii, apoi s-a întors în 
adâncuri. Aşteptă să vadă dacă minunatul peşte se 
întoarce. O altă săritură din apă şi păstrăvul a ajuns din 
nou în aer, de această dată părând că se mişcă cu 
încetinitorul. Din gura peştelui se vedea ieşind inelul ei 
preţios. 

Matilda şi-a pierdut răsuflarea când peştele s-a îndreptat 
spre ea, mişcându-se încă foarte încet. Dădu drumul 
inelului din gură şi îl aruncă spre ea. Ridicându-şi mâna, 
inelul căzu în palma ei deschisă. A închis pumnul strâns şi 
l-a dus la piept, recunoscătoare că inelul i-a fost înapoiat 
de peştele fermecat, care s-a retras apoi în adâncul 
bazinului. Apa s-a liniştit şi, din nou, magia a dispărut. 

Punându-şi inelul înapoi pe deget, Matilda a mai privit o 
ultimă dată apa să vadă dacă acel loc extraordinar îi mai 
oferea vreun miracol. Apa era destul de liniştită, apoi un 
clipocit firav se auzi la suprafaţă. Un val de lumină aurie 
începu să umple fântâna şi pământul din jurul ei. Lumina 
soarelui părea să curgă ca şi când un aur lichid ar fi curs 
din cer, aurind totul înaintea Matildei. Curând, valea se 
umplu de râuri de aur, iar copacii erau acoperiţi de ele. 
Totul strălucea împrejurul ei, cu lumina caldă şi bogată a 
unui minereu lichid. 

În depărtare a auzit o voce de fetiţă, despre care ştia că 

aparţine micuţei lor profete, Sarah-Tamar. 

— Bine ai venit în Valea de Aur! 

Matilda a auzit o răsuflare întretăiată în spatele ei. S-a 
întors şi l-a văzut pe Patricio apropiindu-se, învăluit în 
aceeaşi viziune a unei văi de aur fermecate. Totul a durat 
atât cât durează viziunile. Secunde? Minute? Imposibil de 
ştiut. Dar lumina aurie a pierit în cele din urmă, aşa cum 
trebuia, iar cei doi au rămas din nou în uriaşa pădure 
verde. 

Simţea o alinare că a împărtăşit o asemenea viziune cu 
un prieten de încredere. Patricio făcea acum parte din 
profeție, la fel de mult ca Matilda. S-au îmbrăţişat ca nişte 
fraţi, un gest cald şi inocent între doi oameni care se 
iubesc unul pe celălalt în cel mai simplu mod. Ar fi putut fi, 
cu adevărat, fraţi prin descendență. Au jurat să clădească 
împreună cea mai mare mănăstire din Europa în acest loc: 
un altar, o bibliotecă şi o şcoală, toate în cinstea Iubirii. O 
vor umple cu cea mai mare bogăţie din lume. 

Şi o vor numi Orval. Pentru că aceasta va deveni cu 
adevărat o Vale de Aur. 


Matilda s-a întors seara la Verdun, bine-dispusă. Şi-a 
amintit chiar să-şi pună pe cap vălul pe care îl ura, 
acoperindu-şi părul care era şi mai răvăşit decât de obicei 
după o zi de călărie. Era chemată urgent de mama ei şi de 
către tatăl vitreg; trebuia să meargă în camera lor la 
întoarcere. Inima i s-a făcut cât un purice. Se ruga ca 
sănătatea lui Godefroi să nu se fi înrăutățit cât timp fusese 
plecată. După ce înlătură mirosul de cal schimbându-şi 
veşmintele, fugi prin holul lung spre camera tatălui ei 
vitreg. 

— Intră, draga mea. Intră! 

A respirat imediat uşurată. Deşi Godefroi era tras la faţă 
şi palid, stătea la biroul lui şi arăta mai bine decât în 
ultimele săptămâni. Părea că ultimele două zile de 
negocieri cu fiul său îi readuseseră puţin din aerul de 
politician. 

Beatrice vorbi prima: 

— Tatăl tău vitreg a muncit din greu să ajungă la o 
înţelegere care să fie în beneficiul tuturor celor implicaţi. 
Prin aceasta, Toscana va rămâne în seama ta şi va salva 
aparențele pentru Godefroi cel tânăr. Te va proteja, de 
asemenea, de lucrurile ciudate şi ilegale cu care te-a 
ameninţat Godefroi. 

Godefroi tatăl continuă: 

— Fiul meu a fost de acord să semneze un document 
care spune că are drepturi în Toscana doar atâta timp cât 
este căsătorit cu tine. Dacă alege să te dea la o parte din 
orice motiv, pierde toate acele drepturi. Mai mult, tu ai 
dreptul să-l părăseşti şi să te întorci în Toscana dacă este 
violent cu tine fizic în orice fel sau pentru anumite motive 
legale care vor fi expuse cu grijă în document. Ai, de 
asemenea, dreptul de a vizita anual Toscana şi de a te 
ocupa de administrarea ținutului tău în acest timp. 

Matilda era uluită. Nu se mai auzise de o asemenea 
înţelegere, dar Godefroi cunoştea bine legea şi căutase, 
fără îndoială, ceea ce era legal. Era, cu siguranţă, o 
opţiune mai bună decât să fie în război, atât împotriva lui 
Henric, cât şi împotriva cocoşatului şi putea să-şi păstreze 
moştenirea. 

— Eşti de acord cu ce am convenit, fiica mea? 

Dând uşor din cap, Matilda se gândea la poziţia ei ca 
fiind una strategică. Era una destul de importantă. Dar 
dacă ar îndrăzni mai mult? 

— Astăzi, am avut o viziune când eram în pădure. Vreau 
să construiesc o mănăstire mare aici, în cinstea Maicii 
Domnului, iar Patricio să fie stareţul ei. Aş dori ca Godefroi 
să ofere resursele pentru construirea unui asemenea 
monument ca dar de nuntă pentru mine. 

Deşi atât Godefroi tatăl, cât şi Beatrice ştiau în cinstea 
cui va fi ridicată mănăstirea de fapt şi care era scopul ei, 
niciunul nu i-a contestat cererea. Dacă ridicarea unei 
mănăstiri în pădure pentru ordin o va ajuta pe Matilda să 
se resemneze cu soarta ei de a se căsători cu cocoşatul şi 
de a locui în Lorena, fie. Devenind protectoarea unei 
mănăstiri uriaşe, Matilda îşi va face probabil o reputaţie pe 

plan local. Circulau deja bârfe despre ea, dar cu siguranţă 
că o ducesă atât de devotată Domnului şi Maicii Sale Sfinte 
încât să-şi dedice viaţa construind un monument în cinstea 
lor nu putea fi o vrăjitoare. 

Tatăl vitreg îi zâmbi, arătând puţin din vechea lui 
vitalitate: 

— Sunt sigur că fiul meu va fi mai mult decât dornic să 
ofere resurse pentru un proiect atât de vrednic şi, în egală 
măsură, încântat că soţia lui este o femeie atât de pioasă şi 
o atât de bună catolică. 

Făcând o reverență adâncă, Matilda le mulţumi 
părinţilor ei pentru generozitate şi se retrase în camera ei. 
Nu era în niciun caz un scenariu perfect, dar putea învăţa 
să trăiască astfel. Şi, lucrul cel mai important, se afla în 
situaţia în care putea începe imediat construcţia pe care o 
va numi Mănăstirea Doamnei Noastre din Orval. Va 
îndeplini obligaţia Celei Aşteptate, aşa cum îşi ţinuse 
promisiunea faţă de Chipul Sfânt. Nimic nu era mai 
important decât acest lucru. 

— Facă-se voia Ta! 

Matilda rosti în şoaptă, cu ochii îndreptaţi spre cer, 
aceste cuvinte, în timp ce se întorcea prin coridorul rece. Îl 
căuta pe Patricio pentru a-i da vestea bună despre noua lui 
misiune oficială de a deveni stareţ al mănăstirii Orval. 


> 


Patricio a supravegheat planul iniţial şi construcţia 
mănăstirii cu ajutorul sfetnicilor benedictini ai lui Godefroi 
tatăl. Desigur, Matilda era consultată în toate aspectele 
majore. La ordinul din Lucca au fost trimişi mesageri 
pentru a-i anunţa pe Isobel şi pe Învățător că au întemeiat 
cu succes Valea de Aur şi că monahii din Calabria care vor 
începe să transcrie Libro Rosso şi alte istorii ar trebui să 
se pregătească să vină în Nord până în vara anului 1070. 

Matilda ţinea o cutie din fildeş sculptată în camera ei; 
era un cadou de la tatăl ei, primit când împlinise 
aniversarea vârstei de şase ani. Era obiectul ei cel mai de 

preţ, deoarece era încrustată cu simbolul părţii Lucchesi a 
familiei, simbolul lui Siegfried, cu pietre semiprețioase. In 
cutie, ţinea un alt obiect personal prețuit de ea. Era 
pergamentul rulat şi legat cu fundă roşie din satin care 
conţinea desenul rozei cu şase petale, aşa cum fusese 
desenat de Învățător. Scoţând pergamentul din cutie, 
Matilda îl duse în camera de întâlnire, unde Patricio 
vorbea cu arhitecţii. 

— Vreau să construim o fereastră cu acest model, 
anunţă ea desfăcând pergamentul pentru a le arăta 
simbolul. Vreau ca lumina zilei să strălucească prin 
petalele florii şi să lumineze podeaua de dincolo de ea. Pe 
podea va fi un labirint. Patricio vă va spune cum va arăta. 

Labirintul desenat de Solomon şi instrucţiunile după 
care să construiască cele unsprezece circuite spre centru 
erau scrise în Libro Rosso. Va fi o mare provocare pentru 
constructori, deoarece dorea unul şi în pereţi, şi în 
grădină. Dar Matilda mai avea şi alte sarcini dificile să le 
dea. 

— Am avut un vis despre cum trebuie să arate naosul. 
Trebuie să fie clădirea cea mai solemnă din Lorena, cu 
adevărat vrednică de comoara pe care o va păstra. Deşi nu 
sunt foarte talentată ca artistă, am văzut acest lucru în 
viziunea mea şi voi încerca să-l desenez pentru voi. 

Matilda a luat condeiul de la arhitectul-şef şi a început 
să deseneze, în timp ce Patricio râdea de falsa ei modestie. 
Matilda era excepţională la desenul tehnic şi le dădea 
indicaţiile despre templul lui Solomon mai repede şi cu mai 
multe detalii decât el. 

li explică arhitectului: 

— Vreau să aibă aceste arcade ascuţite, cât de sus se 
pot construi, susţinute de coloane din marmură aurie. 
Acesta va fi un naos lung, cu multe coloane şi multe 
arcade. Va fi un monument în cinstea lui Dumnezeu şi în 
cinstea a ceea ce poate fi creat în numele Iubirii. Trebuie 
să fie măreț, pe măsura a ceea ce reprezintă. 

Arhitectul clătină din cap, mirat, către viitoarea ducesă 
de Lorena. Această femeie era foarte talentată la desen şi 

cunoştea principiile arhitecturii. Ceea ce propunea ea era 
o provocare imensă. Când Matilda a terminat de explicat, 
arhitectul era convins că a înţeles viziunea ei, viziunea ei 
incredibil de costisitoare: aceea de a construi cea mai 
mare mănăstire din nordul Europei. 


& 


Amânase inevitabilul cât a fost posibil. Godefroi tatăl se 
stingea şi trebuia ca Matilda să spună jurămintele alături 
de cocoşatul dezgustător peste trei zile. L-a găsit pe 
Patricio în capelă. 

— Patricio, ajută-mă! Ştiu că trebuie să fac asta, dar 
sunt îngrozită că trebuie să-l las să mă atingă. Ce să fac? 

Patricio primise aceeaşi educaţie ca Matilda şi era 
conştient de sfinţenia camerei nupţiale. Ştia, de asemenea, 
că Matilda nu va afla uniunea sacră din scripturile lor în 
această căsătorie cu un om dezgustător, pe care îl 
dispreţuia. Dar el avea puţină experienţă practică în 
această problemă. Deşi ea îl tachina adesea, spunându-i că 
este în căutarea frumuseţilor blonde germane din regatul 
ei pentru a-i găsi o stareță potrivită ca parteneră, Patricio 
mai avea de aşteptat pentru această ocazie. Era oarecum 
pierdut, aşa că întrebă: 

— Ce sfat ţi-a dat Isobel? 

Matilda oftă şi încercă să-şi amintească ultima ei 
conversaţie cu Issy. 

— Mi-a spus să nu îl sărut. 

Patricio a aprobat din cap. Era un sfat de înţeles. Cartea 
Iubirii şi Cântarea Cântărilor vorbeau de sărut ca fiind 
absolut sacru. Prin sărut sufletele se armonizau, cele două 
spirite se împreunau în acea respiraţie împărtăşită. 
Sărutul, la fel sau poate mai mult ca intimitatea finală a 
actului sexual, era considerat esenţial în uniunea divină. 

Isobel îi spusese: 

— Este dreptul lui de soţ să-ţi ceară copii, Tilda. Va 
trebui să-ţi supui corpul dorinţei lui, să i te oferi de la 
şolduri în jos oricând va dori el. Dar nu trebuie să-ţi supui 

şi sufletul. Tot ce este de la inimă în sus îţi aparţine ţie. 
Oferă-i îndatoririle tale legale de soţie, dar păstrează-ţi 
drepturile tale. Nu-i permite să te sărute dacă ţi se pare 
dezgustător. Aceasta este o comoară pe care nu eşti 
obligată să o oferi decât celui pe care îl iubeşti cel mai 
mult. 

A făcut-o pe Matilda să roşească, învăţând-o o serie de 
distracţii alese şocante, care îl vor face pe bărbat să uite 
de sărut. Rapid. Ascultase cu atenţie, oarecum îngrozită, 
dar luase notițe în minte. Acum, când evenimentul 
ameninţător se apropia, era fericită că fusese atât de 
atentă. 

Matilda era o elevă excepţională. Când jurămintele au 
fost spuse în capela din Verdun, după trei zile, ea tremura 
şi de frig, şi de frica nopţii nunţii. Dar s-a hotărât să 
trateze acest lucru strategic, ca pe un alt câmp de luptă 
unde trebuia să se bată pentru a apăra ceea ce era al ei de 
drept. În acest caz, îşi apăra sufletul. 

Când cocoşatul s-a apropiat de ea în camera nupţială, 
Matilda l-a scandalizat, jucând cu multă convingere rolul 
unei dezmăţate. L-a întâmpinat în toată splendoarea 
goliciunii ei absolute, o imagine a sălbăticiei, cu cosiţe 
arămii-roşiatice, care contrastau cu pielea de marmură, 
fără cusur. Faptul că legendarul şi păcătosul păr roşu nu îi 
acoperea doar capul, ci şi partea ei cea mai femeiască era 
pe cât de ispititor, pe atât de şocant şi, cu siguranţă, era 
mai mult decât putea suporta orice bărbat creştin. Era 
convins că această creatură nefirească era cu adevărat 
vrăjitoarea care se credea că este. Era şarpele Lilith, 
seducătoarea demonică, era consoarta diavolului. Dar în 
acel moment, era dispus să-şi rişte şi sufletul său 
nemuritor dacă era nevoie. Diavolul câştigase. 

Godefroi era vrăjit de noua lui soţie, dar şi îngrozit de 
ea. In rolul ei, Matilda nu a pierdut timpul şi a profitat de 
starea lui de uimire. Folosindu-se de trucurile 
prostituatelor pe care Isobel i le dezvăluise, Matilda s-a 
asigurat că soţul ei nu avea niciun interes să o sărute. In 
mod deloc surprinzător, totul s-a terminat repede. Godefroi 

cel Cocoşat s-a întors aproape imediat cu spatele şi a 
început să sforăie, lăsând trupul Matildei puţin răvăşit, dar 
sufletul intact. 

Ziua următoare, când a fost întrebat despre noaptea 
nunţii de unii dintre oamenii lui, cocoşatul a murmurat: 

— Tot ceea ce se spune despre femeile roşcate este 
adevărat. 

Râsul lasciv care a urmat după comentariu era semn 
clar că toţi din Lorena ştiau prea bine ce însemna părul 
roşu, dincolo de uşile închise ale dormitorului. 


& 


Godefroi tatăl, ducele de Lorena, a intrat într-o comă 
profundă în ziua următoare. A murit trei zile mai târziu, în 
jurul Crăciunului anului 1069. Matilda l-a jelit cu toată 
cinstea şi sinceritatea pe care le-ar fi oferit tatălui ei 
natural, ceea ce nu se putea spune despre fiul lui. Godefroi 
fiul pândea ca un vultur, aşteptând ca tatăl lui să moară 
pentru a moşteni toate proprietăţile lui şi ale Matildei. 

Partea bună a lăcomiei cocoşatului era că aceasta îi 
ocupa tot timpul şi astfel nu avea prea multă treabă cu 
Matilda. Ea făcea ce voia, adică îşi petrecea timpul cu 
Patricio supraveghind lucrările de la Orval. Construcţia nu 
începea decât în primăvară, dar aveau destule lucruri de 
făcut până atunci. Arca Noii Alianțe, care conţinea Libro 
Rosso, era păstrată într-o capelă privată, în care doar 
Matilda şi Patricio puteau intra; aceasta era una dintre 
cerinţele ei dinaintea nunţii, până când mănăstirea Orval 
va fi construită şi arca va putea fi mutată, iar cartea, 
copiată. Desigur, îl minţise pe cocoşat cu privire la 
conţinutul arcei, dar el nici măcar nu şi-a dat seama. 
Patricio îşi petrecea acum majoritatea timpului în capelă, 
dându-şi silinţa să deseneze schiţa labirintului lui Solomon 
care apărea în Libro Rosso. Vor avea nevoie de o copie pe 
care să o arate constructorului. 

Matilda petrecea ore în şir cu mama ei. Aceasta era 
văduvă acum pentru a doua oară şi ambele dăţi pierduse 

bărbaţi pe care îi iubise cu adevărat. Beatrice şi-a acceptat 
durerea cu aceeaşi graţie şi demnitate cu care trăise şi 
înainte, dar Matilda vedea că durerea îşi lăsase amprenta. 
O şuviţă groasă argintie strălucea prin părul ei odată 
negru, iar frumuseţea ei legendară începea să pălească din 
cauza vârstei şi a necazurilor. 

— Când se topeşte zăpada, mă întorc la Mantova, anunţă 
Beatrice deodată într-o seară, la cină. 

Matilda era surprinsă. Crezuse că, din moment ce mama 
ei era din Lorena, era fericită să fie aici, în casa în care a 
copilărit. 

Beatrice explică: 

— Toscana a devenit casa mea de-a lungul anilor în care 
am locuit acolo, Matilda. Este mai mult casa mea decât va 
fi Lorena vreodată. Dar, pe lângă asta, nu am încredere în 
soţul tău aşa cum am avut în al meu. El va fi ocupat cu 
problemele de aici din Lorena, iar eu mă voi întoarce la 
pământurile noastre, ca să am grijă să fie administrate 
cum se cuvine. O fac pentru tine şi pentru mine. 

— Mi-ar plăcea să merg cu tine, oftă Matilda. 

Beatrice întinse o mână să o mângâie pe fiica ei. 

— Intr-o bună zi, fiica mea, într-o bună zi. Nu-ţi pierde 
speranţa. Eşti tânără şi vei vedea Toscana din nou. 

Şi, total pe neaşteptate, Matilda a făcut ceva ce rareori 
îşi permitea. A plâns. Punându-şi capul între palme, şi-a 
permis să plângă: pentru ţara ei pierdută, pentru taţii ei 
care au pierit, pentru prietenii ei care erau prea departe, 
pentru vărul ei îngrozitor, pentru căsătoria ei 
dezgustătoare, pentru responsabilităţile ei spirituale, iar 
acum pentru mama ei care pleca. Beatrice a lăsat-o să 
plângă cât a vrut, în timp ce-i mângâia părul cu o afecțiune 
maternă pe care nu i-o arăta decât rareori. 


29 


Roagă-te aşa cum te-am învăţat, folosind roza ca model 
pentru Sfântul Duh. Pentru că, prin intermediul Mamei, vei 
ajunge cel mai uşor la Tatăl. 

Și întotdeauna, incepând de la stânga la dreapta, alege 
prima petală a florii sfinte, adică petala CREDINȚEI, şi 
roagă-te: 


Tatăl nostru 
Care eşti în ceruri! 
Sfinţească-Se numele Tău, 


Gândeşte-te aici la credinţa ta în Dumnezeu şi în harul 
Sfântului Duh, în acelaşi timp având recunoştinţă pentru 
prezența amândurora în viaţa ta şi pe Pământ. 

Alege a doua petală, adică petala SUPUNERII, şi roagă- 
te: 


Vie împărăţia Ta, 
Facă-se voia Ta, 


Ascultă vocea Tatălui nostru pentru a-i putea auzi voia şi 
pentru a o îndeplini fără teamă sau greşeală. Rămâi la 
această petală cât timp e nevoie pentru a te cufunda în ea 
şi a găsi eliberarea binecuvântată a supunerii faţă de voia 
Lui şi nu faţă de voia ta. 

Alege a treia petală, cea a RITUALULUI, şi roagă-te: 


Precum în cer, aşa şi pe pământ. 


Aici îţi vei reafirma promisiunea, faţă de Dumnezeu şi 
faţă de tine, dacă eşti un „anthropos” şi dacă ţi-ai amintit 
lucrul acesta. Dacă încă nu ai ajuns la starea de realizare, 
îți vei confirma angajamentul de a crea raiul pe pământ 
acționând în concordanţă cu Calea Iubirii mai presus de 
orice şi iubindu-ţi fraţii şi surorile de pe Pământ ca pe tine 
însuți, deoarece ei sunt parte din tine. Te vei ruga apoi 
pentru luminare, că prin cunoaştere îţi vei aduce aminte 
natura promisiunii tale eterne. 

Alege acum a patra petală, adică petala ABUNDENŢEI, 
şi te roagă: 

Pâinea noastră cea de toate zilele 
Dă-ne-o nouă astăzi. 


Mulţumeşte-i lui Dumnezeu pentru tot ceea ce ţi-a dăruit 
şi aminteşte-ţi că, atunci când trăieşti în armonie cu voia 
lui şi îţi îndeplineşti promisiunea faţă de El, vei cunoaşte 
răsplata abundenței şi nu vei trăi nicio zi în nevoie. Tot 
ceea ce ai nevoie sau iţi doreşti vei primi atunci când 
trăieşti după voia Domnului şi când te aliniezi cu voia Lui. 

Alege acum a cincea petală, adică cea a IERTARII, şi 
roagă-te: 


Și ne iartă nouă greşelile noastre, 
Precum şi noi iertăm greşiţilor noştri. 


Aici trebuie să faci o listă cu cei care ti-au făcut râu, cei 
care au făcut mărturie mincinoasă impotriva ta sau te-au 
rănit în vreun fel. Și trebuie să-i ierti, rugându-te ca într-o 
bună zi să devină anthropos pe deplin şi să realizeze 
propria lor legătură cu Dumnezeu şi să-şi aducă aminte de 
propria lor promisiune. Trebuie să ceri ca toți cei pe care 
tu i-ai jignit să te ierte în acelaşi fel şi, mai mult decât 
orice, trebuie să te ierţi pe tine pentru toate faptele şi 
gândurile care au adus ruşine asupra ta în slăbiciunea ta 
umană. Pentru că, deşi iertarea este mângâierea Maicii 
noastre plină de compasiune, iertarea de sine este 
necesară în primul rând. 

Alege a şasea petală, adică petala PUTERII, şi te roagă: 


Și nu ne duce pe noi în ispită, 
Ci ne izbăveşte de cel viclean. 


Deoarece ispita este cea care ne împiedică să fim fiinţe 
realizate pe deplin, ea ne împiedică să îndeplinim 
promisiunea faţă de Dumnezeu, faţă de noi înşine şi faţă de 
ceilalţi şi se găseşte în avariţie, mândrie, lene, poftă 
trupească, furie, lăcomie şi mai ales în invidie. Gândeşte-te 
la aceste păcate şi roagă-te pentru eliberarea de cele care 

te îndepărtează din drumul tău spre a deveni un bun 
anthropos. 

Roagă-te aşa cum ţi-am arătat şi învaţă-i pe frații şi pe 
surorile tale să facă la fel. Trăind prin această rugăciune, 
bărbaţii şi femeile vor crea raiul pe pământ. Prin această 
rugăciune ei vor trăi exprimându-și dragostea. 

Dragostea învinge totul. 

Cei care au urechi de auzit să audă. 


Rugăciunea rozei cu şase petale 
din Cartea Iubirii 
aşa cum a fost păstrată în Libro Rosso 


Palatul din Verdun, primăvara anului 1071 


Matilda era însărcinată. 

Era sigură. Trecuseră două cicluri întregi ale lunii de la 
ultima sângerare, stomacul o chinuia dimineaţa şi nu putea 
să mănânce nicio bucată de pâine. 

Mintea ei era măcinată de o dilemă. Dacă spunea 
imediat că este însărcinată, putea insista ca soţul ei să nu 
o atingă, de frică să nu-i facă rău copilului. Aceasta ar fi 
cea mai binevenită păsuire de mormăitul lui şi de relaţiile 
sexuale, pe care le ura din tot sufletul. Ar fi putut chiar să 
insiste să aibă camera ei în timpul sarcinii. Din nefericire, 
soţul ei fusese stârnit de performanţa ei dezmăţată din 
noaptea nunţii, lucru la care ea nu se aşteptase. Dorinţa lui 
devenise de atunci o obsesie, o dependenţă profană faţă de 
soţia lui exotică şi de corpul ei nefiresc. Venea acum să o 
caute prea des, disperat şi exigent. 

Comportamentul din dormitor o îmbolnăvise pe Matilda, 
dar până acum reuşise să îl împiedice pe cocoşat să o 
sărute. Singurul lucru care o ajuta să nu înnebunească 
după apusul soarelui era că el nu se arăta prea interesat să 
o sărute, fiind preocupat de celelalte plăceri ale feminităţii 
ei. 

Pe de altă parte, dacă i-ar spune că este însărcinată, el 
ar insista ca ea să nu mai călărească. Acest lucru însemna 

că nu va putea să continue supravegherea construcţiei 
mănăstirii Orval, singura bucurie adevărată din viaţa ei. A 
fi lipsită de ea era mai mult decât putea suporta. Ea însăşi 
pusese piatra de temelie la echinocțiul de primăvară din 
1070, aproape cu un an înainte, şi era implicată în fiecare 
decizie luată. Mai mult, venise veste de la ordin că monahii 
din Calabria care vor copia Libro Rosso au pornit spre 
Nord către ea. Deşi la început putea să-i găzduiască la 
palat, pentru a începe în mod serios traducerile, va trebui 
să-i scoată din Verdun şi să-i îndepărteze de întrebările lui 
Godefroi, care făceau parte din comportamentul lui de 
fiecare zi. Nu voia să piardă mai devreme decât era 
necesar libertatea de a merge la Orval. 

Totuşi, Matilda fu forţată să-şi schimbe decizia într-o 
noapte, la puţin timp după ce-şi dăduse seama de starea ei. 
Cocoşatul era plecat până târziu, cum făcea adesea, având 
în vedere că pământurile lor se întindeau pe o suprafaţă ce 
se întindea dincolo de Stenay. În mod normal, când 
mergea până la hotar, nu se întorcea la Verdun până a 
doua zi, spre uşurarea ei. Matilda voia să doarmă în acea 
noapte, epuizată de fuga zilnică din calea cocoşatului, de 
construirea celei mai mari mănăstiri din Europa şi de noua 
viaţă care creştea în corpul ei. Deoarece era atât de târziu, 
era convinsă că soţul ei va dormi altundeva în acea noapte. 

Dar se înşela. 

L-a auzit înainte să îl vadă. Şi i-a simţit mirosul înainte 
de a intra în cameră. 

— Unde e femeia mea? 

S-a împiedicat la intrarea în cameră, duhnind a bere şi a 
ceva mai neplăcut, iar Matilda nu putu să-şi dea seama ce 
este până el s-a apropiat de el. Vomă. Era murdar şi 
dezgustător, ca şi când s-ar fi rostogolit în cea mai oribilă 
cârciumă timp de ore întregi. Cocoşatul îşi îneca astfel 
nefericirea uneori. In ciuda defectelor lui fizice, era un 
bărbat sănătos, iar înainte de căsătorie căuta alinare în 
mod regulat în bordeluri şi în cârciumi. De la căsătoria cu 
vrăjitoarea roşcată, şi-a dat seama de nevoia de a evada în 
familiaritatea sigură a femeilor germane cu părul ca spicul 

grâului. Acum, mai mult ca oricând, spera să rupă vraja 
făcută asupra lui de soţia lui haină. Faptul că îl ura, că o 
dezgusta şi că el ştia asta îi mărea chinul. 

Nu demult, când Godefroi îşi căuta alinarea prea mult în 
băutură şi petrecea prea mult timp prin bordeluri, 
adormea înainte să ajungă la soţia lui. În seara aceasta, n- 
avea să fie atât de norocoasă. Lăptăresele cu pielea albă 
nu se comparau cu Matilda în mintea lui febrilă. Chiar şi 
cu două din cele mai arătoase femei deodată în camera din 
spate, nu a putut să-şi şteargă din minte imaginea femeii 
provocatoare care îl aştepta chiar în patul lui. Când s-a 
întors la palat, era un om posedat atât de dorinţă, cât şi de 
demonii interiori. 

— Vino la bărbatul şi soţul tău, căţea desfrânată, 
bolborosi în timp ce se îndrepta spre ea, descotorosindu-se 
febril de pantaloni. 

Matilda era pe jumătate adormită când el intră în 
cameră, iar acum încerca să-şi adune gândurile pentru a 
înfrunta sosirea lui neaşteptată. Reflexele ei rapide 
obişnuite erau amorţite atât de dorinţa de a dormi, cât şi 
de starea ei. A fost luată complet prin surprindere. Viteza 
neaşteptată cu care s-a urcat peste ea abia i-a lăsat timp să 
se întoarcă înainte ca el să încerce să-şi pună gura 
puturoasă peste buzele ei delicate. A sărutat-o doar pe 
obraz cu un geamăt, iar dinţii i-au lăsat o urmă pe faţă. A 
încercat cu disperare să-i distragă atenţia cu mâinile ei 
îndemânatice, dar în seara asta, această strategie eficientă 
în mod normal nu funcţiona. 

Godefroi o plesni cu forţă cu dosul palmei. 

— Intoarce-ţi capul spre mine, femeie! 

Nu a aşteptat ca ea să se supună. A prins-o cu ambele 
mâini de păr şi a sărutat-o cu forţa. S-a luptat să-şi ţină 
dinţii strânşi, dar cocoşatul era mai puternic şi şi-a împins 
limba lunecoasă şi scrutătoare în gura ei. Disperată să 
scape de sub el, Matilda s-a folosit de o tehnică de luptă 
învățată de la Conn, înfigându-şi genunchiul în pieptul lui 
şi întorcându-se într-o mişcare rapidă şi dureroasă. 

Cocoşatul a căzut pe podea cu o bufnitură, mormăind. 

Un moment stătu nemişcat, aşteptând să-i revină 
răsuflarea. Apoi a început să se ridice uşor, ameninţător. 
Se apropia de ea cu pumnii strânşi. 

— Imi voi lua drepturile de soţ de la tine, când vreau şi 
cum vreau. Preţiosul tău document legal nu te scuteşte de 
asta. 

Matilda spuse cât de repede a putut, înainte ca el să mai 
facă vreun pas: 

— Godefroi, opreşte-te! Sunt însărcinată. 

El a clipit, ca şi când nu ar fi auzit-o bine, lucru posibil în 
starea de ebrietate în care se afla. Bolborosi către ea: 

— Ce spui? 

— Am spus că port copilul tău în pântece. lar moaşa 
spune că, din cauza structurii mele delicate, dacă mă mai 
atingi, voi fi în mare primejdie să pierd copilul. 

Minţea, desigur, dar el era prea ignorant pentru a 
cunoaşte asemenea lucruri, chiar şi atunci când era treaz. 

A făcut încă un pas intenţionat spre ea, întinzându-se cu 
o rapiditate surprinzătoare să o prindă de păr şi să o tragă 
spre el. 

— De ce aş crede o vrăjitoare mincinoasă ca tine? 

Dorinţa şi starea lui de beţie formau o combinaţie 
periculoasă, care îl făcea irațional. lar cocoşatul era un 
bărbat masiv. Trebuia să-l facă să înţeleagă. Repede. 

— Pentru că ai aşteptat atâţia ani un moştenitor, iar 
dacă mă vei atinge, vei risca orice şansă pe care ai avut-o 
vreodată de a avea unul. 

Godefroi nu o mai ţinea atât de strâns pe Matilda, dar 
nici nu-i dădea drumul. Ea era furioasă acum. Aruncă 
următoarea propoziţie cu atitudinea ei războinică: 

— Există o mulţime de fetişcane în casa asta care ar fi 
fericite să te satisfacă pentru nimic. Trebuie să-l pui în 
pericol pe copilul nostru - viitorul duce de Lorena - din 
cauza dorinţei tale? 

Funcţionase. Amuţit cum era, de băutură şi de ea, 
Matilda reuşise să ajungă la acea parte din creierul lui în 
care se afla ambiția. Cocoşatul mormăi ceva despre a 
discuta acest subiect cu ea a doua zi şi ieşi din cameră fără 

a se uita înapoi. 

Matildei îi era milă de el şi se simţea vinovată pentru 
biata servitoare căreia i se va cere să se ocupe de stăpânul 
ei, ducele. Mai târziu, va afla de la ceilalţi servitori care 
dintre fete a suferit umilinţa şi îi va dubla plata. Era 
singurul lucru pe care-l putea face. 

Dar, în sinea ei, era absolut uşurată că plăcerea sexuală 
a cocoşatului nu va fi îndatorirea ei în următoarele şapte 


luni, cel puţin. 


Matilda era prizonieră în palat. Aşa cum se temea, 
Godefroi i-a făcut o listă cu ce avea voie şi cu ce nu avea 
voie să facă. Călăritul era în capul listei activităţilor 
interzise. Era supravegheată fără încetare de unul sau 
altul dintre angajaţii cocoşatului: preoţi, doctori, moaşe, 
toţi punându-i o mulţime de întrebări, lucru care nu-i mai 
lăsa nicio clipă de linişte. Chiar şi bucătarul supraveghea 
atent fiecare bucăţică pe care o băga în gură, iar pe furiş 
punea servitori să stea în camera ei pentru a urmări dacă 
mănâncă ceea ce i s-a pregătit. 

Din fericire, soţul ei o evita ca şi când ar fi fost ciumată 
din noaptea umilirii lui în dormitor. Matilda era convinsă 
că el nu avea încredere în ea şi că se gândea că ar face rău 
intenţionat copilului lor, acesta fiind motivul supravegherii 
intense şi omniprezente din partea angajaţilor lui. Era 
groaznic să ştie că toţi aceşti oameni o credeau în stare de 
ceva atât de crud. Dar era la fel de greu să simtă viaţa 
care creştea rapid în corpul ei şi să ştie că nu fusese 
concepută în mod imaculat, aşa cum învățase în ordin. 
Bietul copilaş, fără să aibă vreo vină, nu a fost creat într-un 
mediu sacru. Cartea Iubirii spunea că toţi copiii născuţi din 
uniunea celor care se iubesc cu adevărat sunt concepuţi 
fără pată în faţa lui Dumnezeu, dar când un copil este 
conceput în afara iubirii, nu are parte de o binecuvântare 
atât de mare la naştere. Acest lucru a fost spus nu pentru 
a-i judeca pe bieţii copii, care nu au de ales, ci ca o 

avertizare pentru adulţi, să nu conceapă copii în afara 
iubirii. 

„Doamne, Dumnezeule, de ce m-ai luat de lângă Isobel şi 
Învățător într-o perioadă ca asta?” Matilda avea nevoie de 
sfaturi spirituale acum mai mult ca oricând. Tânjea după 
ele şi era nefericită. Singurul ei refugiu era capela, 
singurul loc în care putea evada şi putea închide uşa 
pentru a scăpa de toţi spionii cocoşatului. Intră în capelă, 
atingând mai întâi micuța statuie a Modestei, care era 
aşezată acum pe un altar împodobit. 

Ca surpriză cu ocazia zilei ei de naştere de la echinocțiul 
de primăvară, Patricio pictase o roză cu şase petale în 
mijlocul pardoselii. Dacă tot nu va avea un labirint în 
Lorena până când va fi gata mănăstirea de la Orval, el a 
reuşit să creeze un loc sacru pentru a o ajuta să se roage 
profund, spunând rugăciunea lor cea mai sfântă. Poate 
acest lucru îi va oferi forţa de care are nevoie pentru a 
trece peste necazurile din acest moment. 

Pe Matilda o încânta acest loc, iar acum păşea pe roză 
pentru a-şi spune rugăciunea. Începu cu prima petală, 
exprimându-şi mulţumirea pentru cele cu care viaţa ei a 
fost binecuvântată, înainte de a trece la petala a doua. 

„Facă-se voia Ta, îşi şoptea iar şi iar. Doamne 
Dumnezeule, de ce vrei asta de la mine? De ce am fost 
îndepărtată de toţi cei pe care îi iubeam şi de singurul loc 
pe care îl voi numi vreodată „acasă”? Cum pot înţelege mai 
bine voia Ta?” 

Uneori, auzea clar vocea Lui, dar acest lucru se întâmpla 
cel mai adesea în labirint. Alteori, auzea doar sunetul 
liniştii din urechile ei. Astăzi, l-a auzit cu o forţă la care nu 
se aştepta: 

— Când Valea de Aur va fi gata, te vei putea întoarce 
acasă, unde vei găsi o mare iubire, ca recompensă pentru 
destinul tău şi pentru îndeplinirea promisiunii. 

Erau lucruri pe care nu le înţelegea în acel răspuns, de 
exemplu, cum va putea să se întoarcă acasă, dar ceea ce 
auzise o linişti. Voia lui Dumnezeu a fost ca ea să 
construiască mănăstirea Orval, iar asta era exact ceea ce 


— 245 — 


făcea. Construcţia avansa cu paşi repezi; iarna blândă le-a 
permis constructorilor să lucreze mult după sfârşitul 
toamnei. Cei din Calabria erau aici, muncind serios pentru 
a copia Libro Rosso. Totul mergea perfect, conform 
planului. 

Şi-a terminat rugăciunea celor şase petale, zăbovind mai 
mult timp la a cincea, petala iertării. S-a rugat să găsească 
puterea să-l ierte pe Godefroi pentru ticăloşia lui, având 
compasiune pentru starea lui şi pentru durerea pe care 
această stare i-a cauzat-o. Matilda s-a rugat lui Dumnezeu 
să o ierte pentru că îşi dispreţuia soţul şi pentru că nu se 
purta mai tandru cu el. Când a terminat, a simţit o pace 
care înainte o ocolea. lar Dumnezeu a răsplătit-o pentru 
evlavia ei, pentru că Patricio sosi de la Orval chiar în acea 
după-amiază. 

Venise să o informeze cu privire la progresul rapid al 
construcţiei frumoasei lor mănăstiri şi să-i facă desene ale 
structurilor, aşa cum fuseseră ridicate, pentru a arăta 
splendoarea şi măiestria lor. Ea îşi dorea mai mult decât 
orice să vadă roza uriaşă cu şase petale care fusese 
înălţată, al cărei contur se putea vedea din labirintul din 
grădină, care abia începuse să fie construit. Patricio era 
foarte entuziasmat de frumuseţea întregii structuri şi 
încerca să-i împărtăşească această pasiune, dar în acelaşi 
timp să o facă să nu se simtă disperată din cauză că nu 
putea călări până acolo cu el. Putea citi pe faţa ei dorinţa 
plină de nostalgie. 

— O, Patricio, îmi doresc să pot fi acolo cu tine. 

— Timpul trece foarte repede. Vei fi acolo înainte să-ţi 
dai seama. Şi, până când vei putea să călătoreşti, vom fi 
aproape de finalul primelor construcţii, iar în grădină voi 
avea un labirint perfect, construit special pentru tine. 

— Aştept cu nerăbdare construirea lui. 


& 


Era începutul toamnei când Patricio veni la Verdun într- 
o dimineaţă, devreme, să o vadă pe Matilda şi să o anunţe 

că labirintul era gata. Era încântat, deoarece el fusese 
primul care străbătuse cele unsprezece circuite cu o seară 
înainte. Voia să împartă acest succes cu ea. Împreună 
creaseră o bibliotecă superbă şi un loc în care se vor putea 
preda învăţăturile Căii Iubirii, lucru care merita să fie 
sărbătorit. 

Matilda l-a întâmpinat, dar nu era în apele ei şi nu se 
afla într-o stare bună, ca să poată sărbători. Era în a 
şaptea lună şi se putea vedea sarcina în silueta ei micuță. 
Se plimbau acum în direcţia grajdurilor, Matilda privind 
melancolică spre cai. 

— Ce n-aş da să străbat acum acel labirint! Este singurul 
loc în care am găsit cu adevărat pacea, ştii? 

Se opri brusc, uitându-se în jur. Nu fuseseră urmăriţi, 
era sigură. Patricio o cunoştea destul de bine pentru a şti 
ce era în mintea ei; nu degeaba a spus Învățătorul că ei doi 
gândeau la fel. 

— Nu, Matilda. Nici să nu te gândeşti. Este prea 
periculos. 

— Godefroi este plecat pentru trei zile. Dacă plecăm 
acum, ne putem întoarce înainte să se întunece. Nu voi sta 
mult, Patricio. Doar atât cât să văd noua construcţie şi să 
merg o dată prin labirintul meu. 

— Ai înnebunit? Nu ai voie să călăreşti. Şi nu poţi călări 
îmbrăcată astfel, chiar dacă ai avea voie. 

— Ascultă-mă. Ai cunoscut pe cineva care se simte mai 
bine decât mine pe cal? E ca atunci când stai pe scaun. Voi 
lua unul dintre armăsarii mai bătrâni şi mai stabili. Ne va 
lua câte o oră în plus la dus şi întors, dar, dacă plecăm 
acum, am putea reuşi. Şi pot să găsesc haine de călărie în 
camera unde se ţine harnaşamentul. Haine de bărbat, dar 
e cu atât mai bine pentru a mă deghiza şi pentru a-mi 
ascunde starea. 

— Nu-mi cere să fac asta cu tine, Tilda. Te rog! 

— Pe cine altcineva să rog, fratele meu? 

Ochii ei albaştri-verzui s-au umplut de lacrimi în timp ce 
se ruga de el. 

— Te rog! In ultimele şase luni nu am avut nicio bucurie. 

Să văd ceea ce noi am creat la Orval, să sărbătorim, aşa 
cum ai spus, e lucrul care îmi va da viaţă din nou. Mă va 
ajuta să duc la bun sfârşit sarcina. 

— Dumnezeu să mă ierte dacă ţi se întâmplă ceva ţie sau 
copilului, bombăni Patricio, dând din cap. Vino repede 
atunci, înainte să fim văzuţi. 


> 


Odată ajunşi în pădure, Matilda a uitat că este 
însărcinată. A grăbit calul să alerge în galop şi a început să 
călărească în ritmul ei ameţitor. 

— Matilda, încetineşte! Patricio era ud de sudoare, în 
ciuda aerului răcoros de toamnă timpurie. Avusese un 
presentiment încă de când îi văzuse chipul, când erau la 
grajduri. Deşi ştia că nu şi-ar face rău intenţionat, nici ei şi 
nici copilului, Matilda se purta în cel mai necugetat mod. 

Ea trase de ham şi calul încetini. 

— Îmi pare rău. Dar e atât de bine să fiu din nou afară. 

Respira aerul înmiresmat al pinilor care umpleau 
pădurea din Ardeni. Se apropiau. Şi era plină de 
nerăbdare. În timp ce treceau pe lângă iazul unde 
văzuseră lebăda solitară, Matilda rămase mută de uimire. 

In faţa ei se aflau arcadele ascuţite ale naosului, iar 
coloanele din marmură aurie străluceau în lumina soarelui. 
Era de-a dreptul magnific. 

— O, Patricio! lată ce am creat. 

A descălecat uşor cu ajutorul prietenului ei şi s-a 
îndreptat spre minunata clădire. Era tot ceea ce visase, un 
monument remarcabil pentru Calea Iubirii. 

— Vino, trebuie să vezi asta. 

Patricio era încântat că au ajuns teferi, fără ca Matilda 
să arate mai rău după drumul făcut. De fapt, arăta chiar 
mai vioaie decât o văzuse de când era însărcinată. A ajutat- 
o să păşească peste prag şi să intre în încăperea mare 
unde se afla fereastra în forma rozei cu şase petale. 

Matilda stătea în faţa ei şi începu să plângă. Când vorbi, 
în sfârşit, spuse în şoaptă: 

— Este perfectă. Exact cum am visat că va arăta. 

A dus-o apoi în camera pentru copierea manuscriselor, 
unde cei trei călugări din Calabria, doi mai în vârstă şi un 
ucenic, făceau traducerile din Libro Rosso. Matilda nu îi 
văzuse de când veniseră în Lorena şi era încântată să îi 
revadă. Deşi călugării erau foarte surprinşi să o vadă, au 
întâmpinat-o cu căldură şi au invitat-o să se odihnească în 
timp ce ei îi pregăteau un prânz cu pâine şi brânză făcute 
la mănăstire. Orval era deja pe cale să devină o comunitate 
prosperă şi independentă. Matilda era foarte încântată de 
progresele făcute. 

După prânz şi după ce călugării au informat-o în 
legătură cu traducerile, care erau mult mai înaintate decât 
credea ea, Matilda era nerăbdătoare să vadă piesa de 
rezistenţă a ansamblului. 

— Du-mă la labirintul nostru, îi ceru lui Patricio, iar el se 
supuse. 

Era uimitor. Patricio lucrase cu zidari experţi timp de 
peste un an pentru a da formă sutelor de pietre de pavaj 
care fuseseră aşezate cu grijă pe pământ una câte una, 
pentru a crea contururile celor unsprezece circuite. In 
centru se afla o roză perfectă, conturată în piatră de o 
culoare mai deschisă, pentru contrast. Era o capodoperă 
de zidărie în piatră. 

— Uită-te aici... 

Patricio a ghidat-o spre intrare, care era cu faţa spre 
vest. Făcu aproximativ zece paşi, îndepărtându-se de 
intrare apoi îngenunche să-i arate locul unde inelul de fier 
fusese înfipt în pământ. 

— Pentru Notre-Dame, Doamna labirintului. 

Matilda îi zâmbi în timp ce-şi smulgea câteva fire de păr 
din cosiţe legându-le apoi de inel printr-un nod. L-a sărutat 
pe obraz pe Patricio şi i-a mulţumit, înainte de a face 
drumul mult aşteptat prin labirintul ei, în mijlocul căruia o 
aştepta Dumnezeu. 

€ 

Timpul petrecut de Matilda în labirint a fost foarte 
frumos, dar şi dificil. A avut o viziune cu ea în Toscana, cu 
Conn şi cu episcopul Anselmo şi cu Isobel - şi mai era 
cineva, un alt bărbat, pe care nu-l cunoştea. I s-a părut 
ciudat că ea nu arăta mai în vârstă decât astăzi. Era sigură 
că, dacă Toscana apărea în viitorul ei, era vorba despre un 
viitor mai îndepărtat. Godefroi nu i-ar permite niciodată să 
călătorească după venirea pe lume a copilului. Apoi avu o 
altă viziune, în Lucca; de data aceasta era Crăciunul. 
Stătea în faţa catedralei din San Martino. Catedrala ei. lar 
ea era fericită în ambele viziuni, aproape nespus de 
fericită. Ar putea fi posibilă o asemenea fericire? În ce 
perioadă din viitor sărea? Probabil era doar un vis al 
sufletului ei şi nu făcea un salt într-un timp real. Era 
tulburată că nu avusese nicio viziune cu copilul ei, deşi îl 
putea simţi mişcându-se în pântecele ei. Poate că 
Dumnezeu nu voia ca ea să vadă copilul înaintea naşterii. 

Patricio, care o aştepta la intrarea în labirint, se 
îngrijora. Era înăuntru de mult timp şi, dacă nu se întorcea 
curând, era imposibil să ajungă la Verdun înaintea lăsării 
întunericului. A închis ochii şi i-a transmis gândul de a ieşi, 
rugându-se în acelaşi timp să vină odată. Dar a trecut mult 
timp până ce în sfârşit a ieşit, rămasă fără suflare din 
cauza viziunilor. 

— Tilda, nu mai avem timp. Trebuie să ne urcăm pe cai 
acum. Poţi să-mi povesteşti pe drum. 

Matilda a dat din cap, privind cerul şi dându-şi seama, 
speriată, că era mult mai târziu decât crezuse. Patricio a 
ajutat-o să încalece şi a urmat-o îndeaproape în drumul 
spre Verdun. 

Era spre sfârşitul toamnei, iar zilele deveneau tot mai 
scurte. Matilda trebuia să aleagă: fie să călărească mai 
repede şi să profite cât mai mult de lumina zilei, fie să 
meargă încet, riscând să îi prindă întunericul. A ales prima 
opţiune şi a lovit calul să o ia la galop. 

— Dumnezeu să ne ajute pe amândoi! bolborosi Patricio, 
încercând să ţină pasul cu ea. 

Ori i-a fost scris în destinul ei, ori liberul-arbitru a fost 

de vină, Matilda nu va şti niciodată. Dar lumina care 
scădea şi viteza impusă calului bătrân au fost o combinaţie 
mortală. Animalul şi-a pierdut ritmul şi s-a împiedicat în 
timpul galopului. Dacă ar fi avut un echilibru mai bun, 
Matilda ar fi putut cădea mai uşor şi ar fi suferit cel mult 
câteva vânătăi. Dar corpul greoi, datorită sarcinii 
avansate, şi lipsa echilibrului nu făceau pereche bună 
pentru situaţia în care se afla. A fost aruncată de pe cal, 
căzând puternic pe o parte. 

Patricio ţipă de spaimă şi de durere văzând ce se 
întâmplase. Sări de pe cal şi fugi spre Matilda, uşurat că 
respira, deşi era inconştientă. S-a uitat să vadă dacă 
sângerează, dar nu a văzut niciun semn că ar fi avut răni 
exterioare care să-i pună viaţa în pericol. A luat apoi 
cuvertura de lână care acoperea calul şi a înfăşurat-o în ea 
pe prietena lui cea mai bună, rostind cea mai arzătoare 
rugăciune din viaţa lui. A sărit apoi pe cal şi a fugit la 
Verdun după ajutoare, galopând de parcă l-ar fi avut pe 
diavol pe urmele lui. 

€ 


Durerea din abdomen era ca şi când zece săbii fierbinţi 
ar fi împins-o din toate părţile. Şi-a recăpătat cunoştinţa, 
dar, dacă aşa avea să se simtă, ar fi preferat să fie leşinată. 
Incă o durere ascuţită, iar apoi un şuvoi cald de lichid îi 
acoperi coapsele. Ochii îi erau deschişi acum şi îşi dădea 
seama că se află în dormitorul ei, cu doi dintre spionii lui 
Godefroi de fiecare parte. Moaşele. Cea mai tânără dintre 
ele nu era atât de rea. Se numea Greta şi era singura din 
personalul lui Godefroi care încercase într-adevăr a se 
împrieteni cu noua ducesă. li şterse faţa cu o cârpă 
umezită şi îi şopti în germană că totul era bine, că era 
acasă acum. 

_ Moaşa mai în vârstă nu era deloc la fel de blândă. 
Impărţea cu asprime ordine celorlalţi din încăpere, în timp 
ce apăsa pântecele Matildei. 

— Împinge! Copilul acesta trebuie să se nască acum, 

dacă vrem să avem vreo speranţă să îl salvăm. 

Matilda putea doar să-şi imagineze restul propoziției, 
bolborosit în respiraţia grea a moaşei, într-o germană 
furioasă. Era, fără îndoială, un blestem la adresa cruzimii 
ducesei de Lorena de a pune în pericol copilul ducelui. 

Matilda împinse. Nu avea de ales. Presiunea din 
abdomenul ei era insuportabilă şi, după un sunet ciudat şi 
încă o durere arzătoare, simţi copilul mişcându-se şi ieşind 
din pântecele ei. 

Era prea devreme, şi toţi ştiau asta. Nu putea exista un 
final fericit după o astfel de naştere. Matilda era în stare 
de şoc şi epuizată de durere şi frică, dar era destul de 
conştientă pentru a-i păsa. Aştepta în tăcerea care a urmat 
ca moaşa mai în vârstă să şteargă sângele de pe corpul 
copilului. 

— O fetiţă. 

Nu exista nicio emoție în anunţ. lar apoi, pe neaşteptate, 
în cameră s-a auzit un mic gângurit. Matilda îşi ţinea 
respiraţia. Era posibil? Copilul ei trăia? Încercă să se 
ridice, dar moaşa mai tânără o împinse cu grijă pe spate. 

Moaşa mai în vârstă, în ciuda asprimii cu care se 
comporta cu Matilda, era surprinzător de blândă şi tandră 
cu pruncul, îl masa uşor şi îi şoptea mereu ceva. O plesni 
pe moaşa mai tânără: 

— Adu-l pe preot! 

Punând copilul pe o pătură de lână, moaşa o aduse pe 
fetiţă la mama ei şi o puse în pat lângă ea. 

— Trăieşte, spuse femeia din nou, fără emoție în 
cuvintele şi comportamentul ei. Dar nu pentru mult timp. 
Este prea mică, iar plămânii ei nu funcţionează. Va muri 
înainte de răsăritul soarelui. Chiar înainte ca tatăl ei să o 
poată vedea în viaţă. Aceasta era o condamnare evidentă. 
Trebuie să-i dai un nume, pentru ca preotul să o poată 
boteza, iar sufletul ei să nu se piardă. Un nume creştin. 

Accentul pus pe „creştin” era evident. Moagşa nu voia să 
permită vrăjitoarei să condamne copilul ducelui mai mult 
decât o făcuse deja. 

Matilda şi-a folosit toată forţa şi a reuşit să se ridice şi 

să ia în braţe ghemotocul. Copila era atât de mică, încât 
părea ireală. Era perfectă, chiar şi în miniatură. Nu avea 
niciun semn al diformităţii congenitale a tatălui ei. De fapt, 
singura trăsătură pe care Matilda o recunoscu la ea era 
gropiţa din bărbie a mamei ei. Şi, deşi copila avea puţin 
păr pe cap, se vedea că este roşcat-închis. 

Pentru un moment care i-a părut etern, copila s-a uitat 
în ochii ei, iar Matilda era sigură că o vedea cu adevărat. A 
fost scurt, dar a existat acest moment de înţelegere şi de 
recunoaştere, o întrezărire a sufletului acestui copil care 
venise aici pentru atât de puţin timp. In acea clipă ele erau 
legate, mamă şi fiică, iar Matilda era sigură că inima i se 
va sfâşia. Ea provocase această tragedie, ea o adusese 
peste copilul ei iubit şi nevinovat. Dumnezeu să o ierte. 

Preotul a ajuns repede, duhovnicul sever al lui Godefroi 
care nu o plăcea deloc pe Matilda. A stropit copilul cu apă 
sfinţită în mare grabă, ca şi când ar fi fost sigur că va muri 
în câteva minute. 

— I-ai dat un nume creştin? 

Matilda atinse cu degetul gropiţa din bărbia ei. A dat 
uşor din cap. 

— l-am dat. Îi voi spune Beatrice Magdalena. 

Preotul părea nemulţumit, dar nu spuse nimic. A botezat 
copila şi i-a făcut şi slujba de dinainte de moarte în acelaşi 
timp, tainele vieţii şi ale morţii împreună. Apoi a ieşit din 
cameră fără să o mai privească pe Matilda. 

Strângându-şi copila la piept, Matilda o legăna, în 
amintirea vieţii scurte pe care a avut-o. Nu ştia cântece de 
leagăn, aşa că fetiţa şi-a dat ultima suflare ascultând 
plânsetul mamei ei printre versurile singurului cântec care 
o liniştise vreodată. Cel în limba franceză, despre iubire. 


> 


Matilda se sufoca. Ceva stătea pe faţa ei şi nu putea să 
respire. S-a agitat să scape de acel lucru, dar nu reuşea. 
Agresorul ei era mai puternic decât ea, mai ales în starea 
de slăbiciune în care se afla. Când era cât pe ce să-şi 

piardă cunoştinţa, a auzit o voce de bărbat alarmată. Era o 
luptă în dormitor şi se striga în germană. Apoi perna a fost 
ridicată de pe faţa ei. 

Trăgând puternic aer în piept, Matilda a încercat să se 
uite prin cameră, deşi era ameţită şi avea privirea 
înceţoşată. Cocoşatul stătea deasupra ei cu o pernă în 
mână, instrumentul cu care ar fi trebuit să fie omorâtă. 
Dar nu el era atacatorul. În ciuda tuturor probabilităților, 
cocoşatul era salvatorul ei. Cea care încercase să o omoare 
pe Matilda era moaşa mai în vârstă, care o privea pe 
Matilda cu ură. Femeia o scuipă. 

— Diavole! Vrăjitoare criminală! Ai omorât-o pe acea 
copilă la fel de sigur ca şi când i-ai fi tăiat gâtul. 

— Destul! 

Godefroi va trebui să se ocupe de moaşă mai târziu. Nu 
putea permite să aibă loc o crimă în propriul lui dormitor, 
chiar dacă era justificată, iar majoritatea supuşilor lui ar fi 
fost de acord. S-a apropiat de patul soţiei lui după ce 
moaşa a ieşit ca o furtună din dormitor. Matilda a încercat 
să vorbească, dar nu putea rosti niciun cuvânt. 

Cocoşatul o privea de sus, lipsit de milă şi plin de ură. 

— Nu-mi mulţumi că te-am salvat, femeie. Nu am făcut 
asta pentru carnea ta condamnabilă. A fost pur şi simplu 
pentru a nu-mi pune în pericol sufletul nemuritor de dragul 
unei fetiţe, permiţând crima în casa mea. Dar să ştii că, 
dacă copilul ar fi fost băiat... i-aş fi dat voie moaşei să te 
omoare. 

€ 


Trebuia să plece imediat. Matilda era convinsă că atâta 
timp cât va sta la Verdun, viaţa ei va fi în pericol. Toţi cei 
de acolo erau loiali cocoşatului şi toţi o credeau o 
vrăjitoare criminală care şi-a omorât copilul intenţionat. A 
descoperit apoi în moaşa mai tânără, Greta, un fel de aliat, 
deoarece fata venea să vadă dacă se simte mai bine şi îi 
aducea pâine înmuiată în vin. Matilda a făcut-o să 
vorbească, linguşind-o şi mărturisindu-i cât se simte de 

vinovată. 

Greta i-a spus Matildei că gurile rele de pe moşie 
spuneau că era mai bine că fetiţa murise, deoarece avea 
acelaşi păr demonic ca mama ei. Fără îndoială că ar fi 
devenit o vrăjitoare şi un blestem pentru bunul lor duce. 
Pericolul pentru ducesă era iminent, totuşi. Dacă Matilda 
ar muri în următoarele zile, s-ar putea spune foarte uşor că 
era din cauza complicaţiilor de la naştere. Nimeni din 
castel nu s-ar împotrivi, iar Godefroi ar moşteni toate 
proprietăţile ei şi ar fi liber să-şi ia o soţie mai tânără şi să 
ia totul de la capăt. 

Matilda i-a oferit fetei o parte din cutia ei cu bijuterii ca 
să ducă la Orval un mesaj din partea ei. Ştia că lui Patricio 
i s-a interzis să se mai apropie de Verdun după incident, 
deoarece Godefroi l-a acuzat de conspirație. Dar trebuia să 
ştie care era pericolul iminent pentru ea, pentru el şi 
probabil pentru viitorul iubitei lor mănăstiri de la Orval. 
Destinul a făcut ca fratele fetei să fie unul dintre ajutoarele 
de la grajduri, iar un colier de rubine demn de o regină era 
o plată suficientă pentru ca el să-i dea Gretei un cal să 
ducă mesajul lui Patricio. 

În întunericul nopţii, Matilda a părăsit palatul pe la 
ieşirea servitorilor, doar cu hainele de pe ea, şi a aşteptat 
la grajduri să vină băiatul. Când calul a fost pregătit, a 
pornit în noapte, rugându-se ca luna să strălucească destul 
de tare pentru a-i lumina calea şi mergând încet pentru a 
nu repeta căzătura. 

co 


— Trebuie să rămân aici, Matilda. Riscăm tot ceea ce am 
construit deja. Cocoşatul nu-mi va face rău. Nu ar îndrăzni. 
Sunt călugăr, iar aceasta este casa Domnului. Adu-ţi 
aminte că el nu ştie ce construieşti aici de fapt şi nimeni 
altcineva nu ştie. Toţi cei din Lorena cred că noi construim 
cea mai frumoasă mănăstire din nordul Europei. Acesta e 
un lucru cu care Godefroi se poate mândri. 

Matilda a dat din cap, rugându-se ca lucrul acesta să fie 


— 255 — 


adevărat. Voia ca Patricio să rămână aici, în Orval, să 
termine munca, să termine construcţia care îi fuseseră 
arătate în viziunea lor, care prindea viaţă într-un fel atât 
de măreț. Fondurile pentru construcţie ajunseseră de mult 
transferate în cuferele mănăstirii, pe care le controla 
Patricio. Era prea târziu ca Godefroi să oprească 
furnizarea banilor pentru înaintarea construcţiei. Dar era 
îngrijorată că soţul ei va încerca să-i facă rău lui Patricio în 
alt fel, ca răzbunare pentru ceea ce el credea că este o 
participare la trădarea ei. 

— Mă îngrijorează mai tare ce se va întâmpla acum. 
Trebuie să pleci imediat din Lorena, dar, ca femeie, nu poţi 
trece prin Alpi singură. 

— Nu, dar mama are rude aici, la Stenay. O verişoară. 
Voi merge la ea şi îi voi spune ce s-a întâmplat. De acolo, 
voi trimite un mesager în Toscana şi voi cere să trimită o 
strajă care să mă ducă acasă. 

— Poţi să ai încredere în această rudă a mamei tale? 

— Nu am văzut-o niciodată, dar este şi ea o ducesă de 
drept şi a trebuit să-l înfrunte pe Henric chiar de mai 
multe ori. Deci avem destule în comun, cred. Adevărul este 
că nu am de ales, nu-i aşa? 

— Nu. Succes, sora mea! Şi să-mi dai de ştire cât de 
repede poţi. De acum înainte va trebui să folosim codul 
Sator Rotas pentru a comunica. 

Învățătorul îi învățase când erau copii cum să-şi trimită 
mesaje codate. Codul era folosit la Roma din primele zile 
ale creştinismului, când morţi violente îi aşteptau pe cei 
care erau prinşi practicându-şi credinţa. Prin acest limbaj 
criptic, primii creştini au reuşit să comunice între ei în 
secret. Pentru tinerii Matilda şi Patricio acesta era un 
mare joc, trimiţându-şi mesaje unul altuia în înşiruirea 
ciudată de litere şi numere din pătratul magic. Acum, 
limbajul va fi folosit încă o dată pentru păstrarea 
adevăratului creştinism şi pentru ca Matilda să fie în 
siguranţă. 


— Dumnezeu are grijă de credincioşii lui. 

Învățătorul îi spusese asta Matildei de multe ori, iar ea a 
ştiut toată viaţa că acesta era adevărul. Când avusese 
nevoie disperată de sfaturi spirituale, le primise 
întotdeauna. De această dată, voia divină apărea în 
persoana verişoarei mamei ei, Giselda, numită astfel după 
regina care o crescuse pe Beatrice când rămăsese orfană. 
Părea că forţa şi graţia erau strâns legate de acest nume în 
familia lor. Femeie educată şi excentrică, Giselda părea să 
fie dezgustată şi înfuriată atât de reputaţia licenţioasă, cât 
şi de natura lacomă a lui Henric al IV-lea, care se 
năpustise şi asupra teritoriilor ei de prea multe ori. Chiar 
dacă el era rege, şi ea era o descendentă directă a lui 
Carol cel Mare şi merita să aibă parte de un tratament mai 
bun decât felul în care se purtase cu ea acel parvenit 
desfrânat. 

Întâlnirea cui Matilda a fost un dar din cer pentru 
Giselda; în scurt timp, cele două femei au creat o alianţă 
tainică. Matilda a promis susţinere din Toscana când şi 
dacă era nevoie pentru a proteja teritoriile Giseldei, iar 
aceasta, în schimb, i-a oferit găzduire, medici buni şi o 
companie plăcută. De asemenea, l-a trimis pe cel mai bun 
mesager al ei la Mantova. 

A durat săptămâni întregi până ce alaiul a ajuns în 
Lorena, dându-i vreme Matildei să se vindece. Avea nevoie 
de timp pentru a trece peste durerea pierderii ei, peste 
vina care o chinuia şi peste coşmarul prin care trecuse la 
Verdun. Înțelegerea plină de compătimire a Giseldei şi 
pacea singurătăţii îi hrăneau sufletul cu forţe noi, în timp 
ce medicii experţi ai verişoarei ei o ajutau să se refacă 
înainte de a încerca să treacă Alpii, acum că se apropia 
iarna. 

Când toscanii au ajuns în Lorena, cu soarele strălucind 
în părul roşcat al uriaşului călare care venea să o ducă în 
siguranţă acasă, Matilda era pregătită de călătorie. 


& 


O scrisoare ajunse de la Patricio, adusă de un mesager 

de la o mănăstire benedictină, pe când Matilda şi escorta 
ei toscană se pregăteau să plece spre casă. Scrisă în limbaj 
criptic, era un apel disperat care trebuia descifrat. Matilda 
se aşeză şi desenă enigma, hotărâtă să-şi amintească 
rezolvarea corectă, unde literele erau transformate în 
numere şi apoi din nou în litere pentru a crea un mesaj 
coerent: 


Draga mea soră, 

Cocoşatul a pus stăpânire pe Orval şi a confiscat 
Libro Rosso. 

Deşi copiile terminate sunt în siguranţă, din 
fericire, în scriptoriu, el a luat originalul, împreună 
cu Arca Noii Alianțe. 

Nu ştie ce sunt aceste obiecte, dar ştie că sunt 
valoroase şi importante pentru tine şi le va păstra 
pentru a te forţa să te întorci. 

Eu sunt în siguranţă, ca şi fraţii călugări. Dar mă 
tem amarnic pentru cea mai sfântă scriptură a 
noastră. 

Cred că se află în palatul de la Verdun. Te rog, 
spune-mi ce ar trebui să fac mai departe. Fii 
convinsă că voi duce mai departe voia ta, deoarece 
ştiu că Dumnezeu îţi spune ce e bine pentru poporul 
nostru. 

Mă rog zilnic pentru tine şi doresc să fii în 
siguranţă şi fericită. 

Al tău, cu drag, 

Fratele Patricio 


Matilda era tulburată, dar şi uluită. Nu-i trecuse prin 
minte că Godefroi ar vrea-o înapoi după tot ceea ce se 
întâmplase. Cu siguranţă, nu se gândise că el va încerca să 
o şantajeze într-un asemenea mod. l-a cerut Giseldei 
pergament şi cerneală şi a început să-şi compună 
răspunsurile ei, atât pentru Patricio, cât şi pentru cocoşat. 
Avantajul de a fi primit o învăţătură exemplară şi de a avea 
o asemenea inteligenţă era că Matilda nu trebuia să 

aştepte să vină un scrib pentru ea. Ea îşi scria majoritatea 
scrisorilor, lucru care îi făcea mare plăcere, mai ales 
atunci când putea să se exprime aşa cum o făcea astăzi. 

Prima scrisoare i-a oferit eliberarea. Scrise cuvintele cu 
furie. 


Către ducele Godefroi de Lorena 
de la contesa Matilda de Canossa 


În numele poporului Toscanei şi al familiei nobile 
din Canossa, cer înapoierea imediată a sfintelor 
noastre obiecte de închinăciune, care au fost 
confiscate ilegal de casa din Lorena. Mai precis, 
Libro Rosso, cartea mea roşie preţuită, trebuie 
înapoiată imediat sfinţilor părinţi de la Orval, pentru 
a fi păstrată în siguranţă în locaşul care a fost 
construit pentru ea. 

Dacă Libro Rosso nu se întoarce în numele meu 
imediat, Toscana va declara un război drept şi sfânt 
împotriva Lorenei. Eu voi conduce oştile din nordul 
Italiei spre Stenay şi voi lua obiectele sfinte cu forţa, 
dacă este nevoie. 


Semnă scrisoarea îndrăzneţ: Matilda, prin bunăvoința lui 
Dumnezeu care există, înscrisă într-o cruce şi urmată de 
simbolul peştelui şi al berbecului, care erau emblemele 
semnăturii ei, ca fiica creştină a profeţiei echinocţiului. Nu 
se mai prefăcea în faţa cocoşatului, nici în faţa altcuiva. Va 
apărea în plină glorie a identităţii sale şi va lua sub 
protecţia ei tot ceea îi aparţinea de drept. Din acea zi 
înainte, Matilda va folosi această frază revoluţionară ca 
semnătură, pentru a indica faptul că este îndreptăţită 
pentru tot ceea ce are prin bunăvoința lui Dumnezeu, ca 
fiică aleasă a Lui. Nu mai avea nevoie de recunoaştere nici 
din partea soţului, nici din partea regelui, pentru a cere şi 
a păstra tot ceea ce îi fusese dat. 

A doua scrisoare era pentru Patricio, informându-l că 
scrisoarea pentru Godefroi va fi dusă personal de Conn, 

care va negocia termenii în numele ei. Eşecul nu intra la 
socoteală în această misiune şi nu lăsa acest gând să intre 
în mintea ei. L-a asigurat pe Patricio că Arca şi conţinutul 
ei preţios, Libro Rosso, vor fi înapoiate în grija lui imediat. 
Mai apoi, o va transporta la ea pentru a o duce prin Alpi 
acasă, acolo unde îi era locul, în Lucca. 


> 


Godefroi de Lorena era foarte intimidat de uriaşul celt 
care îl ameninţa cu războiul în numele Matildei, dar, din 
orgoliu, nu arăta acest lucru. A cerut întoarcerea soţiei lui 
în schimbul obiectelor confiscate de la Orval. 

Conn i-a râs în faţă, amintindu-i că servitoarea lui, 
aleasă de el personal, a încercat s-o asasineze pe Matilda 
pe când zăcea neajutorată în patul ei, după ce suferise cea 
mai mare tragedie cu putinţă, pierderea unui copil. A 
folosit intenţionat verbul „a asasina” şi nu a omori, 
deoarece conotaţiile politice slăbeau poziţia legală a lui 
Godefroi. Ducele era prins într-o cursă întinsă chiar de el 
însuşi, şi ştia asta. 

Conn îl informă despre restul termenilor. Matilda nu era 
complet iraţională în cerinţele ei, deoarece în acest 
moment voia să realizeze două scopuri mai presus decât 
orice: înapoierea celor mai de preţ obiecte ale ordinului şi 
plecarea în siguranţă şi ferită de orice primejdie din 
Lorena. Odată ce va fi înapoi în Toscana, alături de 
sfătuitorii şi de mama ei, se va ocupa de situaţia maritală. 
Spera ca Godefroi să fie de acord rapid şi în linişte cu ceea 
ce ea îi cerea acum, având în vedere că nu îi propunea să 
divorţeze - nu încă, oricum, pentru că documentul 
prenupţial îi dădea drepturi legale de a cere divorţul 
pentru cruzimea lui. El îşi va păstra titlurile din Toscana 
atâta timp cât nu intervenea în administrarea teritoriilor ei 
în vreun fel care ei i se părea jignitor. Acest lucru 
cuprindea şi susţinerea lui Henric de pe unul dintre 
teritoriile ei. li ceruse chiar lui Conn să-i spună cocoşatului 
că, după un anumit timp de vindecare, ar putea să se 

gândească să se întoarcă în patul conjugal dacă el va arăta 
bună credinţă în acest timp şi îi va înapoia posesiunile. 

Iadul avea să îngheţe şi Alpii se vor prăbuşi înainte ca ea 
să-l mai lase pe Godefroi să se mai atingă de ea, dar spera 
să fie prea prost pentru a-şi da seama de asta. Obsesia lui 
era încă avantajul ei cel mai valoros în războiul cu soţul ei, 
iar ea funcţionase. Godefroi a fost de acord să-i înapoieze 
obiectele, inclusiv unele obiecte personale pe care le 
lăsase acolo. Cele mai de preţ dintre ele erau cufărul de 
fildeş care era un cadou de la Bonifaciu şi statuia 
Modestei. În schimb, Godefroi i-a dat Matildei şase luni în 
care să-şi viziteze mama şi să-şi vadă teritoriile, înainte a 
a-i cere să se întoarcă în calitate de soţie. Conn a acceptat 
aceste condiţii, ştiind foarte bine că Matilda va găsi 
nenumărate strategii pentru a evita să se întoarcă la soţul 
ei. A păstrat însă scrisoarea furioasă a Matildei. Era mai 
bine să nu lase în mâinile duşmanului ceva atât de 
incriminator precum ameninţarea cu războiul, deoarece un 
asemenea lucru ar putea fi folosit mai târziu împotriva ei. 
În plus, aici apărea problema semnăturii eretice, care va 
putea fi folosită împotriva Matildei. 

Probabil, se gândi el, în viitor ar putea avea nevoie de 
această scrisoare. 

€ 


Conn dusese arca împreună cu tot ce conţinea la 
Patricio pentru a le inspecta, rămânând acolo peste 
noapte. Împreună cu ceilalţi scribi din Calabria, au 
verificat dacă toate copiile sunt complete, inclusiv 
desenele şi diagramele, şi dacă originalul era intact. După 
ce fiecare a sărutat coperta aurie şi ornată, Libro Rosso a 
fost pus înapoi în arcă şi arca a fost pusă în siguranţă în 
mâinile lui Conn al celor o sută de bătălii, care a jurat să o 
apere cu o fervoare neaşteptată şi extraordinară. 

Uriaşul celt l-a lăudat pe Patricio pentru munca 
extraordinară în timp ce vizita clădirile de la Orval. 
Construise cu adevărat o mănăstire de aur, un loc vrednic 

de a păstra cea mai sfântă scriptură, adevăratul cuvânt al 
Domnului şi profeţiile sfintei sale fiice. Arcadele naosului, 
aşa cum fuseseră schiţate chiar de Matilda, aveau o 
înălţime şi o măreție nemaivăzute, întinzându-se spre cer. 
Lucrarea în piatră era meticuloasă şi strălucită din punct 
de vedere artistic. Întreaga structură era o capodoperă 
construită prin puterea iubirii. Conn era cel mai 
impresionat de labirintul enorm care se întindea în grădină 
şi a cerut să fie lăsat să-l străbată singur. 

După ziua petrecută împreună cu războinicul Conn, 
Patricio era şocat şi uimit de cât de profund cunoştea 
celtul Cartea Roşie. Din câte cunoştea el, celtul nu fusese 
niciodată un membru al ordinului, iar Patricio se întreba 
de unde ştia atât de multe despre tradiţiile lor. Cu 
siguranţă, Matilda nu împărtăşise asta cu el, deoarece ştia 
că ea nu ar încălca jurământul de a vorbi cu altcineva în 
afară de cei iniţiaţi. Se întreba acum dacă Matilda ştiuse 
vreodată că acest Conn putea cita mult din Cartea Iubirii. 
Că ştia, de asemenea, exact cum şi de ce să străbată 
labirintul, fără niciun ajutor din partea lui Patricio. 

Era un mister care trebuia investigat, dar bărbatul nu 
vorbea cu nimeni despre trecutul lui. Patricio s-a gândit să- 
i trimită o scrisoare Sator Rotas Matildei despre acest 
lucru, dar nu putea risca să fie citită de celt, care ar putea 
cunoaşte şi el limbajul. Mai bine să nu îl jignească. Era clar 
un aliat care se considera un fel de apărător sfânt al iubitei 
lor Aşteptate. Acest bărbat şi-ar da viaţa pentru Matilda, 
fără nicio clipă de ezitare. Patricio a decis că războinicul 
Conn era probabil unul dintre aleşii lui Dumnezeu, iar el 
nu avea dreptul să intervină în ceea ce ştia. Comoara 
Ordinului Sfântului Mormânt va fi în siguranţă sub sabia 
lui Conn şi sub cea a Matildei. Libro Rosso şi Arca Noii 
Alianțe îşi vor găsi calea în siguranţă spre Italia, acolo 
unde era locul lor. Pentru moment. 


> 


Peste exact şase luni, Godefroi a început să trimită 

mesageri cu scrisori la Mantova, cerând ca soţia lui să se 
întoarcă la Verdun până în iunie 1072. Matilda l-a ignorat. 
Scrisorile lui erau tot mai dese şi aveau un ton mai blând, 
lucruri pe care le-a ignorat, de asemenea. După opt luni, 
Godefroi de Lorena a început să-şi implore soţia să se 
întâlnească cel puţin cu el pentru a discuta despre viitorul 
căsniciei lor. Cum ea refuza până şi să răspundă măcar 
scrisorilor lui, el a venit în Toscana să-şi ceară drepturile 
de duce şi şi-a stabilit curtea la Mantova. Din nou, a rugat- 
o pe Matilda să îl însoţească, să stea lângă el ca ducesă şi 
să domnească alături de el în Italia. Ea s-a mutat pur şi 
simplu în fortăreaţa de pe deal din Canossa, pentru a-l 
evita. 

Beatrice a rămas la Mantova să-l împace pe Godefroi, 
care era chinuit, cerându-i răbdare şi iertare pentru 
refuzul Matildei de a-l vedea. Cocoşatul se îmblânzise, iar 
Beatrice era hotărâtă să neutralizeze orice posibil pericol 
pentru moştenirea Matildei. I-a explicat pe îndelete că fiica 
ei nu-şi revenise încă de când pierduse copilul şi că soţul ei 
trebuia doar să-i mai acorde puţin timp. Această tactică a 
funcţionat o vreme, dar până la urmă cocoşatul batjocorit 
şi jignit s-a întors în Lorena foarte tulburat. La scurt timp 
după aceea, i s-a plâns lui Henric al IV-lea, care era foarte 
fericit să susţină cererea lui Godefroi de a deveni singurul 
conducător recunoscut al Toscanei, în schimbul 
promisiunii de supunere şi participare la campaniile lui 
Henric cu forţe militare Lorene. Regele a acuzat-o pe 
Matilda de încălcare a legilor salice, care nu dădeau 
femeilor drept la moştenire, şi i-a luat totul. Cu susţinerea 
regelui, Godefroi a făcut încă un pas pentru a o înfuria pe 
soţia lui înstrăinată: şi-a numit nepotul, pe Godefroi de 
Bouillon, unic moştenitor al averilor din Lorena. Şi din 
Toscana. 

Matilda a ignorat şi acest lucru, în mod flagrant. Ea 
răspundea doar în faţa lui Dumnezeu şi, prin bunăvoința 
lui, îşi păstra teritoriile. Il dispreţuia mai mult pe Henric 
decât pe cocoşat şi hotărâse de mult timp că nimeni nu va 
mai fura de la ea. Posesiunea era legea în ochii ei, iar ea 

avea Toscana: pământul şi oamenii. A continuat să-şi 
îngrijească pământurile împreună cu mama ei, spunându-şi 
părerile şi ţinând consilii nu doar în teritoriile principale, 
ci şi în cătune. Toţi o considerau adevărata conducătoare a 
poporului ei, care o adora. Reputația ei de om corect şi 
plin de compasiune s-a împrăştiat în toată Italia, în timp ce 
Matilda continua să sară în ajutorul celor nevoiaşi şi să 
reconstruiască oraşele şi satele care fuseseră distruse în 
timpul conflictelor schismatice. A pus la cale lucruri de 
reconstrucţie şi înfrumusețarea mănăstirilor şi a 
bisericilor, pentru  slăvirea lui Dumnezeu şi pentru 
beneficiul spiritual al credincioşilor Lui. Actele de caritate 
erau administrate din mănăstiri, unde se oferea mâncare 
celor săraci în mod regulat. 

Sediul ei din Canossa era numit Noua Romă şi înflorise 
ca un oraş prosper, centru de comerţ şi educaţie. A 
fortificat şi a restaurat mănăstirea San Benedetto de pe 
Pad, aflată de lângă casa ei din Mantova, construită de 
bunicul ei în memoria sfintei sale bunici. Făcuse o 
adevărată pasiune pentru arhitectură, una care începuse 
cu reconstrucţia mănăstirii San Martino din Lucca şi 
atinsese punctul culminant în Orval. li era foarte dor de 
Orval, de Patricio şi de tot ceea ce creaseră acolo. Acesta 
era singurul ei regret după coşmarul din Nord. In 
consecinţă, şi-a propus să transforme San Benedetto într- 
un Orval al Italiei şi a adus aici membri ai ordinului pentru 
a studia Libro Rosso. Învățătorul era prins cu treburi la 
sediul ordinului din Lucca şi nu putea să călătorească, aşa 
că Matilda nu-l vedea atât de des cât şi-ar fi dorit. Totuşi, 
Anselmo o vizita frecvent. Când se afla aici, episcopul din 
Lucca îşi petrecea zilele studiind cu Matilda, iar nopţile cu 
iubita lui, Isobel. 

Toscana înflorea sub conducerea ei, la fel cum o făcuse 
sub conducerea tatălui ei. Un tânăr comandant frumos şi 
charismatic, dintr-o familie nobilă din Toscana care avea 
legături cu ordinul, un anume Arduino della Paluda, a 
cerut comanda garnizoanei ei şi a inventat o serie de 
strategii care au smuls din rădăcini tâlhăria şi au crescut 

prea tare pedeapsa pentru furt pentru ca cineva să mai 
comită asemenea nelegiuiri pe pământurile Matildei. El s-a 
asigurat că taxele erau colectate de la comercianții străini 
în schimbul refacerii păcii şi siguranţei pe rutele 
comerciale. S-au construit poduri pentru a îmbunătăţi 
călătoriile, unele create şi desenate chiar de Matilda, iar 
comerţul înflorea iar, şi mai mult chiar decât în timpul lui 
Bonifaciu. 

Pacea şi prosperitatea s-au întors în Toscana sub 
conducerea contesei despre care se ştia că stă la aceeaşi 
masă cu cei mai săraci dintre vasalii ei şi împarte pâinea 
cu oricine o invita. Aceştia erau oamenii ei şi îi iubea pe 
toţi în mod egal. Pentru că aceasta era învăţătura 
Dumnezeului ei iubit, atât din scriptura canonică, Matei, 
22, precum şi din Cartea Iubirii: să-l iubeşti pe aproapele 
tău ca pe tine însuţi. lar Matilda înţelegea că tot poporul ei 
era aproapele ei, fiecare dintre ei, şi i-a învăţat această 
poruncă prin exemplul ei. Niciun conducător medieval nu 
s-a mai purtat în acest fel. 

Ca un conducător matur, Matilda şi-a creat propria 
strategie, una în armonie cu tradiţiile ei spirituale 
profunde. Nu doar că şi-a ales sfătuitori credincioşi, 
puternici şi inteligenţi, dar s-a asigurat că toţi cei care 
făceau parte din cercul ei intim erau persoane pe care le 
iubea. S-a înconjurat de acele suflete care era sigură că 
erau „familia de spirit”, aşa cum era definită în Cartea 
Iubirii. Îşi făcuseră promisiuni acum mult timp, unul altuia, 
lor şi lui Dumnezeu, să fie aici în acest loc şi în acest 
moment. Timpul se întoarce. Prietenul ei Arduino 
conducea oştile care ţineau în siguranţă poporul toscan, în 
timp ce Conn, care era mai apropiat de ea decât un frate 
de sânge, se afla la comanda armatei ei personale. 
Episcopul Anselmo din Lucca menținea spiritul Toscanei, 
susţinând toate reformele unchiului său, papa Alexandru al 
II-lea, în timp ce în taină proteja ordinul şi scopurile lui. 
Isobel, confidenta ei cea mai de încredere, rămăsese în 
casa ei, iar Beatrice era mentorul ei pe probleme sociale şi 
politice de importanţă publică. 

Cea mai mare grijă a acestei familii feudale mărite era 
să-i ţină pe Henric şi pe Godefroi la distanţă. Devenise, 
astfel, un guvern de facto al Toscanei, care controla toate 
teritoriile de la Alpi şi aproape până la Roma. Apoi, în 
aprilie 1073, comandantul şi iubitul lor aliat, papa 
Alexandru al II-lea, a murit pe neaşteptate. 

U Capitolul zece G 


Vatican, în prezent 


Părintele Peter Healy se plimba prin piața San Pietro, 
pătrunzându-se de frumusețea capodoperei arhitecturale a 
lui Giovanni Lorenzo. Nu credea că va putea fi vreodată 
nepăsător faţă de măreţia acestui loc. Deşi ajunsese de 
curând să vadă şi cruzimea politicii crude a Bisericii căreia 
îşi dedicase viaţa, rămăsese fidel cu inima şi cu sufletul 
vocației care l-a făcut să jure. Pentru el, San Pietro era 
încă un loc sfânt, locaşul primului apostol şi al succesorilor 
lui. 

Strălucirea soarelui de primăvară îi încălzea părul 
negru, care abia începea să încărunţească la tâmple. Era 
amuzant că nu avuse atâtea fire albe până să ajungă la 
Vatican. Işi scoase din buzunar legitimaţia de care avea 
nevoie pentru a trece de garda elveţiană şi a intra în biroul 
cardinalului DeCaro. Astăzi, purta gulerul preoţesc, aşa că 
trecu de filtrele de securitate rapid şi fără probleme. 

La sfârşitul săptămânii, avea loc o întâlnire a 
Comitetului Evanghelic din Arques, iar Peter venise aici 
pentru a se întâlni cu mentorul lui spre a stabili cum vor 
aborda ceea ce dădea semne că va fi un chin. 

Ura comitetul. Era blestemul existenţei lui, deşi era şi 
raţiunea lui de a fi. Astfel, viaţa lui de acum de la Vatican 
semăna cu al şaptelea nivel al iadului. Comitetul fusese 
creat nu doar pentru a autentifica Evanghelia din Arques a 
Mariei Magdalena, descoperită de Maureen în sudul 
Franţei, dar şi pentru a pune aspectele controversate pe 
care le conţinea într-o perspectivă catolică mai uşor de 
digerat de credincioşi. Această sarcină se dovedea de-a 
dreptul imposibilă. 

Comitetul celor doisprezece devenise un mediu combativ 
şi dificil, format din clerici conservatori mai vârstnici. 
Peter şi Cardinalul DeCaro păreau a fi singurii susţinători 

ai adevărului cu orice preţ. Câţiva membri păreau neutri şi 
se implicau în discuţii interne despre aceste probleme, dar 
ceilalţi cu siguranţă doreau să ţină documentul departe de 
ochii oamenilor pentru totdeauna. Peter era provocat 
asupra unor puncte importante din traducerea lui, pe care 
va trebui să le susţină la întâlnirea din această săptămână. 
În pregătire pentru această bătălie, începuse să scrie 
notite despre primele aspecte controversate găsite în 
Evanghelia Mariei Magdalena din Arques. 

Peter trebuia să găsească argumente puternice şi 
concludente pentru a demonstra că aceste aspecte nu 
contraziceau tradiţiile catolicismului. Ceea ce conta nu 
era, din păcate, dacă acestea erau adevărate sau nu. În 
ultimii doi ani, Peter învățase că adevărul este foarte 
subiectiv peste tot, dar niciunde acest lucru nu era mai 
adevărat decât la Roma. Iar adevărul conta mult mai puţin 
decât păstrarea lucrurilor aşa cum sunt. Peter se gândea 
adesea, hoinărind prin Vatican, că ar trebui să fie agăţate 
lozinci pe porticuri, pe care să scrie „Tradiţia, mai presus 
decât Adevărul”. Era aproape sigur că unii dintre clericii 
mai în vârstă din comitet îşi tatuaseră acest slogan în 
dreptul inimii. 

Urma să fie o bătălie grea, dar va trebui să o poarte cu 
cât de multă vitalitate şi credinţă putea. Crease această 
dilemă groaznică, iar acum trebuia să trăiască cu ea. Il 
consola însă faptul că nu era singur. 

— Intră, fiul meu! 

Cardinalul Tomas Borgia DeCaro îl primi pe Peter în 
biroul lui, care era la fel de elegant şi italienesc ca şi omul. 
După cum reieşea din numele lui, cardinalul DeCaro se 
înrudea cu una dintre familiile aristocrate cele mai bogate 
din Roma. Avea acea graţie pe care o dau privilegiile şi 
noblețea. Moştenirea italiană puternică era cea care îi 
permitea să aibă o poziţie atât de importantă în Roma, în 
ciuda faptului că teologia lui era considerată radicală de 
ierarhia actuală, foarte conservatoare. 

— Mulţumesc, Tomas. 

DeCaro era mentorul lui Peter şi cel mai apropiat 

prieten, într-o lume în care prietenii erau atât de 
importanţi şi de rari. Deşi se tutuiau între patru ochi, nu i- 
ar fi spus niciodată pe nume dacă ar fi ştiut că nu sunt 
singuri. Peter a tresărit când şi-a dat seama că mai era un 
bărbat în încăpere, atunci când cardinalul Marcelo 
Barberini a ieşit din anticameră. 

— Părinte Healy, mă bucur să te văd! 

Cardinalul a întins mâna spre Peter, care i-o strânse 
puternic. Barberini era conducătorul comitetului care 
evalua documentele Mariei Magdalena. Era unul dintre cei 
ce păstrau tăcerea majoritatea timpului, un ascultător care 
părea că se luptă cu probleme mai mari. Era, de asemenea, 
un membru foarte important al anturajului papei. Peter 
deveni deodată foarte nervos. 

— Luaţi loc, prieteni! 

DeCaro închise uşile în ambele părţi ale camerei, 
asigurându-le intimitatea, înainte de a se aşeza şi el pe 
unul dintre fotoliile moi de piele din locul de întâlnire. 

— Peter, pentru moment, ceea ce se întâmplă în această 
încăpere trebuie să rămână absolut confidenţial. Dar l-am 
adus aici pe Marcelo să-ţi vorbească despre o activitate 
recentă în cazul Arques. 

DeCaro fusese implicat în cazul Evangheliei din Arques 
încă de la început, venise chiar la castel după descoperire, 
pentru a se întâlni cu Maureen şi a-i oferi sprijinul şi 
sfaturile lui. Era complet convins de autenticitatea 
Evangheliei Mariei Magdalena. Mai mult decât oricine, 
Tomas DeCaro avea motive să înţeleagă importanţa 
acestor documente. Prin autoritatea funcţiei sale, el avea 
acces la materiale din Vatican la care majoritatea lumii 
nici nu putea visa. 

— După cum bine ştii, continuă DeCaro, există membri 
ai comitetului care nu sunt de acord cu ideea că această 
evanghelie ar putea fi autentică, în ciuda dovezilor care 
atestă acest lucru. Deşi prezentările tale au fost excelente 
şi amănunțite, din mai multe puncte de vedere ele au 
folosit doar pentru a le aminti membrilor mai conservatori 
din comitetul nostru cât de controversată şi, posibil, 

periculoasă ar putea fi această versiune a evenimentelor. 

Peter a dat din cap, dar nu a spus nimic. Era mai bine să 
vadă încotro se îndrepta această discuţie înainte de a face 
vreo afirmaţie de faţă cu Barberini, a cărui atitudine încă 
nu o cunoştea. 

Barberini, un bărbat durduliu şi scund, cu un chip plăcut 
şi rumen, stătea aplecat în faţă. 

— Părinte Healy, sunt foarte supărat de întorsătura pe 
care o iau lucrurile. Există mulţi care vor mai degrabă să 
găsească mijlocul de a ascunde acest document de oricine 
care e în afara consiliului decât să afle cum să fie 
autentificat. 

Peter răspunse cu precauţie. 

— Şi prin a ascunde vreţi să spuneţi... 

DeCaro se aplecă spre el, liniştindu-l. 

— Poţi vorbi liber aici, fiule. Marcelo este... unul de-ai 
noştri. 

Peter era recunoscător pentru confirmare şi îşi continuă 
gândul. 

— ... Că vor să îl îngroape? 

Barberini confirmă. 

— Mă tem că aşa este. Sunt foarte îngrijorat că acest 
document atât de important s-ar putea să nu vadă 
niciodată lumina zilei. Mai rău, cred că există printre noi 
persoane care ar fi dispuse chiar să îl distrugă complet şi 
să pretindă că nu a existat niciodată. 

Peter îşi acoperi faţa cu mâinile, disperat. Teama lui cea 
mai mare devenea realitate. 

— Nu dispera încă, Peter. Nu s-a terminat încă, spuse 
Barberini. 

DeCaro continuă ideea. 

— Dar noi trei trebuie să hotărâm, chiar aici şi chiar 
acum, cine este învățătorul nostru. Slujim un consiliu de 
oameni failibili, care permit grijilor lumeşti să le domine 
deciziile, sau îl slujim pe Domnul nostru lisus Hristos? Şi 
dacă îl slujim pe Domnul nostru lisus Hristos şi adevărul 
Lui, nu avem obligaţia, oricare ar fi şansele de izbândă, să 
luptăm pentru acel adevăr? In orice fel ar fi nevoie să o 

facem? 

Cardinalul Barberini îl surprindea pe Peter cu discursul 
lui plin de pasiune. 

— Aceşti oameni pe care îi numim fraţii noştri mă fac să 
plâng pentru ei. Poartă veşmintele puterii şi sunt 
consideraţi o autoritate spirituală. Dar undeva s-au 
pierdut, chiar dacă sunt oameni buni. Pretind că sunt sfinţi 
şi totuşi sunt lipsiţi de iubire, de înţelegere. Mă gândesc 
uneori, când suntem în comitet, „ce le-ar spune Dumnezeu 
acestor bărbaţi dacă ar fi astăzi în încăpere cu noi?”. Şi nu 
am niciun răspuns. Doar mâhnire. 

Cei trei au rămas tăcuţi o clipă. Fiecare simţise acelaşi 
sentiment de tristeţe crescândă în ultimul an. Peter puse o 
întrebare pe care o avea în minte încă de la întâlnirea de la 
Confreria Apariţiilor Sfinte. 

— Ce rol are Girolamo de Pazzi în toată povestea asta? 

— Ei bine, după cum ştii, el nu face parte din Comitet şi 
nici nu ar vrea. Este un bătrân, Peter, a cărui vocaţie este 
aceea de a celebra apariţiile Doamnei Noastre. Nu poate fi 
deranjat cu probleme ale comitetului, deşi cred că este 
interesat de Maureen datorită viziunilor ei. Aceasta este 
pasiunea şi competenţa lui. 

— Aveţi încredere în el? Eu aş putea să am încredere în 
el? 

DeCaro ridică din umeri. 

— Nu mi-a dat niciodată motive să nu am încredere în el, 
deşi este conservator. Cred că este total inofensiv. Dar, 
acestea fiind spuse... nu cred că am încredere totală în 
cineva care nu se află acum în încăperea aceasta. 

— Acesta ar putea deveni testul final al credinţei pentru 
noi toţi, spuse blând Barberini. Va trebui să fim foarte 
grijulii şi chibzuiţi în legătură cu paşii pe care alegem să îi 
facem pentru a proteja Evanghelia din Arques. E posibil să 
fie nevoie să apelăm la... tactici de gherilă. 

Peter era şocat să audă o asemenea expresie de la acest 
om scund, cu un chip bonom, pe care îl considerase mereu 
tăcut şi la locul lui. Nu spuse nimic, dar îl privi pe DeCaro, 
care continuă. 

— E posibil să trebuiască să scoatem originalul din 
Vatican. Şi dacă va fi nevoie de asta... nu vom mai fi 
bineveniţi aici. 

— Pentru Tomas şi pentru mine, oftă Barberini, această 
viaţă a fost tot ceea ce am avut vreodată. 

— Totuşi, adăugă DeCaro, în multe feluri, am ştiut 
dintotdeauna că această zi şi această clipă vor veni. Am 
fost pregătiţi pentru asta de când eram copii. Doar că nu 
ştiam ce întorsătură vor lua lucrurile. Dar cu toţii ne-am 
ales destinele, cu mult timp înainte, când am făcut 
legământ în faţa lui Dumnezeu. Acum e timpul să ne 
amintim, cu toţii. 


În Alexandria, Iosif a pus sfânta familie la adăpost în 
casa unui om de ispravă, un roman pe nume Maximinus. 
Iosif il cunoştea de mulţi ani, căci făcuseră împreună negoț 
cu cositor, şi îl ştia de încredere. Maximinus era el însuşi 
un refugiat, căci fusese exilat din Roma. Cunoştea prea 
bine primejdiile persecuțiilor romane şi era plin de 
compasiune pentru cei care suferiseră de pe urma lor. 

Maria Magdalena şi copii ei sosiră la casa acestuia sleiți 
de drum şi aproape doborâţi de neajunsuri. Maximinus i-a 
întâmpinat cu generozitate şi i-a asigurat că marea 
doamnă va fi înconjurată de toată atenţia pe durata şederii 
sale forțate acolo. 

Maximinus învățase multe dintre scrierile misterelor din 
Egipt, căci el însuşi era însetat după cunoaştere, 
înțelepciune şi adevăr. In vremea cât i-a fost gazdă, a ajuns 
să dovedească o adâncă prietenie şi înţelegere faţă de 
Doamna noastră, pentru că multe dintre tradiţiile Căii 
Iubirii nazarinene veneau tocmai de pe acele bogate 
meleaguri. Cei doi aveau multe de împărtăşit şi multe de 
învățat unul de la celălalt, iar comuniunea dintre 
Magdalena şi Maximinus avea să fie una deosebită şi 
trainică. 

Maximinus însuşi îndurase mari tragedii şi suferinţe în 

viață. Soția şi pruncul lui pieriseră de febră puerperală pe 
când fuseseră siliți să fugă din Roma, ca să trăiască în exil. 
Aşa se face că avu grijă să-i fie adusă cea mai bună moaşă 
din toată Alexandria, ca să îngrijească de Magdalena, când 
sosi vremea să nască. Prin mila Domnului, Serai, preoteasa 
egipteană, a adus în siguranţă şi sănătate pe lume pruncul 
sfânt, care avea să fie cunoscut ca leşua-David. 

Atât Iosif din Arimateea, cât şi Maximinus Romanul au 
avut grijă de acel copil, ca şi de celelalte odrasle divine, în 
timpul popasului lor în Alexandria. Maria Magdalena a 
început chiar ea să-l inițieze pe Maximinus întru 
învăţăturile din Cartea iubirii, iar el a devenit cel mai 
devotat adept al Căii. 

Când a sosit vremea ca familia sfântă să părăsească 
Alexandria, pentru a-şi urma destinul în Gallia, Maximinus 
a insistat să-i însoţească. Aşa a şi făcut, fără a-i mai părăsi 
vreodată. Pentru tot restul lungii sale vieţi, el a rămas 
protectorul şi tovarăşul Magdalenei, un bărbat de o 
extraordinară devoțiune şi un exemplu de dragoste 
părintească pentru copiii ei. Se spune că dragostea lui 
Maximinus nu cunoştea margini, deşi, prin firea lucrurilor, 
era pur spirituală. 

Maximinus a compus versuri de slavă, preamărind graţia 
extraordinară a Doamnei noastre, celebrând iubirea lui 
pentru ea, în stihuri caste şi vrednice. Trubadurii - mari 
poeţi ai Franţei, care şi-au cântat iubirile curteneşti în 
versuri închinate femeii neprihănite pe care nu o puteau în 
veci atinge, căci era juruită în hieros gamos? altuia - sunt 
urmaşii acestei tradiţii. lar dragostea pentru o astfel de 
femeie desăvârşită durează până la moarte şi dincolo de 
ea. Aşa se face că Maria Magdalena a devenit cea mai 
mare dintre toate muzele artiştilor, iar Maximinus, întâiul 
poet trubadur. În limba franceză, troubadur înseamnă „să 
găseşti aurul pierdut”. Înţelegând misterele transmise 


? Căsătorie sacră (în lb. greacă în orig.) (n.trad.). 

10 Incorect etimologic şi lingvistic - cuvântul provine din dialectul 
occitan, unde trobar (ipotetic provenit din cuvântul latinesc tropăre, 
derivat la rândul lui din limba greacă) înseamnă „a inventa” sau „a 

nouă prin mijlocirea învățăturilor din Cartea iubirii, vom 
ajunge noi înşine să descoperim această binecuvântată 
comoară. 

Cea mai importantă poezie a lui Maximinus a 
supravieţuit în tradiţia orală - păstrată în grai francez de 
acei trubaduri - căci conţine unul dintre cele mai 
nepreţuite adevăruri ale învățăturilor noastre, cel despre 
întoarcerea iubirii, care este un dar de la Dumnezeu: 


Je t'ai aimé dans le passé 

Je taime aujourd’hui 

Je t'aimerai encore dans l'avenir 
Le temps revient. 


Te-am iubit în trecut 

Și azi te mai iubesc 

Te voi iubi şi-n viitor 
Căci timpul se întoarce. 


Maximinus a devenit un mare conducător al Căii, la 
vremea potrivită, el fiind cel care i-a dat Magdalenei sfânta 
împărtăşanie când ceasul din urmă pe acest pământ a sosit 
pentru ea. Când i-a venit şi lui sorocul, a cerut să fie 
îngropat la picioarele ei şi s-a făcut întocmai. Împreună s- 
au odihnit, unul lângă altul, timp de mulţi ani, în locul care 
astăzi poartă numele marelui şi sfântului om. Saint 
Maximin. 

Cei care au urechi de auzit să audă. 


Povestea lui Maximinus Romanul 
şi cum a devenit binecuvântatul Sfânt Maximin, 
aşa cum s-a păstrat în Cartea Roşie 


Roma, aprilie 1073 


Dintre cele şapte coline legendare ale Romei, Esquilinul 
era cea mai înaltă. Sub versantul vestic erau străduţe 


compune” (n.trad.). 

murdare şi înghesuite; în est erau vilele cetăţenilor 
înstăriți, sfătuitori ai Cezarului. Între acestea erau casele 
nobililor romani şi ale politicienilor de clasă medie. In 
aceste case, creştinismul a înflorit în secret în secolul I, 
deoarece mulţi romani importanţi au fost convertiți chiar 
de Sfântul Petru. În vremea Matildei, aceste centre de la 
început ale creştinismului erau recunoscute ca fiind cele 
mai vechi biserici din Roma. 

Biserica San Pietro in Vincola, Sfântul Petru în Lanţuri, 
era unul dintre aceste locaşuri. Se afla în vârful colinei 
abrupte, un monument sfânt pentru creştini în centrul 
Oraşului Etern. Totuşi, îşi luase numele de la o altă relicvă 
de mare importanţă, despre care se vorbeşte în evanghelii, 
în Faptele Apostolilor. Acolo, în capitolul 12, Sfântul Luca 
a scris despre arestarea lui Petru de către Irod, după 
execuţia apostolului Iacob cel Tânăr. Petru era în lanţuri, 
încătuşat la zidul închisorii umede şi reci, când s-a 
întâmplat un miracol, aşa cum spune versetul 7: 


Şi iată, un înger al Domnului a venit deodată, iar 
în cameră a strălucit lumină. Şi, lovind pe Petru în 
coapsă, îngerul l-a deşteptat zicând: Scoală-te 
degrabă! Şi lanţurile i-au căzut de la mâini. 


Îngerul care l-a eliberat din lanţuri l-a scos apoi pe Petru 
afară din închisoare, spre libertate, realizând miracolul. 
Lanţurile cu care a fost legat sfântul apostol au fost trimise 
la Constantinopol pentru a fi păstrate ca moaşte sfinte şi 
dovadă a miracolului. Acolo au rămas până în secolul V 
d.Hr. Atunci, împărăteasa Eudoxia a trimis o jumătate 
dintre ele fiicei ei în Roma, iar cealaltă jumătate, papei 
Leon I. Pontiful a ales acest loc al unei foste case creştine, 
în care se ştia că Petru a făcut multe botezuri secrete, ca 
fundaţie pentru măreaţa biserică pe care voia să o 
construiască pentru a păstra lanţurile cu sfinţenie. 

Părea un loc potrivit în care să aibă loc evenimente 
miraculoase. 

Aici a fost ţinută slujba de înmormântare pentru mult 

regretatul papă Alexandru al II-lea şi tot aici a avut loc un 
incident extraordinar în aceeaşi zi: alegerea spontană a 
unui nou conducător al Bisericii de un grup emoţionat de 
oameni ai Bisericii şi laici, un bărbat care în ziua alegerii 
nici măcar nu era un preot hirotonisit ajungând să ocupe 
funcţia cea mai înaltă şi mai sfântă a creştinismului. 

Totul a început încet, cu o şoaptă aruncată de la un om 
la altul, când episcopii adunaţi să-l jelească pe pontiful lor 
au început să vorbească între ei. Cereau ca mitra papală să 
fie purtată de un reformator puternic, care să poată 
continua să înfrunte tirania regelui german. Printre alte 
atrocități, Henric continua să practice simonia şi pusese 
stăpânire pe mai multe eparhii, date susținătorilor lui cei 
mai apropiaţi, în ciuda legilor dure împotriva acestei 
corupţii. Era nevoie de un conducător cu o mare 
înţelepciune, experienţă şi putere, pentru a transforma din 
nou Biserica într-o entitate spirituală fără legături cu un 
anumit monarh. Era nevoie de o persoană îndrăzneață şi 
neînfricată până la nesăbuinţă. Episcopii erau cu toţii de 
acord că un singur om dintre ei era capabil să 
îndeplinească acest destin: Ildebrando Pierleoni. Brando, 
care se apropia de vârsta de cincizeci de ani, era mult mai 
tânăr decât majoritatea papilor dinaintea lui, vigoarea lui 
dându-i un avantaj şi mai mare. Chiar şi aparenţa fizică îl 
indica drept un conducător puternic şi capabil. 

Unul dintre episcopii romani se ridică primul şi rosti un 
discurs scurt, dar plin de pasiune despre necesitatea de a-l 
susţine pe Brando la alegerile pentru noul pontif. Valul a 
crescut rapid şi în câteva minute, toţi cei aflaţi la 
priveghiul papei îi strigau numele, insistând să accepte să 
devină papă, chiar acolo şi chiar atunci, începea să se audă 
un strigăt: „Dumnezeu a ales noul papă”, mai întâi în 
biserică, iar apoi pe toate străzile Romei. Brando, care era 
foarte iubit de oamenii din oraşul lui, a fost confirmat, în 
mod copleşitor, atât de episcopi cât şi de populaţie, ca 
singurul moştenitor al cheilor Sfântului Petru care putea fi 
acceptat. 

Nimeni nu părea să-şi aducă aminte că Ildebrando nu 

făcuse niciun fel de jurământ bisericesc sau că tocmai 
fusese ales papă printr-un proces ilegal şi depăşit, care 
încălca decretul de lege pe care îl scrisese chiar el şi îl 
impusese papa Nicolae al II-lea. 


& 


Fiecare papă, începând cu Petru, primea un nou nume la 
urcarea în scaunul pontifical. Ildebrando Pierleoni a ştiut 
imediat care va fi numele lui. În onoarea unchiului său, 
răposatul papă Grigore al VI-lea, care îi fusese mentor şi 
cel mai mare învățător, a luat acelaşi nume, care însemna 
„cel căruia îi pasă de credincioşii lui”. Acest nume era 
văzut de politicienii abili drept ceea ce şi era: o afirmaţie 
puternică şi o alegere provocatoare intenţionată, care îi 
trimitea un mesaj lui Henric al IV-lea şi îi avertiza pe toţi 
ceilalţi că bătălia dintre coroana germană şi autoritatea 
Romei era departe de a se fi sfârşit. 

În ultimele zile ale lunii iunie 1073 au fost organizate 
ceremonii pentru ca noul ales Brando să fie hirotonisit şi 
urcat pe tronul Sfântului Petru sub numele de papa 
Grigore al VII-lea. 

Matilda şi Beatrice au ajuns la Roma însoţite de un mare 
alai pentru a participa la ceremonia de învestire a noului 
papă şi pentru a-şi arăta susţinerea lor pentru acest bărbat 
care fusese loial poporului lor din Lucca şi lui Godefroi. In 
timp ce Isobel îi împletea părul Matildei pentru ceremonie, 
Beatrice o informa despre politica şi protocolul cărora 
trebuiau să li se supună în această zi. 

— Astăzi ne vom afla, fără îndoială, într-un loc foarte 
vizibil, de aceea trebuie să fii foarte atentă cum o să te 
prezinţi. Prin noi se manifestă susţinerea a aproape 
jumătate din poporul italian. În consecinţă, sper că vom fi 
aşezate într-un loc onorabil. 

Matilda îşi netezi mătasea splendidă şi costisitoare a 
rochiei, râzând. Isobel a zâmbit când a văzut zburdălnicia 
din ochii Matildei. 

— Romanii i-au privit mereu cu ochi bănuitori pe 

toscani, s-au simţit mereu superiori lor. Şi, ce este mai rău, 
nu le permit femeilor să ocupe funcţii de autoritate. Aşa că 
voi fi încântată să le arăt exact cum este o contesă 
toscană! Sper să ne pună în primul rând, ca să ne putem 
undui prin faţa aristocraților romani şi să-i scandalizăm pe 
toţi. 

Matilda din Toscana avea acum douăzeci şi şapte de ani, 
era nespus de bogată şi foarte puternică. O încânta ideea 
de a provoca agitaţie în Roma conservatoare, adăugând 
ceremoniei de astăzi o pată de cultură toscană plină de 
culoare şi amintind în acelaşi timp nobilimii romane 
plicticoase că ea era una dintre cele mai înstărite şi mai 
puternice conducătoare ale Europei. Orice putea să ridice 
Toscana în ochii romanilor - şi ai papei - le va fi de folos ei 
şi poporului ei. 

Dar, dincolo de stilul ei exagerat, exista o realitate 
măreaţă. Matilda avea la dispoziţie zeci de mii de ostaşi 
care puteau fi ridicaţi în orice moment sub comanda ei. 
Susținerea militară a Matildei, combinată cu controlul 
asupra trecătorii din Apenini, ar fi putut fi factorul 
determinant într-un război cu Germania. 

Beatrice nu era la fel de amuzată ca Isobel de 
bufoneriile Matildei şi a revenit la subiectul despre 
influenţa lor politică. 

— Forţa ta militară va fi, fără îndoială, mult mai 
interesantă pentru noul papă decât orice altceva. Aşa că, 
deşi e important să ne arătăm bogăţia, trebuie să-ţi aduci 
aminte ce este în joc aici şi să nu te laşi prinsă prea tare în 
frivolităţi. 

— Da, desigur, mamă. 

Beatrice încă o trata pe Matilda ca pe un copil, chiar 
dacă stăpânea o jumătate de ţară şi-şi condusese propriile 
trupe în luptă. Matilda învățase de mult timp să dea din 
cap ascultătoare când se afla în prezenţa mamei ei, iar 
apoi să plece şi să facă exact cum voia. 

Dar, în acest caz, ea credea că Beatrice ar putea să aibă 
dreptate. Acest papă era, până la urmă, un nobil roman. 
Era posibil să fie la fel de conservator şi mohorât precum 

oamenii lui. 


Noul papă Grigore primea instrucţiuni similare în 
camera lui înainte de ceremonia de învestire oficială. 
Consilierii lui revedeau lista cu invitaţii cei mai importanţi, 
dându-i detalii despre fiecare. 

— Următoarea este Matilda, contesă de Toscana. Aţi 
auzit de ea, fără îndoială,  Preafericite. Este... 
controversată. 

Grigore era, cu siguranţă, curios să o întâlnească pe 
această femeie care era o legendă în teritoriile din Nord. 
Totul despre contesă era mitic: bunăstarea, puterea, 
înfăţişarea şi comportamentul, care era categoric 
scandalos pentru orice conducător feudal, dar inimaginabil 
pentru o femeie. 

— Nu pot fi deranjat de comportamentele «i 
scandaloase. Mă preocupă însă puterea ei militară. Şi 
teritoriile ei, care sunt critice din punct de vedere 
strategic. Asiguraţi-vă că va fi aşezată într-un loc de 
onoare. Avem nevoie ca ea să ne fie binevoitoare. 

O zărise odată, în urmă cu câţiva ani, când era doar o 
copilă. Acum era o femeie măritată, cu toate că se spunea 
că este rebelă şi nu recunoştea deschis influenţa soţului ei, 
ducele de Lorena. Aceasta era una dintre problemele pe 
care el voia să le discute cu ea. 

— Godefroi de Lorena este marioneta lui Henric şi este 
deci periculos. Trebuie să ştiu în ce relaţii este contesa cu 
soţul ei şi trebuie să aflu chiar astăzi. Susținerea ei ar 
putea însemna totul în eventualitatea unui război. 

Grigore se opusese regelui german încă de la 
încoronarea lui, pe când avea cincisprezece ani. Tensiunile 
dintre tronul sfânt şi tronul secular, Biserica împotriva 
coroanei germane, erau pe cale să ajungă la proporţii 
inimaginabile. Noul papă era hotărât să mărească distanţa 
dintre papalitate şi influenţa monarhică, în timp ce Henric 
era hotărât să unească cele două autorităţi, numindu-se 

împărat al Sfântului Imperiu Roman. Nu va mai exista cale 
de mijloc, nici posibilitate de compromis, pentru niciunul. 

— În acest caz, ar putea fi în interesul nostru faptul că 
această contesă Matilda nu se comportă ca o bună soţie 
creştină. Dacă acţiunile ei ne permit să salvăm Biserica de 
ghearele lui Henric, sunt sigur că Dumnezeu o va ierta 
pentru orice păcate ar fi făcut. Acel scop glorios cu 
siguranţă va justifica orice metodă de a-l atinge. 


> 


În timp ce urca spre altar să-şi ocupe locul, Grigore al 
VIl-lea se întoarse să privească spre episcopi, nobili şi 
susţinătorii care aşteptau. Radia putere şi încredere în cea 
mai importantă zi din cariera lui politică. Era momentul de 
glorie pentru tot ceea ce realizase, recompensa pentru anii 
de exil şi greutăţile pe care le întâmpinase în apărarea 
papalității. Nu credea că poate exista ceva pe lume care să 
egaleze sentimentul de care era cuprins în timp ce urca 
scările, pe cale de a deveni cel mai mare conducător 
spiritual din lume. 

Apoi privi în jos. 

Într-un loc de onoare, chiar în primul rând, se afla chipul 
cel mai fermecător pe care îl zărise vreodată. Matilda din 
Toscana stătea alături de mama ei, o viziune înveşmântată 
în mătase albastră precum cerul. Şiraguri de perle erau 
împletite în şuviţele ei fermecătoare, care erau acoperite 
doar parţial de un văl fin. Părul ei era împodobit cu o 
coroniţă cu bijuterii aurii în formă de floare de crin, 
amintindu-le tuturor celor prezenţi că Matilda şi mama ei 
erau descendente directe al sfântului împărat Carol cel 
Mare. Gâtul subţire îi era plin de bijuterii; era atât de 
fermecătoare, încât atrăgea privirile tuturor. Grigore era 
atât de ameţit când a acceptat cheia Sfântului Petru ca 
simbol al noii lui funcţii, încât a trebuit să-şi întoarcă 
privirea de la mulţime pentru a se putea concentra. 

Noul papă nu fusese singurul fermecat în acea zi. 
Contesa de Canossa, ducesă de Toscana şi Lorena, a rămas 

perfect nemişcată şi tăcută în timpul întregii ceremonii. 
Nu-şi putea lua ochii de la bărbatul puternic şi plin de 
energie care primea mitra papală. Deşi era cu siguranţă o 
prezenţă fermecătoare şi un bărbat încântător, Matilda era 
uimită pentru că şi-a amintit că îl mai văzuse înainte - îl 
văzuse într-o viziune, în centrul labirintului, chiar înainte 
de a pleca de la Orval în acea zi îngrozitoare. 


& 


Beatrice de Lorena era o femeie înțeleaptă şi cu 
experiență. Şi ea avea ochi. Şi văzuse schimbul de priviri 
aprinse şi discrete dintre fiica ei şi noul papă în timpul 
ceremoniei. Era posibil să se formeze o relație care trebuia 
menţinută. Colaborarea dintre sfânta Biserică Romană şi 
puterea şi bunăstarea Toscanei putea să se transforme 
într-o forţă de neoprit. Spre după-amiază, când a venit 
timpul să participe la audiența acordată de papă împreună 
cu fiica ei, Beatrice s-a prefăcut că este epuizată şi a 
insistat ca Matilda să meargă singură. Era femeie măritată 
şi o contesă de drept cu siguranţă nu avea nevoie de un 
însoțitor în prezenţa Sfântului Părinte. 

Matilda a fost condusă în camera de audienţă, unde a 
aşteptat doar o clipă până când uşa s-a deschis şi a intrat 
Grigore. Spera ca el să nu-i audă inima care-i bătea cu 
putere în piept, pentru că în urechile ei suna ca zece tobe 
de război. El îi întinse mâna, iar ea sărută inelul papal, 
făcând o reverență adâncă. Şi-a dres vocea, uitându-se 
spre el cu ochii ei albaştri-verzui, care străluceau. 

— Am venit să declar loialitatea Toscanei faţă de 
învăţăturile Sfântului Petru. Puteţi conta pe sprijinul meu 
şi pe cel al poporului meu în orice situaţie care are ca scop 
păstrarea şi protejarea învățăturilor Domnului Nostru ca 
punct central al comunităţilor noastre şi susţin alegerea 
înălţimii Voastre ca apostol ales de Dumnezeu pentru a 
conduce Biserica. 

Grigore i-a mulţumit pentru loialitate, impresionat de 
afirmaţia puternică, şi i-a oferit un loc. După politeţuri care 

includeau întrebări despre sănătatea mamei ei şi salutări 
episcopului Anselmo, papa o uimi pe Matilda cu o 
întrebare scandaloasă. 

— Înţeleg că sunteţi îndoctrinată de vechile erezii care 
încă sunt propovăduite în Lucca. Ce să înţeleg din asta? 

Matilda rămase nemişcată, ca prinsă în cursă. Crezuse 
că acest bărbat le era aliat, datorită faptului că-l susţinuse 
pe Alexandru, dar poate că se înşelase. S-a gândit rapid, 
încercând să găsească un răspuns prudent pentru a mai 
câştiga timp. Dar nu era nevoie. Papa continuă aproape 
imediat. 

— Nu este intenţia mea să vă simţiţi stânjenită de 
întrebare. Dimpotrivă, vreau să aflaţi de la începutul 
relaţiei noastre că ştiu cine sunteţi şi de unde veniţi. Eu 
sunt papa, ales de glasul public al clerului şi al poporului 
pentru că sunt foarte priceput în ceea ce priveşte 
problemele cu care se confruntă Biserica mea. Nu cred că 
sunteţi surprinsă că ştiu despre zvonurile despre erezie 
care vin din Lucca. 

Matilda a dat din cap, dar tot nu a spus nimic. Grigore i- 
a zâmbit larg, străduindu-se acum să-i îndepărteze 
îngrijorarea evidentă. 

— Nu aveţi de ce să vă temeţi de mine, Matilda de 
Canossa. Nu m-am născut în preoţie şi nu aduc cu mine 
niciuna dintre prejudecățile celor dinaintea mea care au 
avut o viziune îngustă. Imi place să cred că sunt un 
învăţat, care va învăţa pe deplin ceea ce înseamnă să fii 
creştin, nu prin repetarea învățăturilor populare, ci prin 
studierea tuturor documentelor şi tradiţiilor care mi se 
arată. lar bunicul meu era evreu, ceea ce-mi lărgeşte chiar 
mai mult perspectiva religioasă şi dorinţa de a învăţa. Unii 
probabil m-ar lăuda pentru asta, iar alţii m-ar dispreţui. Mi 
s-a spus că tradiţiile din Lucca, deşi şocante pentru mulţi, 
ascund taine adânci şi urma le poate merge până la primii 
creştini. Într-adevăr, chiar şi până la cei contemporani cu 
Domnul Nostru lisus Hristos, inclusiv la familia lui. Ce fel 
de conducător spiritual aş fi dacă nu aş studia în 
profunzime acele tradiţii şi învățături? Am petrecut 

suficient timp în Lucca, atât cu Anselmo tatăl, cât şi cu fiul 
lui, pentru a înţelege că există multe moduri în care 
creştinismul este exprimat acolo. Pentru cei ce au ochi de 
văzut şi urechi de auzit, nu? Aşa că, Matilda, avem multe 
lucruri despre care să vorbim. Dacă aveţi plăcerea. 

Matilda se străduia din greu să-şi găsească vocea. Era 
într-o situaţie dificilă; aproape că şopti: 

— Îmi cereţi să vă învăţ căile ordinului? 

— Dacă aveţi plăcerea. 

Matilda a dat din cap, uluită de situaţia extraordinară în 
care se afla. Era posibil ca papa însuşi să-i ceară să îl 
înveţe căile ereziei? 

Capelanul lui intră în încăpere pentru a-i anunţa că 
următoarea persoană aştepta să intre în audienţă şi că 
întâlnirea lor trebuia să se încheie. Când capelanul plecă, 
Grigore îi întinse mâna Matildei, de această dată luând-o el 
pe a ei şi sărutând-o. Pe când făcea acest lucru îi observă 
inelul şi se folosi de el ca pretext pentru a-i ţine mâna mai 
mult decât era necesar. 

— Ce simbolizează inelul? 

Matilda îi zâmbi timidă, simțind că, pentru prima dată în 
acea zi obositoare şi stânjenitoare, îşi recapătă controlul. 

— Nu vă pot spune încă, dar va face parte din... 
instruirea înălţimii Voastre. 

— Ah, înţeleg. Ei bine, atunci, voi aştepta cu nerăbdare 
şi vom începe degrabă. Mâine? 

— Mâine. 

Matilda ieşi cu o reverență adâncă şi un foşnet feminin 
de mătase. El rămase cu privirea aţintită în urma ei, 
surprins că-şi pierduse aproape cu totul suflul în prezenţa 
ei. Bărbatul care era acum cunoscut de întreaga lume ca 
papa Grigore al VII-lea, pontiful care a introdus cu succes 
legile celibatului clericilor ca reformă primară tocmai îşi 
pierduse inima - şi probabil puţin şi minţile - pentru 
extraordinara şi atrăgătoarea contesă din Toscana. 


& 

Nu stătea în firea Matildei să izbucnească în plâns. 

Isobel stătea încremenită şi puţin îngrijorată de 
plânsetul fiicei sale adoptive, după cea de-a doua întâlnire 
cu Grigore al VIl-lea. Noul papă o chemase, în mod 
impulsiv şi neaşteptat, la o adunare de consiliu după 
banchetul de învestire, pentru a discuta probleme de 
strategie în legătură cu o situaţie care rămăsese 
nerezolvată din timpul lui Alexandru. Pontiful dinainte, cu 
puţin timp înainte de a muri, excomunicase cinci dintre 
episcopii germani ai lui Henric, acuzându-l pe rege că le-a 
vândut funcţiile. Chiar şi Henric risca excomunicarea dacă 
nu respecta decretul papei de a-şi recunoaşte vina şi de a-i 
da imediat afară pe episcopi. Era un act de război deschis, 
pe care Grigore voia să îl susţină. Avea nevoie de 
asigurarea că Matilda îl va susţine de pe teritoriile ei din 
Toscana, dacă va fi nevoie. 

Întâlnirea lor fusese un joc intens şi stimulator de 
înţelepciune şi tachinare, cu mari încărcături de ambele 
părţi. A fost un omagiu adus agerimii minţilor lor, pentru 
că erau capabili să aibă o conversaţie politică foarte 
productivă, în ciuda atracției supranaturale care îi 
împingea unul spre celălalt. Ambii au avut şi au oferit 
şansa de a rezuma procesul gândirii şi abordarea 
strategică a celuilalt şi au descoperit că erau compatibili în 
toate aspectele, într-un mod aproape imposibil de explicat. 
A fost o întâlnire de succes şi antrenantă a două mari 
spirite. Când se aflau în aceeaşi încăpere, avea loc o unire 
a unor forţe imense ale naturii care nu putea fi negată, 
stele care se ciocneau pentru a forma o explozie de lumină. 

Grigore a încheiat întâlnirea amintindu-i Matildei că i-a 
promis că ziua următoare va începe să-l înveţe despre 
Calea Iubirii, aşa cum era predată în ordin, neîncetat, încă 
din secolul I. Aceasta era cauza fricii şi a stării de 
tulburare necaracteristice pentru contesă. 

— Oh, Isobel, este la fel de înţelept ca Solomon şi la fel 
de măreț. M-am simţit ca Makeda, regina din Saba, în 
prezenţa lui. Era ca tot ceea ce m-ai învăţat şi totuşi ceva 
ce nu credeam că voi cunoaşte cu inima vreodată. Ce să 

fac? Ceea ce îmi cere el e scandalos, dar este şi o minune. 
Pot să-l învăţ aceste lucruri? Să îndrăznesc să îl învăţ 
aceste lucruri? 

— Ce-ţi spune inima, copilă? Dar sufletul? 

— Îmi spune că ar trebui să am încredere în acest bărbat 
şi chiar mai mult decât atât. 

— Mai mult? 

— Nu pot să explic, Issy. Dar când l-am văzut prima 
oară, l-am recunoscut. L-am mai văzut înainte, a apărut în 
viziunea mea, dar era mai mult decât atât. Am cunoscut un 
moment de bucurie extraordinară. lar apoi, când el m-a 
privit... a fost ca şi când un cuţit mi-ar fi străpuns inima. A 
fost o secundă, în faţa curţii întregi şi a consiliului, când 
am simţit că doar el şi cu mine eram în încăpere. Cum e 
posibil aşa ceva? Dar abia atunci îl vedeam pentru prima 
oară. Şi ştiam... 

Făcu o pauză, pierdută în amintirea momentului şi 
rămasă fără răsuflare din cauza pasiunii nebune care o 
copleşea. Emoţia era ca un fel de nebunie. Nu se mai 
simţise niciodată aşa. Era groaznic şi minunat şi complet 
paralizant. Isobel îi spuse blând: 

— Continuă, Tilda. g 

— Ştiam că... l-am mai iubit înainte. In acea clipă, am 
înţeles învăţăturile profetei noastre şi poezia lui Maximin 
într-un alt mod: „Te-am iubit înainte, te iubesc astăzi şi te 
voi iubi din nou”. Era ceva atât de ciudat şi totuşi atât de 
etern. Şi cred că el simte la fel. Am văzut asta în modul în 
care mă privea. Ştie şi el lucrul acesta, la fel cum îl ştiu şi 
eu. Că aici este mâna destinului. lar el nu se teme, cred. 
Dar eu mă tem. 

Matilda se ridică de pe scaunul ei, plimbându-se agitată 
prin cameră în timp ce vorbea. În general, nu putea să stea 
jos şi cu siguranţă nu putea face asta când era agitată, aşa 
cum era acum. 

— Pentru că este înspăimântător, nu-i aşa? Acest 
sentiment. Nu poate fi controlat. Am fost în bătălie şi am 
înfruntat pe câmpul de luptă cei mai de temut bărbaţi, cu 
cele mai ascuţite săbii şi cea mai mare răutate, dar nu am 

simţit niciodată frica pe care o am în acest moment. Nu 
pot să respir, Isobel. Ajută-mă! 

Isobel oftă profund înainte de a lua mâna Matildei în a 
ei. 

— O, draga mea! Nu pot să te ajut decât prin a-ţi spune 
că tot ceea ce simţi, atât de greu, puternic şi copleşitor, 
este, de asemenea, darul cel mai mare al lui Dumnezeu 
pentru noi. Am ştiut dintotdeauna că, atunci când ţi se va 
întâmpla ţie, va avea o însemnătate profundă, va fi 
probabil chiar o iubire care va schimba lumea, la fel cum a 
fost a Veronicăi cu Praetorus sau la fel de solemnă ca 
aceea a lui Solomon cu regina din Saba. Dar nu m-aş fi 
putut gândi că... 

— Gândi ce? 

— Că bărbatul alături de care erai destinată să găseşti 
iubirea, chiar „iubirea foarte mare”, prevestită de profeție, 
va fi chiar papa. 

Isobel a făcut o pauză pentru o clipă, gândindu-se la cel 
mai înţelept sfat pe care i l-ar putea da iubitei sale copile 
în acest moment critic din viaţa ei. 

— Tilda, va trebui să ai foarte mare grijă. Amândoi aveţi 
mult prea mult de pierdut în cazul unei indiscreţii. Dar 
cred că tu ai chiar mai mult de pierdut dacă nu urmezi 
această cale, să vezi unde te duce, pentru că pare să fie de 
la Dumnezeu. Nu trebuie să fiu profetă ca să ştiu că vei 
întâlni mari greutăţi şi obstacole din cauza acestei iubiri, o 
iubire care prin natura ei trebuie să rămână o taină pentru 
lumea întreagă, pe veci. Nimeni nu trebuie să ştie şi nu 
trebuie să divulgi nimănui că aţi avut parte de vreun fel de 
intimitate. Niciodată. 

— Dar nu am avut. 

— Încă, Tilda. Încă. Dar unele lucruri sunt inevitabile, 
iar acesta pare să fie unul dintre ele. Aminteşte-ţi că 
intimitatea dintre voi va fi judecată ca fiind greşită, chiar o 
crimă, dacă sunteţi descoperiţi. Aveţi duşmani puternici, 
care vor profita de o asemenea crimă şi o vor folosi pentru 
a vă distruge pe amândoi. Fă ceea ce vrei, fă ceea ce 
trebuie, dar adu-ţi aminte că trebuie să fii discretă cu orice 

preţ. El este papa, iar tu eşti o femeie măritată, acestea 
sunt fapte care nu pot fi negate sau schimbate. 

— Pot să divorţez de Godefroi. 

— Poţi? Legal, probabil, dar Biserica este împotriva 
divorţului şi nu poţi să ai pretenţia ca papa să susţină acea 
decizie şi cu siguranţă nu acest papă, care a fost ales 
pentru puterea lui de a susţine reforme stricte. Şi o 
asemenea acţiune n-ar face decât să atragă atenţia asupra 
relaţiei voastre. Sunteţi amândoi prinşi în propria cursă, 
draga mea. Dar nu am nicio îndoială că vei găsi o cale dea 
face să funcţioneze această relaţie, dacă este într-adevăr 
marea iubire a profeţiei. Iubirea găseşte întotdeauna o 
cale, Matilda. Depăşeşte legile omului, pentru că ea este o 
lege a lui Dumnezeu. Ritul uniunii sacre, o hierogamie 
între adevărații iubiţi ai sufletelor, este cea mai măreaţă 
lege, care e mai presus de toate celelalte. Iar asta e tot ce 
trebuie să ştii, nu-i aşa? Există doar un lucru de care 
trebuie să ţii cont în zilele ce vor veni, iar aceasta este cea 
mai simplă învăţătură a Căii Iubirii: „Dragostea învinge 
totul”. 

:/ Capitolul unsprezece 


Mantova, octombrie 1073 


Matilda era nefericită. Nu se putea concentra asupra 
nici uneia dintre problemele şi activităţile care îi ocupau 
de obicei mintea şi sufletul. Nici nu mâncase şi nici nu 
dormise cum se cuvine de săptămâni întregi şi nu avea cu 
cine a-şi împărtăşi chinul. Isobel era în Lucca cu treburi 
pentru ordin şi pentru a-i vizita pe Anselmo şi pe Învățător. 
Deşi Beatrice era un consilier şi un strateg politic excelent, 
nu obişnuia să discute despre probleme emoţionale cu fiica 
sa. 

Conn a găsit-o pe Matilda în această stare, hoinărind 
singură la marginea pădurii. A tresărit când el s-a ivit în 
spatele ei. 

— Ar trebui să fii înarmată dacă te plimbi prin pădure 
neînsoţită. 

— Dacă aş fi fost înarmată, tu ai fi rănit şi am încerca să 
oprim sângerarea. 

— Iar eu aş fi încântat că mi-am făcut treaba atât de 
bine. De ce eşti aici singură şi tristă? 

— Nu sunt tristă. 

— Văd. 

Matilda oftă tulburată. Să-l mintă pe Conn era ca şi când 
ar minţi-o pe Isobel. Amândoi îi cunoşteau mintea şi 
sufletul mai bine decât ea însăşi. 

— N-am primit nicio veste de la Sfântul Părinte de şase 
luni. 

— Şi n-ai primit veste nici de la Grigore. 

— Treci la subiect. 

— Nu ţi-e dor de papă, ci de bărbat. 

— Iar acum ai trecut la subiect. Sunt jalnică. 

— Nu eşti jalnică. Eşti îndrăgostită. lar din ce mai ştiu şi 
eu, aceasta este o taină a ordinului. 

— A uitat complet de mine, Conn. Şi asta mă omoară. 

Există ceva care să te facă să te simţi mai groaznic decât 
asta? Cum poate ceva atât de frumos să fie şi atât de 
groaznic? 

— Chiar crezi că te-a uitat? Sau eşti tu cea care uită? El 
e papa, Tilda. Papa. Conducătorul spiritual al lumii. 

— Mulţumesc că mi-ai amintit, izbucni Matilda. Pentru 
că bineînţeles că nu sunt obsedată singură de lucrul ăsta 
în fiecare minut al fiecărei zile. 

Conn ar fi vrut să răcnească de enervare, dar s-a calmat. 

— Ai vrea să auzi părerea mea sau ai prefera să plec şi 
să rămâi deprimată şi bolnavă de dragoste singură? 

— Pentru că ştiu că nu mă vei lăsa singură, chiar dacă 
spui asta, voi asculta, presupunând că îmi vei spune o 
poveste care mă va face să mă simt mai puţin nefericită. 

— Eşti norocoasă. Se întâmplă să am povestea perfectă 
pentru tine. Aşa că hai să ne aşezăm pe mormanul ăsta de 
frunze şi îţi voi spune povestea prinţesei Niamh, cea cu 
părul de aur şi a prinţului poet pe nume Oisin. 

Rosti ambele nume cu pronunția irlandeză pe care 
Matilda o iubea Neev şi USH-een. Limba celtă era atât de 
străină şi de frumoasă pentru urechile ei. Uneori, Conn îi 
recita poezii religioase despre Easa în silabe cu sonoritate 
lirică, magică. 

— Prinţesa Niamh era fermecătoarea şi gingaşa fiică a 
lui Mannanan Mac Lir, zel mării, şi trăia pe cea mai 
frumoasă insulă apuseană a lui, numită Tir n'Og, care 
înseamnă Tărâmul celor Tineri. Mama lui Niamh era o 
regină din tărâmul basmelor, iar ca fiică a doi nemuritori, 
prinţesa nu avea niciun strop de sânge uman în vine. Din 
acest motiv, tatăl ei o ţinuse pe insulă şi nu îi dădea voie în 
lumea celor muritori, pentru că, dacă Niamh s-ar fi 
îndrăgostit, de un om, acest lucru ar fi dus la consecinţe 
grave. Dar frumoasa Niamh auzise atât de multe poveşti 
despre eroii legendari şi despre poeţii Irlandei, încât voia 
foarte tare să le vadă cu ochii ei. Auzise legenda despre 
Fianna, un grup de războinici care îi apărau pe cei 
nevinovaţi şi îi protejau pe cei slabi. Şi în acest grup era un 
prinţ, un tânăr pe nume Oisin, care era legendar pentru 

comportamentul cavaleresc, vitejia din luptă şi talentele 
poetice şi muzicale. Niamh nu văzuse o asemenea creatură 
pe insulă şi era fascinată de ideea bărbaţilor muritori care 
puteau fi pricepuţi atât în iubire, cât şi în război. Pe 
tărâmul fermecat nu exista aşa ceva, pentru că acolo nu 
erau războaie, deci nu era nevoie de războinici. Şi astfel, 
după multe bătăi de cap - pentru că ştim cât de insistente 
pot fi tinerele fete când vor să obţină ceva, nu-i aşa? -, zeul 
mării a cedat în faţa iubitei sale fiice. I-a dat voie lui Niamh 
să-şi ia calul ei alb fermecat, o creatură care putea să 
plutească pe valuri şi să ajungă pe uscat, sfătuind-o să nu 
se lase văzută şi să nu aibă vreun contact cu oamenii. 
Niamh acceptă şi astfel îşi începu călătoria dincolo de apă. 
Niamh a noastră era o fată bună şi nu pornise în această 
aventură pentru a ieşi din vorba tatălui ei. Dar, în timp ce 
se îndrepta spre Pădurea de Aluni, întâlni un grup de 
bărbaţi. Erau tineri şi puternici şi energici, pentru că 
aceşti bărbaţi erau războinicii legendari Fianna. Niamh îi 
privea în linişte din spatele copacilor, ascultând cum 
discută despre victoria lor în lupta pentru a salva un sat de 
un tiran care le teroriza pe femei. Toţi bărbaţii erau 
minunaţi, dar unul sărea în ochi. Era frumos, cu bucle 
castanii şi ochi de safir, iar Niamh s-a îndrăgostit imediat 
de el. Tânărul avea o harpă sculptată din stejar, iar când 
bărbaţii s-au oprit din discuţie, el a început să cânte. 
Precum Orfeu, acest rapsod făcea magie din muzică şi 
poezie, iar Niamh şi-a dat repede seama că îl privea pe 
legendarul Oisin. Era atât de fermecată de cântecul lui, 
încât a leşinat şi a căzut de pe cal. Acest lucru i-a speriat 
pe bărbaţi şi, fiind războinici, au fugit spre ea cu armele 
pregătite de atac. Dar prinţul-poet a fost cel care a ajuns 
primul; Oisin a fost cel care a salvat-o pentru că acesta era 
destinul lui. Acum trebuie să-ţi aduci aminte că Niamh nu 
era doar minunat de frumoasă - cu părul ei auriu care 
sclipea în lumina soarelui şi ochii care licăreau în culorile 
mării -, ci era şi nemuritoare şi, de asemenea, plină de 
magie. Avea o strălucire, o putere căreia niciun bărbat nu-i 
putea rezista odată ce-şi îndrepta ochii spre el. Şi astfel, 

când ochii lui Oisin i-au întâlnit pe cei ai lui Niamh, între ei 
s-a format de îndată o legătură care nu putea fi distrusă. 
N-aveau să se mai poată uita niciodată, din acea zi pentru 
eternitate. Dar ce păcat că făceau parte din lumi diferite, 
nu-i aşa? Oisin o rugă să rămână cu el, dar Niamh nu-l 
putea dezamăgi atât de tare pe tatăl ei şi nu putea să 
renunţe la responsabilităţile pe care le avea faţă de regatul 
ei, ca prinţesă. Plină de tristeţe, ea îi spuse: „Lumea ta nu 
este a mea, iar a mea nu este a ta” şi se îndreptă spre calul 
ei alb care o va duce acasă. „la-mă cu tine!” o imploră 
Oisin, care nu voia ca ea să-l lase singur. Dar Niamh nu 
putea, pentru că îl iubea prea mult. Vezi tu, dacă Oisin ar fi 
mers cu Niamh, nu ar fi putut niciodată să se întoarcă în 
lumea muritorilor. Odată ce un muritor se aventurează pe 
tărâmurile cele mai profunde ale magiei şi nemuririi, el nu 
se poate întoarce niciodată în lumea oamenilor, iar acest 
lucru se îndeplineşte dacă el sărută o femeie din tărâmul 
fermecat. Şi astfel, Niamh l-a lăsat acolo în pădure, unde 
era locul lui, alături de camarazii lui şi de muzică. Inima ei 
era frântă, dar nu-i putea cere să renunţe la viaţa lui 
exemplară de aici pentru ea şi nici ea nu putea renunţa la 
lumea ei pentru el. Dar, în tot anul ce a urmat, Oisin a fost 
obsedat de prinţesă şi de farmecul ei. O visa în fiecare 
noapte şi îi întreba pe tovarăşii lui ce ar fi făcut dacă ar fi 
fost ei în locul lui. Toţi i-au spus că Niamh cea cu părul de 
aur le părea complet irezistibilă şi l-au sfătuit pe Oisin să 
meargă în căutarea ei. „Dar nu pot, le-a spus el. Pentru că, 
dacă merg după această femeie ştiu că nu voi mai putea să 
mă întorc niciodată pe pământul pe care îl ştiu atât de 
bine, unde totul îmi este cunoscut şi sunt conducătorul 
poet şi prinţ al poporului meu. Nu pot să renunţ la asta. 
Este prea mare primejdia.” Timp de un an, Oisin a încercat 
să o uite pe iubita lui, dar în zadar. li bântuia visele şi 
amintirea dincolo de puterile unui muritor. Şi astfel, la 
aniversarea întâlnirii lor, el a mers pe malul mării şi a 
rostit o vrajă prin care îl chema pe marele zeu Mannanan 
Mac Lir. Când zeul mării i-a răspuns, Oisin i-a mărturisit 
că vrea să o ia de soţie pe fiica lui şi i-a cerut umil 

permisiunea. Mannanan l-a întrebat pe Oisin dacă 
înţelegea ce sacrificii trebuie să facă pentru a se căsători 
cu Niamh - dacă ar face călătoria pe calul alb dincolo de 
mare spre insula Tir n'Og, nu şi-ar mai vedea niciodată 
familia şi prietenii. Trebuie să-şi dorească să renunţe la 
trecut pentru viitor. Desigur, Mannanan l-a asigurat că 
viaţa pe insulă era plină de bucurii şi pace, muzică şi 
lumină. Era o existenţă ca nicio alta, una plină de magie şi 
fericire pură şi mai ales de iubire. Dar, în acelaşi timp, 
oamenii tind să se agaţe puternic de trecut şi de ceea ce 
ştiu, nu-i aşa? Va putea Oisin să lase trecutul şi să trăiască 
fericit alături de iubita lui nemuritoare? Pentru că şi el va 
deveni nemuritor atunci când se vor uni prin căsătorie şi 
prin împreunarea trupească. 

Conn a întrerupt povestea în acest punct, pentru a o 
ajuta pe Matilda să vadă asemănările. 

— Sunt flatată că tu crezi că sunt atât de fermecătoare 
precum legendara Niamh, comentă ea cu o urmă de 
zâmbet. 

— Nu te amăgi, surioară. Eşti la fel de încântătoare şi la 
fel de periculoasă. Mai ales pentru un bărbat care are atât 
de multe de pierdut precum pontiful. Aşa că, acum, 
Grigore se luptă cu ideea că, dacă face acea călătorie 
fatală pe calul alb, dacă simte sărutul nemuritor şi mistic 
al unei asemenea femei... nu se va mai putea întoarce 
niciodată în lumea omenească. Şi din acest motiv nu ai 
primit veşti de la el, Matilda. Pentru că se luptă cu un 
demon puternic - demonul propriei lui moralităţi, cu tot 
ceea ce presupune aceasta. 

Matilda s-a gândit la asta pentru o clipă, dându-şi seama 
că, în mod straniu, chiar se simţea mai bine. Poveştile lui 
Conn aveau întotdeauna acest efect asupra ei. In final, 
întrebă: 

— Cum se termină povestea? 

Conn îi zâmbi. 

— Oisin merge în Tir n'Og şi se căsătoreşte cu Niamh, 
unde descoperă că lumea magică este de o frumuseţe 
dincolo de aşteptările lui, iar soţia lui nemuritoare este 

iubitoare şi plină de surprize plăcute, astfel că nu se 
plictiseşte niciodată. El şi Niamh au un fiu pe nume Oscar, 
care este bucuria vieților lor. Pentru că Oscar este 
jumătate om, jumătate nemuritor, el poate să călătorească 
între cele două lumi şi să se bucure întru totul de 
amândouă. lar părinţii lui se bucură de asta. Deci este un 
final fericit, surioară. 

Conn omise să-i spună că legenda lui Niamh şi Oisin 
avea două finaluri, care depindeau de povestitor. Al doilea 
final nu era la fel de strălucit, dar el alesese să-i dezvăluie 
doar sfârşitul mai fericit, pentru a-i ridica moralul. 
Responsabilitatea povestitorului cere asemenea alegeri. 

— Un final fericit te aşteaptă şi pe tine acum, dacă vei 
avea răbdarea lui Niamh - şi, îndrăznesc să spun, şi lipsa 
ei de egoism - de a-l lăsa pe Oisin să ia singur decizia. 
Pentru că eu sunt dispus să pariez pe tot ceea ce am avut 
vreodată că va veni timpul când îi va fi dor de tine dincolo 
de rațiune şi va încăleca pe calul alb pentru a străbate 
marea în căutarea ta. 


În hierogamie, uniunea sacră a iubiţilor, Dumnezeu este 
prezent în camera lor. Pentru ca o uniune să fie 
binecuvântată de Dumnezeu, în timpul îmbrăţişării 
amoroase trebuie să fie exprimate atât încrederea, cât şi 
conştiinţa. 

Când iubiții se unesc, ei celebrează iubirea carnală: ei 
nu mai sunt doi, sunt unul. În afara camerei nuptiale, vor 
trăi exprimându-și spiritual iubirea. 

În forma ei sfântă, iubirea este prezentă în şase tipuri de 
exprimare: 

Agape - o dragoste plină de bucuria unuia pentru 
celălalt şi pentru lume, cea mai pură formă de expresie; 
îmbrățişarea sacră conştientă; 

Philia - o iubire care la început este o prietenie 
respectuoasă; aceasta este iubirea surorii miresei şi a 
fratelui mirelui, dar şi iubirea rudelor de sânge şi a 

adevăraţilor prieteni; este îmbrăţişarea sacră încrezătoare; 

Charis - o iubire definită de cinste, devoțiune şi laudă 
pentru prezența lui Dumnezeu în camera nupțială; aici 
găsim iubirea mamei şi a tatălui nostru, pe pământ şi în 
ceruri; 

Eunoia - o iubire care inspiră compasiune profundă şi 
angajament în serviciul pentru lume şi pentru poporul lui 
Dumnezeu; aici stă iubirea noastră pentru caritate şi 
comunitate; 

Storge - o iubire pură plină de tandrete, grijă şi 
empatie; aici este iubirea pentru copii; 

Eros - o iubire care este o celebrare fizică profundă, în 
care sufletele se impreunează în uniunea trupurilor; 
aceasta este expresia esenţială a iubiţilor, care îşi găseşte 
forma cea mai sfântă în hierogamie. 

Orice fel de întuneric poate fi învins de lumina 
iubirii printr-una dintre aceste expresii. Când toate 
sunt prezente în armonie pe pământ, întunericul nu 
poate exista. 

Dragostea învinge totul. 

Cei ce au urechi de auzit să audă. 


Din Cartea Iubirii, 
aşa cum a fost păstrată în Libro Rosso. 


Fiano, nordul Romei, 
Iunie 1074 


Conn se înşela foarte rar în ceea ce o privea pe Matilda. 

Se împlinea un an de când Matilda şi Grigore avuseseră 
şansa să înceapă educarea lui în învăţăturile adevărate ale 
Iubirii. Climatul politic antagonist în care s-au aflau 
imediat după învestitura lui necesita concentrarea lor ca 
lideri şi politicieni, nelăsându-le timp pentru nimic care să 
le distragă atenţia de la apărarea papalității. Henric al IV- 
lea a refuzat să-şi condamne episcopii şi să recunoască 
excomunicarea lor, aşa cum i se ceruse de la Roma, lucru 
care a crescut tensiunile dintre Germania şi Roma. Matilda 

a dovedit contrariul, fiind foarte loială papei în numele 
teritoriilor ei, lucru care l-a înfuriat şi mai tare pe soţul ei. 
Godefroi continua să-şi ceară drepturile de duce al 
Toscanei în timp ce era afundat în acţiuni pentru Henric al 
IV-lea, iar bătălia dintre soţ şi soţie devenise mai 
periculoasă decât oricare altă bătălie din Europa. Cu toate 
acestea, Matilda era în Toscana, iar Godefroi nu. Matilda 
era conducătoarea popoarelor din Apenini, cu sufletul şi cu 
spada, iar Godefroi nu. Ca întotdeauna, nu-i păsa deloc de 
ceea ce spunea sau făcea soţul ei şi în mare parte a 
timpului îi ignora existenţa. În mod uimitor, papa îi 
susţinea poziţia, refuzând să-i adreseze corespondenţa ca 
unei femei măritate şi o recunoştea ca şef al Toscanei 
împreună cu mama ei. În ceea ce îl privea pe papa Grigore 
al VII-lea, Godefroi nu exista dincolo de Lorena. 

In final, natura sângeroasă a rebeliunii saxonilor pe 
teritoriile lui Henric a forţat Germania să accepte o 
împăcare umilitoare cu Roma. Resursele lui Henric erau 
epuizate şi a abuzat până la limită de nobilii lui loiali, 
inclusiv de Godefroi. În noiembrie 1073, Henric a făcut un 
jurământ de supunere faţă de papa Grigore al VII-lea în 
faţa unei audienţe în care se afla şi nunțiul papal, în 
Nurnberg. Şi-a cerut iertare pentru nesupunerea lui şi a 
jurat să participe la reformele Bisericii aşa cum hotărăşte 
papa din acea zi înainte. Deşi Grigore spera ca acest 
armistițiu să dureze cât mai mult, era prea înţelept şi 
obişnuit cu acţiunile lui Henric încât să creadă că 
jurământul fusese făcut fără vreun plan de rezervă. Erau 
promisiuni deşarte, dar au fost făcute în public, lucru care 
cel puţin avea să-l forţeze pe Henric să se supună un timp 
de dragul imaginii. Ca rezultat al nou-găsitei loialităţi a 
regelui faţă de papă, şi Godefroi a fost forţat să reducă 
agresiunile. A lăsat-o aşadar pe Matilda în pace şi s-a 
concentrat asupra propriilor teritorii din Lorena şi din 
Nord. 

După luni de tăcere, papa a început să-i scrie Matildei 
brusc şi fără încetare. Contesa toscană şi papa Grigore al 
VII-lea au purtat o corespondenţă ferventă în următoarele 

şase luni. Afecţiunea unuia pentru celălalt creştea, se 
adâncea, în ciuda distanţei care îi separa sau poate şi 
datorită ei. Cum asemenea scrisori erau publice prin 
natura lor, erau scrise într-un mod foarte îngrijit şi totuşi 
conţineau sentimente exuberante de adoraţie ascunse. 
Matilda se referea adesea la „marea şi eterna ei iubire 
pentru învățăturile Sfântului Petru”, iar Grigore îşi 
exprima iubirea pentru ea cu vorbe şi mai emfatice. El îi 
adresa scrisorile spunându-i „Fiica mea întru Hristos”, dar 
cuvintele lui pe hârtie, care conţineau expresii precum 
„trebuie să ştii iubirea pe care o port pentru tine”, treceau 
dincolo de limitele iubirii pentru o fiică spirituală. Într-un 
final, aproape că o implora să se întoarcă la el la Roma 
printr-o scrisoare care spunea: 


Sunt foarte nerăbdător să ne întâlnim din nou, 
dorind sfatul tău cu privire la problemele mele ca 
soră şi ca fiică a Sfântului Petru. Te rog să nu mă 
faci să mai aştept mult timp. 


Drept răspuns la rugămintea lui, Matilda s-a dus la o vilă 
în Fiano, lângă Roma. Era la fel de nerăbdătoare ca şi el 
„să se întâlnească din nou”. Beatrice o însoțea, la fel şi 
Isobel, pentru a juca rolul de supraveghetoare faţă de cei 
care ar fi putut considera indecentă o întâlnire într-un loc 
atât de intim, departe de privirile curioase ale curţii papale 
de la Roma, departe de toţi, în afară de membrii cei mai 
apropiaţi şi de încredere ai cercurilor lor. 


& 


Locul pe care Grigore îl pregătise pentru întâlnirile lor 
era superb. Mobilate opulent şi ornate cu materiale bogate 
din Orient, camerele erau demne de uniunea regelui 
Solomon cu regina din Saba. Era o piesă de seducţie 
isteaţă şi intenţionată. Deşi Grigore nu cunoştea pe deplin 
învăţăturile iubitului ordin al Matildei, ştia foarte bine că 
ei credeau că toate învăţăturile încep cu regele şi regina 

din Scriptură şi cu legendara lor unire. 

Matilda era la fel de bine pregătită pentru rolul ei în 
marea ceremonie. Isobel, care era o specialistă în astfel de 
prezentări, a petrecut ore întregi să o îmbrace, până ce a 
transformat-o într-o viziune misterioasă de feminitate şi 
încântare. Contesa a ajuns în camera privată a papei 
înveşmântată în mătase turcoaz peste un corsaj foarte 
decoltat şi împodobit din damasc turcesc. Voaluri subţiri îi 
acopereau decolteul şi părul, dând iluzia de decenţă, dar 
erau croite dintr-un material atât de transparent, încât 
parcă nu exista. Şuviţele ei arămii erau atât de aranjate, 
încât străluceau sub voalul diafan şi erau complet libere, 
lucru care ar fi fost considerat scandalos în public. Bijuterii 
de acvamarin şi perle erau împletite prin buclele ei fine, 
asortându-se cu cerceii. Pentru prima oară în viaţa ei, 
pielea Matildei fusese parfumată şi unsă cu ulei de 
trandafir amestecat cu tămâie, mir şi nard din Ţara Sfântă. 
Această pregătire costisitoare şi sacră era făcută din 
timpuri străvechi aşa cum spune Cântarea Cântărilor, 
pentru a unge mireasa în aşteptarea hierogamiei, căsătoria 
secretă a celor ce se iubesc cu adevărat. 

Grigore a rămas fără cuvinte când ea a intrat. Amintirea 
acestei femei îl bântuia de un an de zile, dar când a văzut-o 
din nou, şi-a dat seama că era de mii de ori mai frumoasă 
decât şi-o amintea. El i-a sărutat mâna, iar ea i-a sărutat 
inelul, dar au păstrat o anumită distanţă şi s-au aşezat faţă 
în faţă pe banchete cu perniţe. 

Ea a început, aşa cum ştia că urma să o facă, 
povestindu-i legenda lui Solomon şi a reginei din Saba. Nu 
exista ceva mai bun, deoarece acesta era începutul 
învățăturilor despre uniunea sacră. 

Grigore cunoştea cu siguranţă pasajele din Cartea a 
treia a Regilor, capitolul 10, care descriau venirea reginei 
din Saba. Dar versiunea mai lungă, aşa cum era predată de 
ordin, l-a şocat şi l-a şi fascinat. Asemănările cu situaţiile 
lor - doi mari conducători de sex opus care se uneau în 
minte şi spirit - erau inevitabile. 

A decis să o provoace imediat, pentru a vedea cum 

susţine această piatră de temelie pentru învăţăturile lor. 

— De unde vine această versiune a legendei? Cu 
siguranţă, nimic din Scriptură nu indică faptul că Solomon 
şi regina din Saba au avut o astfel de unire. 

Matilda studiase toată viaţa despre această legendă, îi 
era credincioasă ei şi o ştia la fel de bine ca oricare dintre 
învățătorii ordinului. Răspunsul a venit de îndată. 

— Cartea a treia a Regilor, capitolul 10, versetele 2 şi 3: 
„A mers la Solomon şi s-a sfătuit cu el pentru tot ce avea 
ea pe inimă. Şi i-a dezlegat Solomon toate vorbele ei şi n-a 
fost vorbă adâncă pe care să n-o cunoască regele şi să nu i- 
o dezlege”. Expresia „n-a fost vorbă” este scoasă în 
evidenţă aici în Scriptură. Acest lucru arată că Solomon, în 
ciuda faptului că el este cel mai înţelept şi mai important 
rege din lume, nu ascunde nimic de această femeie. Indică 
o intimitate profundă. Precum şi în faptul că ea spune „tot 
ce avea ea pe inimă”. Nicio regină care se afla într-o 
misiune strict politică nu şi-ar fi deschis inima în faţa unui 
bărbat atât de puternic. Din nou, acest lucru indică o 
intimitate profundă şi, cred eu, pasiune. 

Aceste asemănări pluteau în aer între ei, dar amândoi se 
bucurau prea mult de jocul incitant încât să îl abordeze în 
vreo manieră directă deocamdată. 

— Probabil. Dar nu ne oferă o biografie atât de completă 
precum spui tu că ştii. 

— Povestea lor este păstrată aşa în Libro Rosso, aşa cum 
tradiţiile poporului nostru au fost date mai departe şi 
transcrise. Dar se fac referiri la unirea dintre Solomon şi 
regina din Saba şi în Cartea Iubirii, pe care o avem chiar 
din mâna Apostolului Filip. 

— Dar aceasta nu este o dovadă. 

— Nu voi îndrăzni să ţin morală chiar papei despre 
esenţa credinţei. Dar voi spune că singura dovadă se află 
în inimile noastre. Nicio hârtie sau cerneală nu poate 
spune adevărul. Doar inimile noastre ne pot spune dacă 
ceea ce se află pe acea pagină, fie că este Biblia ta sau 
Cartea mea, este adevărul. Şi fiecare bărbat sau femeie 
trebuie să ajungă la acea alegere prin propria credinţă. 

El cedă în faţa eleganţei ei. 

— Aştept cu nerăbdare să văd această carte sfântă şi 
probabil să înţeleg cum ţi-a oferit ea o credinţă atât de 
extraordinară. 

— lar eu aştept cu nerăbdare să ţi-o arăt. Trebuie să vii 
la Lucca cât mai curând, când timpul îţi va permite, şi 
probabil vom avea ocazia să analizăm împreună Libro 
Rosso. 

Apoi parcurse cu el versiunile din Vechiul Testament ale 
Cântării Cântărilor, dându-i din nou o altă interpretare - 
care era de fapt cea mai veche interpretare -, cea din 
perspectiva ordinului, prin cartea lor sfântă. În studiile 
biblice şi chiar în educația desăvârşită a lui Grigore se 
omitea adesea faptul că o poezie atât de erotică era 
acceptată şi slăvită ca parte a Scripturii. Conducătorii 
Bisericii afirmau despre Cântarea Cântărilor, despre care 
se spune că ar fi fost scrisă de Solomon, iar apoi transcrisă 
în secolul al V-lea î.Hr., că ar fi fost o alegorie a iubirii lui 
Dumnezeu pentru oameni şi pentru Biserica lui. Matilda 
afirma însă că este dovada concludentă că Solomon şi 
regina din Saba erau primii iubiţi care au înfăptuit uniunea 
sacră şi că era un poem despre cele mai mari mistere ale 
iubirii, scris de Solomon, care a avut-o ca muză pe regina 
din Saba. De fapt, a subliniat ea, primul rând al acestei 
cărţi din Biblie era: „Cântarea Cântărilor făcută de 
Solomon”. 

Grigore a adus argumentele tradiţionale împotriva 
Cântării ca imn de bucurie pentru iubirea erotică, 
insistând asupra faptului că Biserica putea doar considera 
acest cântec un poem sacru despre iubirea lui Dumnezeu 
pentru Biserică şi copiii lui. Matilda a argumentat din nou, 
cu la fel de multă pricepere cum ar fi făcut-o orice cleric 
învăţat. 

— De ce trebuie să fie una sau alta? Problema celor mai 
multe interpretări biblice acceptate de Biserică este că 
sunt mult prea exclusive. Fie Cântarea Cântărilor este 
despre iubirea lui Dumnezeu şi o iubire faţă de Biserică, 
fapt care este divin, fie este despre iubirea umană, fapt 


— 299 — 


care, în consecinţă, este profan. Dar lisus nu asta ne spune 
în Cartea Iubirii. El ne spune că amândouă sunt adevărate 
şi aşa ar trebui să fie. Pentru că prin iubirea noastră ca 
oameni îl găsim pe Dumnezeu. Dumnezeu este prezent în 
camera nupţială când cei ce se iubesc cu adevărat se 
unesc. Această esenţă apare în primul vers. „Sărutările 
tale sunt mai bune ca vinul”. Asta spun cei ce se iubesc, 
atunci când îl află pe Dumnezeu în uniunea lor. De ce nu 
poate fi adevărat un asemenea lucru, când este atât de 
frumos? 

— Atunci spune-mi, Matilda, tu l-ai aflat pe Dumnezeu în 
camera nupţială? 

Ea rămase tăcută o clipă, şocată de faptul că Grigore 
schimbase direcţia întrebărilor pentru a face o cercetare 
atât de personală. Nu mai călcase pe un asemenea 
teritoriu. În cele din urmă, răspunse în sigurul mod pe care 
îl cunoştea. Cu sinceritate. 

— Am fost forţată să mă căsătoresc cu un bărbat care nu 
era şi nu ar putea fi niciodată cel pe care îl iubesc. Nu ar 
putea fi nici măcar prietenul meu. Acesta este blestemul 
multor femei, să nu cunoască niciodată iubirea adevărată 
şi, în consecinţă, să le fie refuzată această cale de a-l simţi 
şi înţelege pe Dumnezeu. Cred că mariajele aranjate sunt o 
crimă umană uriaşă împotriva învățăturilor Căii. În patul 
conjugal nu a existat niciodată încredere şi conştiinţă. Iar 
învăţăturile insistă că ambele trebuie să fie prezente 
pentru ca o uniune să fie sacră. Deci răspunsul la întrebare 
este nu. Nu l-am aflat pe Dumnezeu în camera nupţială. 

El o privea cu atenţie, punând-o la încercare, iar ea ştia. 

— Deci ai o enigmă, nu-i aşa? Nu ai cunoscut o 
asemenea uniune şi totuşi aceasta este credinţa cea mai 
înaltă a poporului tău. Nu eşti întreagă spiritual fără 
această înţelegere a uniunii, nu-i aşa? Dar să cauţi o 
asemenea experienţă în afara căsătoriei este adulter şi un 
păcat capital. Cum împaci acest lucru cu liniştea ta 
spirituală? 

Era pregătită pentru această întrebare, se gândise la ea 
de foarte, multe ori. 

— Adulterul, aşa cum îl defineşti tu, este un păcat 
capital în cadrul Bisericii Catolice, este adevărat. Dar 
adulterul este definit altfel în Cartea Iubirii. Scriptura 
noastră spune că orice îmbrăţişare care este împotriva 
voinţei celuilalt sau care violează spiritul încrederii şi al 
conştiinţei reprezintă adulter. Astfel, majoritatea 
căsătoriilor aranjate, în care femeile sunt forțate să-şi 
ofere trupurile împotriva voinței lor, constituie adevăratul 
adulter. Şi totuşi adulterul aşa cum îl defineşti tu este cel 
pedepsit de Biserică, precum şi de legile create de om. 
Cum poate o iubire adevărată să fie vreodată adulter, dacă 
iubirea este cel mai mare dar pe care ni l-a dăruit 
milostivul nostru Tată din Ceruri? Solomon şi regina din 
Saba nu erau căsătoriţi unul cu celălalt, într-adevăr, el era 
căsătorit cu alte femei, dar ei nu au fost niciodată numiţi 
adulterini. Pentru că iubirea lor reprezenta o lege mai 
măreaţă. Cum este posibil ca două suflete, unite de 
Dumnezeu în ceruri la începutul eternității, să poată 
vreodată să comită un păcat reunindu-se în trup pe 
pământ? Aminteşte-ţi asta: ceea ce a unit Dumnezeu omul 
să nu despartă. Îţi spun ţie că legea iubirii va învinge 
întotdeauna legea omului, când şi unde va fi nevoie. Şi că 
de fiecare dată când Godefroi m-a atins, acela a fost 
adulter, în ciuda legilor omului şi ale Bisericii care îl 
numesc soţul meu. Dar să îmbrăţişez cealaltă jumătate a 
sufletului meu, să mă unesc cu el complet în împreunarea 
trupurilor ca expresie a uniunii pure... aceasta este 
împărtăşania fără de păcat şi voi susţine asta în faţa lui 
Dumnezeu în ziua judecății. 

O clipă, niciunul dintre ei nu putu scoate o vorbă după 
un asemenea discurs. Matilda continuă, apoi, retrăgându- 
se într-un loc mai sigur - pentru moment -, în discuţia 
despre Scriptură. 

— Cântarea Cântărilor conţine învăţăturile celor şase 
moduri de a exprima iubirea, pe care lisus le-a arătat mai 
târziu în Evanghelia Lui, scriptura noastră cea mai sfântă, 
îşi ridică ea bărbia cu un pic de trufie când rosti cuvântul 
posesiv, iar unul dintre aceste moduri este Eros, care este 

o expresie fizică intensă şi frumoasă. Uniunea sacră. 

Grigore răspunse provocării minţii ei cu o anumită 
uşurare, întorcându-se la nivelul de bază. 

— Dar din nou presupui că versurile au conotaţii intime, 
fizice.  Interpretările  învăţaţilor nu spun asta. Sunt 
neclintiţi când spun că acest cântec nu este despre iubirea 
erotică. 

Matilda voia să răspundă, dar ceva a împiedicat-o. Când, 
în sfârşit, a deschis gura, s-a aplecat în faţă, cu părul auriu 
curgându-i în valuri peste pielea de porțelan. Ochii 
albaştri-verzui străluceau cu o intensitate febrilă în timp ce 
ea recita din Cântarea Cântărilor, neluându-şi privirea din 
ochii lui: 


Cât de dulce, când dezmierzi, eşti tu; 

şi mai dulce decât vinul este mângâierea ta. 
Ale tale buze miere izvorăsc, 

Miere curge, lapte curge, de sub limba ta. 


În cea mai îndrăzneață mişcare a vieţii ei, în care nu 
îndrăzneala îi lipsise, s-a ridicat de pe bancheta ei şi s-a 
apropiat de el. A ajuns în faţa lui şi a îngenuncheat la 
picioarele lui, continuând să recite, încet şi cu glas 
ameţitor, în timp ce se uita în ochii lui. Încet şi cu grijă, şi- 
a îndepărtat vălul care-i acoperea părul, continuând să-l 
privească. 


Miere am mâncat din faguri, 

Vin şi lapte am băut. 

De dormit dormeam, dar inima-mi veghea 

Auzi glasul celui drag! 

„Deschide-mi, surioară, deschide-mi, iubita mea, 
porumbiţa mea, curata mea.” 


Următoarele voaluri pe care le îndepărtă acum, cu grijă, 
în mod fermecător, erau cele care îi acopereau sânii 
voluptoşi. Mătăsurile diafane plutiră până la podea, 
lăsându-i carnea ispititoare şi sfârcurile roz delicate 

vederii lui în toată splendoarea. El o privea încremenit, iar 
poezia curgea pe buzele ei când se aplecă şi-i atinse 
coapsele uşor cu degetele. 


Noaptea-n pat l-am căutat, 
pe dragul sufletului meu. 
Iubitul mâna pe fereastră 
a întins, 

şi inima mi-a tresărit. 

Iute să-i deschid 

m-am ridicat. 


__ Ea se apleca tot mai tare spre el, încă rămas în picioare. 
Işi puse obrazul pe una dintre coapsele lui, mângâindu-l 
uşor pe cealaltă. A încheiat Cântarea, înfiorându-i bărbăţia 
cu răsuflarea ei şi intonând: 


Din mână mir mi-a picurat, 
mir din degete mi-a curs pe închizătoarea uşii. 
Celui drag eu i-am deschis. 


Matilda rosti ultimul vers aproape în şoaptă. În ochii ei 
albaştri-verzui era mai mult decât un strop de victorie 
pentru faptul că era martoră la stânjeneala, fascinația şi 
pasiunea lui. Scriptura nu fusese niciodată atât de 
seducătoare. 

— Iar acum te întreb, şopti ea, ridicându-se din genunchi 
şi stând faţă în faţă cu el, în timp ce-i apăsa coapsele cu 
degetele, ţi se pare că acest cântec sună ca unul despre 
castitatea Bisericii? 

— Recunosc că nu, şopti el răguşit, cu buzele aproape 
atingându-le pe ale ei. 

Au stat aşa, nemişcaţi, un timp, respirând la unison şi 
trăind clipa unei apropieri interzise. Savurau amândoi 
fiecare secundă de singurătate, în care puteau să se atingă 
în acest fel, dar aşteptarea era o tortură insuportabilă. 
Când buzele lor s-au împreunat în sfârşit, în toată 
voluptatea, au creat un preludiu extrem de senzual şi 

splendid, înainte de uniunea prelungă a trupurilor lor. Au 
petrecut următoarele ore uniţi, cuprinşi în magia alchimică 
a momentului în care tăria masculină pătrunde în 
moliciunea feminină. 

„Aşa că nu mai sunt doi, ci un trup. Deci ce a împreunat 
Dumnezeu omul să nu despartă.” 

Uniunea lor a fost una a încrederii şi conştiinţei, o 
expresie perfectă a hierogamiei. lubiţii din Scriptură se 
regăsiseră încă o dată. 


Dorind parcă să-i egaleze pe Solomon şi regina din Saba, 
ei au rămas împreună, aproape fără să fie deranjaţi, cea 
mai mare parte a săptămânii. În sfinţenia camerei nuptiale, 
Matilda i-a arătat iubitului ei secretele cele mai intime ale 
hierogamiei, aşa cum au fost păstrate de ordin. Erau 
învățături sacre foarte bine tăinuite, transmise de la 
femeie la femeie, de mii de ani, pentru a oferi extazul într- 
un mod inimaginabil pentru cei care nu erau îndoctrinaţi. 
Era o abordare care punea accentul pe divinizarea trupului 
celui iubit, în înţelegerea profundă că el reprezenta 
învelişul sufletului. Deşi Matilda învățase aceste lecţii ca 
parte a instruirii ei, nu-şi putuse imagina cum ar fi în 
practică. Odată experimentate, ele schimbau existenţa 
persoanei pentru eternitate. Acest lucru era la fel de 
adevărat atât pentru femei, cât şi pentru bărbaţi. 

Isobel râdea când o învăţa prima oară pe Matilda, 
spunând că îi părea rău pentru cei care nu vor simţi 
niciodată cât de splendidă poate fi uniunea divină. 

— Ştii, Matilda, explică ea, că niciun bărbat din istoria 
ordinului nu s-a îndepărtat vreodată de iubita lui? Aceasta 
deoarece, odată ce hierogamia este consumată prin 
învăţăturile sacre, el nu mai are unde pleca! Nu-şi va mai 
dori să se împreuneze cu nimeni altcineva, pentru că ştie 
foarte bine că nu va putea atinge niciodată aceleaşi 
niveluri de extaz cu altcineva. Este un extaz aproape de 
divinitate. Dorinţa lui pentru partenera iubită devine unică 
şi atât de intensă, încât angajamentul lui faţă de ea este 
etern, iar fidelitatea este asigurată. Acesta, prin natura lui, 

este un dar minunat de la Dumnezeu. 

Isobel deveni apoi serioasă, spunând că este într-adevăr 
o tragedie că majoritatea oamenilor au pierdut această 
înţelegere binecuvântată a plăcerii. Calea de a-l găsi pe 
Dumnezeu prin uniunea sacră era cunoscută acum doar de 
puţini oameni, iar vremurile schimbătoare vor continua să 
amenințe aceste secrete până când vor fi aproape distruse. 
Chiar şi învăţăturile publice deschise, precum cele din 
Evanghelia lui Matei, capitolul 19, „Aşa că nu mai sunt doi, 
ci un trup. Deci, ce a împreunat Dumnezeu omul să nu 
despartă”, au fost astfel interpretate, încât au distrus 
natura senzuală reală a minunatului dar pe care lisus a 
încercat să ni-l ofere. 

Papa Grigore al VII-lea nu era un bărbat superficial. 
Atracția lui faţă de Matilda nu se limita la frumuseţe, 
putere şi la tot ceea ce ea îi putea oferi în urma acelei 
combinaţii. Era profund şi pe deplin îndrăgostit de o 
femeie pe care credea că Dumnezeu o crease pentru el; 
ajunsese să înţeleagă natura hierogamiei ca experienţă cu 
adevărat religioasă în timpul zilelor şi nopţilor petrecute 
cu fermecătoarea contesă. Îl aflase pe Dumnezeu alături 
de această femeie într-un fel în care nu credea că este 
posibil să-l întâlnească prin studiile lui. Mai mult, acum era 
mai fascinat ca oricând, până la obsesie, de aceste 
învățături originare ale creştinismului timpuriu. Devenise 
papă ca reformator, dedicat dorinţei de a aduce Biserica 
într-un stadiu sacru şi spiritual, unde învăţăturile lui 
Hristos erau mai importante decât orice. Faptul că Matilda 
reprezenta o ameninţare atât de puternică a ceea ce 
însemna cu adevărat acest lucru era foarte important şi 
extrem de intrigant. 

— Nu am devenit papă pentru că sunt un om sfânt, 
Tilda, i se destăinui el în timpul cinei din ultima noapte la 
Fiano. Am devenit papă pentru că sunt un bărbat 
pragmatic şi un politician abil, căruia îi pasă de bogăţiile 
Romei şi ale Bisericii ei. Dar chiar sunt sincer când spun 
că vreau să devin un om sfânt în timp ce am această 
funcţie. Şi ce mă va face să devin sfânt în timp ce stau pe 


— 305 — 


tronul apostolului Petru? Voi fi sfânt dorindu-mi să-l imit 
pe lisus Hristos. Şi totuşi, cu cât citesc şi studiez mai mult 
- şi învăţ de la tine -, cu atât mai mult încep să mă întreb 
ce înseamnă mai exact a-l imita pe lisus. Este posibil, mă 
întreb, să menţii o Biserică având structura şi puterea de a 
influenţa o mulţime care să se întindă în întreaga Europă, 
şi chiar mai departe, şi care se bazează în întregime pe 
aceste idei despre iubire pe care tu le ai? Aceasta este o 
mare dilemă, pentru că nu cred că un asemenea lucru este 
posibil. Iubirea nu cunoaşte nicio rațiune, Matilda. Nu 
cunoaşte nicio logică, nicio strategie, nicio lege, cu 
excepţia ei. Nu este ceva care să poată fi controlat, 
administrat sau transformat în lege. Nu poate plăti dări şi 
nu poate produce profit. Într-adevăr, am creat legi care le 
interzic iubirea oamenilor Bisericii, nu-i aşa? Şi totuşi 
aceleaşi legi protejează elemente ale Bisericii care cer să 
fie păstrate, protejează instituţia Bisericii, lucru pe care 
am jurat să-l fac. Trebuie să susţin acele legi pentru un 
bine măreț. Dar ce se întâmplă dacă acest scop măreț pe 
care îl susţin este împotriva chiar a naturii a ceea ce 
Domnul nostru a dorit ca noi să înţelegem? Acestea sunt 
încercările la care suntem supuşi, încercări ale credinţei şi 
ale liberului-arbitru. Voi avea nevoie să fii lângă mine, cât 
se poate de des, să-mi fii tovarăşă în călătoria prin aceste 
ape necunoscute. Dumnezeu ne-a aşezat pe amândoi în 
acest loc şi a făcut să fim împreună. Avem şansa de a 
schimba istoria, să ne asigurăm că Biserica rămâne 
puternică şi că poporul nostru îl păstrează pe Hristos în 
centrul vieţii sale. Forma pe care o va lua acest lucru e 
posibil să nu fie aşa cum îţi imaginezi, e posibil ca 
niciodată să nu putem arăta lumii pe care o cunoaştem 
această Cale a ta. Dar vom face tot ceea ce putem pentru a 
proteja Calea Iubirii aşa cum există. Şi în acest timp vom 
explora ideea de Iubire. 

Matilda l-a provocat, la fel cum va face în fiecare zi a 
vieţii lor împreună. 

— Îndrăznesc să spun că, pe măsură ce vei cunoaşte mai 
bine puterea simplă şi minunată a Căii Iubirii, vei gândi 

altfel. Calea este pentru toată lumea, Grigore, la fel cum 
împărăţia lui Dumnezeu este pentru toată lumea. Bogaţi şi 
săraci, bărbaţi şi femei, supuşi şi nobili. Este suficient de 
puternică încât să îndure orice. Suficient de puternică 
încât să aducă pacea în lume. 

Grigore se gândi la asta ca un politician pragmatic care 
se lupta cu partea poetică din el care ieşea la suprafaţă. 

— Iubirea. Este surprinzător de complicată, mai ales în 
ceea ce priveşte starea. Este tulburătoare. Este frumoasă. 
Dar mai ales este ceva ce n-am mai cunoscut. Şi de aceea 
trebuie să te întreb, înainte să pleci spre Toscana, mâine- 
dimineaţă: juri să fii alături de mine, Matilda? Să mă ajuţi 
să înţeleg cum putem păstra Biserica într-un fel care nu o 
va slăbi în faţa amenințărilor pe care le înfruntăm zilnic şi 
totuşi să păstrăm aceste tradiţii care sunt adevărate, din 
câte ştim? 

Matilda i-a luat mâinile în mâinile ei şi i-a făcut, simplu, 
promisiunea că va fi alături de el: 

— Semper. Intotdeauna. 


Roma, în prezent 


Maureen şi Bérenger se plimbau încet prin biserica San 
Pietro in Vincola, ţinându-se de mână. Sosirea lui la Roma 
era o surpriză pentru ea. Dar când aflase că el se dusese 
mai întâi la Peter ca să se împace cu preotul, înainte chiar 
de a o anunţa că se afla acolo, s-a simţit foarte uşurată. 
Era o faptă demnă de un bărbat adevărat - o faptă care 
dezvăluia umilinţă şi răspundere. 

Cinase cu el cu o seară înainte, iar în acele două ore îi 
povestise ceea ce descoperise până acum despre Matilda 
din documentele ei autobiografice. I-a povestit şi despre 
bărbatul în hanorac cu glugă care se uita spre fereastra ei. 

— Am fugit în camera ta, dar nu erai. Când m-am întors 
în camera mea, plecase. 

Berenger asculta atent şi îngrijorat. 

— Ei bine, nu vei mai merge nicăieri prin Roma fără ca 
măcar unul dintre noi să te însoţească. 

În timpul cinei, Maureen şi-a amintit toate motivele 
pentru care îl adora. Când vorbea cu el simţea că s-a întors 
acasă. El o înţelegea, era ca ea şi o făcea să se simtă ca 
acasă. lar acum se autoproclamase câinele ei de pază 
oficial cât timp se afla în Roma. Când Maureen voia să 
viziteze locuri care erau importante pentru trecutul 
Matildei, Berenger insista să o însoţească. Şi ea se bucura 
nespus de compania lui. 

În timp ce se plimbau prin biserică, Maureen repetă 
povestea primei întâlniri a Matildei cu Grigore. 

— A fost de-a dreptul iubire la prima vedere, din partea 
amândurora. 

Berenger a dat din cap. 

— A fost oare? Ce anume declanşează iubirea la prima 
vedere? Nu cumva este mai corect să spui iubire... 
recunoscută? Ne îndrăgostim de cineva atât de repede şi 
atât de tare pentru că ne dăm seama că această persoană 
este cea pe care am mai iubit-o înainte şi pe care suntem 
destinaţi să o iubim din nou? Simţim legătura imediată sau 
atracţie faţă de cineva pentru că, la un anumit nivel, ştim 
că ea sau el reprezintă o altă parte a propriului nostru 
suflet? 

Maureen se gândea la asta în timp ce se plimbau prin 
biserica plină de turişti, care se înghesuiau lângă statuia 
lui Moise, creată de Michelangelo. Au lăsat monedele să 
cadă în cutie cu un clinchet puternic, pentru ca sculptura 
din marmură să se lumineze pentru câteva minute în văzul 
tuturor. Clădirea se schimbase enorm de la alegerea 
improvizată a lui Grigore, trecând prin renovări majore în 
timpul Renaşterii şi o serie de alte schimbări de-a lungul 
secolelor. 

— Probabil. Poate acesta este un alt aspect al sensului 
expresiei „Timpul se întoarce”. 

— Continuă! 

— Ei bine, aceste cupluri despre care ordinul vorbeşte: 
Veronica şi Praetorus se întorc după modelul altor cupluri 
măreţe care au fost învățătorii lor? Easa şi Magdalena sunt 
Solomon şi regina din Saba întorşi în timpul lor? Se pare 

că Matilda credea că ea şi Grigore reprezentau întoarcerea 
lui Solomon şi a reginei din Saba. Să fie oare chiar aşa sau 
retrăiau un arhetip? Un arhetip care era disponibil pentru 
oricine era suficient de norocos încât să găsească acel tip 
de conexiune cu cineva? Nu ştiu, mă lupt cu acest concept. 
Cu toate aceste concepte. 

El se gândi pentru un moment. Era interesant că atât de 
mulţi oameni ar considera inimaginabilă această idee a 
iubirii eterne, care părea atât de naturală şi de simplă 
pentru el. Şi nespus de frumoasă. Nu spuse nimic, 
păstrându-şi gândurile profunde pentru momentul în care 
ea ar fi pregătită. Răbdarea era virtutea de care avea 
nevoie pentru a reuşi să păstreze acest inorog în grădină 
din dorinţa ei. 

Au aşteptat la rând să vadă moaştele după care fusese 
numită biserica, lanţurile lungi păstrate într-o raclă pentru 
moaşte din sticlă aurie. Nimeni nu putea şti sigur dacă 
erau sau nu adevăratele lanţuri cu care a fost încătuşat 
Sfântul Petru, dar aveau o aură ciudată, o înfăţişare 
misterioasă care putea apărea doar la un obiect ce fusese 
slăvit atâtea secole. 

Au ieşit din biserică după câteva minute, în soarele 
arămiu al după-amiezii romane. Coborând cu grijă scările 
de marmură spre stradă, Maureen a redeschis subiectul în 
timp ce se plimbau. 

— Ce se întâmplă când este doar într-un sens? 

— Ce vrei să spui? 

— Ei bine, în acest caz, vedem că Matilda şi Grigore au 
recunoscut amândoi legătura, au ştiut amândoi imediat. Se 
întâmplă mereu astfel în aceste cazuri de iubire 
predestinată? Sau există uneori un partener care îşi dă 
seama primul? 

Berenger nu avea nevoie să se gândească la răspuns. 

— Cred că se întâmplă adesea ca o persoană să 
recunoască acea conexiune înaintea celeilalte, probabil 
chiar cu mult timp înainte. Cred că astfel devine o 
chestiune de răbdare, probabil cea mai mare încercare a 
acelei iubiri. 

Păşeau încet pe străduţele înguste ale centrului istoric, 
absorbiți de conversaţie şi de tot ce semnifica ea pentru ei. 
Maureen răspunse: 

— Trebuie să-i fie foarte greu celui ce recunoaşte 
legătura atunci când celălalt este în întuneric. Este ca şi 
când unul ar fi treaz, iar celălalt adormit. 

— Fără îndoială. Ignoranţa este o binecuvântare, cum se 
spune. Şi este, într-adevăr, dacă te gândeşti mai bine. 
Când suntem ignoranţi, putem trece orbeşte prin viaţă, 
crezând că noi ne controlăm propriul destin. Dar când 
suntem iluminaţi, când înţelegem că destinul nostru este 
să ne supunem voii lui Dumnezeu, atunci... nu mai suntem 
atât de binecuvântaţi, nu-i aşa? Şi probabil voia lui 
Dumnezeu ne cere să fim foarte răbdători cu iubita care 
doarme, pentru a o trezi uşor. Sau... a-l trezi. 

Brusc, Maureen se opri. 

— Ce s-a întâmplat? 

Berenger se îngrijoră imediat că mersese prea departe, 
că făcuse o aluzie prea personală. Dar nu asta o oprise. 
Maureen respiră uşurată când a început să vorbească plină 
de emoție, ca atunci când reuşea să potrivească piesele de 
puzzle. 

— Ceea ce ai spus. Să o trezească uşor. Este ca în 
basme, nu-i aşa? Frumoasa din pădurea adormită este 
trezită, Albă ca Zăpada este trezită, amândouă din ceva 
numit „somn de veci”. Cum sunt trezite? Cum? 

— Printr-un sărut. 

— De sărutul iubirii adevărate. Se specifică foarte clar în 
versiunile vechi ale acestor legende că prinţesa este 
trezită de sărutul iubirii adevărate. Nu de orice sărut. De 
unul sacru. Probabil unul care uneşte forţele vieților 
iubiţilor, unul care reprezintă uniunea sacră a sufletelor. 
lar „somnul de veci”? Reprezintă sufletul înainte de a fi 
iluminat. 

Berenger era la fel de emoţionat ca şi ea de această 
direcţie a gândirii şi intră în joc. 

— În consecinţă, este o alegorie. O învăţătură sacră care 
a trebuit ascunsă de văzul lumii şi totuşi transmisă cu o 

mare putere pentru a nu fi uitată niciodată. 

Maureen a dat din cap, gândindu-se puţin înainte de a 
vorbi. 

— Şi predată într-un mod în care acest concept riscant 
să fie prezentat copiilor. Crezi că este posibil aşa ceva? Tu 
eşti cel care m-a învăţat că legăturile nu se sfârşesc 
niciodată, că vom găsi la nesfârşit locuri în care adevărul 
este ascuns de văzul lumii, dacă ne deschidem ochii. Este 
posibil ca până şi poveştile copiilor să fi fost create 
conţinând secretele Cărţii Iubirii? Ca de fiecare dată când 
spunem una dintre aceste poveşti să slăvim învăţăturile 
originale ale lui lisus? Probabil care proveneau chiar de 
acum douăsprezece mii de ani, de la uniunea lui Solomon 
şi a reginei din Saba? 

— Eşti un geniu, draga mea. Acesta este un aspect la 
care cu siguranţă nu m-am gândit niciodată. Însă ştim că 
tradiţiile catare începeau să le fie predate copiilor foarte 
devreme. Am văzut momentul în care Isobel a început să o 
instruiască pe Matilda. Probabil acesta era scopul original 
al poveştilor de seară. Să-i educe pe copii şi să le dezvolte 
imaginaţia. Poveştile de seară pot fi absorbite în somn, 
procesate prin subconştient în starea de vis. Este, într- 
adevăr, un concept fantastic. 

Maureen nu-şi terminase gândurile. 

— Şi există şi versiuni masculine ale legendei. Precum în 
Prinţul broscoi. Prinţesa are credinţa că el este iubitul ei, 
în ciuda faptului că el este o broască râioasă. Ea vede prin 
iluzia fizică, îl recunoaşte şi astfel îl transformă în prinţul 
care ar fi putut deveni oricând. Ea îl transformă într-un 
prinţ adevărat, printr-un sărut de iubire adevărată. În 
Frumoasa şi Bestia, Frumoasa îl recunoaşte pe prinţul din 
spatele monstrului şi îi salvează viaţa, înainte ca el să 
moară din iubire, prin sărutul ei. Desigur. 

— Desigur. 

Berenger ardea de dorinţa de a-i dezvălui unul dintre 
marile secrete pe care ea era pe cale să-l descopere. Că 
exista un motiv pentru care cel iubit era mereu un prinţ în 
aceste poveşti. Dar încă nu era pregătită să ştie totul. Nu 

voia să o grăbească. Decise să lase ca acest lucru să 
devină baza viitoarelor discuţii. 

— Te gândeşti la altceva, cred. La ce? 

— La faptul că există o versiune masculină a poveştilor, 
precum este şi una feminină. Există întotdeauna echilibru 
acolo unde există adevăr. Dacă există o legendă sau o 
profeție despre o femeie, există una echivalentă şi despre 
un bărbat. Asta e alchimie. Este şi fizică. Opusurile care se 
atrag. Pentru fiecare acţiune există o reacțiune opusă şi 
egală. Poate fi Isaac Newton, la fel de bine ca Maria 
Magdalena. Cerebralul şi emoția, pământul şi apa, 
masculinul şi femininul, conştientul şi subconştientul. 
Prinţul şi broscoiul. 

Ea îi zâmbi acum într-un fel pe care el îl vedea rar - cu o 
fericire şi o lumină fără margini, poate chiar mai mult. 
Tânjea cu disperare să o sărute chiar aici - în mijlocul 
străduţei din Roma dar s-a abținut. Ajungeau la un nivel 
nou în ceea ce privea înţelegerea sfinţeniei a ceea ce odată 
părea o simplă acţiune, o întâlnire automată a buzelor. 
Pentru ei nu mai exista sărut simplu. Va aştepta până când 
momentul va fi perfect, până când amândoi vor fi pregătiţi 
pentru ceea ce va însemna să găsească uniunea prin 
împărtăşirea forţei vieţii şi a respirației. 

Până atunci, se va bucura pur şi simplu de timpul 
petrecut alături de ea. Şi-a dat seama că, în ciuda 
provocărilor emoţionale cu care se vor confrunta în 
uniunea lor, erau mult mai norocoşi decât multe dintre 
cuplurile predestinate din istorie, dinaintea lor. 

Cel puţin el nu era papă. lar ea nu era căsătorită cu un 
cocoşat perfid. Se aflau, în comparaţie, într-o situaţie de 
început promițătoare. 


Vatican, în prezent 


Părintele Girolamo se uita peste listă. Era incompletă. Îi 
lipsea un număr de femei care se potriveau cu descrierea 
şi era nevoit să revadă notițele. Dar trebuia să recunoască 
faptul că memoria lui îmbătrânită începea să îl părăsească. 

Era o vreme în care ar fi putut să le recite pe de rost, dar 
cu fiecare zi care trecea, lucrul acesta era mai greu de 
realizat. Nu conta; vor fi toate în arhive cu detaliile 
necesare, inclusiv cu datele reale de naştere şi cu modurile 
adesea tragice în care aceste femei, multe dintre ele 
venerate ca sfinte sau ca martire, şi-au găsit moartea. 

Ajunsese într-un impas în munca lui şi era foarte 
supărat. Făcuse această listă din minte, sperând ca ea să-l 
ajute să decidă care va fi pasul următor. Erau în ordine 
cronologică: 


Sarah-Tamar - secolul I, anul naşterii şi anul morţii nu 
se cunosc (cauza morţii, necunoscută) 

Margareta din Antiohia - anul naşterii este 
necunoscut, a murit în 304 (torturată şi decapitată) 

Lucia - născută în 284, a murit în 304 (a fost expusă 
într-un bordel, cu ochii scoşi, şi a fost decapitată) 

Ecaterina din Alexandria - născută în 287, anul morţii 
e 305 (torturată şi decapitată) 

Modesta - secolul al III-lea, ani necunoscuţi (torturată, 
apoi înecată în fântâna din Chartres) 

Barbara - s-a născut şi a murit la începutul secolului al 
IV-lea (decapitată). Apocrif? 

Ursula - s-a născut şi a murit în secolul al IV-lea (ucisă 
împreună cu alte o mie de virgine. Apocrif? 

Godelieve din Flandra - născută în 1046 (?), a murit în 
1070 (strangulată, apoi înecată în fântână) 

Matilda din Toscana - născută în 1046, a murit în 
1115 (complicaţii din cauza gutei) 

Ecaterina din Siena - născută în 1347, a murit în 1380 
(din cauza unui infarct, la 33 de ani) 

Ioana d'Arc - s-a născut în 1412, a murit în 1431 
(violată şi arsă de vie) 

Lucrezia Donati - s-a născut în 14557, a murit? (din 
cauze naturale) 

Giovanna Albizzi - s-a născut în 1465 (?), a murit în 
1489? (din cauza complicaţiilor la naştere) 

Tereza de Avila - născută în 1515, a murit în 1582 (de 

o boală necunoscută) 

Germaine de Pibrac - născută în 1579, a murit în 1601 
(otrăvită) 

Margherita Luti (La Fornarina) - secolul al XVI-lea, 
datele exacte sunt necunoscute (otrăvită?) 

Lucia Santos - născută în 1907, a murit în 1995 (din 
cauze naturale) 


Satisfăcut că avea cel puţin un punct de pornire, a 
adăugat ultimul nume. Această femeie era specială, pentru 
că realizase ceea ce niciuna dintre celelalte nu a reuşit şi 
spera să înţeleagă cum şi de ce. 

Maureen Paschal 


Probabil nu trecutul era cheia, până la urmă. Probabil 
tot ceea ce-i trebuia se afla aici, în Roma, chiar acum. 

J Capitolul doisprezece Å 
Roma, martie 1075 


Matilda se întoarse la Roma, mai fericită ca oricând că 
era alături de iubitul ei. Tocmai se încheiase cu succes al 
doilea conciliu din timpul lui Grigore, la care au fost 
prezentate lumii dictatele papei. Dictatele erau rezultatele 
zilelor şi nopţilor petrecute de ei împreună, un proiect 
pasional a două suflete hotărâte să reformeze Biserica şi 
să protejeze atât structura, cât şi spiritul ei de cei mai 
puternici duşmani. 

Documentul era diferit de tot ce fusese decretat de pe 
tronul Sfântului Petru. Era radical, îndrăzneţ şi compus în 
mod genial. În esenţă, papa Grigore îndrăznea să elibereze 
Biserica şi pe toţi credincioşii ei de supunerea faţă de orice 
monarh sau conducător secular, oriunde în lumea creştină. 
Biserica a fost declarată singurul arbitru al dreptăţii pe 
pământ, toţi oamenii fiind consideraţi egali în faţa lui 
Dumnezeu. Dictatele specificau faptul că legea egalităţii, 
aşa cum a fost declarată de Iisus Hristos, se aplică tuturor, 
inclusiv femeilor şi sclavilor, şi chiar regelui. Nicio 
persoană nu era mai bună sau mai rea decât alta; nicio 
persoană nu avea o valoare mai mică sau mai mare în faţa 
lui Dumnezeu. Era primul document care exprima 
egalitatea oamenilor, în ciuda sexului şi a statutului 
economic. Era absolut revoluţionar. 

Influențele Matildei în crearea dictatelor erau mai mult 
decât evidente, pentru cei ce au ochi de văzut. 

În această lume nouă şi egală în faţa lui Dumnezeu, 
feudalismul, structura socială şi economică pe care se baza 
întregul continent european, era complet distrus. Papa era 
acum singura autoritate a justiţiei în lume. Şi, pentru a 
întări puterea Bisericii sub apărătorul ei ales de divinitate, 
dictatele declarau că papa este infailibil. Roma era centrul 
lumii civilizate, şi Dumnezeu era singurul ei conducător. 

lar în numele lui Dumnezeu, papa va împărţi dreptatea, 
precum şi distribuirea bogățiilor şi puterii care proveneau 
de la Biserică. 

Era scandalos. Dictatele Papei au provocat o revoluţie ca 
nicio alta din istorie. Au separat Roma, ca singură 
reprezentantă a voinţei lui Dumnezeu, de toate influenţele 
seculare şi au încercat să-i deposedeze de putere pe 
majoritatea conducătorilor europeni, Henric fiind unul 
dintre ei. Aceste decrete au pus Roma şi papalitatea în 
centrul universului, ca omnipotente. 

Dar Grigore, care părea încântat de controversele 
create, nu terminase. Existau bârfe despre relaţia lui cu 
fermecătoarea contesă de Canossa, iar ea, într-adevăr, nu 
era prea iubită de familiile importante ale Romei, care o 
considerau o străină cu o influenţă periculoasă. 
Susţinătorii Matildei şi ai lui Grigore spuneau că bârfele 
reprezintă gelozie şi şantaj politic, iar deocamdată acest 
lucru era general acceptat de populaţia Romei, care încă 
tindea să îl susţină pe charismaticul Grigore. Cu toate 
acestea, papa era hotărât să pună capăt acestor zvonuri 
înainte ca ele să devină primejdioase pentru el şi iubita lui. 
Folosindu-se de perspectiva politică aceea care spunea că 
cea mai bună apărare este atacul, Grigore a introdus 
decrete severe în ceea ce priveşte sexualitatea clericilor ca 
susţinere a legilor dinainte, pe care le impusese sub 
Nicolae al II-lea. A cerut ca orice preot care încalcă legile 
celibatului să fie imediat caterisit şi le-a cerut episcopilor 
să predice necesitatea celibatului şi a unui corp şi suflet 
fără cusur pentru toţi membrii clerului. Şi a întărit legile 
care interziceau oricărui preot de a se afla într-o situaţie în 
care ar putea să rămână singur cu o femeie. 

Aspectul comportamentului ireproşabil pentru preoţi era 
astfel evidenţiat cu atâta putere, încât practic nimeni nu 
mai putea să susţină că însuşi papa încălca legea. Cu 
siguranţă, niciun bărbat nu era atât de îndrăzneţ încât să 
susţină o lege strictă cu atâta zel, iar apoi să o încalce 
chiar el. Toate zvonurile de legături ilicite cu Matilda au 
încetat brusc sub aceste dictate. Un asemenea lucru nu 

era posibil. 

Dar poporul Europei uita, sub puterea acestor noi legi, 
că Grigore al VII-lea nu era un bărbat oarecare. Şi nici nu 
era un simplu preot. El era papa. Şi astfel el nu era 
subiectul nici unei legi, cu excepţia legii lui Dumnezeu. El 
era, conform regulilor stabilite de dictatele lui şi ale femeii 
pe care o iubea şi cu care împărțea patul, infailibil. 


> 


— Jurămintele lui Henric nu înseamnă nimic! Este un 
rege fără onoare, adică nu este demn să fie rege. 

Matilda se plimba agitată prin Isola Tiberina, casa 
fortificată şi foişorul de pe malul Tibrului care devenise 
reşedinţa ei când petrecea perioade mai lungi de timp cu 
Grigore în Roma. Şuvoiul de cuvinte era o reacţie la faptul 
că Henric se dovedise lipsit de loialitate faţă de jurământul 
de supunere făcut papei Grigore. El, alături de trupele lui 
germane, cu ajutor din Lorena, îi învinsese pe saxoni în 9 
iunie 1075 în bătălia de la Hohenberg, după ani întregi de 
război. Victoria decisivă şi susţinerea ulterioară pe care 
regele o primea din teritoriile de nord îi întăriseră mândria 
şi ambiția şi Henric a întreprins o acţiune decisivă 
împotriva lui Grigore. Era într-o continuă agitaţie de trei 
luni, de când fuseseră adoptate dictatele papale, la fel cum 
erau şi episcopii lui din Germania şi Lombardia. În minţile 
lor, acest nou papă era insolent şi periculos. Cum 
îndrăzneşte un om să pretindă supremaţia sa în faţa 
regelui însuşi? 

Henric era nevoit să rămână în expectativă, dar 
vânturile puterii suflau în pânzele Germaniei. Pentru a 
arăta acest lucru, i-a reinstalat în funcţie pe episcopii 
excomunicați, câştigându-le astfel fidelitatea. Episcopul 
Teobaldo, cel mai răzvrătit împotriva reformelor lui 
Grigore, devenise acum arhiepiscop de Milano, situând 
Lombardia în opoziţie completă faţă de papalitate. Acestea 
erau acţiuni flagrante făcute de Henric, atât simonia, cât şi 
învestirea episcopilor erau încălcări intenţionate a tot ceea 

ce susţinea Grigore. Războiul fusese oficial declarat. 

Conn se uita la Matilda, care se plimba de colo-colo 
agitată, dar nu se ridică de pe scaunul lui. Sub această 
nouă ameninţare, erau nevoiţi să se întoarcă imediat în 
Toscana. Conn trebuia să o facă să-şi dea seama de asta. 
Să părăsească Roma şi pe Grigore nu era deloc un lucru 
uşor pentru ea, dar era necesar. 

— Matilda, Henric nu este singura noastră problemă. 
Godefroi a mai trimis o scrisoare, cerându-şi drepturile ca 
duce al Toscanei, nu doar pământurile, ci şi drepturile 
maritale în calitate de soţ al tău. Henric s-a oferit să-l 
susţină cu trupe militare dacă are nevoie pentru a 
recupera Toscana şi pe tine. Se pare că ultimele tale 
acţiuni din Montecatini l-au adus la capătul răbdării pe 
Godefroi. Împreună cu celelalte acţiuni obişnuite. 

Cu o lună înainte, Matilda îi dăduse proprietatea ei din 
Montecatini lui Anselmo de Lucca, ca dar pentru ordin. 
Erau teritoriile ei, moştenite de la Bonifaciu, şi în ceea ce o 
privea, avea dreptul să le ofere cum şi cui dorea. Totuşi, 
conform legilor impuse de regele german, Godefroi era 
unicul care avea dreptul de a administra regiunea 
Toscanei. Papa, desigur, susţinea dreptul Matildei de a-şi 
administra cum vrea teritoriile şi refuza să accepte 
protestul lui Godefroi. 

Godefroi de Lorena nu era chiar atât de prost, în ciuda 
defectelor lui odioase. li ajunseseră la urechi zvonurile 
despre relaţia mult prea apropiată a soţiei sale cu Grigore 
şi era chinuit îngrozitor de ele. Într-adevăr, în timpul 
campaniei împotriva saxonilor, chiar şi regele făcuse 
comentarii lascive despre seducătoarea cu părul roşcat 
care l-a corupt chiar şi pe papă. Recenta jignire de la 
Montecatini făcuse ca echilibrul mintal al lui Godefroi, 
care era întotdeauna în pericol când era vorba de soţia lui, 
să fie complet distrus. 

— Nu mi-e frică de el, Conn. Voi duce în seara asta 
scrisoarea la Grigore şi el mă va sfătui cum să procedez. 

Conn era disperat. 

— Nu avem timp. Trebuie să plecăm azi. Acum. În cazul 

în care cocoşatul ajunge în Toscana şi tu nu eşti acolo să o 
aperi, nu putem şti ce se va întâmpla. 

— Arduino este acolo, ca şi mama mea. 

— Nu ei reprezintă Toscana. Ci tu. Poporul tău va avea 
nevoie să te vadă printre ei când aceste zvonuri vor începe 
să se extindă. 

— Ce zvonuri? Cele de până acum? Nimeni nu le mai 
crede. Grigore le-a pus capăt. 

Uriaşul se ridică acum şi inspiră adânc. 

— Matilda, Godefroi şi regele lui malefic vor să te 
distrugă. Trebuie să ştii şi să înţelegi asta. Au început o 
campanie împotriva ta şi a reputației tale. Voiam să te 
feresc de asta, pentru că te cunosc atât de bine. Şi ştiu că, 
în ciuda forţei tale aparente, asemenea lucruri te rănesc 
profund. 

Matilda se opri din mers, întărindu-şi inima ca să poată 
asculta mai departe. 

— Continuă! 

— În Lorena se zvoneşte că ţi-ai ucis copilul. Sunt mai 
multe zvonuri, de fapt, cum ştii că se întâmplă atunci când 
zvonurile se împrăştie. Sunt toate ridicole, bineînţeles - 
bolboroseli superstiţioase din partea ignoranţilor. Dar sunt 
şi periculoase. Unul dintre zvonuri spune că ţi-ai sacrificat 
fetiţa pe un altar, în numele diavolului, pentru a câştiga 
putere şi avuţii atât de mari. Sunt mai multe zvonuri, dar e 
de-ajuns să spun că au legătură cu tine şi cu diavolul, cu 
care ai avea o relaţie indecentă, cu detalii grafice chiar. Un 
alt zvon spune că ai sufocat fetiţa la naştere în faţa soţului 
tău pentru a-l înspăimânta încât să se supună ţie, tot cu 
ajutorul diavolului. Cred că acesta este singurul zvon pe 
care până şi Godefroi îl susţine pentru a-şi atrage simpatia. 
Poporul din Lorena e însetat de sângele tău ca vrăjitoare. 

Ea aproape că se prăbuşi pe un scaun, îngrozită de ceea 
ce auzea. Conn avea dreptate. Într-adevăr, zvonuri pline de 
atâta ură o răneau profund. Le lua drept ceea ce erau, dar, 
cu toate acestea, o răneau groaznic. De ce i-a dat 
Dumnezeu aşa o responsabilitate, chiar şi asemenea 
talente de războinic, dar nu i-a dat mai multă rezistenţă în 

faţa durerilor sufletului? Va suferi în tăcere toată viaţa din 
cauza acestor zvonuri, în multele nopţi întunecate în care 
somnul nu-i închidea pleoapele. 

Conn vorbea acum cu toată pasiunea lui de celt, ştiind 
cum să o întărească atunci când se simţea învinsă - 
distrăgându-i atenţia de la situaţia ei personală şi făcând-o 
să îmbrăţişeze o cauză măreaţă în numele dreptăţii. 

— Este un război de propagandă, Matilda. lar acesta 
este un instrument folosit de mult timp, de a ponegri 
numele unei femei pentru a o distruge. Un război murdar. 
Bărbaţii slabi s-au simţit mereu ameninţaţi de femeile 
puternice. Trebuie să lupţi aşa cum a făcut Boudicca. 
Trebuie să iei strigătul ei de luptă. 

Matilda îl privea, ceva mai puţin energică şi neînfricată 
ca de obicei, dar străduindu-se să treacă prin ceea ce 
trebuia să facă acum. Se ridică, venind alături de el, şi îi 
întinse mâna. 

— Adevărul împotriva lumii? 

Conn a luat-o de mână şi a îmbrăţişat-o. 

— Asta-i fata mea. Adevărul împotriva lumii. Vino atunci, 
surioară, mergem în Toscana să vânăm cocoşaţi şi vipere 


germane. 
€ 


Pe 8 decembrie 1075, papa Grigore al VII-lea, i-a trimis 
un semnal de alarmă regelui Henric al IV-lea. La 
sărbătoarea Imaculatei Concepții, îl acuza pe Henric de 
minciuni şi crime şi îi cerea a-şi recunoaşte 
comportamentul prin căinţă şi cerându-şi iertare, în caz 
contrar riscând excomunicarea imediată. Niciun papă nu 
mai excomunicase vreodată un monarh şi era o ameninţare 
fără precedent în politica europeană. 

Henric răspunse în modul pe care îl cunoştea cel mai 
bine: prin violenţă. A cerut ajutorul familiei Cenci din 
Roma, duşmani vechi ai familiei Pierleoni, care erau uşor 
de mituit cu aur german. Au angajat mercenari care să se 
infiltreze în biserica Santa Maria Maggiore din Roma în 

timpul slujbei din ajunul Crăciunului. Apropiindu-se de 
pontif, sub pretextul de a lua împărtăşania din mâna lui, 
mercenarii au rupt rândurile şi l-au bătut pe papă. L-au 
târât pe Grigore, inconştient şi sângerând, afară din 
catedrală şi l-au închis într-un turn care aparţinea familiei 
Cenci. Nu va şti nimeni de ce papa nu a fost ucis imediat 
de agresorii lui. Se crede că în agitația punerii în aplicare 
a unui asemenea plan de răpire diabolică, ordinele exacte - 
ceea ce aveau de făcut după ce îl luau ostatic pe papă - nu 
au fost date în mod clar. Şi niciunul dintre cei implicaţi nu 
dorea să aibă mâinile mânjite de sângele Sfântului părinte, 
dacă asta nu era ceea ce regele ar fi cerut sau plătit. Aş că 
l-au ţinut prizonier până când se lua o decizie. 

Scandalul petrecut, măcelul din altar împotriva unui 
papă care încă era iubit de poporul Romei, aproape că a 
provocat o răscoală în dimineaţa zilei de Crăciun. Palatul 
familiei Cenci a fost asaltat de un grup condus de familia 
Pierleoni, iar Grigore a fost eliberat, în timp ce familia 
Cenci a fost izgonită din oraş. 

Papa Grigore al VII-lea s-a întors la casa lui din palatul 
Lateran. După ce i-au fost îngrijite rănile grave, a cerut o 
peniță şi cerneală şi i-a scris imediat iubitei lui, ca să nu se 
îngrijoreze fără motiv. 

co 


Matilda galopa alături de Conn prin Toscana, spre Pisa. 
Mama ei se îmbolnăvise grav în timp ce se ocupa de 
problemele administrative în Pisa, iar Matilda alerga 
disperată la ea. Cât timp a durat călătoria, s-a rugat ca 
mama ei să fie în viaţă şi conştientă când ajungea ea. Nu 
suporta gândul de a o pierde pe Beatrice, dar să o piardă 
fără s-o poată vedea, fără să-i poată vorbi încă o dată ar fi 
fost mai mult decât putea suporta. 

Matilda a fost uşurată că Beatrice trăia, deşi era 
inconştientă la sosirea ei. I s-a spus că mama ei îşi revenea 
din inconştienţă şi apoi cădea din nou în acea stare, în 
funcţie de cât de mare era febra. În acel moment dormea, 

ceea ce i-a dat Matildei răgazul de a se gândi la celelalte 
probleme care apăsau cu greutatea lor pe inima ei. 

Inainte de a pleca din Toscana, primise mesajul de la 
Grigore, cel prin care o liniştea în privinţa siguranţei lui, 
dar în care descria în detaliu răpirea violentă. Îşi dorea cu 
disperare să fie cu el acum. Simţea nevoia să-l vadă şi să-l 
atingă, să fie sigură că totul va fi bine. Dar nu era posibil, 
din moment ce mama ei era într-o asemenea stare. I-a scris 
o scrisoare, în modul public în care era nevoie să o facă, 
exprimându-şi dragostea pentru el într-un fel care să nu o 
condamne dacă epistola ajungea în mâinile nunţiului papal 
sau, şi mai rău, ale duşmanilor. 


Prea iubite Sfinte Părinte al meu, 

Sufăr foarte mult să aud de durerea care v-a fost 
pricinuită, dar îi mulţumesc lui Dumnezeu că l-a 
cruțat pe singurul Său apostol adevărat. 

Fiţi convins că aş face orice pentru a vă satisface 
nevoile în Roma, ca fiică iubită şi slujitoare, dar 
trebuie să rămân lângă mama mea suferindă. Vă 
implor să interveniţi în faţa lui Dumnezeu pentru 
mama mea prin rugăciunile voastre sfinte. 

Deşi depărtarea mă desparte de lumina fiinţei 
voastre, să ştiţi un lucru: nici durerea, nici suferinţa, 
foamea, pericolul sau persecuția, nici săbiile sau 
moartea sau viaţa, nici principiile sau virtuțile şi 
nimic din ceea ce se întâmplă acum nu mă vor 
despărţi de dragostea pentru Sfântul Petru. 

Vă rămân pe veci credincioasă. 


Grigore va şti exact cum să citească printre rânduri, 
deoarece scrisoarea fusese formulată în codul lor personal. 
Se referea la ea ca fiind iubita lui, iar el era al ei, dar în 
formularea grijulie care făcea o asemenea declaraţie să fie 
în siguranţă. Astfel, deşi invoca fraza din Cântarea 
Cântărilor: „Iubitul meu este al meu, iar eu sunt a lui”, 
aceasta nu va părea nepotrivită pentru un necunoscător, 
care vedea doar o fiică iubitoare a Bisericii care îşi 

exprima devoţiunea faţă de Sfântul Părinte. Declaraţia ei 
finală ferventă, prin care spunea că nu va fi despărțită 
niciodată şi nicicum de iubirea ei pentru Sfântul Petru, se 
referea la o învăţătură-cheie a Cărţii Iubirii: că aceia ce se 
iubesc cu adevărat nu sunt separați de nimic din această 
lume, pentru că sufletele lor sunt legate pentru eternitate. 

La primirea scrisorii pasionale a Matildei, Grigore, 
disperat şi chinuit, i-a trimis o alta. Probabil lovitura 
primită la cap îl făcuse să nu-i mai pese de nimic sau 
probabil se săturase pur şi simplu să se prefacă, dar 
scriindu-i iubitei lui, şi-a permis de această dată să uite că 
el era papa şi că ea era căsătorită cu ducele de Lorena. A 
scris o scrisoare frumoasă şi pasională, una în care spunea 
că şi-ar dori ca amândoi să lase deoparte responsabilităţile 
şi să fugă împreună într-un loc în care să nu fie 
supravegheați tot timpul. A încheiat scrisoarea cu versurile 
din Cântare care aveau să-i bântuie pe amândoi în anul 
care urma, cuvinte care îi vor da pe amândoi în mâini 
nepotrivite: „Voi aştepta în suferinţă până când te voi 
vedea în carne şi oase, neprihănito, porumbiţo, până când 
te vei deschide mie din nou, ştiind că totul este trecător. 
Până când vom putea fi împreună pentru eternitate, unde 
vei fi mereu alături de mine în faţa lui Dumnezeu, te 
aştept.” 

Papa Grigore al Vil-lea era grijuliu în alegerea 
mesagerilor, mai ales a celor care îi transmiteau 
corespondenţa în Toscana. Ceea ce nu putea şti era însă că 
mesagerul lui cel mai de încredere va cădea într-o capcană 
a ducelui de Lorena, care îi va tăia gâtul nevinovat pentru 
o singură foaie de hârtie. 

Scrisoarea pasională a papei pentru iubirea lui eternă nu 
va ajunge nicicând în mâinile ei. Va ajunge totuşi în 
mâinile soţului ei. 

€ 


Conn era convins, iar Matilda era de acord că Godefroi 
era în spatele încercării de asasinare a papei, dacă nu era 

chiar iniţiatorul. 

— Bineînţeles că a fost Godefroi. A fost o ratare, nu-i 
aşa? spuse Matilda cu furie şi frustrare. Dar îi mulţumesc 
lui Dumnezeu că a fost un eşec, Conn. Ce aş fi făcut altfel? 
Să-i pierd pe Grigore şi pe mama în acelaşi timp? Nu aş fi 
supravieţuit unei asemenea dureri. 

— Dar nu s-a întâmplat aşa, Matilda. Grigore este în 
siguranţă. Dumnezeu are grijă de oamenii lui. 

Ea a dat din cap, prea copleşită de situaţia actuală 
pentru a-şi da seama că războinicul Conn citase din 
învăţăturile ordinului. Pentru că, în ciuda salvării lui 
Grigore şi a indicatorilor evidenţi care arătau spre rege şi 
ducele lui, Henric nu dădea înapoi. Nu avea destulă ruşine 
pentru a-şi cere iertare pentru încercarea de asasinare. În 
schimb, a declarat că întreaga curte regală a Germaniei 
voia să-l aducă pe papă în faţa tribunalului şi să 
demonstreze conducătorilor din Europa că nu trebuia să 
fie acuzat de crimă. A fost stabilită o dată a procesului, 24 
ianuarie 1076, iar nobili din întreaga Europă erau invitaţi 
să se prezinte în oraşul german Worms, unde se vor putea 
răzbuna pe insolentul papă care se numise unicul 
conducător al lumii. 


Conciliul de la Worms, 
Germania, 24 ianuarie 1076 


Episcopii din Germania au hotărât. 

Grigore al VII-lea era acuzat de multe crime împotriva 
poporului Germaniei şi a regelui lor de drept şi au fost 
formulate şi semnate petiţii în grabă pentru a oferi 
susţinere legală a vinovăţiei lui. S-au folosit chiar de legea 
lui Grigore ca armă principală împotriva lui. A furat tronul 
Sfântului Petru prin alegeri ilegale; nu a fost ales de 
Colegiul Cardinalilor şi a încălcat propriul lui decret de 
alegeri. A fost condamnat pentru aroganţa cu care a 
încercat să-i deposedeze pe episcopi de drepturile şi 
influenţa lor şi de a se numi singurul care deţine puterea 
sacră. 

În mijlocul unei prezentări aprinse de dovezi în prezenţa 
regelui, Godefroi cel Cocoşat, roşu la faţă, a intrat în forţă, 
ţinând strâns în pumn un document. 

— Doresc să adaug încă o acuzaţie împotriva acestui 
demon care a dezamăgit toată Europa şi care îşi spune 
papă. 

Henric al IV-lea era aşezat pe tronul lui şi era foarte plin 
de el. Îi plăcea acest fel de haos şi dramă şi ştia că ceea ce 
va prezenta Godefroi va fi cea mai dulce şi delicioasă 
dovadă dintre toate. 

— Vino în faţă, bunul meu duce. Mi se spune că ai o 
plângere personală împotriva uzurpatorului papă. 

— Am, înălţimea Voastră. 

— Te rugăm, spune-ţi acuzaţia în faţa acestui conciliu. 

— Vreau să acuz acest om de adulter, se ridică jignită 
vocea chinuită a cocoşatului, având un ecou din pereţii de 
piatră ai încăperii unde se ţinea conciliul; glasul lui 
aproape că ţipase ultimul cuvânt. Cu soţia mea. 

Camera de conciliu s-a transformat imediat într-un haos. 
Deşi zvonurile despre relaţia lui Grigore cu Matilda erau 
cunoscute de toată lumea, nimeni nu se aştepta ca o 
acuzaţie oficială de adulter să fie adusă împotriva lor chiar 
de soţul femeii. 

— Şi ce dovadă ai pentru această groaznică nedreptate 
împotriva ta, duce Godefroi? 

Godefroi a arătat documentul. 

— Această scrisoare, scrisă chiar de mâna falsului papă, 
a fost trimisă soţiei mele în ziua de Sfântul Ştefan. Este 
plină de cel mai stricat limbaj şi confirmă legătura lor 
imorală şi pasională. 

Henric îşi linse buzele, dându-i ordinul. 

— Citeşte-o! 

Godefroi mormăi jenat. Una era să recunoască faptul că 
a fost încornorat în faţa tuturor nobililor, dar altceva era 
să suporte umilinţa de a citi corespondenţa amantului 
soţiei lui în faţa curţii. 

— Aş prefera să fie înregistrată ca dovadă şi să le 
permitem membrilor conciliului să o citească la alegere. 

Regele şi-a întins mâna şi a smuls scrisoarea din mâna 
cocoşatului. 

— Atunci o voi citi eu. 

Lui Henric i-a făcut mare plăcere să citească scrisoarea 
lui Grigore şi a Matildei în faţa conciliului. Se opri înaintea 
unei propoziţii, bucurându-se puţin de ea înainte de a o citi 
cu o intonaţie extrem de lascivă: 

— „Voi aştepta în suferinţă până când te voi vedea în 
carne şi oase, neprihănito, porumbiţo, până când te vei 
deschide mie din nou.” 

Se făcuse linişte în încăpere. Regele a rupt tăcerea: 

— Ei bine, duce Godefroi. Îmi pare rău că ai înfruntat 
nefericitul adevăr că soţia ta este o târfă, dar sunt foarte 
recunoscător că te-ai prezentat cu această dovadă pentru 
binele întregii ţări. Toţi cei prezenţi sunt de acord că 
această scrisoare împreună cu toate zvonurile pe care 
mulţi dintre noi le-am auzit despre legătura sexuală 
profană dintre falsul papă şi târfa de soţie a acestui bărbat 
aduc o dovadă importantă de comportament penal. Dacă 
nu sunt împotriviri, voi hotări oficial că atât papa Grigore, 
cât şi Matilda, contesă de Canossa, sunt acuzaţi de adulter. 


> 


Hotărârea oficială care i-a fost trimisă lui Grigore 
spunea: 


Ai umplut întreaga Biserică cu duhoarea unei 
acuzaţii foarte grave, aceea a unei relaţii prea 
apropiate cu o femeie care este, de asemenea, soţia 
altui bărbat. 


Henric nu se opri aici. Avea mai multe lucruri de stabilit 
şi a ajuns chiar să-l condamne pe Grigore pentru stima lui 
pentru femei în general: 


Am înţeles şi suntem ruşinaţi pentru tine şi pentru 
Biserică de faptul că toate decretele au fost stabilite 

de femei, astfel încât, acum, întreaga Biserică este 
condusă de femei. 


Faptul că Grigore se întâlnea frecvent nu doar cu 
Matilda, ci şi cu mama ei înţeleaptă şi cu experienţă era un 
motiv de iritare pentru o parte dintre oamenii Bisericii, 
care credeau cu convingere că apostolul Pavel nu a fost 
niciodată mai inspirat ca atunci când şi-a scris prima 
scrisoare către Timotei, cea în care este scris: „Femeii nu-i 
dau voie să înveţe pe alţii, nici să se ridice mai presus de 
bărbat, ci să stea în tăcere”. Şi mama înstrăinată a lui 
Henric, acum cel mai înverşunat duşman al său, era acum 
sfătuitoare şi aliată a lui Grigore. Henric se referea la 
aceste femei ca fiind „Treimea nesfântă a lui Grigore” şi 
aceasta a fost introducerea prezentării dovezii lui că papa 
era influenţat în mod constant de sfaturile femeilor, lucru 
care i-a convins pe episcopi să semneze decretul de 
detronare. Sfaturile femeilor în ceea ce priveşte statul 
erau considerate mult mai scandaloase şi de neiertat decât 
adulterul. 

Henric a semnat toate acuzaţiile, precum şi afirmaţia 
care spunea că Grigore era detronat din funcţia de papă şi 
i se cerea să plece, prin ceea ce va deveni o semnătură 
scandaloasă: 


Eu, Henric, rege nu prin uzurpare, ci uns de 
Dumnezeu, lui Ildebrando Pierleoni, care nu mai 
este papă, ci un fals monah. Eu sunt Henric, rege 
prin binecuvântarea lui Dumnezeu, şi împreună cu 
toţi episcopii mei, îţi spun, coboară, coboară şi fii 
condamnat pe vecie. 


4 


Ildebrando Pierleoni nu devenise însă cel mai puternic 
papă de până atunci supunându-se voinţei unor asemenea 
oameni. Ştia ce se pregăteşte la Worms, dar a ales să 

ignore totul până când episcopii germani au prezentat 
oficial acuzaţiile. Ei au făcut acest lucru la al treilea 
conciliu din timpul conducerii lui, în februarie 1076, la 
care au participat două sute de episcopi şi nobili din 
Franţa şi Italia. Niciunul dintre episcopii germani nu avea 
curajul şi îndrăzneala să participe şi să prezinte asemenea 
acuzaţii. Acest lucru a căzut în seama unui preot ghinionist 
care a fost tras la sorţi. El informă consiliul fără urmă de 
politeţe: 

— Vi se ordonă de către rege şi consiliu să părăsiţi acest 
tron de care nu sunteţi vrednic! 

Grigore, atât de experimentat în teatrul papal, şi-a 
exprimat simpatia pentru bietul om, care fusese în mod 
evident informat greşit şi care avea urâta sarcină de a face 
acuzaţii atât de absurde împotriva papei. A continuat cu o 
disertaţie elocventă şi cu un citat fermecător din Scriptură, 
convingând toată lumea prezentă că este cu adevărat 
conducătorul măreț pe care îl credeau. La sfârşitul 
discursului elegant al lui Grigore, preotul-mesager a fost 
redus la tăcere, tremurând de frica scandalului cu care îl 
amenințau episcopii prezenţi, fără îndoială susţinători ai 
papei. S-a decis unanim că nu era nicio altă cale în afară 
de excomunicarea lui Henric al IV-lea, regele Germaniei. 

Papa a aşteptat până pe 22 februarie 1076, pentru a 
profita de importanţa acestei date, sărbătoarea Sfântului 
Petru, proclamând: 


Îl excomunic pe regele Henric, fiu al împăratului 
Henric, care s-a răzvrătit împotriva Bisericii cu o 
îndrăzneală nemaivăzută, de la conducerea 
regatelor Germaniei şi Italiei şi-i eliberez pe toţi 
creştinii de orice supunere jurată lui şi astfel 
interzic tuturor de a se supune lui ca rege. 


Pentru prima oară în istorie, o imprecaţie oficială a fost 
rostită împotriva monarhului care conducea şi care fusese 
uns legal. Acest lucru a şocat toată lumea creştină. Acum 
era un joc al aşteptării pentru a vedea cine are puterea cea 

mai mare: regele, care îl detronase pe papă, sau papa, 
care îl excomunicase pe rege. Exista un factor interesant şi 
foarte important în deciderea finalului: teritoriile care îi 
separau pe aceşti doi duşmani şi care vor decide victoria 
militară strategică, deşi teoretic aparţineau ducelui de 
Lorena, erau controlate de fapt în întregime de Matilda de 
Toscana. 


Pisa, februarie 1076 


Aşa cum se întâmplase cu toate atrocitățile făcute de 
Godefroi cel Cocoşat, Matilda a ignorat acuzaţiile de 
adulter aruncate la Conciliul din Worms. Ştia că Grigore, 
în înţelepciunea lui, făcuse un spectacol atât de elaborat şi 
dramatic în legătură cu excomunicarea lui Henric din mai 
multe motive, cel mai important dintre ele fiind să distragă 
atenţia de la acuzaţiile de adulter făcute asupra ei. Aşa că 
i-a mai oferit o perioadă de timp, de care avea nevoie 
pentru a se ocupa de mama ei suferindă. Matilda se 
străduia, de asemenea, să-şi păstreze armatele intacte în 
caz că Henric ar fi încercat să treacă Alpii în Italia şi să 
traverseze teritoriul ei pentru a ajunge la Roma. Nu va 
permite niciodată acest lucru, dar armata germană era 
cuprinsă de furie şi ar fi fost greu de înfrânt dacă ar fi 
venit cu toate trupele. I-a trimis mesageri lui Arduino, care 
era în Canossa, dar avea încredere că el putea ţine situaţia 
sub control ca întotdeauna. 

În ciuda încrederii şi a bravadei ei, Matilda era 
îngrijorată şi a stat trează aproape toată noaptea, 
discutând cu Conn despre strategie. Umblau zvonuri că 
Godefroi se îndreaptă spre Lorena pentru a-şi aduna 
trupele şi să pornească spre Toscana, că intenţiona să-şi 
ceară din nou drepturile prin răzbunare. Pentru că Matilda 
era acum acuzată oficial de adulter, acuzaţie adusă chiar 
de rege, soţul ei avea dreptul legal de a o închide într-o 
mănăstire de maici după placul lui. Va elimina influenţa ei, 
permiţând trupelor lui Henric să treacă prin păsurile din 
Apenini în drumul lor pentru a pune stăpânire pe Roma şi 


— 329 — 


de a-şi instala propriul aliat pe tronul Sfântului Petru. 

Matilda ieşise la o plimbare, sperând să-şi limpezească 
gândurile în aerul rece de iarnă, după ce petrecuse 
dimineaţa alături de mama ei. I-a dat lui Beatrice câteva 
înghiţituri de supă şi i-a şters chipul cu o bucată de pânză 
moale în momentele în care se simţea slăbită. Dar 
eforturile, chiar şi mici, o extenuau pe Beatrice, care a 
adormit din nou. 

Matilda s-a oprit văzându-l pe Conn punându-şi o raniţă 
pe cal, înconjurat de un grup mic de bărbaţi. Nu erau orice 
bărbaţi. Li se spunea Incorigibilii şi erau cei mai îndârjiţi 
din armată, cei cu care Matilda se simţea cel mai în 
nesiguranţă. Avea coduri drastice de conduită pentru 
armatele ei şi le aplica fără compromisuri. Nu suporta 
jafurile sau măcelurile în masă în nicio bătălie şi cerea ca 
regulile războiului să fie respectate în orice clipă. Bărbaţii 
care erau în jurul lui Conn în acest moment erau unii pe 
care ea îi criticase şi chiar îi ameninţase că o să-i dea afară 
din armatele ei pentru comportamentul excesiv de violent. 
Uriaşul celt o oprise până atunci să-i izgonească. În ciuda 
tuturor defectelor lor, ei îi erau fideli, aşa cum taţii lor îi 
fuseseră fideli lui Bonifaciu. Şi uneori, îi explică el cu 
răbdare, era nevoie de bărbaţi atât de violenţi în armată. 
Fiecare comandant avea nevoie de câţiva incorigibili. Conn 
a promis că va răspunde pentru comportamentul lor şi se 
va asigura că nu vor jefui niciodată şi că nu vor omori 
oameni nevinovaţi în nicio împrejurare, nici în război, nici 
în alt fel. Matilda a acceptat, cu greu. Dar ştia, de 
asemenea, că trebuia să-i dea prietenului ei puterea de a 
hotări şi să-şi întărească încrederea în judecata lui. 

Curiozitatea o măcina prea tare, aşa că s-a apropiat de 
el. 

— Unde mergi? 

Conn a răspuns scurt, în timp ce punea un topor cu două 
capete în harnaşamentul calului său de război preferat. 
Aceasta, evident, nu era o misiune paşnică. 

— Am o treabă de rezolvat. 

— Ce fel de treabă? 

— Treaba mea. 

Conn era de neclintit. Şi ea la fel. În cele din urmă, 
celtul schimbă subiectul. 

— Cum se simte buna ta mamă în dimineaţa aceasta? 

Ea făcu o reverență ironică. 

— La fel, dar îţi mulţumesc mult pentru bunătatea de a 
te interesa de starea mamei mele, bunule domn. 

Apoi se răsti la el. 

— Nu schimba subiectul! Trebuie să ştiu, Conn. 

— Nu, nu trebuie. Şi, te rog, nu mă mai întreba! Dacă nu 
mă întrebi, nu-ţi spun. Dacă nu-ţi spun, nu ştii. Înţelegi? 

— Înţeleg ce fel de oameni sunt cei pe care îi iei cu tine. 

— lau cu mine oameni credincioşi, care nu au nimic de 
pierdut şi care nu ştiu cum arată frica. 

Era exasperată, aşa că a decis să pară îngrijorată pentru 
el. 

— Mă sperii. 

El nu a intrat în joc. 

— Nimic nu te sperie pe tine. 

— Mă sperii tu, acum. 

Conn se întoarse spre ea şi îi puse mâinile pe umeri. 

— Tilda, sunt singurul om de pe pământ pentru care nu 
va trebui să te temi niciodată. Singura mea misiune dată 
de Dumnezeu este să te apăr de toate amenințările şi de 
tot răul. Ai încredere în mine că voi face asta? 

Ea a dat din cap solemn. 

— Desigur. 

— Atunci roagă-te să mă întorc în siguranţă, surioară. Şi 
nu intra în belele până mă întorc. 

O sărută pe frunte şi îi ciufuli părul aşa cum făcea 
dintotdeauna, încă de când era adolescentă. 

Matilda îl privea cum se îndepărtează, urmat de 
incorigibilii pe care îi detesta, toţi având numeroase arme 
care atârnau în harnaşamente. A dat din cap îngrijorată. 
Aceşti bărbaţi erau în stare de orice. 


Anvers, Belgia 
26 februarie 1076 

Oamenii lui Conn călăreau prin Alpi, spre nord, ca să 
ajungă în Flandra la timp pentru a le tăia calea soldaţilor 
din Lorena. Godefroi şi trupele lui se întorceau la palatul 
din Verdun victorioşi, după ce o acuzaseră de adulter pe 
Matilda la Worms. Incorigibilii erau acum pe urmele lor, 
mergând prin adâncul pădurii pentru a nu fi zăriţi de 
oamenii lui Godefroi. Când trupele din Lorena s-au oprit 
pentru a face tabără, în acea seară, la fel au făcut şi 
războinicii lui Conn, în apropiere, dar izolaţi de desişul 
copacilor. 

Aveau planul să-i atace la primele raze de soare, făcând 
să pară că ducele fusese victima unui jaf. Atacarea unor 
soldaţi adormiţi, care erau complet nepregătiţi, nu era o 
luptă onorabilă, Conn trebuia să recunoască. Dar riscurile 
erau atât de mari pentru Toscana şi, în special, siguranţa 
Matildei era atât de primejduită, încât a eliminat lupta 
corectă. Din acest motiv nu-i putea dezvălui ei nimic; ea nu 
ar fi permis niciodată ca un asemenea plan să fie pus în 
aplicare. Crima nu făcea parte din ea. In ciuda puterii ei, 
era mai degrabă sensibilă decât războinică. Ştia că acea 
bătălie ar fi chinuit-o zile întregi şi i-ar fi provocat 
coşmaruri, deşi era un secret ştiut doar de oamenii 
apropiaţi. Ea lupta în bătălii adevărate pentru că trebuia, 
nu pentru că îi făcea plăcere. 

Erau depăşiţi numeric de soldaţii din Lorena şi 
dezavantajaţi în ceea ce privea teritoriul; trupele lui 
Godefroi cunoşteau bine zona, pe când toscanii erau nişte 
străini. Mai mult, era februarie şi era tare frig, lucru greu 
de suportat pentru italienii obişnuiţi cu o climă mai caldă. 
Frigul devenise dureros pentru ei şi nu puteau lupta la fel 
de bine cu degetele îngheţate, pe când germanii erau 
obişnuiţi cu acest frig supărător. Conn avea nevoie de un 
plan prin care câmpul de luptă să nu mai fie o problemă şi 
riscurile să se reducă. În sfârşit, i-a venit o idee şi se ruga 
să funcţioneze. 

Nu a fost greu să-i convingă pe incorigibili să-l 
însoţească în misiunea lui, mai ales după ce le-a dat nişte 

amănunte - multe inventate, pentru a adăuga un efect 
dramatic - despre practicile sexuale oribile şi depravate la 
care cocoşatul o obligase pe contesa lor divină şi perfectă. 
Incorigibilii erau oripilaţi că acesta avusese îndrăzneala să 
o atingă astfel pe Matilda şi au fost imediat de acord să se 
răzbune pe acel monstru. 

Umberto, cel mai în vârstă din trupă, care îşi începuse 
viaţa de mercenar pe când era un adolescent orfan, în 
timpul primei campanii a lui Bonifaciu împotriva piraţilor, 
a fost pus să supravegheze tabăra ducelui în timpul nopţii 
friguroase. Umberto nu avea deloc un caracter plăcut, dar 
nutrea în felul lui o anumită afecţiune pentru fiica lui 
Bonifaciu şi, la fel ca fiecare dintre aceşti bărbaţi, avea un 
anumit cod de onoare. Il ura pe cocoşat, la fel ca 
majoritatea oamenilor Matildei, din cauza amenințării lui şi 
pentru că îi privea pe cei din Toscana ca pe nişte obiecte 
care existau doar în funcţie de poftele regelui german. În 
acest moment, îl ura şi mai mult în acest iad îngheţat uitat 
de Dumnezeu, care făcea să-i degere degetele de la 
picioare în ghete. 

În această stare de agitaţie, Umberto a observat mişcare 
în tabăra germană. Şi-a scos sabia lungă şi ascuţită, cu 
lamă dublă şi s-a apropiat cu mişcările unei creaturi a 
pădurii. 

Nu-şi putea crede ochilor. Chiar Godefroi cocoşatul se 
îndrepta spre el. Îl văzuse? Nu. Bărbatul era evident 
neînarmat. Ce făcea...? Ah, sigur că da. Din ce alt motiv ar 
risca cineva să îngheţe de frig în mijlocul pădurii în beznă? 
Chemarea naturii. Godefroi trebuia să se uşureze. 

Umberto se opri o clipă. Învăţase multe lucruri de la 
marele Bonifaciu, iar unul dintre ele era acesta: când eşti 
depăşit numeric, trebuie să profiţi de orice avantaj care îţi 
iese în cale. Pune supraviețuirea mai presus de toate, iar 
rezultatul, de cele mai multe ori, va justifica metoda. Şi 
mai învățase ceva de la Bonifaciu: oricine îi ameninţa fetiţa 
trebuia să fie eliminat. 

Cu capul, de poveştile lui Conn despre depravarea 
cocoşatului, Umberto a luat brusc decizia că acest om nu 

merita un sfârşit nobil. Şopti „pentru Bonifaciu şi Matilda” 
şi lovi pe la spate, înfigându-şi sabia cu două tăişuri în 
spinarea lui Godefroi de Lorena. Sabia intră în intestinele 
cocoşatului, răpindu-i până şi puterea să strige. Umberto 
îşi scoase imediat sabia plină de sânge şi fugi la Conn, 
dând semnal oamenilor lui să strângă tabăra şi să fugă. Va 
explica mai târziu ceea ce făcuse. Nu era ceva demn de 
mândrie, dar le eliminase ţinta fără a pune în primejdie 
viaţa vreunuia dintre oamenii lor în bătălie deschisă. 

Cocoşatul s-a zbătut în dureri cumplite timp de câteva 
zile, înainte de a muri. Groaznica lui execuţie, neaşteptată 
şi neplanificată, a avut un efect interesant şi benefic 
pentru Matilda. Trimitea un mesaj în întreaga Europă: 
oricine o ameninţa pe Matilda de Toscana va fi eliminat 
prin orice mijloc va fi nevoie. Nici măcar protecţia regelui 
nu era de-ajuns să-i salveze pe duşmanii ei de mânia 
apărătorilor ei. Bărbaţii din Italia respectau această 
etalare a puterii, iar susţinerea lor faţă de Matilda atinsese 
cele mai înalte niveluri, vizibile în ceea ce priveşte puterea 
militară şi banii strânşi în numele ei. 

Pentru Henric al IV-lea, acesta era un semn prevestitor 
foarte rău. 


Germania, Paşte 1076 


Sentința de excomunicare a ajuns la uşa regelui Henric 
la începutul săptămânii sfinte, în Anul Domnului 1076. Nu 
era o surpriză, iar germanii aveau pregătit un răspuns 
oficial pentru papă. Acum, când războiul fusese declarat, 
nu mai era cale de întoarcere. Era necesar ca ei să-l atace 
fără încetare pe Grigore, bazându-se pe acuzaţiile aduse la 
Conciliul de la Worms din mai multe motive, cel mai 
important fiind păstrarea susţinerii conducătorilor feudali 
germani. Mulţi dintre ei nu aveau deloc încredere în acest 
rege şi în natura lui lacomă şi narcisistă, ca să nu mai 
pomenim de zvonurile care îl urmau peste tot cu privire la 
înclinațiile lui întunecate. Erau totuşi un popor superstiţios 
în natura lor, iar detronarea unui papă care fusese deja 

salvat de Dumnezeu de un atac furios era motiv de mare 
îngrijorare pentru mulţi dintre ei. 

Cel mai apropiat „consilier spiritual” al său, episcopul 
Wilhelm, a hotărât de pe tronul lui din catedrala din 
Utrecht să lanseze prima linie de apărare în duminica 
Paştelui. După slujba învierii lui lisus, Wilhelm a rostit o 
predică în care îl condamna pe cel care pretinde că este 
papă. Ela arătat că Dumnezeu l-a ales rege pe Henric şi că 
de acest lucru trebuie să ţină seama poporul în credinţa 
lui. Dacă Henric era regele uns de Dumnezeu, atunci cu 
siguranţă acest papă, care îşi spune conducătorul lumii, 
era un impostor care trebuia înlăturat. 

A fost o predică foarte controversată şi nerecomandată 
într-o zi atât de sfântă ca ziua de Paşte. Pentru mulţi 
germani, asemenea acuze, aduse în cea mai sfântă zi, erau 
ceva de neînchipuit. Şocaţi de purtarea episcopului lor, 
nobilii din Utrecht au decis în secret să stabilească o 
adunare urgentă în ziua următoare, pentru a vedea cum 
stau lucrurile. Dar adunarea nu a mai avut loc niciodată. 
Dimineaţa următoare, cetăţenii din Utrecht s-au trezit cu 
vestea că biserica lor arsese din temelii în cea mai sfântă 
noapte a anului. Cauza focului nu a fost descoperită 
niciodată şi s-a crezut că e un semn de la Dumnezeu 
pentru poporul Germaniei, prin care le spunea că urmau 
calea greşită condamnându-l pe pontiful ales de El. 

Episcopul Wilhelm nu s-a dat însă bătut. A continuat 
insultele împotriva papei, cu regele alături de el. I-a acuzat 
simpatizanţii papei de distrugerea catedralei, i-a acuzat că 
vor să creeze exact acea teamă care începea să apară în 
Germania. La trei săptămâni după focul distrugător, 
episcopul a mai ţinut încă un discurs zelos în încercarea de 
a obţine susţinerea altor clerici din Europa. N-avea să ştie 
niciodată ce impact a avut acel discurs. Episcopul Wilhelm, 
perfect sănătos şi robust când s-a retras în dormitorul lui 
în acea noapte, a murit în somn. 

Regele Henric al IV-lea se afla deodată într-o criză 
serioasă. Moartea bruscă a susţinătorului său spiritual, la 
o lună după distrugerea catedralei, era prea mult pentru 

majoritatea supuşilor lui. Ei credeau ce spusese episcopul 
Wilhelm - că Dumnezeu a vorbit -, dar El vorbise împotriva 
regelui lor şi în favoarea acestui papă. 

lar acest papă, Grigore al VII-lea, fusese mereu un 
politician abil, cu un simţ extraordinar de a găsi momentul 
potrivit. Fără să piardă nicio clipă, a început o campanie 
împotriva reputației regelui. Matilda i-a venit entuziasmată 
în ajutor. Era un omagiu faţă de eroina ei, regina 
Boudicca, întrucât imita strategia inteligentă de 
propagandă a reginei războinice, care o ajutase să 
înfrângă forţa romană cu o mie de ani înainte. Prin Italia şi 
Germania circulau pamflete despre caracterul pătat al lui 
Henric. 

Chiar şi scrierile papei în legătură cu Henric al IV-lea 
erau vagi, referindu-se doar la „fapte sinistre”, „acţiuni 
dezonorante” şi „răutate nemaivăzută” şi fără a oferi 
dovezi clare. Strategia lui Grigore şi a Matildei permitea 
speculaţii nelimitate, pentru că zvonurile despre 
depravarea lui Henric se întinseseră peste tot în Germania 
şi nordul Italiei. Ambiguitatea era neîndurător de eficientă. 

Funcţiona. Nobilii germani şi vasalii agitaţi erau 
suficient de speriaţi de evenimentele recente şi uimiţi de 
propaganda ingenioasă a lui Grigore şi a Matildei, pentru a 
cere ca regele să-şi îmbunătăţească relaţiile cu papa. 
Monarhul excomunicat a primit un an de la data hotărârii 
în care putea să se căiască pentru răutatea lui şi să-i jure 
din nou supunere pontifului. Henric se străduia să 
găsească susţinători; dar asasinarea lui Godefroi cel 
Cocoşat aruncase o umbră asupra nobililor germani. 
Nimeni nu voia să rişte o soartă atât de urâtă şi, cu 
siguranţă, nu pentru un rege care ar putea fi o 
monstruozitate împotriva lui Dumnezeu, până la urmă. 


Pisa, aprilie 1076 


— Nu am fost niciodată pentru tine mama care ţi-a fost 
Isobel. 
Beatrice a murmurat cuvintele printre buzele strânse. 

Era pe moarte şi se afla în starea aceasta de luni de zile, o 
stare care se înrăutăţea lent şi dureros. Dar era limpede 
atât pentru Matilda, cât şi pentru mama ei că acum 
sfârşitul se apropia rapid. Amândouă aveau câte ceva de 
spus înainte ca inevitabilul să se întâmple. 

— Nu spune asta, mamă, o certă Matilda, ştergându-i 
din nou fruntea cu o bucată de pânză înmuiată în apă rece. 
Ai fost prietena mea cea mai bună şi sfătuitoarea mea. Nu 
aş fi putut face nimic fără tine. 

Plângea. Se străduise din greu să nu plângă, dar nu se 
mai putea abţine. 

— Să ştii doar... se chinui Beatrice să continue, te iubesc 
atât de mult. Şi... îmi pare rău pentru momentele... pentru 
momentele în care eu... pentru căsătoria ta nefericită. 

Matilda a dat din cap. Ştia ce mult o chinuise acea 
decizie pe mama ei, ştia că ea trăise ani plini de regret 
pentru acea perioadă groaznică. Beatrice nu aflase de 
recenta execuţie a cocoşatului. Matilda a decis că nu era 
un lucru bun să-i spună, de teamă să nu se îngrijoreze că 
vina le va fi atribuită lor. 

Beatrice a delirat cu intermitenţă tot restul zilei; uneori, 
se bâlbâia, alteori, vorbea clar. După-amiaza târziu, s-a 
trezit speriată, apucând-o pe Matilda de mână. 

— ÎI văd, Tilda. 

— Pe cine, mamă? 

— Pe tatăl tău. Oh, ce mult l-am iubit şi ce mult îl iubesc 
încă. 

Se opri o clipă, pierdută în ceea ce vedea. Un zâmbet îi 
apăru pe buze. 

— Este mândru de tine. Fiica noastră. Te priveşte din 
locul lui alături de Dumnezeu. lar eu... merg la el acum. 

Beatrice a folosit ce-i mai rămase din putere pentru a o 
strânge pe Matilda de mână. 

— Te iubeşte, Matilda. Ca şi mine. Iubirea... 

Glasul i s-a stins rostind acel cuvânt simplu care definea 
tot ceea ce contase mai mult în viaţa ei zbuciumată, 
sentimentele ei pentru soţul ei şi pentru fiica lor şi pentru 
ceea ce au reprezentat ei ca familie. Zâmbetul ei se făcu 

mai intens, apoi îşi închise ochii pentru totdeauna. 
Beatrice de Lorena părăsise această lume şi se îndrepta 
spre viitoarea ei viaţă, unde iubirea ei adevărată o aştepta 
pentru a o primi în braţele lui Dumnezeu, unde vor fi 
împreună pentru eternitate. 

Y Capitolul treisprezece W 


Roma, septembrie 1076 


Matilda se plimba agitată prin dormitorul din Isola 
Tiberina, turnul fortificat care era raiul ei sigur în Roma. 
S-a îndreptat spre fereastră pentru a privi soarele care se 
ridica peste Tibru şi se răspândea apoi ca un vas de sânge 
prin oraş şi prin zonele înconjurătoare. Grigore dormea în 
pat, în spatele ei, cel puţin aşa credea ea, până când glasul 
lui o făcu să tresară. 

— Eşti atât de neliniştită, Matilda mea. 

Matilda dormea puţin şi neregulat, lucru pe care Grigore 
îl descoperea abia acum, deoarece petreceau împreună 
nopţi puţine şi preţioase. Când era trează, se mişca 
neîncetat. Natura ei nu-i permitea să se odihnească şi nu 
se odihnise de când era mică; avea prea multe de realizat, 
prea multe lucruri la care să se gândească, care păreau 
uneori responsabilităţi infinite faţă de poporul şi de ţinutul 
ei. 

Matilda s-a întors de la locul ei de la fereastră şi i-a 
zâmbit, cu o expresie surprinzător de blândă şi tristă. 

— Dumnezeu mi-a oferit multe binecuvântări în viaţa 
aceasta. Liniştea nu este una dintre ele. 

El a dat din cap înţelegător. 

— Ce te supără atât de tare în dimineaţa asta? 

— Godefroi. Nepotul cocoşatului şi omonimul lui în 
Bouillon. Mi s-a adus la cunoştinţă că vrea să profite de 
avantajele lui odată cu uciderea unchiului său şi să-şi 
ceară drepturile ca moştenitor al pământurilor mele. Nu se 
mai termină situaţiile în care aceşti bărbaţi cred că pot lua 
ceva de la mine? 

— De ce nu mi-ai spus asta mai devreme? 

— Pentru că nu te-am văzut de luni de zile şi nu am vrut 
să pierdem prima noapte împreună cu discuţii strategice 
când aveam lucruri mai importante de făcut. 

Grigore stătea acum sprijinit într-un cot, privind-o din 
pat. Petrecuseră o noapte extraordinară împreună, iar el 
nu voia încă să lase totul să se termine. Nu trebuia să se 
întoarcă la Lateran decât seara. 

— Nu te mai îngrijora nicio clipă din cauza asta, iubirea 
mea. Henric este prins în capcană şi ştie asta. Ducii şi 
episcopii lui îi cer să facă pace cu mine. Godefroi nu va 
îndrăzni să ceară aşa ceva fără susţinerea regelui şi a 
episcopilor săi, pe care nu o va avea. Voi trimite vorbă 
episcopului de Verdun chiar astăzi să se ocupe de afacerile 
tale şi să-ţi protejeze moştenirea din Lorena. Consideră 
acest lucru rezolvat. 

Henric se afla într-o poziţie politică slăbită considerabil 
după adunarea de la Tribur, unde nobilimea germană 
decisese să întărească susţinerea detronării lui şi să pună 
un succesor la tron. Adunarea nu a putut ajunge la o 
înţelegere în ceea ce priveşte alegerea noului rege, iar 
Henric a mai condus câteva zile. Cu toate acestea, cei 
veniţi la adunarea de la Tribur au insistat ca regele să facă 
pace cu papa imediat şi să-i jure supunere absolută. Se 
hotărâse, chiar de către ducii şi episcopii lui Henric, că 
regele îşi va pierde tronul dacă nu va face ceea cei s-a 
cerut până în data de 22 februarie, ziua în care se împlinea 
un an de la sentinţa de excomunicare. 

Grigore avea dreptate. Contesa lui nu avea de ce să se 
teamă pentru moment. 

Soarele roman înfloritor strălucea prin fereastră, 
luminând părul despletit al Matildei. Grigore se gândea, 
cum o făcea adesea, că era o privelişte splendidă. Ridică 
plapuma şi o chemă înapoi în pat. 

— Vino, porumbiţa mea! Mă voi strădui să-ţi ofer liniştea 
pe care ţi-o doreşti atât de mult. 

Ea se întoarse lângă el, bucurându-se să fie învăluită în 
căldura iubirii lui pentru restul dimineţii şi până după- 
amiază. 

Când a venit momentul de a părăsi Roma, Matilda era 
mai puţin tulburată ca de obicei; Grigore îi făcuse o 
promisiune care o încânta foarte mult şi îi oferise ceva 

frumos de aşteptat. Acceptase să petreacă împreună cu ea 
Crăciunul. În oraşul iubit de ea, Lucca. 


Lucca, ajunul Crăciunului, 1076 


Capela străveche, subterană, care era centrul sacru al 
ordinului de o mie de ani, strălucea în lumina câtorva zeci 
de lumânări de ceară. Crengi de brad şi flori de iarnă 
împodobeau pereţii luminaţi de felinare şi îmbrăcaţi în 
mătăsuri grele, legate cu funde. Anselmo, acum fericitul 
episcop de Lucca, aştepta ceremonia. Strânse mâna lui 
Isobel în a lui în timp ce se aşezau la locul lor lângă altar. 
Grigore şi Matilda stăteau împreună în mijlocul spaţiului, 
faţă în faţă, împreunaţi, ţinându-se de mâini, în timp ce 
Învățătorul stătea în spatele altarului, cu Libro Rosso 
deschisă la o pagină din Cartea Iubirii. Citea din ea, deşi 
nu era nevoie, deoarece ştia pe de rost aceste cuvinte de 
mai mulţi ani de câţi îşi putea aduce aminte. 

Grigore îşi petrecuse săptămâna studiind alături de 
Învățător. Uneori, erau doar ei, alteori, îi însoțea Matilda, 
în pregătire pentru ce avea să se întâmple azi. Grigore 
citise pe  nerăsuflate învăţăturile din Libro Rosso, 
înfometat să afle totul despre extraordinara carte roşie şi 
despre trecutul ei. Studiase pentru a şti şi a înţelege acel 
pasaj care îi fusese dat pentru a se pregăti pentru această 
zi. Acum repeta poemul lui Maximin cu convingere şi 
pasiune, uitându-se în ochii celei pe care o iubea. 


Te-am iubit înainte 
Te iubesc astăzi 

Şi te voi iubi din nou. 
Timpul se întoarce. 


Pe obrajii Matildei curgeau lacrimi în timp ce îi spunea 
aceleaşi versuri lui Grigore, cu o voce înecată, în şoaptă. 
Această poezie era foarte specială şi sacră pentru ea. O 
recitase încă din momentul în care începuse să vorbească: 
cu Isobel, cu prietenii ei din ordin şi chiar cu Bonifaciu. 

Pentru că se aplica iubirii în toate formele ei: părintească, 
familială, fraternă şi pasională. Dar acum, când îi recita 
versurile direct celui pe care îl iubea, cuvintele luaseră o 
însemnătate cu un impact excepţional şi copleşitor. 

După terminarea jurămintelor, Învățătorul a înaintat, 
ţinând în mână o panglică împletită din mătase, numită 
cordelieră, terminată la ambele capete cu ciucuri eleganti. 
A înfăşurat panglica în jurul încheieturilor iubiţilor, 
legând-o uşor într-un nod care simboliza unirea acestei 
perechi aşa cum a hotărât Dumnezeu la începuturile 
timpului. În timp ce Învățătorul îşi punea mâinile peste 
cele ale cuplului pentru a-i binecuvânta, Isobel a început 
să cânte cântecul francez despre iubire pe care Matilda îl 
adora, cu vocea ei dulce, melodioasă: 


Te iubesc de mult timp 
Nu te voi uita niciodată... 


În timp ce Isobel cânta ultimele versuri, Învățătorul a 
desfăcut panglica pentru a elibera cuplul. Apoi i-a invitat 
pe cei doi să facă schimbul tradiţional de cadouri de nuntă, 
mici oglinzi aurii, în timp ce recitau una dintre învăţăturile 
lor sacre. 

— În reflexia ta vei găsi ceea ce cauţi. Când voi veţi 
deveni Unul, îl veţi găsi pe Dumnezeu reflectat în ochii 
iubitului, iar pe iubit reflectat în ochii voştri. 

Învățătorul a încheiat ceremonia cu frumoasele cuvinte 
din Cartea Iubirii, care sunt cuprinse şi în Evanghelia după 
Matei. „Aşa că nu mai sunt doi, ci un singur trup. Deci, ce 
a împreunat Dumnezeu omul să nu despartă.” 

Se întoarse spre Grigore. 

— Mirele îi poate oferi miresei nashakh-ul, sărutul 
secret care uneşte spiritele în armonie. 

Grigore s-a apropiat de iubita lui, cuprinzând-o în 
braţele lui şi ţinând-o aproape de el. Chiar şi în ochii lui 
erau lacrimi acum. În spaţiul sacru şi ascuns al acelei 
încăperi unde cuvintele adevărate ale Domnului au fost 
apărate şi slăvite de la sosirea lor pe tărâmul italian, papa 

tocmai fusese unit printr-o căsătorie sfântă şi secretă cu 
femeia pe care o iubea. 

Cea mai puternică femeie din Europa, probabil chiar din 
lume, era acum soţia pontifului, un secret care nu va fi 
cunoscut de nimeni, niciodată, în afară de cei din acea 
încăpere: Anselmo, Isobel, Învățătorul, cuplul şi copilul 
nenăscut din pântecele Matildei, care fusese conceput cu 
încredere şi conştiinţă când părinţii lui se uniseră în Roma, 
cu trei luni înainte. 


Matilda îşi va aminti acest moment ca fiind cel mai 
frumos din viaţa ei. Pentru că, în acele două săptămâni 
petrecute în Lucca, Matilda şi Grigore au trăit ca soţ şi 
soţie, ascunşi în intimitatea proprietăţilor şi teritoriilor 
ordinului. Era prima oară când erau împreună fără să fie 
nevoiţi mereu să se prefacă. Aici erau complet izolaţi de 
lumea exterioară şi puteau să sărbătorească bucuria 
naşterii lui lisus împreună cu fraţii şi surorile lor pe Calea 
Iubirii. Aici puteau să se prefacă, deşi dacă doar pentru 
câteva săptămâni binecuvântate, că erau un cuplu 
proaspăt căsătorit şi normal, care trăia într-o lume liberă. 

Grigore a continuat să studieze, fascinat şi încântat de 
învăţăturile despre iubire care, după cum susţinea ordinul, 
proveneau direct de la Dumnezeu. Ca om al spiritului, el a 
reuşit să îmbrăţişeze deplin aceste învățături. Ca om 
învăţat, le-a găsit provocatoare, dar şi foarte logice şi 
acceptabile. Erau puţine lucruri acolo care puteau fi 
considerate eretice când erau analizate în comparaţie cu 
evangheliile canonice. In realitate, „erezia” acestor 
învățături originale nu avea nicio legătură cu Scriptura şi 
era legată întru totul de tradiţiile create de om în ultimii o 
mie de ani - inclusiv cele impuse recent lui de propriile 
acţiuni. Ca papă, se confrunta acum cu realitatea că multe 
lucruri pe care le susţinea Biserica erau contrare celor mai 
vechi învățături ale creştinismului. Era speriat de ceea ce 
însemna acest lucru pentru moştenirea lui. Dar era, mai 
ales, un pic nedumerit de modul în care învăţăturile iubirii 
vor putea rezista vreodată într-o structură prin care lumea 

să fie guvernată financiar şi politic. Nu era sigur că un 
asemenea lucru era posibil. Şi totuşi, timpul petrecut cu 
Matilda l-a făcut să renască, l-a făcut să creadă în iubire. 
Ar putea demonta el structura actuală a Bisericii, să 
anuleze secolele de politică şi tradiţie şi să creeze un nou 
model, în care iubirea să conducă? O asemenea idee părea 
pe cât de imposibilă, pe atât de frumoasă. 

Matilda era ambițioasă totuşi şi lucra cu el zilnic. 
Solvitur ambulando îi spunea ea şi îl învăţa puternica 
tradiţie de a se face una cu voia lui Dumnezeu, întâlnindu- 
se cu divinitatea în centrul labirintului. I-a citit mitul 
Minotaurului din Libro Rosso şi au discutat pe larg 
aplicaţiile alegorice ale acelei poveşti asupra poveștii lor. 

După una dintre întâlnirile lor de lucru, în care Grigore 
fusese foarte inspirat, i-a cerut Matildei să îl ducă să vadă 
Volto Santo. Anselmo a închis catedrala San Martino 
pentru ca ei să o aibă la dispoziţie şi să nu fie stânjeniţi de 
nimeni. 

Îngenunchind înaintea imaginii graţioase sculptate de 
mâna lui Nicodim, Grigore a jurat să păstreze Biserica atât 
de bine cât putea în stare de armonie cu adevăratele 
învățături ale Căii. Ştia că acest lucru va fi o provocare, 
dar era hotărât să îl ducă la capăt - pentru iubirea lui şi 
pentru Dumnezeul lui. A înţeles că a fost pus în această 
funcţie de autoritate cu acest scop şi că va găsi o cale să îl 
îndeplinească. Va fi o perioadă dificilă şi va întâlni duşmani 
la fiecare pas, dar iubita lui şi-a reînnoit promisiunea 
făcută lui că va fi alături de el întotdeauna, să-l inspire, să 
lupte alături de el şi să îl iubească mereu. Semper. 
Întotdeauna. 

Matilda făcuse prima ei promisiune în acest loc, la 
vârsta de şase ani. A îndeplinit-o, în mod spectaculos, aşa 
cum va îndeplini fiecare promisiune pe care a făcut-o 
vreodată. 


La răsăritul soarelui, în ziua de Sfântul Ştefan, Matilda 
şi Grigore se aflau împreună cu Anselmo, Isobel şi 
Învățător la porticul bisericii San Martino. Acolo, celor doi 

proaspăt căsătoriţi li s-a făcut un dar neaşteptat de către 
membrii ordinului. Pe coloana dinspre vest a fațadei, un 
labirint perfect, cu unsprezece circuite, era pictat într-un 
roşu-aprins. Cu litere verticale, următoarele cuvinte erau 
pictate de-a lungul simbolului sacru: 


IATĂ LABIRINTUL CONSTRUIT DE CRETANUL DEDAL 
ŞI DIN CARE NIMENI NU POATE IEŞI ODATĂ CE A 
INTRAT. 
DOAR TEZEU A REUŞIT 
DATORITĂ FIRULUI ARIADNEI. 


În centrul rotunjit al labirintului erau scrise vorbele 
finale ale fabulei: 


ŞI TOTUL DIN IUBIRE. 


Anselmo a explicat că a împărţit desenul şi mottoul, cu 
ajutorul Învăţătorului şi al lui Isobel, pentru a celebra 
jurămintele lui Grigore atât faţă de Matilda, cât şi faţă de 
ordin în timpul acestei perioade de sărbătoare în prezenţa 
lui Dumnezeu şi a celuilalt. Era un monument ridicat în 
cinstea binecuvântatei amintiri a lui Grigore, de a-şi ţine 
promisiunile pe care le făcuse odată în ceruri: faţă de el, 
faţă de ceilalţi şi faţă de Dumnezeu. A fost folosită alegoria 
lui Tezeu şi a Ariadnei, ascunzând adevărul lor într-un loc 
doar pentru cei ce au ochi de văzut şi urechi de auzit. Aici, 
Grigore era Tezeu, eroul care scapă din labirintul 
întunecat al corupţiei şi politicii bisericeşti, create pentru 
a-i prinde pe nevinovaţi într-o plasă de dogme dure şi 
neadevăruri. Cu ajutorul firului salvator al adevărului 
oferit de Matilda/Ariadna, acest Tezeu renăscut va găsi 
lumina şi îşi va salva poporul, demonstrând încă o dată că 
timpul se întoarce. 

€ 


Un secol mai târziu, în anul 1200, un sculptor din Lucca 


— 345 — 


a transformat pictura care se ştergea de pe faţada bisericii 
San Martino într-o sculptură permanentă în cinstea nunţii 
tainice a lui Grigore şi a Matildei, unde va rămâne pentru 
totdeauna. 

Şi totul din iubire. 


& 


Luna de miere idilică a Matildei şi a lui Grigore a fost 
întreruptă de un mesager venit în Lucca. Henric al IV-lea 
trecea Alpii, îndreptându-se spre Toscana. Era pregătit să 
repare greşeala făcută faţă de papă şi să jure loialitate şi 
supunere tronului Sfântului Petru. 

Au hotărât că, datorită poziţiei sale protejate şi de 
neînvins, cetatea Matildei de la Canossa va fi locul cel mai 
în sigur în care Grigore să îl primească pe Henric. Matilda 
şi Grigore au trecut prin Florenţa, unde o escortă 
formidabilă i-a întâmpinat la insistenţele lui Conn. Toscanii 
erau hotărâți să-i apere atât pe papă, cât şi pe contesa lor 
şi nu voiau să rişte ca aceştia să fie atraşi într-o 
ambuscadă. 

Deşi era puţin probabil ca Henric să încerce vreo 
trădare din poziţia slabă în care se afla, în ceea ce-l privea 
pe vărul schimbător al Matildei nimic nu trebuia lăsat la 
voia întâmplării din discuţie. 


Canossa, ianuarie 1077 


Dacă regele Henric al IV-lea venise pe pământurile 
Matildei aşteptându-se să fie tratat ca un rege şi să fie 
primit imediat de către pontif, urma să fie foarte 
dezamăgit. Grigore al VII-lea era hotărât să continue jocul 
puterii şi să-şi scoată în evidenţă poziţia lui de autoritate 
absolută. A refuzat categoric să aibă o întâlnire cu Henric 
şi nu a oferit nicio indicație a momentului în care şi dacă 
îşi va schimba decizia. Regele venise cu un grup de 
apropiaţi şi cu episcopii care sperau să  recâştige 
bunăvoința papei cerându-şi iertare pentru răzvrătirea lor 

împotriva lui la Conciliul de la Worms. Grigore îi cunoştea 
pe toţi cei ce fuseseră împotriva lui - precum îi cunoştea şi 
Matilda - şi s-a arătat crud cu ei. Nu intenţiona să fie 
generos cu vreunul dintre ei. 

Henric venise cu un alai formidabil, care nu voia să fie 
ignorat. Hugo, abatele mănăstirii Cluny, era şeful alaiului 
german; el fusese naşul lui Henric când acesta era copil. 
Grigore nu era impresionat de puterea pe care el o afişa. 
El era papa, până la urmă, şi, în ciuda faptului că Hugo 
conducea de la aşezarea mănăstirească omnipotentă de la 
Cluny, acesta era totuşi doar un abate. Matilda a fost cea 
care s-a oferit să încheie aşteptarea şi să conducă 
întâlnirea iniţială cu vărul ei şi cu stareţul Hugo. S-au făcut 
pregătirile pentru o primă întâlnire la fortăreaţa ei din 
Bianello, lângă Canossa. 

Contesa de Toscana era o femeie strălucită, îndrăzneață 
şi puternică. Avea, de asemenea, suficientă experienţă cu 
vărul ei pentru a şti că nu este o persoană de încredere. Şi 
totuşi, când a venit în faţa ei, rugându-se stăruitor ca 
„verişoara lui iubită şi generoasă” să intervină în apărarea 
lui în faţa lui Grigore, Matilda s-a înmuiat. În ciuda 
experienţei ei militare şi a geniului, fusese educată să 
urmeze Calea Iubirii şi credea în puterea acelor învățături, 
inclusiv a iertării. Această credinţă a dus la primul 
argument important în discuţia cu Grigore. 

— Nu pot să cred că te-ai lăsat păcălită de rugăminţile 
lui false. 

Grigore se uita pe fereastra dormitorului lor din 
Canossa, la munţii crestaţi şi acoperiţi de zăpadă. Incerca 
să-şi ţină furia sub control, dar nu putea să înţeleagă cum 
o femeie atât de inteligentă a putut fi păcălită atât de uşor. 

Matilda, plimbându-se prin cameră, era la fel de agitată. 

— Nu sunt proastă, Grigore. Nu ştie nimeni mai bine 
decât mine ce şi cine este Henric. 

— Atunci probabil starea ta ţi-a întunecat înţelepciunea, 
izbucni el. Poate că din acest motiv femeile nu ocupă 
funcţii de conducere. 

Matilda se opri. Însărcinată în luna a treia, starea ei era 

încă un secret uşor de ascuns de rochiile voluminoase care 
se purtau pe atunci. Dar Grigore era conştient în fiecare 
clipă de starea ei, un motiv constant de îngrijorare pentru 
el. Pe umerii lui laţi de papă stăteau multe responsabilităţi, 
ca şef, ca bărbat. Impactul îşi spunea cuvântul, cu 
siguranţă. Văzând-o cum se albeşte la faţă, Grigore şi-a 
regretat imediat izbucnirea. S-a îndreptat spre ea şi i-a 
luat mâinile în ale lui: 

— Îmi pare rău, Tilda. Am fost nedrept. Şi a fost o 
minciună. 

Ea nu s-a îndepărtat de el, dar nici nu l-a îmbrăţişat. 
Lacrimi i-au apărut în ochi, dar nu le-a lăsat să curgă. În 
schimb, şi-a spus părerea cu un calm pe care nu-l simţea. 

— Probabil că, dacă femeile ar conduce, ar fi mai puţine 
războaie, mai puţină moarte, mai puţină distrugere. Nu ai 
reţinut nimic din aceste lucruri din învăţăturile noastre în 
timp ce eram în Lucca? Că pierderea principiului feminin 
în conducere şi în spiritualitate a cauzat atât de multă 
distrugere în jurul nostru? Echilibrul a fost distrus odată 
cu izgonirea lui Adam, când femeile au fost dezmoştenite şi 
lipsite de putere. Când tot ce este pur şi puternic la 
înţelepciunea feminină a fost trimis în exil, pentru ca 
omenirea să fie înrobită de o nevoie de putere care nu 
poate fi temperată. Nici măcar bărbaţii ca tine - pe cât de 
măreț eşti în inimă şi în spirit - de multe ori nu-şi pot 
depăşi natura. Iar natura masculină este de a dori putere 
şi a purta războaie când sunt contrazişi sau ameninţaţi. 
Femeile, pe de altă parte, au o natură diferită. A noastră 
este aceea de a colabora şi media, de a căuta pacea în 
locul morţii. Şi da, aşa cum stau în faţa ta cu copilul tău 
care creşte în pântecele meu, vreau ca el sau ea să se 
nască într-o lume plină de pace şi prosperitate. Iar dacă 
asta mă face să fiu slabă, aşa să fie. Voia lui Dumnezeu a 
hotărât să fiu în această stare în acest moment şi în acest 
loc. lar asta mă face să vreau să văd sfârşitul suferinţei 
fără sens. 

Grigore era prea agitat pentru a asculta cu atenţie ceea 
ce părea să fie o pedeapsă. 

— Încerc să te apăr pe tine şi pe copilul nostru - şi 
probabil întreaga Italie - de Henric. Şi, după tot ceea ce ti- 
a făcut în timpul vieţii, pur şi simplu nu pot să cred că l-ai 
ierta atât de uşor. 

Tot ce-i mai rămăsese din calmul ei o părăsea acum. 

— Refuz să fiu o ipocrită, Grigore. lisus ne învaţă despre 
iertare, iar Calea Iubirii este cea pe care am studiat-o şi pe 
care o urmez. Aşadar, când cineva arată căinţă şi cere 
iertare, cine sunt eu să judec dacă el este sincer sau nu? 
Acest lucru rămâne în mâinile lui Dumnezeu. 

— Eu sunt papa, izbucni el. Obligaţia mea este de a fi 
intermediarul lui Dumnezeu pe acest pământ. De aceea am 
hotărât că scuzele lui Henric sunt nesincere şi nu pot fi 
acceptate. Spune-i să se întoarcă în Germania şi să rămână 
în mâinile poporului lui, pentru ca poporul să hotărască în 
privinţa lui. Înţeleg că Rudolf din Suabia s-a pregătit să 
preia tronul dacă eu refuz să accept scuzele lui Henric. Şi 
refuz. 

Matilda avea inima frântă. Partea explozivă a naturii ei 
voia să fugă din cameră şi să-l lase în aroganţa lui. Dar îl 
iubea mai mult decât orice şi ştia că faptul de a-l ajuta de-a 
lungul acestor provocări spirituale făcea parte din 
misiunea ei ca parteneră a lui. Şi nu afirmase ea, chiar 
acum, că femeile conducătoare sunt cele mai capabile de 
diplomaţie şi mediere în perioadele de război? Respiră 
adânc, apoi îi spuse cu o putere tăcută: 

— Ce ai vrea să fac, iubirea mea? Trebuie să-i dau 
stareţului Hugo un răspuns şi pur şi simplu nu-i pot spune 
să-l trimită înapoi în Germania pe Henric. Ce vrei să facă 
să-şi dovedească regretul? 

Grigore se gândi o clipă. Primul lui instinct a fost să-i 
răspundă că Henric nu putea face absolut nimic şi că 
decizia era finală. Dar uitându-se la ea, s-a înmuiat. Avea 
cearcăne sub ochi, care contrastau puternic cu pielea ei ca 
alabastrul. Părea foarte fragilă. Scandalul îşi lăsase 
amprenta şi asupra ei. 

— Spune-i abatelui Hugo că vreau să văd că Henric îşi 
declară regretul în public, în faţa tuturor locuitorilor 

Canossei. Vreau să-l văd că poartă cămaşa aspră a 
pocăinţei, din păr de capră, şi că îngenunchează în faţa 
porţilor, aici în zăpadă, abandonând orice pretenţie de 
rege şi rugându-se să-l primesc, ca şi cum ar fi cel mai 
umil pelerin. Cere-i să vină astfel la porţile Canossei mâine 
şi mă voi gândi dacă îi voi asculta rugăminţile. 

Matilda acceptă această îngăduinţă. Nu era deloc ideală, 
dar cel puţin nu mai era un refuz total. L-a lăsat pe Grigore 
în dormitorul lor şi a mers să-l caute pe mesager pentru a 
transmite termenii ceruţi de papă. Nu s-a întors în 
dormitor în acea noapte şi a ales să doarmă cu Isobel. 


& 


Următoarea zi a început mohorâtă şi rece. În ciuda 
cerului amenințător şi a vânturilor de gheaţă, Henric al IV- 
lea s-a apropiat de porţile fortificate ale Canossei 
împreună cu alaiul lui de penitenți. Erau conduşi de 
abatele Hugo din Cluny, care i-a adus la porţi şi a bătut, 
cerând ca regele şi susţinătorii lui să fie primiţi. 

Hugo, care purta o cârjă episcopală şi intona rugăciuni 
de pedeapsă, a condus o procesiune pe calea lungă şi 
şerpuită de munte până la cetatea Matildei. Imediat în 
spatele lui venea regele umilit, îmbrăcat în ciliciu, cămaşa 
de pedeapsă făcută dintr-un material aspru din păr de 
capră. Era făcută pentru a irita, a zgâria şi a provoca 
mâncărimi groaznice, pentru a chinui pielea. Pentru a-şi 
demonstra şi mai bine sinceritatea regretului, Henric a 
mers pe cărarea rece şi pietroasă în picioarele goale. Un 
grup de episcopi şi de nobili, cândva plini de mândrie, care 
îl atacaseră pe Grigore la Conciliul de la Worms şi 
ceruseră să fie detronat, îl urmau pe regele lor în veşminte 
asemănătoare de pedeapsă. 

Poporul din Canossa şi din zonele înconjurătoare venise 
să vadă acest spectacol istoric şi se aliniase pe marginea 
drumului spre fortăreață. Unii îi batjocoreau, aruncând 
legume stricate spre tiranul care se credea suveranul lor. 
Alţii priveau în tăcere, probabil conştienţi de faptul că 

istoria se întâmpla în jurul lor sau poate pur şi simplu 
miraţi de această mare înfruntare dintre un papă şi un 
rege. 

Sosind la porţi, regele a păşit înainte, pentru a bate şi a 
cere oficial primirea. Cuvintele învăţate pe dinafară au 
răsunat prin aerul îngheţat. 

— Doresc o audienţă la Sfântul Părinte. Vin ca penitent 
pentru a-mi declara regretul pentru păcatele mele 
împotriva lui şi a Bisericii pe care o reprezintă. Vin cu 
umilinţă. Vin atât ca bărbat, cât şi ca rege pentru a cere 
binecuvântarea şi iertarea lui. 

Un trimis al papei a răspuns printr-un anunţ din turnul 
aflat cu faţa către intrarea în fortăreață. 

— Sfântul Părinte a respins cererea Domniei Voastre. Nu 
simte că aţi arătat, până acum, că regretul este sincer. 

O tăcere uimită a întâmpinat vorbele trimisului. Era 
posibil ca nici în urma unei asemenea umilinţe papa să nu-l 
primească pe rege? Henric s-a întors spre abatele Hugo 
pentru susţinere. Starețul din Cluny a răspuns: 

— Regele s-a umilit în faţa lui Dumnezeu şi a 
mesagerului său binecuvântat aici pe pământ. Vedeţi cum 
sângerează acum pentru a-şi arăta căinţa? Nu poate găsi 
Sfântul Părinte în inima lui milă cât să-l primească cel 
puţin pe Henric şi să asculte regretele lui şi jurământul de 
supunere? 

Picioarele lui Henric erau zdrelite de drumul pietruit de 
munte, iar picuri de sânge se prelingeau din iritaţiile care 
îi acopereau braţele de la îngrozitoarea cămaşă de păr. 
Era o imagine jalnică. Era limpede că suferise pe drum. 
Dar trimisul a repetat doar fraza iniţială dată de papă şi a 
dispărut înăuntru, lăsându-l pe cel mai puternic rege 
dintre conducătorii Europei să stea în faţa porţilor 
încuiate, în timp ce ninsoarea a început să cadă din nou. 


> 


Matilda era în culmea furiei. Nu-i venea să creadă că 
Grigore era atât de dificil. Henric, în ciuda 

comportamentului său dezgustător, îşi arătase căinţa în 
mod public şi dramatic. S-a umilit într-un fel în care niciun 
rege din istorie nu a făcut-o vreodată; cu toate acestea, 
Grigore nu voia să-l primească. Papa nu asculta pe nimeni, 
nici măcar pe cea pe care o iubea. Ea încetase să-i mai 
vorbească, pentru că acest lucru ducea doar la certuri. 

Matilda a urmat sfatul lui Isobel, ca femeie, dar a decis 
că are nevoie şi de o perspectivă masculină şi a mers să-l 
caute pe Conn. L-a găsit la grajduri, dar nu era încântat să 
o vadă. 

— Ce faci aici? E rece ca gheaţa. 

— Am nevoie de tine. 

— Hai atunci, surioară. Ştiu despre ce e vorba şi îţi voi 
spune o poveste pe care cred ca ar trebui să o auzi. 

O grăbi să intre în căldura castelului, în anticamera de 
lângă bucătărie. Această cameră avea avantajul că era 
lângă cuptoarele din bucătărie şi avea şi un şemineu. 
Bunicul Matildei o construise special pentru a ţine acolo 
sfat în timpul iernii, la adăpost de frigul groaznic din 
munţi. Matilda şi-a încălzit mâinile deasupra focului şi s-a 
aşezat pe băncuţa căptuşită, cu spatele la perete. A oftat 
adânc, în timp ce se sprijinea de zidul de piatră. 

— Oh, Conn, ce să fac cu el? Se poartă ca un tiran. 

Conn a ridicat din umeri. 

— Oare? 

Contesa era luată prin surprindere. Fusese foarte 
convinsă că el avea să fie de acord cu ea. 

— Desigur că este. După toată umilinţa de care dă 
dovadă Henric, tot nu vrea să-l primească? Este scandalos. 

— Nu, nu este. Este vorba despre putere. Respectă acest 
lucru şi lasă-l în pace! 

— Sper că nu vorbeşti serios. 

— Vorbesc serios. 

— Dar... 

— Fără dar. Grigore ştie clar cine este Henric. Şi ceea 
ce va fi Henric mereu. Matilda, acest om este un monstru 
cu coroană. Nu subestima niciodată de ce este capabil. 
Acum eu sunt tu. Orice ţi-ar fi înmuiat inima în ceea ce-l 


— 352 — 


priveşte pe vărul tău nu uita ceea ce ştii despre trecutul şi 
acţiunile lui. Este un om foarte periculos şi un rege şi mai 
periculos. lar pentru tine este mai primejdios decât pentru 
oricine altcineva. Cum poţi să nu vezi asta? Şi, crede-mă, 
oricât ai fi de furioasă pe Grigore, el de fapt te apără pe 
tine mai mult decât se apără pe el însuşi. 

Matilda s-a gândit la acest lucru o clipă. Deşi îşi dădea 
seama că aşa e, voia şi să creadă că era posibil ca, având 
în vedere forţa cu care Henric îşi exprimase regretele, 
acestea să fie sincere. 

— Deci nu crezi că un om crud se poate schimba 
vreodată? 

— Nu cred că acest om crud se poate schimba. Şi asta 
mă aduce la povestea pe care voiam să ţi-o spun. 

Matilda a dat din cap şi s-a pregătit să-l asculte pe 
războinicul celt răspândindu-şi magia prin poveste. 

— Când învăţam la şcoala din Chartres... 

— Chartres? tresări Matilda la auzul numelui oraşului 
sfânt despre care Conn refuza mereu să vorbească. 

El se încruntă. 

— Mai târziu. Nu mă întrerupe! Şcoala din Chartres a 
adunat oameni învăţaţi din toată Europa, iar eu am fost 
cândva destul de norocos să petrec ceva timp alături de un 
om din Orient. Un maestru sufist. El mi-a spus o poveste 
pe care o să ţi-o spun şi ţie. Este povestea scorpionului şi a 
broaştei râioase. 

Broasca era o creatură blândă care înota fericită în iazul 
ei şi avea mulţi prieteni, deoarece toată lumea o iubea. 
Într-o zi, în timp ce se bălăcea, a auzit o voce care o striga 
de la marginea iazului. 

— Hei, broscuţo, spunea vocea. Vino aici! 

Broasca a înotat până la mal şi acolo a văzut că 
scorpionul o striga. Acum, aminteşte-ţi că broasca era, prin 
natura ei, o fiinţă credulă şi blândă, dar nu era proastă. 
Ştia că Scorpionul era periculos şi cunoscut pentru 
înţepătura otrăvită care putea lovi oricând şi adesea fără 
vreun motiv. De aceea, broasca a păstrat distanţa, dar a 
răspuns politicos: 

— Cu ce pot să te ajut, frate scorpion? 

— Trebuie să trec dincolo de iaz, îi spuse scorpionul. Dar 
asta o să-mi ia multe zile de mers. Dacă mă vei duce în 
spate până pe malul celălalt, nu-mi va lua mult timp deloc. 
Mi s-a spus că eşti blândă şi generoasă şi sper că te vei 
gândi să faci această mare favoare, care mă va ajuta atât 
de mult şi pentru care îţi voi fi foarte recunoscător. 

Acum broscuţa avea o nedumerire. Natura ei era de a 
ajuta, dar îi era frică de reputaţia proastă a scorpionului. A 
decis să fie sinceră. 

— Frate scorpion, mi-ar plăcea să te ajut, dar eşti 
cunoscut pentru natura ta schimbătoare şi pentru 
înţepătura mortală. În caz că te voi lăsa pe spatele meu şi 
voi înota prin iaz, dacă vei decide să mă înţepi? Voi muri 
atunci, iar eu nu vreau să mor. 

Scorpionul râse. 

— Ridicol! Soră broscuţă, gândeşte-te la ceea ce ai spus! 
Dacă te-aş împunge în timp ce înoţi, te vei scufunda şi ne 
vom îneca amândoi. Nu vreau să te distrug şi cu siguranţă 
nu vreau să mă distrug pe mine, aşa că de ce aş face 
vreodată aşa ceva? Vreau doar să trec de cealaltă parte a 
iazului şi am nevoie de ajutorul tău pentru asta. Te rog, 
surioară. 

Şi aşa, broscuţa credulă i-a dat voie scorpionului să se 
urce pe spatele ei şi a început să înoate. Când au ajuns la 
mijlocul iazului, broasca a simţit o durere ascuţită şi 
groaznică. 

— Au! Ce a fost asta? 

— Vai! Te-am înţepat. Îmi pare rău. 

Broaştei nu-i venea să creadă. În timp ce otrava se 
împrăştia în corpul ei şi au început să se scufunde, îl 
întrebă pe Scorpion: 

— Dar de ce, fratele meu? De ce m-ai înţepat, dacă acum 
vom muri amândoi? 

Scorpionul oftă, scufundându-se odată cu broasca, şi îi 
explică foarte simplu, în timp ce se pregăteau amândoi să 
moară: 

— Nu m-am putut abtine. Asta e natura mea. 

Conn a lăsat morala să plutească în aer pentru câteva 
momente, înainte să continue: 

— Vezi, Matilda, o altă învăţătură e la fel de importantă 
precum sfârşitul acestei fabule: când scorpionul i-a spus 
broaştei că nu vrea să-i facă rău a părut sincer, pentru că 
era sincer - în acel moment. În acel moment, chiar nu voia 
să o înţepe şi nu voia să facă nimic prin care şi-ar fi făcut 
singur rău. Dar firea lui l-a învins, aşa cum a făcut-o şi o va 
face întotdeauna şi pur şi simplu nu a putut să se abţină. 

Matilda a oftat în faţa acestui adevăr. 

— Henric este într-adevăr un scorpion. 

— Este. Aşa că, deşi chiar şi el crede că se căieşte, să nu 
crezi niciodată că şi-a depăşit firea. Şi, Matilda... 

— Da? 

— Lecţia finală este că şi broasca este la fel de vinovată 
pentru moartea ei ca şi scorpionul. Ea ştia care era firea 
scorpionului şi toate instinctele i-au spus să nu aibă 
încredere în el. Dar nu şi-a ascultat înţelepciunea 
superioară. 

— Deci, ce vrei să-mi spui exact? 

— Nu fi o broască, surioară. Nu fi o broască! 


> 


Grupul german îşi ridicase tabăra la baza dealului, lângă 
fortăreață. Au repetat spectacolul pedepsei lui Henric şi a 
nobililor timp de trei zile. La răsăritul celei de-a patra zi, 
nunțiul papal a anunţat că scuzele lui Henric au fost 
acceptate şi că va fi primit de Sfântul Părinte. 

Ceea ce Henric şi istoria nu vor şti niciodată este ce rol 
esenţial a jucat Matildei în acceptarea scuzelor regelui de 
către papa Grigore al VII-lea. Contesa de Canossa, deşi nu 
dorea să facă greşelile broaştei din fabula lui Conn, era 
îngrozită la gândul că vărul ei va îngheţa de frig până la 
moarte la porţile fortăreței ei. Pur şi simplu nu putea 
permite să se întâmple un asemenea lucru. Era inuman şi 
încălca tot ceea ce credea ea din punct de vedere spiritual 
şi personal. Mai mult, acest lucru nu va folosi planului lui 

Grigore de a face Biserica mai puternică şi cu siguranţă nu 
va folosi unei Biserici dedicate iubirii şi compasiunii. Ea se 
temea că acţiunile lui Grigore vor ajunge să fie considerate 
tiranice, crude şi de neiertat. Chiar şi poporul ei din 
Canossa, oricât de loial ar fi Matildei, începea să se agite. 
Ei asistau la spectacolul zilnic al unui rege care se epuiza 
din cauza postului şi a frigului. Monarhul ruşinat se ruga 
doar să fie primit de papă - pentru a-şi continua rugile şi 
umilirea. Hotărârea lui Grigore era aproape de cruzime. 
Trebuia să înceteze. 

Inainte de a merge la culcare în cea de-a treia seară, 
Matilda i-a dat lui Grigore un ultimatum care a fost 
alegerea cea mai grea din viaţa ei. Deşi îl iubea mai presus 
de rațiune, datoria ei supremă era să-şi îndeplinească 
misiunea şi promisiunea pe care i-o făcuse lui Dumnezeu în 
rolul ei de supusă a lui pe pământ. Era o promisiune de a 
trăi conform învățăturilor unui bărbat pe care îl numeau 
Prinţul Păcii. De aceea, Matilda nu mai putea să stea 
deoparte şi să permită spectacolului de umilire să 
continue. Ori îl primea Grigore pe Henric, ori pleca ea din 
Canossa. Dar nu va mai participa la nicio acţiune care 
simţea că este împotriva voii Domnului sau a învățăturilor 
Fiului Său. 

Papa era uimit de poziţia radicală a Matildei, dar la 
început a refuzat să fie condiţionat de ultimatumul ei. Şi-a 
dat seama că vorbeşte într-adevăr serios atunci când ea a 
început să dea ordine pentru pregătirea plecării. Grigore a 
ajuns în final la concluzia că trebuie să fie mai tolerant 
pentru a salva tot ceea ce iubea mai mult pe lume. 

Aceeaşi pasiune extraordinară şi intensitate care îi 
apropiase pe Grigore şi Matilda îi punea acum la 
încercare, în acest moment critic al relaţiei lor. Două minţi 
şi două spirite de o asemenea putere nu se puteau aştepta 
să trăiască în acelaşi loc, mereu în armonie. Era o lecţie pe 
care amândoi aveau nevoie să o înveţe. Era una dintre 
numeroasele lecţii care ieşeau la lumină în Canossa, în 
iarna anului 1077. 

Regele Henric al IV-lea a fost primit de papa Grigore al 

VII-lea, alături de care se afla Matilda, la sfârşitul după- 
amiezii, în ziua de 28 ianuarie. Era o imagine jalnică de 
carne crăpată şi sfâşiată. Privindu-l cum se înjoseşte, 
aproape înlăcrimat, în faţa unui papă, vedeai un om 
distrus, total supus. Matilda simţea milă în timp ce îl 
privea; Henric era, într-adevăr, o victimă a firii lui. 
Caracterul lui rău îl adusese acum, în acest loc, pe 
jumătate mort şi complet demoralizat, cu faţa îndreptată 
spre podeaua rece de piatră şi implorând iertarea unui 
bărbat pe care îl ura. 

Grigore a acceptat să-l ierte, ca bărbat, dacă nu ca papă. 
Sentința de excomunicare a fost anulată, iar Henric a fost 
lăsat să se împărtăşească în capela mică din cetate. A fost 
găzduit apoi în Canossa, unde a primit hrană şi o cameră 
pentru a-şi reveni din chinuri. 

Henric a rămas suficient de mult pentru a o studia pe 
verişoara lui pe teritoriul ei şi pentru a-i observa 
comportamentul. Cerea întâlniri cu ea pentru a-i studia 
puterile şi slăbiciunile. Deşi Matilda nu va avea niciodată 
încredere în el, era generoasă în timpul petrecut cu el, 
sperând sincer pace şi împăcare. Vărul ei părea să vrea 
sincer să devină în sfârşit un mare rege şi a petrecut multe 
ore cerându-i sfatul în legătură cu conducerea. Poporul din 
nordul Italiei o adora, iar el îi promitea că în viitor va face 
la fel ca ea pentru a încerca să-şi recâştige supuşi. 
Probabil, a propus el, cum erau veri şi se cunoşteau de 
când erau copii, ar putea să uite de certurile lor şi să 
conducă împreună în armonie ca doi suverani puternici. 

Şi probabil scorpionul îi va da voie broaştei să înoate 
fericită până în partea cealaltă a iazului. 

Timpul petrecut de Henric în Canossa a fost într-adevăr 
un mare moment de cotitură în psihicul lui otrăvit şi regal. 
Umilirea pe care a trăit-o la ordinele lui Grigore ardea în el 
ca un incendiu care a distrus orice urmă de umanitate care 
existase vreodată în mintea lui sucită. Şi mai rău, târfa de 
verişoară a lui era, evident, forţa din spate. Era clar că ea 
îl controla pe papă. Era evident că o asemenea vrăjitoare 
ar putea manipula orice bărbat, folosindu-şi trucurile 

demonice şi feminine. Doar Matilda putea să ceară ca el să 
fie ţinut în zăpadă trei zile şi trei nopţi. Va plăti pentru 
ceea ce i-a făcut. Dar o va face pe Matilda să plătească 
într-un mod mai personal. 

Nimic nu ar durea-o pe verişoara ei mai mult decât dacă 
i-ar distruge preţioasa Toscană şi dacă i-ar da poporului 
toscan o lecţie despre ceea ce îi costa loialitatea faţă de un 
demon atât de nefiresc. Va începe probabil cu Lucca. Sau 
Mantova. Acestea erau locurile cele mai dragi ei, acestea 
erau locurile care vor avea de suferit. 

Când regele Henric s-a întors în teritoriile lui, trecând 
Alpii, a cercetat cu atenţie regiunile prin care a trecut şi a 
început să-şi plănuiască răzbunarea şi distrugerea iubitei 
Toscane a Matildei. A făcut o pauză în Lombardia pentru a 
se întâlni cu nobilii schismatici care se opuseseră lui 
Grigore. Doar după câteva zile de la iertarea lui, Henric s-a 
declarat încă o dată duşmanul aprig al papei şi ajurat să se 
răzbune pe contesa toscană. 

Era, în definitiv, firea lui. 


Ave Maria. 

Acesta este un nume foarte sfânt. Provine din multe 
surse şi tradiţii şi în toate este considerat sfânt, pentru că 
el conține sămânţa ştiinţei şi a adevărului. Este cunoscut 
sub diferite forme în întreaga lume: Mary, Maria, Miriam, 
Maura, Miriamne. 

În egipteană este Meryam; acesta era numele surorii lui 
Moise şi a lui Aaron. Provine de la rădăcina cuvântului 
mer, iubire, care devine Mery, adică preţțuită. Sau iubită. 
Era folosit pentru fiice considerate deosebite, alese de zei 
pentru un destin divin în ceea ce privea naşterea lor, 
familia sau profeţțiile care le înconjurau. 

Se spunea că forma „Miryam” combină mai multe 
cuvinte pentru a crea sensul „smirna mării”, iar unele 
variații au înţelesul de „iubită a mării”. 

Dar mai există un mare secret al acestui nume feminin 

perfecționat, care cuprinde atât tradiţia ebraică precum şi 
cea egipteană: cuvântul egiptean mer, care înseamnă 
iubire, şi cuvântul evreiesc yam, care este o abreviere 
sacră de la lahve. Astfel, când tradiţiile se combină, 
numele semnifică „Cea care este iubita lui Iahve”. 

In timpul vieţii Domnului nostru şi după aceea, numele 
era adesea dat după împlinirea vârstei majoratului, ca titlu 
câştigat de o tânără fată care şi-a dovedit firea vrednică şi 
deosebită. 

Era un lucru binecuvântat să devii o Marie. 


Istoria numelui sacru, 
aşa cum a fost păstrată în Libro Rosso 

Capitolul paisprezece Å 


Confreria Aparitiilor Sfinte 
Vatican, Roma - în prezent 


Peter i-a condus pe Maureen şi pe Bérenger în sala de 
întâlniri a Vaticanului unde avea loc adunarea din fiecare 
lună a Confreriei Apariţiilor Sfinte. 

Peter se afla aici în această seară pentru a-i susţine pe 
părintele Girolamo şi pe menajera lui, Maggie Cusak. 
Maggie era o membră loială a acestei confrerii şi îşi 
dedicase o mare parte din timpul ei celebrării şi amintirii 
apariţiilor miraculoase ale Doamnei noastre în Europa: la 
Fâtima, La Salette, Medjugorje, Paris, Lourdes şi apariţiile 
din Belgia, la Beauraing şi Banneaux. Aceste întâlniri, la 
care putea participa şi publicul, o înfăţişau pe Doamna 
noastră într-o situaţie anume. În această seară, 
prezentarea o arăta pe Fecioara Maria a Tăcerii, apariţia 
care a avut loc în vestul Irlandei, în secolul al XIX-lea, în 
satul Knock. Maggie făcea prezentarea şi o pregătise 
săptămâni întregi, adesea cerându-i lui Peter părerea şi 
ideile despre această poveste. Familia lui Peter era dintr-o 
regiune învecinată, iar satul Knock era uşor de vizitat din 
oraşul lui, Galway. El şi Maureen fuseseră în pelerinaj la 
Knock împreună cu mama lui de mai multe ori, când erau 
copii, şi cunoşteau bine satul şi istoria lui. 

Berenger Sinclair era fascinat de ideea confreriei şi voia 
să o vadă cu ochii lui. Totuşi, dacă se aşteptase să vadă 
vreo asemănare cu activitatea unei societăţi secrete, cum 
erau confreriile din Evul Mediu şi Renaştere, urma să fie 
dezamăgit. Versiunea din secolul XXI era formată în mare 
parte din matroane italience catolice, care făceau nişte 
biscuiţi foarte buni, serveau cafea nou-veniţilor şi 
împărțeau fluturaşi cu informaţii despre confrerie şi o 
rugăciune către Fecioara Maria din Fâtima. Era un mediu 
deschis şi prietenos. Nu avea nimic secretos şi misterios. 

Câţiva preoţi veneau pe rând, la fel cum făceau şi unele 
familii locale, care aveau legătură, fără îndoială, cu cele 
care făceau biscuiţii. Peter a observat cu surprindere că 
Marcello Barberini, cardinalul cu care fusese în comitet, s- 
a strecurat înăuntru tăcut, rămânând la marginea 
încăperii. Fiecare şi-a ocupat locul când părintele Girolamo 
a urcat pe podiumul din faţa încăperii şi i-a primit la 
întâlnire. l-a mulţumit lui Maggie Cusak pentru munca 
grea pe care a depus-o şi a prezentat-o grupului, care a 
aplaudat politicos în timp ce urca şi ea pe podium şi 
începea să spună povestea miracolului de la Knock. 


Knock, regiunea Mayo, Irlanda 
21 august 1879 


Era un loc micuţ, chiar mai neînsemnat decât 
majoritatea satelor, aflat în partea de sud-est a regiunii 
Mayo. Chiar şi numele fusese ales fără multă imaginaţie. 
Knock era pur şi simplu cuvântul irlandez pentru „deal”, 
cu referire la locul bătut de vânt unde era situat orăşelul. 
Adevărul este că nici măcar nu era un deal, de fapt. De ce 
Fecioara Maria a ales acest loc pentru a da binecuvântarea 
ei era încă un mister. 

Singurul indiciu al harului în istoria lui era cu o mie trei 
sute de ani înaintea apariţiei. Sfântul Patrick a avut aici o 
viziune şi a binecuvântat locul. A anunţat că acesta va 
deveni într-o zi un loc de devoțiune şi venerație, că pelerini 
vor veni din toată lumea pentru a-i venera sfinţenia. 
„Dealul” era acum sfânt. 

În 1859, biserica din Knock, aproape terminată, dar 
întru nimic remarcabilă, a fost consacrată Sfântului loan 
Botezătorul. Era o perioadă grea pentru oamenii săraci din 
Mayo, care încă se resimţeau după groaznica foamete ce 
distrusese Irlanda, omorând aproximativ o treime din 
populaţie. Proprietarii britanici continuau să se folosească 
de sărăcia provocată de foamete, evacuându-i pe locuitorii 
săraci şi confiscându-le pământurile, care fuseseră ale 
ţăranilor irlandezi încă din timpul celților. Numeroase 

familii din regiunea Mayo, care nu-şi puteau plăti chiria, au 
fost evacuate de nobilii englezi înstăriți cărora nu le păsa 
dacă le lăsau în suferinţă, abandonate în mizerie sau 
moarte. 

În 1867, în timpul acestei perioade sumbre, un mare om 
sfânt, părintele Cavanaugh, a ajuns în Knock. În timpul 
celor mai negre zile ale Marii Foamete, el a muncit fără 
întrerupere pentru a-i ajuta pe săraci. Şi-a vândut toate 
lucrurile, chiar şi un cal bun şi un ceas dăruit de tatăl lui, 
pentru a strânge bani să-i poată hrăni pe copiii din parohia 
lui. Dar i-a convins pe membrii parohiei că nu vor fi 
niciodată săraci, cât timp vor avea credinţa. Părintele 
Cavanaugh a devenit inima şi sufletul orăşelului Knock şi 
era foarte iubit în parohia sa, dar şi în parohiile învecinate. 

La începutul lui august 1879, o groaznică furtună de 
vară a lovit biserica, făcând o gaură în acoperiş şi 
distrugând cele două statui dinăuntru, una a Fecioarei 
Maria şi cealaltă a Sfântului Iosif. Părintele Cavanaugh, în 
felul lui meticulos şi răbdător, a reparat acoperişul şi a 
comandat alte statui care să le înlocuiască pe cele 
distruse. Dar, într-un accident ciudat, ambele statui au fost 
zdrobite, fără a mai putea fi reparate în drumul de la 
Dublin spre Knock. Simţind că forţele răului, dintr-un 
anume motiv, se răzbunau pe mica lui parohie, el ajurat să 
nu se lase înfrânt şi s-a rugat mai plin de pasiune ca 
niciodată pentru eliberarea orăşelului Knock. A mai 
comandat două statui, iar acestea au ajuns intacte şi au 
fost instalate în biserică. 

În seara următoare, a fost o furtună foarte mare. 
Menajera părintelui Cavanaugh,  domnişoara Mary 
McLoughlin, l-a lăsat în casa parohială pentru a-şi vizita 
nişte prieteni, familia Byrne, care locuiau în cealaltă parte 
a satului. Trecând pe lângă biserică, a observat trei statui 
ciudate în fața bisericii, care păreau să fie luminate prin 
ploaie. S-a oprit un moment pentru a le privi, nepricepând 
nimic. Mai comandase părintele şi alte statui pentru a le 
înlocui pe cele distruse? Ciudat, nu-i vorbise despre asta, 
iar el îi spunea totul. Aproape că nu vorbiseră despre 

altceva decât despre blestemul statuilor de când primele 
fuseseră distruse. lar ea îl ajutase cu o zi înainte să 
instaleze noile statui. Ce era cu acestea şi de ce erau 
afară, în ploaie? 

Familia Byrne era o membră importantă şi devotată a 
parohiei, care se mândrea cu îndatoririle de a îngriji 
biserica. Atunci când menajera preotului a ajuns la casa 
familiei Byrne, a intrat să se usuce şi să bea ceaiul în 
sufragerie. Aici, fiica adolescentă a familiei, Margaret, i-a 
spus lui Mary că tocmai încuiase biserica. Margaret 
observase o lumină albă ciudată lângă frontonul sudic al 
bisericii. Era ceva neobişnuit, dar ar fi putut fi din cauza 
ploii. A observat din nou acelaşi lucru la întoarcere şi s-a 
oprit să se uite puţin, înainte de a se întoarce acasă, 
oarecum uimită. 

O altă membră a parohiei, doamna Mary Carty, a trecut 
puţin mai târziu pe lângă casa familiei Byrne. Şi ea a văzut 
statuile şi lumina şi se întreba de ce părintele Cavanaugh a 
mai cumpărat ale statui pentru a le pune în biserică. Nu 
era prea mult? Având în vedere dificultăţile cu care se 
confruntau mulţi oameni din zonele înconjurătoare, cu 
siguranţă fondurile se puteau folosi mai bine. Ornarea 
exteriorului cu mai multe statui atât de curând după 
foamete şi evacuări părea un lucru neserios şi 
iresponsabil. Şi nu era deloc în firea preotului filantrop 
care oferise atât de mult poporului. Menajera preotului a 
asigurat-o că preotul Cavanaugh nu s-ar purta niciodată în 
acest fel. 

Intrigată acum pentru că trei persoane au văzut lucruri 
ciudate într-un timp atât de scurt, femeia a decis să 
meargă să vadă. Au ieşit împreună pe vremea aceea urâtă, 
încetinind pasul când s-au apropiat de biserică, unde 
puteau vedea statuile ciudate stând în ploaie. 

Mary Byrne întrebă: 

— De ce a pus părintele Cavanaugh statuile acolo? 

Mary McLoughlin răspunse: 

— Nu le-a pus el. Sunt aproape sigură. Asta nu înţeleg 
eu. 

Femeile continuau să privească printre picurii de ploaie 
să vadă ce sfinţi erau reprezentaţi în statui. 

Deodată, Mary Byrne tresări, strigând: 

— Se mişcă! Acelea nu sunt statui, Mary. Se mişcă. Uite! 

Uitându-se tăcute, şi-au dat seama că, într-adevăr, nu 
erau statui. În stânga era un bărbat mai în vârstă cu barba 
albă, în dreapta se afla un bărbat cu părul lung, iar în 
centru se afla o femeie iluminată. Imaginea femeii plutea 
deasupra ierbii, înconjurată de o lumină albă 
incandescentă. Această femeie a fost recunoscută de 
ambele femei ca fiind Fecioara Maria, iar ele au adăugat 
mai târziu că erau aproape sigure că ceilalţi erau Sfântul 
Iosif şi Sfântul Ioan Evanghelistul. Când au fost întrebate, 
niciuna n-a putut spune clar cum şi de ce au identificat 
astfel imaginile, decât poate prin vârstele pe care le aveau 
bărbaţii. 

Mary Byrne a fugit acasă, strigând cu respiraţia 
întretăiată că la biserică avea loc un miracol. Toţi au 
urmat-o pentru a vedea apariţia celor trei imagini sfinte în 
ploaie. După investigațiile ulterioare ale bisericii, 
paisprezece persoane au fost martore la viziune: şase 
femei, trei bărbaţi şi cinci copii, dintre care trei fete 
adolescente. 

Toţi au spus că au văzut o lumină fermecată, aurie la 
început, care s-a schimbat apoi într-un alb strălucitor care 
ilumina întregul zid al bisericii. Fiecare martor a văzut trei 
siluete, dar detaliile erau diferite. O femeie susţinea că a 
văzut un miel pe altar, fiind sigură că mielul era cu faţa 
spre apus şi că acest fapt era important. Se referea la el ca 
la mielul pascal. Câţiva au afirmat că au văzut îngeri, 
zburând şi plutind deasupra locului sau, deasupra mielului, 
şi o cruce uriaşă. 

Fecioara era îmbrăcată într-un veşmânt alb strălucitor, 
care părea să fie făcut din argint-viu. Pe cap avea o 
coroană strălucitoare, în centrul căreia se afla un trandafir 
de un roşu-aprins. Îşi ţinea braţele deschise într-o poziţie 
pe care martorii o descriau: „aşa cum stă preotul când 
spune liturghia”. Se uita în sus spre cer, ca şi când s-ar fi 

rugat - unii au susţinut chiar că părea că spune o predică. 
Dar, spre deosebire de celelalte apariţii, Fecioara nu li s-a 
adresat oamenilor din Knock. Nu le-a vorbit şi nu le-a spus 
vreun secret. 

Toţi martorii au identificat apoi una dintre siluetele 
masculine ca fiind Sfântul Iosif, datorită bărbii albe şi 
probabil deoarece statuile din Knock erau a Mariei şi a lui 
Iosif. Iosif se afla în stânga, iar bărbatul mai tânăr, 
identificat drept Sfântul loan Evanghelistul, era în dreapta. 
În mod ciudat, tânărul cu părul lung purta veşminte şi 
mitră de episcop, spre deosebire de veşmintele din secolul 
I purtate de Fecioara Maria şi Sfântul Iosif. „loan” avea o 
carte uriaşă în mâna stângă şi gesticula cu dreapta, ca şi 
când ar fi ţinut o predică. Unul dintre copii a spus, de 
asemenea, că era sigur că loan predica şi că acest lucru 
era important, dar că nu putea auzi cuvintele. 
Însemnătatea cărţii şi mărimea extraordinară erau atestate 
de mai mulţi martori. În spatele siluetelor se afla un altar, 
pe care un miel era aşezat cu faţa spre apus şi cu o cruce 
în spatele lui. Totul era înconjurat de îngeri. 

Mary McLoughlin s-a grăbit prin ploaie să-l anunţe pe 
părintele Cavanaugh, dar el nu s-a arătat impresionat şi i-a 
spus că probabil vedeau toţi o reflexie în ploaie a petelor 
de pe geamuri. El avea să regrete tot restul vieţii acea 
reacţie şi decizia finală de a nu merge să vadă acele 
imagini, pentru că Knock urma să devină un loc legendar 
al apariţiilor Fecioarei Maria. 

lar Patrick avea dreptate, desigur, precum toţi marii 
sfinţi. Viziunile lor sunt infailibile. Pelerinii au venit într- 
adevăr din toată lumea în Knock, pentru că aceasta este 
una dintre apariţiile mai recente ale Fecioarei care a fost 
declarată autentică. Papa loan Paul al Il-lea a vizitat 
orăşelul Knock în anul 1979, la aniversarea a o sută de ani 
de la apariţie, şi a oferit un trandafir auriu oraşului pentru 
a aminti întâmplarea sfântă. În oraş a fost construit un 
aeroport internaţional pentru a uşura drumul marelui 
număr de pelerini care vin aici în cinstea apariţiei 
Fecioarei. 

Peste un milion de oameni vizitează anual acum orăşelul 
Knock, pe urmele acestei Sfinte Apariţii. 


& 


După prezentare, Maureen era nefiresc de tăcută în 
timp ce ea, Bérenger şi Peter mergeau pe străzile care îi 
îndepărtau de bazilica San Pietro. Berenger observă: 

— La ce te gândeşti? 

Maureen a ridicat din umeri. Maggie fusese foarte 
drăguță şi sinceră în timpul prezentării, dar povestea pe 
care a spus-o nu era clară în mintea lui Maureen. De fapt, 
chiar şi atunci când vizitase orăşelul Knock, pe când era 
copilă, i s-a părut ciudat. Era prea comercial, plin de 
magazine de suvenire şi de sticle de plastic cu apă sfinţită. 
L-a considerat mereu categoric nespiritual, dar acum 
altceva o deranja. 

— Ei bine... există multe presupuneri, nu-i aşa? Adică, 
apariţiile nu şi-au spus de fapt numele. Ea nu a spus: 
„Bună, eu sunt Fecioara Maria, iar ei sunt prietenul meu, 
Ioan Evanghelistul, şi soţul meu, Sfântul Iosif”. Am avut şi 
eu viziunile mele, iar asta chiar nu se întâmplă. Faci 
presupuneri pornind de la ceea ce ştii că este adevărat în 
viaţa ta. Oamenii din Knock, care erau catolici foarte 
tradiţionalişti şi conservatori din mediul rural al Irlandei 
din secolul al XIX-lea, au presupus că asta vedeau, în 
funcţie de cadrul lor de referinţă. 

— Şi atunci ce vrei să spui? întrebă Peter. 

Maureen s-a gândit o clipă înainte de a răspunde: 

— Ar fi posibil ca ei să fi văzut altceva decât ceea ce au 
presupus? Ce ar fi dacă toate aceste apariţii de peste tot în 
Europa, în care o femeie frumoasă apare copiilor şi le 
spune secrete, sunt altceva decât s-a presupus întotdeauna 
că ar fi? Probabil o altă Maria? Unii dintre martorii de la 
Knock spun că ea părea să predice, lucru care face parte 
din legenda Magdalenei, dar nu şi din cea a Fecioarei 
Maria. lar figura lui loan este ciudată, mai ales pentru că 
tine în mână această carte imensă, care este 

disproporţionată faţă de orice altceva, din care şi el 
predică. Da, ştiu, este evanghelia lui, de aici şi titlul de 
Evanghelist. Dar este el într-adevăr loan Evanghelistul? 
Pentru că, dacă este aşa, atunci de ce este îmbrăcat ca un 
episcop şi de ce ceilalţi doi nu se potrivesc? Poate pentru 
că este altcineva? Sau este un reprezentant al unei tradiţii 
diferite? Sunt toate aceste trei figuri total altceva decât s-a 
presupus? 

Peter întrebă: 

— Unde vrei să ajungi cu asta? 

— Nici eu nu ştiu, încă. Dar ceea ce ştiu este că există 
un adevăr despre originile creştinismului şi ale 
învățăturilor lui originare care a fost ascuns. Şi, astfel, 
trebuie să mă întreb dacă nu cumva Dumnezeu a creat 
miracole în tot acest timp pentru a ne îndrepta atenţia 
spre adevăr. Sau poate am fost eu cufundată în toate 
aceste lucruri pentru prea mult timp. Am impresia că tot 
ceea ce văd în aceste zile mi se pare o conspirație. 
Presupun că pun doar o întrebare: ce ar fi dacă toate 
aceste apariţii ale Fecioarei Maria nu sunt ceea ce ni s-a 
spus că sunt? 

Peter rămase tăcut, gândindu-se la întrebare. Berenger 
răspunse: 

— O idee fascinantă, dar mă face să ridic următoarea 
problemă: din punctul tău de vedere, apariţiile au avut loc 
într-un sat irlandez distrus de foamete la mijlocul secolului 
al XIX-lea, când nimeni nu ar fi avut niciun cadru de 
referinţă pentru scenariul pe care tocmai l-ai prezentat. 

— De ce să se mai chinuie atunci? continuă Peter. De ce 
ar încerca să se arate în acest fel unor oameni care nici nu 
ar putea reuşi să înţeleagă ceea ce voiau ei să le 
comunice? 

Maureen s-a oprit din mers, izbit parcă de o revelaţie. 

— Pentru că ei nu le transmiteau lor mesajul. 

— Ce vrei să spui? Peter nu pricepea. _ 

— Doar poate... ei ne transmiteau nouă mesajul. In 
viitor. Într-un timp în care am putea să-l reinterpretăm. 

Era rândul lui Berenger să pună o întrebare: 

— Dar de ce? 

— Nu crezi că acesta ar fi o dovadă de arogantă? întrebă 
Peter. Să spui că toate aceste lucruri s-au întâmplat pentru 
binele nostru? 

— Nu spun că s-au întâmplat special pentru noi. Spun că 
s-au întâmplat ca să lase indicii pentru oricine voia să le 
găsească şi era inspirat să le urmărească. Şi noi suntem. 
Obligaţia noastră este să nu lăsăm acele indicii 
nedescoperite. 

Lui Berenger îi trecuse ceva prin minte. 

— Maggie l-a menţionat pe Sfântul Patrick în prezentare 
şi a spus că el a declarat că Knock este un loc sfânt. 
Gândeşte-te la asta! Ce ştim despre sfântul tău protector? 

Peter răspunse primul. Era pasionat de legenda lui 
Patrick în Irlanda. 

— Miracolul lui Patrick constă în faptul că nu a vărsat 
niciun strop de sânge când i-a convertit pe păgâni la 
creştinism. I-a convertit prin înţelegere şi integrare. 

— Şi unde crezi că a învăţat acea strategie? 

Maureen nu ştia unde bătea Berenger, dar asculta în 
timp ce Peter continua: 

— De la Prinţul Păcii, care a fost strămoşul lui. Sfântul 
Patrick a fost strănepotul Sfântului Martin din Tours, 
sfântul francez care apare de-a lungul întregii istorii a 
arborelui genealogic. Am urmărit linia lui de descendență 
şi aproape că pot să dovedesc faptul că a fost un 
descendent direct al lui Sarah-Tamar. 

— San Martino! Maureen era încântată de locul unde o 
duceau conexiunile. Biserica Matildei, în care se află 
Chipul Sfânt din Lucca, a fost numită după Sfântul Martin 
din Tours. 

Peter continuă ideea, clătinând din cap uimit. 

— Şi a fost construită de un sfânt irlandez care a fost 
inspirat de Patrick. lţi aminteşti cine a fost urmaşul 
adevărat al Sfântului Patrick? Sfânta Brigita. O femeie. O 
femeie foarte puternică. Una dintre cei mai mari 
conducători de la începuturile Bisericii. 

Maureen vorbea acum repede, punând totul cap la cap. 


— 368 — 


— Deci Patrick este un descendent direct al lui lisus şi al 
Mariei Magdalena şi declară că Knock este un loc sfânt 
după ce vede acest lucru într-o viziune. Succesorul lui este 
o femeie puternică şi o profetă în acelaşi timp. Spunem de 
fapt că Biserica Celtică a fost fondată de eretici? 

Berenger a dat din cap. 

— Cred că merită să ne gândim la asta. Probabil au mai 
fost persoane în Knock în acea seară care au fost martore 
la apariţii, dar care au văzut ceva foarte diferit, ceva ce 
Biserica nu a înregistrat în notele martorilor din motive 
evidente. 

— O viziune pentru cei ce au ochi de văzut? întrebă 
Peter. Crezi că încă mai trăiau eretici în regiunea Mayo în 
secolul al XIX-lea? 

— Nu cred că putem scoate asta din discuţie, spuse 
Berenger. 

Maureen a dat din cap aprobator, gândindu-se la 
această posibilitate. Şi-au continuat discuţia în drumul 
peste Tibru, trecând pe podul grandios care uneşte 
Vaticanul de restul Romei. Sculpturile maiestuoase în 
formă de îngeri ale lui Bernini străluceau în lumina lunii. 

— Un lucru care m-a fascinat mereu la aceste viziuni ale 
Mariei este că multe dintre ele se întâmplă copiilor. 
Maureen îi adresa întrebarea lui Peter. Ea le apare celor 
mai nevinovaţi, celor mai tineri şi celor foarte săraci. Şi le 
spune secrete, nu-i aşa? 

— Aşa e. Ea are tendinţa, de asemenea, să apară în 
perioade de mari tulburări. Apariţia de la Knock are loc 
când Irlanda îşi revine după foamete, apariţia de la La 
Salette are loc în Franţa când ţara se vindecă după 
revoluţie, iar cea de la Fâtima a avut loc pe fundalul 
Primului Război Mondial. În mijlocul acestui întreg tumult, 
Maica Sfântă împărtăşeşte copiilor taine ale credinţei. 
Acest lucru este esenţial în cadrul apariţiilor. Apariţia de la 
Knock este unică pentru că se află printre puţinele apariţii 
ale Fecioarei Maria în care nu se dezvăluie niciun secret şi 
nu există niciun contact, probabil pentru că ea este văzută 
atât de copii, cât şi de adulţi. De aceea este numită 

Fecioara Maria a Tăcerii. 

— Dar apariţia de la Knock este unică, te rog corectează- 
mă dacă greşesc, şi pentru că Maria nu este singură. Este 
însoţită de personaje la fel de importante ca ea. 

Peter aprobă. 

— Este adevărat. 

— Deci, ce ştim despre secretele pe care Maria le 
împărtăşeşte copiilor în celelalte apariții? întrebă 
Maureen. Sunt dezvăluite vreodată? 

— Uneori, precum la Fâtima, secretele au fost dezvăluite 
câte puţin de-a lungul anilor, explică Peter. Dar altele nu 
au fost dezvăluite niciodată, deoarece copiii au refuzat să 
le spună. 

— Şi de ce crezi că a fost aşa? E posibil ca Maria să le fi 
spus copiilor un lucru pe care le era frică să-l 
împărtăşească? Un lucru care ar putea fi considerat... o 
erezie? 

Berenger a înţeles în ce direcţie se îndrepta Maureen; 
cu cât petreceau mai mult timp împreună, cu atât simţea 
cum procesele gândirii lor deveneau mai asemănătoare. 

— Crezi că Fecioara Maria apare pentru a le spune 
copiilor: adevăratele învățături ale fiului meu nu sunt 
cinstite? 

— Într-acolo mă îndrept. 

— Nu avem de unde să ştim, nu-i aşa? Trebuie să 
mărturisesc că nu am privit niciodată astfel aceste apariţii 
şi nici acum nu cred că pot. Cred că acestea sunt 
experienţe frumoase, religioase, care sunt trăite de 
credincioşii desăvârşiţi în perioadele în care o creştere a 
credinţei era vitală pentru comunităţile lor. Copiii o pot 
vedea pe Fecioara Maria pentru că sunt la fel de puri ca 
ea. Chiar nu cred că este ceva mai mult de atât. 

Maureen era obosită şi nici măcar nu era sigură că voia 
să susţină că apariţiile Fecioarei erau mai mult decât ceea 
ce păreau să fie. Simţise doar nevoia de a pune cu voce 
tare aceste întrebări. I se părea interesant că altarul din 
Knock devenise un punct de referinţă al mişcării catolice 
conservatoare din Irlanda. În Knock se organizau 

programe care  criticau  contracepţia, divorţul şi 
homosexualitatea. Nu ar fi oare ironic dacă aceste apariţii 
care erau folosite ca fundal pentru intoleranţă erau de fapt 
de o natură eretică? Era un lucru la care trebuia să se 
gândească, dar era doar unul dintre numeroasele lucruri la 
care Maureen trebuia să se gândească în timp ce calea 
întortocheată a istoriei continua să o poarte într-o călătorie 
total neaşteptată. 
co 


Cei trei au luat cina în Piazza della Rotonda, dar 
Maureen abia dacă a participat la conversaţie. În final, a 
recunoscut că voia doar să rămână singură câteva ore 
pentru a se gândi la tot ceea ce se întâmpla în mintea ei. 
Ceva nu-i dădea pace undeva în minte şi trebuia să 
analizeze acel lucru, să vadă unde o va duce. Întoarsă în 
camera ei, şi-a deschis laptopul şi a început să caute pe 
internet mai multe despre apariţiile Fecioarei Maria. Nici 
măcar nu prea ştia ce căuta sau din ce motiv aceste lucruri 
aveau deodată o asemenea importanţă pentru ea. Dar 
învățase să nu-şi ignore instinctele în ceea ce priveşte 
asemenea lucruri. Poate ceva îi va atrage atenţia, o va 
ajuta să înţeleagă de ce aceste lucruri deveniseră brusc 
importante. 

Peter avea dreptate. Cu excepţia apariţiei de la Knock, 
toate celelalte pe care le găsise Maureen aveau aceleaşi 
caracteristici: aveau ca martori copii foarte săraci care 
erau şi analfabeți. Tuturor acestor copii li se spuneau 
„secrete” - unele care trebuiau păstrate pentru totdeauna 
de copilul ales, altele care trebuiau împărtăşite în anumite 
momente cu lumea. Voia Biserica să cenzureze aceste 
secrete? Să le modifice? Unele declaraţii ale martorilor 
erau scrise într-un limbaj pompos şi înflorat, folosind 
exprimări care pur şi simplu nu puteau ieşi din gurile unor 
copii neştiutori de carte. 

Unul dintre tinerii vizionari dintr-un sat francez de lângă 
graniţa elvețiană, La Salette, era o păstorită de 

cincisprezece ani. Melanie Calvat era atât de săracă, încât 
părinţii ei o trimiseseră să cerşească pe străzi de când 
avea trei ani. În ciuda lipsei de educaţie, istoria 
menţionează că ea a dat Bisericii această declaraţie, 
cuvânt cu cuvânt, în legătură cu viziunea ei: 


Îmbrăcămintea Celei mai Sfinte Fecioare era albă- 
argintie şi oarecum strălucitoare. Era aproape 
imperceptibilă. Era alcătuită din lumină, strălucire 
şi sclipiri care te orbeau. Nu era de găsit nicio 
expresie sau comparaţie pentru ea pe pământ... 
Avea un şorţ mai strălucitor decât mai multe astre 
puse împreună. Nu era un material palpabil; era 
făcut din strălucire, iar strălucirea licărea şi era 
încântător de frumoasă. Coroana de trandafiri pe 
care o avea pe cap era atât de frumoasă, atât de 
strălucitoare, încât sfida imaginaţia. Cea mai Sfântă 
dintre Fecioare era înaltă şi bine proporţionată. 
Părea atât de uşoară, încât puteai s-o îndepărtezi cu 
suflarea, totuşi stătea nemişcată şi perfect în 
echilibru. Chipul ei era maiestuos, impozant. Vocea 
frumoasei Fecioare era blândă. Era încântătoare, 
fermecătoare şi bucura auzul. Ochii Mariei păreau 
de mii de ori mai frumoşi decât cele mai rare 
briliante, diamante şi pietre preţioase. Străluceau ca 
două astre; dar erau blânzi şi limpezi ca o oglindă. 
Sfânta Fecioară a plâns aproape în tot timpul cât ne- 
a vorbit. Lacrimile ei curgeau uşor, una câte una, 
până la genunchi, apoi, ca nişte străluciri de lumină, 
dispăreau. Sclipeau pline de iubire. 


Maureen s-a gândit la acest fragment pentru o clipă. Nu 
auzise de nicio fată de cincisprezece ani din secolul XXI 
care să folosească vorbe precum  „licărea” şi 
„imperceptibilă” şi, cu atât mai puţin, care să vorbească 
într-un asemenea limbaj. Pur şi simplu, nu părea posibil ca 
aceste cuvinte să fi fost spuse de o fetiţă analfabetă şi 
speriată în anul 1851. Părea o declaraţie de presă a 

Vaticanului: un instrument de marketing evident. 

Maureen a observat o frază interesantă în mărturia lui 
Melanie Calvat, care cerea o explorare mai profundă. Era 
vorba despre propoziţia care se referea la cel de-al „doilea 
secret”: „Apoi, Fecioara Sfântă mi-a dat conducerea unui 
nou ordin religios. După ce mi-a oferit conducerea acestui 
nou ordin religios, Sfânta Fecioară şi-a continuat discursul 
în acelaşi mod.” 

Maureen a căutat şi alte documente despre mărturiile 
lui Melanie Calvat, dar nu a mai găsit nimic despre acest 
„nou ordin religios” şi nici nu părea că Vaticanul ar fi 
discutat despre el vreodată. E posibil ca Fecioara să se fi 
referit la Ordinul Sfântului Mormânt? „Noul” ordin religios 
era de fapt o referire la restabilirea adevăratelor învățături 
ale fiului ei - şi ale soţiei lui? 

Încă un element ciudat pe care Maureen l-a observat: 
fiecare mărturie despre un secret dezvăluit în timpul unei 
apariţii conţinea câte o contradicţie sau obiecţie. Copilul 
fie a povestit, fie a susţinut mai târziu faptul că Fecioara 
nu era reprezentată corect. Unii au refuzat să vorbească 
despre revelaţiile pe care Maria le dezvăluise lor. 

Iar unora nu li s-a permis să vorbească vreodată. 

Cea mai faimoasă dintre aceşti copii era Lucia Santos, 
fetiţa cu vârsta cea mai mare care fusese martoră la 
multiple apariţii în cătunul portughez de lângă Fâtima. 
Lucia era un copil special, cu o personalitate veselă, şi, din 
spusele rudelor ei, avea „ceva magic”. A luat prima 
împărtăşanie la şase ani, cu câţiva ani mai devreme ca de 
obicei, deoarece avea o fire atât de spirituală, încât se ştia 
că le citeşte celorlalţi copii despre Dumnezeu. La vârsta de 
zece ani, mica păstoriţă, împreună cu cei doi veri ai ei, 
Jacinta şi Francisco, au fost martorii unei apariţii ale 
Fecioarei în timp ce se plimbau pe câmpurile de lângă 
casă. Era 13 mai 1917, iar Lucia va descrie mai târziu 
viziunea ei cu termeni asemănători apariţiei din 
Apocalipsă, capitolul 12: „În cer s-a arătat un semn mare: 
o femeie învăluită în soare”. Apariţia s-a identificat ca fiind 
Sfânta Fecioară a  Rozariului şi i-a vorbit despre 

importanţa de a spune zilnic rugăciunea rozariului. Maica 
Domnului le-a explicat copiilor că aceasta era calea către 
mântuirea personală, dar şi către pacea lumii. Din mai 
până în octombrie 1917, Maica a apărut în ziua a 
treisprezecea a fiecărei luni, la aceeaşi oră. 

Peste şaptezeci de mii de oameni au fost martori la 
ultima apariţie, din 13 octombrie 1917. Deşi ziua a început 
mohorâtă şi ploioasă, în momentul apariţiei Maicii 
Domnului soarele a ieşit brusc pe cer într-un spectacol de 
lumină şi culoare şi părea că se mişcă pe cer. Acest 
eveniment astronomic orbitor a devenit cunoscut în 
Portugalia cu numele de Miracolul Soarelui şi a 
transformat mulţi sceptici în credincioşi în acea zi. Dintre 
toate apariţiile Maicii Domnului, cea de la Fâtima a rămas 
cea mai cunoscută, pentru că acest miracol, în care se 
spunea că soarele dansa, a fost văzut de atât de mulţi 
oameni. 

Esenţiale în apariţiile de la Fátima erau cele trei taine 
pe care Fecioara le-a spus copiilor. Acestea nu au fost 
imediat dezvăluite publicului. De fapt, au fost păstrate 
secrete între copii şi consilierii lor religioşi timp de mulţi 
ani după aceste apariţii. Din păcate, ambii veri ai Luciei, 
Jacinta şi Francisco, au murit la puţin timp după 
evenimentele de la Fâtima. Se crede că ei au fost doar doi 
dintre numeroşii copii care au murit în urma unei epidemii 
de gripă care a lovit Peninsula Iberică în acea perioadă. 

Lucia Santos a devenit singurul copil supravieţuitor care 
ştia adevărul despre tainele Maicii Domnului. De-a lungul 
întregii vieţi a stat închisă în mai multe mănăstiri şi a făcut 
jurăminte de tăcere în rândul maicilor carmelite. 
Spiritualitatea profundă a Luciei indica faptul că 
jurămintele ei erau voluntare şi făceau parte din vocaţia ei, 
dar Maureen tot se întreba de ce era nevoie de jurăminte 
de tăcere, acest lucru fiind o acţiune extremă. Lucia nu era 
doar sub un jurământ monastic tradiţional de tăcere; ea 
avea chiar restricţii de la Vatican să nu vorbească nimănui 
despre apariţii, fără aprobarea expresă a Sfântului Scaun. 
Pe măsură ce înainta în vârstă, aceste măsuri se dovedeau 

tot mai drastice, până la reprimarea totală, deoarece 
Luciei îi era interzis să primească vizitatori care nu erau 
acceptaţi de către Biserică. Chiar şi celui care îi fusese 
duhovnic timp de douăzeci de ani i s-a interzis să o mai 
viziteze. În ultimii ani ai vieţii ei, nimeni, în afară de papa 
loan Paul al II-lea şi cardinalul Joseph Ratzinger, nu putea 
acorda acces la Lucia Santos, care locuia acum într-o 
sihăstrie impusă. În ciuda afirmațiilor Bisericii că Lucia era 
un membru stimat şi venerat al comunităţii, ea a murit în 
1995 din cauza complicaţiilor în urma unei infecţii a căilor 
respiratorii superioare, deoarece celula în care trăia era 
plină de igrasie şi mucegai, iar corpul ei îmbătrânit nu şi-a 
mai putut reveni după infecțiile numeroase şi îndelungi de 
care suferise. 

Imediat după moartea ei, cardinalul Ratzinger, care era 
conducătorul Inchiziției - cunoscută azi, cu numele corect 
din punct de vedere politic drept Congregația pentru 
Doctrina Credinței, a stabilit un edict. S-a hotărât ca celula 
în care a locuit Lucia să fie închisă, ca şi cum ar fi fost 
scena unei crime. De-a lungul vieţii ei au existat zvonuri că 
Lucia a avut mereu viziuni şi că probabil nu a încetat 
niciodată să scrie despre ele. Biserica părea să nu-şi 
asume niciun risc, în caz că această vizionară ar fi ascuns 
înscrisuri despre experienţele ei undeva în celulă. Ceea ce 
s-a găsit nu a trecut dincolo de papă, de congregatie şi de 
consiliul şi clericii aleşi, care erau credincioşi păstrării 
informaţiilor despre apariţiile sfinte. Deşi mai multe cărţi 
care păreau să fi fost memoriile Luciei au apărut de-a 
lungul vieţii ei, acestea erau publicate sub îndrumarea 
Bisericii. Cum Lucia nu a fost lăsată niciodată să discute 
liber despre miracolele de la Fâtima, era imposibil de ştiut 
dacă aceste biografii acceptate de Vatican reprezentau cu 
adevărat viziunile şi experienţele ei, în ciuda faptului că 
aveau numele ei pe copertă. În mod deloc surprinzător, 
secretele de la Fâtima, aşa cum au fost dezvăluite ultima 
oară, se concentrau asupra convertirii întregii lumi la 
catolicism, începând cu Rusia, şi asupra altor probleme 
foarte specifice catolicilor şi păstrării credinţei în forma 

tradiţională stabilită. 

Ecranul laptopului lui Maureen devenise neclar din 
cauza lacrimilor care începuseră să curgă pe obrazul ei. 
Povestea acestei fete o mişcase profund. Ceva era total în 
neregulă aici, o nedreptate care urla să fie descoperită. 
Lucia Santos fusese martoră la unul dintre faimoasele 
miracole ale istoriei care a fost acceptat, era o persoană 
enigmatică şi vizionară - probabil cea mai mare din timpul 
ei. Totuşi, a fost întemniţată timp de optzeci şi şapte de ani 
într-o tăcere impusă şi adesea în condiţii groaznice, chiar 
de instituţia care pretindea că o slăveşte. Ca femeie în 
vârstă, atinsă de boală, nici măcar nu i s-a permis să aibă 
confortul unui loc cald şi uscat în care să doarmă. 

Maureen era cuprinsă de sentimentul pe care îl exprima 
strigătul de luptă al Boudiccei: „Adevărul împotriva lumii”. 
Putea să existe doar un motiv pentru a împiedica o 
asemenea femeie să vorbească, un singur motiv pentru a-i 
fi refuzată compania prietenilor, a familiei şi chiar a 
duhovnicului la sfârşitul vieţii: cineva era înspăimântat de 
ceea ce va spune. Acel „cineva” era ierarhia Bisericii 
Catolice. De ce era Biserica atât de înspăimântată în 
legătură cu Lucia, încât cel care era însărcinat cu paza 
celulei ei era nimeni altcineva decât papa, însoţit de mâna 
lui dreaptă, omul lui de încredere, care a devenit 
succesorul lui loan Paul al II-lea, ca papa Benedict al XVI- 
lea? Adevărul ei ar contrazice istoria sculptată cu grijă a 
viziunilor de la Fátima? Sau era ceva mai măreț, ceva cu 
adevărat şocant şi periculos pentru Biserică, ceva care îi 
fusese dezvăluit acestei fetiţe speciale? 

Şi era adevărat oare că Lucia nu încetase niciodată să 
aibă viziuni? 

Lumea nu va şti niciodată. Lucia Santos a fost redusă cu 
succes la tăcere şi tot ceea ce a rămas din povestea ei era 
versiunea „oficială” prelucrată, versiunea creată de cei 
care au închis-o. Biserica ţinea sub control complet 
evenimentele care erau înregistrate pentru a se asigura că 
interesul lor ascuns era în siguranţă. Nu se va permite 
adevărului să stea în calea politicii, a puterii şi a 

economiei. Din punct de vedere istoric, nu a făcut-o 
niciodată. Probabil nu o va face niciodată. 

Pe când Maureen se pregătea să-şi încheie cercetarea, i- 
a sărit deodată în ochi un ultim detaliu legat de viaţa 
Luciei, pe care nu îl observase înainte. I s-a tăiat respiraţia 
când a văzut acest fapt şocant în biografia fetei. 

Era evident acum pentru ea motivul pentru care Lucia 
Santos fusese tratată ca un pericol pentru Biserică. 

Potrivit documentelor portugheze, data de naştere a 
Luciei Santos era 22 martie 1907. 


Confreria Apariţiilor Sfinte 
Vatican - în prezent 


— Trebuie să ştiu mai multe despre Lucia Santos. Vă 
rog! 

Părintele Girolamo a fost plăcut surprins în acea 
dimineaţă, când a primit telefonul prin care era anunţat că 
Maureen Paschal era nerăbdătoare să-l vadă imediat. 
Peter făcuse aranjamentele. 

— Ah. Văd că prezentarea noastră despre Knock a atras 
interesul asupra apariţiilor Maicii Domnului. Dar de ce vrei 
să întrebi în mod special despre Lucia? 

Maureen îl privi în ochi din cealaltă parte a biroului: 

— Dumneavoastră să-mi spuneţi asta. 

El îi zâmbi: 

— Ai făcut multe cercetări într-un timp foarte scurt, 
draga mea. Îmi dau seama că nu va fi nevoie să ne 
prefacem, aşa că trebuie să cădem de acord să fim complet 
sinceri unul cu celălalt. Am cunoscut-o pe Lucia Santos. 

Maureen a tresărit la această veste. Deşi ştia bine că 
părintele Girolamo era considerat expert în apariţii, nu se 
aştepta ca el să o fi cunoscut personal pe faimoasa martoră 
de la Fâtima. 

— Îţi aminteşti când am discutat despre visul tău? Ştiam, 
dinainte să-mi spui, că din Cartea Iubirii care părea să fie 
scrisă de Domnul nostru radia lumină albastră şi m-ai 
întrebat de unde ştiu. 

Maureen a dat din cap, dar nu a spus nimic, 
intenţionând să vadă încotro se va îndrepta discuţia. 

— Ştiam asta pentru că Lucia avea aceleaşi vise. 

Maureen a rămas uluită, apoi a continuat. 

— Deci suntem... conectate. Dincolo de data naşterii. 

— Da. Lucia Santos a fost una dintre cele mai 
remarcabile vizionare din toate timpurile. Ar trebui să te 
simţi onorată că eşti conectată cu ea. 

Maureen simţea cum ochii i se umpleau de lacrimi 
fierbinţi. 

— Atunci de ce? Dacă dumneavoastră credeţi că a fost o 
vizionară atât de remarcabilă... atunci de ce a fost redusă 
la tăcere pentru atâta timp? Şi tratată atât de rău? 

— Nu a fost atât de dur cum crezi tu că a fost. Lucia nu 
era ca tine, în ciuda viziunilor ei. Tu eşti, de fapt, un caz 
rar. Ştii asta? Majoritatea femeilor care au avut asemenea 
experienţe nu au fost capabile să reziste în viaţa de zi cu zi 
aşa cum faci tu. S-au călugărit voluntar şi pentru protecţia 
lor. Multe dintre ele au devenit complet incapabile să-şi 
ducă viaţa în afara viziunilor şi trebuiau să fie îngrijite tot 
timpul. Lucia făcea parte dintre ele. În majoritatea 
timpului ea nu trăia în lumea noastră şi avea nevoie de 
singurătate. Ea o ceruse. Te asigur că toţi cei din în jurul 
ei îi ofereau tot ceea ce avea nevoie. 

Maureen avea un milion de întrebări, dar ştia că trebuia 
să o aleagă cu grijă pe următoarea. 

— Dar secretele? Era vreunul din ele despre Cartea 
Iubirii? 

Bătrânul preot a răspuns ferm, dar nu dur. 

— Acum, draga mea, te aventurezi pe un teritoriu despre 
care trebuie să ştii că nu am voie să discut cu nimeni. 
Pentru moment, cred că este suficient să ştii că Lucia a 
avut acelaşi vis cu Maica Domnului ca şi tine. Probabil ar 
trebui să te rogi în legătură cu acest lucru. Ai multe în 
comun cu Lucia Santos, iar ea a fost de mare folos 
Bisericii. A inspirat mulţi credincioşi atunci, aşa cum o face 
şi astăzi. Probabil ar trebui să te concentrezi asupra altor 
lucruri. Îndreptându-şi atenţia asupra tuturor lucrurilor 

bune care au rămas în urma ei şi nu mai încerca să găseşti 
răul. Asta ar vrea Lucia de la tine dacă ar fi astăzi aici. 


Sunt sigur. 


Peter a însoţit-o pe Maureen până la hotel, discutând 
despre ce le dezvăluise părintele Girolamo. Mergeau să se 
întâlnească cu Berenger în apartamentul lui şi să termine 
de citit ultimele pagini din autobiografia Matildei. 

Maureen trebuia să treacă pe la camera ei, ca să-şi ia 
laptopul şi carneţelul pentru întâlnire. Deschise dulăpiorul, 
pentru a scoate geanta de piele unde îşi ţinea toate 
scrierile. 

Geanta dispăruse, la fel şi laptopul şi carneţelul ei. 

Pentru nervii lui Maureen - întinşi la maximum şi 
zdruncinaţi de întâmplările ultimelor săptămâni - aceasta 
a fost ultima picătură. 

— Ce mai urmează? zise, privind către Peter de pe 
marginea patului. Nu ştiu cât mai pot duce toate astea! 

Bărbatul îşi lăsă o mână pe umărul ei: 

— Trage aer în piept, Maureen. Respiră, te rog! E 
groaznic, dar nu e cel mai dezastruos lucru din câte s-au 
întâmplat. Şi le-ai trecut pe toate cu bine. 

— Încerc, Peter, dar îmi e din ce în ce mai greu. Ce s-a 
întâmplat în Orval a fost de-a dreptul îngrozitor. Incep să 
mă simt foarte expusă. Şi mă lupt realmente cu 
sentimentul că nu am niciun fel de control asupra propriei 
mele vieţi. 

— Dar nu e adevărat! Ai liberul arbitru. 

— Nu sunt deloc sigură că e aşa. 

— Ba, cum să nu. Chiar acum... eşti la Roma, pe urma 
indiciilor, şi încerci să găseşti adevărul despre Cartea 
iubirii, ceea ce - mi se pare mie - este exact ce vrea 
Dumnezeu de la tine. Insă alegerea este a ta. Este liberul 
tău arbitru. li poţi spune lui Dumnezeu chiar acum să-şi 
găsească alt povestitor, îţi iei paşaportul şi te urci în 
primul avion către LA. Poţi să te eliberezi de toată 

povestea asta, în orice clipă, dacă pur şi simplu alegi să o 
faci. Asta înseamnă liberul arbitru. 

— Şi cum rămâne cu „timpul se întoarce”? se răsti 
Maureen la el, copleşită de oboseală. Dacă asta este 
misiunea mea, să fac lucrurile astea, atunci nu pot să plec, 
pur şi simplu, să las totul baltă, indiferent cât de mult mi- 
aş dori s-o fac. 

Venise rândul lui Peter să ridice tonul. Simţea cum 
urcau în el furia şi frustrarea, sentimente pe care le tot 
acumulase în ultimii aproape doi ani şi acum îşi găsiseră în 
sfârşit expresia: 

— Şi de ce-ţi închipui tu că este nevoie să spui că 
„timpul se întoarce”? Pentru că oamenilor nu le iese! Dacă 
am fi reuşit să împlinim ceea ce ne era dat să facem, 
timpul nu ar mai fi trebuit să se întoarcă. Dar noi nu 
suntem în stare! Nu suntem capabili de supuşenie, nu 
putem urma planul dumnezeiesc, aşa simplu cum este el, 
pentru că toate prostiile noastre omeneşti, orgoliul, furia, 
invidia, lăcomia, ne stau în cale când drumul devine mai 
greu. Asta este ce încerca să ne spună lisus. De fapt, 
acesta era mesajul lui, că totul este cum nu se poate mai 
simplu. Este vorba despre iubire şi credinţă şi despre 
comunitate. Şi asta e tot! Ştii care cred eu că este cel mai 
important lucru pe care l-am învăţat în toţi anii mei de 
preoţie? Singurul crâmpei de înţelepciune spirituală care 
contează cu adevărat? lată: poţi arunca în lături întreaga 
Biblie, dacă păstrezi doar ce spune lisus în Evanghelia 
după Matei, 22:37-40 „... Să iubeşti pe Domnul Dumnezeul 
tău, cu toată inima ta, cu tot sufletul tău şi cu tot cugetul 
tău... şi să iubeşti pe aproapele tău ca pe tine însuţi. In 
aceste două porunci se cuprind toată Legea şi proorocii.” 
Gata. Finito! Asta este tot ceea ce trebuie să ştii. Şi 
probabil că m-ar da afară de la Vatican pentru că spun 
asta, dar putem să reducem studiile biblice la trei minute, 
pentru că toată învăţătura este aici, în aceste cuvinte. Tot 
restul nu face decât să ne stea în cale şi să ascundă 
mesajul adevărat. 

Trase aer în piept, dar era departe de a fi isprăvit. 

Continuă: 

— Astea sunt chestiuni simple, nu-i aşa? Aşa şi trebuie 
să fie - aşa au fost menite. Dar specia umană a făcut o 
varză din ele, vreme de două mii de ani, a provocat cele 
mai groaznice catastrofe şi a produs cele mai mari 
distrugeri, în numele Domnului nostru, numai şi numai 
pentru că nu suntem în stare să trăim după cele două 
porunci fundamentale. Aşa că Dumnezeu trebuie să ne tot 
trimită pe pământ suflete pe care le consideră vrednice, ca 
să ne amintească, iar şi iar, să trăim în această iubire 
simplă. Însă liberul arbitru ne joacă de fiecare dată festa. 
De fiecare dată! Şi noi, cei câţiva care ne dorim asta, nu 
putem crea singuri raiul aici, pe pământ. Trebuie să 
convingem pe toată lumea de aceste simple înţelesuri. Este 
o misiune ridicolă, copleşitoare şi nebunească, dar este 
una despre care Dumnezeu crede limpede că poate fi 
îndeplinită şi de aceea nu trebuie să încetăm a încerca. De 
aceea trebuie să ne continuăm cercetările şi tu trebuie să 
continui să scrii, indiferent ce s-ar întâmpla. Asta este 
misiunea ta - şi, da, se pare că acesta îţi este jurământul. 
Dar tot liberul arbitru îţi dictează dacă o îndeplineşti sau 
nu. 

Maureen îl asculta, ca întotdeauna, iar vorbele lui sunau 
cât se poate de logic. Numai că ea era peste măsură de 
obosită şi de nervoasă. Acum ar fi avut cu adevărat nevoie 
de cineva ca prietena ei Tammy, care ar fi lăsat-o să 
plângă şi care i-ar fi spus că nu e treaba ei să salveze 
lumea. Pentru că pur şi simplu nu putea face faţă. Nu în 
seara aceea, cel puţin. 

— Uneori mă simt atât de... exploatată. 

— Serios?! Ce tragic! Dumnezeu te-a ales pentru o 
misiune atât de specială, încât însuşi Fiul Lui îţi vorbeşte 
în vis... şi tu te simţi exploatată! Miracolele se petrec peste 
tot în jurul tău, cad lucruri din cer, la propriu, ca tu să ai 
tot ceea ce îţi este de trebuinţă, iar tu te simţi exploatată. 
Schimbi vieţi, poate chiar salvezi vieţi, dar tu nu te 
străduieşti să înţelegi că asta este un lucru bun, pentru că 
eşti prea ocupată să-ţi plângi singură de milă... şi încă di 

granda! Revino-ţi, Maureen! Îmi pare rău că toate astea te 
deranjează, dar trebuie să-ţi revii! Avem treabă! 

In tăcerea care urmă, Peter rămase în aşteptare. Ultima 
parte a discursului reprezentase un risc calculat. Uneori, o 
astfel de abordare funcţiona cu ea şi Maureen îşi revenea 
într-adevăr. Alteori, nu o făcea decât să plângă şi mai tare. 
Iar în alte ocazii, îi arunca în cap cu ce-i venea la îndemână 
şi nu mai vorbea cu el săptămâni în şir. 

Îşi ţinu răsuflarea, dar nu fu nevoie să se ferească. 

— Bine, zise Maureen, ridicându-se în picioare şi 
trecându-şi degetele prin păr, într-o încercare de a se 
aduna, ca să se concentreze pe ceea ce aveau de făcut. 
Deci, să presupunem că timpul se întoarce şi că unii dintre 
noi suntem aici ca să împlinim un jurământ. Atunci... cu ce 
seamănă asta? Când, mai exact, am făcut acel jurământ? 
Easa a pomenit despre jurământ în visul meu. Mi-a spus: 
„Urmează drumul care ţi-a fost aşternut dinainte şi vei găsi 
ceea ce cauţi. Odată ce l-ai găsit, trebuie să-l împărtăşeşti 
lumii întregi şi să împlineşti promisiunea pe care ai făcut- 
o.” Promisiunea asta... este ceva ce am făcut în ceruri? 
Este un jurământ către Dumnezeu? Un jurământ făcut unul 
către celălalt? Sau către noi înşine? Am stat cu toţii într-o 
mare sală din ceruri şi am plănuit toate acestea, zicând: 
bine, deci, ne vedem acolo, jos, nu cumva să întârziaţi!? 
Pur şi simplu nu înţeleg! 

— Maureen, la asta nu pot să-ţi răspund. Este o 
problemă de credinţă în acest moment, să credem în ceva 
ce nu putem vedea şi nici înţelege. Poate că este nevoie să 
găsim Cartea iubirii pentru a putea cuprinde cu mintea ce 
este ea cu adevărat. 

O privi îndeaproape preţ de o clipă, cu sentimentul tot 
mai acut al vinovăţiei, pentru că o bruftuluise. Avea 
cearcăne mari şi întunecate sub ochi şi părea din cale 
afară de fragilă. A ei era o povară greu de dus pentru 
oricine şi majoritatea oamenilor ar fi cedat cu mult timp în 
urmă. Poate că mersese prea departe. 

— De câtă vreme n-ai mai dormit ca lumea? 

— Defineşte ce înţelegi prin dormit, răspunse fata după 

un moment de pauză, strângând din umeri. 

— Păi, te cunosc prea bine ca să spun o noapte întreagă, 
dar măcar câteva ore la rând? 

— Nu-mi aduc aminte, zise, clătinând din cap. Nu de 
ceva vreme încoace. 

— Creierul tău are nevoie de odihnă, ca să prelucreze 
toate informaţiile pe care i le-ai dat, dar tu nu-i dai deloc 
prilejul să o facă. Trebuie să dormi. 

— Ai dreptate, încuviinţă Maureen, dar nu pot să sufăr 
să iau pilule pentru somn. Nu fac decât să mă zăpăcească 
şi să mă blegească. Nu mai sunt bună de nimic pe urmă. 
Îmi amorţesc mintea şi acum nu-mi permit să mi se 
întâmple asta. 

— Ai încercat să spui rugăciuni? 

— De ce oare nu m-am gândit la asta? răspunse ea cu un 
zâmbet vag. 

— "Ţinând cont că te bucuri de acces direct către cei care 
trebuie să le audă, chiar cred că ar merita să încerci. Cere 
şi ţi se va da. Până atunci, eu o să mă duc acasă. Şi mâine 
nu am de gând să vin decât dacă dimineaţă îmi spui că 
măcar ai încercat să dormi şi că te-ai mărturisit Domnului 
Dumnezeului tău. Ce zici de o aşa motivaţie? 

— Asta nu e motivaţie, e şantaj. Dar sunt prea obosită ca 
să mă mai cert cu tine. Aşa că, bine, îţi promit. 


4 


Fidelă promisiunii făcute, Maureen se lăsă în genunchi 
la marginea patului, exact aşa cum obişnuia să o facă în 
copilărie, îl rugă pe Easa să o ajute, să-i dea o clipă de 
odihnă şi de alinare în tot acel zbucium. Ştia că se poartă 
ingrat, după toată  milostivirea cu care fusese 
binecuvântată, şi îi părea cum nu se poate mai rău. Numai 
că, uneori, era peste măsură de greu, răspunderea o 
copleşea. Avea nevoie să se simtă mai ocrotită în toată 
această încercare. 

La urmă făcu ceva ce nu mai făcuse de ani buni. Rosti 
Tatăl nostru şi încercă să-şi amintească exact cum se 

potrivea rugăciunea în cele şase petale ale rozei. 

— Facă-se voia Ta, şopti ea. Pe bune, chiar asta vreau să 
spun. Şi iartă-mă! 

Se cocoţă în pat şi îşi îngădui acea eliberare pe care nu 
ţi-o dă decât plânsul de unul singur, cât de mult şi cât de 
tare simţi nevoia să o faci. În acea seară, a ţinut-o 
îndelung. Purta cu ea în suflet o litanie pe care avea nevoie 
să o parcurgă: durerea, nesiguranța şi îndoiala, riscurile, 
toate acele lucruri care însoțeau experienţele miraculoase 
ce ajunseseră să facă zilnic parte din viaţa ei. Toate acele 
emoţii şi temeri pe care nu le putea înfăţişa lumii, nici 
chiar celor mai apropiaţi. Mai ales, se pare, celor 
apropiaţi. Toți aveau nevoie ca ea să fie puternică, 
depindeau de forţa ei. Aidoma Matildei, şi ea era Cea 
Aşteptată şi nu avea nicicum voie să se îndoiască de asta, 
ori să se poarte mai prejos de acest statut. 

Cea mai grea dintre toate era singurătatea. Părea o 
nerozie să spui că era singură, când atâta lume o iubea. 
Dar nu de lipsa iubirii suferea ea şi pentru asta era 
recunoscătoare. Solitudinea ei venea din ceva ce ea nu 
putea controla, din sentimentul că nimeni altcineva, pe tot 
pământul, nu putea înţelege prin ce trece ea. Cum s-ar fi 
putut? Cum putea cineva cuprinde cu mintea ce însemna 
să fii în pielea ei? Să ai pe umeri răspunderea pe care ea o 
avea, fără să te laşi copleşită, fără să te laşi acaparată, 
într-atât încât să te paralizeze? Pentru că, în cea mai mare 
parte a timpului, nici nu-şi putea permite să mediteze la 
profunzimea lucrurilor pe care încerca să le înfăptuiască 
ori măcar să se întrebe de ce tocmai ea era aceea care 
primise o asemenea misiune. Să o facă ar fi însemnat 
curată nebunie. În schimb, trebuia să trăiască numai în 
prezent, clipă după clipă, şi să împlinească lucrarea aşa 
cum îi era cerută, să fie suficient de puternică pentru a 
răzbi prin toate piedicile câte i se aşezau în cale. 

Aceasta era de fapt marea încercare pentru mintea şi 
sufletul ei. Paradoxul vieţii lui Maureen era că ei i se cerea 
să rămână sensibilă şi vulnerabilă şi deschisă afectiv, 
pentru a putea trăi experienţa viziunilor, pentru a le putea 

auzi, pentru a putea să creadă în ele. În lumea dură, plină 
de cinism şi de mult timp înstrăinată de misticism şi de 
credinţă a secolului XXI, să săvârşeşti ceea ce i se cerea ei 
reprezenta un act de formidabilă tărie. Nu era uşor să le 
păstrezi pe toate. 

De fapt, nici măcar nu-şi plângea de milă, în adevăratul 
înţeles al acelor vorbe. Doar că şi-ar fi dorit să mai existe 
măcar un singur om în lumea întreagă care să o înţeleagă 
şi cu care să poată sta de vorbă despre acea povară. Poate 
că tocmai de aceea ajunsese să se simtă atât de apropiată 
de Matilda, cea care împărtăşise şi ea acelaşi destin 
ciudat, ce avea puterea de a fi deopotrivă miraculos şi 
nemilos. Erau surori, ele două, dincolo de timp şi de 
spaţiu. Din păcate, Matilda murise de un mileniu şi nu prea 
putea sta la palavre. Maureen spera doar că, dacă va 
continua să descopere faptele de viaţă ale Matildei, va 
obţine mai multă consolare decât întrebări. 

Epuizată de introspecţii şi de noianul de lacrimi, mai 
multe decât vărsase de bun timp încoace, începu să se 
simtă mai bine, deşi obosită. Se rostogoli pe o parte şi, 
pentru prima dată după mulţi ani, căzu într-un somn 
liniştit şi fără de vise, până în zori, când primele raze de 
lumină urcară deasupra Romei, dând strălucire marmurei 
Panteonului. 

€ 


După ce ea părăsi biroul, părintele Girolamo rămase 
descumpănit. Nu se aşteptase defel la o aşa întâlnire cu 
Maureen şi nici ca ea să ajungă la astfel de concluzii, mai 
ales atât de curând. Fie femeia era una dintre cele mai 
talentate dintre toate vizionarele pe care el le studiase, fie 
primea straşnică îndreptare divină pe calea pe care se 
pornise. Ambele scenarii îl interesau în mod deosebit. 

Işi luă de la gât cheia de care nu se despărţea niciodată 
şi descuie sertarul biroului. Scoase de acolo profeticul 
manuscris şi începu să-l răsfoiască încă o dată, strângând 
în toată această vreme cu tărie preţiosul relicvariu în 

mână. 
Canossa - ianuarie 1077 


Grigore şi Matilda aveau nevoie de timp pentru a-şi 
regăsi iubirea şi pentru a se vindeca după pedeapsa pe 
care o suferise Henric. Chiar Dumnezeu avea să-i ajute, 
deoarece iarna era prea grea pentru ca papa să se poată 
întoarce la Roma. De fapt, Grigore al VII-lea găsise o cale 
de a-şi prelungi vizita până la şase luni de răgaz în 
Toscana, pentru a sta alături de soţia lui, care-i purta acum 
copilul în pântece. 

Monahul benedictin Donizone va scrie mai târziu despre 
timpul petrecut de Matilda şi Grigore în Canossa, spunând: 
„Precum Marta care l-a slujit pe lisus, atentă, şi precum 
Maria care a stat la picioarele lui lisus, Matilda asculta 
fiecare cuvânt rostit de acest papă”. 

La Canossa, au trăit împreună ca soţ şi soţie, întrucât 
erau înconjurați doar de persoanele cele mai de încredere 
ale Matildei, toţi membri ai ordinului, care juraseră să 
păstreze secretul despre soţia şi copilul papei. Astfel, în 
ziua în care Matilda a născut, era înconjurată de cei ce o 
iubeau cel mai mult. 

Spre deosebire de prima naştere, acum se simţea în 
siguranţă şi în largul ei. Mai mult decât orice, era 
îndrăgostită pentru vecie de cel care era tatăl copilului, un 
copil care fusese conceput în mod „imaculat”, aşa cum 
cere Cartea Iubirii, printr-o uniune plină de încredere şi 
conştiinţă. Şi, cum Isobel se pregătea să fie moaşă, Matilda 
ştia că ea şi copilul vor fi îngrijiţi cum se cuvine. Grigore a 
rămas în capelă, iar Conn i se alăturase, rugându-se ca 
naşterea să fie fără primejdii. 

Băiatul a venit pe lume repede şi fără un travaliu foarte 
greu pentru mamă. Era micuţ, dar perfect alcătuit, iar 
strigătele lui puternice arătau că are plămâni puternici şi 
că e sănătos. Matilda a suspinat uşurată când şi-a luat la 
piept odorul. Era foarte recunoscătoare lui Dumnezeu 
pentru că acest copil s-a născut în siguranţă, atât de mult, 

încât nu putea, în acest moment de bucurie, să se 
gândească la viitor. Nu dorea să se gândească la trista 
realitate că nu va putea niciodată să recunoască public 
faptul că această fiinţă minunată era copilul ei. Lumea nu 
trebuia să ştie niciodată că Matilda de Canossa născuse 
acest băieţel. Lumea nu trebuia să ştie nicidecum că acest 
băieţel era fiul papei Grigore al VII-lea. 

Matilda ţinea copilaşul aproape de obrazul ei, iar 
privirea lui părea mai înţeleaptă decât cea a unui nou- 
născut. Deodată, a rămas încremenită, dându-şi seama că 
mai privise o dată aceşti ochi. Ochii primului ei copil o 
priveau, fetiţa pe care o numise Beatrice Magdalena, cu 
doar câteva minute înainte ca ea să treacă în lumea 
cealaltă. 

Era oare posibil să fie acelaşi spirit, se putea oare ca 
acelaşi copil să se întoarcă la ea sub altă formă? Matilda 
era convinsă că ochii pe care îi privea erau aceiaşi cu cei 
pe care apucase să-i vadă atât de puţin înainte. Ochii erau 
cu adevărat oglinda sufletului, iar Matilda ştia că mai 
văzuse această privire. Copilul ei se întorsese la ea într-un 
loc şi într-un moment în care spiritul lui va fi în siguranţă 
şi îngrijit. 

Timpul se întoarce. 

Băieţelul, căruia îi dăduseră numele Guidone, a stat cu 
mama şi cu tatăl lui până la întoarcerea lui Grigore la 
Roma. Matilda l-a ţinut lângă ea până la sfârşitul verii, 
când a venit timpul ca ea să se întâlnească cu papa la 
palatul Lateran pentru a pune în aplicare planul elaborat 
pe care îl pregătiseră în timpul petrecut împreună, în ziua 
dinaintea plecării ei la Roma, Matilda şi-a lăsat fiul în grija 
călugărilor de la San Benedetto de pe Pad, călugări ai 
ordinului, care aveau să-l crească în ritul tradiţiilor sacre 
ale poporului lor. Dacă Matilda nu putea să spună că era 
copilul ei, măcar îl va încredința lui Dumnezeu. 

i Capitolul cincisprezece 


Roma, octombrie 1077 


Regele Henric al IV-lea aşteptase luni de zile în 
Lombardia, observând cu multă atenţie poziţia lui Grigore. 
Se confrunta însă cu multe probleme, deoarece ducii care 
îi ceruseră să se supună papei erau îngroziţi de cât de 
repede întorsese roata regele lor. Dându-şi seama, fără 
îndoială, că un asemenea om era lipsit de onoare, ducii 
rebeli ai Germaniei îl aleseseră pe Rudolf al Suabiei ca nou 
monarh. Această alegere era susţinută de jumătate dintre 
teritoriile Germaniei, în timp ce cealaltă jumătate îi 
rămăsese loială lui Henric. Se anunţa un război civil 
sângeros, dar acest lucru nu-l împiedica pe Henric să 
continue atacurile asupra lui Grigore şi a Matildei. 

La Canossa, în timpul petrecut împreună, cei doi 
plănuiseră o strategie prin care proprietăţile Matildei să 
fie protejate, dacă Henric decidea să le confişte în baza 
legii salice. După cum făcuse şi tatăl lui, Henric ar fi putut 
încerca să pună mâna pe toată Toscana, deoarece făcea 
parte dintre feudele regelui Germaniei. Putea, de 
asemenea, să i le ofere lui Godefroi de Bouillon, 
moştenitorul legal al cocoşatului, în schimbul unui 
jurământ de loialitate şi al unei părţi foarte mari din dările 
cu care va fi împovărat poporul din Toscana. Oricare dintre 
aceste variante ar fi dus la un război între Italia şi 
Germania. Oricare dintre aceste posibilităţi s-ar fi putut 
dovedi catastrofală pentru Matilda şi pentru papă. 

Pe când Matilda şi însoțitorii ei se apropiau de Roma, 
Conn era lângă ea. Nu prea era sigur de primirea pe care 
avea să i-o facă populaţia Romei şi intenţiona să stea lângă 
ea, în cazul în care aceştia ar fi avut o reacţie ostilă. Chiar 
şi poziţia lui Grigore în Roma era acum relativ nesigură, 
deoarece lipsa lui un timp atât de îndelungat nu fusese 
deloc privită cu ochi buni de cardinali şi de familiile nobile 

care îl susțineau. Toţi o învinovăţeau pe Matilda, iar Conn 
se temea de ostilitatea lor. 

— Deocamdată e linişte, remarcă la un moment dat. 

— Mulțumită lui Dumnezeu. 

Au mers în tăcere câteva clipe, apoi Matilda a continuat. 

— Conn, vom trece peste asta. Cu declaraţia pe care m- 
am pregătit să o fac, cred că putem câştiga încă o dată 
sprijinul romanilor. 

Conn rămăsese un timp pe gânduri. 

— Eşti sigură că vrei să faci asta? Este... un risc foarte 
mare, Tilda. 

Matilda înghiţi în sec. Era agitată din cauza deciziei pe 
care o luase şi a declaraţiei pe care avea s-o facă la Roma 
în ziua următoare, ca urmare a acestei decizii. Dar era, de 
asemenea, hotărâtă să-şi ducă planul până la capăt. 

— Este un risc pe care sunt pregătită să mi-l asum şi 
cred că îl va salva pe Grigore. De altfel, este singura 
posibilitate pentru mine. Grigore este mai important 
pentru mine decât viaţa însăşi, mai mult chiar decât 
Toscana. Aş risca orice pentru el. 

Conn a dat din cap tăcut. Ştia asta, fie că îi plăcea sau 
nu. 

Astfel, chinuită de nesiguranţă, contesa de Toscana se 
îndrepta către Roma, hotărâtă să-şi salveze moştenirea, să 
întărească poziţia lui Grigore şi aceea a Bisericii pe care 
intenționau să o reformeze şi să-l înfrângă pe odiosul 
Henric o dată pentru totdeauna. 

Când Matilda de Canossa a ajuns la palatul Lateran, era 
înveşmântată elegant într-o rochie din catifea roşie 
împodobită cu blană de hermină şi purtând coroana ducală 
de aur cu floare de crin peste voalul de mătase. Părea 
măreaţă şi plină de bogăţie ca o împărăteasă; apariţia ei 
din acea zi va fi pomenită şi înregistrată pentru posteritate 
de către scribi şi artişti. De faţă cu toate familiile nobile 
ale Romei, care aşteptau să audă declaraţia ei istorică, ea 
s-a ridicat şi a citit cu voce tare următoarea proclamaţie: 


Eu, Matilda, prin bunăvoința lui Dumnezeu care 

există, contesă de Toscana, las moştenire pentru 
binele sufletului meu şi pentru binele neamului meu. 
Sfântului Scaun de la Sfântul Petru, prin mâna papei 
Grigore al Vil-lea, toate bunurile şi proprietăţile 
mele legale şi tot ceea ce am moştenit sau îmi 
aparţine de drept sau ceea ce prin lege îmi aparţine. 


Imediat după ce ea a dat citire actului, printre cei ce 
erau prezenţi s-a făcut linişte. Nimănui nu-i venea să 
creadă ceea ce auzise. Era posibil aşa ceva? Contesa din 
Toscana, cea mai puternică femeie din Europa, renunţa la 
toate bogăţiile ei lumeşti în favoarea Bisericii? Tocmai 
proclamase că toate proprietăţile ei - care însumau 
aproape o treime din Italia şi care erau cu siguranţă 
teritoriile cele mai bogate şi mai importante strategice - 
erau acum sub controlul absolut al lui Grigore al VII-lea? 

Era un lucru şocant, neaşteptat şi strălucit. Dintr-o 
singură lovitură, Matilda proteja Toscana, întărea poziţia 
papei şi a Romei, în timp ce micşora drepturile lui Henric 
asupra teritoriilor italiene. Nobilii din Roma şi cardinalii 
erau copleşiţi de spectacolul formidabil de loialitate şi 
generozitate, care nu mai fusese văzut până atunci. 
Grigore trebuia să fie cu siguranţă un om binecuvântat şi 
venerabil, mai mult decât vrednic de mitra papală, dacă 
asigurase Bisericii o donaţie atât de mare şi neasemuită. 
Matilda a fost imediat proclamată salvatoarea Romei, iar 
strigătele răsunau din palatul Lateran: 

— Dumnezeu să o binecuvânteze pe contesa Matilda! Să 
trăiască pentru totdeauna! 

€ 


Matilda s-a mutat la Roma, petrecându-şi următorii trei 
ani cu mult iubitul ei Grigore şi organizând administrarea 
teritoriilor ei prin intermediul Bisericii. A cerut clauze 
speciale pentru ca mănăstirea San Benedetto de pe Pad să 
fie protejată de papă pentru totdeauna, deoarece aceasta 
era acum atât un loc important pentru ordin, cât şi 

locuinţa fiului său. Matilda şi papa au fost de nedespărţit 
în timpul pe care l-au petrecut în Roma împreună şi, 
datorită generozităţii ei faţă de Biserică, nimeni nu 
îndrăznea să bârfească despre acest lucru. Prezenţa ei era 
acceptată, dacă nu întotdeauna venerată, datorită 
extraordinarei donaţii. Era o dovadă a iubirii ei eterne faţă 
de Sfântul Petru. 

Donizone, scriind mai târziu despre zilele petrecute de 
Matilda şi Grigore la Roma, spune: „Înţeleapta contesă a 
păstrat cuvintele acestui om binecuvântat în inima ei, 
precum regina din Saba păstra cuvintele sfinte ale lui 
Solomon”. 

Matilda făcuse pe deplin împăcată declaraţia prin care 
dona toate proprietăţile ei papei. La urma urmelor, el era 


soţul ei. 
€ 


Reacţia lui Henric faţă de planul straniu al Matildei şi al 
lui Grigore de a dona Toscana tronului Sfântului Petru - 
Toscana lui - a fost să ceară din nou detronarea papei. De 
data aceasta, regele a mers mai departe ca oricând, 
numind un antipapă în locul lui Grigore. Guiberto, 
arhiepiscopul de Ravenna, care îl slujise şi pe tatăl lui 
Henric, a fost ales papă de către episcopii germani 
schismatici. 

Grigore a răspuns excomunicându-l pe Henric pentru a 
doua oară. Tot pentru a doua oară l-a excomunicat şi pe 
antipapa Guiberto. Totul era pregătit de bătălie, iar Henric 
abia aştepta lupta. Dar de această dată era un conflict cât 
se poate de personal, iar regele decisese că va răsuci 
cuțitul în rana verişoarei lui, diminuându-i autoritatea în 
locul cel mai sfânt pentru poporul ei: Lucca. Henric a 
cucerit Lucca întorcându-i pe oameni contra contesei şi a 
papei, l-a alungat pe episcopul Anselmo şi a confiscat 
proprietăţile care aparţineau ordinului. Din fericire, Libro 
Rosso a fost salvată, iar învățătorul şi membrii mai vechi ai 
ordinului au plecat la San Benedetto de pe Pad, sub paza 

credinciosului Conn. Lucca a ieşit astfel din ducatul 
Toscanei, cerându-şi independenţa, căci îmbrăţişase ideile 
antipapei împreună cu lorzii schismatici ai Lombardiei, 
care erau loiali lui Henric. Matilda a fost răvăşită de 
această pierdere, dar nu a avut timp să sufere, deoarece 
Henric îşi continua atacurile perfide, atât asupra Toscanei, 
cât şi asupra papei. 

Matilda avea de ce să fie îngrijorată. Darul făcut 
Bisericii o punea la adăpost de Henric, dar numai cât timp 
papa îi era loial ei şi îi permitea să-şi administreze liber 
teritoriile. Dacă Grigore era detronat şi înlocuit cu 
antipapa lui Henric, ea risca să piardă tot ceea ce 
aparținuse familiei ei, ceea ce luptaseră să construiască şi 
să apere. lar Henric devenea tot mai puternic, întrucât 
ducii italieni, dintre care mulţi se aliaseră cu contingentul 
schismatic încă din prima zi a învestiturii lui Henric, se 
uniseră pentru a-l susţine pe antipapă în speranţa de a 
evita invazia forţelor germane. 


& 


Echinocţiul de primăvară al anului 1081 nu a fost un 
motiv de sărbătoare a aniversării Matildei, aşa cum era în 
fiecare an. Ziua aducea veşti periculoase şi tulburătoare. 
Henric al IV-lea trecuse Alpii şi se îndrepta spre Apenini cu 
o armată. Venea să revendice Toscana. 

Matilda şi Grigore au petrecut acea noapte în turnul ei 
din Isola Tiberina, discutând liniştiţi ce aveau de făcut. 
Singura soluţie era ca ea să se întoarcă imediat în Toscana 
şi să se pregătească pentru apărarea pământurilor sale. 
Era un moment greu şi trist, în care se gândeau la natura 
cumplită a situaţiei în care se aflau. Regele german 
năvălise cu o armie imensă şi era nevoie de toate forţele 
Matildei - pe care Henric le diminuase sistematic în ultimii 
ani - pentru a i se opune. 

— Nu ştiu când te voi mai vedea, porumbiţa mea, şopti 
Grigore, sărutând-o şi îmbrăţişând-o uşor. 

Îi mângâia obrazul cu degetele lui lungi, îşi trecea 

printre degete şuviţele părului ei în timp ce vorbea. Părea 
că vrea să-şi întipărească în minte cele mai mici trăsături 
ale chipului ei preaiubit. 

— Războiul va fi tot mai greu. Dumnezeu te trimite în 
Toscana, dar vrea ca eu să rămân pentru a mă apăra la 
Roma. Trebuie să ne lăsăm în voia Lui, desigur, dar nu pot 
spune că o înţeleg. N 

În ochii ei luceau bobiţe înrourate de lacrimi. Îi luă 
mâinile în ale ei. 

— Voia lui Dumnezeu s-a făcut, Grigore, aşa cum trebuie 
de fiecare dată. Într-o zi, cândva, o vom înțelege, chiar 
dacă nu putem pricepe azi. Poate că aceasta este cea mai 
mare încercare prin care vom trece noi, ca suflete-pereche 
- încercarea lui Solomon şi a reginei din Saba, de a şti că 
trebuie să ne despărţim, aşa cum ne cere datoria, dar să 
ştim, de asemenea, că nu vom fi niciodată despărțiți cu 
adevărat. Pentru că suntem legaţi în inimă şi suflet, aşa 
cum am fost de la începutul lumii. lar ce a împreunat 
Dumnezeu... 

— Omul să nu despartă. 

Grigore termină propoziţia şi o cuprinse într-o 
îmbrăţişare plină de încredere, iar spiritele lor se 
contopiră o dată pentru totdeauna în uniunea pasională a 
trupurilor lor. 

€ 


Când Matilda s-a întors în Toscana, a cerut să fie pictat 
un tablou, un dar pentru Grigore. A cerut ca fiul ei să fie 
adus la Canossa. Guidone era acum un băiat de cinci ani, 
isteţ şi frumos, cu bucle negre şi ochi cenuşii, oglinda 
perfectă a tatălui său. Matilda îl ţinea în poală, când îl 
putea opri din agitaţie, în timp ce unul dintre monahii de la 
San Benedetto, un miniaturist foarte talentat, le făcea 
portretul. Cum tabloul trebuia să ajungă la papă în 
vremurile tulburi ale războiului, subiectul a luat forma 
picturilor Madonei cu Pruncul. Matilda purta mătăsurile ei 
albastre somptuoase, veşmintele de ceremonie, şi-şi 

acoperise părul cu vălul, peste care îşi pusese coroana, 
semnul că este o urmaşă a lui Carol cel Mare. Diadema 
aurie era împodobită cu flori de crin, iar coroana avea 
aceleaşi cinci bijuterii care se aflau şi pe Libro Rosso. In 
partea de sus a pergamentului era înfăţişată fortăreaţa din 
Canossa, iar o porumbiţă perfect redată plutea deasupra 
imaginii mamei cu copilul ei. 

Pentru un ochi neştiutor, acesta era un portret al Maicii 
cu Fiul ei, care arăta devoțiune totală. Pentru papa Grigore 
al VII-lea, era chipul iubit al soţiei lui, împreună cu fiul lor. 


X 


Destinul este ceea ce cauţi. Destinația este ceea ce 
găseşti. 

Oricine caută trebuie să continue căutarea până când va 
găsi, deoarece căutarea este tainica sarcină care îi duce pe 
toți bărbaţii şi pe toate femeile spre deplina împlinire. Ce 
s-ar întâmpla dacă ne-am opri toţi din căutarea lui 
Dumnezeu? Lumea s-ar întuneca, pentru că nu am avea 
cum să înțelegem lumina. 

Dar cei care ştiu că trebuie să caute l-au găsit deja pe 
Dumnezeu. 

Atunci când îl găsim pe Dumnezeu, apare o neliniște, 
înțelegerea că tot ceea ce am crezut vreodată că este 
dincolo de iubirea lui Dumnezeu este o iluzie. 

Și, în sfârşit, este uimirea. UVimirea că lumea creată de 
Voia Divină este perfectă şi mai frumoasă decât ne-am 
închipuit vreodată. 


Din Cartea Iubirii 
Aşa cum a fost păstrată în Libro Rosso 


Roma, în prezent 
— Guidone. 
Maureen a fost prima care a rostit numele fiului 


Matildei, dar şi lui Berenger îi trecuse prin minte aceeaşi 

idee. 

Luase copiile documentelor trimise la Castel, arborele 
genealogic care începea cu un copil pe nume Guidone, 
născut la Mantova în 1077. Le arătă lui Peter şi lui 
Maureen. 

— Acum înţeleg, explică el. Când am primit acest 
document, am făcut nişte cercetări pentru a descoperi cum 
ar fi putut Michelangelo să aibă legătură cu toate acestea. 
Am găsit mai multe referiri la faptul că el a susţinut 
mereu, pe faţă, că e un descendent al Matildei de Toscana. 
A fost luat în râs pentru aceste afirmaţii, deoarece istoria 
consemnase că Matilda nu a avut decât o fiică - Beatrice, 
care a murit în ziua în care s-a născut. Michelangelo refuza 
să dea mai multe amănunte, insista doar că el ştia cine 
este şi că era descendentul Matildei. 

— Deci el ştia, rosti Maureen. Ştia despre Matilda şi 
Grigore şi ştia despre Guidone, pentru că de aici venea 
linia lui de descendență. 

Berenger a dat din cap. 

— Arta va salva lumea? Acest lucru deschide o abordare 
absolut nouă a operelor de artă create de el, nu-i aşa? 

Maureen îl atinse uşor cu mâna pe Peter, care stătea 
lângă ea. 

— Precum superba sculptură Pietà din bazilica San 
Pietro, care cu siguranţă nu este o mamă cu copilul în 
braţe. 

Peter a dat din cap. 

— E posibil să ai dreptate, dacă ne bazăm pe acest 
lucru. Îţi dai seama, desigur, că acest lucru ne pune în faţa 
mult mai multor întrebări decât răspunsuri? 

Maureen râse. 

— Nu e aşa mereu? 

Dar întrebările despre contribuţiile lui Michelangelo la 
păstrarea adevărului erau nevoite să aştepte investigaţiile. 
Poliţia Romei venise să ia o declaraţie în legătură cu furtul 
din camera lui Maureen. Deşi ei considerau că era un jaf 
oarecare, Berenger şi Peter erau convinşi că persoana care 
furase computerul şi carneţelele căuta chiar notițele lui 

Maureen. 

Ea nu ştia ce să creadă, era doar foarte supărată din 
cauza pierderii, iar acum nu mai avea niciun mijloc prin 
care să-şi noteze gândurile şi visele. Poate chiar că avea să 
doarmă fără vise la noapte. 


& 


Extenuată după toate cele petrecute în acea zi, Maureen 
hotări să se culce devreme. Se întinse în pat, iar ultimul 
lucru care i-a străbătut mintea a fost revelaţia şocantă că 
ea şi Lucia Santos erau surori în spirit. Şi visul nu a 
întârziat să apară. Viziunea care a urmat a fost mai vie 
decât oricare alta de până atunci. 


& 


Înainta prin ceaţă, acea perdea gri-argintie care se 
întindea peste câmpurile Irlandei în apropiere de coasta 
vestică. Era miezul nopții şi străzile din Knock erau pustii. 
Magazinele de suvenire cu rozarii din marmură de 
Connemara şi ilustrate lenticulare îşi închiseseră de mult 
uşile pentru pelerini. Maureen mergea singură spre 
biserica dedicată Sfântului Ioan Botezătorul, cu clopotnița 
ei înaltă de culoarea cărbunelui, ce se înălța spre ceruri. 
Biserica strălucea în lumina lunii ce răzbătea prin ceață şi, 
în timp ce se apropia de celebrul, fronton sudic, observa o 
strălucire fluorescentă care venea din partea stângă a 
zidului. 

Cei trei s-au ivit pe rând, începând din stânga. Bărbatul 
mai vârstnic a apărut primul, într-un vârtej de lumină 
argintie. Era la fel cum il descriseseră sătenii, acum o sută 
cincizeci de ani: cu păr cărunt şi barbă. Prezenţa lui era 
însă ameţitoare. Avea o energie care era mai degrabă 
paternă decât patriarhală. Gesticula spre cealaltă parte a 
zidului cu ambele mâini, ca şi cum ar fi creat o nouă 
imagine din lumină, în dreapta lui Maureen. Acolo, lumina 
s-a făcut mai puternică şi a apărut al doilea personaj. Era 
bărbatul mai tânăr, cel pe care sătenii îl identificaseră ca 

fiind Sfântul Evanghelist loan. Se vedea limpede că este 
tânăr, având părul lung pe care artiştii din Evul Mediu şi 
Renaştere il desenau pentru a înfăţişa un bărbat tânăr. Si 
el emana o energie puternică, dar aura îi părea foarte 
diferită de cea a bărbatului mai vârstnic. Tânărul era 
îmbrăcat în veşminte de ceremonie şi ţinea o predică. 
Maureen nu putea auzi cuvintele, dar păreau puternice, 
spuse din inimă şi pline de iubire. Tânărul avea un farmec 
aparte, care i-a înmuiat inima lui Maureen în timp ce îl 
privea. Cartea pe care o ţinea în mână se vedea acum mai 
bine, datorită luminii care strălucea: era enormă, dar 
tânărul o ţinea într-o singură mână fără prea mare efort în 
timp ce citea din ea. Cartea era învelită într-un fel de piele 
de un roşu-iînchis, cu legături aurii. Cinci ornamente aurii 
în formă de X decorau coperta. Pe când Maureen încerca 
să studieze coperta cărții, o explozie puternică de lumină 
s-a produs în centrul zidului. 

Ambii bărbaţi, cel mai în vârstă şi cel tânăr, s-au întors 
spre centru, gesticulând către apariția care se forma cu o 
graţie infinită din lumină. Era cea mai frumoasă femeie pe 
care Maureen o văzuse vreodată. Sublimă, elegantă, 
grațioasă, rochia ei era dintr-un fluid argintiu şi era 
încoronată cu o aureolă din stele strălucitoare, iar crini 
albi şi trandafiri roşii îi împodobeau veşmintele. Plutea 
deasupra celorlalţi, angelică şi diafană. Ca şi bărbatul cel 
tânăr, şi femeia părea că ţine o predică. Stătea într-o 
poziţie de autoritate absolută, era, evident, personajul 
central din acest tablou, transmițând un mesaj în tăcere, 
dar cu mare intensitate. Maureen privea încremenită, până 
când femeia s-a uitat deodată în jos şi şi-a aţintit ochii 
asupra ei, spunându-i câteva cuvinte pe care a putut să le 
audă: 

— Nu sunt cine crezi tu că sunt. 

Apoi a zâmbit, cu o expresie plină de lumina lunii şi a 
stelelor, privind-o mai întâi pe Maureen, apoi pe bărbatul 
mai tânăr şi în final pe cel mai vârstnic, după care şi-a 
întins braţele spre ei. Cei doi s-au apropiat de ea, iar 
lumina a devenit mai puternică şi cele trei apariţii s-au 

contopit într-o explozie de lumină strălucitoare şi eternă. 


Era mijlocul nopţii în Roma, iar luminile proiectoarelor 
de pe Pantheon se stinseseră de mult. Maureen s-a trezit 
în camera întunecată, în contrast total cu viziunile 
luminoase care i se arătaseră în vis. 

Visul ei despre Knock. Visul ei despre apariţii. Visul ei 
despre femeia uimitor de frumoasă care i-a spus un singur 
lucru. 

Maureen a aprins veioza de pe noptieră şi s-a ridicat, 
frecându-se la ochi pentru a se trezi mai bine. Din instinct, 
a întins mâna după carneţel, apoi, şi-a amintit de furt. S-a 
îndreptat spre mini-bar şi a luat o sticlă de apă San 
Pelegrino şi un carneţel de hotel; s-a aşezat la birou şi a 
scris: „Nu sunt cine crezi tu că sunt.” 

Deci... cine era ea? 

Maureen a deschis fereastra din care se putea vedea 
Piazza della Rotonda. Luna era în creştere, aproape plină, 
fiind singura sursă de lumină din piaţă. Frumoasa fântână 
clipocea la orice oră din zi şi din noapte, iar Maureen 
asculta sunetul apei care curgea când privirea i-a căzut pe 
obelisc, un monument adus din Egipt la Roma cu mari 
cheltuieli şi eforturi, pentru construcţia unui templu 
dedicat lui Isis. Zeița Isis era pentru egipteni marea zeiţă a 
misterelor, mama zeilor. Isis, pe care atât romanii, cât şi 
egiptenii o numeau Regina Cerurilor. 

„Regina Cerurilor.” Acest titlu fusese dat unui mare 
număr de entităţi spirituale feminine: Isis, Fecioara Maria, 
numeroase zeițe din aproape toate mitologiile orientale, 
precum Inanna din Sumer, Iştar din Mesopotamia, Asherah 
şi izraelita chiar Maria Magdalena de către credincioşii ei 
eretici francezi. 

Dar, dacă exista o Regină a Cerurilor, acest lucru nu 
presupunea că exista şi un rege? Şi că ar fi căsătoriţi? Şi 
egali? 

Maureen se gândea cu atenţie la visul din care tocmai se 

trezise, analizând fiecare detaliu al apariţiilor. Ordinea în 
care personajele au apărut trebuia să fie importantă. 
Primul care se arătase în vis era bărbatul mai în vârstă. 

„Tatăl.” 

Următoarea apariţie fusese a bărbatului mai tânăr. 

„Fiul.” 

Iar apariţia finală, fiinţa feminină divină de o lumină şi o 
strălucire atât de mari, încât nici măcar în starea de vis 
picioarele ei nu atingeau pământul. 

„Sfântul Duh.” 

Maureen înţelesese că sătenii irlandezi au avut, într- 
adevăr, cea mai binecuvântată şi sfântă viziune. Dar ceea 
ce văzuseră ei nu era o viziune cu Fecioara Maria, soţul ei 
şi loan Evanghelistul. Apariţia de la Knock reprezenta 
Sfânta Treime. 

Iar în acea treime, Sfântul Duh era cel mai important. Şi 
era o femeie. 

€ 


Maureen l-a sunat pe Peter cât de devreme a considerat 
că se poate. Din fericire, era treaz. Şi fusese fascinat de 
visul ei. 

— Sfântul Duh este vreodată considerat feminin, Peter? 
Pentru noi a fost întotdeauna „Spiritul Sfânt” care este 
categoric nefeminin, dar nu cumva aceasta este o 
transformare târzie? 

Peter îi confirmă că, într-adevăr, în unele tradiţii se 
credea că Sfântul Duh era feminin, dar acestea fuseseră 
considerate „elemente extreme” şi deci, eretice. Sau 
nebuneşti. 

— În limba elenă, cuvântul folosit pentru spirit este 
adesea pneuma, care are un gen neutru. Se presupune că 
este masculin, desigur. Dar există şi savanţi care 
argumentează că genul este diferit în alte limbi, mai ales 
în ebraică şi aramaică şi cred că şi în siriană. 

— Dar porumbiţa? întrebă Maureen. Sfântul Duh este 
adesea simbolizat astfel în artă, nu-i aşa? Şi porumbiţa nu 

este feminină? 

— Ei bine, porumbiţa simbolizează Sfântul Duh pentru 
că apare la botezul lui Iisus în Iordan. Dar ai dreptate, de 
multe ori este un simbolism al feminităţii. Gnosticii 
credeau că Sfântul Duh era o femeie, cu numele Sophia. 
Sophia este entitatea care reprezintă înţelepciunea divină 
feminină, un fel de zeiţă, dar mai puţin umanizată. Este 
uneori reprezentată de o porumbiţă. 

Maureen se gândea la documentele despre Matilda. 

— Precum în Cântarea Cântărilor? Porumbiţa mea? 
Neprihănita mea? Ar putea exista aici o conexiune? Se 
referă Cântarea cu adevărat la uniunea lui Dumnezeu cu 
jumătatea lui - să o numim soţia sa din lipsa unui termen 
mai bun - şi a lui Solomon cu regina din Saba? 

Peter era de-a dreptul ametit şi era doar 7.30 dimineaţa. 

— Lasă-mă câteva ore să fac nişte traduceri şi voi 
termina până la prânz. 

€ 


Peter se ţinuse de cuvânt. La prânz, când a ajuns în 
camera de hotel a lui Maureen, era încărcat cu câteva 
dosare cu documente. Au împrăştiat hârtiile pe care Peter i 
le adusese să le analizeze pe tot biroul şi pe patul din 
cameră. Înainte de a se cufunda în studiu, Maureen îl 
întrebă pe Peter despre rugăciunea cunoscută drept a 
Născătoarei de Dumnezeu. 

— Nu trebuie să-ţi amintesc de unde vine această 
rugăciune, pentru că tu m-ai învăţat. 

— Da, e din Evanghelia după Luca. Din capitolul întâi. 

— Aha! Deci este o rugăciune canonică, aşa cum este şi 
Tatăl nostru. Dar numai parţial. La urma urmei, ce altceva 
m-ai învăţat despre capitolul întâi din Evanghelia după 
Luca? Şi ce mai ştim despre Luca al nostru? 

— Luca a fondat Ordinul Sfântului Mormânt, aşa că noi 
încercăm să aflăm care ar fi fost motivaţia lui originară, 
corect? Bun, văd încotro ne îndreptăm. În Noul Testament, 
numele Mariei nu este rostit. A fost adăugat mai târziu. 
Rugăciunea, aşa cum este spusă de îngerul Gabriel, era: 

„Bucură-te, ceea ce eşti plină de har; Domnul este cu tine. 
Binecuvântată eşti tu între femei”. 

Maureen dădu din nou din cap aprobator. 

— Cu siguranţă, această rugăciune se referă în acest 
context la mama lui lisus. Dar ce vreau să spun este: dacă 
rugăciunea nu este doar despre ea? Dacă ea este doar una 
dintre numeroasele femei alese pentru a întruchipa 
această formă a lui Dumnezeu? Este aspectul creator, 
fertil, matern care dă naştere noilor vieţi. Şi dacă numele 
ei nu a fost folosit în forma originală pentru că Luca ne 
indica astfel că această rugăciune este pentru toate 
femeile credincioase şi iubitoare care concep copii, cum ne 
spune Matilda, cu încredere şi conştiinţă? Adică, potrivit 
Cărţii Iubirii şi Evangheliei după Filip, definiţia unei 
Imaculate Concepții. 

Peter avea nevoie de timp să se gândească la toate 
acestea, aşa că au hotărât că ar fi cel mai bine să parcurgă 
toate notele pe care le făcuse mai devreme şi să vadă unde 
îi ducea noua teorie a lui Maureen. 

— Să începem cu canonul tradiţional, întrucât eu cred că 
acesta are impactul cel mai rapid şi mai puternic. Am adus 
câteva exemple de probleme critice de traducere. 
Traducerea este totul, îi spuse el, scoțând două foi de 
hârtie. Mai întâi, vreau să-ţi arăt un verset din Evanghelia 
după loan, 14.26, care ilustrează bine acest lucru. lată 
traducerea canonică. Spune aşa: 


Dar Mângâietorul, Duhul Sfânt, pe Care-L va 
trimite Tatăl, în numele Meu, Acela vă va învăţa 
toate şi vă va aduce aminte despre toate cele ce v- 
am spus Eu. 


Peter ţinea în mână o foaie pe care imprimase doar acel 
verset. Apoi îi întinse altă foaie, cu acelaşi verset într-o 
traducere diferită. 

— Acum, iată varianta aceasta. Este o traducere din 
aramaică şi se potriveşte cu alta din siriană, găsită pe nişte 
pergamente din mănăstirea Sf. Ecaterina din Alexandria 

de pe Muntele Sinai şi care sunt datate dinaintea textelor 
greceşti. Ce crezi despre asta? 
Maureen citi traducerea mai veche cu voce tare. 


— Dar Ea - Spiritul, Paracletos - pe care Elo va 
trimite la voi, Tatăl meu în Numele Meu, vă va 
învăţa toate lucrurile; Ea vă va aduce aminte de tot 
ce v-am spus Eu. 


Maureen se aşeză pe pat. 

— Uau! Varianta aceasta pune foarte bine în evidenţă 
femininul. Se gândi un moment la cele auzite. Dar 
Paracletos? Ce înseamnă? 

— Tradițional se traduce ca „mângâietor” sau chiar 
„sfătuitor”. Dar cred că traducerea mai bună este „cel care 
mijloceşte”. Aşa că se poate afirma că aici Paracletos este 
mijlocitorul între oameni şi Tatăl Ceresc. 

— Care este un rol foarte feminin şi matern, nu-i aşa? 

— Are legătură şi cu un concept interesant din Vechiul 
Testament, acela al „Mângâietorului”. Iată aici un pasaj 
din Isaia, capitolul 66, care îl compară pe lahve cu o mamă 
care îşi mângâie copilul. Cartea lui Isaia este plină de 
referiri la Dumnezeu care se poartă ca o mamă - 
Dumnezeu ca o mamă în chinurile naşterii, Dumnezeu ca o 
mamă care naşte Israelul şi îl apără. In ebraică, cuvântul 
folosit pentru Sfântul Duh este ruach, care poate fi 
masculin sau feminin, în funcţie de context. În aramaică 
are corespondentul ruacha. Dar aici este categoric 
feminin. 

Peter luă încă o foaie de hârtie, cu două traduceri. 

— Ştiu că Pavel nu este favoritul tău, dar am aici un citat 
important din Romani, capitolul 8, care ne dă un motiv să 
ne oprim la el: „Duhul însuşi mărturiseşte împreună cu 
duhul nostru că suntem fii ai lui Dumnezeu.” 

— Compară asta cu versiunea din aramaică! 

Îi întinse foaia lui Maureen, care o citi cu voce tare: 

— Ea, Ruacha, adevereşte împreună cu duhul nostru că 
suntem copii ai lui Dumnezeu. 


— 402 — 


Peter găsise aceste documente în timpul cercetărilor pe 
care le făcuse în acea dimineaţă. 

— Acum, uită-te la pasajul ăsta din Evanghelia lui Filip, 
care ne ajută foarte mult în căutarea Cărţii Iubirii. Cred că 
acest pasaj este dovada incontestabilă. 

Maureen se uita la textul copiat din Evanghelia gnostică 
a lui Filip. În partea de sus a paginii, Peter copiase 
pergamentul în coptă, rândurile fiind de la pagina 57, foaia 
103. Traducerea lui Peter era alături: 


Unii spun că Maria a fost lăsată însărcinată de 
harul Sfântului Duh. 

Dar ei nu ştiu ce spun. 

Cum poate femininul să însărcineze femininul? 


Maureen şi Peter rămăseseră muţi, uitându-se unul la 
celălalt, lăsând textul să vorbească singur cu puterea lui 
simplă şi pură. Maureen a rupt tăcerea într-un final: 

— Oare totul se referă într-adevăr la ceva cu totul şi cu 
totul diferit de tot ce am crezut vreodată, Pete? 

— Adică? 

— Ei bine, credeam că totul era cu scopul de a o răzbuna 
pe Maria Magdalena, de a face ca lumea să-şi dea seama 
cine a fost ea şi de ce este importantă. Ea a fost soţia lui 
lisus şi prietena lui cea mai bună, partenera lui şi urmaşa 
aleasă. A adus creştinismul în Europa şi a riscat totul, 
împreună cu copiii ei, pentru a vedea că această credinţă 
înfloreşte şi rezistă. Numai aceasta şi este o hotărâre cât 
se poate de înaltă. 

— Dar... 

— Dar... dacă nu aceasta este ideea? Adică, da, 
contează, bineînţeles, este o idee, şi încă una importantă. 
Dar poate nu este ideea supremă. 

— Continuă! 

— Probabil că Maria Magdalena este simbolul unui 
aspect mai larg. Probabil ceea ce reprezintă ea, mai mult 
decât soţia lui lisus în aspectul său uman, este faptul de a 
fi soţia lui lisus în aspectul său divin. El este Dumnezeu, 

iar ea este jumătatea lui Dumnezeu. Precum în cer, aşa şi 
pe pământ. 

— Aspectul feminin al divinului? 

— Da. Dar nu în forma tradiţională, considerată păgână, 
a unei zeițe sau a unei zeități mai mici. Ci ca aspect a lui 
Dumnezeu. Faţa egală, feminină a lui Dumnezeu, dacă 
vrei. Jumătatea feminină, care completează jumătatea 
masculină a lui Dumnezeu. În acest caz, văzută sub forma 
Sfântului Duh. 

Peter se gândea la acest lucru, uitându-se peste notițele 
pe care le făcuse mai devreme. 

— Stai să-ţi citesc ceva ce mi s-a părut foarte interesant. 
„S-a speculat chiar că numele lui Dumnezeu, Iahve, ar fi 
evoluat de la Ya-Hu, care înseamnă <«porumbiţă 
maiestuoasă» şi care era numele unei vechi zeițe, soţia lui 
Dumnezeu, numit El. Cei doi, El şi Ya-Hu, s-au unit într- 
unul şi au fost numiţi în final Iahve, care mai târziu este 
cunoscut doar ca masculin.” Acum să fim corecţi, există 
multe alte teorii despre originile lui Iahve, iar aceasta este 
doar una dintre ele şi cu siguranţă nu este cea acceptată 
de savanţi. 

Maureen zâmbi. 

— În ultima vreme, mi-am dat seama că prefer teoriile 
care nu sunt acceptate de învăţaţi. Ştii, scriitorul francez 
Louis Charpentier spunea că, atunci când istoria şi tradiţia 
nu coincid, poţi fi sigur că istoria greşeşte. Sunt de acord 
cu el de data aceasta. Prefer să cred tradiţiile care au 
rezistat în Franţa şi Italia vreme de milenii, în locul unui 
set de principii academice care au fost create pentru a 
susţine puterea structurilor în locul adevărului. 

Se îndreptă apoi către fereastră şi o deschise ca să lase 
aerul de primăvară târzie să intre în cameră. Rămase un 
timp cu privirea aţintită asupra obeliscului zeiţei Isis. În 
dreapta, la câteva sute de metri, erau o piaţă şi o biserică 
dedicate Mariei Magdalena. În stânga, la aceeaşi distanţă 
se afla o biserică în cinstea Fecioarei Maria, construită 
peste un templu dedicat zeiţei înţelepciunii - Minerva la 
romani -, dar cunoscută şi ca Sophia, Zeița Înţelepciunii 


— 404 — 


Divine. În faţa ei se afla un obelisc în cinstea lui Isis. 

— Notre Dame, spuse ea brusc. 

— Ce e cu ea? 

Mintea lui Peter zburase de îndată la monumentul gotic 
din Paris. 

— Nu catedrala. Ea. Notre Dame. Doamna noastră. De 
doi ani mă străduiesc să dovedesc că toate bisericile din 
Franţa care se numesc Notre Dame sunt dedicate Mariei 
Magdalena, corect? 

Peter a dat din cap aprobator. El o ajutase în această 
cercetare foarte convingătoare. Era limpede pentru 
amândoi că bisericile Notre Dame şi bisericile unde se 
aflau statui cu Fecioara Neagră aveau toate legătură cu 
erezia Magdalenei. 

— Ei bine, chiar sunt, sunt sigură de asta şi la fel eşti şi 
tu. Dar dacă acesta nu este sfârşitul? Dacă toate 
„Doamnele noastre” - fie că se numesc Magdalena, 
Fecioara Maria, Isis, Minerva sau Sophia - sunt aceeaşi 
persoană? Şi dacă ele ne spun că Dumnezeu are un aspect 
feminin? Sau că Dumnezeu are o soţie şi o iubită? E posibil 
ca toate aceste altare să fi fost construite pentru a 
echilibra balanţa? Ştim că toate catedralele gotice - toate 
purtând numele de Notre Dame - erau temple în cinstea 
lui Dumnezeu. Dar nu cumva erau, de fapt, închinate 
aspectului feminin al lui Dumnezeu? Ea este Notre Dame. 
Ea este Doamna Noastră. In toate aspectele ei. Pentru că 
toate sunt importante, indiferent de ce personificare iau pe 
pământ. 

Lui Peter îi venise o idee. 

— Timpul se întoarce? 

Dar nu avu timp să termine ceea ce avea de spus, 
întrucât fură întrerupţi de o bătaie în uşă. Era Lara, fata de 
la recepţie. Maureen primise un plic prin curier, iar ea 
urcase să i-l dea sus, crezând că este legat de dispariţia 
genţii şi a laptopului. 

Maureen îi mulţumi Larei şi se întoarse în cameră. 
Recunoscuse imediat plicul şi monograma ciudată. Textul 
„Slavă lui Ichtys” era la fel. Acest mesaj era foarte simplu: 

Facerea 1:26 
Facerea 3:22 
Amor vincit omnia, 
Destino 


Maureen vorbi prima: 

— Uită-te la al doilea număr de verset. 3:22. 

Peter i-o luase mult înainte. Era primul lucru pe care-l 
observase. De când Maureen îi povestise visul ei, era fixat 
pe „coincidenţa” zilei ei de naştere cu cea a Luciei Santos. 

— Data naşterii tale. 

— Ştii versetul? 

— Nu pot cita cuvânt cu cuvânt din Facerea, dar 
capitolul întâi confirma crearea lumii, iar capitolul al 
treilea izgonirea din rai. Am mereu Biblia la mine, pentru 
referinţe. Am doar versiunea canonică, dar mai târziu 
putem căuta versiuni şi exprimări mai vechi. 

— Începe cu primul verset din listă. Facerea 1:26. 

Peter o găsi repede. 

— Facerea: „Şi a zis Dumnezeu: «Să facem om după 
chipul şi după asemănarea Noastră, să stăpânească peştii 
mării, păsările cerului, animalele domestice, toate vietăţile 
ce se târăsc pe pământ şi tot pământul»”. 

A dat pagina repede la capitolul al treilea, căutând 
versetul 22. 

— Acest verset vine după ce Adam şi Eva au muşcat din 
mărul din grădină: „Şi Domnul Dumnezeu a zis: «lată 
Adam s-a făcut ca unul dintre Noi, cunoscând binele şi 
răul. Şi acum nu cumva să-şi întindă mâna şi să ia roade 
din pomul vieţii, să mănânce şi să trăiască în veci!»” 

Maureen râdea. 

— Nu ştiu cine este Destino, dar vreau să-i mulţumesc 
pentru că mi-a făcut toată treaba. 

Peter nu înţelegea. 

— Adică? 

— Ambele pasaje se referă la Dumnezeu în forma de 
plural. Să facem om după chipul nostru, după asemănarea 

noastră. lată că omul a ajuns ca unul din noi. Aveam 
intenţia să caut toate locurile din Scriptură în care 
Dumnezeu se referă la el la plural, iar acum nu mai trebuie 
să caut nimic. 

Lui Peter, această coincidenţă i se părea mai degrabă 
supărătoare decât liniştitoare şi avea puternice bănuieli că 
persoana care trimitea aceste indicii ar fi putut fi una şi 
aceeaşi cu criminalul cu arma. 

— Dă-mi să mai văd o dată bileţelul. 

Maureen îşi îndreptă atenţia asupra mottoului în latină. 

— Şi spune, de asemenea: Amor vincit omnia. Până şi eu 
o ştiu pe asta. Dragostea învinge totul. Şi apare în toate 
documentele despre Cartea Iubirii pe care Matilda le 
citează în memoriile ei. Dar acest vers nu este din 
Vergiliu? lisus cita din poezia romană antică? Pentru că 
aceasta este o cale pe care nici eu nu pot s-o înţeleg. 

— Nu cred că este chiar o cale, răspunse Peter, 
surprinzând-o. Uite, ştiu că eu ar trebui să fiu vocea 
raţiunii aici, dar acest lucru este fascinant. Dacă lisus a 
primit o educaţie cu influenţă clasică, ar fi putut să afle 
despre Vergiliu, care trăise doar cu o generaţie înaintea 
lui. Mai mult, Vergiliu se spune că ar fi prezis venirea lui 
lisus în aceeaşi operă, Bucolicele, în care apărea şi 
sintagma „Dragostea învinge totul”. Se spune adesea că a 
patra carte a Bucolicelor este despre naştere. Deci există o 
legătură puternică şi, probabil, chiar şi un efort intenţionat 
de a adăuga acestei moşteniri încă o profeție mesianică. 
Sau ar putea fi doar ideea că acest concept al „dragostei 
care învinge totul” este complet universal şi arhetipal şi 
continuă să se întoarcă şi să fie adoptat de diferite 
generaţii în întreaga lume. 

— Creând astfel încă un aspect a ceea ce ar putea 
însemna „Timpul se întoarce”. 

Maureen clătină din cap, la semnătura din partea de jos 
a mesajului. 

Destino. 

Făcu o pauză, după care puse o întrebare căreia îi 
cunoştea deja răspunsul. 

— Peter, ce înseamnă destino în italiană şi în spaniolă? 

— Destino? Poate însemna destin sau destinaţie, sau 
amândouă. 

Înainte ca Maureen să aibă timp să se gândească la 
legătura dintre revelaţia lui Peter şi visul ei cu Easa, sună 
telefonul. 

Părintele Girolamo de Pazzi voia să o vadă pe Maureen 
urgent. 


Vatican, în prezent 


— Ştii ce este asta? 

Maureen, care se uita la paginile îngălbenite ale 
manuscrisului de pe biroul părintelui Girolamo, clătină din 
cap a neştiinţă ca răspuns la întrebarea preotului. Evident, 
nu ştia ce reprezentau paginile, deci nu minţea. 

— Priveşte cu mai mare atenţie, insistă el. De fapt, aici, 
îi întinse o pagină. Ţine asta şi spune-mi ce crezi. 

Maureen tresări puţin când atinse hârtia. Aceste pagini 
aveau putere. O putere reală. Se uită la versuri cu o mai 
mare curiozitate. 

— Sunt în franceză. Îmi pare rău, dar nu vorbesc fluent 
limba. 

— Nu contează. Nu trebuie să traduci cuvânt cu cuvânt 
versurile. Trebuie să le traduci cu inima. Încearcă! 

Maureen citi primul rând în franceză. 

— Le temps revient. Timpul se întoarce, murmură ea. 

Părintele Girolamo a dat din cap. 

— Ştii ce înseamnă asta. 

Maureen era aproape sigură că avea în mână o parte din 
Libro Rosso sau cel puţin o traducere veche. Dar nu putea 
recunoaşte acest lucru. Dacă ar face-o, ar însemna să 
recunoască şi că ei au manuscrisul Matildei şi nu voia încă 
să facă acest lucru. Erau prea multe întrebări. Deşi Peter 
era convins că părintele Girolamo era o persoană de 
încredere, Maureen nu avea încredere în nimeni din 
Vatican. lar lui Peter nu i se permisese să o însoţească, 
lucru care părea suspect. Girolamo insistase ca întâlnirea 

să aibă loc doar între ei doi. 

— Este... poezie? răspunse Maureen pe un ton nesigur. 

Bătrânul încerca să-şi domolească iritaţia care îl 
cuprindea şi îi vorbi blând: 

— Este o profeție. Scrisă în catrene. Poţi citi mai mult? 

Maureen se uită la versuri, cu mâinile tremurânde. 

— Da! 

Voia să strige la el. Putea să le citească şi ştia exact ce 
spuneau, ce însemnau şi cine le scrisese. Pagina pe care o 
ţinea în mâini reverbera în corpul ei. 

— Choisi... 

Maureen mormăi cuvintele într-o franceză ce părea 
medievală sau de la începuturile Renaşterii. 

— Ceva despre a fi ales. Sunt multe cuvinte aici despre 
iubire... doar atât pot traduce. Îmi pare rău. 

Părintele Girolamo o atinse uşor pe mână. 

— Nu te grăbi, copila mea! Citeşte cu atenţie şi 
relaxează-te! Nu voiam să te presez atât de tare. 

Scoase apoi o altă pagină, care părea să fie prima din 
manuscris. 

— Spune-mi ce crezi despre asta. 

Era o pagină cu o dedicație şi putea descifra că 
dedicaţia era adresată papei Urban al VIII-lea. Dar se opri 
când văzu următoarea propoziţie: „Les Propheties de 
Nostradamus.” 

— Nostradamus? întrebă Maureen confuză. 

— Da, da. Toate au fost atribuite faimosului francez. 

Maureen nu putea să aibă nicio reacţie, nu putea să 
arate că ştia că acestea nu erau opera unui doctor francez 
din Provence din secolul al XVI-lea. Dar nu a fost nevoită. 

— Dar, după cum ştiai, părintele Girolamo îi făcea cu 
ochiul în mod conspirativ, aceste profeţii nu sunt opera 
faimosului francez. Spune-mi, ce altceva crezi că ar putea 
însemna „Les Propheâties de Nostra Damus?” 

Despărţise numele în silabe intenţionat, făcând-o pe 
Maureen să-şi piardă răsuflarea. 

Ascunse în văzul tuturor. Profeţiile lui Nostra Damus. 

— Profeţiile... Doamnei noastre. 

Maureen o sună pe Tammy pe mobil în timp ce trecea 
prin piaţa Sfântul Petru, în căutarea lui Peter. 

— li datorăm scuze lui Nostradamus, spuse ea când auzi 
vocea prietenei sale, de la castelul din Arques. 

Maureen continuă cu explicaţiile despre cele aflate în 
biroul părintelui Girolamo. 

— Nostradamus nu a fost un plagiator. El păstra 
profeţiile. Le apăra şi oferea o cale pentru ca oamenii din 
timpul lui să înceapă să le înţeleagă. Şi nu putea să iasă şi 
să spună „acestea sunt profeţiile fiicei lui lisus” când 
Inchiziția stătea la pândă dincolo de graniţă. Le-a ascuns la 
vedere, sub numele lui - numele pe care familia lui îl luase 
când se convertise la un anumit ordin al creştinismului. Şi 
este un Ordin cu O mare. 

A încheiat conversaţia când l-a văzut pe Peter, 
promiţându-i lui Tammy să o sune mai târziu şi să-i 
povestească tot ce descopereau rapid în Roma. 


& 


Părintele Girolamo era foarte mulțumit de întâlnire. Deşi 
ştia că Maureen avea retineri, i-a observat totuşi reacția 
sinceră când a văzut paginile manuscrisului. Va fi răbdător 
şi blând cu ea şi va aştepta. Era aproape sigur că pura ei 
curiozitate o va aduce la ei pentru mai multe informaţii. 


Salerno, 1085 


Grigore al VII-lea era pe moarte. 

Ultimii ani din viaţa lui îi puseseră puternic la încercare 
credinţa. Dacă ar fi putut să fie alături de Matilda în timpul 
acestor încercări, ar fi îndurat orice i-ar fi pus Dumnezeu 
în cale, dar trecuseră opt ani de când erau despărțiți, din 
acea ultimă noapte în Roma. Lucru ciudat, într-un fel, 
amândoi ştiuseră că aceea era ultima lor noapte împreună. 
Când Matilda i-a trimis portretul, la întoarcerea ei în 

Toscana, era felul ei de a recunoaşte că nu aveau să se mai 
întâlnească în carne şi oase, cel puţin nu în acest loc în 
acest timp. Deşi era o regină războinică, Matilda avea un 
dar mistic. Ştia că se despărţiseră pe veci. 

Dar ştia, de asemenea, la fel cum ştia şi el, că 
despărţirea lor era doar fizică. Sufletele lor erau unite, 
inimile şi visurile lor erau una. Matilda dovedise de 
nenumărate ori că avea cel mai loial şi mai devotat suflet. 
Când Henric a ajuns în Roma, Matilda i-a trimis pe toţi 
bărbaţii pe care îi putuse aduna din Toscana pentru a-l 
apăra pe Grigore. Când nu au mai rămas destui bărbaţi în 
Toscana, şi-a vândut tot ce avea şi a cumpărat mercenari 
din întreaga Europă. Şi-a topit până şi bijuteriile, totul, cu 
excepţia inelului pe care îl primise la aniversarea ei de 
şaisprezece ani. A scotocit prin toate mănăstirile şi 
bisericile ei şi a topit tot ce putea fi folosit pentru a 
cumpăra susţinere pentru papă. În ultimii doi ani, Matilda 
din Toscana îşi risipise complet avuţiile şi îşi distrusese 
poziţia pentru apărarea bărbatului pe care îl iubea şi a 
cauzei lor comune. Disperarea ei supremă era că toate 
acestea nu erau de ajuns, că ea nu putea să-l salveze. 

După o bătălie lungă şi sângeroasă, Henric reuşise să-l 
detroneze pe Grigore şi să instaleze un papă-marionetă pe 
tronul Sfântului Petru. Grigore a fost exilat în oraşul 
Salerno, unde familia lui deţinea multe pământuri. A 
încercat să-i atragă de partea lui pe aliaţii normanzi, dar 
puterea lui Henric era acum prea mare în Italia. Grigore 
nu mai era papă şi cu asta viaţa lui se sfârşise. In exil, 
Grigore nu putea să-i scrie celei pe care o iubea şi nu 
putea să salveze Roma de tiranul care se numea rege. Îşi 
pierduse voinţa să continue, iar o boală care îl epuiza 
pusese stăpânire pe trupul lui. 

A chemat unul dintre puţinii oameni în care avea 
încredere şi l-a rugat să scrie o ultimă scrisoare, sperând 
ca aceasta să ajungă la destinaţie prin teritoriile devastate 
de război. l-a dat omului una dintre puţinele comori pe 
care le mai avea, un inel de aur cu o gravură cu cuarţ a 
Sfântului Petru, şi i-a cerut să jure că va avea grijă ca 

inelul şi pachetul pe care îl trimitea cu el să ajungă la 
destinaţie. Faptul că mesagerul era un om onest şi 
îndrăzneţ era ultimul dar al lui Dumnezeu către Grigore al 
VII-lea înainte ca acesta să părăsească această lume, pe 25 
mai 1085. 

Ultimele cuvinte ale papei Grigore al VII-lea, 
consemnate de un scrib, au fost: „Am iubit dreptatea şi am 
urât nedreptatea. Astfel, mor în exil”. 


Canossa, iunie 1085 


Vestea morţii lui Grigore a ajuns la Matilda prin Conn, 
dar pentru ea nu era ceva nou. Ştia când se întâmplase, 
chiar şi minutul din zi. 

— Nu-ţi pierzi jumătatea sufletului fără să simţi acest 
lucru în fiecare părticică din fiinţa ta, spuse ea încet. Il 
plâng de săptămâni întregi. Cu mult înainte ca vestea să fi 
ajuns în Canossa. 

Conn a dat din cap. Fusese plecat dintr-o luptă într-alta 
şi nu se aflase lângă ea ca să o consoleze aşa cum ar fi 
dorit. Suferea ca o regină care îşi pierduse regele, dar care 
ştia că are obligaţia de a continua de dragul poporului ei. 

— Tilda, un mesager a adus azi un pachet. E din Salerno. 

Matildei i se tăie respiraţia; nu se aştepta la aşa ceva. 
Era aproape imposibil ca un mesager să vină de la Salerno, 
pe lângă Roma şi prin Toscana, în acele vremuri de război. 
Faptul că ajunsese în siguranţă se datora, în mod 
categoric, protecţiei divine. A luat pachetul de la Conn şil- 
a deschis cu grijă, şoptind o rugăciune de mulţumire 
pentru sosirea a ceea ce îi oferea o ultimă clipă împreună 
cu iubitul ei. 

Pachetul conţinea portretul ei împreună cu Guidone, 
imaginea în albastru pictată în chip de Fecioara cu 
Pruncul, pe care i-o trimisese lui Grigore cu patru ani în 
urmă. Lângă ea se afla scrisoarea, iar Matilda, cu mâini 
tremurânde, a început s-o citească: 


Iubita mea, neprihănita mea, porumbiţa mea 


— 412 — 


dulce... 

Ce dor îmi e de tine, ce mult am suferit din cauza 
lipsei tale în această perioadă de încercare. Deşi 
Dumnezeu ne-a supus la încercări groaznice, niciuna 
nu e mai grea pentru mine decât să ştiu că nu pot 
să-ţi spun cât de recunoscător îţi sunt pentru tot 
ceea ce ai făcut, ai dăruit şi ai sacrificat pentru 
viziunea noastră asupra iubirii şi egalităţii. Ştiu cât 
de tare te-au marcat toate acestea, cât ţi-au chinuit 
poporul. Mă rog de multe ori pe zi ca Dumnezeu să 
aibă grijă de tine şi credinţa ta să-ţi aducă pacea. 

Cum zilele mele pe pământ se împuţinează - 
probabil că atunci când vei primi această scrisoare, 
dacă o vei primi, voi fi alături de Mama şi de Tatăl 
nostru în ceruri - voiam să-ţi înapoiez acest portret. 
Pentru că este singurul obiect care m-a ţinut în viaţă 
în înfiorătorul meu exil. Această imagine a forţei tale 
şi a promisiunii lui Guidone mi-a dat speranţă când 
eu nu mai aveam. Această amintire a frumuseţii tale 
şi a naturii secrete a iubirii mi-a dat putere. Acest 
portret este singura şi cea mai de preţ avere pe care 
o am în viaţă şi acum, când voi muri, nu vreau să se 
piardă. Astfel ţi-o înapoiez, ca să ştii ce a însemnat 
ea pentru inima şi sufletul meu în aceşti ani cât a 
fost a mea. 

Ultimele mele cuvinte către tine, iubita mea, sunt 
acestea: nu plânge moartea mea. Bucură-te de ea! 
Pentru că acum voi putea să fiu alături de tine în 
fiecare zi şi nimic - nicio forţă a omului pe pământ - 
nu mă va mai putea ţine departe de tine. Şi voi lupta 
alături de tine pentru adevăr şi dreptate. 

Semper. Întotdeauna. 


Conn, care rămăsese în spatele ei în timp ce ea citea 
scrisoarea, a lăsat-o singură când a văzut că trupul 
începuse să-i tremure. Pe când se îndepărta grăbit prin 
hol, pentru a-i oferi singurătatea de care avea nevoie, 
hohotele ei de plâns au început să răsune prin zidurile de 

piatră ale fortăreței din Canossa. Niciodată, în întreaga lui 
viaţă, n-avea să audă ceva mai sfâşietor decât bocetul 


Matildei. 
29 


Vă spun vouă că există doar două porunci care trebuie 
să fie respectate neincetat de toţi bărbații şi, toate femeile, 
şi acestea sunt: 

Iubeşte-l pe Dumnezeu, Creatorul tău din Ceruri, din 
toată inima şi din tot sufletul. 

Ilubeşte-l pe aproapele tău ca pe tine însuţi, căci toți 
bărbaţii şi femeile sunt aproapele tău şi, iubindu-i pe ei, îl 
iubeşti pe Dumnezeu. Atât de mulţi caută pământescul şi 
nu-şi dau seama că privesc divinul în fiecare zi; pentru că 
divinitatea este în fiecare dintre noi. 

Dacă toată omenirea ar trăi tot timpul după aceste două 
porunci, nu ar exista războaie, nedreptate şi suferinţă. 
Acestea nu sunt legi pentru cumpătare sau exerciţii, sau 
sacrificiu. Ele sunt legi ale iubirii. 

Cât de simplă este voia adevărată a Domnului! 

Cei ce au urechi de auzit să audă. 


Din Cartea Iubirii, 
aşa cum a fost păstrată în Libro Rosso 

Capitolul şaisprezece 


Mantova, 1091 


Mirosul de metal al sângelui îi umplea nările Matildei, 
făcând-o să-şi ţină respiraţia, pentru a nu i se face greață. 
Trupele lui Henric distruseseră mare parte din Toscana, 
jefuind, arzând şi violându-le pe femei cu o sete de 
răzbunare care depăşea orice închipuire. Casa unde 
copilărise Matilda fusese atât de profanată, încât era de 
nerecunoscut. Sângele băltea pe străzile pe care cadavrele 
toscanilor ei iubiţi erau împrăştiate, hăcuite; familii 
întregi, de la bătrâni la copii, fuseseră spânzurate de 
grinzile exterioare ale caselor lor, ca semn al urii. Henric 
era hotărât ca Mantova, fortăreaţa cea mai mare şi mai 
puternică a Matildei, să fie ultima victimă a lipsei ei de 
credinţă faţă de rege. 

Dacă Matilda s-ar fi îndoit vreodată de acest lucru, 
îndoielile au dispărut când a văzut una dintre atrocități. 

Păşind printre cadavrele arse, Matilda şi Conn împreună 
cu un grup de oameni dintre cei mai curajoşi căutau 
supraviețuitori. Ajunseseră în apropierea uneia dintre cele 
mai mari vile de la marginea oraşului, aflată pe o mare 
întindere de pământ agricol. Matildei îi sări inima din 
piept. Cunoştea această vilă. Era a unei verişoare 
îndepărtate ale ei din Lorena, o femeie pe nume 
Margareta. Matilda nu o cunoştea bine pe această 
verişoară, aşa cum ar fi vrut, pentru că fusese mereu 
prinsă de îndatoririle ei. Avea acum motiv să regrete că nu 
se oprise niciodată să viziteze această casă, să stea de 
vorbă cu verişoara ei şi să-i cunoască familia. Era una 
dintre cele mai dure lecţii ale vieţii, ca oamenii să nu-şi 
dea seama câte ocazii de iubire şi prietenie se pierd, până 
când e prea târziu. 

Matilda ştia că Margareta şi soţul ei erau credincioşi 
devotați, deoarece Beatrice îi vorbise adesea despre ei. 


— 415 — 


Cuvintele mamei sale despre credinţa rudelor ei îi răsunau 
în urechi în timp ce se apropia de casă. În mod ciudat, 
soldaţii lui Henric nu arseseră vila, aşa cum făcuseră cu 
celelalte. Uşa era sfărâmată şi se vedeau urme clare de 
vandalism şi prădare, dar clădirea era intactă. Matilda se 
întreba de ce fusese cruţată această casă şi voia să intre, 
rugându-se cu disperare să găsească un semn de viaţă sau 
o speranţă. Conn, suspicios şi protector cu ea ca de obicei, 
a insistat să intre înaintea ei în locuinţă. 

Conn era un bărbat călit în războaie, dar chiar şi pentru 
el priveliştea care îi aştepta la intrare era de neînchipuit, i 
se tăiase răsuflarea. Două femei ucise, probabil Margareta 
şi fiica ei, erau legate ca nişte animale, dezbrăcate, cu 
gâturile tăiate. Atât femeia, cât şi fetiţa, care nu avea mai 
mult de zece-unsprezece ani, aveau vânătăi albastre pe 
coapse, o mărturie tăcută şi îngrozitoare despre ceea ce se 
întâmplase aici în mijlocul unui război în care bărbaţii îşi 
pierduseră omenia. Conn s-a întors, ca să o împiedice pe 
Matilda să intre, dar era prea târziu. Ea era în spatele lui, 
ţintuită locului de oroarea care i se înfăţişase, plângând în 
hohote. În ciuda durerii copleşitoare pe care o simţea sau 
poate chiar datorită ei, observase că şi mama, şi fiica 
aveau părul roşcat. 

— Roagă-te cu mine, Conn! Să ne rugăm pentru surorile 
noastre, ca sufletele lor să fie împreună în ceruri şi ca 
niciodată să nu mai cunoască durerea. 

Conn a dat din cap, dar glasul care a răspuns nu era al 
lui. Venea dintr-un colţ întunecat, răguşită şi blândă. 

— Mă voi ruga eu cu tine. 

Matilda a tresărit, iar Conn şi-a dus mâna la sabie din 
reflex, dar au aşteptat amândoi nemişcaţi. 

Din umbre s-a târât afară un om, aplecat şi dărâmat. 
Odată fusese stăpânul mândru şi puternic al acestei feude, 
dar violenţa la care fusese supus împreună cu familia lui îl 
copleşise. Când Matilda s-a uitat în ochii lui, a văzut 
limpede că sufletul acestui om era la fel de distrus ca şi 
trupul lui. Bărbatului nu-i mai rămăsese decât un singur 
ochi. Celălalt fusese scos de un pumnal german. 

Bărbatul, care se numea Ugo de Manfredi, a fost dus la 
Canossa pe o targă, iar trupurile soţiei şi fiicei lui, 
înfăşurate în giulgiuri, au fost trase în spatele lor pe un 
cărucior, pentru a fi înmormântate cum se cuvine. Matilda 
l-a îngrijit chiar ea pe Ugo, încercând să-i vindece şi 
spiritul, nu numai trupul rănit. Iar el i-a povestit coşmarul 
pe care îl îndurase în mâinile forţelor germane. 

Soldaţii înconjuraseră casa şi dărâmaseră uşa. I-a văzut 
venind, dar nu destul de repede pentru a-şi putea salva 
familia. Deşi femeile se ascunseseră sub o saltea, au fost 
descoperite până la urmă, pentru că una dintre iscoadele 
germane le văzuse pe câmp cu câteva zile înainte. Şi-a 
amintit de ele datorită culorii neobişnuite a părului lor, şi 
le amintea deoarece comandantul lor îi răsplătea cu 
generozitate pe cei ce găseau trofee de război atât de 
splendide şi speciale. Ugo i-a amintit Matildei că soţia lui 
făcea parte dintr-o familie nobilă din Bouillon şi că tatăl ei 
venise aici în slujba lui Bonifaciu când ea era o copilă. 
Copleşită de sfârşitul groaznic pe care îl avuseseră aceste 
femei care erau rude cu ea, contesa asculta amintirile 
înfricoşătoare ale lui Ugo. 

El fusese prins primul. I s-a cerut să-şi declare 
loialitatea: faţă de depravata din Toscana sau faţă de 
regele lor, Henric, ales de divinitate? Ugo avea sânge şi 
spirit toscan şi nu ar fi jurat strâmb niciodată şi, cu 
siguranţă, nu împotriva femeii care asigurase pacea şi 
prosperitatea acestei regiuni aşa cum făcuse şi tatăl ei 
înainte. A jurat loialitate Matildei, ştiind că doar moartea îl 
putea aştepta. Dar nu l-au ucis. L-au schingiuit, dar l-au 
lăsat în viaţă. După ceea ce a fost forţat să vadă, Ugo îşi 
dorea să-i fi fost dată binecuvântarea morţii. Omul s-a oprit 
de câteva ori în timpul povestirii, deoarece evenimentele 
erau mai îngrozitoare decât forţa lui de a le povesti. 

Când soţia şi fiica lui au fost găsite, au fost dezbrăcate şi 
legate, în aşteptarea comandantului forţelor. Acesta era, 
evident, un bărbat important şi le-a cerut ambelor femei să 
jure supunere regelui. Dar soţia lui Ugo a afirmat că este 

rudă cu Matilda şi negreşit loială contesei lor binevoitoare. 
Nici ea nu voia să jure împotriva Matildei, iar ochii lui Ugo 
s-au umplut de lacrimi când a povestit cu ce curaj afirmase 
fiica lui că ea este toscană şi rudă cu contesa. Din 
nefericire, femeile au plătit cel mai mare preţ pentru 
loialitatea şi curajul lor. 

Comandantul arogant şi tiranic al trupelor şi-a făcut 
primul poftele cu ele, apoi le-a aruncat celorlalţi 
cincisprezece soldaţi. Nu toţi au vrut să profite de femei, 
dar şeful lor a insistat, hotărât să-şi bată joc de ele în 
modul cel mai violent posibil. Soldaţii erau în mod clar 
înspăimântați de el şi i-au ascultat ordinele. În tot acest 
timp, Ugo era ţinut în cameră şi forţat să privească 
oroarea la care erau supuse soţia şi fiica lui mult iubite. 

Dacă Dumnezeu avusese vreun pic de milă pentru Ugo, 
a fost făcând ca ambele femei să fie inconştiente înainte ca 
gâturile să le fie tăiate. Probabil erau deja moarte. Ugo era 
aproape sigur că fiica lui murise în timpul bătăilor care 
însoțeau violurile, pentru că liderul o luase cu el ca să-şi 
satisfacă plăcerile în acea seară. Dar a renunţat după ce a 
cercetat-o mai bine, deoarece fata era prea rănită pentru 
a-i folosi la ceva. Aşa că a dat ordinul ca ele să fie ucise ca 
nişte animale într-o măcelărie. În acelaşi timp, a dat un al 
doilea ordin, de a-l „marca” pe Ugo într-un fel care să 
arate lumii ce se întâmplă cu cei care sunt atât de nebuni 
încât să declare loialitate Matildei şi să-l renege pe Henric. 

Ultimul lucru pe care Ugo şi-l amintea, chiar înainte ca 
lama pumnalului să se apropie de ochiul lui, era figura 
comandantului, trupelor care stătea în faţa lui. Bărbatul 
arogant l-a scuipat în faţă, înainte de a rosti sentinţa: „Ţi- 
am permis să trăieşti pentru a transmite un mesaj 
desfrânatei mele verişoare. Spune-i Târfei din Toscana că 
voi pângări fiecare oraş pe care ea îl consideră al ei şi 
fiecare femeie care pretinde că îi este loială, exact la fel, 
până când îmi va implora iertarea în genunchi. Acesta este 
singurul motiv pentru care îţi las limba, trădătorule”. 

Apoi, îngâmfatul conducător al trupelor care au violat şi 
ucis femeile din neamul Manfredi a dat semnalul pentru ca 

soldatul lui să-l mutileze pe stăpânul casei. Şi regele 
Henric al IV-lea a ieşit cu paşi apăsaţi din casă, nerăbdător 
să vadă ce alte trofee de război îl aşteptau în Mantova. 
Următoarea lui ţintă a fost tot una personală, pe care 
abia aştepta să o prade el însuşi: mănăstirea din San 
Benedetto de pe Pad. Aceasta era sanctuarul spiritual al 
Matildei, „Orvalul ei din sud” şi un monument închinat 
familiei lui Bonifaciu. Era o dulce răzbunare s-o lipsească 


de ea. 
D 


Cu peste două mii de ani înaintea naşterii Domnului 
nostru, în Franţa exista o sculptură a unei femei care ţinea 
un copil pe genunchi. Poporul păgân din aceste locuri a 
primit o mare profeție, o revelaţie de la preoții druizi că o 
fecioară va da naştere unui zeu, iar acel zeu va aduce 
lumină şi adevăr în lume. Aceste triburi păgâne se numeau 
carnuţi, şi de la ei se trage numele oraşului care se va 
ridica mai apoi în jurul acestei coline: Chartres. 

Se credea că sculptura fecioarei şi a copilului avea 
proprietăţi miraculoase; fusese, sculptată în trunchiul unui 
păr şi urcată pe o colină despre care se ştia că este sacră, 
deoarece sub ea se afla ceva ce carnuții numeau vouivre - 
Spirit Divin, un curent de energie puternic şi purificator 
care ieşea uneori la suprafaţă din pământ şi care avea 
punctul culminant chiar în acest loc. Oamenii locului ştiau 
că spiritul divin era artera prin care curgea sângele vieții 
pământului. Astfel, colina sfântă care marca însuşi pulsul 
pământului a devenit un loc de iniţiere spirituală pentru 
triburile de pe întreaga întindere a Europei, care veneau 
aici în pelerinaj pentru a simţi curentul curgând prin 
venele lor. Esenţa acestui şuvoi stimulează divinul din 
fiecare bărbat şi femeie. Nu poate fi explicată, dar cine a 
simtit-o n-o poate uita niciodată. Spiritul este trezit în 
acest loc, unde oamenii devin cu adevărat anthropos, adică 
realizați pe deplin şi integrați complet în corpul, mintea şi 
spiritul lor. 

Sporind sacralitatea acestui loc deosebit, aici se afla şi 
un iaz, o prăpastie adâncă în pământ, plină cu apa 
fermecată din pântecele Femeii care era Pământul. Mama 
sfântă a noastră, a tuturor era venerată aici de la 
începuturile omenirii şi era cunoscută sub multe nume. 
Pentru carnuţi ea era Belusama şi sub acest nume ne 
spune povestea pe care am venit să o auzim. Belusama era 
soția şi tovarăşa lui Dumnezeu, despre care tribul carnut 
spunea că este Unul şi că nu poate fi cunoscut. Fi îi 
spuneau Belen, nume legat de echinocțiul de primăvară, 
momentul în care ziua şi noaptea sunt într-un echilibru 
perfect, de aici şi numele echi-nocţiu, care înseamnă că 
noaptea are aceeaşi lungime cu ziua; întunericul şi lumina 
trăiesc în armonie. 

Belen avea alături de el o soră-mireasă, soră pentru că 
era cealaltă jumătate a sufletului său şi mireasă pentru că 
era cea pe care o iubea. Aceasta era minunata Belusama. 
Se ştia că Belen stăpânea cerul şi aerul, iar soţia lui 
stăpânea pământul şi marea, pentru că zeul masculin al 
cerului cuprinde zeița feminină a pământului într-o uniune 
sacră naturală. Împreună formau un întreg. Pământuri au 
fost sfinţite în numele lor, multe pământuri, iar din această 
poveste trebuie să se ştie că regiunea unde a fost fondat 
oraşul Chartres şi unde spiritul divin curge prin pământ în 
curentul lui sacru şi tămăduitor a fost denumită în cinstea 
soției lui Dumnezeu. De-a lungul timpului, această regiune 
a fost numită Belusama, apoi La bBelusa, iar în final în 
limba franceză a ajuns să aibă forma sub care o cunoaştem 
astăzi: La Beauce. Astfel, după originile sale, Chartres este 
„pământul sfânt al triburilor carnute care trăiau în 
regiunea sfântă a Mamei noastre a tuturor, La Beauce”. 

Sculptura din lemn de păr era o reprezentare a 
Belusamei, soția neprihănită a lui Dumnezeu, care va crea 
o nouă viaţă în forma unui copil? Era ea şi era mai mult 
decât atât. Era o reprezentare a principiului feminin divin 
în creație şi aşa va fi pentru totdeauna. 

Este imaginea feminină a lui Dumnezeu. 

Legenda Pământului Sfânt de la Chartres şi La Beauce 
Păstrată în Libro Rosso 


Canossa, 1091 


Libro Rosso era în siguranţă în Canossa şi Învățătorul la 
fel. Mergea mereu la San Benedetto de pe Pad, dându-i 
învăţătură fiului Matildei, când se află că Henric se 
apropia de Mantova. Ordinul a avut suficient timp pentru a 
ascunde ceea ce rămăsese din obiectele lor, cele care nu 
fuseseră topite sau vândute pentru apărarea lui Grigore al 
VIl-lea. Fiul Matildei împreună cu câţiva călugări, s-au 
refugiat în siguranţă pe dealurile de lângă Florenţa unde, 
cu zeci de ani înainte, un călugăr sfânt pe nume Giovanni 
Gualberto  fondase un nou ordin. Ordinul, numit 
vallambrosan, era format din benedictinii cei mai severi, 
recunoscuţi de abatele de la Cluny ca fiind cei mai sfinţi 
dintre călugării lui Dumnezeu. Din acest motiv, regele 
Henric al IV-lea nu a îndrăznit să le facă niciun rău, iar 
mănăstirea de la Vallambrosa a fost declarată teritoriu 
neutru şi a devenit un refugiu sigur pentru călugării 
Matildei care au ales să meargă acolo. 

Aceşti călugări ai ordinului se vor uni în final cu 
vallambrosanii  benedictini, creând o filosofie hibridă 
secretă, cu reguli monastice stricte şi principii eretice, pe 
care Matilda o va susţine până la moarte. Vallambrosanii 
vor prelua proprietăţile din Florenţa ale Sfintei Treimi, 
unde ea îşi petrecuse adolescenţa, în cadrul învățăturilor 
Ordinului. După patru sute de ani, importanţa acestui 
lucru - susţinerea financiară a Matildei şi rezistenţa celor 
mai sfinte învățături ale ordinului - va deveni vizibilă, 
pentru că Sfânta Treime se va dezvolta în pântecele din 
care s-a născut Renaşterea. 

Matilda îşi petrecuse dimineaţa compunând o scrisoare 
de danie către Sfânta Treime, un document legal care 
asigura că sprijinul financiar va continua pentru ordin din 
Roma în cazul morţii ei. Făcând aceasta, ea îşi folosea 
toate cunoştinţele despre lege; de aceea, când a terminat 

de scris documentul, se simţea neobosită. Nu-şi putea 
permite să se odihnească acum, când pământurile şi 
oamenii ei erau într-o primejdie atât de mare, aşa că 
îndată ce a pus peniţa deoparte, pentru a lăsa cerneala să 
se usuce pe document, a pornit în căutarea lui Conn, ca să 
discute strategia militară. Henric prădase San Benedetto 
de pe Pad şi jefuise şi distrusese tot ce mai rămăsese din 
Mantova. Doar în Canossa mai erau în siguranţă şi era 
nevoie să se asigure că fortăreaţa e apărată până în dinţi 
tot timpul. 

Unul dintre oamenii lui Conn a venit să o anunţe pe 
Matilda că acesta fusese văzut îndreptându-se spre capelă. 
Ea observase că el petrecea mult timp acolo de la 
masacrele din Mantova. Când Matilda a ajuns la capelă, 
uşa era deschisă şi ea l-a văzut pe Conn rugându-se în 
genunchi, având în faţă Libro Rosso şi lângă el pe 
Învățător. Ea a aşteptat tăcută până când ambii bărbaţi au 
dat să se ridice; atunci a intrat în încăpere. 

Învățătorul era foarte bătrân acum, după o viaţă atât de 
lungă, dar nu arăta prea diferit de momentul în care 
Matilda îl întâlnise pentru prima oară, pe când era doar o 
fetiţă. Părea obosit şi probabil puţin epuizat, dar era într-o 
formă fizică remarcabil de bună pentru un bărbat de vârsta 
lui. Şi anii nu îi afectaseră deloc spiritul sau mintea. 

— Intră, copila mea dragă, intră! 

Matilda intră în capela ei, închinându-se în faţa 
frumoasei statui în mărime naturală a lui lisus şi a iubitei 
lui Maria Magdalena, după care se apropie să-l sărute pe 
Învățător pe obrazul cu cicatrice. Se uită la Conn, care 
părea ruşinat, ca şi cum ar fi fost prins făcând ceva foarte 
nepotrivit şi cu siguranţă ruşinos. 

— Cei doi prieteni pe care îi iubesc cel mai mult în lume, 
zâmbi Matilda, adăugând cu o notă de curiozitate în voce, 
dar ce ar putea face ei împreună? 

Înţelesese că acolo se plănuia ceva, dar nu ştia prea bine 
ce. 

Învățătorul se uită la Conn, care se făcuse atât de roşu 
la faţă, încât s-ar fi putut confunda cu părul Matildei: 

— Înainte de a-ţi vorbi despre decizia pe care a luat-o 
Învățătorul, şi eu alături de el, trebuie să-ţi spun o poveste, 
surioară. 

Era stilul lui Conn, să aibă de spus câte o poveste de 
fiecare dată în momentele dificile, aşa că Matilda nu a fost 
surprinsă la auzirea acestui răspuns, dar avea presimţirea 
că aceasta va fi o poveste diferită de toate celelalte spuse 
de el. Învățătorul s-a scuzat şi i-a lăsat pe amândoi în 
capelă, pentru a vorbi în linişte. 

După aproape douăzeci de ani în care păstrase taina, 
bărbatul numit după războinicul celt de odinioară, Conn al 
celor o sută de bătălii, i-a spus Matildei povestea lungii 
sale călătorii pentru a găsi o nouă viaţă în Toscana. 


> 


Conn, care se născuse şi fusese botezat cu numele 
Conchobar Padraic McMahon în regiunea Connacht, a 
plecat din vestul Irlandei când avea doar cincisprezece ani, 
după ce un atac al vikingilor i-a distrus satul. Cu trei ani 
înainte, el intrase într-o mănăstire şi se dedicase studiului 
limbilor clasice şi religiei. lubea învăţătura, trăia pentru ea 
şi, fiind unul dintre şapte fraţi, vocaţia de călugăr a lui 
Conn fusese rapid acceptată de tatăl lui, care avea acum 
un copil mai puţin pentru care să se îngrijoreze. Când au 
năvălit barbarii, Conn fusese trimis la o mănăstire mai 
înspre nord, pe râul Galway, ca să aducă cerneală şi 
pergamente pentru manuscrisele pe care novicii învățau să 
le înţeleagă. Aşa că era la adăpost când furtuna a izbucnit 
din Scandinavia. 

Deşi majoritatea vikingilor fuseseră alungaţi din Irlanda 
de marele rege Brian Boru în 1014, mai rămăseseră câteva 
regiuni izolate pe care războinicii violenţi ai Nordului 
continuau să le atace. De obicei, ei, atacau aşezările de pe 
râuri, nu numai pentru că acolo se aflau mai multe bogății, 
ci şi pentru că se aflau pe căile cele mai uşoare de scăpare 
pentru corăbiile înguste şi rapide ale vikingilor. În unul 
dintre aceste atacuri de pe râul Shannon, satul lui Conn 

fusese distrus, majoritatea locuitorilor, inclusiv părinţii, 
surorile şi fraţii lui, fiind măcelăriți. 

Mănăstirea lui Conn a fost şi ea jefuită şi arsă din 
temelii; călugării blânzi şi învăţaţi care deveniseră a doua 
familie pentru el fuseseră hăcuiţi. Conn era acum orfan cu 
adevărat. Era peste puterile lui să-şi vadă satul şi 
mănăstirea distruse. Şi-a înmormântat familia şi fraţii 
călugări cu mâinile lui, apoi s-a hotărât să părăsească 
Irlanda. Nu mai putea rămâne într-un loc unde asemenea 
violenţă era la ordinea zilei, când el nu-şi dorea decât 
singurătatea şi studiul. 

Amintindu-şi de zilele mai fericite petrecute alături de 
fraţii lui întru credinţă, gândurile tânărului Conn s-au 
îndreptat către un călugăr din Gallia care fusese oaspetele 
mănăstirii. Călugărul era cel mai învăţat bărbat pe care îl 
cunoscuse vreodată. Era fascinant şi plin de înţelepciune. 
În plus, era blând şi iubitor, calităţi neobişnuite la un 
cărturar. Conn îi iubea pe toţi fraţii lui călugări din 
mănăstire, chiar şi pe severul abate care îl bătea adesea 
când îl prindea că-şi bagă nasul în mitologiile păgâne 
celtice consemnate în bibliotecă. Dar acest călugăr francez 
era primul bărbat cu adevărat sfânt pe care Conn credea 
că l-a întâlnit. Călugărul, care i-a spus că nu are niciun 
nume, i-a povestit despre învăţătura pe care o primise într- 
un loc numit Chartres, unde se afla o şcoală a spiritului 
cum nu era alta pe lume. Când călugării mai în vârstă 
dormeau, Conn stătea treaz şi îl asculta pe francez vorbind 
în termeni care erau evident eretici. Totuşi, el nu era şocat 
de punctul de vedere al străinului. Era fascinat, 
recunoscând un adevăr ciudat în felul cum îi prezenta 
lucrurile acesta şi fiecare revelaţie îl tăcuse să tânjească 
după altele la fel. 

Oaspetele i-a vorbit lui Conn despre un bărbat pe nume 
Fulbert, care era episcopul din Chartres, precum şi despre 
forţa din spatele marii şcoli de pe lângă catedrală. Când 
catedrala a ars din temelii în 1020, într-un incendiu 
probabil intenţionat, Fulbert a fost cel care a reconstruit-o 
într-un stil romanic tradiţional. A angajat cei mai buni 

artişti, care şi-au concentrat eforturile asupra criptei sfinte 
de sub catedrală. În criptă se aflau o fântână străveche, 
despre care se spunea că este cea mai sfântă de pe 
pământ, şi sculptura în lemn de păr sfinţită a Fecioarei, 
numită Doamna noastră de Sub Pământ. Fulbert a apărat 
şi a păstrat toate acele obiecte cu cea mai mare grijă. 

Călugărul francez vorbea despre învăţăturile marilor 
greci, mai ales despre cele ale lui Platon şi Socrate şi 
despre o metodă de predare numită dialectică, una dintre 
artele liberale acceptate. Dialectica era metoda 
argumentului civilizat, iar prin această metodă oamenii 
erau învăţaţi să gândească şi să analizeze astfel un 
argument şi un contraargument. Prin intermediul acestei 
metode s-a format cel mai important elev al lui Fulbert, cel 
ce va rămâne în istorie cu numele Berengar din Tours. 
Deşi Berengar a moştenit conducerea şcolii din Chartres la 
moartea mentorului său, Fulbert, lupta lui necruțătoare cu 
Biserica i-a stricat reputaţia. Berengar se opunea doctrinei 
transsubstanţierii, credinţa Bisericii că pâinea şi vinul 
sfinte ale cuminecăturii se transformă într-adevăr în trupul 
şi sângele lui lisus odată ce sunt sfinţite, argumentând că 
acesta trebuie să fie un concept spiritual şi nu unul fizic, 
citând părinţi ai Bisericii şi un „text antic misterios” pentru 
a da mai multă credibilitate opiniilor sale. 

Textul tainic pe care călugărul îl numea Cartea Iubirii îl 
obseda pe tânărul Conn în timp ce asculta poveştile 
oaspetelui francez. Acesta îi dezvăluise doar taina că 
măreaţa carte fusese scrisă chiar de mâna Domnului că 
fusese adusă în Franţa de Maria Magdalena după 
răstignire. Urmaşii ei protejaseră cartea şi învăţăturile ei 
timp de un mileniu. Dar climatul religios în Franţa se 
schimba, devenind tot mai puţin tolerant şi mai dogmatic, 
iar învățături adevărate, dar secrete deveneau periculoase. 
Credincioşii Cărţii Iubirii, creştinii puri care vor deveni 
cunoscuţi cu numele de catari, au fost forţaţi să caute în 
pământ căi tainice de a-şi continua învăţăturile. În timpul 
neoplatonismului, al filosofiei şi al dialogurilor greceşti, 
învăţăturile eretice au continuat în regiunea La Beauce. 

Multe dintre principiile controversate de la începuturile 
creştinismului au fost rescrise în greacă pentru a putea fi 
prezentate ca învățături, nu ca erezii. 

In unul dintre aceste dialoguri, Berengar din Tours a 
adus pentru prima dată în discuţie transsubstanţierea. 
Explicându-i acest lucru lui Conn, călugărul i-a împărtăşit 
încet o învăţătură din Cartea Iubirii, recitând din 
documentul eretic: 


Ce este trupul meu? Trupul meu este Cuvântul, 
Adevărul Logosului. 

Ce este sângele meu? Sângele meu este 
Răsuflarea, exaltarea Spiritului care animă trupul. 

Oricine primeşte Cuvântul şi Răsuflarea a primit 
cu adevărat hrană şi îmbrăcăminte. 

Pentru că acestea reprezintă mâncarea, băutura 
şi veşmintele. 

Această pâine este trupul meu şi este Cuvântul 
Adevărului. 

Acest vin este sângele meu şi este Răsuflarea 
Spiritului. 


Conn era uluit. Deşi aceste cuvinte erau fără îndoială 
eretice, erau nespus de frumoase. Şi mai ales era logic 
pentru el că lisus folosea trupul şi sângele, pâinea şi vinul, 
ca metafore pentru o perspectivă mai spirituală a 
împărtăşaniei. 

Cu toate acestea, Biserica nu găsea această perspectivă 
deloc atrăgătoare. Protestele din Franţa şi apoi din Roma 
aproape l-au distrus pe Berengar, care a fost închis de 
regele francez pentru erezie şi şi-a petrecut restul vieţii 
într-o luptă continuă cu autoritatea Bisericii. 

Conn visa la ziua în care va putea cunoaşte alţi oameni 
ca acest călugăr francez şi ca profesorii lui extraordinari, 
care puneau totul în joc în numele adevărului şi 
înţelepciunii. A jurat că într-o zi va merge la acea şcoală şi, 
după ce ai lui au fost masacrați de vikingi, a încercat să-şi 
îndeplinească acest vis. Spera să găsească pacea pe care o 

căuta în şcoala din Chartres. 

Tânărul Conn a plecat, aşadar, spre Sud şi a vândut 
cerneala scumpă şi pergamentele unei mănăstiri de lângă 
Tralee. Din banii obţinuţi în urma vânzării şi-a cumpărat 
un loc pe o corabie care se îndrepta spre teritoriile 
normanzilor în Gallia. De acolo, va ajunge la Chartres ori 
călare, ori pe jos. S-a rugat la Dumnezeu să-l ierte pentru 
că folosise bunurile mănăstirii pentru a se întreţine, dar nu 
avea alte mijloace în acel moment şi a jurat să facă lucruri 
bune drept ispăşire. Astfel, a ajuns la destinaţie, la 
intrarea în catedrala lui Fulbert, reconstruită în locul 
clădirii distruse de curând, ce data din secolul al IX-lea şi 
care, şi ea, fusese construită pe un loc considerat de mii de 
ani pământ sfânt. 

Conn a petrecut aproape zece ani la Chartres, iar 
inteligenţa lui ascuţită l-a ajutat să devină expert în 
neoplatonism, în limba greacă şi în meditaţie, toate 
acestea fiind aspecte ale teoriei şi doctrinei religioase şi 
ale istoriei europene. Dar erezia a fost cea care i-a atins 
spiritul şi a prins rădăcini în el. Învățăturile din Cartea 
Iubirii au devenit raţiunea de a trăi a lui Conn. Aceste 
învățături nu erau predate oricui. Făceau parte din şcoala 
secretă a misterelor, care funcţiona în umbra şcolii oficiale 
din Chartres. O persoană putea obţine admiterea la 
această şcoală prin fapte bune şi predispoziţie puternică 
spre înţelepciune. Conn era un elev uimitor şi într-un timp 
foarte scurt a devenit un mare cunoscător al învățăturilor 
tainice. 

Învățăturile despre labirint erau esenţiale pentru 
această şcoală, iar Conn parcurgea cele unsprezece 
circuite în fiecare zi, înainte de a-şi începe studiile. In 
acele timpuri, în catedrală nu exista un labirint. Exista o 
grădină-labirint, construită din pietre, care era foarte 
folositoare. Acest labirint era construit după modelul celui 
al lui Solomon, cu un centru rotunjit în care iniţiaţii să se 
roage când ajung acolo. În centrul acestei grădini-labirint, 
în umbra structurii reconstruite a lui Fulbert, Conn a 
primit viziunea care urma să-i schimbe cursul vieţii. 

Totul a început cu o viziune a arhanghelului Mihail, 
mesagerul luminii care înfrânge întunericul. Mihail purta 
sabia înflăcărată, sabia adevărului şi a dreptăţii, în timp ce 
plutea deasupra labirintului şi deasupra lui Conn. Ingerul 
i-a amintit că numele lui, Micha-El, înseamnă „Cel care 
este asemenea lui Dumnezeu”. Apoi Conn a văzut o fetiţă, 
care avea probabil nouă sau zece ani, cu un păr roşu- 
arămiu şi cu o energie extraordinară. Era atacată de forţe 
nevăzute, iar Mihail şi-a dus sabia deasupra capului fetei 
pentru a împrăştia întunericul care ameninţa să-i facă rău. 
Apoi s-a întors şi i-a vorbit lui Conn. 

— lată, aceasta este misiunea ta. O vei apăra pe această 
fată, pe această fiică a lui Dumnezeu, mai presus de orice 
altceva şi oricât timp va fi nevoie. Vei deveni fratele ei şi 
cavalerul ei protector, vei fi aşa cum eu sunt pentru tine, 
un înger al luminii care înfrânge întunericul. Dar să nu faci 
vreo greşeală, aceasta este bătălia binelui împotriva răului 
şi vei fi chemat să lupti împotriva răului. Această copilă te 
aşteaptă în Toscana. Du-te acolo unde trăieşte ducele de 
Lorena, în Florenţa, iar acolo vei găsi menirea ta de ao 
proteja. 

Conn era consternat. Era, fără îndoială, o viziune de o 
asemenea limpezime, un mesaj atât de pur, încât nu putea 
face altceva decât să-l urmeze. Îşi dedicase zece ani din 
viaţă pregătirii spirituale intense pentru a primi exact 
asemenea mesaje clare. Dar viaţa de luptător cu siguranţă 
nu era pentru el. Deşi era puternic şi atletic şi era bine 
dezvoltat pentru vârsta lui, nu voia să fie soldat. De ce nu-i 
oferise Dumnezeu şansa de a rămâne la Chartres şi să 
devină profesor acolo? De ce avea El o asemenea dorinţă 
dacă acesta nu era destinul lui? Era un moment de criză 
spirituală pentru Conn, pentru că în Cartea Iubirii este 
scris că visele noastre ca oameni nu sunt accidentale, nu 
sunt întâmplătoare. Sunt mijloacele prin care sufletul 
nostru ne aminteşte ce trebuie să facem în această lume 
pentru a îndeplini promisiunea făcută lui Dumnezeu. 
Atunci de ce dorea singurătatea şi pacea şcolii, atunci 
când i s-a spus că războiul era chemarea lui? De ce iubea 


— 428 — 


Chartres mai presus de rațiune şi nu voia nimic mai mult 
decât să trăiască şi să moară în umbra binecuvântatei 
catedrale şi a şcolii ei de înţelepciune? 

Lui Conn aveau să-i trebuiască mulţi ani să înţeleagă 
complet răspunsul şi acest lucru era un element-cheie al 
învăţăturii. Este adevărat că adesea descoperim 
înțelesurile şi motivele pentru care se întâmplă lucrurile 
mulţi ani după ce acestea ne-au schimbat cursul vieţii. 

Conn îi făcuse o promisiune lui Dumnezeu şi voia să o 
îndeplinească. Dar, pentru a fi demn de a o apăra pe 
această mică prinţesă, trebuia să dobândească el însuşi 
calităţi de războinic. Astfel, Conn a devenit un mercenar, 
luându-şi slujbe peste tot în Europa pentru a învăţa de la 
cei mai mari căpitani de pe continent. După ce a fost 
supranumit Conn al celor o sută de Bătălii, a hotărât că 
este pregătit să o găsească pe Matilda în Florenţa. După 
ce a primit slujba pentru ducele Godefroi, Conn a aşteptat, 
urmărind-o pe micuța contesă, pe ascuns, până în ziua 
când ducele Godefroi l-a căutat şi i-a cerut să devină 
instructorul ei în mânuirea armelor. 

Din ochii lui Conn curgeau lacrimi când îi mărturisea 
Matildei ce mult o iubea, că ea era într-adevăr surioara lui 
de suflet şi că apărarea ei era datoria cea mai sacră şi 
onorabilă pe care putea să o aibă. Iar apoi i-a spus restul, 
iar ea a înţeles astfel de ce plângea. 

Conn o părăsea pentru a începe următoarea fază a 
destinului lui şi pentru a-şi realiza visul suprem. Urma să 
meargă la Chartres împreună cu Învățătorul. Şi luau Libro 
Rosso cu ei pentru a o duce într-un loc foarte bine apărat, 
unde avea să fie în siguranţă şi departe de Henric o dată 
pentru totdeauna. 

€> 


În cinstea tradiţiei celor din Lucca legată de Volto Santo, 
a fost construit un car pentru a transporta Libro Rosso, 
exact în acelaşi fel în care Chipul Sfânt fusese purtat 
cândva de-a lungul Italiei. Matilda le-a oferit doi boi albi ca 

zăpada, care să tragă carul în care va fi transportată Arca 
Noii Alianțe spre noua ei casă. Călătorii vor trebui să fie 
foarte atenţi când vor trece prin regiunile distruse de 
război din nordul Italiei cu încărcătura lor valoroasă. Arca 
se afla într-o cutie simplă de lemn, pentru ca valoarea 
conţinutului să rămână ascunsă. În arcă a fost făcut un 
fund fals în care era ascunsă Libro Rosso şi o altă 
structură a fost realizată pentru a depozita Arca. Un pictor 
a creat o imitație a vălului Veronicăi, făcut să pară 
imprimat cu chipul lui lisus pe mătase albă. Era un joc 
spiritual pentru ordin, deoarece chipul imprimat pe vălul 
Veronicăi era numit adesea Volto Santo, la fel ca şi 
tezaurul lor din Lucca. Această copie a fost pusă deasupra 
arcei ca o măsură de siguranţă: în caz că erau opriţi de 
trupele germane, aveau să spună povestea acestui văl 
sfânt şi să declare că îl duc din Italia în Franţa pentru a fi 
la adăpost în mănăstirea de la Cluny. În ciuda violenţei lor 
barbare din acest război, era puţin probabil ca vreun 
soldat german să atace călugări care duceau moaşte atât 
de sfinte. Mai mult, ei plecau din Italia, nu intrau. 

În final, pentru ca războinicul Conn să pară foarte 
convingător în chip de călugăr, s-a ras în cap. Când 
Matilda l-a văzut pentru prima dată astfel, a izbucnit în 
lacrimi. 

— Of, Dumnezeule, chiar mă părăseşti. 

Se aruncă în braţele lui, plângând ca un copil. Conn a 
îmbrăţişat-o, jucându-se cu părul ei, alintând-o în limba lui 
celtă, pentru ultima oară. 

— Te părăsesc doar temporar. Le temps revient, 
surioară. Ştii că familiile de suflet nu se despart niciodată 
cu adevărat. Te voi revedea curând, oriunde hotărăşte 
Dumnezeu. Se trase şi o prinse de bărbie cu mâna lui 
uriaşă. Vei fi apărată cum se cuvine. Arduino este un 
strateg mai bun decât am fost eu vreodată, e cel mai bun 
conducător militar din Italia. Dacă cineva te poate ajuta să- 
ţi recucereşti teritoriile din mâinile lui Henric, acesta este 
Arduino. Şi ai un nou câine de pază, nu-i aşa? Unul care te 
va apăra fără teamă. 

Se referea la Ugo Manfredi, soţul verişoarei ucise a 
Matildei, omul care fusese mutilat. In timpul 
convalescenţei, Ugo stătuse mult timp cu Conn. Işi 
petrecuse aproape întreaga viaţă ca fermier, iar munca îl 
făcuse să fie puternic şi viguros. Şi era inteligent. Această 
combinaţie îl va transforma într-un războinic eficace, unul 
absolut neînfricat, pentru că nu mai avea nimic de pierdut. 
Odată însănătoşit, Ugo a devenit o forţă fizică de care 
trebuia să se ţină seama, iar acea forţă era cu totul 
devotată contesei toscane care pusese unguentele 
vindecătoare cu propriile mâini pe ochiul lui. 

Matilda nu era supărată pe Conn pentru această 
misiune. Departe de ea gândul acesta, dimpotrivă, era 
recunoscătoare că Libro Rosso şi învățătorul vor dispune 
de cea mai bună apărare din Europa. La plecare, i-a dat lui 
Conn un pacheţel: 

— Ia-o cu tine. A fost alături de mine de când m-am 
născut şi am simţit întotdeauna că a avut grijă de mine. 
Acum va avea grijă de voi doi. 

Conn a desfăcut pânza care acoperea vechea statuie, 
încă foarte frumoasă, a sfintei Modesta. Ochii i s-au umplut 
de lacrimi şi şopti: 

— Mergem amândoi acasă. 

Matilda i-a luat mâna în mâna ei şi a început recitarea 
sfântă care se cuvine iubirii în toate formele ei, un 
jurământ pe care el îl ştia la fel de bine ca şi ea. 


Te-am iubit înainte 
Te iubesc astăzi 

Și te voi iubi din nou. 
Timpul se întoarce. 


Au rostit împreună aceste versuri, pentru ultima oară, 
printre lacrimi. 

W Capitolul şaptesprezece L 


Vatican, în prezent 


Maureen păşea acum cu un alt scop în bazilica San 
Pietro, acela de a se închina femeii pe care venise aici să o 
vadă de la început şi pe care simțea acum că o cunoaşte 
foarte bine - miraculoasa, înălţătoarea şi puternica Matilda 
de Canossa, contesa Toscanei. 

Versiunea completă a autobiografiei Matildei se încheia 
cu plecarea lui Conn şi a învățătorului spre Chartres. Se 
pare că Matilda şi-a pierdut interesul pentru consemnarea 
detaliilor vieţii ei după acel moment. Grigore murise, iar 
sfătuitorul ei spiritual şi cel mai bun prieten o părăsise 
pentru a merge în Franţa. Şi Anselmo murise, iar Isobel 
conducea ordinul în Lucca. Matilda a continuat să lupte 
împotriva lui Henric şi pentru Toscana şi mai ales pentru a 
proteja tronul Sfântului Petru de influenţele seculare. A 
făcut toate aceste lucruri pentru că făcuse o promisiune lui 
Dumnezeu, ei înseşi şi poporului ei. Şi nu s-ar fi odihnit 
până ce acea promisiune n-avea să fie îndeplinită. 

Autobiografia Matildei avea mai multe pagini, dar 
acestea erau cele mai apropiate de scrierile care marcau 
evenimentele cele mai importante. Una care ieşea în 
evidenţă pentru Peter era „Scrisoarea de la Patricio, care 
pleacă din Orval spre Chartres”. Scrisoarea nu spunea de 
ce Patricio abandona iubita mănăstire de la Orval, dar 
Matilda se va zbate pentru a-şi păstra teritoriile din 
Lorena, ceea ce însemna că probabil era un loc periculos 
pentru aliatul ei. 

Peter voia să cerceteze viaţa ulterioară a Matildei, să 
afle sfârşitul poveştii pentru Maureen, care devenise 
obsedată de contesa toscană. Ea ţinea foarte mult să ştie 
dacă Matilda a aflat vreodată dreptatea în ceea ce-l 
priveşte pe Henric al IV-lea, iar Peter era foarte fericit să-i 
spună că da. A durat mulţi ani, dar Matilda a câştigat până 

la urmă războiul pentru Toscana şi împotriva lui Henric. 
Soţia lui Henric şi chiar fiul lui au venit în tabăra Matildei 
până la urmă, căutând refugiu în Toscana de tiranul 
Henric, care abuzase fizic de soţia lui cu o asemenea 
violenţă, încât ea l-a chemat la judecată. Documentele 
istorice arătau că împărăteasa Adelaide, o prinţesă 
rusoaică, o implorase pe Matilda să o apere după ce i-a 
povestit ororile înclinațiilor sexuale ale lui Henric, printre 
care se numărau orgii şi liturghii negre. 

Maureen era şocată de acest aspect al poveştii Matildei. 
Ea fusese o luptătoare pentru drepturile femeilor cu sute 
de ani înainte ca acest termen să fie înţeles de toată 
lumea. Se pare şi că Matilda a fost prima femeie care a 
cerut o înţelegere prenupţială, aşa cum a fost prima 
femeie care a adăpostit victime ale violenţei domestice şi 
le-a protejat de făptuitori - chiar dacă cel care abuza de 
ele era regele însuşi. 

Incet şi cu grijă, cu strategia unui maestru al jocului de 
şah, Matilda a reconstruit Toscana. Puterea ei politică şi 
averile i s-au refăcut treptat şi apoi a încercat să 
cucerească pământurile lui Henric din Italia. În toamna 
anului 1092, purtând legendara armură din cupru, Matilda 
a condus o armată împotriva trupelor lui Henric, care 
furase zona din jurul Canossei de prea mult timp. Această 
luptă a fost, conform tuturor înregistrărilor istorice, un 
exemplu de strategie militară. Matilda, ajutată de Ugo de 
Manfredi şi de Arduino della Paluda, a înfrânt Germania. 
Apoi, după ce au recucerit cetatea familiei, armatele 
toscane i-au izgonit pe germani din majoritatea teritoriilor 
Matildei în cursul următorilor trei ani şi ea a domnit fără 
duşmani, tot restul lungii ei vieţi. 

Odată cu recăpătarea puterii politice, Matilda a susţinut 
cauza noului papă, care îmbrăţişase ideile lui Grigore, şi 
hotărârea lui de a separa papalitatea de influenţa puterilor 
seculare. El era un apărător înverşunat al independenţei 
Romei şi un adversar de neclintit al amestecului regalității 
în problemele spirituale. Matilda a avut toată viaţa o 
relaţie apropiată cu acest nou papă, Pascal al Il-lea. 

Asemănarea dintre numele lui şi numele de familie al lui 
Maureen nu trecuse deloc neobservată. Legăturile ei cu 
această poveste apăreau continuu, de unde nu te-ai fi 
aşteptat. 

Maureen s-a apropiat de mormântul din marmură, plină 
de venerație pentru splendida femeie care era înfăţişată 
acolo. Ţinea mitra papală şi cheile Bisericii pentru că acolo 
locuise şi condusese aici împreună cu cel pe care îl iubea. 
Împreună, ei îi reprezentau pe Solomon şi pe regina din 
Saba în timpul lor şi probabil erau chiar o imagine a lui 
lisus şi a Magdalenei, a lui El şi Asherah. Erau întruparea 
conceptului sfânt „Timpul se întoarce”. 

Şi Bernini, marele maestru baroc care moştenise 
desenele Sfântului Petru de la Michelangelo, ştia acest 
lucru. El a creat un desen puternic şi elegant care avea să 
păstreze taina în marmură, pentru cei ce au ochi de văzut. 

Arta va salva lumea. 

Atingând cu mâna marmura rece, sculptată de un artist 
care ştia mai mult decât spunea, Maureen examina 
imaginea unei scene din viaţa Matildei, înfăţişată pe 
mormânt. Înainte nu ar fi însemnat nimic pentru ea. Era 
evenimentul din Canossa, când Henric îşi cerea iertare în 
genunchi. Papa Grigore al Vil-lea era în prim-plan pe 
tronul lui. Matilda, desigur, stătea lângă el, aşa cum o 
făcuse la propriu şi la figurat de-a lungul întregii lor vieţi 
împreună. 

Povestea Matildei o inspira pe Maureen mai mult decât 
oricare altă poveste pe care o cercetase, cu excepţia 
probabil a istoriei strămoaşei lor, Maria Magdalena. 
Matilda, cu dedicarea ei nemaiîntâlnită faţă de egalitatea 
tuturor bărbaţilor şi femeilor înaintea lui Dumnezeu, cu 
pasiunea ei pentru caritate şi pentru îmbunătăţirea vie îi 
săracilor, a contribuit la încheierea evului întunecat al 
lumii, permiţând luminii să intre. Era, din multe puncte de 
vedere, prima femeie modernă. 

Dar lucrul cel mai important, Matilda şi-a ţinut 
promisiunile. Nu a încetat niciodată să lupte pentru 
reformele pe care Grigore încercase să le impună. O mie 

de ani mai târziu, reformele propuse de Grigore al VII-lea, 
alături de Matilda, erau considerate esenţiale pentru 
fundamentele Bisericii. 

Matilda şi-a dedicat viaţa poporului din Toscana şi 
prosperității lui, a construit şi a restaurat centre de 
educare spirituală în întreaga Italie, în timp ce se străduia 
ca episcopul ei drag, Anselmo, să fie canonizat şi să 
rămână în amintirea posterităţii ca un sfânt. A creat poduri 
şi clădiri şi a înfrumusețat structurile existente cu lucrări 
de artă: picturi, mozaicuri şi sculpturi, devenind prima 
protectoare a artei din Toscana. Ea va fi predecesoarea 
marilor patroni ai artei de la sfârşitul Evului Mediu şi din 
Renaştere. Matilda le cerea artiştilor şi sculptorilor ei să-şi 
semneze lucrările, un asemenea lucru fiind nemaiauzit 
până atunci, deoarece ea credea că posteritatea ar trebui 
să-şi amintească numele celor care au creat asemenea 
frumuseți. 

Ca dar pentru oraşul ei de suflet, Lucca, ea a creat şi a 
plătit pentru un pod uriaş peste râul Serchio, care avea să 
uşureze atât comerţul, cât şi călătoriile. Podul a fost numit 
Ponte della Magdalena, Podul Magdalenei, şi era o operă 
de artă şi inginerie demnă de numele şi moştenirea Marii 
Doamne. Era construit dintr-un semicerc care părea că se 
ridică din apă. Văzut de la distanţă, forma se reflecta în 
apă, creând un cerc perfect. În reflexia lui, cercul era 
întreg. 

Iar Matilda din Canossa a rămas credincioasă învăţăturii 
Căii în tot timpul domniei ei. A introdus egalitatea şi 
toleranța în mintea poporului ei într-un moment al istoriei 
în care nu existau cuvinte pentru asemenea concepte. A 
fost o femeie unică, având o viaţă şi o moştenire eroice. 

Ea era, pur şi simplu, Matilda. Prin bunăvoința lui 
Dumnezeu care există. 


Când Adam, primul bărbat, era pe moarte, l-a rugat pe 
arhanghelul Mihail să vină la el pe patul morţii. Micha-El, 

îngerul al cărui nume înseamnă „Cel care este asemenea 
lui Dumnezeu”, a venit la Adam şi s-a oferit să-i 
îndeplinească o ultimă dorinţă. Adam a dorit să i se dea o 
sămânță din Copacul Vieţii, simbolul mamei sfinte 
Asherah, încât să poată căpăta toată înțelepciunea ei şi să 
ştie toate răspunsurile la misterele vieţii pe pământ înainte 
de a părăsi acest loc, sperând şi că, poate, proprietăţile 
dătătoare de viaţă ale divinității ei l-ar salva. 

Mihail i-a îndeplinit dorința şi a pus sămânţa cerută 
Chiar în gura lui Adam. Dar, înghiţind-o, primul bărbat a 
tras aer în piept pentru ultima dată. In loc să-l salveze, 
Copacul Vieţii i-a adus pieirea. Era prea multă înțelepciune 
pentru a fi cunoscută de un singur om. Adam a fost 
îngropat, iar în primăvara următoare, un răsad a crescut 
din sămânţa din gura lui, străpungând pământul. A apărut 
astfel un copac măreț, care a înflorit timp de multe secole, 
înainte să fie tăiat cu toporul de ignoranţii care nu credeau 
în puterile sau divinitatea lui. Lemnul copacului sfânt a 
fost folosit pentru construirea un pod peste ape, care 
ducea la Ierusalim. 

Când Makeda, regina din Saba, a venit la Solomon, în 
drumul ei lung, ea a trecut peste acest pod în ultima zi a 
călătoriei ei. Se spune că, datorită harului ei, şi-a dat 
seama imediat că podul a fost construit dintr-un lemn 
special. Lemnul i s-a plâns şi i-a spus că a fost odată 
Copacul Vieţii, înainte ca oamenii lipsiţi de înţelepciune să- 
l distrugă. Frumuseţea lui Asherah, cândva un element viu 
şi vital pe pământ, a fost tăiată în bucăţi de ignoranți. 

Regina din Saba a căzut la pământ uluită şi s-a închinat 
lemnului, dându-şi seama în acest timp că primise un dar 
divin. Dar tristeţea ei la această mare pierdere i-a sfâşiat 
inima şi a început să plângă. Când lacrimile ei au atins 
lemnul, înțelepciunea care fusese închisă în el pentru atâta 
timp a fost eliberată pentru ea, iar ea a primit apoi o 
viziune de la Dumnezeu. Makedei i s-a arătat că un nou 
ordin, o nouă mărturie şi un nou mântuitor se vor ridica 
din neamul lui David şi Solomon pentru a schimba lumea. 
Din păcate, ea a văzut şi o tragedie în viziune. Acest 


— 436 — 


mântuitor al luminii avea să fie omorât pentru credinţele 
lui frumoase, omorât chiar pe lemnul pe care ea 
îngenunchea acum. 

În timpul întâlnirii ei cu regele Solomon, regina din Saba 
i-a povestit cele întâmplate. Solomon era îngrijorat din 
cauza acestei viziuni şi credea că i-a fost dată ei pentru ca 
ei împreună să-l poată salva pe descendentul acestei 
profeții. De aceea, Solomon a ordonat distrugerea podului 
şi îngroparea lemnului în afara zidurilor Ierusalimului. Cu 
a sa credinţă şi înţelepciune, Solomon spera că, înapoind 
lemnul pământului, Copacul Vieţii ar putea creşte din nou. 
Dacă acest lucru n-avea să se poată întâmpla, atunci el 
spera că măcar să poată înlătura posibilitatea ca lemnul să 
fie folosit pentru uciderea acestui om sfânt care trebuia să 
vină. S-a făcut acest lucru şi lemnul a rămas îngropat în 
afara Ierusalimului timp de paisprezece generații. 

Dar, în timpul lui Ponţiu Pilat, lemnul a fost descoperit 
din întâmplare de către legionarii romani, care săpau gropi 
comune pentru răsculații evrei. Ei au adus lemnul la 
Ierusalim, unde a fost folosit pentru a face crucea pe care 
Domnul Nostru şi-a întâlnit soarta divină în vârful dealului 
Golgota. 

Destinul unui om nu poate fi evitat când este scris în 
stele. 

Mai departe se spune că locul unde regina din Saba şi 
Solomon au avut prima lor întâlnire sortită era chiar locul 
care va deveni Mormântul Sfânt. Se pare că există locuri 
ale pământului care işi au propriul destin, alese de 
Dumnezeu ca locuri ale puterii. 

Cei ce au urechi de auzit să audă. 


Legenda Sfintei Cruci, Partea Întâi, 
aşa cum a fost păstrată în Libro Rosso 


Roma, în prezent 


Berenger şi Maureen se plimbau prin Piazza della 
Rotonda, de mână, întorcându-se la hotel. Pantheonul 

strălucea sub luminile reflectoarelor, iar fântâna clipocea, 
totul în armonie cu agitația veselă de care era cuprinsă 
vechea piaţă în fiecare seară. Comercianţii vindeau jucării 
zburătoare şi suvenire ieftine turiştilor care încă nu se 
săturaseră să plătească prea mult pentru paste mediocre 
în cafenele deschise în clădirile de pe margine. Maureen 
învățase repede că, dacă mergea câţiva paşi mai departe 
de marile localuri din Roma, putea găsi o bucătărie mult 
mai gustoasă la preţuri care nu includeau chiria pentru 
panorama istorică. În acea seară, au luat cina în piaţa din 
apropiere, dedicată Mariei Magdalena, unde un frumos 
portret al Doamnei lor era păstrat într-o ramă mare, ovală, 
într-un colţ al pieţei. 

Maureen şi Bérenger au ocolit piaţa agitată, la fel de 
plină de viaţă primăvara precum este Trocadero din Paris 
sau Times Square din New York. Când au intrat în hotel, 
portarul de noapte a recunoscut-o pe Maureen şi i-a făcut 
un semn. 

— A fost lăsat un colet pentru dumneavoastră. Un 
moment! 

S-a grăbit într-o cameră din spate şi s-a întors cu un 
pachet de mărimea unei cutii de pantofi, învelit în hârtie 
maronie. Pachetul simplu l-a făcut pe Berenger să devină 
imediat bănuitor. 

— Aţi văzut cine a lăsat coletul? 

— Un curier. De la o firmă locală. A trebuit să semnez 
pentru primire. 

Maureen i-a mulţumit şi a luat coletul. Pentru o clipă, 
sperase ca pachetul să conţină cel puţin carneţelele ei care 
lipseau; era prea mic pentru a conţine laptopul ei. 
Aşteptând liftul, amândoi priveau pachetul. În colţul din 
stânga sus era o semnătură scrisă de mână pe hârtia 
maronie; un singur cuvânt: DESTINO. 

— Fir-ar să fie, cine e acest individ? bombăni Berenger, 
iritat. Misterul îl enerva, deşi nu voia să îi arate lui 
Maureen cât era de deranjat de fapt. Era obişnuit să deţină 
mereu controlul şi începea să se enerveze din cauza unui 
joc în care nu el era cel care îi controla pe jucători sau 

regulile. 

— Ştie prea multe despre sosirile şi plecările noastre, 
ştie despre viaţa ta. Ştie ceva despre mine, cu siguranţă. 
Şi... 

— Şi ştie ce visez. Cum e posibil aşa ceva? 

Au pus cutia pe pat şi s-au aşezat de-o parte şi de alta a 
ei, deschizând-o împreună. În timp ce înlătura hârtia 
maronie, Maureen scoase un strigăt de durere. Era o 
simplă tăietură de la hârtie, cu toate că era destul de 
adâncă, pe interiorul degetului ei mijlociu, şi începuse să 
sângereze. Şi o ustura foarte tare, aşa cum se întâmplă de 
obicei cu tăieturile de hârtie. S-a ridicat să-şi spele mâna şi 
şi-a înfăşurat un prosop pe degetul rănit pentru o clipă, 
până ce sângerarea s-a oprit. Apoi s-a întors la Berenger 
pentru a termina de desfăcut pachetul. El i-a sărutat mai 
întâi uşor degetul rănit şi s-a uitat să fie sigur că nu e prea 
adâncă tăietura. 

Deşi coletul era adresat foarte simplu lui Maureen, în 
interior se aflau două cutii mai mici, fiecare cu alt 
destinatar. Una era pentru MAUREEN, cealaltă pentru 
BERENGER. 

— Tu primul, spuse Maureen întinzându-i cutia. Avea 
mărimea unei cutii de cadou pentru o bijuterie, iar când o 
deschise, văzu că într-adevăr conţine ceva neasemuit şi 
valoros, ca o bijuterie. Înăuntru se afla un relicvariu mic 
din argint, oval, realizat ca un medalion, dar cu un căpăcel 
care acoperea partea de sus, ca un capac de cutie. Capacul 
acoperea un sigiliu din ceară roşie, care se foloseşte de 
obicei atât pentru a proteja, cât şi pentru a da 
autenticitate obiectelor religioase. În acest caz, sigiliul era 
atât de vechi şi deteriorat, încât era imposibil de înţeles 
cum arăta imaginea originală în întregime, dar se puteau 
vedea stele micuţe în ceea ce părea să fie un model 
circular, imprimat în ceară. 

Deşi era mai mică decât degetul mare al lui Maureen, 
cutiuţa era, dimpotrivă, foarte ornată cu detalii şi foarte 
bine păstrată. Pe capacul de argint era înfăţişat un 
moment al  crucificării. La piciorul crucii, Maria 
Magdalena, cu părul lung şi în genunchi, era lipită de 
picioarele iubitului ei care era pe moarte. În mod straniu, 
singurul element care mai apărea - realizat cu grijă - era 
un templu cu coloane construit pe un deal în spatele lor. 
Templul părea clar grecesc, asemănându-se cu cel de pe 
Acropole din Atena, altarul construit pentru a cinsti 
înţelepciunea şi forţa feminină. 

Berenger l-a recunoscut imediat. 

— Este un templu care o simboliza pe Sofia, 
înţelepciunea divină feminină. Artiştii asociaţi cu legenda 
Sfintei Familii îl foloseau când o pictau pe Maria 
Magdalena pentru a arăta că ea era posesoarea ştiinţei, la 
fel cum făceau şi societăţile secrete afiliate cu tradiţiile 
liniei de descendență timp de secole întregi. Templele 
Sofiei pot fi recunoscute uşor, pentru că au acoperişuri 
rotunjite care trimit la formele feminine. 

Maureen dădu din cap. Când cercetase operele de artă, 
în căutarea imaginilor legate de Maria Magdalena, văzuse 
numeroase reprezentări italiene ale răstignirii 
asemănătoare cu aceasta: Maria la baza crucii, de obicei 
ţinând-o strâns în braţe. În multe cazuri, în fundal era o 
structură care semăna cu un templu grecesc. Unii artişti 
reprezentau templul în ruine, simbol al pierderii 
înţelepciunii divine feminine în lumea noastră. 

Berenger a deschis cutia ca să vadă ce e înăuntru. Era 
ceva minuscul, atât de mic încât era aproape invizibil. Un 
firicel de lemn era fixat de un fel de răşină, lipită în centrul 

unei flori aurii. Sub ea se afla o bucăţică de hârtie, scrisă 
de mână într-o formă îngrijită: V Croise. 

Era o abreviere pe care amândoi o înțelegeau, chiar 
dacă era în franceza veche, Vraie Croise. S-au uitat unul la 
celălalt, rostind la unison: „Adevărata Cruce.” 

Fusese o vreme, până nu demult, chiar până în urmă cu 
o săptămână, când Berenger Sinclair ar fi râs de orice 
relicvă care i-ar fi fost prezentată ca o bucăţică din 
Adevărata Cruce, mai ales dacă proveniența obiectului nu 
putea fi stabilită. Dar, având în vedere evenimentele 
recente şi prezenţa lui Maureen în Roma, ştia că acum nu 
era loc de scepticism. Dimensiunea infimă a aşchiei îi 
garanta şi mai mult autenticitatea. Dacă un şarlatan ar fi 
creat o imitație pentru piaţa neagră, n-ar fi făcut o aşchie 
vizibilă cu ochiul liber? 

Maureen a tresărit deodată şi a scos un strigăt. 

— Ce se întâmplă? 

Ţinea aşchia în palma deschisă. Când ea a tresărit, 
aceasta a căzut pe pat. Berenger s-a aplecat să o ridice. 

— Pune mâna pe ea, îi ceru Maureen. 

Chipul lui exprima uimire când a ridicat-o. 

— Este fierbinte. A 

Maureen a dat din cap. În timp ce ţinea relicva în mână, 
metalul începuse să se încălzească şi ajunsese atât de 
fierbinte, încât îl scăpase din mână. 

Acum se răcea, aşa că Berenger a pus firicelul de lemn 
la loc în cutia lui. 

— Bérenger, priveşte! Unde m-am tăiat în hârtie. Nu mai 
am nicio urmă. 

Întinse mâna să-i arate. Ţinuse rămăşiţa în mâna rănită. 
Tăietura, lungă de trei centimetri, pe care o văzuseră şi ea, 
şi Berenger cu doar câteva minute înainte, dispăruse. 

El clătină din cap tăcut, apoi luă bileţelul aflat lângă 
cutiuţă, scris pe hârtia deja cunoscută, cu acea 
monogramă ciudată, litera A legată de un E întors, şi îl citi 
cu voce tare lui Maureen. 


Aceasta a aparţinut odată unui alt Prinţ Poet, cel 

mai mare care a trăit vreodată. Eşti însărcinat să 

porţi mantia lui. Fă acest lucru cu binecuvântare şi 
Dumnezeu te va răsplăti aşa cum spune profeția. 

Amor vincit omnia, 

Destino 


Pentru prima oară de când îl cunoştea, Maureen văzu că 
Bérenger îşi pierduse cumpătul. Era palid şi părea bolnav. 
Bântuit. 

Se întinse spre el şi îi luă mâna, uşor. 

— Ce se întâmplă? Ce înseamnă asta? 

El îi sărută mâna ca pentru a-i cere iertare că era evaziv. 

— Înseamnă... că trebuie să-ţi spun ceva. Dar nu chiar 
acum. Să ne uităm mai întâi la celelalte obiecte din 
misterioasa cutie a Pandorei. 

Maureen nu voia să lase baltă discuţia, dar pentru 
moment îi respectă dorinţa, pentru că şi ea era la fel de 
curioasă să vadă ce se mai afla în cutia cu comori. Aşa că a 
deschis pachetul adresat ei. In el se afla o altă cutiuţă 
pentru bijuterii, mai mare decât cea a lui Berenger. Era 
învelită într-un satin indigo, un material şi o culoare 
bogate, de o nuanţă între albastru-închis şi violet. Peste 
satin era aşezat un medalion care părea vechi, din cupru 
prelucrat. Bérenger l-a recunoscut imediat. 

— Labirintul de la catedrala din Chartres. 

Pe spate era inscripţionat, într-o franceză care părea 
mai modernă: 

Marie a choisi la meilleure part et personne ne la lui 
enlevera. 

Bérenger, care vorbea fluent franceza, a tradus 
inscripţia mai rapid decât ar fi putut Maureen, deşi 
amândoi au recunoscut pasajul imediat. 

— Maria partea bună şi-a ales, care nu se va lua de la 
ea. 

— Luca 10:42, răspunse Maureen. 

Toţi cei care o venerau pe Maria Magdalena cunoşteau 
acest pasaj pe de rost. Se întâmplă după ce Marta se 
plânge că ea face toată treaba în gospodărie, în timp ce 

Maria stă la picioarele lui lisus şi îl ascultă. lisus îi 
răspunde, luând apărarea Mariei prin această frază 
enigmatică. 

— Ce crezi că înseamnă asta? rupse tăcerea Maureen. 
Pentru că ştim amândoi că nu va avea o interpretare 
evidentă, conformă Scripturii. 

— Desigur că nu. Se află pe spatele imaginii cu labirintul 
din Chartres şi este în franceză, deci aceste elemente se 
află într-o legătură evidentă. Citeşte bileţelul! 

Maureen scoase bileţelul, fără să-şi poată ascunde şocul 
în timp ce îl citi. 


Cartea Iubirii se află în catedrala din Chartres. 
Acesta este destinul şi destinaţia ta în data de 21 
iunie. Fereastra 10. 


Deşi primul rând avea un impact semnificativ - Cartea 
Iubirii putea fi oare într-adevăr în Catedrala din Chartres? 
Rândurile care au urmat au lăsat-o fără cuvinte. 


lată Cartea Iubirii. Urmează calea care ţi s-a 
arătat şi vei găsi ceea ce cauţi. Odată ce ai găsit-o, 
trebuie să o împărtăşeşti lumii şi să îndeplineşti 
promisiunea pe care ai făcut-o. Adevărul nostru a 
fost în întuneric pentru prea mult timp. 

Amor vincit omnia, 
Destino 


Cuvintele erau literalmente cele spuse de lisus în visele 
ei despre Cartea Iubirii. Autorul acestui bilet, acest 
Destino, era un mesager al lui Dumnezeu? Sau el era hoţul 
care îi furase laptopul şi carneţelul, iar acum o chinuia pe 
Maureen cu propriile notițe? 


După sacrificiul Domnului Nostru în Vinerea Neagră, 
cinstitul Iosif din Arimateea împreună cu binecuvântații 
Nicodim şi Luca au adunat toate obiectele esenţiale pentru 
destinul Lui. Bârnele crucii, piroanele, ghimpii şi sentința 

scrisă de Pilat din Pont au ajuns în paza lui Nicodim, iar 
Ordinul Sfântului Mormânt l-a ţinut ascuns într-o cameră 
subterană. După înviere, giulgiul sfânt în care fusese 
învelit trupul lui lisus a fost dus şi el de către Ordin în 
acest loc tainic. Incăperea era zăvorâtă cu bolovani uriaşi, 
iar pentru a-i mişca era nevoie de forța multor bărbați. 
Aceste rămăşiţe sfinte erau foarte bine apărate, deoarece 
puterea lor era considerată prea mare şi intensă pentru un 
bărbat sau o femeie de rând. 

Cele mai sfinte dintre ele erau bârnele Sfintei Cruci, 
pentru că lemnul acela păstra în el întreaga istorie a 
poporului nostru. El reprezenta spiritul lui Asherah închis 
şi distrus, precum şi persecutarea tuturor celor ce voiau să 
restabilească statutul ei şi adevărul, după cum doreau ca 
momentul venirii lui Dumnezeu să ne arate Calea Iubirii, 
care este calea lui El şi a lui Asherah. 

Accesul la aceste relicve era permis doar celor mai 
importanţi membri ai Ordinului, familiei şi credincioşilor o 
dată pe an, la comemorarea sacrificiului Domnului nostru, 
adică din Vinerea Sfântă până în ziua Învierii Lui. Relicvele 
erau închise şi păstrate cu grijă în tot restul timpului. 

Când binecuvântatul Sfânt Luca a venit în Italia, el le-a 
făcut o hartă detaliată fraţilor din Ordinul Sfântului 
Mormânt din Calabria, indicând cu precizie locul unde se 
aflau moaştele. Deoarece în Ierusalim erau mari tulburări, 
Luca se temea ca moaştele să nu fie în primejdie sau poate 
Chiar să fie uitate de generațiile viitoare dacă membrii de 
acolo ai Ordinului vor fi nevoiţi să părăsească ţara natală. 
Și aşa s-a şi întâmplat când maleficul împărat Titus a 
distrus Templul din Ierusalim şi a încercat să-i ucidă atât 
pe evrei, cât şi pe primii creştini în anul 70 d.Hr., iar 
moaştele au fost abandonate, deoarece oamenii au fugit 
pentru a-şi salva vieţile sau au murit în luptă. 

Două secole şi jumătate mai târziu, harta realizată de 
Sfântul Luca a fost încredințată mamei împăratului 
Constantin, în dar pentru generozitatea şi protecţia pe 
care ea le oferise Ordinului. Sfânta Elena a format un grup 
nobil de războinici şi credincioşi, cu care a făcut o 

călătorie fără precedent pe Pământul Sfânt într-o expediţie 
în care să poată găsi comorile poporului nostru. Cu 
ajutorul hărţii Sfântului Luca, membrii grupului Elenei au 
reuşit să găsească peştera unde se afla comoara, cu 
ajutorul literei X care marca intrarea. Litera X a fost 
folosită de atunci încoace pentru a marca locurile 
comorilor. Odată cu relicvele Răstignirii, au mai fost găsite 
peştera şi leagănul în care au dormit atât lisus, cât şi 
sfânta sa fiică, pe când erau copii. 

Aceste rămăşiţe sfinte ale Domnului Nostru lisus Hristos 
au fost duse în Roma şi păstrate de marea împărăteasă. 
Însă, drept mulțumire pentru cei ce le-au protejat, 
bucățele din lemnul Sfintei Cruci au fost dăruite capilor 
Ordinului Sfântului Mormânt din Calabria, Roma şi Lucca. 
Acestea sunt obiectele cele mai sfinte şi mai puternice din 
istoria omenirii. Moaştele Sfintei Cruci au fost astfel 
împărţite în bucățele pentru a le împărtăşi binecuvântarea 
lor numeroaselor familii din Italia care au păstrat 
adevăratele învățături ale Căii Iubirii. Aceste fragmente 
conțin înțelepciunea lui Asherah, lacrimile reginei din Saba 
şi sângele lui lisus. 

Deşi  necredincioşii s-ar putea să-şi bată joc de 
veridicitatea acestor moaşte, oricine a avut bucuria de a 
ține în mână Chiar şi cea mai mică din bucăţile Sfintei 
Cruci nu va uita niciodată experienţa sfântă. Puterile ei 
vindecătoare sunt miraculoase şi trebuie puse doar în 
mâinile celor vrednici. 

Cei ce au urechi de auzit să audă. 


Legenda Sfintei Cruci, Partea a doua, 
aşa cum a fost păstrată în Libro Rosso 

1/ Capitolul optsprezece 


Vatican, în prezent 


Peter se opri din lucru întrerupt de Maggie Cusak. Un 
curier livrase un pachet pentru părintele Healy, spunându- 
i că trebuie să fie deschis urgent. Maggie lăsă pe birou 
coletul împachetat în hârtie maronie simplă, apoi ieşi din 
cameră, dând din cap. Adresa expeditorului nu era trecută 
pe pachet, doar în colţul din stânga sus era mâzgălit un 
cuvânt: DESTINO 

Peter îşi deschise coletul, neştiind că Maureen şi 
Berenger aveau aceeaşi experienţă de cealaltă parte a 
Tibrului. În cutia lui Peter se afla o statuie mică a 
Fecioarei cu Pruncul, sculptată într-un lemn de o culoare 
foarte închisă. Această Fecioară, oarecum rustică, era 
întronată, încoronată şi dominantă. În mâna dreaptă ţinea 
globul stăpânirii lumii. Copilul făcea semnul binecuvântării 
stând în poala mamei. La baza statuii, în partea din faţă, 
era inscripţionat textul: „Notre Dame de Montserrat”; pe 
partea din spate a bazei era sculptat un motto latin, Nigra 
sum sed formosa. 

Peter a recunoscut inscripţia în latină. Era o frază mult 
dezbătută, rostită de mireasă în Cântarea Cântărilor. Se 
traducea: Neagră sunt, dar frumoasă. Era semnificativă 
pentru ceea ce era cunoscut ca venerarea Fecioarei Negre 
în întreaga Europă. 

Preotul deschise apoi bileţelul alăturat, pentru a vedea 
ce alte indicii îl aşteptau. Conţinea un singur rând: „DE CE 
AI DEVENIT IEZUT?” 

Se gândi la Întrebare pentru o clipă. Nu era întrebat: de 
ce ai devenit preot? Il întreba mai precis: de ce ai devenit 
iezuit? lar această Fecioară era şi ea trimisă cu un scop 
precis. Era Fecioara din Montserrat, mănăstirea mistică 
din munţii din nordul Barcelonei. Peter fusese acolo de 
câteva ori. Precum mulţi dintre fraţii dinaintea lui, luase 

funicularul în locul telefericului, pe drumul abrupt spre 
mănăstire. Acesta era un pământ sfânt pentru membrii 
Societăţii lui lisus, mai bine cunoscută ca ordinul iezuiţilor. 
Era sfânt din mai multe motive, cel mai important fiind că 
fondatorul ordinului, Ignaţiu de Loyola, îşi descoperise 
credinţa chiar în această mănăstire şi chiar în prezenţa 
acestei Fecioare Negre. 


Neagră sunt, fete din Ierusalim, dar frumoasă. 

Astfel cântă Sulamita în Cântarea Cântărilor. Pentru că 
ea este mireasa primăvăratică, simbolul harului lui 
Asherah în forma umană. Ea împărtăşeşte cu femeile din 
Ierusalim secretele sale şi le primeşte în biserica ei. Cele 
care intră devin preotese în tradiţia nazarineană, adică în 
tradiția ascunsă. Ele devin cunoscute cu numele sacru 
Maria. Conducătoarea acestor femei, cea care este 
neprihănită în înţelepciune şi har, este protectoarea 
mulțimii. Doar o singură femeie va primi acest titlu, 
Magdalena, iar toate celelalte Marii vor sluji alături de ea. 

Negrul este culoarea înţelepciunii ei, pentru că a fost 
neştiută şi ascunsă în spatele vălului, complet nevăzută 
celor neiniţiați. 


Eşti grădină încuiată, 
sora mea, mireasa mea, 
fântână acoperită şi izvor pecetluit. 


Iubita este Madona Neagră, doamna ascunsă. Totuşi, ea 
a ales partea mai bună, ea este întruparea compasiunii pe 
pământ, ea este Mântuitoarea. Mireasa este prinsă în 
grădina închisă, izvorul ei de înţelepciune este oprit şi 
astupat de minţile închise ale oamenilor care şi-au 
îndepărtat inimile de la Sfântul Duh, Porumbiţa Sfântă. Nu 
va fi pace pe pământ până când ea nu va fi eliberată. 

Aceasta este apocalipsa care se apropie, care înseamnă 
pur şi simplu: descoperirea miresei. Pentru a ne salva, 
trebuie să înțelegem adevărata interpretare a apocalipsei. 
Și trebuie să o primim. 

Vălul trebuie ridicat, iar chipul miresei trebuie dezvăluit. 
Pentru că ea este Asherah, cea iubită de El, aşa cum se 
întoarce în timp în toate formele ei, pentru a se uni cu 
Mirele. Ea este regina din Saba, Fa este Maria Magdalena, 
Ea este în toate femeile care simbolizează armonia care 
vine odată cu reuniunea: bărbat şi femeie, precum în cer, 
aşa şi pe pământ. 


Porumbița mea, ce-n crăpături de stâncă, 
la loc prăpăstios te-ascunzi, 

arată-ţi fața ta! Lasă-mă să-ţi aud glasul! 
Că glasul tău e dulce şi fața ta plăcută. 


Aceasta este sarcina tuturor bărbaților care îl slujesc pe 
Dumnezeu cu toată inima, mintea şi sufletul lor pentru a 
ridica acest văl. Este de datoria noastră să o lăsăm pe 
mireasă să se arate, fermecătoare, să permitem glasului ei, 
care este o melodie a uniunii, să se facă auzit. Trebuie să 
ne trezim cât timp suntem în aceste trupuri pentru că totul 
există în ele. Trebuie să-i permitem miresei să ni se 
deschidă nouă, să ne primească şi să ne împărtăşească 
înțelepciunea ei neprihănită prin reuniunea noastră. 


De dormit dormeam, 

dar inima-mi veghea. 

Auzi glasul celui drag! 

El la uşă bătând zice: 
Deschide-mi, surioară, 
deschide-mi, iubita mea, 
Porumbiţa mea, curata mea! 


Cântarea Cântărilor, darul nostru de la Solomon şi de la 
iubita lui regină din Saba, este salvarea omenirii. Ea 
conține uniunea fericită a Tatălui şi a Mamei noastre în 
ceruri, prin copiii lor iubiți pe pământ. Conţine seminţele 
supreme ale înțelepciunii şi iubirii. 


Iubita mea este a mea, iareu sunta ei 

Ea partea bună şi-a ales, 
Care nu se va lua de la ea. 


Cântecul lui Solomon şi al reginei din Saba, 
din Cartea Iubirii, 
aşa cum a fost păstrată în Libro Rosso 


Roma, în prezent 


Trecuse bine de miezul nopţii, iar Piazza della Rotonda 
era liniştită. Negustorii îşi strânseseră de mult mărfurile, 
iar turiştii se întorseseră în camerele lor de hotel. Din când 
în când, perechi mai tinere treceau prin piaţă, poate în 
drum spre vreun restaurant, dar în rest liniştea nu era 
tulburată decât de clipocitului neîncetat al fântânii 
centrale. Aici stăteau Maureen şi Berenger singuri acum, 
în lumina lunii. Se aşezaseră pe treptele de piatră, cu 
spatele la obelisc şi cu faţa la măreţia Panteonului. 
Bérenger îi explica pe un ton blând şi plin de respect. 

— Care este singurul lucru pe care l-am învăţat cu toţii 
urmând această cale, având-o pe Maria Magdalena drept 
îndrumător? Ea ne-a învăţat atât de multe lucruri, dar 
pentru mine nimic nu este mai important decât lecţiile 
despre echilibru şi armonie. Şi eu cred că asta ne arăta şi 
El, nu-i aşa? 

Maureen a dat din cap, fără să scoată un sunet; nu voia 
să-l întrerupă. 

— Gândeşte-te la asta o clipă. Există o profeție care ne-a 
fost lăsată de Sarah-Tamar, fiica neprihănită a doi profeti 
neprihăniţi. Tu cunoşti bine această profeție, pentru că ea 
ţi-a modelat viaţa. Este profeția femeilor care vor veni în 
momente diferite din timp şi vor îndeplini fapte importante 
din punct de vedere spiritual, pentru a se asigura că 
adevărul poporului nostru nu moare. Este legenda Celei 
Aşteptate, dar cuprinde şi filosofia timpului care se 
întoarce, nu-i aşa? Acum, amintindu-ne ceea ce ştim 
despre armonie şi uniune şi echilibru, lasă-mă să te întreb 
ceva. Dacă există o profeție despre o femeie care trebuie 

să vină şi să restabilească armonia, ce trebuie să existe 
pentru a echilibra acest lucru? 

Maureen nu trebuia să se gândească la acest lucru. 
Ajunsese deja la această concluzie încă de când se aflau în 
cameră. Voia doar să audă asta din gura lui, cu explicaţiile 
lui. Răspunse: 

— O profeție despre un bărbat care va face acelaşi lucru, 
care va completa munca ei. 

El îi zâmbi, deloc surprins că mintea ei era alături de a 
lui. 

— Da, răspunse el. Se numeşte profeția Prințului Poet şi 
provine tot din profeţiile micuţei noastre Sarah-Tamar. 

— Vrei să o reciţi pentru mine? 

Bérenger a dat din cap, a tras aer adânc în piept şi a 
recitat poetic, iar accentul lui scoţian accentua cuvintele 
profeţiei. Maureen se simţea cuprinsă de fiori. 


Fiul Omului va alege 

Când timpul se va întoarce pentru Prinţul Poet. 

El, cel care este un spirit născut din pământ şi din 
apă 

În împărăţia fiinţei jumătate capră, jumătate peşte 

Şi are originea celor binecuvântaţi. 


Cel care va nimici înrâurirea lui Marte 

Şi va înflăcăra înrâurirea lui Venus 

Pentru a întrupa harul, care distruge violenţa. 
El va inspira inimile şi minţile oamenilor 
Pentru a ilumina astfel calea slujirii 

Şi pentru a le arăta Calea Iubirii. 

Aceasta este moştenirea lui. 

Aceasta, şi aceea de a cunoaşte Marea Iubire. 


Berenger o privea fix pe Maureen când a terminat de 
recitat ultimul verset al profeţiei; au recitat împreună 
încheierea, care le devenise atât de cunoscută în ultima 
perioadă. 

— Cei ce au urechi de auzit să audă. 

Au rămas tăcuţi un timp, înainte ca Maureen să întrebe: 

— Împărăţia fiinţei jumătate capră, jumătate peşte? 

— Capricorn, explică Bérenger. Cei care nu ştiu mai 
nimic despre astrologie cred că zodia Capricornului este 
reprezentată de o capră normală, dar este, de fapt, o 
creatură mitică. O fiinţă jumătate capră, jumătate peşte 
reprezintă atât spiritul pământului, cât şi al apei. 

— Cum ar fi varianta masculină a unei sirene? Care este 
unul dintre simbolurile lui Asherah, iar ulterior simbolul 
descendenţei divine? 

— Exact. lar profeția spune lucruri clare şi despre 
celelalte semne astrologice. O predominanţă de planete în 
semnele de pământ şi de apă. Şi faptul de a nimici 
înrâurirea lui Marte se pare că se referă la acea planetă 
într-un semn de apă, mai ales Peşti. Deci vezi, precum Cea 
Aşteptată, Prinţul Poet trebuie să îndeplinească anumite 
condiţii ale naşterii şi ale sângelui. 

Maureen înţelegea totul, uimită de impactul acestei 
revelații. Răspunse, aproape în şoaptă. 

— Iar tu le îndeplineşti pe toate. 

— Da. 

— Şi presupun că, la fel ca şi Cea Aşteptată, ai şi tu un 
număr de fraţi istorici care au îndeplinit această profeție? 
Biletul lui Destino spunea că bucăţica ta din Adevărata 
Cruce a fost odată a marelui Prinţ Poet. 

— Da, şi încerc să îmi dau seama la care se referă 
Destino. Cred că vorbeşte despre René d'Anjou, pentru că 
el a fost regele Neapolelui şi al Ierusalimului şi conte de 
Provence. Istoria îl numeşte bunul rege René pentru că era 
ca un prinţ de poveste şi, de asemenea, mentorul şi 
binefăcătorul Ioanei d'Arc. A fost tatăl Margueritei 
d'Anjou, care a fost, de asemenea una dintre Cele 
Aşteptate, şi o femeie foarte puternică în istorie. 
Marguerite a devenit regina Angliei şi a câştigat lupta de 
la Lancaster din Războiul Celor Două Roze. 

— Într-adevăr? Vrei să spui că au existat două femei în 
acelaşi timp al istoriei care au îndeplinit profeția Celei 
Aşteptate? Ioana d'Arc şi Marguerite? Bunul rege Rene 

trebuie să fi fost foarte ocupat. 

Berenger râse. 

— Aşa se pare. Celălalt aspect pe care l-am observat 
este că fiecare bărbat care a îndeplinit profeția Prințului 
Poet a fost înconjurat de femei foarte încăpăţânate - dar şi 
foarte pline de inspiraţie pentru ei -, femei care şi-au 
schimbat modul de gândire şi vieţile în timp ce îşi modelau 
destinele. 

— Deci... Cea  Aşteptată şi Prinţul Poet trăiesc 
întotdeauna în acelaşi timp? 

— Dintre toate exemplele pe care le cunosc, aşa pare să 
fie. Dar au relaţii diferite. Uneori, sunt tată şi fiică, uneori, 
frate şi soră, alteori, nu fac parte din aceeaşi familie, dar 
au o relaţie de elev şi îndrumător. Desigur, cei mai 
legendari au tendinţa să fie îndrăgostiţi unul de altul, dar 
aceasta nu este singura opţiune. Cred că aceasta este 
calea lui Dumnezeu de a ne arăta nenumăratele forme pe 
care le poate lua o iubire atât de divină. 

— De orice formă e nevoie pentru ca profeţiile să fie 
realizate, cred. Îndeplinirea promisiunilor? 

— Da. Iar în secolul al XV-lea erau cu siguranţă multe de 
realizat. A fost o perioadă foarte puternică a istoriei, cu 
adevărat o eră care întrupa conceptul timpului care se 
întoarce. Se pare că, în anii 1400, Dumnezeu nu risca 
nimic. 

— Cine a fost Prințul Poet din acea perioadă? 

— Lorenzo de Medici, marele patron al Renaşterii. 

Maureen se gândea la acest lucru. 

— El era într-adevăr unul dintre noi? Nu m-aş fi gândit la 
asta niciodată. 

— Eu cred că trebuia să fie, dacă a inspirat bărbați ca 
Sandro Botticelli şi Michelangelo. Dar mărturisesc că ştiu 
mai multe lucruri despre partea franceză a familiei. 
Probabil acest Destino ne va da mai multe detalii, pentru 
că se pare că ne vom întâlni cu el sau cu cineva la solstițiul 
de vară. 

Discutaseră despre acest lucru mai devreme cu Peter şi 
căzuseră de acord că vor merge împreună la Chartres şi se 

vor întâlni acolo şi cu Roland şi Tammy. Dacă erau toţi 
împreună, riscau mai puţin să li se întâmple ceva rău. 
Numerele aduceau noroc. Berenger se gândea că Destino 
îi urmărea acţiunile. Cu doi ani înainte, Berenger o făcuse 
pe Maureen să se întâlnească cu el exact la fel, cerându-i 
să fie într-o biserică din Paris la solstițiul de vară. Cu 
siguranţă, Destino, oricine ar fi el, le cunoştea bine 
povestea împreună. Era un lucru intrigant şi tulburător. 

Maureen se gândea la revelaţia ultimei profeţii. 

— De ce nu mi-ai spus asta mai demult? 

— Pentru că aşteptam momentul potrivit. Dar, în mod 
evident, Destino a hotărât asta pentru mine, forţându-mi 
mâna. Totuşi, sunt bucuros că a făcut-o, acum sunt uşurat 
că ştii. Simt că nu mai ascund nimic faţă de tine. 

Maureen a înghiţit în sec, iar cuvintele pe care voia să le 
spună nu-i ieşeau de pe buze. Ochii i se umplură de 
lacrimi, smaralde strălucitoare în lumina lunii, care se 
reflecta de pe marmura Panteonului. 

Berenger îi luă ambele mâini în ale lui, mângâindu-le 
uşor în timp ce vorbea: 

— Şi aşa, draga şi scumpa mea Aşteptată... Vreau doar 
să ştii că înţeleg tot ceea ce tu reprezinţi şi prin ce ai 
trecut. Pentru că şi eu ştiu cum este să trăieşti în umbra 
aruncată de o profeție atât de puternică. 

— De când ai ştiut de Prinţul Poet? 

— Dintotdeauna. Eram copilul de aur, ştii? Cea mai de 
preţ avere a bunicului meu. Din acest motiv am petrecut 
atât de mult timp în Franţa când eram mic, în timp ce fraţii 
mei au rămas în Scoţia. Bătrânul Alistair m-a urmărit 
îndeaproape până în ziua în care a murit, pentru a vedea 
ce voi realiza, dacă voi îndeplini profeția. 

— Trebuie să fi fost foarte mândru de tine. 

Berenger ridică din umeri. 

— Nu ştiu dacă a fost. Nu am realizat nimic cât el a fost 
în viaţă. Chiar şi astăzi, tot nu ştiu prea bine ce se aşteaptă 
de la mine. Când te-am găsit pe tine... ei bine, a fost prima 
dată când am simţit cu adevărat că aş putea într-adevăr să- 
mi îndeplinesc destinul. 

Se opri pentru o clipă pentru a-şi trage răsuflarea, căci îl 
copleşise pe neaşteptate amintirea dezamăgirilor şi a 
dorințelor din ultimii ani. Îşi reveni însă repede şi 
continuă. 

— Maureen, ştiu că tu crezi că m-am grăbit să intru cu 
tine în toată această poveste şi acum sper că ştii de ce. 
Adevărul este că, în mod normal, sunt un om foarte grijuliu 
şi calculat în toate aspectele vieţii mele. Dar cu tine pur şi 
simplu nu pot să fiu aşa. Când te privesc şi văd ceea ce 
este în ochii tăi, văd persoana pe care am aşteptat-o. Nu 
doar în această viaţă, ci şi în celelalte. Poate de sute de 
ani, poate de mii de ani. Dar pe tine te-am aşteptat, pe tine 
şi numai pe tine. De asta sunt sigur. 

Maureen plângea acum, în timp ce asculta. Răspunse 
printre lacrimi: 

— Îmi pare atât de rău. Te-am făcut să treci prin atâtea, 
când tu ai fost atât de răbdător cu mine. Şi... cred că am 
fost adormită pentru foarte mult timp. 

El se întinse uşor şi îi prinse bărbia în mână. 

— E timpul să te trezeşti, Frumoasa mea Adormită. 
Porumbiţo, neprihănito. 

Aveau amândoi o stare dincolo de cuvinte. Maureen s-a 
lipit de el, primindu-i atingerea buzelor. In centrul pieţei, 
cu fântâna lui Isis curgând în spatele lor, iubiții profeţiei şi 
ai Scripturii împărtăşeau căldura nashakh-ului, sărutul 
sacru. Sufletele lor se uneau prin această armonizare a 
respirației. Acum nu mai erau doi; erau Unul. 

lar oraşul Etern era locul cel mai potrivit pentru o 
uniune atât de minunată. 


În dimineaţa următoare, Peter s-a trezit devreme pentru 
a lua în piept ziua care îl aştepta. Ştia unde îl va duce, 
chiar dacă nu ştia de ce. Va merge la biserica ridicată în 
cinstea Sfântului Ignaţiu, care întâmplător se afla la câteva 
sute de metri de hotelul lui Maureen. Avea senzaţia 
ciudată că acolo va găsi nişte răspunsuri. 

Peter îşi petrecuse multe nopţi făcând cercetări, în 
special despre Montserrat şi despre Madona Neagră. Ceea 

ce descoperise era tulburător. Se gândea la cât de 
interesant şi uneori şocant era atunci când informaţiile pe 
care le ai de ani de zile iau deodată un sens diferit, bazat 
pe schimbarea perspectivei. Pentru că, deşi îşi amintea 
unele dintre aceste amănunte despre Montserrat, acestea 
nu l-ar fi şocat în trecut aşa cum o făcuseră în acea zi. 

Montserrat, ca şi Chartres, a fost un loc de închinăciune 
cu mult înainte de apariţia creştinismului, recunoscut ca 
având o putere naturală extraordinară. Încă de la începutul 
creştinismului, fusese un loc de închinăciune dedicat 
Mariei, iar mănăstirea era numită Sfânta Maria. Ceea ce 
era tulburător pentru Peter era faptul că existau legende 
locale care arătau că acolo Maria însăşi înfăptuise mari 
miracole. El cercetase îndeaproape istoria creştinismului 
timpuriu şi folclorul, dar nu găsise nicio informaţie despre 
venirea în Spania a Mamei lui lisus. Dar erau nenumărate 
legende care o legau pe Maria Magdalena de această 
regiune. Montserrat se afla la limita sudică a ținutului 
eretic şi era aşa de două mii de ani. Pentru Peter exista o 
singură concluzie: miracolele care erau amintite cu atâta 
hotărâre aici în Montserrat erau ale Mariei Magdalena. 
Acesta era locul ei, mănăstirea ei, iar chipul sculptat în 
lemn era al ei. 

În Evul Mediu, mănăstirea era atât un cunoscut centru 
de învăţătură, cât şi un locaş de cultură vizitat de rege şi 
de aristocrație. Cele mai alese familii din nobilime din 
Franţa şi Italia îşi trimiteau fiii aici pentru a studia. Peter a 
găsit în arhive informaţii despre familii care reprezentau 
crema societăţii europene în ceea ce priveşte bunăstarea şi 
privilegiile, dar şi în ceea ce priveşte legăturile eretice. 
Ajunsese să cunoască foarte bine numele acestea de când 
studia Evanghelia după Maria Magdalena. 

Monserrat era numit adesea şi Muntele Graalului şi 
unele teorii susţinând că aici, adăpostit de vârfurile 
accidentate şi golaşe, se afla castelul Graalului din legenda 
lui Parsifal. Legătura cu Graalul şi ideea că „recipientul în 
care se afla sângele lui lisus” era o alegorie pentru soţia şi 
copiii lui lisus au dus la a da mai multă crezare ideii că 

Montserrat era un loc sacru pentru descendenţii Mariei 
Magdalena pentru cei ce urmau învăţăturile ei. 
Învățăturile lor. Şi dacă toate acestea nu erau de-ajuns, 
Montserrat era faimoasă pentru o Carte Roşie. În acest 
caz, ceea ce se numea Llibre Vermell era o carte cu imnuri 
sacre scrise în 1399, legată cu grijă în piele roşie câteva 
secole mai târziu pentru a fi protejată. Dar, la fel ca multe 
alte legende, şi aceasta apăruse din poveştile dinainte 
despre o carte misterioasă şi secretă care era ascunsă în 
mănăstire şi cunoscută doar de cei mai învăţaţi. 

Peste tot acest mister domnea străvechea sculptură a 
Fecioarei din Montserrat. Ea era numită în popor La 
Moreneta, expresie care însemna „micuța negresă”. Deşi 
documentele oficiale susțineau că a fost sculptată în 
secolul al XII-lea, legenda din Catalonia spunea că această 
sculptură mică şi totuşi puternică a Fecioarei fusese creată 
în Ierusalim în secolul I, de către Sfântul Luca sau de 
Nicodim. Aceeaşi mitologie indica faptul că mănăstirea, 
fost construită în jurul acestei statui când a fost 
descoperită, pentru că nu putea fi clintită din loc, oricâţi 
bărbaţi ar fi încercat. Ca şi sculptura preferată a Matildei, 
Volto Santo, Madona din Montserrat alesese locul unde 
voia să rămână şi de aceea nu putea fi clintită. 

Ceea ce l-a şocat pe Peter a fost încă o asemănare 
ciudată dintre Chipul Sfânt din Lucca şi Madona din 
Montserrat. Ambele opere de artă reprezentau un tipar 
secret pe care el îl cerceta în biserică. Erau două sculpturi, 
ambele frumoase din punct de vedere artistic şi având 
legături legendare puternice cu secolul I. Şi totuşi în 
ambele cazuri, Biserica insista că niciuna nu era originală. 
Fiecare piesă a fost declarată o copie din Evul Mediu. 
Acest lucru ar fi foarte uşor de înţeles dacă ar fi adevărat. 
Ceea ce i se părea fascinant lui Peter era faptul că existau 
mai multe informaţii care confirmau că aceste obiecte ar 
putea fi originare din secolul I decât „dovezi” că ar fi copii. 
După părerea lui, probabilitatea ca aceste două obiecte să 
fie originale era mai mare. Volto Santo, de exemplu, era 
considerat original pe vremea Matildei. Dacă sculptura de 

acum era un fals din Evul Mediu, ce s-a întâmplat cu 
originalul? Şi de ce nu s-a ştiut nimic când acesta a fost 
scos din Lucca, dacă aşa s-a întâmplat? De ce nimic din 
istorie nu indică scoaterea Chipului Sfânt din locul ales de 
Dumnezeu în care să rămână pentru eternitate? Peter 
credea acest lucru pentru că originalul nu ar fi fost mutat 
niciodată. Volto Santo din Lucca de astăzi era, de fapt, 
originalul sculptat de Nicodim. Şi începea să creadă 
acelaşi lucru despre Madona din Montserrat. 

Dar de ce? De ce nu ar vrea Biserica să ştie oamenii că 
aceste obiecte sunt autentice? Acest lucru le-ar face mai 
valoroase; cu toate acestea, părea că se fac mari eforturi 
pentru a convinge publicul că multe dintre aceste obiecte 
sacre din secolul I sunt falsuri şi că toate originalele au 
dispărut pur şi simplu în negura timpului. Va trebui să 
cerceteze acest lucru şi să-l înţeleagă. Ar putea fi valabil 
acelaşi lucru şi despre Giulgiul din Torino? Dintr-un motiv 
pe care încă nu-l cunoştea, Biserica voia ca oamenii să 
creadă că giulgiul este fals, când ei ştiau de fapt că este un 
obiect cu o putere imensă? Cât de mare era oare toată 
această mistificare? 

Peter vizitase de curând Biserica Sfintelor Scări de 
lângă palatul Lateran. Aceasta îşi primise numele de la 
scările pe care Sfânta împărăteasă Elena le-a adus cu ea la 
Roma, cele douăzeci şi opt de trepte albe de marmură pe 
care lisus le-a urcat în drumul lui spre judecata lui Ponţiu 
Pilat. Peter urcase treptele în genunchi, aşa cum se 
cuvenea să facă toţi cei credincioşi, pentru a vedea 
comoara care îl aştepta la final. Într-una dintre arcade era 
aşezat un tablou legendar al Domnului, atribuit Sfântului 
Luca, dar numit adesea acheiropoieton, care înseamnă 
„nefăcut de mâna omului”. Ca şi în cazul Chipului Sfânt, se 
credea că îngerii au ghidat mâna artistului care a creat 
chipul lui lisus pentru a se asigura că este perfect. 

Ultimul papă care a expus această pictură în public, 
înainte de restaurarea ei, a fost Leon al X-lea, fiul 
părintelui Renaşterii, Lorenzo de Medici. După moartea 
papei Leon, pictura a dispărut timp de câteva secole. Când 

a fost redată publicului, părţi din lucrare erau acoperite 
permanent cu argint şi bijuterii, parcă pentru a ascunde 
anumite detalii din pictura originală. De fapt, aproape 
întreaga pictură fusese ascunsă de ochii privitorilor prin 
aceste adăugiri decorative, lăsând vizibil doar chipul lui 
lisus. Exista oare vreun element din pictura originală a 
Domnului Nostru pe care Biserica nu voia să-l vadă 
oamenii? Altfel, de ce s-ar fi apucat să modifice un obiect 
atât de sfânt? Au declarat că era o copie realizată de un 
artist fără prea mare valoare doar pentru că nu voiau să se 
împiedice de întrebări? Peter era sceptic cu privire la acest 
lucru. În experienţa lui de preot, ajunsese să-şi dea seama 
că cei credincioşi foarte rar pun întrebări despre ierarhia 
lor religioasă, chiar şi când sunt nevoiţi. Dacă enoriaşii ar 
fi pus mai multe întrebări, dacă s-ar fi cerut mai multe 
răspunsuri clare, Biserica ar fi putut să nu se trezească în 
mijlocul scandalului de la începutul secolului XXI. 

Pictura era expusă sub sistemul de protecţie cel mai 
strict din Roma. Peter văzuse aproape fiecare biserică din 
oraş şi nu observase un asemenea sistem de securitate în 
jurul nici unui obiect de artă. Imaginea lui lisus era la 
distanţă de privitor de cel puţin trei metri, în spatele unor 
ziduri groase antiglonţ de sticlă şi a ceea ce părea să fie o 
plasă de bare de oţel impenetrabilă. Totuşi, Biserica 
declarase că pictura era doar o copie a originalului, 
realizată de un artist necunoscut din Evul Mediu. 

Într-adevăr? Atunci ce rol aveau barele de oţel? Nici 
diamantul Hope!! nu se bucura de o asemenea protecţie. Şi 
niciun alt obiect din Roma, dintre cele despre care se 
spunea că sunt autentice şi nepreţuite, nu era atât de 
protejat. 

Lui Peter i se părea totul foarte enigmatic; dar, făcând o 
listă cu operele de artă pe care el le credea autentice şi 
despre care Biserica spunea că nu sunt, a găsit, într- 
adevăr, un fir important care le lega pe toate. Toate aveau 
legătură cu unul dintre membrii fondatori ai Ordinului 

Sfântului Mormânt, fie cu Luca, fie cu Nicodim, fie cu 
amândoi. Putea ajunge el oare la concluzia că, la un 
moment dat, fiecare dintre aceste obiecte se aflase în 
contact cu Cartea Iubirii? 

Peter se gândea la acest lucru în timp ce trecea peste 
Tibru, îndreptându-se spre o parte a Romei în care se aflau 
două biserici importante pentru ordinul iezuit. Biserica 
Gesu era cea mai mare şi cunoscută şi de sute de ani era 
sediul central al Superiorului General al Ordinului lezuit. 
Se spune că Michelangelo fusese atât de impresionat de 
puterea şi puritatea convertirii lui Loyola, încât s-a oferit 
să-i realizeze biserica Sfântul Nume al lui lisus fără plată. 
Acum, ştiind ceea ce ştia despre descendența lui 
Michelangelo, Peter se întreba dacă nu exista vreo 
legătură mai puternică între marele artist şi Ignaţiu de 
Loyola - o legătură care implica într-un oarecare fel Cartea 
Iubirii. 

Deşi această biserică fusese gândită în timpul vieţii atât 
a sfântului cât şi a sculptorului, construcţia ei nu a început 
decât după moartea lor. Peter a trecut pe lângă ea şi a 
făcut o reverență în semn de respect, dar şi-a continuat 
drumul spre o biserică mai mică la care voia să ajungă, 
Sant'Ignazio. În ochii lui Peter, aceasta era biserica 
iezuiţilor pentru că fusese cândva şi locaşul oficial de cult 
al Colegiului Roman, cunoscut şi ca Universitatea 
Gregoriană Pontificală. Era una dintre cele mai vechi 
universităţi din lume; se credea că şi-a luat numele de la 
papa Grigore al XIII-lea, care a fost donatorul principal 
pentru construirea ei. Dar Peter era uimit de o altă idee 
care tocmai îi venise în minte. Un superior i-a spus odată o 
poveste că Universitatea a fost numită Grigoriană şi din 
consideraţie pentru Grigore al VII-lea, un mare reformator 
al Bisericii. Grigore al Matildei. 

Peter intră în biserica Sant'Ignazio, fără să ştie prea 
bine ce căuta acolo, dar plin de încredere că acel lucru îl 
va găsi pe el. S-a îndreptat spre un detaliu care făcea ca 
această biserică să fie unică - discul auriu din podea care 
marca locul perfect pentru a privi ceea ce părea să fie o 

boltă perfect arcuită, acoperită cu fresce complicate. Dar 
bolta era o iluzie optică. Era pictată de un artist desăvârşit 
al barocului, fratele iezuit Andrea Pozzo, care folosise 
tehnica trompe l'oeil. Legenda spunea că vecinii au refuzat 
construcţia unei bolte care să le blocheze soarele după- 
amiezii, iar fraţii au fost nevoiţi să creeze o boltă falsă. În 
loc să se enerveze din cauza restricţiei, ei au considerat-o 
o provocare artistică şi au creat ceva într-adevăr 
memorabil. Când stăteai pe discul auriu, era aproape 
imposibil să-ţi dai seama că bolta era o iluzie creată prin 
pictură. 

— Biserica e plină de multe iluzii, nu-i aşa? 

Peter tresări, auzind glasul din spatele lui, apoi se 
întoarse repede să vadă cine făcuse observaţia care îi 
stăruia în minte de doi ani. În spatele lui stătea cardinalul 
Barberini, care făcuse parte împreună cu el din consiliul 
din Arques. Barberini îşi duse degetul la buze şi îl invită cu 
un gest pe Peter lângă el, pe unul din scaune. 

Irlandezul îl întrebă direct: 

— Dumneavoastră sunteţi Destino? 

Barberini zâmbi. 

— Nu, nu. Nicidecum. 

Peter se gândi o clipă, înainte de a continua cu o altă 
întrebare. 

— Destino este un iezuit? 

Barberini a dat din cap. 

— Destino este multe lucruri. El nu se încadrează în 
nicio categorie la care poţi face referire. Incă. Dar asta 
rămâne pe mai târziu. Deocamdată, am venit aici să-ţi spun 
de ce ai devenit iezuit, alt motiv decât cele pe care crezi că 
le ştii deja. 

Peter se găsea într-o situaţie ciudată. Se afla în faţa unui 
membru vechi şi important al Bisericii, care, în mod 
evident, îl urmărise. Barberini deţinea informaţii din 
interior despre aspecte foarte serioase şi secrete - şi 
destul de multe, din cât se părea -, dar încă era o enigmă. 
Cardinalul DeCaro, în care avea foarte mare încredere, i-l 
prezentase ca aliat, dar comportamentul lui secretos era 

ciudat. Şi nu era necesar. Sau era? Erau casa şi biroul lui 
Peter supravegheate?  Bănuise întotdeauna că era 
supravegheat, iar aceasta era o posibilă confirmare. Era 
oare şi DeCaro urmărit? Grupurile cele mai conservatoare 
din Vatican erau în conflict deschis cu atitudinea 
progresistă a lui Tomas, mai ales în ceea ce priveşte 
aspectele legate de Maria Magdalena, dar nu cumva aici 
se întâmpla ceva mai profund? 

S-ar fi zis că Barberini îi citea gândurile lui Peter, 
întrucât continuă: 

— Va trebui pur şi simplu să ai încredere în mine până 
când voi putea să îţi spun mai multe, fiule. Pentru moment, 
am venit să vorbesc cu tine despre fondatorul nostru. 
Marele şi Sfântul Ignaţiu de Loyola. 

Reacţia spontană a lui Peter la întrebarea „De ce ai 
devenit iezuit?” fusese un singur cuvânt: cunoaşterea. 
lezuiţii au fost mereu cei mai învăţaţi şi cei mai mari 
educatori, iar pasiunea lui personală era de a studia istoria 
religiilor şi spiritualitatea unei limbi şi înţelepciuni vechi. 
El trăia pentru a-i învăţa pe ceilalţi şi simţise foarte tare 
lipsa învăţăceilor de când fusese nevoit să vină la Roma 
pentru a participa la comitetul de studiu al Evangheliei 
după Maria Magdalena. Ignaţiu de Loyola era fondatorul 
universităţii de aici şi un stâlp al educaţiei, atât religioase, 
cât şi umaniste. Din acest motiv, Peter îi cunoştea bine 
biografia, ca de altfel fiecare preot iezuit. Loyola provenea 
dintr-o familie bască din nordul Spaniei, unde se născuse 
în ajunul Crăciunului în 1491, cel mai mic dintre cei 
treisprezece copii ai familiei. Făcea parte dintr-o familie de 
clasă nobilă mijlocie, dar de nivel destul de ridicat pentru a 
duce în tinereţe o viaţă de plăceri. Fusese un fel de 
playboy şi aventurier în tinereţe, devenind la treizeci de 
ani ofiţer în armată. 

În Bătălia de la Pamplona, Ignaţiu a fost lovit de o 
bombă în timp ce lupta pentru apărarea teritoriilor de 
cotropitorii francezi. Explozia i-a rupt un picior şi i l-a rănit 
pe celălalt. Piciorul rupt s-a vindecat atât de rău, încât a 
trebuit să fie rupt din nou şi apoi pus la loc, toate fiind 

făcute fără anestezic. Loyola s-a vindecat, dar piciorul rupt 
a rămas mai scurt decât celălalt, iar tot restul vieţii a 
şchiopătat foarte tare. Acest lucru l-a ajutat să devină 
interesat de studiul intelectual, citind şi acumulând 
cunoştinţe ca un burete. In timpul convalescenţei, a citit 
toate cărţile aflate în castelul din Loyola, toate având 
subiecte religioase. 

Existenţa lui Ignaţiu în timpul petrecut în castelul de la 
Loyola este înconjurată de mister. Cine îi dădea cărţile şi 
ce citea, de fapt? Existau zvonuri că în această perioadă el 
se îndrăgostise puternic de o femeie misterioasă, o femeie 
cu părul roşcat şi sânge albastru care l-a îngrijit cu 
blândeţe şi a avut o influenţă uriaşă asupra lui în timpul 
lungii convalescenţe. Când şi-a revenit suficient încât să 
poată merge şi călători în martie 1522, era un om cu totul 
schimbat, stimulat de o puternică trăire spirituală. 

Prima acţiune a lui Loyola după ce a trecut prin aceste 
schimbări a fost de a face un pelerinaj la mănăstirea 
Sfânta Maria din Montserrat, sus în munţii din nordul 
Barcelonei. Se spune că el a respectat regulile cavalereşti 
de devoțiune faţă de Fecioara Maria şi a îngenuncheat în 
rugăciune o noapte întreagă în faţa altarului Madonei 
Negre. Unele zvonuri spun că el a făcut acest lucru trei 
nopţi consecutiv în cinstea Sfintei Treimi. La sfârşitul 
închinăciunii, şi-a pus toate armele pe altar în faţa 
Fecioarei şi a jurat că va deveni un nou luptător pentru 
Calea ei. 

Barberini i-a întrerupt gândurile lui Peter cu o întrebare 
bruscă: 

— Când s-a dus Loyola la Montserrat? 

— În martie 1522. 

— Corect. În ce zi din martie? 

— În ziua de sărbătoare a Bunei-Vestiri. Pe 25 martie. 

— Greşit. 

Peter era intrigat de răspunsul lui. Orice iezuit cunoştea 
această dată. Barberini continuă. 

— Loyola a făcut jurământul către Fecioară în 25 martie, 
este adevărat. Dar asta s-a întâmplat după trei zile de 

rugăciune şi meditaţie. El a ajuns acolo la o dată anume şi 
cu un scop precis. 

Peter răspunse, încercând să potrivească totul în minte. 

— 22 martie. 

Barberini a dat din cap. 

— Dar de ce? 

Peter înţelegea, în teorie, că această dată avea o 
importanţă pentru eretici în ceea ce priveşte datele de 
naştere şi profetiile, dar nu era sigur că această legătură 
se potrivea aici. Barberini îi explică. 

— Ai cunoştinţă despre ceva - un document controversat 
şi nepreţuit, probabil - care ar fi putut să ajungă la 
mănăstirea din Montserrat? 

Această întrebare îl izbi pe Peter ca o lovitură în ceafă. 
Montserrat era ultimul loc în care se ştia că ajunsese 
Cartea Iubirii, documentul scris chiar de mâna Domnului 
Nostru şi adus în Europa de soţia şi iubita lui - nepreţuita 
Maria Magdalena, cea care era înfăţişată în sculptura de la 
Montserrat ţinându-şi copilul în braţe. Peter ştia acest 
lucru, dar cu siguranţă nu făcuse nicio legătură între 
Loyola şi Cartea Iubirii până acum. Presupusese că 
asocierea acesteia cu Montserrat şi cu Ignaţiu de Loyola 
era... o coincidenţă. Ar fi trebuit să-şi dea seama, dar cum 
ar fi putut să pună în legătură aceste două idei posibil 
conflictuale? 

Peter a dat din cap în semn de înţelegere, iar Barberini 
şi-a urmat gândul. 

— Masacrul din cetatea catară de la Montsegur a avut 
loc pe 16 martie 1244. Celor patru refugiaţi care au 
supravieţuit le-au trebuit şase zile să ajungă în siguranţă la 
Montserrat. Data de 22 martie este aniversarea sosirii şi 
instalării Sfântului Cuvânt al lui lisus Hristos la mănăstire. 
Închinăciunea lui Loyola şi îndoctrinarea lui au început în 
acea noapte cu un motiv. 

Peter a pus următoarea întrebare foarte încet şi cu grijă. 

— Ce vreţi să spuneţi? Că Loyola era eretic? Că ela 
fondat ordinul nostru din motive total diferite de cele pe 
care le ştie toată lumea? Că el... avea acces la Cartea 

Iubirii? 

— El o numea Societatea lui lisus, nu-i aşa? Desigur, 
asta ar putea însemna orice, dar este o expresie lipsită de 
imaginaţie, nu-i aşa? [i se pare că Loyola ar fi fost un om 
care să creeze un nou ordin religios revoluţionar şi care 
să-i dea apoi un nume care nu reprezenta perfect ceea ce 
apăra el? Dar dacă el propovăduia chiar din învăţăturile lui 
lisus şi nu din alte surse, ei bine... acest lucru ar fi 
reprezentativ pentru nume, nu-i aşa? Şi adu-ţi mereu 
aminte cuvintele care au fost consemnate în scrierile celui 
mai bun prieten al său, Luis Gonçalves de Câmara. El 
spunea: „Ignaţiu a fost mereu înclinat spre iubire. Mai 
mult, el părea că întruchipează orice formă de iubire şi din 
acest motiv a fost mereu iubit de toată lumea. Nu exista 
nimeni din Societate care să nu aibă o mare iubire pentru 
el şi care să nu se simtă foarte iubit de el.” In mod straniu, 
Biserica nu a reţinut această caracterizare a lui Loyola, nu- 
i aşa? 

Peter era  uluit. Perspectiva tradiţională despre 
caracterul lui era că Loyola era un om aspru, neîndurător 
şi taciturn. Era considerat probabil strălucit şi cucernic, 
dar „iubitor” nu era primul adjectiv care îţi venea în minte 
când îi studiai biografia. Era o revelaţie faptul că persoana 
cea mai apropiată care a scris despre Loyola voia să 
surprindă exact cât de mult era înclinat spre iubire, încât 
părea să „întruchipeze orice formă de iubire”. Era o 
informaţie cutremurătoare, mai ales pentru că venea din 
partea unui cardinal. 

— Deci acest lucru înseamnă că Loyola avea Cartea 
Iubirii? Cartea se aflase în Montserrat până în 1522? 

Era, cu siguranţă, o informaţie prețioasă, având în 
vedere că toate celelalte referinţe despre documentul 
original dispăruseră după 1244. 

Barberini îl bătu uşor pe umăr pe Peter, apoi se sprijini 
de el pentru a se ridica: 

— Mă dor oasele de la plimbarea peste râu, fiule. Aşa că 
pentru moment va trebui să încheiem discuţia, dar sunt 
foarte fericit că am avut-o. A, şi încă un lucru... 

Peter îl ajuta pe cardinal să-şi ridice trupul îmbătrânit şi 
durduliu de pe scaun când bătrânul îi dădu o ultimă 
informaţie şocantă: 

— Comitetul va face un anunţ în legătură cu materialele 
despre Maria Magdalena. Acest lucru se va întâmpla 
săptămâna viitoare. Dar între timp trebuie să mergi în 
Franţa cu verişoara ta, iar eu şi Tomas te vom ţine la 
curent cu felul în care decurg lucrurile aici. Vor să 
autentifice Evanghelia din Arques şi să o facă publică, cel 
puţin aşa mi s-a spus. Maureen va fi răzbunată dacă se 
întâmplă asta. Şi, băiatul meu, la fel vei fi şi tu. Dar lucrul 
cel mai important... povestea Doamnei Noastre va fi spusă 
în sfârşit şi va fi spusă în adevăr şi în întregime. Să dea 
Dumnezeu să fie aşa. 

Peter îl privi pe bătrânul care mergea cu paşi şovăitori 
spre ieşirea din biserică, şoptindu-şi ca un ecou vorbele lui 
Barberini. 

— Să dea Dumnezeu să fie aşa. 

Capitolul nouăsprezece 


Chartres, Franţa - în prezent 


Catedrala din Chartres poate fi văzută de la peste zece 
kilometri depărtare, ridicată pe colina sacră, cu 
clopotniţele aşezate inegal de o parte şi de cealaltă a 
cupolei bisericii care se ridică deasupra câmpiei La 
Beauce. Maureen, Peter şi Bérenger i-au remarcat 
frumuseţea când au ajuns, aduşi cu maşina de un şofer, în 
dimineaţa zilei de 20 iunie. Berenger s-a asigurat că vor fi 
aşteptaţi când vor sosi la aeroportul Orly, chiar lângă 
Paris. 

Maureen a observat prima puterea acestui loc, pe care o 
putea simţi de la o aşa depărtare. Într-adevăr, o magie 
radia acolo. Cei doi bărbaţi care o însoțeau mai văzuseră 
însă acest loc şi nu îl priveau cu aceeaşi ochi proaspeţi. 
Maureen îşi strângea braţele cu mâinile, simțind fiorii care 
îi cuprinseseră trupul. 

După ce s-au cazat în frumosul hotel de la marginea 
pieţei oraşului, au hotărât să facă o plimbare pe deal până 
la catedrală. Scopul lor era să vadă aşezarea, să-şi dea 
seama unde se afla cu precizie fereastra numărul zece şi 
să observe pentru prima dată labirintul. Tammy şi Roland 
aveau să-şi întâlnească însoțitorii mai târziu, când vor 
ajunge din Languedoc. 

Maureen a rămas fără suflare când a ajuns în faţa 
catedralei. Era cea mai măreaţă clădire pe care o văzuse 
vreodată. A cerut să înconjoare toată catedrala înainte de a 
intra, admirând măreţia locului şi decoraţiile splendide 
care acopereau aproape fiecare centimetru din exterior, 
prin sculpturi şi basoreliefuri. Era o imagine care îţi tăia 
respiraţia, un monument de o frumuseţe fără egal, un 
testament al puterii şi harului realizării umane născute din 
inimă şi spirit. Berenger Sinclair făcea pe ghidul, deoarece 
cunoştea o mulţime de lucruri despre natura ezoterică a 


— 466 — 


catedralei din Chartres, din studiile lui. I-a condus pe Peter 
şi pe Maureen spre faţada stângă a catedralei, cea nordică, 
numită Intrarea lIniţiaţilor, şi le-a arătat câteva dintre 
faimoasele sculpturi - cele ale strămoşilor. Dar lui 
Maureen nu i-au atras atenţia sculpturile lui Moise, 
Avraam şi David. În schimb, a observat imediat că această 
biserică era plină de femei. Unele erau foarte vizibile, 
precum Estera, eroina din Vechiul Testament, care îşi 
salvează poporul sau Maica Domnului la Buna-Vestire 
împreună cu verişoara ei Elisabeta; era şi o secvenţă din 
momentul sosirii reginei din Saba la Solomon, fiecare 
încoronat cu o sculptură complicată din Templul original. 
Altele însă nu erau atât de uşor de identificat, dar aproape 
toată faţada nordică era acoperită cu scene în care 
apăreau femei. 

Berenger îi informă: 

— Există câteva sute de sculpturi de femei în această 
biserică şi peste o sută şaptezeci dintre ele se crede că 
sunt ale Mariei, Maica Domnului. Nicio altă biserică din 
lume nu are atât de multe imagini cu femei, nici măcar pe 
aproape. 

Maureen era fermecată de tot ceea ce vedea, dar se opri 
să admire superba sculptură a unei femei, pe o coloană 
exterioară a unei arcade, în partea dreaptă a uşii. Era 
tânără şi frumoasă şi ţinea o carte într-o mână, iar 
cealaltă, deşi era parţial distrusă, părea să fie ridicată în 
semn de binecuvântare. 

Berenger îi zâmbi. 

— Ştiam că o să-ţi placă această sculptură. Şi eu o 
iubesc. Dintre cele peste o mie de imagini din această 
catedrală, aceasta m-a obsedat încă din prima zi în care 
am ajuns aici. lar acum, când cunoaştem atât de bine 
povestea Matildei, încep să văd de ce această femeie a fost 
întotdeauna specială pentru mine. Maureen, fă cunoştinţă 
cu Modesta. Ea este una dintre sfintele protectoare ale 
acestui loc. 

Maureen simţise lacrimi neaşteptate în ochi la auzul 
numelui Matildei. Ştia că inima şi spiritul ei erau legate 

iremediabil şi pentru totdeauna de contesa toscană. 

— Povestea Modestei este una tragică, dar importantă, 
spuse Berenger, arătând spre sfântă. 

— Bineînţeles că este. 

Maureen a mers să se aşeze sub statuia Modestei, ale 
cărei picioare îi veneau deasupra capului. Scara şi 
mărimea catedralei erau amăgitoare, datorită folosirii 
desenului în perspectivă. Era uşor de pierdut din vedere 
imensitatea - şi detaliile splendide - tuturor lucrărilor de 
artă dacă nu erau examinate îndeaproape. 

Chipul Modestei era superb şi senin, părul ei lung 
curgea de sub văl. Mâna ei dreaptă îi era ruptă după opt 
sute de ani de vremuri şi războaie, iar în mâna stângă 
tinea o carte frumoasă, legată. Maureen comentă: 

— Observ că multe dintre aceste personaje ţin cărţi în 
mână. 

Peter explică: 

— În mod tradiţional, acest lucru simbolizează Cuvântul. 
Scriptura. Evangheliile. Este un lucru obişnuit în arta 
creştină. 

Maureen încerca să nu se enerveze când Peter îi dădea 
explicaţii tipice, evidente, pe care le recita automat, 
datorită formaţiei lui de preot, adânc înrădăcinată. Ea ştia, 
desigur, ce însemna reprezentarea tradiţională a acelei 
cărţi. Ştia însă şi că toate aceste obiecte de artă trebuiau 
privite cu alţi ochi, având în vedere că acum aveau 
informaţii noi despre ele. Ar putea exista un alt motiv 
pentru care aceste personaje, mai ales atât de multe femei, 
ţineau cărţi în mână? Ar putea fi aceasta o altă carte, o 
referire precisă la Cartea Iubirii? Se întoarse spre 
Berenger. 

— Spune-mi ce ştii tu despre Modesta. 

— Legenda general cunoscută spune că era fiica virgină 
a unui comandant roman foarte crud şi neîngăduitor, 
numit Quirinus, care a fost trimis la Chartres tocmai 
pentru a înăbuşi cultul creştin care se dezvolta. Dar, din 
câte se spuneau despre ea, Modesta era o tânără iubitoare 
care era îngrozită de persecutarea creştinilor şi a început 

să-i ajute. De exemplu, îi anunţa când tatăl ei voia să le 
distrugă locaşurile secrete de rugăciune, unul dintre ele 
fiind chiar aici, unde se află acum catedrala. Se spune că 
Modesta s-a îndrăgostit de un tânăr pe nume Potenţiu, 
care a convertit-o la creştinism. Când comandantul 
Quirinus a descoperit că fiica lui s-a convertit şi l-a trădat 
pentru nişte creştini, a dat ordin să fie torturată în public, 
ca un exemplu de intoleranţă totală faţă de asemenea 
trădări. Nici măcar fata comandantului nu era ferită de 
autoritatea Romei. Modesta a fost decapitată, iar corpul i-a 
fost aruncat în fântâna adâncă din cripta de aici şi din 
acest motiv ea este adesea numită spiritul protector al 
acestui loc. Se spune că poate fi auzită din criptă, şoptind 
taine din adâncuri pentru cei ce au urechi de auzit. 

Maureen fusese cuprinsă de fiori la ascultarea poveştii, 
simțind imediat că biografia Modestei ascundea mai mult 
decât putea ea să întrezărească deocamdată. 

Berenger observă: 

— Ce se întâmplă? 

Maureen privea sculptura femeii de o frumuseţe senină 
care îşi strângea cartea la piept. A dat uşor din cap. 

— E mai mult decât atât. Oricât de importantă sau 
tragică ar fi povestea, nu este întreagă. Pur şi simplu ştiu 
asta. 

Ideea criptei şi a fântânii i-a atras atenţia pentru o clipă 
lui Maureen. Probabil, dacă ar putea ajunge acolo, 
Modesta, ar şopti secretele ei. 

— Putem intra în criptă? 

Bérenger a făcut un semn din cap. 

— Din nefericire, nu. Nu este deschisă publicului, cu 
excepţia unui moment din zi când se oferă un tur împreună 
cu un ghid francez, la ora 11.00. M-am întrebat adesea de 
ce Biserica nu doreşte ca oamenii de rând să intre în 
criptă. Fântâna este acoperită, deci nu e vorba despre 
motive de siguranţă. Madona Neagră care se află în criptă, 
Doamna Noastră de sub Pământ, este o copie a celei care a 
ars în timpul Revoluţiei, deci motivul nu este nici 
protejarea vestigiilor. Dar, dintr-un anumit motiv... cripta 

este închisă pentru publicul larg. 

Au continuat să exploreze zona, iar Maureen a pierdut 
numărul tuturor imaginilor de femei care apăreau pe 
exteriorul bisericii, observând că Sfânta Ana, bunica lui 
lisus, era şi ea foarte bine reprezentată. Mai bine spus, 
ocupa un loc foarte important la marea Poartă a celor 
Iniţiaţi. În spate, către intrarea dinspre sud, unde uşile 
erau blocate, figura centrală era o frumoasă statuie din 
secolul al XIII-lea a lui lisus, o sculptură cunoscută cu 
numele Hristos Învățător, care ţinea în mâna stângă o 
carte frumoasă şi ornată. Maureen îl privea pe Peter, dar 
nu îi spuse nimic. Era amuzant faptul că lisus era înfăţişat 
atât de des ţinând cărţi în mână şi totuşi Biserica susţinea 
că el nu a scris niciodată una. 

Maureen îşi întipărea cu grijă în minte elementele care 
aveau însemnătate ezoterică. Apostolii erau reprezentaţi şi 
ei prin sculpturi realizate pe coloane răsucite, frumoase. 
Aflase, citind tot ceea ce-i căzuse în mână despre Solomon 
şi regina din Saba, că înțeleptul rege a fost primul care a 
ordonat răsucirea coloanelor pentru a-şi decora legendarul 
templu şi că asemenea detalii arhitecturale reprezentau o 
plecăciune în faţa geniului său. Tot în această parte a 
catedralei, pe arhivolta arcadei, erau semnele zodiacului, 
aşezate în ordine. Maureen oftă privindu-le. Era frustrant 
să încerci să observi toate detaliile catedralei din Chartres 
într-un timp atât de scurt. Ar dura chiar ani de zile să vezi 
şi să apreciezi fiecare detaliu din exteriorul acestui loc, 
atât de vastă şi măreaţă era arta care decorase catedrala. 
Nu-şi putea reţine o observaţie. 

— Cred că cea mai mare galerie de artă din lume s-ar 
putea să fie în văzul tuturor şi a fost aşa de opt sute de ani. 

Înconjuraseră în întregime biserica, iar acum se aflau 
din nou în faţa catedralei. Aceasta era intrarea dinspre 
vest, cunoscută ca Portalul Regal. Câţiva oameni ce păreau 
să fie fără adăpost stăteau pe scări, ţinând mâinile întinse 
şi cerând ofrande. Unul stătea în partea de sus a scărilor şi 
cânta în franceză, altul era cuibărit lângă uşă, părând 
foarte îmbătrânit. Berenger le-a lăsat discret nişte euro 

ambilor când a trecut pe lângă ei. Maureen a observat şi 
le-a dat şi ea bani. Bărbatul care cânta a scos o floare din 
buzunar şi i-a oferit-o, făcându-i cu ochiul. 

Atât Bérenger, cât şi Maureen s-au oprit pentru a 
analiza statuile care îi întâmpinau în dreapta intrării 
vestice, Peter fiind în spatele lor. Era o coincidenţă că uşile 
principale ale catedralei din Chartres erau decorate cu 
sculpturi ale regelui Solomon şi ale reginei din Saba? 
Părea că iubiții mitici erau foarte bine reprezentaţi aici. 

Cei trei au intrat în nartex prin uşile imense şi s-au oprit 
la magazinul de suvenire din stânga pentru a lua un plan al 
catedralei, sperând să poată identifica fereastra numărul 
zece printre vitralii. Magazinul era plin de cărţi şi tipare de 
artă ale sculpturilor şi ale vitraliilor, dar vedeta catedralei 
din Chartres era Madona Albastră, capodopera din vitraliu 
din secolul al XII-lea cunoscută ca Fecioara din Fereastra 
Frumoasă. Era reprodusă peste tot, pe postere, pe 
felicitări şi pe semne de carte. Şi totuşi, în ciuda 
omniprezenţei ei în magazinul de suvenire, influenţa ei nu 
scădea. Imaginea ei avea ceva intens şi puternic; era ceva 
în puritatea artei care era cu mult deasupra comerţului. 

Lui Maureen nu i se părea că biserica ar fi de 
condamnat pentru că făcea comerţ cu această imagine. 
Era un dar faptul că acest monument al lui Dumnezeu era 
accesibil publicului în fiecare zi, fără niciun cost. Cu atât 
mai bine dacă vânzarea de ilustrate şi postere ajuta la 
păstrarea şi conservarea ei. Cei trei şi-au cumpărat ghiduri 
şi hărţi. Peter voia să găsească fereastra numărul zece, aşa 
că i-a lăsat pe Maureen şi pe Berenger singuri la intrare, 
îndreptându-se spre unul dintre cele mai mari altare ale 
omenirii. 

Maureen inspiră profund şi intră în naosul celei mai 
mari catedrale din lume. Imensitatea ei îţi tăia răsuflarea, 
dar avea totuşi o intimitate ciudată şi frumoasă. Deşi 
boltele înalte din sute de tone de piatră ar fi trebuit să fie 
copleşitoare, atmosfera generală din catedrală era 
primitoare şi caldă. Era şi în întregime... sfântă. Acesta era 
singurul cuvânt la care Maureen se putea gândi pe când se 

lăsa vrăjită de culorile vitraliilor aşezate în două rânduri 
superbe în naos, unul deasupra celuilalt. Citise în ghid 
faimosul comentariu al lui Napoleon, atunci când a intrat 
pentru prima oară în această catedrală: „Chartres nu este 
un loc pentru atei”. 

Într-adevăr. 

— Priveşte în spatele tău, spuse Berenger. Şi sus. 

Maureen oftă văzând asemenea frumuseţe. Fereastra 
dinspre vest, în formă de roză, şi cele trei ferestre cu arce 
în ogivă de sub ea construite în secolul al XII-lea, odată cu 
omniprezenta Madonă Neagră, străluceau în soarele după- 
amiezii. Erau cele mai vechi ferestre originale din 
catedrală şi erau speciale. Sticla din care fuseseră 
realizate era superbă, iar ferestrele erau cu aproape un 
secol mai vechi decât celelalte. Frumuseţea şi culoarea lor 
nu erau egalate de nimic din ceea ce văzuse Maureen 
vreodată în oricare altă biserică. Ferestrele în formă de 
roză de la Notre Dame din Paris erau superbe şi uriaşe, 
dar aici, în Chartres, se întâmpla ceva excepţional. Cele 
trei arce în ogivă de sub roză radiau toate aceeaşi esenţă 
puternică. 

Bérenger explică în şoaptă. 

— E culoarea albastră. Nu a mai fost folosită aceeaşi 
culoare în nicio altă biserică din lume. Este numită 
albastru de Chartres pentru că este unică. Nimeni nu a 
putut stabili vreodată ce au folosit cei care au creat aceste 
vitralii. Cealaltă fereastră, din aceeaşi perioadă, a fost 
restaurată de curând. Este Fecioara Albastră. Acolo... 

Berenger nu a putut să încheie fraza, văzând privirea 
uimită a lui Maureen. A înţeles imediat şi a dat din cap în 
mod solemn. În timp ce se uitau la vitraliile de deasupra 
uşii, păşiseră printre câteva rânduri de scaune. Maureen 
privise deodată în jos, dându-şi seama că se aflau în 
mijlocul labirintului, simbolul sacru creat de combinaţia 
înţelepciunii extraordinare şi a credinţei lui lisus şi 
Solomon. 

Simbolul sacru era acum complet ascuns şi distrus de 
scaunele pliante care îl acopereau. 

Maureen s-a aşezat rapid, gândindu-se că i se va face 
rău. Se simţea deodată foarte, foarte ameţită. 

— Te simţi bine? 

Ea a dat din cap, dar ochii îi erau plini de lacrimi. Faptul 
de a vedea labirintul acoperit cu scaune era ceva pentru 
care nu era pregătită. Se aşteptase la asta, dar nu ştiuse 
cum avea să se simtă văzând un asemenea lucru, nu ştia că 
avea să simtă furie şi indignare. Spuse doar: 

— Cum au putut? 

Berenger nu avea niciun răspuns. Toată viaţa îşi pusese 
şi el aceeaşi întrebare de nenumărate ori. 

Peter se apropia de ei. Se opri când o văzu pe Maureen. 

— Ştiu, zise el. În mod ciudat, la fel am simţit şi eu 
despre faptul că labirintul a fost acoperit aşa, chiar şi 
înainte să ştiu exact ce este şi de ce este atât de important. 
Dar, într-o notă mai veselă, am găsit fereastra zece. 

Maureen se ridică să-l urmeze, fericită să se poată 
îndepărta de tragedia labirintului. Peter îi conduse spre 
transeptul dinspre sud, arătând spre prima fereastră din 
dreapta. Era dedicată unui sfânt italian, primul episcop al 
Ravenei, Sfântul Apollinaris. 

— A fost un discipol al Sfântului Petru, căruia i s-au 
atribuit o serie de miracole, care sunt reprezentate aici pe 
sticlă. Dar nu cred că suntem interesaţi de sfântul de aici, 
explică el. Mai degrabă de gaura aceea circulară din 
fereastră, acolo sus. 

Un cerc de lumină albă strălucea printre culorile închise 
ale vitraliului printr-o gaură care părea să fie tăiată 
intenţionat în locul potrivit. 

Peter arătă spre podea, la doar câţiva metri de locul în 
care stăteau. 

— Vezi acea dală de piatră, acolo, pe podea? Cea care e 
aşezată puţin înclinat faţă de celelalte? 

Berenger aprobă. 

— Are o culoare diferită, mai deschisă decât celelalte. Şi 
este evident că a fost aşezată diferit. Trebuie să iasă în 
evidenţă. Se ghemui să atingă piatra şi zâmbi. Şi priveşte 
aici, un cui de aramă este bătut în piatră. X-ul marchează 

locul. 

— Ce înseamnă asta? Maureen nu putea urmări totul. 

Berenger explică. 

— Îţi aminteşti când ne-am întâlnit pentru prima oară, la 
San Sulpice? 

Intrebarea era retorică; ziua în care s-au întâlnit le 
schimbase viaţa amândurora pentru totdeauna şi niciunul 
n-avea s-o uite vreodată. Dar şi acea întâlnire fusese 
aranjată să aibă loc la solstițiul de vară, în data de 21 
iunie, pentru că Bérenger voia să-i demonstreze lui 
Maureen cu câtă precizie au lucrat constructorii bisericii 
San Sulpice. Acei arhitecţi marcaseră solstițiul printr-o 
linie de aramă în podea. La amiază, în ziua solstițiului, 
soarele strălucea prin ferestre şi ilumina arama. 

— Un eveniment asemănător are loc şi aici. Mâine, la 
prânz, soarele va străluci prin acea gaură din fereastră, 
luminând exact acel cui de aramă bătut în piatră, marcând 
punctul maxim al celei mai lungi zile a anului. 

Maureen înţelegea acum. 

— Adică o sărbătoare a luminii, marcând momentul în 
care lumina soarelui e cea mai puternică din întreg anul. 

— Iluminare, şopti Peter, făcându-i pe amândoi să se 
întoarcă şi să se uite mirati la el. În acel cuvânt simplu era 
o mare profunzime. Este o sărbătoare a iluminării care 
poate să aibă loc în acest loc sacru. 

Au rămas tăcuţi toţi pentru un moment, gândindu-se 
plini de admiraţie la arhitecţii, zidarii şi astronomii care 
trebuie să fi lucrat la unison pentru a crea un lucru 
extraordinar acum mai bine de opt sute de ani. 

— Realizarea unui asemenea lucru este fenomenală, 
observă Maureen. Fiecare aspect al acestei catedrale 
trebuie să fi fost creat intenţionat. Nimic de aici nu este 
întâmplător. Nimic. Simt asta în trupul meu, fiecare 
centimetru al acestui loc extraordinar şi sfânt strigă. 

S-au aşezat pe scaunele de lângă fereastra numărul 
zece, cu faţa la vitraliul în formă de roză dinspre nord şi la 
arcele de sub el. Figura centrală era o imagine enormă a 
Sfintei Ana, reprezentată în stilul unei Fecioare Negre. 

— Iată un exemplu. Este un lucru tipic. Sfânta Ana este 
înfăţişată ca o fecioară neagră şi este în poziţie centrală. 
Este peste tot în această catedrală şi în fiecare caz este 
reprezentată într-o poziţie de autoritate şi importanţă. 
Acest lucru nu are cum să fie o întâmplare. 

— Nu pot confirma asta pentru prezenţa Sfintei Ana, dar 
pot spune un lucru, vorbi din nou Peter. Curentul gotic 
începe nu mult după moartea Matildei, aproximativ în 
1130, şi apare parcă de nicăieri. Dar nu este gotic de fapt, 
nu-i aşa? Nu vine de la vizigoți, care erau, din tot ce 
cunoaştem despre ei, un popor barbar şi războinic şi care 
erau prea puţin interesaţi de arta delicată în piatră şi 
sticlă. 

Bérenger intră într-o discuţie despre care avea 
cunoştinţe. 

— Asta e pentru că arta gotică este o eroare de 
traducere. Expresia originală care se folosea pentru ceea 
ce noi numim catedrale gotice nu era „art gothique”, ci 
mai degrabă „argotique”. Argotique este un cuvânt care 
înseamnă argou, dialectul specific pierdut. Marele 
alchimist Fulcanelli spunea că argotique era un „limbaj 
special, folosit de toţi cei ce doreau să comunice fără să fie 
înţeleşi de străini”. 

Peter aprobă. 

— Deci vrei să spui că această catedrală nu este „arta 
goților”, ci mai degrabă o artă care este codificată cu un 
limbaj special şi secret. 

— Pentru cei ce au urechi de auzit, adăugă Maureen. 

— Exact. Argotique era numit şi limbajul proscrişilor, pe 
care îl descriu cu siguranţă culturile eretice. 

Peter continuă, tot mai entuziasmat. 

— Totul se potriveşte minunat. Deodată, în secolul al XII- 
lea, apar peste douăzeci de catedrale gotice în construcţie 
şi, la fel de brusc, apar sculptori în piatră, matematicieni, 
arhitecţi şi lucrători de sticlă care ştiu exact cum să 
realizeze aceste capodopere de arhitectură de care nu s-a 
auzit înainte - şi arta care este codificată în ele. 

Maureen şi Berenger ascultau amândoi cu atenţie. Peter 

vorbea foarte rar aşa cum o făcea acum; iar când o făcea, 
trebuia să fii foarte atent. Era evident că se gândise mult 
la acest lucru în ultimele lui cercetări şi observaţii. 

— Această mişcare în arhitectură izvorăşte şi înfloreşte 
aproape peste noapte, continuă preotul. Şi totuşi nimeni 
nu ştie cum şi de ce. Tot astfel, nimeni nu ştie cine a 
finanţat construcţiile acestor catedrale, nu doar a acesteia. 
Aceste construcţii au fost intenţionate, aşa cum ai subliniat 
tu, Maureen. Aici este voinţă. Una puternică. Dar de ce şi 
de ce aici? Chartres are ceva special, care trece dincolo de 
orice ne spun ghidurile şi Biserica tradiţională. 

— Şi care crezi că e răspunsul, Peter? 

Peter se opri pentru o clipă, foarte serios, după care, 
zâmbindu-i verişoarei sale, îi răspunse printr-un singur 
cuvânt. 

— Matilda. 

Maureen era şocată de acest răspuns neaşteptat. 

— Matilda? 

Părintele Peter Healy dădu din cap aprobator. 

— Ea era pasionată de arhitectură. Aminteşte-ţi ce mult 
i-a plăcut să se implice în construcţia de la Orval, cum îi 
provoca pe arhitecţii şi constructorii din timpul ei în ceea 
ce privea forma şi mărimea arcadelor. Şi ce ştim despre 
Libro Rosso? Conţinea desene arhitecturale secrete. De 
unde veneau acele desene? De la lisus. De unde le-a luat 
lisus? Au fost transmise prin linia lui de descendență de la 
nimeni altul decât Solomon şi probabil şi de la regina din 
Saba. 

Maureen adăugă, gândind cu voce tare: 

— În povestirea Matildei despre legenda lui Solomon şi a 
reginei din Saba, ea ne aminteşte că locuitorii din Saba 
erau cunoscuţi ca poporul arhitecturii şi că regina a 
deschis şcoli pentru sculptori în piatră. 

Peter aprobă, aceasta fiind şi ideea lui. 

— Şi am văzut la exteriorul catedralei că atât Solomon, 
cât şi regina din Saba sunt bine reprezentaţi prin cel puţin 
două sculpturi în mărime naturală, precum şi prin 
elemente din templul original. 

Importanţa acestui lucru îl lovi pe Berenger. 

— Deci ceea ce spunem este că Chartres - şi de fapt 
toată mişcarea gotică - e posibil să fi fost începută de 
Matilda? Şi că se baza pe desenele originale din Templul 
lui Solomon? 

— Aşa cum au fost păstrate de ordin în Libro Rosso, 
interveni Maureen, debordând de fericire la această idee. 
Care a fost... adusă la Chartres. De Conn şi Învățător? 
Dumnezeule... 

Peter continuă gândul, vorbind acum foarte repede, 
dovedind că se gândea la această teorie de ceva timp. 

— Totul se potriveşte. Amintiţi-vă că Fulbert a 
reconstruit catedrala după incendiul din 1020. Dar a mai 
fost un incendiu, şi mai catastrofal, care a distrus totul, în 
afară de criptă, în 1134. Probabil a fost un accident, 
probabil nu. Dar catedrala a fost reconstruită după un 
model nou şi fără precedent şi a devenit capodopera de 
artă şi arhitectură care este astăzi. Înălţimea bolților sale 
nu a fost niciodată egalată, niciunde în lume. 

Maureen se simţea deodată vinovată pentru că se 
enervase mai devreme pe Peter. Vărul ei ajunse departe în 
doi ani. Era o teorie uluitoare şi progresistă. 

Berenger continuă ideea. 

— Sunt aproximativ treizeci de ani din 1100, anul 
aproximativ când Conn şi Învățătorul au ajuns în Chartres, 
până în 1134, când reconstrucţia începe aici. Ştim că până 
la urmă a venit aici şi Patricio, care fusese, împreună cu 
Matilda, creierul magnificei construcţii de la Orval. Ar fi 
avut suficient timp să-şi perfecţioneze metodele, planurile 
şi structura, pentru a începe construcţia unui fel de templu 
cu totul nou. Şi probabil chiar să pregătească o generaţie 
întreagă cu aceste principii şi metode. Apoi, în secolul 
următor, are loc un alt incendiu, în urma căruia pentru 
noile elemente sunt create ornamente şi mai elaborate. 

Maureen termină gândul: 

— Pentru că, acum, cei de aici erau experţi cu adevărat 
în tot ceea ce ţinea de modalităţile arhitecturale necesare 
pentru a crea asemenea perfecţiune. 

Se plimbau încet prin catedrală, vorbind, gândindu-se, 
impregnându-se de bogăţia locului şi a istoriei lui. 
Berenger îi opri în faţa unei ferestre faimoase în arcada 
dinspre sud. 

— Iat-o, regina din Chartres, explică el arătând spre 
Fecioara cu Pruncul, de deasupra lor. Este numită Notre 
Dame de la Belle Verriere, Fecioara din Fereastra 
Frumoasă, şi vă puteţi da seama de ce. Este cel mai vechi 
vitraliu care a supravieţuit aici din 1137. 

Magnificul vitraliu, care fusese numit „cel mai frumos 
vitraliu din lume”, înfăţişa o regină cu coroană aurie, 
decorată cu bijuterii şi cu flori de crin şi îmbrăcată în 
albastrul cel mai elegant, faimosul albastru de Chartres 
care nu putea fi copiat, totul pe un fundal de un roşu 
intens. Nicio fotografie nu putea surprinde culorile care 
străluceau prin această sticlă în soarele dimineţii. În 
spatele ei şi deasupra tronului era un castel-fortăreaţă şi 
un porumbel uriaş, simbolul Sfântului Duh, care plutea 
deasupra Fecioarei cu Pruncul. 

— Poziţia oficială a Bisericii este că această catedrală 
este închinată Fecioarei Maria şi că toate imaginile 
femeilor o reprezintă pe ea sub mai multe forme. Dar cred 
că putem să cădem de acord cu toţii că aici sunt 
reprezentate mai multe Marii, spuse Berenger. 

— Sunt de acord, adăugă Peter. Dar, cu riscul ca 
Maureen să-mi dea o bătaie, trebuie să vă mai arăt încă 
ceva. 

Au continuat să meargă dincolo de arcadă până când 
Peter îi opri în faţa unei capele în partea de nord-est, unde 
se afla un vestigiu imens şi superb. În spatele unor plăci 
era afişat un material lung din mătase albă. 

— Sancta Camisa. Vălul Fecioarei. Este unul dintre cele 
mai sfinte vestigii ale creştinătăţii şi se află aici, în 
Chartres, din secolul al IX-lea. Toată lumea vă va spune că 
acesta este motivul pentru care această catedrală este 
dedicată Fecioarei Maria. 

Maureen răspunse: 

— Nu aş contrazice acest lucru nicio clipă. Am mai spus- 

o şi înainte, dar trebuie să o repet. Nu am avut niciodată 
intenţia de a diminua importanţa mamei lui lisus. Departe 
de mine gândul acesta. Cred că ea a fost aleasă să-l nască 
pe lisus şi să-l crească pentru că ea singură era strălucită 
şi puternică şi avea un suflet şi o inimă pure. Spun doar că 
nu totul se reduce la ea, nu-i aşa? Şi având în vedere toate 
imaginile mamei ei, Sfânta Ana, de aici din catedrală, pot 
spune şi că acest lucru nu a început cu ea. Şi probabil că 
ea ar fi prima care nu ar vrea ca noi să credem asta. 


În fiecare an, pe 21 iunie, arhiepiscopia din Chartres 
permitea ca labirintul să fie descoperit. Ştiind acest lucru, 
Maureen, Berenger şi Peter s-au întâlnit cu Tammy şi 
Roland pentru a lua micul dejun mai devreme, plănuind să 
ajungă la catedrală puţin după deschiderea ei. Toţi erau 
nerăbdători să vadă labirintul şi să străbată cele 
unsprezece circuite. Tammy şi Roland ajunseseră în seara 
dinainte, la timp pentru o cină târzie. Din fericire, tradiţia 
franceză de a petrece mult timp la masa de seară le dădea 
timp să povestească despre evenimentele recente. 

Când cei cinci au ajuns la scările din faţa intrării dinspre 
vest, Maureen observă că astăzi pe scări stătea un alt om. 
Aştepta şi el ceva de pomană şi cânta şi el. Dar, pe măsură 
ce se apropiau, ea ciulea tot mai mult urechile, făcând-o 
atentă şi pe Tammy, care vorbea cu Berenger. 

— Şşt! Ascultă! 

Bărbatul care părea destul de vioi, în ciuda înfăţişării 
îmbătrânite, stătea într-o parte şi putea fi văzut doar din 
profil de grupul care se apropia de scări. Părea că stă 
astfel în mod intenţionat, pentru că nu se uita la niciunul 
dintre ei. Cânta încetişor, dar clar, iar Maureen tresări 
când auzi cântecul într-o engleză cu accent. 


Maria avea un miel!? 
Blana lui era albă ca zăpada 
Şi oriunde mergea Maria 


12 Este vorba despre un cunoscut cântec englezesc pentru copii, Mary 
had a little lamb (n.red.). 

Mergea şi mielul. 

O urmări la şcoală într-o zi 

Lucru care era împotriva regulilor 

I-a făcut pe copii să râdă şi să se joace 
Când au văzut un miel la şcoală. 


A doua strofă, cea auzită întâmplător, despre curtea 
şcolii, o atingea pe Maureen la suflet de fiecare dată. O 
făcea să plângă întotdeauna. Doar de puţin timp înţelesese 
de ce. 


„De ce o iubeşte mielul pe Maria atât de mult?” 
Au strigat copiii. 

„Pentru că Maria îl iubeşte şi ea pe miel, ştiţi voi?” 
Răspunse profesorul. 


Când bărbatul cântă ultimul vers, îşi întoarse faţa către 
Maureen, făcând-o să încremenească brusc. 

O parte întreagă din chipul lui îmbătrânit de vreme era 
sluţită de o cicatrice în zigzag, care se întindea de pe 
obraz până la gât. 


— Destino. 

Maureen îi rosti numele, iar bătrânul îi zâmbi aprobator. 
Ceilalți, în spatele ei, începeau să înțeleagă ce se întâmpla. 
Dar, deşi fiecare avea un motiv pentru a fi acolo, cel pe 
care Îl numeau Destino nu se uita decât la Maureen. 
Ceilalţi stăteau deoparte, lăsându-i să vorbească, 
aşteptând pe treptele catedralei în căldura celei mai lungi 
zile de vară care se apropia. 

— Am... atâtea întrebări, spuse Maureen, neştiind cu ce 
să înceapă. 

— Avem timp, Madonna. Destul timp. Voi răspunde 
acum uneia, dar celelalte vor trebui să aştepte, pentru că 
trebuie să intrăm cu toţii. Este un lucru pe care trebuie să- 
l facem împreună şi curând. 

Maureen observase ritmul specific al accentului său şi 
întrebă: 

— Sunteţi italian? 

— Aceasta este singura întrebare la care vrei să-ţi 
răspund acum? 

— Nu! Lăsaţi-mă o secundă! 

Era ca şi când duhul din sticlă te întreba dacă eşti sigur 
de dorinţa ta. Maureen trebuia să fie sigură că a ales 
întrebarea cu înţelepciune. După un moment de gândire, 
întrebă: 

— De unde ştiaţi ce era în visele mele? Şi cum ştiaţi atât 
de precis? De unde aţi ştiut exact cuvintele pe care mi le-a 
spus Easa? 

Bătrânul ridică din umeri. 

— Crezi că eşti singura căreia El îi vorbeşte? 

Replica lui o şocă pe Maureen. Nu era ceea ce aştepta. 

— Acesta e răspunsul? 

— Este singurul răspuns pe care ţi-l voi da. Vino, copila 
mea! Şi adu-i şi pe prietenii tăi. Avem de făcut un lucru 
sfânt. 

Maureen le-a făcut semn celorlalţi să intre şi toţi l-au 
urmat pe Destino în catedrală. Au fost cu toţii surprinşi, 
văzând că labirintul era tot acoperit cu scaune. 

— Dar credeam că descoperă labirintul în ziua 
solstițiului de vară, spuse Maureen. 

Destino răspunse trist. 

— Nu. E un mare sacrilegiu, o teribilă lipsă de înţelegere 
a cauzat acest lucru... nu mă voi obişnui niciodată şi am 
văzut acest lucru timp de mai mulţi ani decât îţi pot spune. 
Vezi, biserica permite ca labirintul să fie descoperit în 
anumite zile ale anului, dar nu mâinile lor sunt cele care îl 
descoperă. Trebuie să fie mâinile noastre. Este datoria 
noastră să îndepărtăm scaunele. Dar să nu regreti. Este un 
lucru sfânt. Vei vedea. 

Destino i-a făcut un semn lui Roland şi cei doi au arătat 
cum se mută scaunele, care erau prinse cu bare de metal 
în rânduri şi erau masive şi grele. Dar mutarea lor fără a 
zgâria podeaua şi a mai cauza alte distrugeri vechii pietre 
care conţinea labirintul era un lucru delicat. Destino le-a 
arătat unde să pună scaunele, în spatele rândurilor de 

bănci şi lângă pereţii naosului. Lucrau împreună în 
perechi: Maureen şi Berenger, Tammy şi Peter, Roland şi 
Destino. Labirintul avea treisprezece metri lungime şi 
munca de a scoate scaunele era descurajantă. Dar când au 
început să le îndepărteze şi labirintul a ieşit la suprafaţă, 
Maureen şi ceilalţi au început să înţeleagă la ce se referise 
Destino când le spusese că era o muncă sfântă. Era 
eliberatoare, iar metafora de a elibera labirintul de ceea ce 
încerca să ascundă era puternică şi fiecare dintre ei o 
simţea. 

Era ceva catarctic. Maureen se gândi o clipă la cuvânt. 
Catarctic. Pur şi purificator, prin învăţăturile adevărate ale 
Căii. 

Roland se uită spre prietenii lui în timp ce muncea şi le 
zâmbi. 

— Unul pentru toţi şi toţi pentru unul. Acesta e mottoul 
nostru, nu-i aşa? 

În timp ce făceau acest lucru sacru în linişte, în 
catedrală a intrat un grup de studenţi belgieni aflaţi în 
pelerinaj care s-au oferit să-i ajute. S-au apucat de treabă, 
simțind, evident, aceeaşi euforie care venea odată cu 
eliberarea spiritului labirintului în cea mai lungă zi a 
anului, în care intra mai multă lumină prin aceste ferestre 
decât în oricare alt moment. Când labirintul a fost, într-un 
final, eliberat, în atmosferă se răspândise un simţ al 
comunităţii şi solidarităţii. Toţi s-au dat la o parte pentru a 
admira lucrarea artistului care crease această operă de 
artă spirituală în urmă cu opt secole. Destino a făcut semn 
să-i lase pe studenţi să meargă prin labirint primii, pentru 
că trebuia să le arate celor cinci anumite detalii înainte de 
a intra. 

Intorcându-se de la intrarea dinspre vest a labirintului, 
Destino se îndepărtă de acesta cu mersul lui greoi şi se 
îndreptă spre uşa dinspre vest, oprindu-se brusc în nava 
laterală a naosului. Arătă spre podea, dându-le să 
înţeleagă din gesturi că el este prea bătrân pentru a 
îngenunchea şi a-şi chinui încheieturile şubrede, dar că ar 
trebui toţi să privească spre podea. In piatră era bătut un 

inel mare de fier. 

— Madonna Ariadna, explică Destino. 

Apoi le făcu semn lui Maureen şi Tammy să-şi rupă câte 
un fir de păr pe care să-l lege de inel înainte de a intra în 
labirint. Ambele femei au făcut cum li s-a spus, în timp ce 
bărbaţii priveau. După ce firele simbolice ale Ariadnei au 
fost legate, Destino arătă spre vitraliul aliniat cu inelul de 
fier, fereastra cea mai apropiată de intrarea în labirint. 

— În secolul al XIII-lea, când a fost terminată catedrala, 
erau o sută optzeci şi şase de vitralii. Credeţi că din 
întâmplare cea care este opusă intrării spune povestea 
Mariei Magdalena? Credeţi şi că faptul că această 
fereastră are douăzeci şi două de cadre este o coincidenţă? 
Veniţi! 

La semnalul lui Destino, cei cinci l-au urmat, apropiindu- 
se de superbul vitraliu al Mariei Magdalena. Destino 
explică faptul că vitraliile se puteau citi precum nişte cărţi, 
dar într-un anume fel. Cititorul trebuie să înceapă din 
colţul din stânga jos şi să citească imaginile de la stânga la 
dreapta, urcând câte un rând. Rândul de jos al ferestrei 
avea trei imagini, toate reprezentând bărbaţi care cărau 
urcioare şi turnau apă. 

— Cară apă? Este vreo referire la Vărsător? spuse 
Tammy. Ca astrolog al grupului, mintea ei se dusese direct 
la acea idee. 

Destino ridică din umeri. 

— Da. Şi nu. Tot ceea ce se află în Chartres are multiple 
semnificaţii. Totul. Nu există coincidenţe şi adesea există 
mai multe sensuri, toate având legătură unul cu celălalt. 
Nu poţi absorbi toate lecţiile deodată, aici. Acesta este 
locaşul învăţăturii stratificate şi, cu cât vii mai des să vezi 
arta de aici, cu atât mai multe văluri se vor ridica. Fiecare 
centimetru al acestui monument a fost gândit de bărbaţii şi 
femeile care l-au construit. Şi da, am spus femei. Pentru că 
acest loc... este un monument al iubirii, un templu. Nu 
simţiţi? Şi, pentru a-i conferi această atmosferă, trebuia să 
existe un echilibru în design şi construcţie. Dar ca să 
răspund la întrebarea ta... da. Vărsător. Pentru că probabil 

intrăm în era Vărsătorului, nu? Dar gândeşte mai profund! 

Peter a oferit explicaţia bisericii, pe care o citise aseară 
în timp ce răsfoia literatura despre această catedrală. 

— Se spune că aceia care cărau apă şi au ajutat la 
construirea bisericii, aducându-le constructorilor apa de 
care aveau nevoie de la fântânile dimprejur, au fost cei 
care au plătit pentru această fereastră şi din acest motiv 
sunt reprezentaţi la începutul poveştii. 

Destino a dat din cap. 

— Da, da. Dar există o greşeală în această poveste, nu-i 
aşa? Femeile şi bărbaţii care au cărat apă erau cei mai 
săraci din popor. Nu aveau cunoştinţe sau talente şi nu 
puteau lucra la asemenea detalii ale acestui templu sfânt. 
Puteau doar să care apă. Să nu credeţi că nu apreciez 
contribuţia lor, pentru că fiecare persoană care şi-a folosit 
mâinile şi inima la construirea acestui loc este la fel de 
binecuvântată. Slujba nici unuia nu era mai importantă 
decât a altuia. Oamenii săraci şi analfabeți care au cărat 
apă erau egali în faţa lui Dumnezeu cu omul educat care 
era arhitect. Nu aceasta este ideea. Ideea este că aceia 
care cărau apă nu aveau bunăstarea necesară pentru a 
putea face donaţii pentru o fereastră atât de complexă. 
Acea explicaţie este absurdă. Şi, pentru că voi sunteţi un 
grup special de cercetători, mă aştept să interpretaţi ceea 
ce v-am spus. Haideţi! Aştept. 

Rămase răbdător, uitându-se la fereastră, hotărât să nu 
mai spună niciun cuvânt până când vreunul dintre elevii lui 
nu se arăta vrednic de timpul lui, oferind un răspuns 
corect. Ei discutau despre asta împreună, cu voce tare. 

— Bărbatul din mijloc este de fapt scufundat în apă, 
observă Berenger. Izvorul subteran, cunoştinţe secrete. 

Destino aprobă. 

— Da. Mai mult. 

— Vouivre, adăugă Roland. Apa reprezintă uneori 
curentul teluric care curge prin pământ şi aici, în Chartres, 
este mai puternic, pentru că de aici curge până în 
Languedoc. 

— Da, da, îl încurajă Destino. Vom vedea mai multe 

despre acest curent foarte curând, pentru că se apropie 
amiaza. 

— Cei care cară apa. Ar putea simboliza... cei care ţin 
cupe? întrebă Tammy. 

— Şi un alt mod de a interpreta cupa în lumea noastră 
ezoterică, spuse Maureen de această dată, este Graalul. 

Destino era încântat de răspunsul ei. 

— Noi, cei din ordin, am numit-o mereu fereastra 
Graalului. Acum, priviţi aici! In general, se crede că 
Madonna Magdalena spală picioarele lui Iisus cu lacrimile 
ei, că ea este păcătoasa fără nume din Evanghelia lui Luca. 
Dar aceasta este o adevărată blasfemie, să o numească pe 
Doamna Noastră o păcătoasă. De fapt, ea unge picioarele 
iubitului ei cu ulei, iar părul despletit cu care l-a înfăşurat 
arată că se pregătesc pentru a intra în camera nupţială, 
întâlnire povestită în Evanghelia după loan. Pentru că 
ungerea cu ulei a picioarelor este începutul hierogamiei, 
pregătirea mirelui de către mireasă. Este primul pas în 
căsătoria sacră, de aceea aceasta este prima fereastră în 
povestea Magdalenei. 

Maureen şi ceilalţi ştiau că Maria Magdalena nu era 
păcătoasa din Evanghelia lui Luca şi că Biserica a 
combinat aceste poveşti în secolul al VI-lea pentru a crea o 
imagine a ei de prostituată care se căieşte. Dar, dincolo de 
autobiografia Matildei, nu mai auziseră această poveste a 
ungerii cu nard ca ritual înainte de intrarea în camera 
nupţială. 

— Următoarele ferestre arată prezența Mariei 
Magdalena şi participarea ei la înviere. Pentru că iubirea 
este secretul ca viaţa să fie mai presus decât moartea, iar 
aici ni se aminteşte că iubirea are multe forme şi toate 
sunt suficient de puternice pentru a învinge moartea. 
Priviţi mai întâi aici, ea este prezentă la învierea fratelui 
ei, Lazăr. Mai mult, ea este prima care a văzut ridicarea la 
cer a lui lisus, iar aici el îi spune că misiunea ei este aceea 
de a le da celorlalţi Vestea cea Bună şi că responsabilitatea 
ei este de a propovădui cuvântul Căii Iubirii. Dacă priviţi 
cu atenţie, veţi vedea că ţine în mână un pergament, 

simbol al autorităţii primite de la El, când se apropie de 
ceilalţi pentru a le spune că ea deţine Cartea Iubirii şi că 
va propovădui din ea. Şi acolo, sus, o puteţi vedea în barcă, 
îndreptându-se spre Franţa. Diamantul central îl 
înfăţişează pe binecuvântatul Sfânt Maximin fondând 
prima biserică în Provence. Dar priviţi această ultimă 
fereastră, pentru că este cea mai importantă. Ea 
înfăţişează moartea timpurie a Mariei Magdalena. Veţi 
vedea că la picioarele ei se află trei bocitori - un bărbat 
mai în vârstă, o femeie şi un bărbat mai tânăr. Copiii ei. La 
căpătâiul ei se află Maximin, partenerul ei de nădejde, care 
o iubea mai presus de orice, iar el citeşte dintr-o carte 
aşezată pe un suport auriu. Nu ar trebui să vă spun din ce 
carte citea. Se poate vedea în cadrul de lângă aceasta, în 
care Doamna Noastră este jelită şi îngropată. Aici, la 
picioarele ei, sunt reprezentaţi sfinţii iubiţi, Veronica şi 
Pretorian. Romanul Pretorian este reprezentat într-un 
veşmânt preoţesc, pentru a arăta că a fost convertit la 
creştinism. Acum, îl vedeţi pe celălalt bărbat de aici, cel 
care duce crucea? Nu veţi ghici cine este, aşa că vă voi 
spune eu. Este cel care fusese cândva înfiorătorul 
Longinus. 

Peter tresări. 

— Longinus Gaius? Centurionul roman care l-a străpuns 
pe lisus cu lancea? 

— Acelaşi Longinus afurisit. Aşa cum trebuie să ştiţi din 
studiile recente, el a devenit un creştin devotat alături de 
Maria Magdalena şi a slujit-o până la moartea ei. Longinus 
este exemplul perfect care arată cum sufletele pierdute 
cele mai disperate pot fi izbăvite prin iubirea care nu 
judecă. El şi-a câştigat locul de onoare în această poveste. 

Destino arătă spre cadrul final din partea de sus a 
ferestrei, care îl înfăţişa pe lisus în ceruri, aşteptând 
sosirea sufletului imaculat al Mariei Magdalena. 

— Iat-o, cu spiritul ei pictat în alb, pentru a-i arăta 
sfinţenia, purtat de îngeri pentru a fi reunit cu sfântul ei 
iubit. 

Maureen plângea din nou. Fereastra era frumoasă peste 

măsură, arătând povestea Mariei Magdalena aşa cum 
aflase că s-a petrecut din documentele din Arques şi din tot 
ceea ce simţea în inimă şi suflet. Destino îi puse mâna pe 
cap într-un gest afectuos, patern. 

— Copila mea, acum ai văzut cum oferim un omagiu 
femeilor labirintului înainte de a începe traseul. Cred că 
suntem pregătiţi. Tu vei intra prima, iar noi te vom urma. 
Pofteşte! Creatorul tău te aşteaptă. Solvitur ambulando. 


Destino îi lămuri că nu există un mod corect sau incorect 
de a străbate labirintul, există doar modul fiecăruia. Dar 
exista o etichetă, aceea de a oferi destul timp celui care 
intrase în labirint înainte de a-l urma. Cel ce trece pe lângă 
cineva care iese sau intră în labirint se dă la o parte în 
tăcere şi îi permite celuilalt să treacă. Când mai multe 
persoane străbat labirintul în acelaşi timp, acesta devine 
un fel de dans cu un spirit comun. Fiecare persoană îşi 
face propria călătorie şi se intersectează cu alţii în calea 
lor. Labirintul este astfel plin de metafore pentru căile 
vieţii. 

Maureen se apropia de labirint, uluită de frumuseţea 
artistică şi de perfecțiunea geometrică a structurii. Destino 
o sfătuise să se descalţe, explicându-i că senzaţia 
picioarelor care ating piatra este o parte importantă a 
ritualului şi că ar fi înţelept să observe acest lucru. Toţi se 
descălţară,  lăsându-şi  încălţămintea la marginea 
labirintului. Maureen a intrat prima, privind în jos în timp 
ce păşea, observând elegantele cotituri de-a lungul 
drumului. Se uita uneori în sus, minunându-se de felul în 
care lumina din anumite vitralii cădea pe labirint. Era 
convinsă că nicio rază nu era întâmplătoare. Aşa cum au 
arătat mulţi oameni înţelepţi, fiecare centimetru din 
catedrala din Chartres fusese gândit cu grijă. 

Lumina continua să se rotească în jurul ei şi culorile 
indigo specifice care străluceau din imensa fereastră în 
formă de roză dansau pe podea, făcând-o să se simtă 
ameţită când a mai făcut o cotitură în circuitul ei. Ochii i s- 
au împăienjenit la vederea grămezii de încălţăminte goală 

care stătea în dezordine la marginea labirintului. 

Încălţăminte goală. 

Maureen s-a simţit deodată copleşită de toate 
simbolurile în timp ce se gândea la femeia din această 
importantă poveste care se dezvăluia prin istorie. Maria 
Magdalena, Matilda. Ambele au rămas singure mulţi ani 
după moartea celor pe care îi iubeau. Au rămas să 
continue munca, să continue şi să se asigure că mesajul va 
rezista. Ambele au înfruntat provocarea de a umple 
încălţămintea goală. Cu toate acestea amândouă au fost 
uitate de istorie, în ciuda contribuţiilor reale pe care le-au 
avut, de o valoare inestimabilă pentru omenire. Care era 
tragedia mai mare? Maureen ştia ce ar spune fiecare 
dintre aceste femei, nobile, loiale şi pline de încredere şi 
iubire. Ele ar spune că încălţămintea goală era o provocare 
mult mai grea decât oricare altă provocare pe care ele au 
întâlnit-o în vieţile lor pline de evenimente. 

Îşi atinse medalionul de aramă de la gât, cu inscripţia 
din Evanghelia lui Luca: „Maria partea bună şi-a ales, care 
nu se va lua de la ea”. Probabil aceasta era semnificaţia 
adevărată a „părţii mai bune”. Era o alegere pe care 
trebuia să o urmezi în ciuda tuturor greutăților, de a te 
asigura că învăţăturile rezistă şi de a fi întruchiparea Căii 
Iubirii. 

În timp ce ea avea aceste gânduri, Bérenger Sinclair 
intră în labirint, trecând pe lângă ea la o cotitură într-unul 
dintre circuite, în acel moment el o privi cu atât de multă 
iubire, încât Maureen se opri din mers pentru o clipă. Era 
una dintre lecțiile ei din labirint, care îi amintea să se 
bucure de marea iubire care i-a fost dăruită, cât timp 
poate să facă asta. Aici, acum şi fără teamă. 

Se apropia de centrul labirintului; spuse în şoaptă Tată] 
nostru în cadrul celor şase petale, aşa cum învățase de la 
Matilda, citindu-i povestea. Când termină rugăciunea, 
Berenger intră în centrul rozei cu şase petale unde îl 
aştepta ea. În tăcere, el i-a luat mâinile; stăteau amândoi 
faţă în faţă, în centrul labirintului, unde prima rază 
strălucitoare a verii era filtrată prin sticla veche şi 

răspândea raze albastre în vechiul templu al iubirii. 


Chiar înainte de amiază, micul grup de pelerini ajunse la 
fereastra numărul zece pentru a aştepta raza de lumină 
care avea să lumineze cuiul de aramă din piatră. Miezul 
zilei veni la timp, la fel ca întotdeauna. Raza de soare 
strălucea prin gaura perfect rotundă, oprindu-se pe cuiul 
din aramă, suficient încât să strălucească în lumină. 

— Vouivre, zâmbi Destino, iar partea tăiată a chipului 
său se încreţi. Inima lui este în pământ, sub noi, aici, în 
cripta care acoperea colina. Acest loc, arătă spre cuiul de 
aramă, este chiar izvorul curentului. Nu este altceva 
decât... bătaia inimii pământului. 

După ce le dădu această informaţie extraordinară, 
Destino ieşi din catedrală. Inainte de a pleca, îi invită pe 
toţi să petreacă ziua următoare împreună cu el la sediul 
francez al Ordinului Sfântului Mormânt, aflat în apropiere 
de Chartres. Le spuse că era o proprietate superbă de-a 
lungul râului Eure, cu o panoramă extraordinară a 
catedralei. Toţi aşteptau cu nerăbdare să-l vadă pe acest 
om în mediul lui şi să afle mai multe despre el. Era 
enigmatic, era fermecător şi era, cu siguranţă, o 
extraordinară sursă de informaţii. Şi mai era şi cicatricea 
de pe chipul lui. Era posibil ca până la sfârşitul secolului 
XX şefii ordinului să-şi facă încă acea cicatrice groaznică? 
Aşa era, cu siguranţă. Maureen se întreba la ce stadiu un 
succesor era ales de Învățător şi când era făcută 
cicatricea. Ar fi o întrebare potrivită? Nu era sigură, dar 
era foarte curioasă să afle mai multe despre aceste tradiţii 
vechi care erau încă păstrate într-una dintre cele mai vechi 
societăţi secrete din lume. 

L Capitolul douăzeci 


Chartres, în prezent 


Cei din grup discutau despre Destino în timp ce se 
îndreptau spre hotel, pentru a se odihni puţin înainte de 
cină. Deodată, mobilul lui Peter începu să sune şi Maureen 
îşi dădu seama, de pe chipul lui, că veştile primite îl 
neliniştiseră. Când închise telefonul, ea îl întrebă. 

— Ce s-a întâmplat? 

Preotul se opri din mers pentru o clipă, iar ceilalţi se 
opriră odată cu el. 

— Nu ştiu ce să spun. Era Tomas DeCaro. M-a anunţat 
că şefii Comitetului din Arques au programat o conferinţă 
de presă mâine dimineaţă, referitoare la documentele 
despre Maria Magdalena. Credem că le vor autentifica. 

— Dar asta e fantastic! exclamă Tammy. 

Peter dădu din cap. 

— Oare? Mi-e frică să fiu optimist. Am lucrat cu aceşti 
oameni timp de doi ani şi mi-e greu să cred toate acestea, 
ca şi lui Tomas. Barberini este aici, în Franţa, şi mi-au 
cerut să merg la Paris în seara aceasta pentru o şedinţă de 
urgenţă. Asta e tot ce ştiu şi că am un tren de prins într-o 
oră. 


Maureen a inventat o durere de cap pentru a se duce în 
camera ei după ce Peter a plecat la gară. Şi Berenger era 
obosit şi şiia că trebuia să o lase pe Maureen să se 
gândească la tot ceea ce se întâmplase astăzi. Începea să-i 
înveţe dispoziţiile şi ritmul şi observase de multe ori că 
avea nevoie să scrie şi să se gândească; acestea erau 
obiceiurile ei, iar el i le respecta. 

Maureen şi-a dat seama că era prea obosită să facă ceva 
şi s-a decis să doarmă puţin. A închis ochii şi s-a cufundat 
de îndată în somn. A dormit aproape tot restul după- 
amiezii. A fost trezită de soneria telefonului din camera ei 

două ore mai târziu. 

— Maureen, tu eşti? 

Vocea de la celălalt capăt al firului avea accent irlandez. 
Şi era a unei femei. Maureen s-a frecat la ochii, încercând 
să se dezmeticească. 

— Aha, bâigui ea, cu jumătate de voce. 

— Îmi pare atât de rău să te deranjez, draga mea, 
continuă femeia de la celălalt capăt. Sunt Maggie Cusak. 

Era menajera lui Peter. Maureen s-a trezit brusc. 

— Ce s-a întâmplat, Maggie? 

— Nu s-a întâmplat nimic, chiar nimic. Doar că părintele 
Healy a sunat şi a spus că trebuie să te ocupi de o 
problemă urgentă. Nu mi-a spus multe, vezi, poate fi foarte 
secretos câteodată. Iar eu nu pun întrebări, pentru că nu e 
treaba mea. 

Treci la subiect, Maggie, îi venea lui Maureen să strige, 
plină de nerăbdare, dar rămase tăcută din politeţe. 

— Ei bine, iată indicaţiile exacte pe care le-a lăsat. A 
spus că trebuie să te duci la uşa criptei din partea sudică a 
catedralei la ora opt fix şi că nu trebuie să anunţi pe 
nimeni - nici măcar pe domnul Sinclair - că mergi acolo. A 
spus că este esenţial să păstrezi secretul şi că vei înţelege 
când ajungi acolo. Dar a insistat foarte mult să-ţi spun cât 
este de important acest lucru. Te vei întâlni cu cineva 
acolo şi vei afla mai multe. Între timp, pentru că bunul 
părinte este în drum spre întâlnirea lui de la Paris, va fi 
greu să îl găseşti în următoarele ore. Mi-a spus că 
autentificarea va avea loc şi că are legătură cu asta şi că tu 
vei înţelege tot. 

Maureen se gândi la toate acestea. Era ciudat, pentru că 
Peter foarte rar era atât de secretos, dar telefonul de 
astăzi în legătură cu documentele despre Maria 
Magdalena îl tulburase vizibil. Ceva foarte important se 
petrecea şi, dacă avea nevoie ca Maureen să fie la uşa 
criptei din vreun motiv, ea va fi acolo. Şi mai spusese că 
are legătură cu autentificarea, emoţionându-se la acest 
gând. Nu-i prea convenea că avea să-l mintă pe Berenger - 
pentru că trebuia să ajungă la cină la 8.30 şi va trebui să 

inventeze o scuză să scape -, dar nu avea altă soluţie. Până 
la urmă, o să-i spună adevărul şi îşi va cere iertare pentru 
că l-a dezamăgit. El se învârtea în lumea societăţilor 
secrete; trebuia să ştie cel mai bine că uneori aceste 
secrete erau necesare. 

Maggie insista la capătul celălalt al firului. 

— Te rog, Maureen. Nu-l dezamăgi cu lucrul acesta, 
pentru că altfel voi rămâne fără slujbă. Este foarte 
important pentru el. 

— Bine, Maggie, mulţumesc. 

Maureen închise, întrebându-se ce se întâmpla. 


Maureen nu ştia să mintă. Şi-a dat seama că nu va reuşi 
să-l mintă pe Bérenger, aşa că a sunat în camera lui 
Tammy şi Roland, ca strategie de rezervă. Inventând o 
migrenă, a rugat-o pe Tammy să-l anunţe pe Berenger că 
se bagă în pat şi că se va întâlni cu toţi ziua următoare la 
micul dejun. Tammy nu părea complet convinsă, dar 
acceptă explicaţia şi termină conversaţia. Maureen avea 
impresia că Tammy şi Roland erau... ocupați. Cu atât mai 
bine. Tammy a pus mai puţine întrebări ca de obicei. 

Hotelul era destul de mare pentru ca Maureen să se 
poată furişa neobservată ca să ajungă la întâlnirea de la 
ora opt. Urcând dealul spre Catedrală, a apăsat tasta 
pentru apelare rapidă, încercând să-l găsească pe Peter la 
telefon. I-a intrat însă mesageria vocală, indicând fie că 
telefonul era închis, fie că era în afara ariei de acoperire. A 
lăsat un mesaj. 

„Bună, sunt eu. Am vorbit cu Maggie şi sunt în drum 
spre criptă. Nu ştiu cu cine mă voi întâlni acolo, dar mor 
de nerăbdare să aflu ce se întâmplă în procesul de 
autentificare. Sună-mă când poţi.” 

A trecut pe lângă Portalul Regal prin dreapta, pe partea 
dinspre sud a catedralei, unde se afla uşa masivă şi veche 
de intrare în criptă. Era închisă, dar când Maureen s-a 
apropiat să bată, a auzit balamalele scârţâind, iar ea a 
deschis uşa uşor. Nu văzuse pe nimeni la început, doar 
nişte lumânări care licăreau în întuneric. Aruncau umbre 

peste treptele de piatră care duceau în criptă. 

Maureen s-a speriat îngrozitor când o siluetă pe care n-o 
observase s-a apropiat de ea, atingând-o. S-a întors şi a 
văzut că bărbatul era îmbrăcat din cap până-n picioare în 
haine negre, fiind practic invizibil în încăperea fără lumină. 
A făcut un semn spre scări şi, când s-a apropiat de lumină, 
a văzut că bărbatul avea o cagulă pe faţă, tăiată în dreptul 
ochilor. Hainele erau albastru-închis. Maureen şi-a dat 
seama deodată, prea târziu, că erau aceeaşi bărbaţi pe 
care îi văzuse în visul ei de la Orval. Bărbaţii cu cagule 
cărora le-a fost dusă cartea care i s-a furat. 

Sunetul uşii care se trântea şi cel al unui piron greoi 
aruncat în spatele ei au confirmat complet previziunea lui 
Maureen. Era prinsă într-o criptă a catedralei din 
Chartres. lar asta putea să însemne un singur lucru: 
răpitorul ei era un membru important al Bisericii. 

— Intraţi, signorina Paschal! 

Era mai degrabă un ordin decât o invitaţie, dat de un 
glas poruncitor, răguşit din cauza vârstei, care venea din 
capătul coridorului. Maureen nu-l vedea pe cel care 
vorbise în întuneric, iar bărbatul cu cagulă din spatele ei o 
grăbea să înainteze. Au mai mers încă vreo cinci-şase 
metri, când bărbatul cu cagulă a prins-o de cot, oprind-o 
brusc. A pocnit din degete şi un alt bărbat îmbrăcat la fel, 
în robă lungă şi cu cagulă, a ieşit de după colţ, ţinând într- 
un suport de fier o lumânare de ceară groasă. S-a aplecat 
să lumineze rezervorul lat în formă de semicerc care părea 
să fie construit în zid. 

Bărbatul din spatele lui Maureen a prins-o de păr, 
trăgând-o deasupra fântânii, în timp ce celălalt bărbat 
mişca lumânarea sub marginea suprafeţei de piatră. 
Maureen se panicase, crezând că va fi aruncată înăuntru. 
S-a prins de marginea fântânii şi a început să tipe. 
Agresorul i-a lăsat părul, acoperindu-i gura cu mâna ca s-o 
facă să tacă, dar nu a încercat să-i facă rău. 

— Soarta Sfintei Modesta va fi şi a ta dacă nu cooperezi. 

Bărbatul care îi acoperise gura vorbise şi Maureen i-a 
recunoscut vocea imediat. Nu o va uita niciodată. Era 

vocea bărbatului înarmat care le jefuise la Orval. 

— Îţi dai seama, desigur, că nimeni nu-ţi va găsi trupul 
niciodată, dacă va fi nevoie să repetăm nimicirea Modestei. 

Maureen a fost condusă într-o capelă subterană 
surprinzător de uriaşă. In acest loc erau mai multe 
lumânări şi a putut să observe decorurile vechi de pe 
ziduri. Păreau celtice, făcând parte din cea mai veche 
formă de artă din Chartres, care sporea intensitatea 
mistică a acestui loc. În dreapta lui Maureen era statuia 
Doamnei Noastre de sub Pământ, dar bărbaţii nu o 
iluminaseră. În schimb, lumânările erau îngrămădite în 
jurul altarului, unde aştepta un coş mare de lemn. Lângă 
coş stătea un alt bărbat, îmbrăcat în ciudatul costum cu 
cagulă. Şi-a scos cagula când s-a apropiat, iar inima lui 
Maureen a stat în loc. 

Părintele Girolamo de Pazzi i-a făcut semn lui Maureen 
să se aşeze în scaunul gol de lângă el. 

Tăcută, ea aşteptă ca bătrânul să vorbească. Slujitorii lui 
cu cagule stăteau în apropiere în spatele lui Maureen, 
amintindu-i constant de faptul că era prizonieră şi de 
soarta Modestei. 

— Spune-mi, draga mea, ce ai venit să găseşti la 
Chartres? 

Maureen nu spunea nimic. Singura ei apărare în acest 
moment era tăcerea. Era evident că voiau ceva de la ea, o 
parte din ceea ce ştia sau chiar din ea, dar nu avea să le 
ofere nimic de bunăvoie. 

— Nu vrei să-mi spui? Nu e nevoie. Ai venit să cauţi 
Cartea Iubirii pentru că ţi-a spus cineva că se află aici, în 
catedrala din Chartres, nu-i aşa? Ei bine, acea persoană nu 
te-a minţit. Cartea Iubirii este aici. 

Maureen a încercat să nu-şi arate surprinderea sau 
curiozitatea, iar de Pazzi a continuat. 

— Şi nu este copia. Nu este Libro Rosso şi amestecătura 
de erezii, rosti el ultimele cuvinte cu dispreţ. Aceasta este 
Cartea autentică, originalul. Documentul scris chiar de 
mâna Domnului Nostru lisus Hristos. Este aici pentru că 
eu am adus-o aici. Haide acum, nu poţi pretinde că nu ai 

da orice să vezi Cartea. Este destinul tău să o vezi. 

Maureen rămase nemişcată. Deşi Cartea Iubirii originală 
era aici, chiar dacă putea să o vadă sau să o atingă, nu-şi 
putea imagina că va apuca să trăiască suficient de mult 
încât să aibă timp să spună cuiva despre ea. g 

Dar Girolamo de Pazzi nu era un om nesăbuit. Işi 
urmărise prada mult timp şi îi studiase felul şi caracterul 
toată viaţa lui, era unica lui obsesie. Şi după ce-i citise 
carneţelul pe care l-au furat şi a observat-o cu atenţie la 
ultima lor întâlnire, ştia că va răspunde cunoştinţelor, 
informaţiei. Adevărului. 

— Trebuie să ştii, deocamdată, signorina Paschal, că nu 
sunt aici să-ţi fac rău. Asta nu înseamnă că nu-ți voi face 
rău dacă va fi necesar şi, aşa cum ai văzut, aceşti bărbaţi 
sunt foarte dispuşi să facă acest lucru dacă nu cooperezi. 
Dar adevărul este că am nevoie de tine şi câştigarea 
cooperării tale este spre binele meu şi al Bisericii mele. Şi 
din acest motiv vreau să fac o înţelegere cu tine. Iți voi 
spune un secret, un secret foarte mare. Şi îţi voi arăta cea 
mai mare comoară din istoria omenirii. În schimb, tu vei 
face ceva pentru mine. 

— Ce vrei să fac? întrebă ea cu un calm mai mare decât 
simţea. 

In sinea ei se ruga la Easa pentru a-i oferi putere şi 
pentru a o proteja. Dacă aici se afla într-adevăr Cartea 
Iubirii, probabil prezenţa Lui o va proteja. 

— Mai întâi îţi voi da un indiciu despre secret. Lucia 
Santos. 

Maureen rămase uimită, gândind repede şi încercând să- 
şi dea seama unde duce discuţia. Întrebă: 

— Secretul adevărat de la Fâtima. Asta vrei să-mi spui? 

El aprobă. 

— De ce? 

— Pentru că... 

Părintele Girolamo se opri, iar pentru o clipă Maureen 
văzu în ochii bătrânului ceva mai mult decât o hotărâre 
crudă, ceva care arăta aproape ca tristeţea. 

— Am nevoie de ajutorul tău. 

Maureen rămase tăcută, iar el vorbi mai departe. 

— Vrei să ştii adevăratul secret de la Fátima? Iată-l! 
Binecuvântata Fecioară s-a arătat pentru a spune copiilor 
din Fátima că noi, Sfânta Biserică, deţinem Cartea Iubirii 
încă de când Ignaţiu de Loyola a adus-o cu el în Roma. Da, 
este adevărat. Când Loyola a părăsit mănăstirea din 
Montserrat, a dezvăluit ascunzătoarea în schimbul 
dreptului de a studia şi al libertăţii de a crea un nou ordin 
cu regulile lui. Acest lucru a fost acceptat, iar Cartea a fost 
adusă la Roma şi de atunci se află în posesia noastră. 

Maureen asculta totul, memorând fiecare detaliu, în 
cazul în care acei bărbaţi ameninţători cu cagule o vor lăsa 
într-adevăr să trăiască suficient de mult încât să ducă 
această informaţie în lume. 

— Dar, vezi, a existat o complicaţie neaşteptată. Deşi 
Cartea este intactă şi conţine cuvintele şi diagramele aşa 
cum au fost puse pe hârtie de Domnul Nostru, în ea mai 
există un nivel de înţelegere. Asta am mai discutat o dată, 
nu-i aşa? Există învățături în Carte care sunt doar pentru 
cei aleşi să le ştie, cei ce au ochi de văzut şi urechi de 
auzit. Dar ele nu pot fi citite de majoritatea, nici măcar 
Sfinţii noştri Părinţi nu au reuşit să rupă sigiliul care 
protejează tot ceea ce este cuprins în Cartea Iubirii. 
Domnul nostru şi-a folosit divinitatea lui pentru a codifica 
învăţăturile Lui sfinte în aceste pagini. Nimeni nu a reuşit 
să ajungă la ele... cu excepţia Luciei Santos. Şi nici măcar 
ea nu putea face acest lucru tot timpul. 

— Iar acesta era unul din misterele de la Fátima? I s-a 
spus Luciei cum să descifreze secretele din Carte? 

Bătrânul preot a dat din cap. 

— Nu trebuia să i se spună. Nu este ceva ce se poate 
învăţa. Rosti următoarea propoziţie ca o acceptare pentru 
care era invidios. Este ceva ce... eşti. 

Această revelaţie o lovi puternic pe Maureen. 

— Cea Aşteptată. 

— Da. Deşi nu pot să înţeleg din ce motiv Domnul nostru 
şi-ar încredința cele mai sfinte învățături femeilor, se pare 
că exact aşa a făcut. 

Puterea revelaţiei lui de Pazzi o şocă pe Maureen. 
Cartea Iubirii putea fi descifrată doar de o femeie. În acea 
clipă, Maureen a înţeles de ce. lisus şi-a codificat 
învăţăturile astfel încât femeile să nu poată fi excluse din 
procesul învăţării şi al conducerii. Era un concept strălucit 
şi extraordinar. 

Bătrânul a surprins-o, citindu-i gândurile. 

— Ştiu ce gândeşti, dar greşeşti. Libro Rosso este o 
copie şi a fost făcută de Filip. Un bărbat. 

Maureen clătină din cap. 

— Nu. A fost transcrisă de Filip. El a scris-o. Dar ea a 
tradus-o pentru el. Chiar Libro Rosso spune că Filip a făcut 
o copie a cărţii când a vizitat-o pe Maria Magdalena pe 
când era însărcinată în Alexandria şi că el a creat copia 
sub îndrumarea ei. Ea a citit-o. El a scris-o. 

De Pazzi a negat această teorie într-un gest de dispreţ, 
trecând direct la problema care-l preocupa: 

— lar acum vei fi o copilă bună şi ascultătoare a 
Domnului şi vei descifra această carte pentru mine. Şi nu 
ne vom mai preface, aşa cum s-a întâmplat când ai văzut 
profeţiile. 

— De aceea aţi tinut-o pe Lucia Santos în celulă timp de 
optzeci de ani? 

Părintele Girolamo nu părea deloc deranjat de întrebare. 
Răspunsul lui a venit imediat: 

— Da. 

— lar ea nu a reuşit să vă ofere tot ceea ce aveaţi nevoie 
timp de opt decenii? 

— Nu reuşea de fiecare dată. Şi cu siguranţă nu era 
cooperantă de fiecare dată; din acest motiv a trebuit să o 
izolăm complet. Cele născute sub semnul vostru sunt... 
încăpăţânate. 

— De ce crezi că eu îţi pot da ceea ce doreşti, aici şi 
acum? De ce crezi că o voi face, chiar dacă pot? 

— Pentru că eşti la fel de curioasă ca şi noi. Şi chiar 
dacă mori aflând ce se află în Cartea Iubirii, nu vei rezista 
ispitei de a o vedea. Cum ai putea? Te-ai născut pentru 
această zi şi ştii că acest lucru este adevărat. 

— Şi de unde ştiu că nu vei încerca să mă încarcerezi, 
aşa cum ai făcut cu Lucia? Sau mai rău? 

— Nu ai de unde să ştii. Dar cred că acesta este un risc 
pe care ţi-l vei asuma. 

— Prietenii mei îşi vor da seama rapid de toată această 
situaţie. Mă vor găsi, orice decideţi să faceţi. 

— Probabil. Dar cercetarea ta e una controversată şi ți- 
ai făcut mulţi duşmani, nu-i aşa? Te-ai confruntat cu 
numeroase grupuri fundamentaliste şi cu câţiva trăsniţi. Ai 
anunţat recent autorităţile că ai fost jefuită şi urmărită 
prin Roma. Ameninţările cu moartea pe care le primeşti au 
fost mult mediatizate. Ar fi uşor şi chiar lipsit de efort să 
convingem autorităţile că una dintre aceste organizaţii sau 
de persoane a făcut aşa ceva. Şah mat, signorina. Nu ne 
poţi bate la un joc pe care îl jucăm mai bine decât oricine 
altcineva în lume de aproape două mii de ani. Vom face cu 
tine ce vom dori, aşa cum am făcut cu toate femeile 
dinaintea ta. 

— Dar adevărul... 

— Adevărul? Ce adevăr? deveni el deodată nerăbdător, 
dându-şi seama că se implică într-o discuţie cu duşmanul, 
şi izbucni pentru a controla subiectul. Adevărul este că ai 
posibilitatea de a evita soarta Modestei. Dacă informaţiile 
pe care ni le vei da sunt valoroase, s-ar putea ca ele să ne 
influenţeze decizia în ceea ce priveşte soarta ta. De 
exemplu, dacă stabileşti că în Cartea Iubirii se confirmă 
doctrina noastră stabilită şi sfântă şi binevoieşti să declari 
acest lucru, situaţia ta ar putea fi complet diferită. 

Maureen rămase fără cuvinte. După o clipă de ezitare, 
întrebă: 

— Îmi... îmi oferi o... înţelegere? 

În ciuda întregii bravade despre omnipotenţa lor, 
Girolamo de Pazzi trebuia să recunoască un adevăr 
dureros. 

— Biserica se află într-un impas. Pentru prima oară 
suntem într-o luptă în care e posibil ca în final să pierdem, 
iar acesta este războiul cuvintelor. Nu mai putem controla 
informaţia care se răspândeşte în lume. Aşa că trebuie să 

găsim căi noi de a o controla. Tinerii te ascultă pe tine. 
Cartea ta este tradusă în limbi din întreaga lume. Dacă 
foloseşti această platformă care se extinde pentru a afirma 
poziţia noastră, şi nu opoziţia ta faţă de noi, ar putea fi 
benefic pentru tine, pentru prietenii tăi şi pentru vărul tău. 
Gândeşte-te la impactul pe care îl va avea faptul că tu, 
eretica, te-ai dezice pentru că ai văzut lumina. Gândeşte-te 
la impactul pe care l-ar avea faptul că tu te-ai întoarce la 
singura religie adevărată. Ar fi o colaborare excepţională şi 
o forţă pozitivă pentru toţi cei implicaţi. 

Maureen voia să înţeleagă bine. 

— Îmi ceri să scriu o carte care să spună că doctrina 
Bisericii tradiţionale este adevărată şi că tot ceea ce am 
scris şi am susţinut în opoziţie cu această doctrină este o 
minciună? Cum aş putea să fac aşa ceva? 

— Va trebui să te dezici. Va trebui să spui că tu ai creat 
Evanghelia de la Arques ca un fals pentru a face bani şi că 
te căieşti. Apoi noi vom vorbi şi îţi vom da iertarea, iar tu 
te vei întoarce în sânul Bisericii şi vei abandona 
cercetărilor eretice. 

Maureen era absolut şocată de această ofertă. Se gândi 
la placa din biblioteca lui Berenger, cea cu citatul din 
Ioana d'Arc, care spunea: „Aş prefera să mor decât să fac 
ceva împotriva voii lui Dumnezeu.” Gândul la Berenger îi 
dădu putere în acel moment. 

A rămas tăcută, făcându-l pe de Pazzi să se întoarcă la 
tactica mai cunoscută. 

— Dar dacă vei alege altfel... nu se ştie ce se poate 
întâmpla. Fiecăruia dintre voi. 

Mintea lui Maureen analiza posibilele consecinţe ale 
acestei situaţii. Era greu să gândească, sub ameninţarea 
bărbaţilor cu cagule negre, a preotului bătrân cu vocea lui 
răguşită şi propunerea lui scandaloasă şi în prezenţa 
coşului de lemn de pe altarul alăturat. A făcut semn către 
COŞ. 

— Este acolo? Pot să o văd acum? 

În ciuda intoleranţei arogante şi a gândirii sucite, 
Girolamo de Pazzi se considera un om sfânt. A 

îngenuncheat în faţa coşului şi a spus o rugăciune, apoi s-a 
ridicat. A băgat mâna în coşul care nu era acoperit şi a 
scos din el o cutie mai mică. Era veche şi elegantă, un 
relicvar ornat cu bijuterii, făcut special pentru a conţine 
cele mai sfinte documente ale creştinismului, şi nu numai. 
Bijuteriile sclipeau în lumina lumânărilor, iar Maureen a 
scos o exclamaţie fără să vrea când a văzut capacul cutiei. 
Era decorată cu bijuterii în forma unei roze cu şase petale, 
identic cu cea din centrul labirintului din Chartres. 

De Pazzi a deschis cutia ornată şi a pus-o în faţa ei, iar 
Maureen a observat că el nu a atins cartea. Părea să fie 
foarte atent să nu atingă obiectul şi a împins cutia spre ea 
peste altar. 

— Scoate-o, ordonă el. Şi... urmează-ţi instinctele. Sau 
vocile. Sau orice îţi vine. Lucia auzea vocea Fecioarei când 
ținea cartea, dar e posibil ca tu să reacţionezi altfel. Eşti o 
creatură foarte diferită de celelalte. 

Spunea aceste cuvinte ca şi când ar fi privit o insectă - o 
insectă dezgustătoare şi veninoasă - la microscop. 

Maureen, aşa micuță cum era, trebui să se ridice pentru 
a se uita în cutie. Avea o copertă simplă, învelită într-un fel 
de piele de animal - probabil pieile despre care citise că se 
foloseau în Grecia antică. A atins coperta şi o clipă nu a 
simţit nimic. Dar când şi-a pus mâinile pe canturi, a 
început să simtă furnicături. Senzaţia a trecut uşor spre 
braţe, apoi în întregul corp. Şi-a deschis ochii mari şi 
atunci a văzut în spate viziunea lui Easa din visul ei. L-a 
auzit pe El, aşa cum l-a mai auzit înainte: 

— Eşti fiica mea de care sunt foarte mulţumit, dar 
munca ta nu este terminată. lată Cartea Iubirii. Trebuie să 
o împărtăşeşti cu lumea şi să îndeplineşti promisiunea pe 
care ai făcut-o. Adevărul nostru a fost în întuneric pentru 
prea mult timp. Şi nu-ţi fie teamă, pentru că eu sunt 
întotdeauna cu tine. 

Frica s-a scurs din Maureen când a ridicat cartea de la 
locul ei, din cutia ornată cu bijuterii. Auzea vocea lui Easa 
în mintea ei, vorbind rapid acum, în cuvinte din scrierile 
lui. 

— Teama şi credinţa nu pot exista în acelaşi loc în 
acelaşi timp. Alege una. 

Maureen a ales credinţa. 

A deschis cartea, hotărâtă să preţuiască acest moment 
în care ţinea în mână ceva atât de sacru, în ciuda 
primejdiei în care se afla. Ignorându-i complet pe preot şi 
pe slujitorii lui, şi-a plimbat degetele pe paginile şterse, în 
semn de adoraţie. Nu putea citi scrisul antic - o parte era 
în greacă, o parte părea să fie în aramaică, o parte era cu 
siguranţă ebraică. Dar nu asta conta. Nu era nevoie să 
citească, pentru că se întâmpla altceva atunci când 
Maureen ţinea în mâini Cartea Iubirii. La fel ca în visul ei, 
paginile au început să strălucească, literele să sclipească 
în indigo, albastru şi violet pe hârtia ca un pergament. 
Lumina emanată de Carte strălucea tot mai puternic, 
umplând acum încăperea, părând a se roti cu o intensitate 
specială în jurul statuii Fecioarei de Sub Pământ. Lumina 
pătrundea în trupul lui Maureen; simţea cum căldura şi 
strălucirea o umpleau. În acest moment, ea absorbea 
Cartea Iubirii. Nu era nevoie să o citească sau să-i citească 
traducerea. Ea devenea Cartea, întruchipa învăţăturile în 
întregime, în timp ce lumina albastră vibrantă trecea prin 
ea. 

Viziunile se succedau cu rapiditate: Solomon şi regina 
din Saba, lisus şi Maria Magdalena, mama lui, Maria, şi 
bunica lui, Ana, fiica lui, Sarah-Tamar. A văzut fetiţa din 
Orval - „nu sunt cine crezi tu că sunt” - urmată de apariţia 
ireală şi feminină a Duhului Sfânt la Knock. Apoi a înţeles 
atât de clar încât a îngenuncheat, strângând cartea la 
piept. lisus scrisese Cartea Iubirii ca o celebrare a femeilor 
din viaţa lui, a înţelepciunii şi a harului lor. Acesta era 
omagiul şi monumentul lui pentru principiul feminin 
pierdut al spiritualităţii care l-a adus la acest adevăr: că 
Tatăl şi Mama noastră din ceruri sunt Unul în uniunea lor, 
că ne iubesc pe noi, copiii lor, şi că odată cu întoarcerea 
timpului revenim în toate formele noastre, deoarece 
Creatorul nostru ne-a făcut după asemănarea lui sfântă, 
bărbat şi femeie, pentru a trăi iubirea la infinit. 

Misiunea din Nazaret a lui lisus şi a slujitorilor lui a 
restabilit balanţa, a adus-o pe Asherah pe tronul ei lângă 
iubitul ei - şi a reunit omenirea într-o înţelegere a acelei 
iubiri aici pe pământ. lisus a murit încercând să facă lumea 
să înţeleagă puterea iubirii, repunând elementul divin al 
spiritualităţii feminine în balanţă cu divinul masculin. 

Lumina s-a intensificat, încăperea se rotea tot mai 
repede cu Maureen, care ţinea strâns cartea, ascultând, 
simțind, înțelegând tot ceea ce îi dezvăluia Easa: Iubirea, 
şi numai Iubirea este adevărată. În rest, totul este o iluzie 
care ne îndepărtează de puritatea experienţei pe care 
părinţii noştri din ceruri au creat-o pentru noi. Iar lisus nu 
a dorit ca noi să creăm o nouă religie despre el. A dorit ca 
noi să recunoaştem adevărul care a fost distrus de-a lungul 
timpului. Un adevăr care era simplu şi frumos şi care se 
referea la iubire în toate formele ei: pasională, 
părintească, filială, prietenească. Nu era o Nouă Mărturie, 
ci Mărturia originară care se întorcea la noi din mâna lui, 
el fiind mesagerul: el şi Familia lui de suflet. Noi şi 
familiile noastre de suflet. 

Timpul se întoarce. 

L-a auzit şoptind din nou, iar acum vorbele lui aveau o 
nouă însemnătate. Timpul se întoarce era cea mai sacră 
profeție pentru că prevestea a doua venire. Dar a doua 
venire nu era întoarcerea fizică a lui lisus. Era întoarcerea 
mesajului său şi a învățăturilor lui printr-un efort global al 
iubirii şi al slujirii. 

„Noi suntem chiar poporul pe care îl aşteptam şi aşa am 
fost întotdeauna. Noi suntem a doua venire.” 

Maureen era pierdută în viziuni, ajungând la o altă 
înţelegere: că văzuse deja această lumină frumoasă, de un 
albastru strălucitor, şi încă foarte recent: în vitraliul de 
aici, din Catedrala din Chartres. A ştiut atunci, fără nicio 
îndoială, că aceia care au construit acest templu al iubirii 
au văzut şi ei această culoare şi au reprodus-o astfel încât 
să strălucească asupra fiecărei persoane care intră, 
binecuvântând-o cu o fracțiune din ceea ce trăia ea acum. 

În mintea ei se roteau toate sculpturile pe care le văzuse 

pe fațadele catedralei. Solomon şi regina din Saba, 
regretata şi iubitoarea Modesta, multele Marii, Sfânta Ana, 
nenumăratele femei fără nume care erau celebrate în 
basorelief. Sculpturile apăreau în mintea ei în imagini 
succesive rapide. Ce aveau toate în comun? 

Maureen vedea acum, cu ochii minţii, lumina filtrată din 
vitraliul din catedrală pe care o văzuse când străbătuse 
labirintul în acea zi; strălucea în jurul ei acum, când era 
pierdută în viziune. Vedea fereastra Mariei Magdalena cu 
povestea ei adevărată spusă în detalii complicate şi alese 
cu grijă. A văzut apoi fereastra dedicată Sfântului Ioan cel 
Milostiv, fiul cel mare al Mariei Magdalena. În acest timp, 
roza strălucea în lumina albastră sfântă spre centrul 
labirintului. Mergea mai repede acum, în acelaşi ritm cu 
bătăile tot mai rapide ale inimii ei, iar alte ferestre din 
catedrală prindeau viaţă: Sfânta Ana era bătrână şi 
înţeleaptă, maiestuoasa Fecioară Albastră era puternică şi 
plină de compasiune, vieţile sfinţilor şi martirilor dansau în 
jurul ei, în timp ce îşi continua drumul prin circuitele 
labirintului. Era atrasă în centru de o forţă extraordinară şi 
magnetică. Grăbea pasul, iar inima îi bătea puternic în 
timp ce lumina albastră o atrăgea în centrul templului, în 
tabernacol, în locul unde vocea lui Dumnezeu poate fi 
auzită de cei ce au urechi de auzit. 

— O, iubite Easa. Asta încercai să ne spui în tot acest 
timp? E posibil să fi fost dintotdeauna atât de simplu? 

Îl vedea acum, stând în centrul labirintului cu ochii lui 
blânzi şi negri. În mâini ţinea uneltele maestrului zidar: 
compasul şi echerul. Easa le împreunase pentru a le aşeza 
în forma diamantului, care reprezenta uniunea sfântă a 
iubiţilor. În spatele lui apăruse acum cea pe care el o 
iubea: Maria Magdalena, o viziune a unui păr roşcat şi a 
unei frumuseți diafane, venind lângă el. 

O priveau în viziune, dincolo de spaţiu şi timp, iar Easa a 
mai spus o dată, arătând în jurul lui pentru a-i atrage 
atenţia asupra întregii structuri masive a catedralei: 

— lată Cartea Iubirii. Trebuie să o împărtăşeşti cu lumea 
şi să îndeplineşti promisiunea pe care ai făcut-o. Adevărul 

nostru a fost în întuneric pentru prea mult timp. 

Suspinul care i-a scuturat trupul lui Maureen a răsunat 
prin piatra veche a catedralei. Şi-a ridicat capul, în timp ce 
caleidoscopul de imagini ale vitraliilor din viziunea ei se 
învârtea printre lacrimi. Într-un final, a înţeles. 

Nu era faptul că în catedrala din Chartres se afla Cartea 
Iubirii. Nu era nici faptul că Libro Rosso se afla în 
catedrala din Chartres. Cele mai sfinte învățături ale 
creştinismului, probabil ale întregii umanităţi, nu erau 
ascunse în catedrala din Chartres. 

Ele erau catedrala din Chartres. 

Catedrala fusese adesea numită o carte din piatră de 
numeroşii scriitori care de-a lungul istoriei au celebrat 
grandoarea ei. Câtă dreptate aveau! 

Maureen îl vedea acum limpede pe arhitectul din 
viziunea ei, iar de această dată el era un bărbat cu o 
cicatrice groaznică în zigzag pe o parte a feţei. El 
conducea programul sculptural care va ilustra Cartea 
Iubirii în piatră, pentru ca întreaga omenire să o înveţe şi 
să o celebreze pentru eternitate. Învățăturile Ordinului 
trăiau aici, iar tradiţia Învăţătorului trăia aici cu ele. 

Intreaga Libro Rosso a fost consemnată în faţadă şi în 
vitraliile catedralei din Chartres, o carte eternă în piatră 
care nu va putea fi distrusă de Biserică, pentru că Biserica 
nu s-ar distruge niciodată singură. Era o strategie 
strălucită. Labirintul era instalat în centru, ca punct de 
plecare al iniţierii pentru toţi pelerinii care vor avea ochi 
de văzut şi urechi de auzit. Străbaterea labirintului 
permitea inimii şi sufletului să aibă acces la codurile 
secrete păstrate cu sfinţenie de Cartea Iubirii din acest 
templu neegalat. 

Maureen se afla încă pe podea, în genunchi, ţinând 
strâns la piept Cartea. Era încă ameţită de lumină şi de 
viziuni, dar începea să simtă că revine în trupul ei. Trebuia 
să scape de aici, trebuia să găsească o cale prin care să 
spună lumii întregi că în piatra şi sticla acestui monument 
al adevărului uimitor era reprezentată Cartea Iubirii, că 
era deschisă oricui voia să o vadă, să o trăiască, să o simtă 

- aşa cum fusese dintotdeauna. Cea mai valoroasă 
învăţătură din istoria omenirii era ascunsă la vedere de opt 
sute de ani. lar Biserica ştia acest lucru. Acoperind 
labirintul, sperase să poată ascunde instrumentul de care o 
persoană avea nevoie pentru a descifra codul şi a citi 
cartea. 

S-a uitat în sus şi a văzut că bărbaţii rămăseseră în 
acelaşi loc, deşi stăteau la distanţă mai mare de ea decât 
înainte. Din cauza cagulelor lor amenințătoare era 
imposibil de stabilit unde le erau ochii, dar păreau că 
privesc spre pământ, şi nu spre ea. Ridicându-se uşor în 
picioare, Maureen l-a zărit pe părintele Girolamo de Pazzi. 
Se uita în gol, prin ea, cu o expresie bântuită pe chip. 
Maureen l-a mai auzit pe Easa o ultimă dată, înainte să 
revină în deplinătatea conştienţei. Vocea lui melodioasă 
susură în urechea ei: „Dragostea învinge totul”. 

S-a uitat în jos la obiectul nepreţuit din mâinile ei, 
simțind cum puterea se întorcea în carte. Ultima pagină 
conţinea un desen perfect al labirintului lui Solomon, 
modelul cu cele unsprezece circuite care se afla atât în 
Chartres, cât şi în Lucca; era simbolul perfecțiunii 
geometrice, care permitea bărbaţilor şi femeilor să ajungă 
la Dumnezeu în spaţiul templului lor, oriunde în lume ar fi 
acesta. Lumina albastră se stinse apoi, puterea ei fiind 
absorbită înapoi în Cartea Iubirii. 

Maureen se uită la bătrânul care o adusese aici în 
circumstanţe atât de amenințătoare. El o privea acum cu 
ochii plini de lacrimi. Când a vorbit, de această dată, vocea 
lui răguşită era o şoaptă. 

— Cu Lucia Santos nu s-a întâmplat aşa ceva. 

Dacă părintele Girolamo de Pazzi avusese aceleaşi 
viziuni sau altele, Maureen nu va putea şti niciodată. Dar, 
după privirea pe care o avea, părea să fi fost transfigurat 
de ceea ce se întâmplase în criptă. 

Sunetul bătăii, o bubuitură puternică de sus, i-a luat prin 
surprindere pe toţi cei din încăpere. Prin piatra veche se 
auzea o voce bărbătească strigând numele lui Maureen, 
înăbuşită oarecum de grosimea zidurilor. Dar nu atât de 

înăbuşită, încât Maureen să nu-şi dea seama a cui era 
vocea. 

Era Berenger Sinclair. Părea că vrea să dărâme uşa 
criptei. 

Bărbaţii s-au uitat la Girolamo de Pazzi, care a dat uşor 
din cap. l-a spus simplu lui Maureen: 

— Du-te! 

Maureen a privit pentru ultima oară cartea miraculoasă 
din mâinile ei. Să o pună jos a fost cel mai greu lucru pe 
care l-a făcut în viaţa ei. Ştia că faptul că a avut-o în mâini 
a schimbat-o pe vecie. Într-un fel, ea fusese în aceste 
momente întruchiparea omenească a catedralei din 
Chartres şi a Cărţii Iubirii înseşi. Absorbise totul în trupul, 
mintea şi sufletul ei aici, în acest loc. 

Mai târziu, Destino o va ajuta să înţeleagă cât de perfect 
s-au aliniat stelele când ea a eliberat energia Cărţii Iubirii. 
Locul în care stătuse în criptă era chiar deasupra lui 
vouivre, punctul de pulsaţie al planetei. Era solstițiul de 
vară, cea mai lungă zi a anului. Îşi începuse ziua în labirint 
împreună cu „familia ei de suflet” şi cu cel pe care îl iubea 
cel mai mult. Se afla într-un loc unic prin puterea sa 
pentru a dezlega secretele Cărţii Iubirii şi pentru a le 
elibera în locul din care făceau parte: în catedrala din 
Chartres, templul construit special pentru a le păstra. 

Maureen Paschal a sărutat coperta Cărţii, documentul 
unic şi perfect creat de mâna lui lisus Hristos, şi a aşezat-o 
la locul ei, în cutia ornată cu bijuterii. S-a întors cu spatele 
la părintele Girolamo şi s-a îndepărtat pur şi simplu. S-a 
oprit când a trecut pe lângă fântâna veche, fiind sigură că 
din adâncurile ei auzise şoapte. O voce feminină diafană a 
ieşit la suprafaţă, iar Maureen era aproape sigură că a 
auzit-o spunând „Merci, merci beaucoup” înainte de a 
scoate un suspin de mulţumire. A spus o rugăciune pentru 
sufletul Modestei, sperând că acum se putea odihni, 
înainte de a urca scările şi de a deschide uşa bărbatului 
care fusese ales de Dumnezeu la începutul timpului pentru 
a fi sufletul ei pereche. 

Girolamo de Pazzi a rămas nemişcat în timp ce o privea 
pe Maureen plecând. Nu va înţelege niciodată de ce 
Dumnezeu a ales să dezvăluie lumina lui unor asemenea 
femei sau de ce rămăsese el în afara acestei iubiri speciale 
pe care femei ca Lucia Santos şi Maureen Paschal reuşeau 
să o trăiască atât de uşor. 

Iar acum înţelegea semnificaţia profeţiei care îl bântuise 
atât de mult timp. Timpul se întoarce. 

Şi-a băgat mâna în buzunarul adânc al robei şi a scos 
relicvariul de cristal care conţinea şuviţa de păr a Sfintei 
Modesta. De-a lungul atâtor secole, culoarea roşcat-aurie 
nu pălise. A privit-o o clipă, apoi şi-a plecat capul şi a 
început să plângă în hohote. 

W Capitolul douăzeci şi unu 


Chartres, în prezent 


Ajunsă înapoi în siguranţa camerei ei de hotel, Maureen 
se relaxa în braţele lui Berenger. A lăsat-o să plângă, mult 
şi intens, în timp ce o ţinea în braţe tandru, mângâindu-i 
părul. Când s-a liniştit, el s-a dat mai în spate şi a început 
să o contemple. 

— Ce s-a întâmplat, îl întrebă ea. Sunt o epavă, nu-i aşa? 

El râse blând. 

— Nu, eşti exact contrariul. Nu credeam că te voi vedea 
vreodată mai frumoasă decât te-am văzut până acum, dar 
pur şi simplu radiezi. 

Maureen i-a împărtăşit tot ceea ce se întâmplase în 
criptă, forţându-se a găsi cuvinte care ar putea exprima 
profunzimea a ceea ce ea a trăit. 

— Îmi doresc să fi văzut, Berenger. Mi-aş dori să poţi şti 
cum este să ţii în mâini ceva atât de sacru. 

— Dar ştiu deja, şopti el, luând-o din nou în braţe şi 
unindu-şi spiritul cu al ei prin profunzimea sărutului. 


Paris, în prezent 


Peter asculta cu atenţie pe când Marcelo Barberini şi 
Tomas DeCaro îi aduceau la cunoştinţă ultimele piese ale 
unui mare puzzle. Erau momente în care era uluit, iar 
altele în care nu-i venea să creadă că nu a observat ceva 
atât de evident. Papa Urban al VIII-lea fusese creierul 
reconstrucției catedralei San Pietro şi principalul protector 
al genialului Giovanni Lorenzo Bernini, el fusese omul care 
hotărâse să mute osemintele Matildei din Toscana într-un 
loc de o putere şi autoritate supreme din mijlocul 
Vaticanului, acolo unde trebuia să stea, lângă capodopera 
creată de descendentul ei, Michelangelo Buonarotti. 

Numele real al acestui papă fusese Maffeo Barberini. 

Cardinalul Barberini care se afla acum în faţa lui Peter era 
descendent al acestei familii italiene măreţe şi era 
strănepot după multe generaţii al papei Urban al VIII-lea - 
papa toscan care provenea dintr-o dinastie florentină 
puternică, papa care trăise şi propovăduise în regiunile 
eretice ale Franţei ca reprezentant al Vaticanului, papa 
care a fost educat de primii iezuiţi, papa care i-a canonizat 
atât pe Ignaţiu Loyola, cât şi pe mâna lui dreaptă, François 
Xavier, pentru ceea ce au adus din Spania. El a fost primul 
papă care a lucrat în prezenţa Cărții Iubirii şi a tot ceea ce 
conţinea ea. 

— Urban al VIII-lea a fost inspirat să refacă elementele 
catedralei San Pietro ca o copie a ceea ce se crease în 
catedrala din Chartres. De aceea l-a adus pe Bernini să 
creeze o asemenea sculptură care să păstreze moştenirea 
poporului nostru chiar între zidurile Vaticanului. 

Cardinalul Barberini a continuat să explice că legenda 
despre Libro Rosso l-a bântuit pe acest papă în întreaga lui 
carieră, încercând mereu a găsi copii ale ei. Natura 
secretă a Cărţii Iubirii şi imposibilitatea de a o descifra 
erau obsesia care îi condusese întreaga carieră de papă şi 
întreaga viaţă. El credea că Matilda din Toscana avea 
cheia şi a dat ordin ca rămăşiţele ei să fie aduse la Roma, 
fiind păstrate ca moaşte, îngropate intenţionat în centrul 
basilicii San Pietro din acest motiv şi pentru că el credea 
că ea făcea parte de drept din structura Bisericii, aşa cum 
fusese şi iubitul ei, Grigore al VII-lea. 

Peter punea totul cap la cap. 

— Deci de mult timp există în Vatican un grup de oameni 
care cunoaşte adevărul despre Cartea Iubirii? Şi îl 
protejează? 

— Îl protejăm cât de bine putem, a dat Barberini trist 
din cap. Depinde de putere şi de cum se modifică ea. Chiar 
şi familia mea a suferit ani de exil după moartea lui 
Maffeo, Urban al VIII-lea, pentru că succesorul lui era un 
conservator care s-a opus adevăratelor învățături. 

— Iar familia mea, desigur, a suferit la fel, adăugă 
Tomas DeCaro. 

Peter i-a zâmbit, ştiind că acest bărbat era descendent al 
familiei Borgia, o familie cu reputaţie proastă, care avea 
propriile poveşti de spus despre minciuni şi adevăruri. 

DeCaro continuă: 

— Dar suntem într-un moment critic, aşa cum cred că 
ştii. Peter, fiul meu, ceea ce se va întâmpla mâine ne va 
forţa pe toţi să luăm decizii importante pentru carierele şi 
viitorul nostru. Ne-am reunit aici în Paris pentru a crea o 
distanţă sigură de Roma în cazul în care va trebui să facem 
un anunţ contrar în ceea ce priveşte documentele din 
Arques. 

— Orice se poate întâmpla mâine, explică Barberini. Şi 
trebuie să fim pregătiţi să facem declaraţii publice dacă se 
va încerca o muşamalizare. Eşti alături de noi? 

Peter nu fusese niciodată mai sigur de ceva în viaţa lui. 

— Da, răspunse el, strângând ferm mâna fiecăruia. 
Adevărul împotriva lumii. 


Chartres, în prezent 


Telefonul a trezit-o pe Maureen - şi pe Bérenger, care 
era lângă ea - foarte devreme în dimineaţa următoare. 
Fusese o noapte extraordinară de revelații şi confesiuni. 
Maureen aflase că Peter, după ce a primit mesajul ei vocal, 
şi-a dat seama repede că ceva ciudat se întâmpla în 
Chartres. El l-a sunat pe Sinclair şi l-a trimis în căutarea 
lui Maureen la criptă. Maureen şi Berenger au petrecut 
restul nopţii împreună, printre lacrimile, explicaţiile şi 
scuzele ei şi iertarea lui, totul terminându-se în mod 
sublim, într-o uniune minunată, plină de pasiune şi de 
promisiuni. 

— Maureen aprinde televizorul! răsună vocea lui Peter, 
foarte agitată, în telefon. Este o conferinţă de presă 
transmisă în direct de la Roma. În legătură cu Evanghelia 
de la Arques. Pregăteşte-te! 

— Pentru ce? Inima îi sărea din piept. 

Peter oftă greoi la receptor. 

— Nu sunt sigur. Nimeni nu este. Asta e problema. Te 

sun din nou peste câteva minute. 

Maureen a găsit telecomanda şi i-a dat-o lui Berenger, 
nepricepându-se la televiziunile din Franţa. El a găsit 
repede transmisiunea în direct pe BBC, în engleză. Un 
reporter cu un accent de Oxbridge!* spunea istoria 
Evangheliei din Arques şi „presupusa” descoperire a ei în 
Franţa de către o scriitoare americană cu câţiva ani 
înainte. Scriitoarea, Maureen Paschal, scrisese un 
bestseller controversat, bazat pe descoperirea Evangheliei 
şi pe interpretarea ei adesea scandaloasă şi categoric 
amatoricească a conţinutului ei. 

Berenger mormăi la auzul acestor cuvinte, dar nu spuse 
nimic. Maureen rămăsese încremenită privindu-l pe 
reporter cum continua să facă rezumatul drumului pe care 
îl parcursese Evanghelia din Arques în ultimii doi ani. A 
fost predată Vaticanului şi a făcut subiectul cercetărilor 
atente a celor mai strălucite minţi teologice din lume, 
lucrând împreună cu oameni de ştiinţă pentru a data şi 
autentifica acest material. Camerele au apropiat imaginea 
spre fragmente de hârtie ce păreau pergamente cu 
inscripţii greceşti, făcând-o pe Maureen să tresară şi să-l 
prindă pe Berenger de braţ. 

— Vezi ceea ce văd şi eu? 

Berenger a dat din cap, fără să-şi ia ochii de la ecran. 

— Ce se întâmplă, Maureen? Ce fac? 

— Nu ştiu, şopti ea. Dar ştiu un lucru. Acel document nu 
este Evanghelia pe care am găsit-o în Franţa. 

Maureen nu era expertă, dar găsirea Evangheliei 
pierdute a Mariei Magdalena nu era ceva uşor de uitat. 
Felul în care arătau acele pergamente - perfecțiunea lor şi 
modul în care au fost păstrate - era gravat în memoria ei 
în cele mai mici amănunte. lar ceea ce apărea pe ecran, 
documentele arătate presei în acest circ media, era 
categoric altceva decât ceea ce descoperise ea. 

Reprezentantul Bisericii s-a apropiat de podium şi a 


13 Aglutinare a cuvintelor Oxford şi Cambridge, prin care sunt 
desemnaţi absolvenții proveniți din aceste două prestigioase 
universităţi britanice (n.red.). 

început să vorbească, iar Berenger şi Maureen au fost 
martori la o combinaţie de oroare şi şoc. Erau acolo pentru 
a autentifica acest document măreț, pentru a verifica dacă 
această Evanghelie era, de fapt scrisă de Maria 
Magdalena, cu capacităţile pe care le aveau ei de ao 
autentifica. Dar cel mai emoţionant era că acest document 
era în esenţă o frumoasă repovestire a Evangheliei lui 
loan. Maria Magdalena era într-adevăr o femeie 
binecuvântată şi o sfântă, aşa cum a spus mereu Biserica. 
Dovada era aici, dovada că învăţăturile ei erau în 
concordanţă perfectă cu învăţăturile Noului Testament, 
aşa cum au fost acceptate de catolici încă din primele zile 
ale existenţei Bisericii. Era o zi de sărbătoare. Era o zi în 
care trebuiau uitate toate speculaţiile ridicole despre 
Maria Magdalena, care devenise subiect al speculațiilor 
nechibzuite de-a lungul ultimilor ani. Maria Magdalena a 
vorbit o dată pentru totdeauna, iar cuvintele ei erau 
definitive şi în total acord cu doctrina bisericească. 

Martorii experţi erau apoi interogaţi, iar ei au scos în 
evidenţă în mod meticulos locuri de pe papirus care erau 
excepţionale şi identice cu materialul din Evanghelia lui 
Ioan. 

Maureen nu mai asculta. Asta era dincolo de tot ceea ce 
prevăzuse. Da, ştia că era puțin probabil ca Biserica să 
autentifice vreodată adevăratele învățături ale Mariei 
Magdalena, dacă nu chiar imposibil. Dar se gândea că 
posibilitatea cea mai rea ar fi să o ignore, să o îngroape 
sau cel mai probabil să o numească un fals. Dar asta... să 
fabrice o întreagă Evanghelie pentru a minți la un 
asemenea nivel era dincolo de orice aşteptare pe care ar fi 
avut-o vreodată. 

— Ştii despre ce e vorba aici, nu? Bérenger îşi găsi 
vocea, complet scandalizat. Vor să-ți discrediteze complet 
întreaga muncă şi să te facă să pari o mincinoasă. 

Maureen începuse să plângă. 

— Ştiu. Respiră adânc. Dar ştiu şi că asta nu are 
legătură cu mine şi nici măcar cu Maria. Este ceva legat de 
Cartea Iubirii. Ei ştiu că voi scrie despre ea, că voi spune 

lumii tot ceea ce ştiu. Şi dacă îmi vor distruge 
credibilitatea înainte de a face asta, atunci probabil 
nimănui nu-i va păsa de adevăr. 

Maureen se străduia să-şi revină. Va trece peste această 
furtuna la fel cum a trecut peste toate celelalte. Nu i-a 
spus Easa că teama şi credinţa nu pot exista în acelaşi loc 
în acelaşi timp? Aşa că va alege, cum a făcut întotdeauna, 
credinţa. 


Maureen şi Bérenger mergeau împreună cu Destino pe 
malul râului pitoresc numit Eure, ce mărginea pământurile 
care aparținuseră Ordinului timp de opt sute de ani. 
Destino le spunea blând: 

— Nu trebuie să fiţi supăraţi în legătură cu această nouă 
întorsătură a lucrurilor. Opusul este adevărat. Trebuie să 
acceptaţi acest lucru ca şi când ar fi voia lui Dumnezeu. 
Este bine că Biserica nu autentifică Evanghelia din Arques, 
aşa cum va fi bine dacă respinge existenţa Cărţii Iubirii. 

Maureen era şocată de această afirmaţie şi nu pricepea 
mai nimic. 

— Ce nu se potriveşte aici? Cum e posibil ca acest lucru 
să fie unul bun? 

— Credinţa, spuse Destino simplu. Vezi, dacă Biserica 
autentifică Evanghelia din Arques, versiunea ta a ceea ce 
este adevărat, nimeni nu trebuie să se gândească la asta. 
Nu trebuie să o lase să pătrundă în inimile şi sufletele lor 
şi să decidă singuri dacă este adevărul sau nu. Nu trebuie 
să se străduiască să acţioneze dintr-un loc al credinţei 
absolute. Nu există niciun risc şi deci niciun câştig 
spiritual. Toate acestea le sunt luate, lucru care este un 
mare deserviciu. Noi vrem ca oamenii să gândească pentru 
ei, nu să fie conduşi ca o turmă de oi spre ceea ce cred. Fii 
recunoscătoare pentru această zi, Dumnezeu ţi-a oferit-o 
dintr-un motiv foarte bun. El a oferit-o întregii lumi cu un 
motiv foarte bun, pentru a le pune la încercare credinţa. 
lar cei care vor recunoaşte adevărul, în ciuda tuturor 
adversităţilor, vor fi foarte bine recompensaţi în inimile, 
minţile şi sufletele lor. 

Maureen a făcut un gest de acceptare a acestui cuvânt 
de înţelepciune. Ştia că el avea dreptate, dar s-ar putea să 
treacă o vreme până când va putea accepta această 
situaţie ca o forţă pozitivă în viaţa ei. Destino o privea 
ştiutor şi ridică degetul arătător. 

— Facă-se voia Lui, Madonna Maureen. E nevoie de 
exerciţiu în a doua petală a labirintului. Este voia lor, 
spuse el, arătând spre ceruri, şi nu a noastră în această 
situaţie. Lasă-te purtată de ea şi vei găsi pacea care te 
ocoleşte. 

Au făcut câţiva paşi în tăcere, înainte ca Destino să 
vorbească din nou. Le-a spus povestea venirii lui Conn şi a 
Invăţătorului la Chartres, aducând Libro Rosso. Le-a spus 
că ei îşi uniseră forţele cu şcoala catedralei care exista 
deja şi că au fost creierele din spatele vastei concepţii a 
catedralei, lăsând pasiunea şi cunoştinţele lor generaţiilor 
care au urmat, care au creat magnificul monument ce 
exista astăzi. Arătă spre nord, unde se înălţau spre cer cele 
două turnuri. 

— Ştiţi de ce turnurile nu au aceeaşi mărime? Credeţi că 
un asemenea lucru a fost făcut din greşeală sau fără 
intenţie? Bineînţeles că nu credeţi asta, pentru că sunteţi 
iniţiaţi. Ştiţi că fiecare aspect al acestui templu este în 
armonie cu adevăratele învățături. lar acum vă voi 
dezvălui doar unul dintre miile de secrete legate de 
catedrala din Chartres. Turnul din stânga este cunoscut ca 
Turnul Soarelui sau Turnul lui El. Îl reprezintă pe 
Dumnezeu sub aspectul de creator masculin şi are o 
înălţime de trei sute şaizeci şi cinci de picioare. Astfel, 
fiecare unitate reprezintă o zi a anului solar. Turnul din 
dreapta este cunoscut ca Turnul Lunii sau Turnul lui 
Asherah. El îl reprezintă pe Dumnezeu în aspectul său 
creator feminin şi din acest motiv este mai scurt cu 
douăzeci şi opt de picioare decât celălalt, douăzeci şi opt 
reprezentând zilele dintr-un ciclu lunar. Când intraţi prin 
portalul vestic din Chartres, mergeţi printre principiile 
complementare ale mamei şi tatălui, precum în cer, aşa şi 
pe pământ. 

Continuă apoi să explice că această catedrală a mai 
trecut printr-un incendiu catastrofal în 1194, unul atât de 
groaznic, încât aliajul din structură s-a topit şi a distrus 
zidurile de piatră, făcându-le să crape. Totuşi, în ciuda 
distrugerilor, întreaga faţadă vestică, cu cele două turnuri, 
a fost cruţată, la fel ca încă un element al catedralei: 
vitraliul Fecioarei Albastre. Locuitorii din Chartres, dându- 
şi seama că acesta era un semn din ceruri, s-au dedicat 
reconstrucției acestui monument ridicat pentru divinitate 
în forma lui cea mai pură şi divină şi s-au inspirat din Libro 
Rosso pentru a o crea aşa cum este astăzi, spunând fiecare 
dintre aceste poveşti prin vitralii şi sculpturi. 

— Ştiţi cine este Fecioara Albastră, nu-i aşa? îi întrebă 
Destino. 

— Notre Dame, răspunse Bérenger. 

— Da, dar care dintre ele? 

— Nu contează, spuse Maureen. Toate sunt una, nu-i 
aşa? Fie că este Fecioara cea dintâi, care este Asherah - 
Sfântul Spirit - sau Fecioara Maria sau Maria Magdalena 
sau Sarah-lamar, ele toate reprezintă esenţa feminină 
divină. 

— Da, da, aveţi dreptate. Dar am o mică surpriză pentru 
voi, pentru că aceasta este o întrebare-capcană. Veniţi 
înăuntru să vă arăt ceva. 

L-au urmat pe Destino într-o clădire semănând cu un 
bungalou, în care nu intraseră până atunci. Era o structură 
veche, parte a unei vechi mănăstiri care se aflase cândva 
în acest loc. Interiorul era fermecător pentru că pereţii 
erau acoperiţi de sus şi până jos cu ceea ce părea a fi o 
tapiserie medievală, care ilustra vânătoarea inorogului. 

— Acestea sunt copii ale faimoaselor tapiserii? 

Destino râse. 

— Nu. Faimoasele tapiserii sunt copii ale acestora. Au 
fost făcute două seturi, unul pentru ordin şi unul pentru 
Ana de Bretagne. A fost o femeie importantă în istoria 
noastră, dar despre ea vom vorbi mai târziu. Avem multe 
biografii de scris, Maureen. lţi voi ţine stiloul ocupat 
pentru restul lungii tale vieţi, dacă vei dori să devii noul 

scrib al istoriei ordinului. 

Maureen îi zâmbi cu căldură. 

— Aştept cu nerăbdare. Va fi o onoare. 

Maureen s-a îndreptat spre prima tapiserie pentru a o 
observa mai atent. Era una dintre cele mai frumoase opere 
de artă pe care le văzuse vreodată. Detaliul era 
excepţional. Nu putea înţelege cum se putea obţine o 
asemenea textură şi culoare prin împletirea firelor. 

— Le cunoşti, desigur. Şi cunoşti şi alegoria? 

Bérenger răspunse: 

— Inorogul îl reprezintă pe lisus? 

— Inorogul reprezintă învăţăturile adevărate ale lui 
lisus. Este o creatură rară şi frumoasă care reprezintă 
Cartea Iubirii şi Calea Iubirii care rezultă din ea. Sau aşa 
ar fi trebuit să fie, dacă i s-ar fi dat voie să se dezvolte. 
Insă el a fost vânat şi distrus, aşa cum este înfăţişat în 
tapiserii. 

— Ah! 

Maureen asculta, dar numeroasele simboluri din 
tapiserii i-au atras atenţia. In cel puţin cinci locuri, dar 
prima tapiserie apărea combinaţia ciudată dintre litera A şi 
inversul literei E, în fiecare fiind legate cu un şnur cu 
ciucuri. 

— Aceasta apare pe toate biletele pe care ni le-ai trimis! 
Ce înseamnă? 

Destino s-a apropiat de tapiserie cu mersul său şovăitor 
şi a început să urmărească inițialele cu degetul. 

— Vezi şnurul? Se numeşte cordelieră şi în Antichitate 
se folosea pentru a uni mirele şi mireasa în ceremoniile 
care precedau uniunea divină. Nodul pe care îl vezi aici 
este un nod de nuntă, cunoscut şi ca nodul lui Isis. Iar 
literele... ei bine, A este de la Asherah şi E de la El. 

Maureen era încântată de explicaţie. Era atât de 
elegantă, atât de frumoasă. Dar avea o întrebare. 

— De ce este E-ul invers? 

— Pentru că fiecare iubit este reflexia celuilalt. Sunt 
imagini oglindite; din acest motiv oglinzile mici erau 
oferite de către poporul nostru drept cadou în ceremoniile 

de căsătorie. Deşi, în cazul monogramei, aceasta este o 
celebrare a uniunii divine şi sacre a lui El şi Asherah şi o 
aducere aminte că ne vom vedea întotdeauna reflexia în 
ochii celui pe care îl iubim cu adevărat. Un om foarte 
înţelept a spus cândva că „arta va salva lumea”, iar 
membrii ordinului nostru au crezut şi au practicat acest 
lucru din vremea lui Nicodim şi a Chipului Sfânt. Dar nu 
doar simbolurile contează, continuă Destino. Ci şi intenţia 
artistului. Pentru că acesta este marele secret al artei. 
Adevărata artă este întruchiparea spiritului artistului, 
acest lucru creând o capodoperă. Iubirea pentru obiect şi o 
dorinţă intensă de a exprima acea iubire. Un iniţiat poate 
observa o operă de artă şi să absoarbă semnificaţia acelei 
opere direct în inima şi sufletul său. Nu trebuie doar să 
vezi arta, trebuie să o simţi. Din acest motiv există câteva 
obiecte autentice despre care Biserica susţine că sunt 
copii. Pentru că nu vor ca oamenii ca voi să petreacă prea 
mult timp în prezenţa lor. Credeţi-mă când vă spun că 
Volto Santo este o operă de artă vie, care respiră. 
Intruchipează pasiunea lui Nicodim, amintirea lui despre 
răstignire. Dar, mai ales, întruchipează amintirea lui 
despre adevăratele învățături ale lui lisus. 

— Din acest motiv i-a vorbit Matildei, observă Maureen. 

— Da, desigur. lar ea era o copilă şi era pură, deci a 
auzit vocea artistului foarte clar, aşa cum copiii din Fâtima 
au auzit-o pe Fecioară. Dar, dacă Biserica ne spune că 
acesta nu este adevăratul Volto Santo, că opera de artă a 
Chipului Sfânt creată de Nicodim a fost pierdută, fără vreo 
explicaţie, şi că aceasta este o copie, probabil nimeni nu se 
va strădui prea mult să audă ceea ce spune ea de fapt. Şi, 
cu toate acestea, Biserica o ţine închisă în catedrala din 
San Martino, într-o cuşcă neagră de fier care o face 
aproape imposibil de văzut. Acelaşi lucru e valabil pentru 
pictura realizată de Sfântul Luca, de la capătul Scării 
Sfinte din Roma. Este ţinută în spatele multor centimetri 
de sticlă groasă şi grilaj, pentru ca nimeni să nu fie 
niciodată prea aproape de ea. lar pentru şi mai multă 
protecţie, ei spun că este un fals, aşa că nimeni nu va fi 

dornic să o privească foarte îndeaproape. 

Atât Berenger, cât şi Maureen rămăseseră fără cuvinte. 
Ideea ca arta să conţină adevărul în atâtea straturi, chiar 
şi dincolo de baza simbolismului, era emoţionantă şi 
fermecătoare. 

— Trebuie să vă aduceţi amine, continuă Destino, că 
ideea potrivit căreia arta va salva lumea a atins punctul 
culminant în Renaştere, iar asta, draga mea, este ceea ce 
trebuie să abordăm mai departe. Când vei fi pregătită, te 
voi ruga să ne întâlnim în Florenţa şi îţi voi spune o 
poveste despre cel mai frumos bărbat şi cea mai frumoasă 
femeie care... care au trăit vreodată. 

Vocea lui Destino se pierdu pentru o clipă. Făcea o 
pauză în onoarea acestor două mari persoane din trecut. 

— Ei au întruchipat înţelegerea principiului „Timpul se 
întoarce” şi s-au folosit de el pentru a crea o renaştere a 
înţelegerii umane. Vă promit, copiii mei, că odată ce veţi 
şti adevărul despre Lorenzo de Medici, prietenii lui, 
Sandro Botticelli şi Michelangelo Buonarotti, şi femeile 
fermecătoare care i-au inspirat pe fiecare, nu veţi mai privi 
arta niciodată la fel. Şi nici nu ar mai trebui. 


Destino mergea încet cu ei prin oraş şi pe deal spre 
iubita lui catedrală. Ţinea strâns la piept o geantă veche de 
curier pe care o verifica din când în când în timp ce 
mergea. Voia să le arate ceva, un anumit detaliu din 
exterior şi un altul din interior, înainte de sfârşitul zilei. 
Era a douăzeci şi doua zi a lunii iunie şi le aminti că în a 
douăzeci şi doua zi a lunii se ştie că se întâmplă lucruri 
extraordinare. Îi făcuse cu ochiul lui Maureen când le 
spunea asta, iar ea i-a zâmbit, gândindu-se că pentru un 
om atât de trecut prin viaţă, cu un chip atât de îmbătrânit 
de vreme şi cu o cicatrice înspăimântătoare, Destino avea 
ceva incredibil de frumos. 

Omul era un sfânt. Nu avea nicio îndoială cu privire la 
acest lucru. 

Maureen şi Berenger îl urmau pe Destino, care mergea 
cu pasul său încet şi greoi, bucuroşi să îl lase să-i conducă 

şi să-l asculte vorbind despre istoria acestui oraş superb 
din locul unde se simţea pulsul pământului, un oraş care 
dăduse naştere celui mai important şi mai spectaculos 
altar din lumea creştină. Au ajuns la intrarea vestică şi au 
trecut de turnuri, ajungând la superba sculptură a Sfintei 
Modesta. 

— Cunoaşteţi povestea ei? întrebă Destino. 

— Modesta? A fost torturată de tatăl ei, care era un 
roman, răspunse Berenger. A 

— Nu la propriu, a dat Destino din cap. Intreaga poveste 
a Modestei este simbolică. Modesta a fost o fiică a 
profeţiei, Cea Aşteptată, într-o perioadă când Cartea Iubirii 
se afla aici, în La Beauce. Trebuiau eliminate toate 
amenințările împotriva creşterii puterii Bisericii, după 
urcarea la tron a lui Constantin şi după sinoadele lui. Iar 
Modesta - la fel ca toate femeile profeţiei - reprezenta o 
ameninţare. Ce ar putea simboliza „tatăl ei care era 
roman”? 

Maureen reacţionă imediat. 

— Un patriarh din Roma. Papa sau Biserica. Deci 
Modesta a fost omorâtă ca exemplu pentru fiecare femeie 
care va ameninţa noile doctrine proaspăt stabilite ale 
Bisericii? 

— Parţial, dar adevărata ei greşeală a fost asta. Destino 
i-a condus pe Maureen şi pe Berenger în jurul coloanei şi 
le-a arătat o altă sculptură paralelă a unui bărbat. 
Potenţiu. Soţul ei. Ei au fost executaţi împreună pentru că 
reprezentau cuplul model al propovăduirii care a venit 
odată cu lisus şi Maria Magdalena. lubiţii care predică 
împreună din Cartea Iubirii erau un lucru mai ameninţător 
decât orice altceva. 

Drept răspuns, Maureen l-a prins pe Berenger de mână, 
iar el o strânse pe a ei. S-au închinat în faţa ei, iar Destino 
s-a oprit, arătând o altă coloană. 

— Priviţi cu atenţie. Este deteriorat, dar este important. 
Majoritatea nu observă, nici măcar cei care ar putea să-i 
recunoască semnificaţia. 

Coloana înfăţişa un car cu roţi, iar în car se afla o cutie 

pe care era inscripţionat ceva. 

— O arcă, spuse Bérenger. 

— Arca Noii Alianțe, adăugă Maureen. Arca Matildei? 

Destino a dat din cap, zâmbind. 

— Da, într-adevăr este Arca Matildei. Iar inscripţia de 
aici oferă instrucţiuni pentru meşteri şi arhitecţi despre 
cum să înceapă construcţia Porții Iniţiaţilor. Inscripţia 
spune: Hic Amititur, Archa Cederis. Este o latină greşită 
după standardele moderne, dar traducerea aproximativă 
este: „Aici lucrurile au cursul lor. Trebuie să lucraţi cu 
ajutorul Arcei.” Şi aşa au făcut. Au folosit Libro Rosso, 
Noua Mărturie şi au introdus întreaga carte în piatra şi 
sticla care au rămas aici ca mărturie a iubirii şi adevărului 
timp de opt sute de ani. 

Minunile nu încetează. Maureen era convinsă de asta. 
Văzuse şi uimirea din privirea lui Berenger, în timp ce îl 
urmau pe Destino spre intrarea în biserică. El s-a oprit şi a 
făcut mai întâi un semn în sus -, spre fereastra în formă de 
roză din biserică apoi în jos spre podea, unde labirintul era 
din nou acoperit cu scaune, o continuare a vandalismului. 

— Aici se află ceva incredibil, chiar dacă staţi aici şi 
priviţi. Diametrul ferestrei în formă de roză şi diametrul 
labirintului sunt egale. 

Avea dreptate. Cum stăteau acolo şi se uitau în sus spre 
roză, era imposibil de înţeles că avea un diametru de 
treisprezece metri. Aceasta era încă o trăsătură uimitoare 
a arhitecturii. Destino nu terminase cu laudele despre 
realizările remarcabile ale arhitecţilor din Chartres. 

— Este perfect din punct de vedere geometric. Dacă 
fereastra în formă de roză ar fi lăsată în jos, s-ar aşeza 
exact aici şi ar acoperi perfect labirintul. Vă puteţi imagina 
o asemenea precizie? 

Destino nu a aşteptat răspuns şi a pornit mai departe. 
Bătrânul, plin de voie-bună, îi conduse prin transept, 
luând-o spre stânga şi oprindu-se înaintea măreției 
Madonei Albastre, Doamna noastră a Frumoasei Ferestre. 
Destino radia. Aplecându-se spre ei, şopti: 

— Asta... asta e doar pentru cei ce au urechi de auzit. 

Iar pentru mine, este foarte emoţionant, pentru că am atât 
de puţine ocazii să împărtăşesc acest secret. Aţi avut 
amândoi dreptate când aţi spus că în această fereastră 
este Doamna Noastră şi tot ceea ce acest titlu aduce cu el. 
Dar iată ceea ce nu ştiţi. Această fereastră a avut un model 
uman. Cel mai potrivit model din istoria ordinului nostru. 

Destino a scos cu mare grijă din geanta de mesager o 
bucată de pergament învechită şi pictată. Când le-a arătat- 
o lui Maureen şi Bérenger, amândoi au rămas uluiţi. 
Pergamentul era un portret al unei femei medievale într-o 
rochie superbă din mătase albastră, purtând un 
acoperământ pe cap şi un voal alb şi având pe cap coroana 
care simboliza descendența regală a lui Carol cel Mare, 
coroana gravată cu floarea de crin şi cinci bijuterii alese cu 
grijă. In braţele ei se afla un băieţel cu părul negru. 
Destino arătă spre fortăreaţa pictată deasupra Fecioarei 
cu Fiul ei în fereastră şi spuse: 

— Canossa. 

Pentru Maureen, acesta era aspectul cel mai frumos şi 
mai poetic al extraordinarului templu în care se afla. 
Fecioara Frumoasei Ferestre, faimosul şi minunatul 
vitraliu din lume, reprezenta aspectul feminin al lui 
Dumnezeu, dar avea chipul Matildei din Canossa, contesa 
de Toscana. 

Destino s-a întors spre Maureen, iar ea observă că ochii 
lui erau plini de lacrimi când spuse în şoaptă. 

— Semeni... atât de mult cu ea. 

Lacrimile au început să curgă şi din ochii lui Maureen, 
iar ea răspunse: | 

— Mulţumesc, Învăţătorule. 

— Şi la fel ca ea, continuă bătrânul, privind într-un 
trecut foarte îndepărtat, aduci cinste lui Dumnezeu. 

Capitolul douazeci şi doi 


Chartres, în prezent 


Era un vis pe care Maureen îl mai avusese şi altă dată, o 
dată în somn şi o dată într-o viziune în Catedrala Notre 
Dame din Paris. Visul i-a convins pe Berenger şi pe ceilalţi 
că ea este într-adevăr Cea Aşteptată a timpului ei şi a dus- 
o într-un final la descoperirea Evangheliei Mariei 
Magdalena. 

Dar în această seară visul luase o întorsătură la care 
Maureen nu s-ar fi aşteptat nicidecum. În această seară, a 
zărit un adevăr pentru care, chiar şi după tot ce a îndurat 
în ultimii doi ani, era total nepregătită. 


Începuse să plouă, iar Maureen era în afara grupului, 
dar o putea vedea pe Doamna ei, pe Maria Magdalena, 
Chiar înaintea ei, purtând voalul roşu. Fulgerele brăzdau 
cerul neobişnuit de întunecat pe când ea se chinuia să urce 
dealul, urmată de Maureen. Era o senzaţie ciudată, să 
participe şi să observe în acelaşi timp. Maureen nu-şi 
putea da seama dacă sentimentele erau ale ei sau ale 
Mariei Magdalena, pentru că toate se amestecau în 
această trăire. 

Nu mai simţea tăieturile şi zgârieturile - ale ei, ale 
Mariei Magdalena, nu mai conta. Avea un singur ţel, şi 
acela era de a ajunge la El. 

Sunetul unui ciocan care loveşte un cui - metalul lovind 
metal - a răsunat tulburător prin aer. Când ea - sau ele - a 
ajuns la piciorul crucii, ploaia a început să curgă din cer. 
Ea s-a uitat în sus la El şi picuri din sângele lui au căzut pe 
chipul ei desfigurat, amestecându-se cu ploaia năprasnică. 

Maureen se uita împrejur, departe de Magdalena acum 
şi simțindu-se din nou doar un observator. O vedea pe 
Doamna ei la piciorul crucii, sprijinind-o pe Mama 
Domnului, care părea aproape inconştientă de durere. 

Erau şi alte femei care purtau văl roşu în jurul lor, strânse 
laolaltă, ținându-se una de alta. O femeie mai tânără, cu un 
văl alb, aflată în mijlocul lor, i-a atras atenţia lui Maureen. 
În mod ciudat, un centurion roman stătea lângă femei, dar 
părea mai degrabă că le apără decât că le terorizează. 
Blândeţea i se citea pe chip şi părea la fel de chinuit 
precum era familia în suferinţă. Odată, acest bărbat fusese 
o prezenţă misterioasă pentru ea, dar acum îl cunoştea 
bine pentru faptele lui bune din Evanghelia din Arques. 
Era Praetorus, care într-o zi va împărtăşi sfinţenia uniunii 
sacre a iubiţilor cu fermecătoarea Veronica. Împreună, în 
viitor, ei vor propovădui învăţăturile Căii Iubirii. 

Un alt roman stătea lângă cruce, cu spatele la familia 
îndurerată. Nu putea să-i vadă faţa, deoarece el dădea 
ordine celorlalţi soldaţi romani din apropierea crucii. Nu 
putea auzi ce spune, dar în vocea lui se simţea o trufie 
rece, primejdioasă. Și ştia ce va urma, ceea ce a făcut ca 
totul să fie mult mai groaznic. Pentru că acest bărbat 
putea să fie doar ticălosul Longinus Gaius. Era pe punctul 
de a-şi decide propria soartă mizerabilă, de a cutreiera 
pământul în căutarea morţii şi a mântuirii. 

Un strigăt a despicat aerul, un urlet al disperării umane 
absolute, care a ieşit din gura Mariei Magdalena. Când 
Maureen l-a privit pe Easa pe cruce, a văzut imediat ce se 
întâmplase. Centurionul nemilos, Loginus Gaius, şi-a înfipt 
lancea în coasta Domnului ei, aşa cum ştia că o va face, iar 
sânge şi apă au început să curgă din rană. 

Sunetul lacrimilor Mariei Magdalena se împletea cu 
rânjetul crud al groaznicului roman, care s-a întors şi a 
privit-o direct pe Maureen. lar ea a avut suficient timp să 
vadă cicatricea lividă care îi brăzda partea stângă a feţei în 
timp ce-şi arăta sabia în semn de sfidare. Arma cunoscută 
în istorie drept Sabia Destinului. 

In italiană, sabia era numită „il giavellotto di destino”. 

Destin şi destinaţie aveau aceeaşi rădăcină, iar acea 
rădăcină era Destino. 

Maureen a avut suficient timp să-şi dea seama că, în 
secolul XXI, a ajuns să cunoască destul de bine acest chip 

nefericit. 


Destino s-a trezit speriat. A tras disperat aer în piept, 
străduindu-se să se ridice din pat. Nu era tulburat de 
coşmar, pentru că în această noapte nu avusese un 
coşmar. Pentru prima oară în memoria lui aproape eternă, 
bărbatul care acum se purta ca numele lui, care însemna 
atât destin, cât şi destinaţie, petrecuse o noapte cu un 
somn liniştit. 

Era posibil? Se putea să se fi... terminat? 

A început să facă singurul lucru care i-a trecut prin 
minte. A căzut în genunchi şi a început să spună Tatăl 
Nostru în greacă, aşa cum îl învățase prima dată. Aşa cum 
ea îl învățase cu mila ei infinită, acum atât de multe secole. 

Lacrimile alunecau pe chipul său bătrân, neaşteptate şi 
necontrolate. Bărbatul cunoscut sub atât de multe nume 
timp de atâtea secole s-a ridicat uşor. 

I-a trebuit ceva timp pentru a ajunge la oglinda veche 
care binecuvânta acea cameră de când iubita lui i-o dăduse 
cu atâtea secole în urmă ca dar de nuntă. Pentru că 
blestemul cel mai mare al nemuririi era de a vedea cum 
dispar cei dragi, iar şi iar. Când a ajuns la oglinda 
învechită, şi-a văzut privirea hotărâtă şi figura schimbată. 
În primul rând el era Destino, bătrânul care cunoştea cele 
mai mari poveşti nespuse niciodată, omul care nu trebuie 
să eşueze în ultima lui provocare - aceea de a se asigura 
că toate învăţăturile din Libro Rosso vor găsi un povestitor 
modern pentru a le duce într-un nou mileniu; că adevărata 
istorie a poporului său nu se va pierde niciodată. Credea 
acum că reuşise. 

În al doilea rând, mergând mai în profunzime, el era 
arhitectul care condusese construirea catedralei din 
Chartres. Apoi şi mai departe, într-o perioadă care i-a adus 
foarte mari bucurii, în memoria elevei preferate, 
miraculoasa Matilda din Canossa. Dacă existase vreodată o 
femeie demnă de a moşteni sângele ei, aceasta era 
Maureen. Chiar şi azi, gândul la Matilda îl putea face să 
zâmbească, mai ales când se gândea atât la Matilda, cât şi 

la Maureen, împreună. Cât de mult semănau, în ciuda 
faptului că aproape o mie de ani despărţea vieţile şi 
perioadele lor; cât de bine dovedeau ele împreună că 
Timpul se întoarce. 

Printre lacrimi privea în oglindă cum trăsăturile chipului 
său începeau să semene cu toate personajele care 
pretinsese că este de-a lungul timpului, personaje în 
căutarea unei pedepse care nu mai venea. Atinse singurul 
element care nu se schimbase: cicatricea în zigzag de pe 
obrazul lui stâng. Era singura constantă a tuturor acestor 
personaje; toate aveau cicatricea, pentru că era aceeaşi 
cicatrice, pe acelaşi chip, al aceluiaşi bărbat. 

În cele din urmă, s-a întors cu gândul la perioada în care 
a început totul, la momentul când îi fusese făcută acea 
cicatrice, în timpul lui Ponţiu Pilat. Nu amintirea acelei 
dureri îl chinuia acum, ci amintirea propriilor fapte care i- 
au înrobit mintea şi spiritul în ultimii două mii de ani de 
trai în iad. Fiecare noapte din viaţa lui nesfârşită era 
bântuită de amintirea acelor fapte: îi răsuna în cap râsul 
lui sadic din momentul în care sfâşiase carnea Fiului 
Domnului cu arma sa; în fiecare noapte se îneca în propriul 
dispreţ când visa momentul în care îşi înfigea spada în 
coasta lui lisus, care era pe moarte. 

Închizându-şi acum ochii, şi-a amintit minunata 
binecuvântare şi blestemul care i-au fost trimise de Tatăl 
Ceresc: 


Longinus Gaius, m-ai jignit foarte tare pe mine şi 
pe toţi cei cu inimă bună cu faptele tale ticăloase din 
această zi. Pedeapsa ta va fi să duci o viaţă eternă în 
chinurile iadului, dar va fi o viaţă pământeană. Vei 
cutreiera pământul fără să mori şi în fiecare noapte, 
când vei închide ochii, visele îţi vor fi bântuite de 
groaza acţiunilor tale şi a durerii pe care acestea au 
provocat-o. Să ştii că vei trăi acest chin până la 
sfârşitul timpului sau până când vei îndeplini o 
pedeapsă potrivită pentru a-ţi răscumpăra sufletul 
murdar în numele fiului meu, lisus Hristos. 

Această sentinţă l-a dus într-adevăr în pragul nebuniei, 
până în ziua în care a pornit în căutarea Mariei Magdalena 
pentru a-i cere iertare şi a primi binecuvântarea ei. Ea i-a 
împărtăşit harul lui Dumnezeu pe care urma să-l găsească 
prin învăţăturile Căii Iubirii. lar în ziua în care el a 
privegheat la mormântul ei ca membru acceptat al familiei 
ei, alături de copiii săi care o jeleau şi de protectorul şi 
extraordinarul ei partener Maximin, alături de Praetorus şi 
Veronica, a făcut un jurământ în faţa tuturor. A jurat că îşi 
va petrece fiecare minut din viaţa lui eternă propovăduind 
lecţiile din Cartea Iubirii şi împărtăşind frumuseţea Căii 
Iubirii aşa cum a fost predată şi trăită de Domnul lisus 
Hristos şi de iubita lui soţie, Maria Magdalena, împreună 
cu sfinţii lor copii. Pentru că niciun om nu putea înţelege 
puterea de transformare a iubirii şi a iertării mai bine 
decât Longinus Gaius, mizerabilul centurion. 

Apărarea Cărţii Iubirii a devenit mai dificilă de-a lungul 
timpului decât şi-ar fi imaginat când a făcut jurământul. În 
acele vremuri, cu toţii încă mai credeau că Noul Testament 
autentic al lui lisus Hristos avea să fie primit cu inimile 
deschise şi acceptat de copiii lumii. Era o sarcină care i-a 
pus la încercare puterea fizică şi puterea minţii de-a lungul 
a două milenii. A privit cu groază cum cele mai frumoase 
suflete erau ucise pentru credinţa lor în iubire, distruse în 
moduri oribile de legile lipsite de scrupule ale oamenilor şi 
ale puterii, oameni care au încălcat fiecare lege adevărată 
a lui lisus Hristos în numele Său sfânt. Destino a îndurat 
atrocitățile Inchiziției; a trăit chinul de a vedea cum 
adevărul trece printr-o moarte crudă şi nedreaptă, de a 
vedea cum cele mai miraculoase învățături sunt 
răstălmăcite, ajungând de nerecunoscut când intrau pe 
mâinile necruțătoare ale mincinoşilor şi a celor plini de 
putere. Cum ar fi putut vreunul dintre ei să ştie că după 
două mii de ani lumea tot nu va avea acces la adevăratele 
învățături ale Cărţii Iubirii? Şi că nişte învățături atât de 
simple despre iubire şi credinţă vor fi considerate mai 
periculoase astăzi decât au fost până atunci? Dintre toate 

grozăviile la care fusese martor, acesta era cel mai 
groaznic iad pe care îl îndurase pe pământ. 

Ca parte a pedepsei pe care şi-o dăduse singur, Destino 
a început să înregistreze pentru posteritate măreţia celor 
care au trăit şi au murit pentru adevăratele învățături ale 
Căii. Cine era mai capabil să păstreze istoria decât 
bărbatul care nu poate să moară şi care şi-o aminteşte 
exact aşa cum s-a petrecut? Aşa s-a născut Libro Rosso, 
când el se refugiase în Calabria. lar acum, părea că va 
renaşte pentru o nouă epocă şi un nou timp, că fiii noului 
mileniu erau pregătiţi să o citească în întregime. 

Pentru cei ce au urechi de auzit, intrăm într-o nouă eră. 

— Te rog... lasă-i să audă, şopti Destino lui însuşi şi 
Domnului înainte de a se ridica din nou. Şi-a dat seama că 
mai avea foarte puţin timp pentru a face tot ceea ce 
trebuia făcut. lar acum, când acest moment venise, 
tristeţea îl copleşea. Pentru că exista ceva cu adevărat 
frumos în această lume, în ceea ce a creat Dumnezeu şi în 
ceea ce a creat omul în imaginea Lui şi a Ei. Această 
moarte mult dorită va fi amară în dulceata ei. 

Dar când Destino s-a aşezat, pregătindu-se pentru 
moartea care credea că soseşte, a avut o viziune a 
Domnului său. Era Easa, cu ochii lui blânzi şi negri, care îi 
şoptea dincolo de spaţiu şi timp. 

— Tu eşti fiul meu, de care sunt foarte mulţumit. Dar 
munca ta nu s-a încheiat încă. 

Destino zâmbi. Moartea încă nu se îndurase de el, şi cu 
atât mai bine. Avea atât de multe poveşti să-i 
împărtăşească lui Maureen, de îndată ce Maureen va 
termina cartea, ea va trebui să scrie despre cum se citeşte 
Cartea Iubirii sau despre cum a fost păstrată în catedrala 
din Chartres. 


Chartres, în prezent 


Maureen avusese norocul să primească ajutor în munca 
ei. In Chartres existau peste o mie de opere de artă. 
Sarcina de a le interpreta pe toate în spiritul Cărţii Iubirii 

şi a Libro Rosso era una imensă şi putea dura ani de zile. 
Dar ea nu va trebui să o facă singură. O va face 
înconjurată şi asistată de cei pe care îi iubea, deoarece 
erau mulţi oameni în jurul ei care aveau urechi de auzit şi 
ochi de văzut. Aceasta era cea mai mare binecuvântare pe 
care Dumnezeu i-a dăruit-o într-o viaţă plină de 
binecuvântări - de a avea prieteni frumoşi, o familie loială, 
mentorul spiritual cel mai remarcabil din istorie şi un om 
extraordinar care îi dăruise cel mai mare jurământ al 
poporului lor: uniunea sacră a iubiţilor. 

Împreună, ei vor dovedi adevărul profeţiei. Timpul se 
întoarce. Vor crea ceva la fel de frumos şi de rezistent 
precum au făcut bărbaţii şi femeile extraordinare din 
istorie care au avut înaintea lor aceeaşi misiune. Vor invita 
lumea să ia parte la o înţelegere din care fac parte toţi 
bărbaţii şi femeile care vor să fie parte din profeție. Pentru 
că Timpul se întoarce se referă mai ales la crearea raiului 
pe pământ, iar pentru acest lucru este nevoie ca toată 
omenirea să participe, întrucât fiecare este un profet şi 
fiecare este una cu Dumnezeu, aşa cum toţi oamenii sunt 
creaţi egali în iubire. 

Precum în cer, aşa şi pe pământ. 

Era o sarcină uriaşă şi utopică, dar Maureen învățase să 
creadă în miracole în ultimii ani. 

Dar, mai întâi, va adăuga chiar ea ceva în Libro Rosso. 
Era, până la urmă, destinul ei de Cea Aşteptată. Precum 
Matilda, înaintea ei, va crea propriile monumente în 
cinstea învățăturilor Căii Iubirii şi a marilor bărbaţi şi 
femei care au trăit şi au murit pentru o cauză atât de 
importantă. Monumentele ei din secolul XXI vor fi 
consumate pe hârtie şi nu în piatră, vitralii sau pânze şi 
vor fi publicate în întreaga lume în multe limbi. Va adăuga 
în Libro Rosso viaţa şi iubirea Matildei cu Brando şi ale 
celor care au apărut în povestea lor. Ei, mai mult decât 
oricine, meritau să fie amintiţi pentru contribuţiile lor la 
Calea Iubirii. Şi vor mai fi şi alţii. Destino îi povestise 
multe şi Maureen aştepta cu nerăbdare să exploreze vieţile 
extraordinarilor bărbaţi şi femei care o aşteptau în trecut 

şi în viitor. 

Maureen plănuia deja să se întâlnească degrabă cu 
Destino în Florenţa de îndată ce se putea, unde ea va 
începe pregătirea oficială în învăţăturile ordinului, aceeaşi 
pregătire pe care o avusese şi Matilda - cu acelaşi 
profesor. Bérenger li se va alătura, pentru că avea şi el 
propria lui misiune şi profeție de îndeplinit. Vor lucra 
împreună pentru a-şi îndeplini destinele şi profeţiile, vor 
lucra împreună pentru a aduce Calea Iubirii înapoi 
oamenilor, sub îndrumarea excepţionalului profesor. 

Şi probabil, într-o zi, Destino îi va da voie să spună 
povestea lui. Maureen dorea cel mai mult ca lumea să ştie 
despre acest mare şi chinuit om, al cărui nume însemna 
atât „destin”, cât şi „destinaţie”. Pentru că povestea lui era 
povestea omenirii. Era povestea mântuirii prin puterea 
credinţei şi a iertării. Dar, mai mult decât orice, era 
povestea renaşterii prin puterea iubirii. 

Cei ce au urechi de auzit să audă. 

Maureen a avut un ultim vis înainte de a pleca din 
Chartres. Destino a avertizat-o că, după întâlnirea pe care 
a avut-o cu Cartea Iubirii, visele şi viziunile ei se vor 
înmulţi enorm. Va trebui să înveţe să trăiască aşa şi 
lucrurile se vor linişti. Dar ea se simţea foarte diferit de 
când văzuse Cartea Iubirii. Ceva înlăuntrul ei se 
schimbase, se deschisese o uşă spre divinitate în mintea şi 
în inima ei, făcând visele mai reale ca oricând. 


În acest vis ea era doar observator, nu o parte a lui. O 
incantaţie răsuna în întunericul din jurul ei în timp ce 
privea o procesiune care străbătea străduţele înguste şi 
pietruite ale unui oraş italian medieval. Era noapte, iar 
bărbaţii din procesiune purtau torţe. Ea a crezut că sunt 
bărbaţi, dar nu-şi putea da seama exact. Erau îmbrăcați 
din cap până-n picioare în robe, iar glugi separate le 
acopereau complet capul. Robele erau din material alb 
imaculat. Pe mânecile fiecărei robe era o emblemă, 
brodată cu un fir roşu - un vas de alabastru care simboliza 
devotamentul lor faţă de Maria Magdalena şi faţă de 

ordinul din care făceau parte. _ 

Procesiunea trecea pe străzi. In centrul paradei, două 
persoane cu glugi purtau un drapel, pe care era înfăţişată 
în mărime naturală Maria Magdalena pe tron, în plină 
măreție, ca aspect feminin al lui Dumnezeu. 

Când procesiunea religioasă a trecut pe lângă ea, 
Maureen a putut să vadă două persoane care stăteau la 
marginea străzii. Nu aveau cagule şi nu participau la 
paradă. Maureen a văzut că unul era un bărbat mai în 
vârstă, cu părul cărunt, dar foarte înalt şi puternic şi cu 
siguranţă un aristocrat. Avea o ţinută regească. Lângă el 
se afla un băiat la vârsta adolescenţei cu un păr negru 
strălucitor şi ochi inteligenţi. Acest copil părea nobil şi 
înțelept pentru vârsta pe care o avea. 

La fel ca Maureen, şi ei erau observatori, dar erau într-o 
legătură profundă cu evenimentele la care asistau. Pe faţa 
băiatului curgeau lacrimi când procesiunea trecu de ei. 
Când vorbi cu bărbatul mai în vârstă, ochii lui străluceau. 

— Nu te voi dezamăgi, bunicule. Nimic nu-mi va sta în 
cale. Nu-i voi dezamăgi pe Domnul nostru şi pe Doamna 
noastră şi nu voi dezamăgi moştenirea familiei Medici. 

Maureen a fost şocată de reacția ei interioară la vederea 
acestui băiat şi la auzul declaraţiei lui. Era copleşită de 
amestecul de iubire, frică, tristeţe şi uimire pe care îl 
simţise în timp ce privea. Destinul radia din el. Al lui era 
tangibil prin promisiunea unei vieţi pline atât de reuşite, 
cât şi de tragedii. 

Bărbatul mai în vârstă puse o mână pe umărul băiatului 
şi zâmbi: 

— Ştiu asta, Lorenzo. Ştiu mai bine decât am ştiut ceva 
vreodată. Nu vei eşua pentru că destinul tău este să 
reuşeşti. Vei fi salvatorul nostru, al tuturor. 

Ultimele vorbe ale bărbatului au fost ultimele cuvinte pe 
care Maureen şi le-a amintit: 

— Nu vei eşua, pentru că eşti Prinţul Poet. 


Maureen s-a trezit şi l-a văzut pe Bérenger lângă ea. El îi 
zâmbi când ea îşi deschise ochii. 

— Ai strigat în somn. Ai visat? 

Maureen a dat din cap. 

— Despre ce? 

Maureen s-a întins să mângâie uşor cu un deget 
trăsăturile de aristocrat ale lui Berenger. 

— Cred că am visat despre tine. 

— Despre mine? Trebuie să fi fost un vis splendid. 

Ea râse împreună cu el. 

— Splendid? Da, cred că aşa ai fost. Şi mai cred... că te- 
am iubit şi înainte. 

— Şi azi mă iubeşti? 

— Te iubesc azi. Şi nu am nicio îndoială că te voi iubi din 
nou. Maureen s-a întins să-i atingă uşor buzele lui 
Berenger cu ale sale, apoi s-a cuibărit în braţele lui. 

— Noapte bună, dulce prinţ. Timpul se întoarce. 

Bérenger şi-a cufundat faţa în părul ei, râzând, şi a tras- 
o aproape de el. 

— Timpul se întoarce. Mulţumesc lui Dumnezeu şi 
frumoasei lui soţii. 

Şi iubiții din Scriptură s-au unit încă o dată. Acum nu 
mai erau doi. Erau Unul. 

Istoriile cronologice ale Cărţii iubirii şi Libro 
Rosso 


Cartea Iubirii (originalul) 


Secolul I: Manuscrisul original este scris de lisus 
Hristos. După Răstignire este dus de Maria Magdalena mai 
întâi în Alexandria, iar apoi în Franţa. Maria Magdalena îi 
învaţă pe ceilalţi din carte, lăsând-o mai departe fiicei ei, 
Sarah-Tamar, ca succesoare după moartea ei. Deşi 
celelalte tradiţii ale lui Sarah-Iamar şi ale familiei de 
descendență sunt păstrate în cultura franceză, ele nu sunt 
sprijinite prin documente, aşa cum vor fi în Italia. În 
Franţa, Cartea Iubirii rămâne în formatul original şi 
neatins, deşi este îmbrăcată în piele, pentru a fi protejată. 


Secolele II - XIII: Cartea Iubirii în forma ei originală 
este protejată de familiile descendente din Franţa care 
continuă să înveţe din ea. Acesta este începutul unei 
„erezii” care este păstrată în Franţa până în zilele noastre, 
căreia i se spune cel mai frecvent catarism. 


Secolul XIII: Strămoaşa lui Maureen, La Paschalina, 
salvează Cartea Iubirii de cruciații din Montségur şi o duce 
în siguranţă la simpatizanţii catarilor din mănăstirea 
Monserrat. 


Secolele XIII-XVI: Cartea Iubirii rămâne ascunsă de 
familiile descendente în Catalonia (în nordul Spaniei). 


Mijlocul secolului XVI: Ignaţiu de Loyola descoperă 

secretul Cărţii Iubirii şi îl dezvăluie papei. Cartea este 
dusă la Roma, unde devine proprietatea secretă şi foarte 
protejată a Bisericii. Nu se vorbeşte niciodată în mod 
public despre ea şi toate documentele istorice despre ea 
sunt distruse. 


Secolul XVII: Papa Urban al VIll-lea reconstruieşte 
bazilica San Pietro în cinstea tradiţiilor secrete ale Cărţii 
Iubirii, în ton cu decoraţiile catedralei din Chartres. 


Libro Rosso (copia) 


Secolul I: Apostolul Filip face o copie a Cărţii Iubirii 
când o vizitează pe Maria Magdalena în timpul sarcinii ei, 
în Alexandria. Această copie ajunge la Ierusalim, unde este 
protejată de Ordinul Sfântului Mormânt, o societate 
secretă formată la primul Paşte de Sfântul Luca, Nicodim 
şi Iosif din Arimateea. 

Luca ia această copie şi o duce în Italia, unde este 
păstrată într-o mănăstire din Calabria. Se naşte o tradiţie 
prin care scribii din Calabria încep să înregistreze vieţile şi 
morţile membrilor familiei sfinte şi ale descendenților ei. 
Scribii adaugă profeţiile lui Sarah-Tamar în manuscrisul 
lor, împreună cu copia Cărţii Iubirii, şi încep să o 
numească Libro Rosso după ce este învelită în piele roşie. 


Secolele II - XI: Libro Rosso este mutată la Lucca în 
secolul al II-lea, când Ordinul Sfântului Mormânt 
întemeiază un sediu în Toscana. 


Secolul XI: Matilda trimite Libro Rosso la Chartres, în 
Franţa, unde cartea devine inspiraţia pentru reconstruirea 
capodoperei gotice care va fi catedrala din Chartres, cu 
labirintul ei enigmatic. 


Secolele XII - XV: Libro Rosso este în mâinile familiei 
regale franceze, până când este înapoiată regelui Ludovic 
al XI-lea, drept cadou pentru familia Medici. 

Mijlocul secolului XVI: Libro Rosso este în posesia 
preoţilor din familia Medici, Leon al X-lea şi Clement al 
VII-lea, şi rămâne la Vatican până când familia Barberini o 
scoate pe furiş, după moartea lui Urban al VIII-lea. 


Secolul XVII: Papa Urban al VIII-lea mută rămăşiţele 
Matildei în bazilica San Pietro şi, împreună cu Bernini, îi 
onorează pe Longinus şi Veronica pentru rolurile lor în 
apărarea sfintelor învățături. 

/ Notele autoarei 


Subiectul acestei cărţi este unul care, din cunoştinţele 
mele, nu a văzut lumina tiparului niciunde în lume. De 
aceea, cercetarea necesară pentru a pune cap la cap toate 
piesele a durat ani de zile şi a fost realizată în paralel cu 
cercetările despre Maria Magdalena aşa cum au fost 
relatate în prima carte a acestei serii, Cea Așteptată. Ca 
rezultat al numeroaselor straturi ale timpului şi istoriei, 
prima ciornă a acestei cărţi avea peste 1.400 de pagini şi 
era de-a dreptul dezlânată, atât pentru autor, cât şi pentru 
viitorii cititori. Constituind o echipă împreună cu un editor 
talentat, am făcut acele alegeri dificile de care se tem 
majoritatea scriitorilor - am tăiat poveşti întregi şi 
personaje şi sute de pagini de detalii istorice. Aceste note 
ar putea uşor să cuprindă jumătate din lungimea cărţii. 
Dar cum spaţiul şi pădurile ce trebuie protejate nu ne 
permit, îi invit pe cei interesaţi să exploreze mai profund 
această lume să viziteze adresa 
www.KathleenMcgowan.com, unde voi împărtăşi 
numeroase însemnări, anecdote şi completări. 

Întreaga istorie este o bănuială. Totul. Este culmea 
nebuniei şi a trufiei să spună cineva că ştie sigur ce s-a 
întâmplat în trecut. Le punem pe toate cap la cap cât de 
bine putem, cu bucăţelele de dovezi care există. Când 
avem mare noroc, piesele se potrivesc şi formează un 
puzzle frumos şi coerent. Diferenţa dintre mozaicul pe care 
îl creează un romancier istoric şi ceea ce creează un istoric 
are loc pe tărâmul a ceea ce acceptăm individual ca 
dovadă. Am tendinţa să cred că romancierii preferă să 
lucreze în culori, iar academicienii aleg să lucreze strict în 
alb şi negru. Cu toţii au merite, ca producători de 
amuzament ori de materiale educative şi sper că într-o zi 
vom învăţa cu toţii să ne lăudăm unii pe alţii pentru că am 
cercetat trecutul unor figuri ilustre ale istoriei. 

Despre Cartea Iubirii 

Am auzit prima oară despre Cartea Iubirii pe când mă 
aflam în Languedoc, la începutul anilor 1990. Am fost 
fascinată de referinţele la o „Evanghelie misterioasă” care 
a fost folosită de catari în tradiţiile lor cele mai sfinte şi 
sacre. Încercările iniţiale de a înţelege exact ce era 
aceasta au eşuat total. Cererile de informaţii în Languedoc 
au avut parte de răspunsuri rezervate şi evazive - asta 
când primeam vreun răspuns. Adesea mi s-a spus că 
această carte era o altă versiune a Evangheliei după Ioan. 
Lucrul mi s-a părut a fi o poveste de acoperire. De-a lungul 
a zece ani am aflat că aceasta era cu siguranţă o perdea de 
fum pentru a proteja adevărul. 

Cititorii cărţii Cea Aşteptată sunt probabil conştienţi că 
investigația mea spirituală a fost aceeaşi cu a lui Maureen 
în multe aspecte. Precum eroina mea fictivă, imersiunea în 
tradiţiile culturale şi folclorice ale Franţei şi mai târziu ale 
Italiei mi-a schimbat gândirea, credinţa şi viaţa. Deoarece 
am fost binecuvântată să am profesori extraordinari - şi 
„adevăraţi eretici” -, mi s-a spus o versiune diferită despre 
adevăratele origini şi conţinuturi ale Cărţii Iubirii. Am 
încercat din răsputeri să prezint aceste învățături pierdute 
în paginile care au precedat. Deşi cuvintele Cărţii Iubirii 
din aceste pagini sunt în întregime ale mele, ele sunt o 
interpretare a tradiţiilor şi învățăturilor puternice care 
cred că au fost transmise din generaţie în generaţie timp 
de 2.000 de ani. 

Când am devenit pentru prima oară conştientă de toate 
aceste lucruri prin poveştile despre Cartea Iubirii şi 
conţinutul ei, nu ştiam încă nimic despre Evangheliile 
gnostice. Astfel, a fost un şoc pentru mine să descopăr că 
Evanghelia lui Filip era identică în mai multe aspecte cu 
învăţăturile „eretice” care mi-au fost povestite. Evanghelia 
lui Toma şi cea a Mariei Magdalena conţineau, de 
asemenea, numeroase asemănări cu tradiţiile din Cartea 
Iubirii. Cu siguranţă, natura erotică şi pasională a 
scrierilor lui Filip era o revelaţie, deoarece era o indicație 
clară că Duhul Sfânt era feminin. Aşa cum bănuieşte şi 

Peter în paginile cărţii, eu sunt convinsă că Evanghelia lui 
Filip a fost cel puţin parţial o încercare de a reconstrui 
Cartea Iubirii - pentru cei ce au urechi de auzit. 

Pentru cei care doresc să-şi plece urechea ca să audă şi 
vor să studieze amănunţit acest subiect, eu aş recomanda 
cu entuziasm să cerceteze foarte atent scrierile lui Filip. 
Deşi sunt disponibile numeroase interpretări şi comentarii 
bune, eu sunt devotată scrierilor lui Jean-Yves le Loup. 
Neiniţiaţii în Evangheliile gnostice ar trebui să înceapă 
căutarea cu scrierile clasice ale lui Elaine Pagel pentru 
fundamente mai amănunțite. 


Despre Matilda din Toscana 

Pe Matilda am întâlnit-o pentru prima dată fizic pe când 
călătoream prin Italia cu soţul meu, în primăvara anului 
2001. Ne aflam în bazilica San Pietro şi tocmai ne 
întorceam de la capodopera lui Michelangelo, Pietă, când 
era să mă prăbuşesc din cauza uriaşului său altar din 
marmură. Era uimitor pentru mine că în centrul 
Vaticanului se afla un monument dedicat unei femei. 
Faptul că femeia purta mitra papală şi ţinea în mână cheia 
Sfântului Petru era aproape dincolo de puterea mea de 
înţelegere. Cine era această femeie, ce făcea în mijlocul 
bazilicii San Pietro şi de ce nu ştia nimeni răspunsul la 
aceste întrebări? Trebuia să aflu. 

Cercetarea vieţii unei femei care murise de aproape 
1.000 de ani şi care trăise într-un timp când femeile nu 
erau iubite de călugării care transcriau istoria este o 
extraordinară provocare, fără să ţinem cont de mediu şi 
abordare. Eram convinsă de devotamentul Matildei faţă de 
ereziile catare din Toscana, care erau, prin natura lor, 
secrete şi protejate, dar atunci se întâmplă ceea ce mie îmi 
place să numesc o amnezie istorică. 

O notă importantă despre istoria catarilor: academicienii 
tradiţionali ar fi fericiţi să arunce cu pietre în mine pentru 
că mă refer pe larg la toate aceste erezii din timp şi spaţiu 
din întreaga Europă ca fiind „catare”, pentru că istoria 
defineşte catarismul într-un timp şi spaţiu limitate. Totuşi, 

această tradiţie de „creştinism pur”, care este esenţa 
cuvântului „catar”, datează de acum 2.000 de ani. De 
aceea, fără să mă scuz, îi numesc catari pe toţi aceşti 
„eretici perfecţi”. 

Ca şi catarii francezi, aceşti „oameni puri” din Italia 
duceau o existenţă liniştită, care s-a dovedit a fi total 
neprimejdioasă pentru catolicii tradiţionali timp de peste o 
mie de ani. Persecuţia acestor credincioşi, declaraţi eretici 
periculoşi de către Inchiziţie, va avea loc în cel mai serios 
mod în secolul al XIII-lea, iar catarii italieni vor suferi 
aceleaşi chinuri ca fraţii lor din Franţa. La fel ca francezii, 
istoria lor era înţeleasă complet greşit şi reprezentată 
greşit intenţionat de biserica Romano-Catolică şi de 
istorici. Acest popor nu era descendentul altei secte 
eretice care venise din altă parte a Europei pentru a se 
opune doctrinei catolice, aşa cum istoriile derivate din 
surse ale Inchiziției au afirmat mult timp. Catarii din 
Umbria şi Toscana, ca şi cei din Languedoc, erau acolo de 
la începuturile creştinismului, păstrându-şi cu stricteţe şi 
în tăcere tradiţiile şi învăţăturile lor, aşa cum făcuseră 
întotdeauna. Faptul că Biserica nu-i recunoştea ca fiind 
astfel era o strategie şireată şi utilă în persecuțiile ei. 

Misiunea mea declarată, ca scriitoare, şi promisiunea 
făcută au fost să dezvălui poveştile unor femei 
extraordinare care au îndrăznit să schimbe lumea şi care 
au riscat totul în această încercare, fiind cu toate acestea 
uitate sau rău înţelese de istorie. Matilda din Canossa este 
un exemplu mai ilustrativ decât oricare altul pe care l-am 
cercetat eu, cu excepţia Mariei Magdalena. Am învăţat 
atât de mult de la ea! Deşi mulţi ştiu că sudul Franţei a 
reprezentat centrul tuturor ereziilor din ultimii două mii de 
ani, frecvenţa acestor tradiţii în Italia este un lucru nou 
pentru majoritatea. Cu toate acestea, ele au stat ascunse 
acolo, „în plină lumină”, cum se spune, vreme de secole, 
aşa cum se vede din povestea vieţii Matildei. Tocmai m-am 
întors dintr-o vizită făcută cu familia pe domeniului ei din 
Toscana. Am vizitat Ponte della Maddalena, podul pe care 
Matilda l-a ridicat în apropiere de Lucca. Este de o 

frumuseţe care îţi taie respiraţia felul cum arcele din 
piatră se reflectă în luciul apei, creând astfel un cerc 
perfect, vizibil mai ales noaptea. Am rămas acolo ceasuri 
întregi, nu ne lăsam duşi, căci locul era de-a dreptul... 
magic. Este limpede că arhitectul acestui pod a avut în 
vedere un scop spiritual, pe lângă cel practic. Că acea 
construcţie poartă numele Mariei Magdalena, ca şi faptul 
că la piciorul podului se ridica odinioară o statuie şi o 
capelă închinată ei, nu face, după părerea mea, decât să 
demonstreze devoţiunea pe care Matilda i-o arăta doamnei 
ei. La fel de semnificativ este şi faptul că, de-a lungul 
timpului au existat mai multe tentative de a schimba 
numele podului şi de a-i ascunde originile. Maria însă - şi 
Matilda - nu se lasă ignorată, iar numele Ponte della 
Maddalena rezistă şi este recunoscut oficial în 
documentele administrației italiene. 

Există foarte puţine informaţii în limba engleză despre 
Matilda şi nu cu mult mai multe scrise în latină sau în 
italiană. Matilda rămâne astfel unul dintre misterele 
istoriei. Manuscrisul lui Donizone, care se află la Vatican, 
este principala sursă de informaţie despre viaţa ei. Cu 
toate acestea, eu cred cu adevărat că ea a modelat aceste 
informaţii pentru atragerea aprecierii publicului cu 
priceperea unui star din secolul XXI, angajând o echipă de 
relaţii publice de prima mână. Adesea, ceea ce Donizone 
nu spune este, cred eu, mult mai important decât ceea ce 
spune. Celălalt manuscris pe care Peter îl descoperă în 
Vatican se presupune că există, dar nu pot să o dovedesc, 
iar pentru scopurile noastre este o ficţiune. Sarcofagul 
Matildei din San Benedetto a fost deschis de mai multe ori 
înainte de domnia papei Urban al VIII-lea, şi sunt convinsă 
că membrii familiei Medici au găsit într-adevăr o altă 
versiune a vieţii ei, scrisă chiar de mâna ei. Familia Medici 
şi metodele lor - ca şi modul în care au transformat lumea 
în perioada Renaşterii - vor fi dezvăluite în următoarea 
mea carte, Prinţul poet. 

Trebuie să o onorez pe mult-stimata autoare Michele K. 
Spike, pentru excelenta ei carte, Contesa toscană, care 

este cu adevărat o operă despre Matilda şi pe care o 
recomand cu căldură celor care vor să cunoască detalii 
istorice despre lumea ei. Cartea doamnei Spike este scrisă 
cu o emoție şi o pasiune foarte rare într-un cadru 
academic. Îi sunt recunoscătoare acestei femei culte a 
cărei pasiune pentru Matilda a dus-o în propria ei călătorie 
incredibilă prin Evul Mediu şi care mi-a dat o mână de 
ajutor în călătoria mea, pentru că şi eu am cutreierat Italia 
în căutarea acestei eroine fenomenale. Aşa că, deşi eu am 
tras concluzii diferite în ceea ce priveşte multe dintre 
motivațiile Matildei - şi motivaţia este singurul element din 
natura umană pe care îl putem presupune cu adevărat -, 
am rămas uimită de bogăţia pe care a creat-o disciplina ei 
erudită. 

Tot doamna Spike este cea care m-a ajutat să rezolv 
misterul pretenţiei pe care a ridicat-o Michelangelo, cum 
că ar fi un descendent al Matildei, şi pentru care a fost 
ridiculizat! Deşi am dat peste documente care lansau 
ipoteza că lucrul ar fi fost totuşi posibil, în eventualitatea 
în care copila Beatrice nu ar fi murit, ştiam că mai exista şi 
o altă explicaţie. Aveam de mult bănuiala că existase şi un 
al doilea copil, iar Michele Spike m-a condus la el, odată cu 
descoperirea celor trei documente - în care se 
menţionează numele lui Guidone şi al lui Guido Guerra -, 
cel mai important dintre ele fiind „decretul de adopţie” de 
la Vallambrosa. Trebuie să subliniez că doamna Spike nu 
trage nicio concluzie despre identitatea lui Guidone ca fiu 
al Matildei şi a lui Grigore. Această presupunere este 
exclusiv a mea. Pe temeiul dovezilor colaterale, eu sunt 
sigură că ei au fost fiul şi respectiv nepotul Matildei şi că 
sunt strămoşii lui Michelangelo. Această teorie va fi şi ea 
dezvoltată în cel de al treilea volum, Prințul poet. 

Voi cere ca experţii şi specialiştii în medievalistică să nu 
mă pună la zid pentru că am scurtat şi complicat 
evenimentele din vremea Matildei pentru a face viaţa ei cu 
mult mai savuroasă pentru cititorul meu. Au fost perioade 
de luni întregi când eram disperată să închei capitolele 
despre Matilda, pentru că era atât de greu să înţeleg 

politicile feudale şi intrigile papale. Deşi am încercat să 
rămân pe cât s-a putut de aproape de contextul istoric, 
scurtările erau necesare şi pe ele le declar licenţă poetică. 
Într-adevăr, cel puţin zece papi şi vieţile lor au ajuns 
azvârlite la podea, cât am muncit la această parte. Din 
nou, cei care sunt interesaţi să sape mai adânc sunt 
invitaţi la adresa mea de web, unde vor găsi mai multe 
detalii istorice despre perioada Matildei. 

Nu există o consemnare clară a locului naşterii Matildei. 
Mai mulţi istorici importanţi, inclusiv Michele Spike, susţin 
că este vorba despre Mantova. De altfel, despre el există şi 
primele mărturii scrise legate de copilăria ei şi acela a fost 
locul în care a ales să fie înmormântată. Cu toate acestea, 
în călătoria mea am găsit câteva surse care susțineau că 
Lucca era un loc „posibil” sau chiar „probabil”. Pentru 
mine, cu iertăciune către prietenii mei mantovani, am ales 
Lucca pentru că aşa mi s-a părut potrivit. Cu siguranţă, 
devotamentul Matildei faţă de oraş şi faţă de locuitorii lui 
nu a încetat niciodată, nici măcar atunci când Henric al IV- 
lea a făcut tot posibilul ca să îndepărteze poporul de ea. 
Cât priveşte evenimentele descrise ca având loc în acest 
oraş - dedicarea ei faţă de San Martino, decretul de 
protecţie pentru Lucca din 1099 şi marele pod construit în 
numele Mariei Magdalena - sunt toate bazate pe istorie. 

Câteva ghiduri pe care le am, publicate în Lucca, 
consemnează faptul că Matilda era prezentă în momentul 
în care biserica San Martino a fost sfinţită din nou. Totuşi, 
ele plasează acest eveniment în 1070, fapt imposibil. Unul 
dintre puţinele lucruri pe care le ştim cu siguranţă despre 
Matilda este că în 1070 ea se afla în Lorena, căsătorită cu 
cocoşatul şi construind mănăstirea de la Orval. Deşi 
istoricii au presupus că e posibil ca Beatrice să fi fost cea 
prezentă şi nu Matilda, lucrul nu mi se pare plauzibil. Cred 
că este foarte puţin probabil ca oricine din Lucca, mai ales 
în vremea aceea, să confunde prezenţa legendară şi de 
neuitat a Matildei cu aceea a mamei ei. În plus, eu cred că 
Matilda ar fi insistat să fie prezentă la resfințirea bisericii 
care găzduia preţiosul Chip Sfânt. Cred că este mult mai 

probabil ca data să fi fost confundată sau incorect 
înregistrată. 

Deşi am folosit versiunea italiană a numelui lui Brando, 
Ildebrando, el este cunoscut cel mai adesea în sursele 
istorice cu numele germanizat, Hildebrand. Realizările din 
timpul domniei sale sunt adesea numite „reforme 
hildebrandiene”. Am ales pronunția italiană pentru a 
scoate în evidenţă proveniența lui romană. Şi m-am gândit 
că este un nume mai atrăgător pentru un personaj 
masculin atât de complex - ironic, cu siguranţă, e faptul că 
el susţinea şi cauza celibatului în cazul preoţilor. Este 
important să ne aducem aminte că preoţii celibatari nu 
aveau totuşi copii. Aşadar, Roma era singura 
moştenitoarea acestora. Decizia ca oamenii Bisericii să 
rămână celibatari avea mult mai mult de-a face cu 
economia, decât avea cu moralitatea. 

Interpretarea în ceea ce priveşte personajul 
Brando/papa Grigore este în mare parte modelată după 
numeroasele scrisori pe care el le-a lăsat ca parte a 
moştenirii sale. Când le citeşti, devine limpede că el era un 
om puternic, inteligent, ambițios, neînfricat şi foarte, 
foarte îndrăgostit de Matilda. Cred că Brando considera cu 
adevărat că scopul scuză mijlocele şi credea despre sine că 
este în general un om bun şi drept, interesat de reforma 
reală. Mai cred şi că era cu adevărat inteligent, viclean şi 
nemilos când era nevoie. Orice alte trăsături nu ar fi făcut 
decât să-l pună în clar dezavantaj în acea mlaştină politică 
din vremea lui. Trebuia să acţioneze cu aceleaşi arme ale 
jocului pentru a supravieţui, iar el era mai mult decât 
capabil să-şi asigure acele arme, prin orice mijloace ar fi 
fost nevoie. Cred că a fost cel mai mare profesor al 
Matildei în această privinţă. Şi astfel au stat lucrurile în 
politică din veacul vecilor. 

Există mari controverse din punct de vedere istoric, cu 
siguranţă, dacă relaţia intensă dintre Brando şi Matilda a 
fost de ordin sentimental şi dacă ea s-a consumat. Evident, 
nu ezit să-mi spun părerea despre acest lucru. Li trimit pe 
cititori la o scrisoare a papei către iubita lui, în care scrie 


— 542 — 


ce mult îşi doreşte să fugă împreună cu ea în Ţara Sfântă, 
într-un loc unde să fie feriţi de privirile iscoditoare şi unde 
să poată realiza adevărata lucrare a lui Dumnezeu. Aceasta 
este o scrisoare atât de pasională, încât n-ar fi putut fi 
scrisă decât de un bărbat îndrăgostit până peste cap. 


Knock şi apariţiile sfinte 

Eu şi familia mea am făcut o vizită la Knock în perioada 
când făceam ultimele revizii la această carte. Nu mai 
fusesem acolo de la vârsta de douăzeci de ani. Viziunea 
mea de acum, ştiind toate câte le ştiu, este cu totul alta 
decât atunci. Din toată inima mea de irlandeză cred că 
Knock este un loc sfinţit, poate singurul unde Sfânta 
Treime s-a arătat pentru o perioadă lungă de timp vederii 
muritorilor. Este un pământ cu adevărat sfânt, şi cred că 
Sf. Patrick a avut o astfel de viziune atunci când a spus că 
Knock va deveni în viitor un loc sfinţit. 

Îmi ce scuze aici faţă de toţi aceia pe care s-ar putea să-i 
fi jignit cu interpretările pe care le-am dat Sfintelor 
Apariţii. Ştiu că este vorba despre un teritoriu sacrosanct 
pentru mulţi. Cred sincer că toţi copiii aceia au văzut 
lucruri extraordinare şi că mulţi dintre ei erau adevăraţi 
mistici, lucru adevărat mai ales în cazul Luciei Santos. La 
fel ca Maureen, am plâns în vreme ce citeam despre 
izolarea ei. Mi-aş fi dorit să putem cunoaşte, aşa cum 
singură spunea, ce a trăit ea cu adevărat, în lunga şi 
inspirata sa viaţă. Departe de mine dorinţa de a diminua în 
vreun fel miracolul de la Fâtima. Nu vreau decât să-i inspir 
pe ceilalți, oferindu-le o altă perspectivă asupra 
circumstanțelor şi rezultatelor acestora, astfel încât ei să 
poată medita asupra lor aşa cum doresc. 

Nepreţuitul document al profeţiei, care este atribuit lui 
Nostradamus şi care se află în posesia părintelui Girolamo 
de Pazzi, există şi este într-adevăr dedicat papei Urban al 
VIII-lea. A fost descoperit într-o bibliotecă publică din 
Roma de către un ziarist italian, în anii 1990. Pe marginea 
acestei descoperiri s-a scris o carte şi s-a filmat un 
documentar, în care documentul este numit „cartea 

pierdută a lui Nostradamus”. Aşa cum se arată aici însă în 
acel document se află mult mai multe decât ar indica 
tradiţionalele comentarii ale lui Nostradamus. Eu îl studiez 
în amănunt şi sper să-mi pot publica descoperirile în 
viitorul apropiat. 


Despre Chartres şi labirint 

Scriu rândurile de faţă stând pe treptele catedralei din 
Chartres, chiar la poalele minunatei statui a Sf. Modesta, 
aflată în porticul de nord, cel adesea numit „intrarea 
iniţiaţilor”. În toate călătoriile mele nu am ajuns niciodată 
într-un loc mai plin de inspiraţie decât Chartres. Este cel 
mai uluitor monument închinat lui Dumnezeu şi ridicat de 
mâinile omului - de o grandoare magnifică şi totuşi plin de 
umilinţă în credinţa lui. 

Ridicarea edificiului este înconjurată de legende şi de 
istorii despre credinţă, devoțiune şi putere umană, 
nepereche în tot ceea ce eu am auzit până acum. Istoricii 
nu au reuşit să explice de unde au venit banii necesari 
finanţării unei astfel de enorme realizări, dar tradiţiile 
orale susţin că aceia care caută registre contabile şi 
documente vor rămâne fără răspuns. Chartres a fost 
ridicată de oameni cu credinţă drept „impozit” plătit lui 
Dumnezeu. Eu cred că mâna de lucru a fost în cea mai 
mare parte gratuită şi oferită din credinţă. Unii susţin că 
refacerea catedralei după teribilul incendiu din 1194 a fost 
făcută de cei care se împotriveau cruciadelor - versiunea 
medievală a opozanților din convingere. Părinţii îşi 
trimiteau fii pentru a munci la refacerea monumentului 
închinat lui Dumnezeu, în loc să-i înroleze pentru război, 
alegând să lucreze pentru Dumnezeu în loc să ucidă. 

Mai sunt şi alte legende, istorisiri despre ritualuri de 
rugăciune în care era nevoie de purificare înainte de a i se 
permite cuiva să înceapă ziua de lucru la acest etern 
monument de dragoste şi credinţă. Dacă un lucrător avea 
o zi proastă şi nu venea la lucru cu sufletul senin, era pur 
şi simplu rugat să plece şi să revină doar atunci când se 
simţea din nou dedicat misiunii comune. Nu era permisă 


— 544 — 


nicio altă stare de spirit decât cea bazată pe iubire. 

Sunt oare adevărate aceste legende? Există vreo dovadă 
care să le susţină? Ele au rezistat, prinse vreme de opt 
sute de ani în pietrele acestui edificiu şi pentru mine asta 
este suficient. Când mă apropii de catedrală venind 
dinspre Paris şi îi zăresc turlele zvelte simt că locul este 
special. Cred că frumuseţea şi graţia ei, inegalabile din 
punct de vedere artistic, arhitectural şi spiritual, au fost 
atinse prin efortul extraordinar care a avut la temelie o 
comunitate fondată pe principiile dragostei şi credinţei 
celebrate prin rugăciune. Cred că Chartres, aşa cum este 
ea astăzi, a fost şi este un monument dedicat Cărţii iubirii. 

De aceea, labirintul catedralei din Chartes este, pentru 
mine, spaţiul cel mai sfânt de pe pământ. Ca şi Maureen, 
am plâns când l-am văzut acoperit cu scaune. Când am 
început să merg la Chartres, acum mulţi ani, labirintul nu 
era niciodată descoperit. Majoritatea vizitatorilor habar nu 
aveau că sub tălpile lor se află tot atâta glorie cât 
străbătea şi prin vitraliile aflate sus, deasupra lor. 

În ultimii câţiva ani lucrurile au evoluat oarecum în ceea 
ce priveşte accesul la labirint. Pe când scriu toate acestea 
mă aflu chiar în Chartres, unde mi-am petrecut fericită 
întreaga după-amiază în labirint. Biserica este acum 
deschisă o dată pe săptămână, vinerea, din septembrie 
până în octombrie. Adesea mă rog, literalmente, ca acesta 
să fie doar începutul unei deschideri a minţilor şi că acest 
program, limitat, să fie extins, pentru a oferi accesul 
regulat la acest instrument unic din punct de vedere 
spiritual pe care arhitecţii l-au amplasat aici acum mai 
bine de opt sute de ani, un instrument despre care eu cred 
că a fost proiectat prin efortul şi colaborarea nimănui 
altora decât regele Solomon, regina din Saba şi lisus 
Hristos. Te invit şi pe tine să te rogi alături de mine, ca 
acest loc unic să fie, într-o bună zi, în viitorul nu prea 
îndepărtat, recunoscut şi cinstit pentru sfinţenia lui şi ca 
practica distructivă a ascunderii lui şi a distrugerii lui cu 
ajutorul acelor scaune, complet inutile, să înceteze pentru 
totdeauna. 

Există astăzi în lumea întreagă o mişcare prolabirint, din 
ce în ce mai stăruitoare, pe măsură ce oamenii 
redescoperă această minunată ocazie de a se ruga în timp 
ce merg, care îi conduce direct către Dumnezeu. Resursele 
existente pe internet, inclusiv amplasamentele 
labirinturilor vă vor ajuta să-l găsiţi pe cel situat în 
apropierea voastră. lar dacă nu există în zona apropiată, 
poate că sunteţi meniţi tocmai să creaţi unul! 

Scriam când unul dintre paznicii catedralei a sosit 
pentru ritualul şi jurământul de credinţă din fiecare 
dimineaţă. Aduce în fiecare zi flori pentru Fecioara Maria. 
Astăzi mi-a dat şi mie una. Spiritul acestui loc şi sufletele 
celor care l-au creat veghează ca un far pe această 
planetă, pentru cei care au ochi de văzut şi urechi de auzit, 
ba poate chiar şi pentru cei care trebuie încă să-şi dezvolte 
aceste simţuri. Eu vin aici în fiecare an pentru că mă 
remontează. Vin cu nădejdea că voi lua câteva crâmpeie 
din ea înapoi cu mine, în lume, ca să împărtăşesc această 
minunată viziune a ceea ce au realizat oamenii. Vin şi 
pentru că eu însămi am promis să dezvălui şi să redau 
acele istorii care s-au pierdut în negura timpului, 
adevărurile care au stat atâta vreme ascunse, aşteptând să 
le vină vremea de a fi relevate din nou. 

Acel moment a sosit acum şi nu există un alt loc pe 
pământ, din câte cunosc eu, în care spiritul uman să fie 
mai bine relevat decât la Chartres. Această carte este 
propriul meu monument închinat celor care au inspirat şi 
au creat acest loc sfânt, pe urmele cărora putem încerca şi 
noi păşi, fiecare în felul nostru. Mă rog să fi reuşit a le face 
cinste şi dreptate prin această carte şi ca ea să-i inspire şi 
pe alţii în drumul lor. 


Chartres, Franţa 
17 mai 2008 

L Mulţumiri 


Deşi scrisul este o strădanie singulară, procesul de a 
termina o carte şi de a o pregăti pentru publicare este un 
efort în colaborare. E nevoie de un sat întreg de oameni 
pentru a publica o carte. Nu am suficient spaţiu şi timp 
pentru a mulţumi fiecăruia în parte pentru generoasa 
inspiraţie, susţinere şi încurajare cu care am fost 
binecuvântată de-a lungul perioadei, adesea provocatoare, 
în care am dus la bun sfârşit această carte. Sper că fiecare 
dintre voi, care sunteţi cu mine pe acest drum, ştie cât de 
mult vă iubesc şi vă apreciez, chiar dacă spaţiul nu-mi 
permite să vă numesc pe fiecare. 

Timpul se întoarce, sunt sigură, şi oamenii următori mi- 
au dovedit asta cu prezenţa lor magică şi puternică în viaţa 
şi munca mea. Cred că toţi sunt membri ai „familiei mele 
spirituale” şi sper că ei mă consideră la fel. Aşa cum spune 
Cartea iubirii, „cei care îşi amintesc unii de alţii şi se 
recunosc sunt  binecuvântaţi dincolo de credinţă”. 
Recunoştinţa mea eternă se îndreaptă spre toţi, pentru că 
m-au binecuvântat într-adevăr dincolo de credinţă. 

Viaţa mea personală este centrată pe familie, iar familia 
mea a făcut ca această muncă să fie posibilă la orice nivel. 
Pasiunea şi aprecierea se îndreaptă spre soţul meu, Peter, 
care va fi întotdeauna cel dintâi: prima iubire, primul 
cititor şi critic (adesea o muncă fără mulţumiri) şi primul 
susţinător. Cei trei băieţi frumoşi ai noştri sunt dovada vie 
a puterii dragostei; ei sunt un dar al lui Dumnezeu. 
Părinților mei, care îmi sunt alături în fiecare zi a vieţii 
mele şi îmi oferă totul, le transmit toată iubirea şi 
recunoştinţa, pe care le trimit şi fraţilor mei, Kelly şi 
Kevin, şi familiilor lor, pe care le iubesc la fel de mult ca 
pe a mea. 

Nu aş fi reuşit nicidecum fără: 

Larry Kirschbaum, care mă susţine cu o răbdare şi 
bunăvoință necondiționate; nu ştiu ce am făcut ca 

Dumnezeu să mă iubească atât de mult, încât să trimită un 
asemenea înger să-mi fie aproape, dar sunt recunoscătoare 
mai mult decât pot exprima în cuvinte în fiecare zi pentru 
prezenţa lui în viaţa mea. 

Trish Todd, o editoare pe cât de răbdătoare, pe atât de 
talentată, pentru că s-a asigurat că folosesc întotdeauna 
cele mai bune cuvinte şi pentru că mi-a oferit un loc atât 
de sigur în care să pot fi cine am nevoie să fiu pe hârtie. 

Patrick Ruffino, pentru că şi-a amintit, a crezut şi a trăit 
adevărul atât de neînfricat şi pentru că a creat o lucrare de 
artă în timp record, întipărindu-şi astfel propriul spirit în 
această carte, şi pentru că nu a dezvăluit niciodată pilula 
roşie; îi transmit multă iubire frumoasei lui soţii, care îl 
împarte cu mine în mod atât de generos. 

Iar mulţumirile nu vor fi niciodată îndeajuns pentru: 

Stacey Kishi, pentru fiecare minut din nenumăraţii ani în 
care am fost împreună pe acest drum; de această dată, 
mulţumiri speciale pentru descoperirea micuţei madone 
din Orval şi pentru că m-a suportat când plângeam după ce 
am străbătut fiecare labirint din Franţa. Şi mulţumiri 
băieţilor ei, Michael şi Elliott, pentru că au împărţit-o cu 
mine. 

Ampy Dawn, care m-a învăţat cu generozitatea şi 
loialitatea ei că Dumnezeu nu mi-a oferit surori biologice 
pentru că voia ca eu să le aleg, aşa că am ales-o pe ea. 

Olivia Peyton, pentru că cum Timpul se întoarce; îi 
mulţumesc lui Dumnezeu şi frumoasei sale soţii că ea vrea 
să fie alături de mine la fiecare pas. Inteligența ei este 
dincolo de puterea mea de înţelegere. 

Issy a mea, Isobel Denham, care m-a învăţat atât de 
multe lucruri într-un timp atât de scurt, unul dintre 
acestea fiind acel cântec frumos în franceză despre iubire 
şi despre ce înseamnă cu adevărat să fii un „eretic 
perfect”, prin exemplul muncii ei plină de iubire şi 
compasiune pe care o face pentru femeile şi copiii din 
Bosnia. 

Larry Weiberg, pentru căldura şi înţelepciunea sa. 

Drăgălaşei Laurence Rabe, pentru ajutorul dat cu limba 

franceză. 

Gary Lucchesi, care a devenit cea mai neaşteptată şi 
şovăielnică muză, oferindu-mi un exemplu viu al moştenirii 
nobile din Lucca. Sunt recunoscătoare că a suportat haosul 
creat de mine cu o răbdare toscană neobişnuită. De cele 
mai multe ori. 

Cea mai nouă surioară a mea, Boston Mary, pentru că a 
pornit în călătorie şi pentru că a adăugat farmecul ei 
muncii şi vieţii mele. 

li datorez o menţiune specială lui Sarah Symons, 
fondatoarea Reţelei de Emancipare, pentru dedicarea ei zi 
de zi cauzei stopării traficului de carne vie în lumea 
noastră plină de suferinţă. Devotamentul lui Sarah faţă de 
umanitate este una dintre cele mai mari inspiraţii din viaţa 
mea. Sper doar să pot s-o urmez pe această cale a 
ajutorării şi, încercând să fac acest lucru, voi dona un 
procent din drepturile de autor pe această carte muncii ei. 
Pentru mai multe informaţii despre cum Sarah şi cu mine 
ne combinăm eforturile pentru protejarea femeilor şi a 
copiilor, vizitaţi www.MadeBySurvivors.com sau adresa 
mea, www.KathleenMcGowan.com 

Danke 'Tobi şi Gerda, pentru toate clipele minunate, dar 
mai ales pentru că sunt întruparea învățăturilor din Cartea 
iubirii în felul în care trăiesc zi de zi. 

Prietenilor şi asociaţilor mei, autorii şi artiştii din 
tranşee, le aduc mulţumire pentru camaraderia de care 
dau dovadă şi pentru conversațiile de care noi, scriitorii, 
avem nevoie ca de aer. Am învăţat multe de la voi, fie 
direct, fie prin scris: Jeffrey Buty, Ani Williams, Nancy 
Safford, Shannon Andersen, Fio Aveia Magdalena, 
Angelina Heart, Phil Gruber, Victoria Mary Clarke, Henry 
Lincoln. Pe când terminam această carte, Jean-Luc Robin - 
custode la  Rennes-le-Château şi autorul cărții 
fundamentale despre acel sat misite şi eretic - a trecut din 
lumea aceasta în cealaltă. Mă rog ca Jean-Luc, din locul 
său în ceruri, deţine acum cheia tuturor acestor mistere. 

Dragostea şi recunoştinţa mea sunt fără margini pentru 
misterul care a fost şi este Destino, pentru că „destin” şi 

„destinaţie” au într-adevăr aceiaşi rădăcină. Desigur, 
aceleaşi sentimente şi pentru Easa şi Magdalena şi pentru 
moştenirea de iubire pe care ne-au lăsat-o şi care a 
schimbat lumea o dată şi o va face iar. 

Mai presus de toate, această carte este pentru voi toţi, 
cititorii mei, fraţii şi surorile mele aflaţi pe cale - cea 
trecută, cea prezentă şi cea viitoare -, pentru miile dintre 
voi care mi-aţi scris de pretutindeni pentru a-mi încuraja 
munca şi cercetările. Am citit fiecare scrisoare în parte şi 
cele mai multe mi-au produs lacrimi de recunoştinţă, 
pentru că există oameni ca voi. Speranţa mea fierbinte 
este că tot ceea ce veţi citi aici vă va ajuta poate să vă 
„amintiţi”, căci acesta este cu siguranţă unul dintre cele 
mai importante scopuri ale căutării noastre, ca indivizi dar 
şi ca o comunitate. Nu există fior mai plăcut decât acela pe 
care ţi-l dă redescoperirea nevoii de căutare, foamea acută 
de a căuta ceea ce este divin şi misterios - şi de a trăi în 
miracolul pe care ele ţi-l aduc. Poate că Sfântul Graal care 
aşteaptă să fie găsit are o înfăţişare diferită pentru fiecare 
dintre suflete, dar pentru mine comoara supremă este 
adevărul propriei noastre moştenirii magnifice şi al istoriei 
noastre ca oameni. Această căutare este provocarea 
maximă pe care Dumnezeu ne-o face şi există o mare 
bucurie în hotărârea noastră de a intra în joc cu tot spiritul 
şi cu toată inima noastră. Easa spunea „Oricine caută, 
trebuie să nu înceteze căutarea până ce nu găseşte.” 
Căutarea este însăşi destinaţia, găsirea este destinul. 

În sfârşit, ca un omagiu adus lui lady Ariadne, am 
încercat să ţes un indiciu pe care voi toţi să îl urmaţi când 
intraţi şi când ieşiţi din labirint. De aceea am scris această 
carte folosind tehnica vechii şcoli a misterelor numită 
„învățatul în straturi”. Cu cât citiţi mai mult, cu atât se vor 
da în lături văluri de mister şi mai multe adevăruri se vor 
revela. Aşa, deci! Acum puteţi să vă întoarceţi şi să o citiţi 
din nou... 

În ceea ce mă priveşte, un adevăr rămâne peste tot şi 
toate: 

Te-am iubit în trecut/ Şi azi te mai iubesc/ Te voi iubi şi-n 
viitor/ Căci timpul se întoarce. 


Pentru cine are urechi de auzit, 
Kathleen McGowan 


În capitolul doi din Cartea iubirii, Maggie Cusack cântă 
un imn tradiţional închinat lui lisus, în limba celtă. Soţul 
meu, Peter McGowan, vine dintr-un cătun din Irlanda unde 
legenda spune că Sf. Patrick a propovăduit acelaşi mesaj: 
„De o mie de ori fii binevenit, Iisuse!” 

Aşa cum am menţionat şi până acum, cred că Patrick era 
descendentul lui lisus şi al Mariei Magdalena şi că predica 
din învăţăturile originale din Cartea iubirii. Pentru a 
celebra acest lucru, Peter şi cu mine am stilizat un cântec 
folosind chiar cuvintele Sf. Patrick. Acesta a fost un prinţ 
poet în adevăratul înţeles şi credem că vorbele lui sunt o 
minunată ilustrare a acestor învățături din vechime. 

Refrenul imnului este străvechi şi aparţine poate chiar 
Sf. Patrick, aşa cum este şi melodia refrenului. Cântecul 
poate fi ascultat în întregime tot pe site-ul meu 
www.KathleenMcGowan.com. 


Céad Mile Fáilte Romhat, a losa!* 


Azi mă înalţ prin forţa slavei cea de sus 

Şi prin raza caldă a soarelui merg 

Spre splendoarea focului, spre graba fulgerului, 
Prin iuţeala vântului, alerg. 


În astă zi eu chem la mine 
Mâna cerească a mă susţine 
Şi astfel răspândi-vom adevărul cel fără de tăgadă. 


Cu mare şi puternică tărie, invoc Sfânta Treime 
Azi iată mă înalţ, mă-nalţ 


14 „De o mie de ori fii binecuvântat, lisuse” (în limba celtă, în orig.) 
(n.trad.). 

Prin marea mea credinţă în Treime, 
Mărturisind într-Unul, Creatorul tuturor lucrurilor. 


Cred, ah, cred, 

În vorbele profeților şi-n propovăduirea Căii 

În forţa care drumul mi-l arată şi care pururi mă susţine, 
În înţelepciunea ce mă călăuzeşte, în calea aşternută 
dinainte-mi. 


În astă zi eu chem la mine 
Mâna cerească a mă susţine 
Şi astfel răspândi-vom adevărul cel fără de tăgadă. 


Mâna cerească mă apere 
Mâna cerească mă-ndrume 
Urechea Domnului mă audă, 


Ochiul ceresc mă vegheze 

Puterea Domnului mă susţină 
Cuvântul Său prin mine glăsuiască, 
Iubirea Sa mă sprijine, 

Scutul Domnului mă apere. 


Céad mile fáilte romhat, a Iosa 

După descoperirea pe care o face — Evanghelia scrisă 
de Maria Magdalena în care se dezvăluie că lisus 
și Maria Magdalena au fost căsătoriti — Maureen Paschal 
primește un pachet ciudat, în care descoperă o veche 
scrisoare, semnată de una dintre cele mai formidabile 
figuri feminine a secolului al XI-lea, nedreptătite de istorie. 
Contesa Matilda de Toscana fusese măritată în secret 
cu un papă. Maureen intră astfel într-o cursă care o poartă 
prin Italia, Belgia și Franta, o pune fată în fată cu pericole 
numeroase și o face curând să realizeze că este de fapt 
pe urmele unei alte descoperiri epocale — Cartea iubirii, 
Evanghelia scrisă chiar de mâna lui lisus. 

Deși o comoară imposibil de pretuit, cartea a fost ascunsă 
timp de secole, pentru că învătăturile ei radicale erau 
în conflict cu agenda politică a Bisericii. Fortele aliate 

papilor au lansat una dintre cele mai sângeroase cruciade 

din istorie împotriva catarilor, care se considerau 
descendenţii directi ai lui Hristos, în efortul de eradica 
această „erezie“ și de a pune mâna pe incendiarul 
manuscris, un document atât de revoluţionar încât 
2 000 de ani mai târziu este considerat vizionar 
și deschizător de noi căi. Împletindu-și destinul cu acela 
al Matildei de Toscana, Maureen se implică în cea 
mai veche luptă a umanității, aceea dintre bine si rău. 

